༄། པུནྜརིཀམུཁཱགམནཱམསམྦརམུལཏནྟྲསྱབྲིཏྟིཏིསྨ །

༄༅། །བདེ་མཆོག་རྩ་རྒྱུད་ཀྱི་འགྲེལ་པ་པད་དཀར་ཞལ་ལུང་ཞེས་བྱ་བ་བཞུགས་སོ། །

༄༅། བླ་མ་དང་དཔལ་ཧེ་རུ་ཀ་གཉིས་སུ་མེད་པ་ལ་ཕྱག་འཚལ་ལོ། །ཡུན་རིང་བསྒྲིབས་པའི་སེམས་ཀྱི་ཁང་བུར་སེམས་ཉིད་ལྷན་ཅིག་སྐྱེས་གནས་ཀྱང༌། །འཁྲུལ་པའི་མུན་ཆེན་ཉི་ཟླའི་འོད་ཀྱིས་བརྫི་བ་མེད་པས་མངོན་མ་ནུས། །སྨག་རུམ་འདི་ཀོ་གསལ་བྱེད་བླ་མ་ཁྱོད་ལས་མེད་ཕྱིར་དུས་རྟག་ཏུ། །འབྲལ་མེད་སྙིང་གི་དཀྱིལ་དུ་བཞུགས་ལ་སྣང་བ་དམ་པའི་མཆོག་སྦྱིན་མཛོད། །དྲང་སྲོང་ཁྲོས་པའི་སྐུ་ལས་འབར་བའི་མེ་ལྕེས་འཇིག་རྟེན་གསུམ་གནོན་ཞིང༌། །དཔའ་བོའི་ཉམས་ཀྱིས་དྲག་པོའི་གཙུག་ན་གཡས་བརྐྱང་ཞབས་ཀྱིས་གར་མཛད་པ། །བཅུ་གཉིས་ཕྱག་དང་ཞལ་བཞིའི་སྤྱན་གྱིས་རྡོ་རྗེ་བཙུན་མོ་ལ་ཆགས་ནས། །གསང་བ་ཀུན་བཤད་ཧེ་རུ་ཀ་ཁྱོད་བདག་ལ་འདོད་པའི་དངོས་གྲུབ་སྩོལ། །ནཱ་རོ་ཏ་པ་གངས་རིའི་ཁྲོད་དུ་ངུར་སྨྲིག་འཛིན་པའི་ཚུལ་བཟུང་ནས། །གསང་ཆེན་རྒྱུད་སྡེ་རབ་འབྱམས་འཆད་ལ་རྡོ་རྗེ་འཆང་གི་ལྗགས་བརྐྱངས་ཚེ། །ཐམས་ཅད་མཁྱེན་ངེས་པདྨ་དཀར་པོ་ཕྱོགས་ལས་རྣམ་པར་རྒྱལ་བ་ཞེས། །གངས་ཅན་མཁས་གྲུབ་ཡོངས་ཀྱིས་བསྔགས་པ་ཁྱོད་ལ་འདུད་དོ་རྗེས་བཟུང་མཛོད། །གང་དེས་སྡོམ་པའི་རྣམ་པར་བཤད་པ་མཁའ་འགྲོ་དགྱེས་པའི་སྐྱེད་ཚལ་དུ། །རྒྱུད་སྡེའི་མེ་ཏོག་འཛུམ་པའི་ཁྲོད་ནས་ཟིལ་དངར་སྙིང་པོའི་བཅུད་བླངས་ཏེ། །བློ་གསལ་སྦྲང་རྩི་སྤྱོད་པ་རྣམས་ལ་ཟབ་མོའི་བདུད་རྩི་འགྱེད་པར་སྤྲོ། །ལྷ་དང་མཁའ་འགྲོས་བདག་ལ་དགྱེས་པའི་འཛུམ་གྱིས་གནང་བར་སྦྱིན་དུ་གསོལ། །

 ཞེས་མཆོད་པར་བརྗོད་པ་དང་རྩོམ་པར་དམ་བཅའ་བའི་ཚིག་གིས་སྐབས་ཕྱེ་ནས། །འདིར་གང་ཞིག་བཤད་པར་བྱ་བ་ནི། **དཔལ་ཧེ་རུ་ཀ་ངེས་པར་བརྗོད་པའི་རྒྱུད་འབུམ་སྡེའི་ནང་ནས་བཏུས་པ། གསང་ཆེན་བླ་ན་མེད་པ་རྣལ་འབྱོར་མ་རྒྱུད་ཐམས་ཅད་ཀྱི་ཡང་སྙིང་བདེ་མཆོག་རྩ་བའི་རྒྱུད་ཉུང་ངུ་ཞེས་བྱ་བ་འདི་ཉིད་ཀུན་མཁྱེན་པུནྜ་རི་ཀའི་ཟིལ་དངར་བཅུད་དུ་འདྲིལ་ཏེ་འཆད་པ་ལ་བསྡུས་པའི་དོན་གསུམ། རྒྱུད་དོན་བཤད་པ་ལ་འཇུག་པའི་རྒྱུ། བཤད་བྱ་རྒྱུད་ཀྱི་རང་བཞིན། བཤད་པ་མཐའ་ཕྱིན་གྱི་བྱ་བའོ། །དང་པོ་ལ་གསུམ། འདི་བསྟན་པ་དམ་པའི་ཆོས་ཀྱི་ཡང་སྙིང་དུ་བསྟན་པ། འདིའི་རྩ་བཤད་ཀྱི་རྣམ་གྲངས་བཀོད་དེ་མཚན་དོན་བཤད་པ། བཤད་བྱ་དེ་ཉིད་ཇི་ལྟར་འཆད་པའི་ཚུལ་བཤད་པའོ། །དང་པོ་ནི།**

 སྤྱིར་ཡང་དག་པར་རྫོགས་པའི་སངས་རྒྱས་ཐབས་མཁས་ལ་ཐུགས་རྗེ་མཚུངས་པ་མེད་པ་དེས། གདུལ་བྱའི་བློ་དང་འཚམས་པའི་ཆོས་ཀྱི་རྣམ་གྲངས་ཇི་སྙེད་ཅིག་གསུངས་པ་ཐམས་ཅད་མདོར་བསྡུ་ན་གསུམ་སྟེ། བདེན་པའི་དེ་ཉིད་ཀྱི་ཚུལ་དང༌། ཕ་རོལ་ཏུ་ཕྱིན་པའི་ཚུལ་དང༌། གསང་བ་སྔགས་ཀྱིས་ཚུལ་ལོ། །དེ་ཡང་བདེ་མཆོག་སྡོམ་འབྱུང་གི་དཀའ་འགྲེལ་པདྨ་ཅན་ལས། བཅོམ་ལྡན་འདས་ཀྱིས་མོས་པ་དམན་པ་རྣམས་ཀྱི་ཕྱིར་ཉན་ཐོས་ཀྱི་ཐེག་པ་ཉེ་བར་བསྟན་ལ། ཟབ་མོ་ལ་མོས་པ་རྣམས་ཀྱི་ཕྱིར་དང་འདོད་ཆགས་དང་བྲལ་བའི་བསམ་པ་ཅན་རྣམས་ཀྱི་ཕྱིར་ཕ་རོལ་ཏུ་ཕྱིན་པའི་ཚུལ་རབ་ཏུ་གསལ་བར་མཛད་ནས། མཆོག་ཏུ་ཟབ་པའི་སྣོད་རྣམས་ཀྱི་ཕྱིར་དཔལ་འབྲས་སྤུངས་ཀྱི་མཆོད་རྟེན་དུ་ནག་པ་ཟླ་བའི་ཉ་ལ། དཔལ་ཆོས་དབྱིངས་གསུང་གི་དབང་ཕྱུག་གི་དཀྱིལ་འཁོར་བཞེངས་ནས་གསང་བ་སྔགས་ཀྱི་ཚུལ་མཐའ་དག་གསལ་བར་མཛད་དོ། །ཞེས་གསུངས་པ་དེ་དག་ཆོས་འཁོར་ཐོག་མ་དང་བར་པ་དང་ཐ་མར་བཞག་པ་རང་ལུགས་ཀྱི་གོང་མ་རྣམས་ཀྱིས་བཞེད་པ་སྟེ། དེ་ཡང་འཁོར་ལོ་དང་པོ་འདི་ལ་བསོད་ནམས་མ་ཡིན་པ་བཟློག་པའི་འཁོར་ལོ་ཞེས་གསུངས་ཏེ། བསོད་ནམས་མ་ཡིན་པ་ནི་འཁོར་བ་དང་ཐར་པ་མེད་པར་ལྟ་བ་ཡིན་ལ། དེ་བཟློག་པའི་ཕྱིར་སྡུག་ཀུན་གཉིས་ཀྱིས་འཁོར་བའི་རྒྱུ་འབྲས་བསྟན་པ་དང༌། འགོག་ལམ་གཉིས་ཀྱིས་ཐར་པའི་རྒྱུ་འབྲས་བསྟན་པས་བདེན་བཞིའི་ཆོས་ཀྱི་འཁོར་ལོ་ཞེས་བཞག་པ་དང༌། བར་པ་འདི་ལ་བདག་བཟློག་པའི་འཁོར་ལོ་ཞེས་གསུངས་ཏེ། བདག་ནི་གང་ཟག་དང་ཆོས་སོ། །དེ་ལས་བཟློག་པ་ནི་བདག་མེད་སྟོང་པ་ཉིད་ཀྱི་དོན་ལ་ཕྱོགས་པ་སྟེ། དེས་ཆོས་ཐམས་ཅད་རང་གི་མཚན་ཉིད་ཀྱིས་སྟོང་པར་བཤད་པའི་ཕྱིར་མཚན་ཉིད་མེད་པའི་ཆོས་ཀྱི་འཁོར་ལོ་ཞེས་བཞག་པ་དང༌། ཐ་མ་འདི་ལ་ལྟ་བ་ཀུན་བཟློག་པའི་འཁོར་ལོ་ཞེས་གསུངས་ཏེ། ལྟ་བ་ནི་དམིགས་བཅས་ཀུན་རྫོབ་ཀྱི་ཆོས་སོ། །དེ་ལས་བཟློག་པ་ནི་དམིགས་མེད་འོད་གསལ་གྱི་དོན་ལ་ཞུགས་པ་སྟེ། དེས་ཆོས་ཐམས་ཅད་རབ་ཏུ་མི་གནས་པ་དབུ་མའི་ལམ་ངོ་མ་ཡིན་པའི་ཕྱིར་ལེགས་པར་རྣམ་པར་ཕྱེ་བའི་འཁོར་ལོ་ཞེས་བཞག་པ་དང༌། ཐ་མའི་ཡང་མཐའ་འདི་ལ་རྒྱུ་འབྲས་ལྷུན་གྲུབ་ཏུ་སྤྱོད་པའི་འཁོར་ལོ་ཞེས་གསུངས་ཏེ། རྒྱུ་ལམ་དུ་བྱེད་པ་ནི་མཚན་ཉིད་ཀྱི་ཐེག་པའོ། །དེ་ལས་བཟློག་པ་ནི་འབྲས་བུ་ལམ་དུ་བྱེད་དེ་དག་པ་རབ་འབྱམས་ཀྱི་དོན་ལ་གནས་པ་སྟེ། དེས་ཆོས་ཐམས་ཅད་ཟུང་འཇུག་རབ་ཏུ་མི་གནས་པར་རྟོགས་པ་ནི་སྔགས་ལམ་གྱི་ངོ་ཏིག་ཡིན་པའི་ཕྱིར་དོན་དམ་རྣམ་པར་ངེས་པའི་འཁོར་ལོ་ཞེས་བཞག་པ་ཡིན་ནོ། །དེ་ལྟར་བཤད་པའི་སྒྲུབ་བྱེད་ཀྱང་རྩ་རྒྱུད་འདིའི་ལེའུ་ཐ་མར། བྱ་བ་སྤྱོད་པ་མདོ་སྡེ་དང༌། །རྣལ་འབྱོར་གསང་མཐའི་དབྱེ་བ་ཉིད། །སེམས་ཅན་མོས་པས་འཇུག་པ་རྣམས། །དེ་དང་དེ་ལ་དགའ་བ་སྦྱིན། །ཞེས་དང༌། ལུང་འདིའི་དོན་ཆེས་གསལ་བར་སྡོམ་འབྱུང་ལས། འདུལ་བའི་གནས་ལ་སོགས་པ་ཀུན། །ཉན་ཐོས་བདག་ཉིད་བསྟན་པའོ། །སྣ་ཚོགས་མདོ་སྡེ་རྣམ་བཤད་ཆེ། །བྱང་ཆུབ་སེམས་དཔའི་བསྟན་པའོ། །རྣལ་འབྱོར་རྣལ་འབྱོར་མ་ཡི་རྒྱུད། །གསང་བ་སངས་རྒྱས་སྤྱོད་ཡུལ་ཏེ། །ཞེས་པའི་ལུང་འདི་ལས་སྡོམ་པ་གསུམ་གྱི་རྣམ་དབྱེ་བསྟན་པ་ཡང་ཤེས་པར་བྱའོ་ཞེས་གསུངས་སོ། །གཞུང་དེ་དག་གི་རྣམ་གྲངས་ཀྱང་སྡོམ་འབྱུང་དུ། །ཐེག་ཆེན་ལས་གཞན་མདོ་སྡེ་རྣམས། །དུང་འཕྱུར་ཕྲག་བརྒྱད་གསུངས་པ་ཡིན། །དེ་བཞིན་ཕ་རོལ་ཕྱིན་པའི་ཚུལ། །ས་ཡ་དང་ནི་དུང་འཕྱུར་ལྔ། །རྣལ་འབྱོར་རྒྱུད་རྣམས་ཀྱི་ནི་ཚད། །བྱེ་བ་ཕྲག་ནི་དྲུག་ངེས་ཏེ། །དེ་བཞིན་རྣལ་འབྱོར་མ་རྒྱུད་གྲངས། །བྱེ་བ་ཕྲག་ནི་བཅུ་དྲུག་གྲགས། །ཞེས་སོ། །དེ་ཐམས་ཅད་སྟོན་པ་ཐུབ་པའི་དབང་པོ་ཉིད་ཀྱིས་བསྟན་པའི་དབང་དུ་མཛད་པ་ཡང༌། དེ་ཉིད་དུ། འདི་དག་ཐམས་ཅད་ཐུབ་དབང་པོ། །སྐུ་གསུམ་བདག་ཉིད་ཅན་གྱིས་གསུངས། །བདེ་བར་གཤེགས་པའི་བསྟན་པའོ། །ཞེས་སོ། །དེས་ན་ཆོས་འཁོར་དང་པོ་གཉིས་རྒྱུ་ལམ་དུ་བྱེད་པས་མདོ་དང༌། ཕྱི་མ་འབྲས་བུ་ལམ་དུ་བྱེད་པས་སྔགས་སུ་བཞེད་པ་སྟེ། དེ་གཉིས་ཀྱི་ཁྱད་པར་ཡང་རྒྱ་གར་གྱི་པཎ་གྲུབ་རྣམས་དང་བོད་ཀྱི་མཁས་པ་སོ་སོའི་བཞེད་པ་ཇི་སྙེད་ཅིག་མཆིས་པ་ལས། །འདིར་རྗེ་བཙུན་མར་རྔོག་ཡབ་སྲས་ཀྱི་བཞེད་པ་འདི་ལྟ་སྟེ། དེ་ལ་ཕ་རོལ་ཏུ་ཕྱིན་པའི་ཐེག་པ་དང༌། གསང་བ་སྔགས་ཀྱིས་ཐེག་པའོ། །དེ་གཉིས་ཀྱི་ཁྱད་པར་ཡང་བདེ་བས་སྐྱོབ་པ་དང་མྱུར་བས་སྐྱོབ་པའོ། །ཞེས་གསུངས་པའི་ཕྱི་མ་གསང་སྔགས་ཁྱད་ཆོས་གཉིས་ལྡན་དེ་ལ་ཡང༌། །རྒྱུད་སྡེའི་རྣམ་གྲངས་བཞག་ཚུལ་མཁས་པའི་བཞེད་སྲོལ་མང་དུ་སྣང་ཡང་བཞིར་བཤད་པ་འདི་གྲགས་ཆེ་བ་མ་ཟད། རྗེ་མར་པས་ཀྱང༌། ལར་གསང་སྔགས་འདི་རྒྱུད་སྡེ་བཞིར་ཁ་ཚོན་ཆོད་པས་ཆོག་པ་ཡིན་གསུངས་སོ། །བཞི་གང་ཞེ་ན། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་རྒྱུད། རྣལ་འབྱོར་བླ་མེད་ཀྱི་རྒྱུད་དང་བཞིའོ། །དེ་ལས་འདི་རྣལ་འབྱོར་བླ་ན་མེད་པའི་རྒྱུད་དུ་གཏོགས་པ་སྟེ། དེ་ལའང་དགོས་པའི་དབང་གིས་ཕ་བླ་ན་མེད་པ་དང༌། མ་བླ་ན་མེད་པ་ཞེས་གཉིས་སུ་ཕྱེ་བ་ལས། ཟབ་པའི་མཐར་ཐུག་མ་བླ་ན་མེད་པ་སྟེ། དེ་ལ་ཡང་གཙོ་བོ་དབྱེ་གཞི་ལྟ་བུའི་གྲངས་ངེས་པ་ནི། རྡོ་རྗེ་གུར་ལས། མཁའ་འགྲོ་སྡེ་དང་རྒྱ་མཚོ་སྡེ་དང་ནམ་མཁའ་དང༌། །གསེར་གྱི་ཆར་པ་དང་ནི་དགའ་ཆེན་ཟ་ནུས་དང༌། །བདེ་ཆེན་དགྱེས་པ་དང་ནི་གསང་བ་ཡིད་བདེ་དང༌། །རྒྱུད་སྡེ་རྣམས་ལ་ཕན་པའི་རྡོ་རྗེ་མཁའ་འགྲོ་དང༌། །སངས་རྒྱས་ཐམས་ཅད་དགྱེས་པ་རྡོ་རྗེའི་དཀྱིལ་འཁོར་དང༌། །གསང་བ་མཛོད་དང་རྡོ་རྗེ་བདུད་རྩི་ལས་བྱུང་དང༌། །འཁོར་ལོ་བདེ་མཆོག་གུར་དང་ཕུན་སུམ་ཚོགས་པ་རྣམས། །རྣལ་འབྱོར་མ་ཡི་རྒྱུད་དུ་ཡོངས་སུ་གྲགས་པ་ཡིན། །ཞེས་རྣམ་གྲངས་བཅུ་བཞིར་བཤད་པ་ཐམས་ཅད་ཀྱི་སྙིང་པོ་ཀྱེ་ཡི་རྡོ་རྗེ་དང༌། །ཡང་སྙིང་བདེ་མཆོག་འཁོར་ལོ་ཡིན་པ་ཡང༌། །རྗེ་མར་པས། སྙིང་པོ་དགྱེས་པ་རྡོ་རྗེ་ཐོབ། །ཡང་སྙིང་བདེ་མཆོག་འཁོར་ལོ་ཞུས། །ཞེས་གསུངས་པའི་རྒྱུ་མཚན་ཡང༌། རྣལ་འབྱོར་ཕ་ཡི་རྒྱུད་རྣམས་སུ་སྦས་ཏེ་བཤད་པ་མང་པོ་རྣལ་འབྱོར་མ་ཡི་རྒྱུད་ལ་བརྟེན་ནས་འགྲོལ་དགོས་པ་སྟེ། མཁའ་འགྲོ་རྒྱ་མཚོར། རྣལ་འབྱོར་མ་ཡི་རྒྱུད་ཤེས་ནས། །རྣལ་འབྱོར་རྒྱུད་ལ་ཡིད་ཆེས་བྱ། །ཞེས་སོ། །རྣལ་འབྱོར་མ་ཡི་རྒྱུད་ཕལ་མོ་ཆེའི་ངེས་དོན་ཀྱང་དུས་འཁོར་དང་བདེ་མཆོག་གིས་འགྲོལ་དགོས་པ་སྟེ། རྡོ་རྗེ་སྙིང་པོས། མཆོག་གི་དང་པོའི་སངས་རྒྱས་ཚིག་དང་བདེ་མཆོག་འཁོར་ལོས་ངེས་དོན་ཤེས་པར་བྱ། ཞེས་གསུངས་སོ། །

**གཉིས་པ་ལ་གཉིས། རྩ་བའི་རྒྱུད་ཀྱི་རྣམས་གྲངས་བཀོད་པ་དང༌། མཚན་དངོས་བཤད་པའོ། །དང་པོ་ནི།**

 འདི་ཉིད་ཀྱི་རྩ་བའི་རྒྱུད་ལ་གསུམ་དུ་བཞུགས་པའི་རྒྱས་པ་ནི་སངས་རྒྱས་ཐམས་ཅད་ཀྱི་ཆོས་ཀྱི་སྐུའོ། །འབྲིང་པོ་ནི་འོག་མིན་ཆེན་པོར་སྟོན་པ་རྡོ་རྗེ་འཆང་གིས་རྒྱུན་མི་འཆད་པར་གསུངས་པ་སྟེ། འདི་ནི་སངས་རྒྱས་བྱེ་བ་དང༌། །དཔའ་བོ་བྱེ་བས་ལེགས་པར་གསུངས། །ཞེས་གསུངས་པའི་བྱེ་བ་ནི་གྲངས་ཀྱི་བྱེ་བ་མ་ཡིན་པར་བྱེ་བ་སྙེད་པའི་གྲངས་སུ་བཟུང་དགོས་པར་གསུངས་སོ། །བསྡུས་པ་ནི་བཅོམ་ལྡན་འདས་ཤཱཀྱ་སེངྒེས་གསུངས་པ་རྣམས་ཏེ། དེ་ལ་ཡང་གསུམ་སྟེ། མཁའ་འགྲོ་རྒྱ་མཚོ་ལས། རྩ་བའི་རྒྱུད་ནི་རྒྱུད་ཆེན་པོ་ཞེས་པས་རྒྱས་པ་དང༌། བསྡུས་པ་རྣམ་པའི་གཟུགས་ཅན་ཏེ་ཞེས་པའི་བསྡུས་པ་དང༌། ཡི་གེ་ཀུན་གྱི་ཟ་མ་ཏོག་ཅེས་པས་ཤིན་ཏུ་བསྡུས་པ་བསྟན། ཤིན་ཏུ་བསྡུས་པ་དེ་ལའང་གསུམ་སྟེ། དང་པོ་ཤློ་ཀ་འབུམ་ཕྲག་སུམ་ཅུ་རྩ་དྲུག་པ་ལེའུ་སུམ་འབུམ་ཡོད་པ་དེ་ལ་རིག་པ་རྒྱ་མཚོའི་རྒྱུད་ཅེས་བཤད་དོ། །གཉིས་པ་ཤློ་ཀ་འབུམ་ཡོད་པས་མངོན་བརྗོད་འབུམ་པ་སྟེ་དེ་ལ་ནམ་མཁའ་དང་མཉམ་པའི་རྒྱུད་ཅེས་བཤད་དོ། །གསུམ་པ་ཤློ་ཀ་བདུན་བརྒྱ་ལེའུ་ལྔ་བཅུ་རྩ་གཅིག་ཡོད་པ་དེ་ལ་བདེ་མཆོག་ཉུང་ངུའི་རྒྱུད་ཅེས་བཤད་དོ། །འོ་ན་ཉུང་ངུ་འདི་གང་ལས་བཏུས་ཤེ་ན། །མཁའ་འགྲོ་རྒྱ་མཚོར། དེ་ལྟར་ངེས་བརྗོད་སུམ་འབུམ་ལས། །ཆུང་བ་བདེ་མཆོག་ཉུང་ངུ་སྟེ། །ཨ་ཡིག་ལ་སོགས་ཀྵ་ཡིག་མཐར། །ལེའུ་རྣམས་ཇི་ལྟའི་རིམ་པ་ཡིས། །དེ་ཁོ་ན་ཉིད་ལྡན་པར་སྦྱར། །ཞེས་རྩ་རྒྱུད་རྒྱས་པ་དེ་ལས་ཕྱུང་བར་བཤད་དོ། །དེ་ཡང་ཡི་གེ་ཨཱ་ལི་ཀཱ་ལི་ལྔ་བཅུའི་བདག་ཉིད་ཅན་དུ་ངེས་པ་དང༌། ཀྵ་ལ་ཀ་དང་ཥ་གཉིས་སོ་སོར་ཕྲལ་བས་ལེའུ་ལྔ་བཅུ་རྩ་གཅིག་ཏུ་ངེས་པར་བཤད་དོ། །འོ་ན་ཕྱག་རྡོར་སྟོད་འགྲེལ་ལས། །དེ་ནས་མངོན་བརྗོད་འབུམ་པ་ཡི། །རྒྱུད་ལས་སྙིང་པོ་ཕྱུང་བ་ནི། །ཞེས་ཤློ་ཀ་འབུམ་པ་ལས་ཕྱུང་བར་བཤད་པ་དང་འགལ་ལོ་ཞེ་ན། །མི་འགལ་ཏེ་ཀུན་སྤྱོད་ལས། ངེས་པར་བརྗོད་པ་འབུམ་སྡེ་ལས། །སྡོམ་པ་བཏུས་པ་གྱུར་པ་དང༌། །ནམ་མཁའ་དང་ནི་མཉམ་པའི་རྒྱུད། །འབུམ་གཅིག་ནང་དུ་དེ་ཉིད་བཤད། །ཅེས་གསུངས་པས། དེ་ནི་བསྡུ་གཞི་རྒྱས་པ་དང་འབྲིང་པོ་གཉིས་ཀ་ཡིན་པའི་ཕྱིར་འགལ་བ་མེད་དོ། །དེ་ལྟར་མ་ཡིན་པ་གཞན་དུ་ན། རིག་པ་རྒྱ་མཚོ་ལས་དཔའ་བོས། །མདོར་བསྡུས་ནས་ནི་གསུངས་པ་ཡིན། །ཞེས་གསུངས་པ་དང་ཡང་འགལ་བར་འགྱུར་རོ། །དེ་ལྟར་བསྡུ་བའི་དགོས་པ་གང་ཞེ་ན། ཕྱག་རྡོར་སྟོད་འགྲེལ་ལས། །ཧེ་རུ་ཀ་དཔལ་རྣལ་འབྱོར་ཆེ། །མཁའ་འགྲོ་མ་ཡི་དྲྭ་བ་སྡོམ། །སྙིགས་མ་ལྔ་ཡི་དུས་འདིར་ནི། །བསོད་ནམས་ཡེ་ཤེས་འབྲས་ཐོབ་ཕྱིར། །ཕག་མོས་གསོལ་བཏབ་རྡོ་རྗེ་ཅན། །ཉུང་ངུའི་རྒྱུད་འདི་རབ་གསལ་མཛད། །ཚེ་ཐུང་བརྩོན་འགྲུས་ཆུང་བ་ཡི། །སྒྲུབ་པོ་རྣམས་ལ་ཕན་ཕྱིར་ཏེ། །ཞེས་སོ། །བཤད་པའི་རྒྱུད་ཀྱི་ངོས་བཟུང་བསྟན་པ་ནི། སློབ་དཔོན་མི་ཐུབ་ཟླ་བས། མཁའ་འགྲོ་འབྱུང་བ་ཀུན་སྤྱོད་དང༌། །དེ་བཞིན་མཚན་མཆོག་བླ་མའི་རྒྱུད། །ཁ་སྦྱོར་རྒྱུད་དང་བཞི་པོ་ནི། །བཤད་པའི་རྒྱུད་དུ་ཤེས་པར་བྱ། །ཞེས་གསུངས་པ་ལྟར། །རྡོ་རྗེ་མཁའ་འགྲོ། འབྱུང་བ་ཀུན་སྤྱོད། ངེས་བརྗོད་བླ་མ། ཁ་སྦྱོར་རམ་སམྦུ་ཊ་སྟེ་བཞི་དང༌། དེའི་སྟེང་དུ་ཧེ་རུ་ཀ་མངོན་འབྱུང༌། སྡོམ་པ་འབྱུང་བ། མཁའ་འགྲོ་རྒྱ་མཚོ། ཕག་མོ་དངོས་གྲུབ་འབྱུང་བ། རྣལ་འབྱོར་མ་བཞིའི་ཁ་སྦྱོར། མགོན་པོ་དངོས་གྲུབ་འབྱུང་བ་བཅས་དེ་རྣམས་བཤད་རྒྱུད་དུ་བགྲངས་པས་བཤད་པའི་རྒྱུད་བཅུའོ། །བཤད་རྒྱུད་དེ་དག་ཀྱང་རྩ་རྒྱུད་འབུམ་པ་དང་ཉུང་ངུ་འདི་འབྱེད་པ་ལ་ཡིན་གྱི་རྒྱས་པ་ལ་མི་དགོས་ཏེ། དེ་དག་ཀྱང་རྒྱས་པ་ལ་ལྟོས་ན་བསྡུས་པ་ཙམ་ལས་མེད་པའི་ཕྱིར་རོ། །རྩ་བའི་རྒྱུད་གཙོ་བོར་གྱུར་པའི་རྒྱུད་དེ་དག་གསུངས་པའི་དུས་ནི། སློབ་དཔོན་རྡོ་རྗེས་མཛད་པའི་འགྲེལ་པ་ལས། གཉིས་ལྡན་གྱི་དུས་སུ་དྲག་པོ་དབང་ཕྱུག་ཆེན་པོ་བཏུལ་བའི་དུས་སུ་གསུངས། །ཇི་ལྟར་གསུངས་ན། བཤད་རྒྱུད་མངོན་བརྗོད་བླ་མ་ལས། །དེ་ནས་དགོངས་པ་སྣ་ཚོགས་པའི་དམ་ཚིག་ཆེན་པོས་རྣམ་པར་རོལ་པ་ཞེས་བྱ་བའི་ཏིང་ངེ་འཛིན་ལ་སྙོམས་པར་བཞུགས་ཏེ། མ་ལུས་ཤིང་ལུས་པ་མེད་པའི་སེམས་ཅན་གྱིས་ཆོས་ཀྱི་དབྱིངས་ཀུན་ཏུ་གང་བར་གཟིགས་ནས། རང་གི་བ་སྤུའི་བུ་ག་ནས་འཁོར་གྱི་ཚོགས་སྤྲོས་ཏེ་སྣ་ཚོགས་པས་འདུལ་བའི་ཐབས་ཀྱིས་ནམ་མཁའི་ཁམས་ཡོངས་སུ་གང་བར་གྱུར་ཏོ། །བཅོམ་ལྡན་འདས་རིགས་ཀྱི་བདག་པོ་སྣ་ཚོགས་པའི་སྐུ་འཛིན་པ་སེམས་ཅན་ལ་ཕན་པ་རྗེས་སུ་དགོངས་ལ། ཐུགས་རྗེ་ཆེན་པོ་དང་ཁྲོ་བོའི་ཉམས་གཉིས་སུ་མེད་པར་སྦྱོར་བས་ངོ་མཚར་མཐའ་ཡས་པའི་ཆོ་འཕྲུལ་ཆེན་པོས་རྡུལ་ཕྲ་རབ་དང་མཉམ་པའི་ཁམས་གསུམ་གྱི་བདག་པོ་ཉིད་དུ་བསྟན་ནས། ཆུ་དང་མེ་དང་རླུང་དང་དབང་ཆེན་གྱི་སྟེང་དུ་རིའི་རྒྱལ་པོ་རི་རབ་རིན་པོ་ཆེ་སྣ་ཚོགས་པས་མཛེས་པ། དེའི་སྟེང་དུ་ཆོས་ཀྱི་དབྱིངས་ལས་སྤྲོས་པའི་རྡོ་རྗེ་ཁྲོ་བོ་ཆེན་པོའི་གཞལ་ཡས་ཁང་དཀྱིལ་འཁོར་གྱི་རྒྱལ་པོ་སྤྲུལ་པ་ལ། ཀུན་ཏུ་བཟང་པོ་ལས་བྱུང་བའི་རྡོ་རྗེ་ཆེན་པོའི་འཁོར་རྣམས་འདུས་ཤིང་འཁོད་པར་གྱུར་ཏེ། ཞེས་གསུངས་ལ། དེ་ལྟ་བུའི་བཅོམ་ལྡན་འདས་ཡབ་ཡུམ་གྱིས་འཇིག་བྱེད་ཁྱོ་ཤུག །ཐུགས་འཁོར་བས་མཁའ་སྤྱོད། གསུང་འཁོར་བས་ས་སྤྱོད། །སྐུ་འཁོར་བས་ས་འོག་སྤྱོད། སྒོ་མཚམས་མས་དུར་ཁྲོད་ན་གནས་པ་བརྒྱད་དབང་བྱེད་པ་དང༌། ལོངས་སྤྱོད་པ་དང༌། ཐིམ་པའི་ཚུལ་གྱིས་བཏུལ་བའི་དུས་སུ་རྩ་རྒྱུད་རྒྱས་པ་གསུངས་པ་ལས། མིའི་འགྲོ་བ་དག་གི་སྤྱོད་ཡུལ་དུ་མ་གྱུར་པས། སླར་རྩོད་ལྡན་གྱི་དུས་སུ་ཤཱཀྱ་ཐུབ་པས་དཔལ་འབྲས་སྤུངས་ཀྱི་མཆོད་རྟེན་དུ་རྒྱལ་པོ་ཟླ་བཟང་གིས་གཙོས་པའི་མི་རྣམས་ལ་རྩ་རྒྱུད་ཤིན་ཏུ་བསྡུས་པ་བདེ་མཆོག་ཉུང་ངུ་འདི་དང་བཤད་རྒྱུད་བཅུ་སོགས་གསུངས་པ་ཐམས་ཅད་རྡོ་རྗེ་མཁའ་འགྲོ་མ་རྣམས་ཀྱིས་སྡུད་དེ་རྡོ་རྗེའི་གནས་རྣམས་སུ་བཞུགས་པ་ལས། སླར་གྲུབ་པའི་སློབ་དཔོན་ཆེན་པོ་རྣམས་ཀྱིས་སྤྱན་དྲངས་ཏེ་སྤེལ་བར་མཛད་པ་ལས། རྩ་བརྒྱུད་ཉུང་ངུ་འདི་ལ་ཕྱག་ན་རྡོ་རྗེས་མཛད་པའི་སྟོད་འགྲེལ་དང༌། དེ་བཞིན་སློབ་དཔོན་བྷ་བ་བྷ་དྲ། གྲུབ་ཆེན་ལྭ་བ་པ། དཔའ་བོ་རྡོ་རྗེ། རྒྱལ་བ་བཟང་པོ། སྐལ་ལྡན་གྲགས་པ། ར་ཀྵི་ཏ། སུ་མ་ཏི་ཀིརྟི། ལྷ་སྦས། མི་ཐུབ་ཟླ་བ། རྟག་པའི་རྡོ་རྗེ། སློབ་དཔོན་རྡོ་རྗེ། ཨིནྡྲ་བྷུ་ཏི། ཏིལླི་པའི་གཞུང་ཆུང་བཅས་བོད་དུ་བསྒྱུར་བའི་རྩ་རྒྱུད་ཀྱི་འགྲེལ་པ་བཅུ་བཞི་ཡོངས་སུ་གྲགས་པ་དང༌། གཞན་ཡང་འཁོར་ལོ་སྡོམ་པ་མིའི་བརྫུ་ལ་ཞུགས་པ་རྗེ་བཙུན་ཏི་ལླི་པ་ཉིད་ཀྱིས། ཆོས་སྐུ་རྡོ་རྗེ་འཆང་དང༌། ཡུམ་ཡེ་ཤེས་མཁའ་འགྲོ་མ་དང༌། དཔལ་ཕྱག་ན་རྡོ་རྗེ་གསུམ་ལས་དངོས་སུ་གསན། ཐུན་མོང་མིའི་བླ་མ་ཀླུ་སྒྲུབ་ཞབས་དང༌། སུ་མ་ཏི། དྲིལ་བུ་པ། ལྭ་བ་པ། ནག་པོ་སྤྱོད་པ་སོགས་ལས་གསན་པས་ཉེ་བརྒྱུད་རིང་བརྒྱུད་གང་བྱས་ཀྱང་ཆོག་པ་ལས་རང་ལུགས་གོང་མ་དག་གིས་ཉེ་བརྒྱུད་འདེད་པར་མཛད། དེའི་དབང་གིས་བཤད་བརྒྱུད་ཐུན་མོང་མ་ཡིན་པ་ནི། ཇོ་བོ་ནཱ་རོ་པས་ལོ་ཙཱ་བ་ཆེན་པོ་ཆོས་ཀྱི་བློ་གྲོས་ལ་གདམས། དེས་རྗེ་བཙུན་མི་ལ་སོགས་ནས་བརྒྱུད་པ་ལ། རྒྱུད་དང་འབྲེལ་བ་ཐབས་ལམ་གྱི་གདམས་ངག་ལ་བརྟེན་ནས་རྒྱུད་འདི་ཕྱིན་ཅི་མ་ལོག་པར་གཏན་ལ་ཕབ་པ་དང༌། གཞན་ཡང་རས་ཆུང་ཞབས་ནས་བརྒྱུད་དེ་བྱིན་རླབས་དང་འབྲེལ་བ་སྙན་རྒྱུད་ཀྱི་གདམས་པ་ཡིད་བཞིན་ནོར་བུ་རྣམ་གསུམ་གྱི་རྒྱུད་དོན་ལེགས་པར་གཏན་ལ་ཕབ་པ་དང༌། གཞན་ཡང་མངའ་བདག་མཻ་ཏྲི་པ་ནས་བརྒྱུད་པའི་བཤད་པ་ཕྱིས་རྗེ་བཙུན་རས་ཆུང་པས་འཇམ་དབྱངས་ཆོས་ཀྱི་གྲགས་པར་གནང་བ་སྙན་རྒྱུད་ཕྱི་མར་གྲགས་པ་དང༌། གཞན་ཡང་པཎ་ཆེན་ནགས་རིང་པས་རྒྱལ་དབང་རྗེ་ལ་གདམས་པ་པཎ་ཆེན་སྙན་རྒྱུད་དུ་གྲགས་པ་རྣམས་ཀྱང་རྩ་རྒྱུད་འདིའི་རྗེས་སུ་འབྲངས་པར་བཤད་དོ། །གཞན་ཡང་ལཱུ་ཡི་པའི་སྒྲུབ་ཐབས་སོགས་ཆོས་ལྔ་དང༌། དྲིལ་བུ་པའི་ལྷ་ལྔ་རིམ་ལྔ་སོགས་དང༌། འདིའི་རང་འགྲེལ་དུ་གྲགས་པ་རྣམས་གཙོ་བོ་བཤད་པའི་རྒྱུད་ལ་བརྟེན་པ་དང༌། ནག་པོ་སྤྱོད་པའི་གཞུང་དྲུག་ལ་སོགས་པ་དང༌། ལྭ་བ་པའི་བཤད་རྒྱུད་ཀྱི་འགྲེལ་པ་དང་སྒྲུབ་ཐབས་སོགས་བསྣན་པས་བདེ་མཆོག་རྒྱུད་འགྲེལ་ཉི་ཤུ་རྩ་ལྔ། ཡབ་སྐོར་བརྒྱ་ཕྲག་གཅིག་དང་ལྔ། ཡུམ་སྐོར་ལྔ་བཅུ་རྩ་དགུ་སྟེ། བསྡོམས་པས་བརྒྱ་དང་བརྒྱད་ཅུ་རྩ་བརྒྱད་བཅས་བསྟན་འགྱུར་དུ་བཞུགས་པར་སྣང་ངོ༌། །

**གཉིས་པ་མཚན་དངོས་བཤད་པ་ལ་གཉིས། མཚན་དོན་དང༌། འགྱུར་ཕྱག་གོ །དང་པོ་ལ་བཞི། མཚན་རྒྱ་སྐད་དུ་སྨོས་པ། བོད་སྐད་དུ་སྨོས་པ། མཚན་བསྒྱུར་བ། མཚན་དོན་བཤད་པའོ། །དང་པོ་ནི།**

 རྒྱ་གར་སྐད་དུ། ཞེས་པ་སྤྱིར་རྒྱ་གར་འཕགས་པའི་ཡུལ་ན་ཡོངས་སུ་གྲགས་པའི་སྐད་རིགས་ཆེན་པོ་བཞི་ལས། མཆོག་ཏུ་གྱུར་པ་སཾ་སྐྲྀ་ཏ་ལེགས་སྦྱར་ལྷའི་སྐད་དུ་རྒྱུད་འདིའི་མཚན་ལ། ཏནྟྲ་རཱ་ཛ་ཤཱི་ལ་གྷུ་སཾ་བ་ར་ནཱ་མ། ཞེས་བྱུང༌། དེ་ལ་རྒྱ་སྐད་ཀླད་དུ་སྨོས་པའི་དགོས་པ་ནི། ད་ལྟ་མཚན་ལེགས་སྦྱར་གྱི་སྐད་དུ་སྨོས་པས་སྐད་ལ་བག་ཆགས་འཇོག་ནས་མ་འོངས་པ་ན་རང་ཉིད་སངས་རྒྱས་པའི་ཚེ་རང་ཤུགས་ཀྱིས་སྨྲ་ཤེས་པའི་ཆེད་དང༌། འདི་རྡོ་རྗེ་འཆང་གི་བཀའ་ཡིན་པས་རྒྱུད་ལ་བྱིན་རླབས་འཇུག་པའི་ཆེད་དང༌། རྒྱ་གར་ཆོས་ཀྱི་འབྱུང་ཁུངས་ཡིན་པས་ཆོས་ཁུངས་བཙུན་པར་བྱ་བའི་ཆེད་དུའོ། །

**གཉིས་པ་ནི།**

 བོད་སྐད་དུ། ཞེས་པ་བོད་དབུས་གཙང་དམ་པའི་ཆོས་དང་མཐུན་པའི་སྐད་དུ་རྒྱུད་འདིའི་མཚན་ལ། རྒྱུད་ཀྱི་རྒྱལ་པོ་དཔལ་བདེ་མཆོག་ཉུང་ངུ་ཞེས་བྱ་བ། །ཞེས་བྱུང༌། བོད་སྐད་ཀླད་དུ་སྨོས་པའི་དགོས་པ་ནི། ཤྲཱི་ནི་གཉིས་སུ་མེད་པའི་ཡེ་ཤེས་ལ་འཇུག་པས་མིང་དཔལ་བདེ་མཆོག་ཅེས་སྨོས་ན་དོན་གཉིས་སུ་མེད་པའི་ཡེ་ཤེས་དང་འབྲེལ་བས་མིང་དོན་གྱི་འབྲེལ་པ་ཤེས་པའི་ཆེད་དང༌། མིང་དཔལ་བདེ་མཆོག་ཅེས་སྨོས་པ་ཙམ་གྱིས་དོན་གཉིས་སུ་མེད་པའི་ཡེ་ཤེས་སུ་རྟོགས་པས་མིང་ལ་བརྟེན་ནས་དོན་རྟོགས་པའི་ཆེད་དང༌། དོན་གཉིས་སུ་མེད་པའི་ཡེ་ཤེས་ཞེས་སྨོས་ན་མིང་དཔལ་བདེ་མཆོག་ཅེས་དྲན་པས་དོན་ལ་བརྟེན་ནས་མིང་དྲན་པའི་ཆེད་དུའོ། །

**གསུམ་པ་མཚན་བསྒྱུར་བ་ནི།**

 སྒྲ་འཁྲུགས་ཏེ་བསྒྱུར་བའི་དབང་དུ་བྱས་ཏེ། རྒྱ་སྐད་དུ་ཤཱི་ཞེས་པ། བོད་སྐད་དུ་དཔལ་ཞེས་བསྒྱུར། དེ་བཞིན་དུ་སཾ་བ་ར་ནི་བདེ་མཆོག །ལ་གྷུ་ནི་ཉུང་ངུ༌། ནཱ་མ་ནི་ཞེས་བྱ་བ། ཏནྟྲ་ནི་རྒྱུད། རཱ་ཛ་ནི་རྒྱལ་པོའོ། །དེ་ལྟར་བསྒྱུར་བའི་དགོས་པ་ཡང༌། རྒྱ་སྐད་གོ་མི་ནུས་པ་རྣམས་རང་སྐད་ཀྱི་ཐོག་ནས་གོ་ཆོག་པར་མཛད་པས་སྔོན་གྱི་ལོ་ཙཱ་བ་རྣམས་ཀྱི་བཀའ་དྲིན་དྲན་པའི་ཆེད་དུའོ། །

**བཞི་པ་མཚན་དོན་བཤད་པ་ནི།**

 འདི་ལ་གཞི་ལམ་འབྲས་བུའི་རྒྱུད་གསུམ་སོ་སོར་མཚན་དང་སྦྱར་ཏེ་བཤད་སྲོལ་སྣང་ཡང༌། འདིར་བརྗོད་བྱའི་གཙོ་བོ་བསྐྱེད་རྫོགས་གཉིས་ཡིན་པས་ལམ་གྱི་རྒྱུད་དང་སྦྱར་ཏེ་བཤད་པ་སྟེ། དེ་ལ་དཔལ་བདེ་མཆོག་ཉུང་ངུ་ཞེས་བྱ་བ་བསྐྱེད་རིམ་གྱི་དབང་བྱས་ན། འཁོར་ལྷ་མོ་རྣམས་ཀྱི་རྒྱུད་ལ་བདེ་བ་ཆེན་པོའི་ཡེ་ཤེས་སྦྱིན་པས་ན་དཔལ། ཡབ་ཧེ་རུ་ཀ་ཐབས་བདེ་བ་ཆེན་པོའི་བདག་ཉིད་དུ་བཞུགས་པས་ན་བདེ། ཡུམ་རྡོ་རྗེ་བཙུན་མོ་ཤེས་རབ་སྟོང་པ་ཉིད་ལས་མི་ཕྱེད་པས་ན་མཆོག །ཐབས་བསྐྱེད་པའི་མན་ངག་ཡིན་པས་ན་ཉུང་ངུ༌། གདགས་གཞི་ལྷའི་སྣང་ཚུལ་བསྐྱེད་རིམ་གྱི་གཞུང་ལ་དེ་སྐད་དུ་བཏགས་པས་ན་ཞེས་བྱ་བའོ། །རྫོགས་རིམ་གྱི་དབང་དུ་བྱས་ན། གདུལ་བྱའི་རྒྱུད་ལ་དགའ་བཞིའི་ཡེ་ཤེས་སྦྱིན་པས་ན་དཔལ། སྤྱི་བོ་དཀར་ཆ་ཐབས་ཀྱི་རང་བཞིན་ལ་བདེ། ལྟེ་བའི་དམར་ཆ་ཤེས་རབ་ཀྱི་རང་བཞིན་ལ་མཆོག །དེ་གཉིས་གཅིག་ཏུ་འདྲེས་པའི་བདེ་སྟོང་གི་ཡེ་ཤེས་ལ་བདེ་མཆོག །ཤེས་རབ་རྫོགས་པའི་མན་ངག་ཡིན་པས་ན་ཉུང་ངུ༌། གདགས་གཞི་ལུས་ཀྱི་གནས་ཚུལ་རྫོགས་རིམ་གྱི་གཞུང་ལ་དེ་སྐད་དུ་བཏགས་པས་ན་ཞེས་བྱ་བའོ། །བསྐྱེད་རྫོགས་གཉིས་མེད་མཐར་ཐུག་གི་དབང་དུ་བྱས་ན། དཔལ་ནི་གཉིས་སུ་མེད་པའི་ཡེ་ཤེས། གང་དང་གཉིས་སུ་མེད་ཅེ་ན། བདེ་བ་འགྱུར་བ་མེད་པའི་བདེ་བ་ཆེན་པོ་དང༌། མཆོག་རྣམ་པ་ཀུན་ལྡན་གྱི་སྟོང་པ་ཉིད་གཉིས་སོ། །ཟབ་པའི་མཐར་ཐུག་པའི་མན་ངག་ཡིན་པས་ན་ཉུང་ངུ༌། གདགས་གཞི་གཉིས་མེད་ཀྱི་རྒྱུད་ལ་དེ་སྐད་དུ་བཏགས་པས་ན་ཞེས་བྱ་བའོ། །དེ་སྐད་དུ་ཡང་མངོན་བརྗོད་འབུམ་པ་ལས། སྟོང་ཉིད་སྙིང་རྗེ་གཅིག་གྱུར་པ། །རྒྱུད་གང་ལས་ནི་རབ་བསྟན་ཅིང༌། །འཇིག་རྟེན་མགོན་པོ་སྒྲུབ་བྱེད་པ། །རྒྱུད་དེ་སངས་རྒྱས་རྣམས་ཀྱིས་བསྟན། །ཞེས་སོ། །རྒྱུད་ཅེས་པ་དེ་ལ། ངོ་བོ། ངེས་ཚིག །དབྱེ་བ་དང་གསུམ་ལས། ངོ་བོ་ནི། ཐབས་ཤེས་གཉིས་སུ་མེད་པའི་བདག་ཉིད་ཅན་བཅོམ་ལྡན་འདས་ཧེ་རུ་ཀའོ། །ངེས་ཚིག་ནི། རྒྱུན་ཆགས་པས་ན་རྒྱུད། འབྲེལ་བའི་དོན་གྱིས་ན་རྒྱུད། ཚོགས་པའི་དོན་གྱིས་ན་རྒྱུད་ཅེས་སོ། །དེ་ཡང་རྟེན་གྱི་གང་ཟག་ཞིག་སེམས་ཅན་གྱིས་ནས་སངས་རྒྱས་ཀྱི་སར་འགྲོ་བ་ལ། དེའི་སེམས་རྒྱུད་ཀྱི་སྟེང་དུ་གཞི་ལམ་འབྲས་བུའི་རྒྱུད་གསུམ་རྒྱུན་ཆགས་སམ་མཐར་ཆགས་སུ་གནས་དགོས་པ་དང༌། གཞི་ལམ་གྱིས་གཏན་ལ་ཕབ་པ་གཞི་དང་ལམ་འབྲེལ། ལམ་གཏན་ལ་ཕབ་པས་འབྲས་བུ་མངོན་དུ་གྱུར་པ་ལམ་དང་འབྲས་བུའི་འབྲེལ་པ་སྟེ། གཞི་ལམ་འབྲས་བུའི་ཆོས་མ་ཚང་མེད་པར་ཚོགས་དགོས་པ་སྟེ། རྡོ་རྗེ་རྩེ་མོ་ལས། རྒྱུད་ནི་རྒྱུན་ཆགས་ཞེས་བྱ་སྟེ། །འཁོར་བ་རྒྱུད་དུ་འདོད་པ་ཡིན། །འབྲེལ་དང་མ་ཚང་མེད་པ་དང༌། །ཕུན་སུམ་ཚོགས་པས་རྒྱུད་ཕྱི་མ། །ཞེས་སོ། །དབྱེ་བ་ནི། གཞི་ལམ་འབྲས་བུའི་རྒྱུད་གསུམ་ལས། གཞི་རྒྱུད་ནི། ཤེས་བྱ་གཤིས་ཀྱིས་གནས་ཚུལ་སངས་རྒྱས་ཀྱིས་གཟིགས་པ་ཇི་ལྟ་བ་དེ་ལ་ལྟོས་ན་རང་བཞིན་རྣམ་དག་དང༌། བདག་བློ་ལ་ལྟོས་ན་གློ་བུར་དྲི་བཅས། བདག་བློ་འཁྲུལ་པས་བཟུང་བ་དེ་སེལ་དུ་རུང་བའི་ཆ་ནས་རྒྱུའི་རྒྱུད་དང༌། སངས་རྒྱས་ཀྱི་གཟིགས་པ་མ་འཁྲུལ་བ་དེ་བསལ་དུ་མི་རུང་བའི་ཆ་ནས་འབྲས་རྒྱུད་དུ་འཇོག་པ་ལས། གཞི་གཅིག་ལ་གཉིས་ཀ་འདུ་བར་འདོད་པ་སྟེ། དང་པོའི་སངས་རྒྱས་ལས། སྟོང་ཉིད་བཟུང་འཛིན་རྒྱུ་ཡིན་ཏེ། །འབྲས་བུ་སྙིང་རྗེ་མི་འགྱུར་འཛིན། །ཞེས་སོ། །ཐབས་ཀྱི་རྒྱུད་ནི། ཡོན་ཏན་ཐམས་ཅད་ཀྱི་རྟེན་དུ་གྱུར་པའི་ཐབས་མཆོག་ལམ་གྱིས་དྲི་མ་སེལ་བར་བྱེད་པའི་དག་འབྲས་བདེ་བར་འཆར་བ་སྟེ། ཀླུ་ཡི་དབང་པོས། དེ་ཉིད་སྦྱང་བ་བྱས་པ་ལས། །དག་པ་དེ་ཉིད་མྱ་ངན་འདས། །ཞེས་སོ། །འབྲས་རྒྱུད་ནི། ཡེ་ནས་གཞི་འབྲས་དབྱེར་མེད་དུ་གནས་པ་དེ་ལ་རྟོགས་བྱེད་ལམ་གྱི་སྦྱོར་བས་གཅིག་ཏུ་གྱུར་པའི་ཚེ། གཞི་ལམ་དབྱེར་མེད་དམ། ལམ་འབྲས་དབྱེར་མེད་ཀྱང་དག་པ་དེ་ལ་བརྗོད་པ་སྟེ། རྒྱལ་ཚབ་ཆེན་པོས། དེ་བཞིན་ཉིད་ནི་ཐམས་ཅད་ལ། །ཁྱད་པར་མེད་ཀྱང་དག་གྱུར་པ། །ཞེས་སོ། །རྒྱལ་པོ་ནི་མཆོག་དང་རབ་དང་གཙོ་བོའི་སྒྲ་སྟེ་དཔེར་ན་རྒྱལ་པོ་མི་མཐུན་པའི་ཕྱོགས་ལས་རྒྱལ་ཞིང་ལེགས་པའི་ཚོགས་ལ་དབང་བསྒྱུར་བ་བཞིན་དུ། འདིས་ཀྱང་གཉིས་འཛིན་གྱི་དགྲ་ལས་རྒྱལ་ཞིང་གཉིས་སུ་མེད་པའི་ཡེ་ཤེས་ལ་དབང་བསྒྱུར་བའི་ཐབས་ཁྱད་པར་ཅན་སྟོན་པའི་ཕྱིར་རྒྱུད་ཀྱི་རྒྱལ་པོ་ཞེས་བསྙད་དོ། །དེ་ཡང་དབང་རྣོན་མཚན་གྱིས་རྒྱུད་ཀུན་གོ་ནུས་པ་གསང་ཆེན་རིགས་གཅིག་གིས་དབང་དུ་བྱས་པ་ཡིན་ནོ་ཞེས་གསུངས་སོ། །

**གཉིས་པ་འགྱུར་ཕྱག་ནི།**

བཅོམ་ལྡན་འདས་རྡོ་རྗེ་སེམས་དཔའ་ལ་ཕྱག་འཚལ་ལོ། །

ཞེས་པ་སྟེ། ལོ་ཙཱ་བས་འདོད་ལྷའི་འགྱུར་ཕྱག་མཛད་པ་སྟེ། གང་ལ་འཚལ་ན། བཅོམ་ལྡན་འདས་ཞེས་སངས་རྒྱས་སྤྱིའི་སྒྲ་ཉེ་བར་བཟུང་ནས་སྟོང་པ་ཉིད་དང་སྙིང་རྗེས་གཉིས་སུ་མེད་པའི་བདག་ཉིད་ཅན་གསང་ཆེན་རིགས་གཅིག་རྡོ་རྗེ་སེམས་དཔའ་དེ་ལའོ། །གང་གིས་འཚལ་ན། ཞུ་ཆེན་གྱི་ལོ་ཙཱ་བ་རྣམས་ཀྱིས་འཚལ། དུས་ནམ་འཚལ་ན། རྒྱུད་འདི་བོད་དུ་འགྱུར་བའི་དུས་སུའོ། །དགོས་པ་ཅིའི་ཕྱིར་འཚལ་ན། རང་དོན་དུ་འགྱུར་ལ་བར་ཆད་མེད་པ་དང༌། གཞན་དོན་དུ་རྗེས་འཇུག་རྣམས་ཐོས་བསམ་སྒོམ་པའི་ལམ་ལ་བར་ཆད་མི་འབྱུང་བའི་ཆེད་དུའོ། །

**གསུམ་པ་བཤད་བྱ་དེ་ཉིད་ཇི་ལྟར་འཆད་པའི་ཚུལ་བཤད་པ་ལ་གསུམ། བཤད་བྱ་མདོར་བསྟན་པ། འཆད་ཚུལ་སོ་སོར་བཤད་པ། གཉིས་ཀའི་དོན་བསྡུ་བའོ། །དང་པོ་ནི།**

 ནཱ་རོའི་ཞབས་ཀྱི། ཇི་ལྟར་གྱུར་པ་མདོར་བསྟན་དང༌། །རྒྱས་པར་བཤད་པས་གསལ་བར་བྱེད། །ཟབ་དོན་ཤིནྟུ་རྒྱས་བཤད་དང༌། །རྒྱུད་ཀྱི་བཤད་པ་རྣམ་གསུམ་སྟེ། །རྡོ་རྗེ་ཐེག་པ་མངོན་འདོད་པའི། །རྣལ་འབྱོར་ལྡན་པས་ཤེས་པར་བྱ། །ཞེས་གསུངས་པ་ལྟར། མདོར་བསྟན་སྤྲུལ་སྐུ། རྒྱས་བཤད་ལོངས་སྐུ། ཤིན་ཏུ་རྒྱས་བཤད་ཆོས་ཀྱི་སྐུ་ཡིན་པས་དེའི་ཚུལ་དང་མཐུན་པར་བཤད་པ་དང༌། ཚོགས་བཤད་དང་སློབ་བཤད་གང་གི་དབང་དུ་བྱས་ཀྱང་རེ་རེ་ལའང་ཁ་སྦྱོར་གསུམ་གསུམ་གྱི་སྒོ་ནས་འཆད་དགོས་པ་སྟེ། དབང་མདོར་བསྟན་ལས། རྒྱུད་ལ་མདོར་བསྟན་རྣམ་གསུམ་དང༌། །རྒྱས་པར་བཤད་པ་གསུམ་དུ་འགྱུར། །ཞེས་གསུངས་པ་ལྟར། མདོར་བསྟན་ཆུང་ངུ༌། མདོར་བསྟན་འབྲིང་པོ། མདོར་བསྟན་ཆེན་པོ་སྟེ་མདོར་བསྟན་གསུམ་དང༌། རྒྱས་བཤད་ཆུང་ངུ༌། རྒྱས་བཤད་འབྲིང་པོ། རྒྱས་བཤད་ཆེན་པོ་སྟེ་གསུམ་གསུམ་གྱིས་བཤད་པར་བྱ་དགོས་པ་དང༌། འདི་ལ་ཚོགས་བཤད་སློབ་བཤད་གཉིས་སུ་ཕྱེ་བའི་རྒྱུ་མཚན་ཡང༌། མངོན་བརྗོད་འབུམ་པར། འཇིག་རྟེན་ཀུན་རྫོབ་བདེན་པ་ཡི། །འཇིག་རྟེན་དངོས་གྲུབ་བསྒྲུབ་པའི་ཕྱིར། །སྔགས་བཟླས་དེ་བཞིན་ཆོ་ག་དང༌། །རྣམ་རྟོག་སྒོམ་པ་རབ་ཏུ་གསུངས། །ཞེས་ཚོགས་བཤད་དང༌། དོན་དམ་བདེན་པས་གསུངས་པ་ནི། །ཡེ་ཤེས་སྐུ་ནི་རབ་བསྒྲུབ་ཕྱིར། །ཀུན་རྟོག་ཐམས་ཅད་སྤངས་པ་ཡི། །སྒོམ་པ་དེ་བཞིན་གཤེགས་པས་གསུངས། །ཞེས་སློབ་བཤད་དོ། །

**གཉིས་པ་ལ་གཉིས། ཚོགས་བཤད་དང༌། སློབ་བཤད་དོ། །དང་པོ་ནི།**

 སྒྲོན་གསལ་ལས། །ཇི་བཞིན་སྒྲ་དང་དགོངས་མིན་དང༌། །དྲང་བའི་དོན་དུ་གང་འགྱུར་དང༌། །ཡི་གེའི་དོན་དང་སྤྱི་དོན་གྱིས། །ཚོགས་པ་ལ་ནི་བཤད་པར་བརྗོད། །ཅེས་གསུངས་པ་ལྟར། མཐའ་དྲུག་ལས། སྒྲ་ཇི་བཞིན་པ། དགོངས་མིན། དྲང་དོན་དང་གསུམ་ལ། ཚུལ་བཞིའི་ཡི་གེའི་དོན་དང༌། སྤྱི་དོན་གཉིས་ཞུགས་པའི་སྒོ་ནས་བཤད་པའོ། །དེ་ཡང་སྒྲ་ཇི་བཞིན་པ་ནི། དཀྱིལ་འཁོར་གྱི་བྱ་བ་དང༌། སྔགས་དང་ཕྱག་རྒྱ། ལས་ཚོགས་དང་ལས་དང་པོ་པའི་སྤྱོད་པ་སྟོན་པ་རྣམས་སོ། །སྒྲ་ཇི་བཞིན་པ་ལ་སྤྱི་དོན་ཞུགས་པ་དཔེར་ན། སྦྱིན་པ་བཏང་བ་ལས་ལོངས་སྤྱོད་འབྱུང་བར་བཤད་པ་ལྟ་བུ་སྒྲ་ཇི་བཞིན་པ་རྐྱང་པ་དང༌། མཎྜ་ལ་ཞེས་པ། མཎྜ་དཀྱིལ། ལ་ལེན་པ་ལ་འཇུག་པས་སྙིང་པོ་ལེན་པའི་ཕྱིར་དཀྱིལ་འཁོར་ཞེས་བརྗོད་པ་ལྟ་བུ་སྤྱི་དོན་གྱི་ཁར་ཡིག་དོན་ཞུགས་པ་དང༌། མ་ཞུགས་ན་དཀྱིལ་འཁོར་ནི་དྲུག་ཅུ་རྩ་གཉིས་ཀྱི་དཀྱིལ་འཁོར་ཞེས་པ་ལྟ་བུ་སྤྱི་དོན་རྐྱང་པ་དང༌། དགོངས་མིན་ནི། དབང་རྟུལ་ལ་བདག་མེད་སྟོང་པ་འོད་གསལ་ཞེས་གསལ་པོར་སྟོན་པ་ལྟ་བུ་དང༌། དྲང་དོན་ནི། ངེས་དོན་སྦས་ཏེ་བཅོས་མའི་སྒོམ་པ་སྟོན་པ་ལྟ་བུ་སྟེ། རྡོ་རྗེ་སྙིང་འགྲེལ་ལས། ཟབ་ཅིང་རྒྱ་ཆེའི་ཆོས་རྣམས་ལ། །སྐལ་བ་བྲལ་བའི་བདག་ཉིད་ལ། །ཕྱག་རྒྱ་དཀྱིལ་འཁོར་སྔགས་སོགས་གང༌། །ཡིད་འོང་བདག་གིས་བསྟན་པ་ཡིན། །ཞེས་སོ། །

**གཉིས་པ་ནི།**

 སྒྲོན་གསལ་ལས། ཇི་བཞིན་མིན་སྒྲ་ངེས་དོན་དང༌། །དེ་བཞིན་དགོངས་ཏེ་བཤད་པ་དང༌། །སྦས་དང་མཐར་ཐུག་པ་རྣམས་ནི། །སློབ་མ་ལ་ནི་ཡང་དག་བཤད། །ཅེས་གསུངས་པ་ལྟར། སྒྲ་ཇི་བཞིན་མ་ཡིན་པ་ནི། འཇིག་རྟེན་དང་བསྟན་བཅོས་ལ་མ་གྲགས་པ་དེ་བཞིན་གཤེགས་པས་བརྡས་གསུངས་པ་དཔེར་ན། སྐྱེས་པ་ལ་ཌཱ་ཞེས་བརྗོད་པ་ལྟ་བུ་དང༌། དགོངས་ཏེ་བཤད་པ་ནི། བརྗོད་རྒྱུད་དེ་རྗོད་བྱེད་འགལ་བ་ཞིག་གིས་བསྟན་པ་སྟེ་དཔེར་ན། ཁྱོད་ཀྱིས་སྲོག་ཆགས་བསད་པར་བྱ་ཞེས་པ་ལྟ་བུ་དང༌། ངེས་པའི་དོན་ནི། སྐལ་བ་མཆོག་ལ་ཟབ་མོའི་གནས་སྟོན་པ་ལྟ་བུ་དང༌། སྦས་དོན་ནི། འདོད་ཆགས་ཀྱི་སྤྱོད་པ་དང༌། སྒྱུ་ལུས་སྟོན་པ་ལྟ་བུ་དང༌། མཐར་ཐུག་ནི། ཟུང་འཇུག་རབ་ཏུ་མི་གནས་པའི་དོན་སྟོན་པ་ལྟ་བུའོ། །དེས་ན་མཐའ་དྲུག་ལ་ཚུལ་བཞི་ཞུགས་པ་རྡོ་རྗེ་ཐེག་པ་ཁོ་ན་ལ་གྲགས་པ་དང༌། མ་ཞུགས་པ་མདོ་སྡེ་བཤད་པ་ལ་ཡང་དགོས་པ་དང༌། དགོངས་བཤད་དང་དྲང་དོན་གྱི་ཁྱད་པར། དང་པོ་སྒྲའི་སྒོ་ནས་དང༌། གཉིས་པ་དོན་གྱི་སྒོ་ནས་བཞག་པ་དང༌། དགོངས་པ་ཅན་དང་སྒྲ་ཇི་བཞིན་མ་ཡིན་པའི་ཁྱད་པར། དང་པོ་ཚིག་འགལ་བ་དང༌། གཉིས་པ་ཡོངས་སུ་མ་གྲགས་པའི་སྒོ་ནས་བཞག་པ་དང༌། དགོངས་པ་ཅན་དང་སྒྲ་ཇི་བཞིན་པའི་ཁྱད་པར། དང་པོ་སྒྲ་ཉིད་ལ་འགལ་བ་དང༌། གཉིས་པ་འགལ་བ་མ་ཡིན་པའི་སྒོ་ནས་བཞག་པ་དང༌། ངེས་དོན་དང་དགོངས་པ་ཅན་མ་ཡིན་པའི་ཁྱད་པར། དོན་ཉིད་དབང་པོ་རྣོན་པོ་དང་རྟུལ་པོ་ལ་བཤད་པ་ལྟ་བུ་དང༌། དགོངས་མིན་དང་སྒྲ་ཇི་བཞིན་པའི་ཁྱད་པར། ཀུན་རྫོབ་སྟོན་པ་དང་དོན་དམ་སྟོན་པ་ལྟ་བུ་སྟེ། ཧེ་རུ་ཀ་གལ་པོ་ལས། རྒྱས་བཤད་མཐའ་ནི་རྣམ་པ་དྲུག །དྲང་དོན་ངེས་དོན་དགོངས་པས་བཤད། །དགོངས་མིན་སྒྲ་ནི་ཇི་བཞིན་པ། །ཇི་བཞིན་མ་ཡིན་ཉིད་ཀྱི་བཤད། །ཚུལ་བཞི་ཡང་དེ་ཉིད་ལས། ཚིག་སྤྱི་སྦས་དང་མཐར་ཐུག་ཡིན། །ཞེས་སོ། །

**གསུམ་པ་ནི།**

 རྫོགས་རིམ་ཚོགས་པ་ལ་བཤད་ན་ལུས་དངོས་པའི་གནས་ལུགས་རྩ་དང་རླུང་དང་ཐིག་ལེ་བྱང་སེམས་སོགས་བཤད། སློབ་མ་ལ་བཤད་ན་སེམས་དངོས་པའི་གནས་ལུགས་དང༌། ལམ་དང་འབྲས་བུ་སྐྱེ་བའི་རིམ་པ་བཤད། དང་པོ་ཐོ་རེ་ལོང་ངེ་བཤད་པ་དང༌། གཉིས་པ་མངོན་རྟོགས་སུ་བསྒྲིགས་ཏེ་སྟོན་པའི་ཁྱད་པར་ཡིན་གསུངས། དེ་ལྟར་བཤད་དགོས་པ་ཡང་གདུལ་བྱའི་དབྱེ་བས་ཏེ། རྩ་བའི་རྒྱུད་འདི་ལས། དེ་ནས་སྒྲུབ་པོས་དངོས་ཀུན་གྱིས། །དང་པོ་སློབ་དཔོན་མཉེས་པར་བྱ། །བསྒྲུབ་འདོད་ཤིན་ཏུ་མཉམ་བཞག་པས། །ཅི་མཉེས་པས་ནི་བླ་མ་མཆོད། །ཅེས་སྔགས་ལ་གཞོལ་བ་དང་བསམ་གཏན་ལ་གཞོལ་བ་གཉིས་རིམ་པ་ལྟར། དང་པོ་བསྐྱེད་རིམ་གྱིས་རྒྱུད་སྦྱངས་ནས་གདོད་རྫོགས་རིམ་ལ་སློབ་པ་དང༌། གཉིས་པ་རྫོགས་རིམ་ཁོ་ནས་རྒྱུད་སྦྱངས་ཆོག་པའི་དབང་གིས་རིམ་གྱིས་པ་དང་ཅིག་ཅར་བ་གཉིས། དང་པོ་ལ་ཡང་དབང་པོ་རྣོ་རྟུལ་གཉིས་སུ་ཕྱེ་བའི་གང་ཟག་གསུམ་དུ་འགྱུར་བ་སྟེ། སྡོམ་འབྱུང་ལས། སྔོན་གྱི་དགེ་བ་ལ་ལྟོས་ནས། དབང་པོ་རྟུལ་འབྲིང་རྣོན་པོར་འགྱུར། །ཞེས་སོ། །དེས་ན་གདུལ་བྱའི་གཙོ་བོ་མིར་འཆད་པ་ཡང༌། མི་རྣམས་ཁམས་རགས་པའི་ལུས་ཅན་ཡིན་པའི་དབང་གིས་ཉོན་མོངས་པ་ཆེས་རགས་ཤིང༌། ལམ་གཞན་གྱིས་འདུལ་མ་ཐུབ་པ་འདིས་འདུལ་བ་ཡིན་པས། རྩོད་དུས་ལྔ་བརྒྱ་ཐ་མའི་མི་རྣམས་ཀྱི་ངོ་སྐལ་དུ་རྡོ་རྗེ་ཐེག་པ་འདི་དངོས་སུ་བྱོན་ཏེ་དར་བ་ཡིན་པས་ན། རྡོ་རྗེ་ཐེག་པའི་བསྟན་པ་ནི། །གཟུགས་བརྙན་ཙམ་ཡང་མི་སྣང་ངོ༌། །ཞེས་སྨྲས་པ་བབ་ཅོལ་དུ་ཟད་དོ་ཞེས་གསུངས་སོ། །

**གཉིས་པ་བཤད་བྱ་རྒྱུད་ཀྱི་རང་བཞིན་བཤད་པ་ལ་གཉིས། ལེའུའི་གཞུང་དང༌། ལེའུའི་མཚན་ནོ། །དང་པོ་ལ་གསུམ། ལེའུ་དང་པོས་མདོར་བསྟན། གཉིས་པ་ནས་ལྔ་བཅུའི་བར་གྱིས་རྒྱས་པར་བཤད། ལྔ་བཅུ་རྩ་གཅིག་པས་དོན་བསྡུ་བའོ། །དང་པོ་ལ་གསུམ། གླེང་བསླང་གི་སྒོ་ནས་རྒྱུད་ཀྱི་དགོས་པ་བསྟན། ཕུན་སུམ་ཚོགས་པ་ལྔའི་སྒོ་ནས་རྒྱུད་ཀྱི་གླེང་གཞི་བསྟན། ལམ་རྣམ་པར་ཕྱེ་བའི་སྒོ་ནས་ལུས་མདོར་བསྟན་པའོ། །དང་པོ་ནི།**

དེ་ནས་གསང་བ་བཤད་པར་བྱ། །མདོར་བསྡུས་པ་སྟེ་རྒྱས་པར་མིན། །དཔལ་ཧེ་རུ་ཀ་ཡང་དག་སྦྱོར། །འདོད་པའི་དོན་ཀུན་སྒྲུབ་བྱེད་ཡིན། །བླ་མ་ལས་ཀྱང་བླ་མ་སྟེ། །མཁའ་འགྲོ་མ་ཡི་དྲྭ་བ་སྡོམ། །

ཞེས་པ་སྟེ། མངོན་བརྗོད་འབུམ་པ་གསུངས་པའི་དེ་མ་ཐག་ཏུ། བཅོམ་ལྡན་འདས་ཉིད་ཀྱིས་རྡོ་རྗེ་ཕག་མོ་ལ་བོས་ནས་ཉུང་ངུའི་རྒྱུད་འདིའི་གླེང་བསླང་བར་དགོངས་ཏེ་དེ་ནས་ཞེས་གསུངས་པ་ཡིན་ལ། དེ་ཡང་དཔའ་བོ་དཔའ་མོ་བརྗོད་ཀྱིས་མི་ལང་བ་རྣམས་ཀྱིས་ཕྱག་འཚལ་ཏེ་བདུད་རྩི་ལྔས་མཆོད་ནས་གསོལ་བ་བཏབ་པའི་རྗེས་ཐོག་ཏུ་ཉུང་ངུའི་རྒྱུད་འདིའི་བརྗོད་བྱ་སྟོན་པར་བཞེད་ནས། གསང་བ་བཤད་པར་བྱ་ཞེས་གསུངས་ཏེ། གསང་བ་ནི། ཚངས་པ་དང་ཁྱབ་འཇུག་ཉན་ཐོས་དང་རང་རྒྱལ་སོགས་ཀྱི་སྤྱོད་ཡུལ་མ་ཡིན་པ་དང༌། སངས་རྒྱས་དང་བྱང་ཆུབ་སེམས་དཔའི་སྤྱོད་ཡུལ་ཡིན་པར་སྟོན་པ་དང༌། དེ་ཡང་དེ་ཉིད་བསྡུས་པའམ། མཉམ་སྦྱོར་རམ། གསང་བའམ། རྡོ་རྗེ་འཇིགས་བྱེད་སོགས་ལས་སྦས་ཏེ་བསྟན་པའི་དོན་འདིར་རྗོད་བྱེད་ཚིག་མདོར་བསྡུས་པ་སྟེ་རྒྱས་པར་མིན་ཞེས་གསུངས་ཏེ། དེ་ཡང་ལེའུ་འབུམ་པ་དང་ཤློ་ཀ་འབུམ་པ་ལས་མདོར་བསྡུས་པས་ན་རྒྱས་པར་མིན་ཏེ་ཚིག་ཉུང་ངུ་ཡིན་པ་དང༌། ལྟོས་ས་གཉིས་ནས་ཕྱི་མའི་ཕྱི་མའམ་མཐར་ཐུག་པ་ཡིན་ཕྱིར་དོན་རྒྱ་ཆུང་བ་མ་ཡིན་ནོ། །བརྗོད་བྱ་དེ་ཉིད་གསལ་བར་སྟོན་པར་བཞེད་ནས་ཧེ་རུ་ཀ་དཔལ་ཡང་དག་སྦྱོར་ཞེས་གསུངས་ཏེ། ཧེ་རུ་ཀ་ནི་སྐུ་གསུམ་མམ་རྣམ་ཐར་སྒོ་གསུམ་གྱི་རང་བཞིན་ཡིན་ཀྱང༌། དེའི་རྒྱུ་བསྐྱེད་པའི་ཐབས་ལ་ཧེ་རུ་ཀ་དང་རྫོགས་པའི་ཤེས་རབ་ལ་རྡོ་རྗེ་བཙུན་མོ་ཞེས་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་བརྡར་བཏགས་པ་ཡིན་ནོ། །དེ་ལ་ཐབས་ནི་དུ་ཤེས་རབ་ནི་དུ་ཞེ་ན། བསྐྱེད་རིམ་དཔའ་བོ་གཅིག་པུའམ་དཀྱིལ་འཁོར་ཡོངས་སུ་རྫོགས་པའི་ཐབས་ཤེས་གཉིས་དང༌། རྫོགས་རིམ་ལས་རྒྱ་ཆོས་རྒྱ་དམ་རྒྱ་ཕྱག་རྒྱ་ཆེན་པོའི་ཐབས་ཤེས་གཉིས་སོ། །ཡང་དག་སྦྱོར་ནི་མཉམ་པར་སྦྱོར་བའི་དོན་ཡིན་ཏེ། མཉམ་པར་ཇི་ལྟར་སྦྱོར་ཞེ་ན། ཡུལ་ཅན་རང་བཞིན་བརྒྱད་ཅུའི་རྟོག་ཚོགས་དང་བྲལ་བའི་བདེ་བ་མངོན་སུམ་དུ་སྐྱེ་བ་དང༌། ཡུལ་སྟོང་པ་ཉིད་ཕྱག་རྒྱ་ཆེན་པོ་མངོན་སུམ་དུ་མཐོང་བས་ཇི་ལྟ་བའི་རང་བཞིན་ཡོངས་སུ་ཤེས་པའི་བློ་སྐྱེས་པས་ན་མཉམ་པར་སྦྱོར་ཞེས་བྱའོ། །དེ་ལ་དགོས་པའི་དགོས་པ་གང་ཞེ་ན། འདོད་པའི་དོན་ཀུན་སྒྲུབ་བྱེད་ཡིན་ཞེས་གསུངས་ཏེ། འདོད་པའི་དོན་ནི་འཇིག་རྟེན་པའི་དངོས་གྲུབ་དང༌། ཐུན་མོང་གི་དངོས་གྲུབ་དང༌། མཆོག་གི་དངོས་གྲུབ་ཀུན་སྒྲུབ་པར་བྱེད་པའི་རྒྱུ་ནི་འདིའོ་ཞེས་དགོས་པ་བསྟན་པ་ཡིན་ནོ། །འོ་ན་བླ་མེད་རྒྱུད་སྡེ་ཐམས་ཅད་ཀྱི་དགོས་པ་ཡང་དེ་ཡིན་ན་འདིར་བསྟན་པའི་དགོས་པ་གང་ཞེ་ན། བླ་མ་ལས་ཀྱང་བླ་མ་སྟེ་ཞེས་གསུངས་པས། ལེའུ་འབུམ་པ་ལས་བླ་མར་གྱུར་པ་ཤློ་ཀ་འབུམ་པ་ཡིན་ལ། དེ་ལས་ཀྱང་བླ་མར་གྱུར་པའི་རྒྱུད་ཉུང་ངུ་འདི་ཟབ་པའི་མཐར་ཐུག་པའི་ཕྱིར་འདིའི་དགོས་པའི་དགོས་པ་བསྟན་པ་ཤེས་པར་བྱའོ། །དེ་ལ་ཟབ་པ་ནི་གང་མཐར་ཐུག་པ་ནི་གང་ཞེ་ན། མ་རྒྱུད་ཀུན་གྱི་ཡང་སྙིང་འདིའི་མཚན་བསྟན་པའི་ཕྱིར། མཁའ་འགྲོ་མ་ཡི་དྲྭ་བ་སྡོམ་ཞེས་གསུངས་ཏེ། མཁའ་འགྲོ་མ་ནི། རྡོ་རྗེ་མཁའ་འགྲོར། ནམ་མཁར་ཀུན་ཏུ་རྒྱུ་འགྲུབ་པས། །མཁའ་འགྲོ་མ་ཞེས་རབ་ཏུ་གྲགས། །ཞེས་གསུངས་པ་ལྟར། ངོ་བོ་གཟུང་འཛིན་གྱིས་སྟོང་པའི་རྣམ་པར་ཐར་པའི་སྒོ་གསུམ་དང༌། རྣམ་པ་དཔལ་ཧེ་རུ་ཀ་དང་གཉིས་སུ་མེད་པའི་རྒྱུ་ལས་མཁའ་འགྲོ་མར་འཆར་བའི་དོན་དང༌། དྲྭ་བ་ནི་དཔའ་བོ་དཔའ་མོའི་འཕྲོ་འདུ་སྟེ། དཔའ་བོ་ཧེ་རུ་ཀ་དང་དཔའ་མོ་རྡོ་རྗེ་ཕག་མོ། ཉིད་ཀྱི་སྤྱན་བཅུ་གཉིས་དང་ལྷ་མོ་བཅུ་གཉིས། ནང་རྩ་སོ་དྲུག་དང་ཕྱི་ལྷ་མོ་སུམ་ཅུ་ཙ་དྲུག་སོགས་དབྱེར་མེད་ཡེ་ལྡན་དུ་བཞུགས་ཀྱང༌། ལ་ལས་དབྱིབས་སུ་རྟོག །ལ་ལས་སྒྲར་རྟོག །ལ་ལས་ཆོས་སུ་རྣམ་པར་རྟོག་པ་སྟེ་མོས་པ་སྣ་ཚོགས་པས་ལྷའི་སྐུ་སྒོམ་པ་དང༌། སྔགས་བཟླས་པ་དང༌། ཏིང་ངེ་འཛིན་སྒོམ་པ་སྟེ་བཅོས་མའི་སྒོམ་པ་རྣམས་སོ། །སྡོམ་པ་ནི། དབྱིབས་སུ་རྟོག་པ་རྣམས་རྩའི་འཁོར་ལོ་ལ་བྱང་ཆུབ་ཀྱི་སེམས་ཕབ་སྟེ་དགའ་བ་བཞིར་སྡོམ། སྒྲར་རྟོག་པ་རྣམས་དབུགས་འབྱུང་རྔུབ་ཀྱིས་སྲོག་ཨ་བ་དྷཱུཏཱིར་བཅུག་སྟེ་མི་རྟོག་པར་སྡོམ། ཆོས་སུ་རྟོག་པ་རྣམས་སེམས་ཉིད་ལྷན་ཅིག་སྐྱེས་པའི་ཡེ་ཤེས་གནད་དུ་བསྣུན་ཏེ་བདེ་བ་ཆེན་པོར་སྡོམ་པའོ། །

**གཉིས་པ་ཕུན་སུམ་ཚོགས་པ་ལྔའི་སྒོ་ནས་རྒྱུད་ཀྱི་གླེང་གཞི་བསྟན་པ་ནི།**

གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །མཁའ་འགྲོ་ཀུན་དངོས་སེམས་དཔའ་ནི། །རྡོ་རྗེ་སེམས་དཔའ་བདེ་བའི་མཆོག །འདི་ནི་རང་བྱུང་བཅོམ་ལྡན་དཔའ། །མཁའ་འགྲོ་དྲྭ་བའི་སྡོམ་པ་ཡིན། །

ཞེས་པ་སྟེ། དེ་ལ་སྟོན་པ་ནི་སུ། གནས་ནི་གང་དུ། དུས་ནི་ནམ། འཁོར་ནི་སུ། ཆོས་ནི་ཅི་ཞིག་བསྟན་སྙམ་པ་ལ་བཅོམ་ལྡན་འདས་ཀྱིས་གླེང་གཞི་གསུངས་པའི་ཕྱིར། གསང་བ་མཆོག་གི་དགྱེས་པ་ན་ཞེས་གསུངས་ཏེ། དེ་ལ་གསང་བ་ནི་དགའ་བ། མཆོག་ནི་མཆོག་དགའ། དགྱེས་པ་ནི་ལྷན་ཅིག་སྐྱེས་དགའི་གནས་སོ། །གནས་ནི་གང་དུ་ཞེས་པ་སྟེ། འཛམ་བུའི་གླིང་དུ་བཞུགས་པར་བསྟན། ཐམས་ཅད་བདག་ཉིད་ནི་སྟོན་པ་གཅིག་པུ་འགྲོ་བའི་བླ་མའོ། །འཁོར་ལ་བཞི། གདུལ་བྱའི་འཁོར་དྲག་པོ་འཇིགས་བྱེད། ཉན་པའི་འཁོར་སངས་རྒྱས་དང་བྱང་ཆུབ་སེམས་དཔའ། སྤྲུལ་པའི་འཁོར་དཔའ་བོ་དང་དཔའ་མོ། སྡུད་པའི་འཁོར་ལག་ན་རྡོ་རྗེའོ། །དུས་ནི་དྲག་པོ་འཇིགས་བྱེད་བཏུལ་བའི་ཚེ་ནའོ། །རྟག་ཏུ་བཞུགས་ནི་གནས་དང་སྦྱར་ན་ཆོས་ཀྱི་དབྱིངས་དང༌། ཁམས་གསུམ་ལས་འདས་པའི་འོག་མིན་དང༌། རི་རབ་ཀྱི་རྩེ་དང༌། དཔལ་འབྲས་སྤུངས་སོ། །ཆོས་དང་སྦྱོར་ན་རྩ་རྒྱུད་རྒྱས་པ་དང༌། འབྲིང་པོ་དང༌། བསྡུས་པ་གསུམ་མོ། །སྟོན་པ་དང་སྦྱར་ན་དབང་བྱས་པ་དང་ལོངས་སྤྱོད་པའི་མཛད་པ་སྟོན་པ་དེའོ། །སྟོན་པ་སྤྲུལ་པའི་སྐུ་དེའི་དབང་དུ་བྱས་ཏེ། མཁའ་འགྲོ་ཀུན་དངོས་སེམས་དཔའ་ནི་ཞེས་གསུངས་ཏེ། མཁའ་འགྲོ་ནི་གཉིས་ཏེ། ཞི་གནས་ཀྱི་མཁའ་ལ་འགྲོ་བ་བསམ་གཟུགས་གཉིས་དང༌། ལྷག་མཐོང་གི་མཁའ་ལ་འགྲོ་བ་ས་བཅུ་གཅིག་གོ །ཀུན་ཞེས་པ་བསམ་གཟུགས་ཀྱི་ཏིང་ངེ་འཛིན་ཐོབ་པ་འཇིག་རྟེན་གྱི་མཁའ་འགྲོ་མ་ཀུན་དང༌། ས་བཅུ་གཅིག་རྟོགས་པའི་འཇིག་རྟེན་ལས་འདས་པ་ཀུན་དང༌། དངོས་ནི་འཁོར་ལོའི་དབུས་ན་བཞེངས་པ་ནི་འབྲས་བུའི་ཧེ་རུ་ཀ་དངོས་སམ་གཙོ་བོ་ཡིན་པའི་ཕྱིར་རོ། །སེམས་དཔའ་ནི་སྙིང་རྗེས་རྒྱ་ཆེ་བའི་སེམས་ཅན་ལ་གཟིགས་པ་དང༌། ཤེས་རབ་ཀྱིས་ཟབ་པའི་ཆོས་ཉིད་ལ་གཟིགས་པའོ། །སུས་གཟིགས་སྙམ་ན། རྒྱུའི་ཧེ་རུ་ཀ་ལོངས་སྤྱོད་རྫོགས་སྐུའི་དབང་དུ་བྱས་ཏེ། རྡོ་རྗེ་སེམས་དཔའ་བདེ་བའི་མཆོག་ཅེས་གསུངས་ཏེ། རྡོ་རྗེ་ནི་ས་བཅུ་གཅིག་གི་རྟོགས་པ། སེམས་དཔའ་ནི་རྟོགས་པའི་ཡེ་ཤེས་དེས་སྒྲིབ་གཉིས་བག་ཆགས་དང་བཅས་པ་གཞོམ་པ་ལ་དཔའ་བས་ན་སེམས་དཔའོ། །བདེ་བའི་མཆོག་ནི་ཇི་ལྟ་ཇི་སྙེད་མཁྱེན་པའི་ཡེ་ཤེས་མཆོག་དང་ལྡན་པའོ། །བདེ་བའི་མཆོག་ནི་གང་ལ་མངའ་སྙམ་ན། འདི་ཆོས་ཀྱི་སྐུའི་དབང་དུ་བྱས་ཏེ། འདི་ནི་རང་བྱུང་བཅོམ་ལྡན་དཔའ་ཞེས་གསུངས་ཏེ། རང་བྱུང་ནི་སེམས་ཀྱི་རང་བཞིན་འོད་གསལ་བ་ཉམས་སུ་མྱོང་བ་ལས་སྐྱེས་པ་ཡིན་གྱི་གློ་བུར་བའི་རྒྱུ་རྐྱེན་ལས་མ་སྐྱེས་པས་ན་རང་བྱུང་ཞེས་བྱའོ། །བཅོམ་ལྡན་ནི་བདུད་བཞིའི་དཔུང་ཚོགས་བཅོམ་ཞིང་ལེགས་པའི་ཡོན་ཏན་ཀུན་དང་ལྡན་པས་ན་བཅོམ་ལྡན་ནོ། །གློ་བུར་ཆ་དང་བཅས་པ་སྤངས་པས་ན་དཔའ་བའོ། །དེ་ནས་བཤད་བྱ་ཆོས་ཀྱི་དབང་དུ་བྱས་ཏེ། མཁའ་འགྲོ་དྲྭ་བའི་སྡོམ་པ་ཡིན་ཅེས་གསུངས་ཏེ། སྤྲུལ་པའི་སྐུ་དཔའ་བོ་དཔའ་མོ་མཁའ་འགྲོ་མའི་ཚོགས་ཀྱི་དྲྭ་བ་སྟེ་སྤྲུལ་པའི་འཁོར་སྤྲུལ་གཞིར་སྡོམ་པའམ། དབྱིབས་དང་སྔགས་དང་ཆོས་ཀྱི་མཐར་ཐུག་པ་བདེ་མཆོག་ཡིན་པས་ན་དེ་ལ་སྡོམ་པའོ། །ཕུན་སུམ་ཚོགས་པའི་གླེང་གཞི་འདི་དག་དག་པའི་འཁོར་རྣམས་ལ་མངོན་སུམ་དུ་གྲུབ་ན་བཅོམ་ལྡན་འདས་ཀྱིས་ཆེད་དུ་གསུངས་པའི་དགོས་པ་ཅི་ཞེ་ན། འདི་ནི་དགོངས་པས་བཤད་པ་ཡིན་ཏེ། དགོས་པ་འཛམ་གླིང་མིའི་འདུལ་བྱ་དང༌། དགོངས་པ་དབྱིབས་དང་སྔགས་དང་ཆོས་ཏེ་བཅོས་མའི་སྒོམ་པ་ལས་བཟློག་པའི་ཆེད་དུའོ། །དགོངས་གཞི་ལས་རྒྱའི་དབང་དུ་བྱས་ན། དཀྱིལ་འཁོར་བྷ་ག་ནི་གནས་ཡིན་ལ། དེ་ཡང་མཚན་ཉིད་གསུམ་སྟེ། དགའ་བ་འབྱུང་བས་གསང་བ། མཆོག་དགའ་འབྱུང་བས་མཆོག །ལྷན་ཅིག་སྐྱེས་དགའ་འབྱུང་བས་དགྱེས་པའོ། །ཐམས་ཅད་བདག་ཉིད་ནི་འཁོར་ལོའི་རྩ་དྲུག་ཅུ་རྩ་བཞི། རྟག་ཏུ་བཞུགས་ནི་དགའ་བཞིའི་དུས་དང༌། མཁའ་འགྲོ་ཀུན་དངོས་སོགས་ཀྱིས་དངོས་བསྟན་སྟོན་པ་སྐུ་གསུམ་ནི། མགྲིན་པ་དང་སྙིང་ག་ལྟེ་བར་ཕྱིན་པའི་བདེ་བའོ། །ཆོས་ནི་འཁོར་ལོ་བཞིར་ཁྱབ་པ་ལས་སྐྱེས་པའོ། །དམ་རྒྱའི་དབང་དུ་བྱས་ན། དཀྱིལ་འཁོར་ལུས་ཀྱི་དབུས་ན་གནས་པའི་གཏུམ་མོ་ནི་གནས། དབུགས་འབྱུང་རྔུབ་གསུམ་གྱི་མཚན་ཉིད་དང་ལྡན་པས་ན་གསང་བ་མཆོག་གི་དགྱེས་པ་ནའོ། །ཐམས་ཅད་བདག་ཉིད་ནི་དབུགས་ཉི་ཁྲི་ཆིག་སྟོང་དྲུག་བརྒྱ། རྟག་ཏུ་བཞུགས་ནི་ལས་དང་ཡེ་ཤེས་ཀྱི་རླུང༌། འགོག་པའི་དུས་ནི་སྲོག་རྩོལ་དབུ་མར་ཆུད་པ། སྟོན་པ་ནི་རྩ་གསུམ་གྱི་རླུང་རང་མལ་དུ་གནས་པའི་མི་རྟོག་པའོ། །ཆོས་ནི་ཉི་ཁྲི་ཆིག་སྟོང་དྲུག་བརྒྱའི་དྲྭ་བ་སྡོམ་པ་ལས་སྐྱེས་པའོ། །ཆོས་རྒྱུའི་དབང་དུ་བྱས་ན། དཀྱིལ་འཁོར་རང་སེམས་ནི་གནས། དེ་ཡང་སྟོང་པ་ཉིད་དང༌། མཚན་མ་མེད་པ་དང༌། སྨོན་པ་མེད་པའི་མཚན་ཉིད་གསུམ་དང་ལྡན་པས་ན་གསང་བ་མཆོག་གི་དགྱེས་པ་ནའོ། །ཐམས་ཅད་བདག་ཉིད་ནི་བྱང་ཕྱོགས་ཀྱི་ཆོས་སུམ་ཅུ་རྩ་བདུན། རྟག་ཏུ་བཞུགས་ནི་བསམ་གྱིས་མི་ཁྱབ་པའི་དུས་སམ་ཆོས་ཉིད་མཐོང་བའི་དུས་ཏེ། སེམས་ཉིད་འོད་གསལ་བའི་རང་བཞིན་དུ་གནས་པ་དང༌། སྟོན་པ་ནི་རྣམ་པར་མི་རྟོག་པའི་གོང་བུའི་གཟུགས་ལས་འདས་པའི་ཆོས་སྐུ། ཆོས་ནི་རང་སེམས་བདེ་མཆོག་གི་དྲྭ་བ་སྡོམ་པའོ། །དེ་ལྟར་བཤད་པས་ལས་རྒྱས་ཐབས་ལམ། དམ་རྒྱས་གྲོལ་ལམ། ཕྱག་རྒྱ་ཆེན་པོས་རང་ལྷག་པར་གནས་པའི་ལམ་བསྟན་པའོ། །

**གསུམ་པ་ལམ་རྣམ་པར་ཕྱེ་བའི་སྒོ་ནས་མདོར་བསྟན་པ་ལ་གསུམ། མདོར་བསྟན་ཆུང་ངུ་དང༌། འབྲིང་དང༌། རྒྱས་པའོ། །དང་པོ་ནི།**

སྒྲ་ཡི་ཚུལ་ལས་ངེས་འབྱུང་རྣམས། །དམ་ཚིག་སྤྱོད་པའི་སྤྱོད་ཡུལ་ཡིན། །འཇིག་རྟེན་གསུམ་དུ་རྙེད་དཀའ་བ། །ཐོག་མ་དབུས་མཐར་ཡང་དག་གནས། །

ཞེས་པ་སྟེ། འདི་བསྐྱེད་རྫོགས་གཉིས་ཐུན་མོང་གི་མདོར་བསྟན་དུ་བཞག་པ་ལས། བསྐྱེད་པའི་དབང་དུ་བྱས་ན། སྒྲ་ཡི་ཚུལ་ནི་རླུང་དབུ་མ་ལས་འབྱུང་བའི་ཡི་གེ་ཧཱུཾ་དང༌། དེ་ལས་བྱུང་བ་ནི་ལྷ་དྲུག་ཅུ་རྩ་གཉིས་དང༌། དམ་ཚིག་སྤྱོད་པ་ནི་རྟེན་གྱི་གང་ཟག་རྣལ་འབྱོར་པ་དང༌། སྤྱོད་ཡུལ་ནི་ལྷའི་འཁོར་ལོ་དང༌། འཇིག་རྟེན་གསུམ་དུ་རྙེད་དཀའ་བ་ནི། ས་བླ་ས་འོག་ས་སྟེང་གསུམ་དུ་ཡེ་ཤེས་སེམས་དཔའ་ལུས་ལ་འཇུག་པ་དང༌། འཆི་བའི་ཚེ་ཡེ་ཤེས་སེམས་དཔའ་ལ་ཕར་འཇུག་པ་རྙེད་པར་དཀའ་བའོ། །ལྷའི་འཁོར་ལོ་ཇི་ལྟར་བསྒོམ་པར་བྱ་ཞེ་ན། ཐོག་མ་དབུས་མཐར་ཡང་དག་གནས་ཞེས་གསུངས་ཏེ། ཐོག་མ་ནི་ཚད་མེད་དང་ཚོགས་བསགས་དང་སྟོང་པ་ཉིད་ལ་གནས་པའི་རྣལ་འབྱོར་བསྒོམ་པ་དང༌། དབུས་ནི་ལྡང་འཇུག་ཡོངས་སུ་རྫོགས་པ་དང་དབང་བསྐུར་བ་དང་མཆོད་པའི་རྣལ་འབྱོར་ཏེ་གསུམ་དང༌། མཐར་ནི་ཉེ་བར་བསྡུ་བ་དང་ལྡང་བའི་རྣལ་འབྱོར་དང་ཀུན་ཏུ་སྤྱོད་པ་དང༌། རྣམ་པར་གནས་ཞེས་པ་སྦྱོར་དངོས་རྗེས་གསུམ་སྟེ་རྣམ་པ་གསུམ་གསུམ་དུ་བསྟན་པ་ལ་གནས་པར་བྱ་བའོ། །རྫོགས་རིམ་གྱི་དབང་དུ་བྱས་ན། སྒྲ་ཡི་ཚུལ་ནི་ཨ་བ་དྷཱུ་ཏཱིའི་རླུང༌། ངེས་འབྱུང་ནི་དགའ་བ་བཞིའི་ཤེས་པ། དམ་ཚིག་སྤྱོད་པ་ནི་ལུས་སེམས་བདེ་བས་ཁྱབ་པ། སྤྱོད་ཡུལ་ནི་བདག་བྱིན་རློབ་པའི་ལམ། འཇིག་རྟེན་གསུམ་དུ་རྙེད་དཀའ་བ་ནི། དབང་བཞི་པའི་དུས་ཀྱི་ཡེ་ཤེས་དང༌། ཐོག་མ་དབུས་མཐར་ཡང་དག་གནས་ནི། རང་རིག་འོད་གསལ་གྱི་བདེ་བ་དེ་དུས་ཐམས་ཅད་དུ་གནས་པར་བསྟན་ཏོ། །

**གཉིས་པ་ལ་གཉིས། རྫོགས་རིམ་གྱི་མདོར་བསྟན་དང༌། བསྐྱེད་རིམ་གྱི་མདོར་བསྟན་ནོ། །དང་པོ་ནི།**

བསྲུབ་བྱ་སྲུབ་བྱེད་ཡང་དག་སྦྱོར། །ཇི་ལྟ་བ་ནི་དེ་བཞིན་དུ། །སྔགས་བཟླས་བསམ་གཏན་ལ་སོགས་ལྡན། །

ཞེས་པ་སྟེ། བདེ་བ་དེ་ཐབས་གང་གིས་རྟོགས་པར་བྱ་ཞེ་ན། བསྲུབ་བྱ་སྲུབ་བྱེད་ཡང་དག་སྦྱོར་ཞེས་གསུངས་ཏེ། བསྲུབ་བྱ་ཤེས་རབ་མ་དང་སྲུབ་བྱེད་ཐབས་ཀྱི་མན་ངག་མ་ནོར་བར་ཡང་དག་པར་སྦྱོར་བ་ལས་སོ། །དེ་ལས་བྱུང་བའི་བདེ་བ་ནི་ཇི་ལྟ་བུ་ཞེ་ན། བདེ་བ་རྟོག་པ་མེད་པའི་ལྷན་ཅིག་སྐྱེས་པ་དང༌། བདེ་བ་སྟོང་པ་ཉིད་དུ་འཆར་བའི་དོན་གྱི་ལྷན་ཅིག་སྐྱེས་པ་གཉིས་མངོན་སུམ་དུ་བྱེད་པའི་ཐབས་ནི་ཡུལ་ཕྱག་རྒྱ་བཞི་དང་ཡུལ་ཅན་ཐབས་བཞིའོ། །དེ་ཡང་ལས་ཀྱི་ཕྱག་རྒྱ་ནི། ཤེས་རབ་བཅུ་དྲུག་ལོན་པའི་ཆོས་འབྱུང་ནམ་མཁའི་རྩ་དང༌། ཆོས་ཀྱི་ཕྱག་རྒྱ་ནི། གཟུགས་སྡུག་སྒྲ་སྙན་སོགས་ཡིད་དུ་འོང་བའི་ཡོན་ཏན་ལྔ་དང་ལྡན་པ། དམ་ཚིག་གི་ཕྱག་རྒྱ་ནི། འབྱུང་བ་དང་པོ་གཉིས་སྤངས་པའི་རླུང་མེའི་དྲོད་ཅན་དང༌། ཕྱག་རྒྱ་ཆེན་པོ་ནི། རྗེས་དཔག་དང་ལྐོག་གྱུར་མ་ཡིན་པའི་ཆོས་ཉིད་མངོན་སུམ་མོ། །ཐབས་བཞི་ནི། འཁྲུལ་འཁོར་གྱིས་ཐིག་ལེ་འཛིན་ནུས་པ་ལས་རྒྱའི་ཐབས་དང༌། ཡིད་དུ་འོང་བ་ལས་སྐྱེས་པའི་བདེ་བ་ངོ་ཤེས་པ་ཆོས་རྒྱའི་ཐབས་དང༌། ནང་གི་རེག་བྱའི་བདེ་བ་ལུས་དབང་གིས་མྱོང་ངེས་པ་དམ་རྒྱའི་ཐབས་དང༌། རང་རིག་མངོན་སུམ་གྱིས་གཉིས་མཉམ་གྱི་བདེ་བ་མཐོང་བ་ཕྱག་རྒྱ་ཆེན་པོའི་ཐབས་སོ། །ཇི་ལྟ་བ་བཞིན་ནི། དཔེ་དང་དོན་གྱི་ལྷན་ཅིག་སྐྱེས་པའི་དགའ་བའམ་བདེ་བ་ཆེན་པོ་དེ་ནི་སྦྱོར་བའི་ཡུལ་ཇི་ལྟ་བ་བཞིན་དུ་དབང་པོ་དང་ཡིད་དང་ལུས་དང་རྣལ་འབྱོར་ཏེ་མངོན་སུམ་ལམ་གྱིས་རྟོགས་པའོ། །འདི་རྟོགས་ན་ཐམས་ཅད་དེའི་རང་བཞིན་ཡིན་པར་བསྟན་པའི་ཕྱིར། སྔགས་བཟླས་བསམ་གཏན་ལ་སོགས་ལྡན་ཞེས་གསུངས་ཏེ། དབུགས་འབྱུང་རྔུབ་དབུ་མའི་ལམ་ནས་འཁོར་བ་ནི་སྔགས་ཀྱི་བཟླས་པ་དང༌། རྟོག་མེད་ཡེ་ཤེས་ཀྱིས་མཐོང་བའི་སྟོང་པ་ཉིད་ནི་བསམ་གཏན་དང༌། སོགས་སྒྲས་མཆོག་གི་སྦྱིན་སྲེག་དང་དོན་གྱི་ཚོགས་འཁོར་སོགས་ཐམས་ཅད་དེ་དང་ལྡན་པ་སྟེ། དཔལ་ས་ར་ཧས། རྟོགས་པར་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་ཞིག་སུས་ཀྱང་རྙེད་མི་འགྱུར། ཞེས་སོ། །

**གཉིས་པ་ནི།**

སྦྱོར་ཉིད་ཆོ་གའི་ཡེ་ཤེས་ཀྱང༌། །རྒྱུད་ལས་གསུངས་པ་མཉན་པར་གྱིས། །

ཞེས་པ་སྟེ། ཐབས་ཤེས་གཉིས་མེད་ཀྱི་སྦྱོར་བ་དེ་ཉིད་ཟབ་པའི་བསྐྱེད་རིམ་གྱི་དབང་དུ་བྱས་ཏེ། ཐབས་བསྐྱེད་པའི་ལུས་ལ་ཤེས་རབ་རྫོགས་པའི་བསམ་པ་ཁྱད་པར་ཅན་གྱིས་ཟིན་པའི་སྒོ་ནས་ཡེ་ཤེས་སེམས་དཔའ་ལུས་ལ་བཅུག་པའི་མན་ངག་བསྟན་པ་དག་ཀྱང༌། རྒྱུད་ལས་གསུངས་པ་ཡིན་པས་མཉན་པར་གྱིས་ཤིག་གསུངས། ཀྱང་སྒྲས་བསྐྱེད་རིམ་གྱི་སྔགས་བཟླས་པ་དང༌། བསམ་གཏན་སྒོམ་པ་དང༌། སྦྱིན་སྲེག་དང་ཚོགས་ཀྱི་འཁོར་ལོ་སོགས་ཐམས་ཅད་སྦྱོར་བ་དེ་ཉིད་ལ་བསྙད་པ་སྟེ། སྡོམ་འབྱུང་ལས། ཐབས་དང་ཤེས་རབ་སྦྱོར་བ་ལས། །དེ་ཉིད་དང་ནི་ཐམས་ཅད་འབྱུང༌། །ཞེས་སོ། །འདི་ཉིད་རྒྱུད་གང་ལས་གསུངས་ཤེ་ན། ནམ་མཁའ་དང་མཉམ་པའི་རྒྱུད་ལས་སོ། །མཉན་པར་གྱིས་ཞེས་སུ་ལ་གདམས་ཤེ་ན། སྡུད་པ་པོ་ལག་ན་རྡོ་རྗེ་ལ་སེམས་རྩེ་གཅིག་པའི་སྒོ་ནས་ཉོན་ཅིག་པར་གདམས་པའོ། །

**གསུམ་པ་ལ་ལྔ། རིགས་ལྡན་མ་མཆོད་པའི་ཚུལ་གཉིས་སུ་བསྟན་པ། ཕོ་ཉ་མོ་ལས་འདོད་པའི་དངོས་གྲུབ་ཐོབ་པར་བསྟན་པ། ཐིག་ལེ་མཆོད་པ་ཕན་ཡོན་དང་བཅས་པར་བསྟན་པ། དམ་ཚིག་བསྐྱང་བའི་ཚུལ་བསྟན་པ། དཀྱིལ་འཁོར་གྱི་གནས་བསྟན་པས་དོན་བསྡུ་བའོ། །དང་པོ་ནི།**

དབུགས་འབྱིན་བར་མ་མཆོག་དག་དང༌། །དྲི་ཡི་ཆུ་དང་བཅས་པས་ཀྱང༌། །རྣལ་འབྱོར་པས་དུས་ཁྱད་པར་དུ། །རིགས་ལྡན་རྟག་ཏུ་མཆོད་པར་བྱ། །

ཞེས་པ་སྟེ། དེ་ཡང་སྤྱི་དོན་གྱི་དབང་དུ་བྱས་ན། དབུགས་འབྱིན་ནི་ཐིག་ལེ་བྱང་ཆུབ་ཀྱི་སེམས་དང༌། བར་མ་ནི་རང་བྱུང་གི་ཁྲག་དང༌། མཆོག་ནི་ཤ་ཆེན་ལྔ་དང༌། དྲི་ནི་བཤང་བ་དང༌། དྲི་ཆུ་ནི་གཅི་བ་དང་བཅས་པ་སྟེ་ཤ་ལྔ་བདུད་རྩི་ལྔ་རིགས་ལྔའི་རང་བཞིན་དུ་བྱིན་གྱིས་བརླབས་ཏེ། རྣལ་འབྱོར་པས་དུས་རྒྱུན་མི་ཆད་པ་དང༌། ཁྱད་པར་དུས་དྲུག་ཏུ་རིགས་ལྡན་ལྷ་དྲུག་ཅུ་རྩ་གཉིས་སུ་བསྐྱེད་པའི་ཚོགས་ཀྱི་འཁོར་ལོས་ལྷ་མཆོད་པར་བྱའོ། །ཀྱང་སྒྲས་སྦས་དོན་གྱི་དབང་དུ་བྱས་ན། དབུགས་འབྱིན་ནི་ལས་རླུང་ཉི་ཁྲི་ཆིག་སྟོང་དྲུག་བརྒྱ་དང་ཡེ་ཤེས་ཀྱི་རླུང་དྲུག་བརྒྱ་བདུན་ཅུ་རྩ་ལྔའོ། །བར་མ་ནི་རྒྱུ་ཚུལ་ཐབས་ཤེས་ཀྱིས་ཕྱེ་བའི་གཡས་གཡོན་ཉི་ཟླའི་བགྲོད་པའོ། །མཆོག་ནི་འཕོ་བའི་རླུང་སྲོག་རྩོལ་གྱི་སྟོབས་ཀྱིས་དབུ་མར་ཞུགས་པའི་སྲོག་ཆེན་པོའོ། །དྲི་ཡི་ཆུ་དང་བཅས་པ་ནི། དྲི་ཆུ་མི་བསྐྱོད་པ་དང་ཕྱིས་རྣམ་སྣང་ཉི་ཟླའི་དབུགས་འབབ་པའི་ལམ་རོ་རྐྱང་གཉིས་དང་བཅས་པའོ། །རྣལ་འབྱོར་པས་ནི་རྣལ་འབྱོར་པའི་ལུས་ཀྱི་དབུས་སུ་ཁུ་རྡུལ་སྒྲ་གཅན་དུས་མེ་འབབ་པ་རྩ་གསུམ་རོ་མཉམ་དུ་གྱུར་པས་རྣལ་འབྱོར་པ་དེས་སོ། །དུས་ཁྱད་པར་དུ་ནི། ཐིག་ལེ་བྱང་ཆུབ་ཀྱི་སེམས་འཛིན་པའི་དུས་སོ། །རིགས་ལྡན་མ་ནི། སྒྲིབ་པ་མེད་པའི་བཅོམ་ལྡན་འདས་མ་རྡོ་རྗེ་ཕག་མོའོ། །རྟག་ཏུ་མཆོད་ནི། དུས་རྟག་ཏུ་གཟུང་འཛིན་དང་བྲལ་བ་ཨ་བ་དྷཱུ་ཏཱིའི་མཆོད་པས་མཉེས་པར་བྱ་བ་སྟེ། སྡོམ་འབྱུང་ལས། ཕྱག་རྒྱ་ཆེན་པོ་བརྟེན་མེད་ལ། །རྡོ་རྗེ་ཕག་མོ་རིགས་ལྡན་མ། །ལས་ཀྱིས་ཕྱག་རྒྱའི་བདེ་སྤངས་པའི། །རྣལ་འབྱོར་པ་དེས་དེ་མཆོད་བྱ། །ཞེས་སོ། །

**གཉིས་པ་ནི།**

ཕོ་ཉ་ལྷན་ཅིག་སྐྱེས་གྲུབ་མ། །མཆོག་དང་འབྲིང་དང་ཐ་མ་སྟེ། །ཡིད་ནི་ནང་དུ་ཆུད་པ་ཡིས། །འདོད་པ་ཡི་ནི་དངོས་གྲུབ་བྱ། །

ཞེས་པ་སྟེ། དེ་ནི་ལས་ཀྱི་ཕྱག་རྒྱའི་དབང་དུ་བྱས་ཏེ། ཕོ་ཉ་ནི་མཚན་ཉིད་དང་ལྡན་པའི་བུད་མེད་དགེ་བསྙེན་མའི་སྡོམ་པ་དང་བྱང་སེམས་ཀྱི་སྡོམ་པ་དང༌། སྔགས་ཀྱི་དབང་བསྐུར་ཐོབ་པའོ། །ལྷན་ཅིག་སྐྱེས་གྲུབ་མ་ནི། གཉིས་སྦྱོར་གྱི་བདེ་བ་ལྟ་བུ་མ་ཡིན་པར་བདེ་བ་རྟོག་མེད་ཀྱི་རྒྱུ་རྐྱེན་ཚོགས་པ་ལས་སྐྱེས་པའི་དགའ་བ་བཞི་ལས་ལྷན་ཅིག་སྐྱེས་པའི་དགའ་བ་དང༌། དེ་གྲུབ་པའི་ཉེ་རྒྱུ་ནི་ཕོ་ཉ་མོའི། མཆོག་དང་འབྲིང་དང་ཐ་མ་སྟེ་ཞེས་གསུངས་ཏེ། མཆོག་ནི་ལས་ལས་སྐྱེས་པ་སྟེ་སྐྱེ་བ་སྔ་མ་གསང་སྔགས་ཀྱི་ལམ་ལ་གོམས་པའི་བྱང་ཆུབ་སེམས་མའོ། །འབྲིང་ནི་ཞིང་སྐྱེས་ཏེ་གནས་ཉི་ཤུ་རྩ་བཞི་དང་ཡུལ་དབུས་སུ་སྐྱེས་པའི་འབྱོར་པ་དང་ལྡན་པའོ། །ཐ་མ་ནི་སྔགས་སྐྱེས་ཏེ་སློབ་དཔོན་གྱི་ཕྱག་རྒྱར་གྱུར་ན་མ་དང༌། རང་དང་ལྷན་ཅིག་དབང་ཐོབ་ན་སྲིང་མོ་དང༌། རང་གིས་དབང་བསྐུར་ན་བུ་མོ་དང༌། རང་གི་སློབ་མས་དབང་བསྐུར་ན་ཚ་མོ་དང༌། རང་གི་སྒོམ་པའི་ཉེ་རྒྱུར་གྱུར་ན་ཕོ་ཉ་མོའོ། །ཡིད་ནང་དུ་ཆུད་པ་ནི། བདེ་བ་རྟོག་མེད་ཀྱི་འདོད་པའི་དངོས་གྲུབ་དོན་དུ་གཉེར་ནས། རྟེན་གྱི་གང་ཟག་དེས་ལས་ཀྱི་ཕྱག་རྒྱའམ་ཡེ་ཤེས་ཀྱི་ཕྱག་རྒྱ་དང་འགྲོགས་ནས་འཛག་མེད་ཀྱི་བདེ་བས་ཡིད་ནང་དུ་ཆུད་དེ་བྱང་ཆུབ་ཀྱི་སེམས་བརྟན་པར་གྱུར་པའོ། །འདིར་འདོད་པ་ནི་འདོད་ཆགས་ཆེན་པོ་སྟེ་མཆོག་ཏུ་མི་འགྱུར་བའི་བདེ་བ་ཆེན་པོའོ། །དངོས་གྲུབ་ནི་ཕྱག་རྒྱ་ཆེན་པོ་རྣམས་པ་ཐམས་ཅད་ཀྱི་མཆོག་དང་ལྡན་པའོ། །

**གསུམ་པ་ལ་གཉིས། གྲོལ་ལམ་དངོས་དང༌། དེའི་ཕན་ཡོན་བསྟན་པའོ། །དང་པོ་ནི།**

རང་རྫས་ཐིག་ལེས་སངས་རྒྱས་དང༌། །བྱང་ཆུབ་སེམས་དཔའ་མཆོད་པར་བྱ། །མཐོང་བ་དང་ནི་རེག་པ་དང༌། །ཐོས་པ་འམ་ནི་དྲན་པ་ཡིས། །དེ་ལྟར་ཉིད་དུ་ཐེ་ཚོམ་མེད། །

ཅེས་པ་སྟེ། གལ་ཏེ་རེ་ཞིག་ཡིད་ནང་དུ་ཆུད་ཀྱང་སླར་ཡང་རྟོག་པ་སྐྱེ་བར་འགྱུར་ན་ཇི་ལྟར་བྱ་ཞེ་ན། དེའི་ཐབས་བསྟན་པའི་ཕྱིར། རང་རྫས་ཐིག་ལེ་སོགས་ནས་མཆོད་པར་བྱ་ཞེས་གསུངས་ཏེ། སྔར་གྱི་དགའ་བྲལ་དུ་སོང་བའི་མཐར་ནང་ཕུང་པོ་ལྔའི་སངས་རྒྱས་དང༌། ཁམས་ལྔའི་ཡུམ་དང༌། དབང་པོ་དྲུག་གི་སེམས་དཔའ་རྣམས་ལ། ཕྱི་ཡུལ་དྲུག་གི་སེམས་མ་གཟུགས་རྡོ་རྗེ་མ་ལ་སོགས་པ་རྣམས་ཀྱིས་ཕྱི་དང་ནང་གི་དཀྱིལ་འཁོར་ལ་མཆོད་པར་བྱའོ། །མཆོད་རྫས་ཅི་དང་ཅི་ཞེ་ན། ཕྱི་ཡེ་ཤེས་ཀྱི་འཁོར་ལོ་ལ་ཉེར་སྤྱོད་ལྔ་དང་བདུད་རྩི་ལྔ་དང་སྒྲོན་མ་ལྔ་ལ་སོགས་པས་མཆོད་པ་དང༌། ནང་དམ་ཚིག་གི་འཁོར་ལོ་ལ་རང་རྫས་ཐིག་ལེ་བཞིས་མཆོད་པ་སྟེ། གསང་བ་དང་ལྟེ་བ་དང་མགྲིན་པ་དང་སྤྱི་བོར་སོན་པའི་བདེ་བ་རིམ་པ་ལྟར། སྣ་ཚོགས་པ་དང༌། རྣམ་པར་སྨིན་པ་དང༌། རྣམ་པར་ཉེད་པ་དང༌། མཚན་ཉིད་དང་བྲལ་བ་སྟེ་དགའ་བཞི་ལུགས་ལྡོག་གིས་མཆོད་པར་བྱའོ། །དེ་ལས་ཀྱི་ཕྱག་རྒྱ་སྤངས་པས་ཇི་ལྟར་ཡིད་ནང་དུ་ཆུད་པར་བྱ་ཞེ་ན། དེའི་ཐབས་བསྟན་པའི་ཕྱིར། མཐོང་བ་དང་ནི་སོགས་ནས་ཐེ་ཚོམ་མེད་ཅེས་གསུངས་ཏེ། མཐོང་བ་གཟུགས་རྡོ་རྗེ་མ་ནས་རེག་པ་རེག་བྱ་རྡོ་རྗེ་མའི་བར་དུ་དང༌། ཐོས་པ་སྒྲ་རྡོ་རྗེ་དང་དྲན་པ་ཆོས་རྡོ་རྗེ་མ་ལ་རྨོངས་པ་རྣམས་སྔར་ཉམས་སུ་མྱོང་བའི་དྲན་པ་འདུ་བྱེད་དེ་ཡིད་ནང་དུ་ཆུད་པས་སྡིག་པ་དང་རྣམ་པར་རྟོག་པ་ཀུན་ལས་གྲོལ་བར་འགྱུར་བ་དང༌། ཡང་ཕྱིར་བྱུང་ནས་རྟོག་པ་སྐྱེས་ན་སླར་གཟུགས་རྡོ་རྗེ་མ་ལ་སོགས་པ་རྣམས་ཀྱིས་སངས་རྒྱས་དང་བྱང་ཆུབ་སེམས་དཔའ་ལ་མཆོད་པར་བྱའོ། །དེ་ལྟར་ཡང་དང་ཡང་དུ་མཆོད་པས་གྲོལ་བ་ཉིད་དུ་འགྱུར་བ་ཐེ་ཚོམ་མེད་དོ། །

**གཉིས་པ་ཕན་ཡོན་ནི།**

རྣལ་འབྱོར་པ་ཉིད་བསོད་ནམས་མཆོག །དག་བྱེད་སྡིག་པ་འཇོམས་བྱེད་པ། །གསང་སྔགས་ཟློས་དང་བསམ་གཏན་དང༌། །བདེ་བས་ཀྱང་ནི་འགྲུབ་པར་འགྱུར། །

ཞེས་པ་སྟེ། ཡིད་ནང་དུ་ཆུད་པའི་ཕན་ཡོན་བསྟན་པའི་ཕྱིར། རྣལ་འབྱོར་པ་ཉིད་བསོད་ནམས་མཆོག་ཅེས་གསུངས་ཏེ། རྣལ་འབྱོར་པ་ནི་རྣམ་པ་གཉིས་ཏེ། འཇིག་རྟེན་པ་དང༌། འཇིག་རྟེན་ལས་འདས་པའོ། །འདིར་འཇིག་རྟེན་ལས་འདས་པའི་རྣལ་འབྱོར་པའི་དབང་དུ་བྱས་ཏེ། བསོད་ནམས་མཆོག་ནི། རྟོག་མེད་ཡེ་ཤེས་ཀྱི་ཚོགས་ཡོངས་སུ་རྫོགས་པ་དང༌། དག་བྱེད་ནི་རྒྱུ་ཀུན་འབྱུང་དག་པ་དང༌། སྡིག་པ་འཇོམས་པ་ནི་འབྲས་བུ་སྡུག་བདེན་ཟད་པའོ། །འདི་ལ་དབུགས་ཕྱིར་འབྱུང་བས་ཀྱང་བསོད་ནམས་ཀྱི་ཚོགས་སུ་འགྱུར་བའི་ཕྱིར། གསང་སྔགས་ཟློས་དང་ཞེས་གསུངས་ཏེ། གསང་སྔགས་ཟློས་པ་ནི་འཛིན་པ་སྟེ། རླུང་དབུ་མར་ཞུགས་པས་རླུང་སྔགས་མི་ཕྱེད་པའི་བཟླས་པ་དང༌། བསམ་གཏན་ནི་སོར་སྡུད་ཀྱིས་རྙེད་པའི་རྟོག་མེད་ཀྱི་བསམ་གཏན་དང༌། བདེ་བས་ནི་འགྱུར་བ་ཟད་པའི་ཏིང་ངེ་འཛིན་ཏེ་སྦྱོར་བ་ཡན་ལག་དྲུག་གི་འབྲས་བུ་གསུམ་དང༌། ཀྱང་སྒྲས་རྒྱུ་གསུམ་སྟེ། རྡོར་སྡུད། སྲོག་རྩོལ། རྗེས་དྲན་བསྟན་ཏོ། །ཡང་སྔགས་བཟླས་པས་རྡོར་བཟླས། བསམ་གཏན་གྱི་སེམས་དབེན། བདེ་བས་འོད་གསལ། ཀྱང་གིས་ཟུང་འཇུག །བདག་བྱིན་བརླབ་པས་འབྲས་བུ་འགྲུལ་པ་སྟེ་རིམ་ལྔ་ཡང་འདིར་འདུས་པ་སྟེ། སྡོམ་འབྱུང་ལས། རགས་པ་སྒྲ་ཞེས་བཤད་པ་སྟེ། །ཕྲ་བ་སེམས་ཀྱི་རང་བཞིན་དང༌། །བསམ་དང་བྲལ་བའི་བདེ་བ་ཉིད། །གོ་འཕང་མཆོག་ཅེས་ཡོངས་སུ་བསྒྲགས། །ཞེས་སོ། །

**བཞི་པ་དམ་ཚིག་བསྐྱང་ཚུལ་ལ་དྲུག །སྤྱོད་པའི་དམ་ཚིག །བཟའ་བའི་དམ་ཚིག །བཏུང་བའི་དམ་ཚིག །གཉིས་ཀའི་ཕན་ཡོན། སྙོམས་པར་འཇུག་པའི་དམ་ཚིག །དེའི་ཕན་ཡོན་བསྟན་པའོ། །དང་པོ་ནི།**

ཤིན་ཏུ་མཉམ་གཞག་སྒྲུབ་པ་པོས། །དམ་ཚིག་རྟག་ཏུ་བསྐྱང་བར་བྱ། །དམ་ཚིག་ཉམས་པས་དཀྱིལ་འཁོར་དུ། །དབང་བསྐུར་དངོས་གྲུབ་ཐོབ་མི་འགྱུར། །

ཞེས་པ་སྟེ། སེམས་ཤིན་ཏུ་རྩེ་གཅིག་ཏུ་མཉམ་པར་གཞག་པའི་སྒྲུབ་པ་པོ་རྣལ་འབྱོར་པས་རྟག་ཏུ་བསྐྱང་བར་བྱ་བའི་དམ་ཚིག་ནི། སྤྱི་ཁྱད་པར་གྱི་དམ་ཚིག་གཉིས་སུ་གསུངས་ཏེ། སྤྱིའི་དབང་དུ་བྱས་ན་རྩ་བའི་ལྟུང་བ་བཅུ་བཞི་དང་ཡན་ལག་གི་བརྒྱད་དང་བཅས་པ་བསྲུང་བྱར་བསྟན། ཁྱད་པར་གྱི་དབང་དུ་བྱས་ན། ཀུན་རྫོབ་བྱང་ཆུབ་ཀྱི་སེམས་བདེ་བ་རྟོག་མེད་བསམ་གཏན་གྱི་སྡོམ་པ་དང༌། དོན་དམ་བྱང་ཆུབ་ཀྱི་སེམས་བདེ་བ་སྟོང་པ་ཉིད་དུ་ཤེས་པ་ཟག་མེད་ཀྱི་སྡོམ་པའོ། །དམ་ཚིག་ཉམས་པས་ཅི་འགྱུར་སྙམ་ན། བསྲུང་སེམས་མེད་པས་ཉམས་ན་དཀྱིལ་འཁོར་དུ་དབང་བསྐུར་བ་མི་ཐོབ་པ་དང༌། ཉོན་མོངས་པའི་དབང་གིས་ཉམས་ན་དངོས་གྲུབ་ཐོབ་པར་མི་འགྱུར་བར་བསྟན་ཏོ། །

**གཉིས་པ་ནི།**

སྦྲང་རྩི་མཚལ་དང་ག་བུར་བཅས། །ཙནྡན་དམར་པོ་དང་སྦྱར་བ། །ཚོགས་ཀྱི་ནང་དུ་བཞག་པ་ནི། །ཐམས་ཅད་རྡོར་མཚན་མཚན་མ་འཛིན། །

ཞེས་པ་སྟེ། སྦྲང་རྩི་ནི་སྦྲང་བུའི་སྐྱུགས་པའམ་བཤང་གཅི། མཚལ་ནི་མི་མོ་དཀར་ཤམ་གྱི་རྡུལ། ག་བུར་ནི་རང་གི་ཁུ་བ། བཅས་པ་ནི་རང་དང་མཚན་ལྡན་མ་དང་བཅས་པའི་དྲི་ཆེན་དྲི་ཆུ་ཤ་ཆེན་གྱི་དྭངས་མ། ཙནྡན་དམར་པོ་ནི་ཤ་ཆེན་པོ་སྟེ། མི་རྟ་ཁྱི་གླང་པོ་བ་གླང་དག་གིའོ། །སྦྱོར་བ་ནི་དེ་དག་ལྷན་ཅིག་ཏུ་ཐོད་པའི་ནང་དུ་སྦྱོར་བ། གང་དུ་བཞག་ཅེ་ན། ཚོགས་ཀྱི་ནང་དུ་བཞག་ཅེས་གསུངས་ཏེ། ཚོགས་ཀྱི་དབུས་སུ་བྱིན་གྱིས་བརླབས་པ། ཐམས་ཅད་རྡོར་མཚན་ཞེས་པ་ཕྱེ་མར་འཐག་སྟེ་ཐོད་པ་ཁ་སྦྱར་དུ་སྟེམས་ཏེ་དུར་ཁྲོད་དུ་སྦེད་པ། མཚན་མ་འཛིན་ནི། དེའི་སྟེང་དུ་རལ་གྲི་བཞག་སྟེ་སྒྲུབ་པའི་ཆོ་ག་བྱས་ནས་རིལ་བུར་བྱས་ཏེ་བཟའ་བའོ། །

**གསུམ་ནི།**

མིང་མེད་མཐེ་བོང་རྩེ་སྦྱར་བས། །རྣལ་འབྱོར་རིག་པས་རྟག་ཏུ་སྤྱད། །མྱངས་པས་ཞི་བའི་བཏུང་བ་བཞིན། །དངོས་གྲུབ་རྟག་པ་ཐོབ་པར་འགྱུར། །

ཞེས་པ་སྟེ། ཚོགས་ཀྱི་འཁོར་ལོ་ལ་བཏུང་བ་ལོངས་སྤྱོད་པའི་ཚེ་སྲིན་ལག་གི་ས་དང་རྒྱ་མཚོ་མཐེ་བོང་གི་རི་རབ་སྦྱར་བའམ་བསྲུབས་པ་ལས་བྱུང་བའི་བདུད་རྩི་ལྕེ་ཐོག་ཏུ་བཞག་པས་ཞི་བའི་བཏུང་བར་འགྱུར་རོ། །ཇི་འགྱུར་ཞེ་ན། རྣལ་འབྱོར་རིག་པས་རྟག་ཏུ་སྤྱད་ཅེས་གསུངས་ཏེ། རྣལ་འབྱོར་གྱིས་རིག་པ་ནི། ལྕེའི་དབང་པོ་མངོན་སུམ་གྱིས་བདུད་རྩི་ལྔའི་རོ་མྱངས་པས་དགའ་བ་དང་མཆོག་དགའ་ཐོབ། རྣལ་འབྱོར་མངོན་སུམ་གྱིས་ལྷན་ཅིག་སྐྱེས་དགའི་རོ་སྟོང་པ་ཉིད་དུ་ཉམས་སུ་མྱོང་བ་ནི་ཞི་བའི་བཏུང་བ་ཞེས་བྱའོ། །སྦས་དོན་ལྟར་ན། སྲིན་ལག་ནི་ཆོས་འབྱུང་གི་པདྨ། མཐེ་བོང་ནི་གསང་བའི་རྡོ་རྗེ། རྩེ་སྦྱར་ནི་ཁ་སྦྱོར། དེ་ལས་བྱུང་བའི་བྱང་ཆུབ་ཀྱི་སེམས་ནི་རྣལ་འབྱོར་པས་ཉམས་སུ་མྱོང་བ། རིག་པ་ནི་བསམ་གཏན་དང་ཟག་མེད་ཀྱི་སྡོམ་པའོ། །རྟག་ཏུ་སྤྱད་ནི་འདའ་བར་དཀའ་བའི་དམ་ཚིག་དང༌། ཞི་བའི་བཏུང་བ་ནི་རི་བོང་འཛིན་ལ་བཤད་པ་བཞིན་ནོ། །དེས་དངོས་གྲུབ་ཅི་འབྱུང་ཞེ་ན། དུས་རྟག་པར་བསམ་གཏན་གྱི་བདེ་བ་རྒྱས་པ་དང༌། རྟོག་མེད་ཆོས་ཀྱི་སྐུ་ཐོབ་པར་འགྱུར་རོ་ཞེས་བསྟན་ཏོ། །

།།།།།

**བཞི་པ་ནི།**

འདི་ནི་མི་འཆི་བཅུ་ཕྱེད་འགྱུར། །དངོས་གྲུབ་ཐམས་ཅད་འཇུག་བྱེད་ཡིན། །

ཞེས་པ་སྟེ། འདི་ནི་བཟའ་བ་དང་བཏུང་བའི་དམ་ཚིག་གཉིས་ཀའི་དབང་དུ་བྱས་ཏེ། མི་འཆི་ནི་བདུད་རྩི། བཅུ་ཕྱེད་ནི་ལྔ་སྟེ་ཤ་ལྔ་དང་བདུད་རྩི་ལྔར་འགྱུར་པ་དང༌། དེས་མཆོག་གི་དེ་ཁོ་ན་ཉིད་དང༌། དབང་ཕྱུག་གི་དེ་ཁོ་ན་ཉིད་དང༌། ཚེའི་དེ་ཁོ་ན་ཉིད་དུ་གྲུབ་པས་ན་དངོས་གྲུབ་ཐམས་ཅད་འཇུག་བྱེད་ཀྱི་སྒོ་ཡིན་པར་བཤད་དོ། །

**ལྔ་པ་ནི།**

མཆོད་བཞི་དཔའ་བོ་ཆེན་པོ་ནི། །ཡིད་ལ་འདོད་པ་བྱེད་པ་སྟེ། །དབང་གཉིས་སྙོམས་པར་འཇུག་པ་ཡི། །སྙོམས་པར་ཞུགས་པའང་དེ་ཉིད་འཛིན། །

ཞེས་པ་སྟེ། མཆོད་བཞི་ནི། དུང་ཅན་མ་སོགས་ལས་ཀྱི་ཕྱག་རྒྱ་དང༌། ཡིད་དུ་འོང་བའི་ཡུལ་ཆོས་ཀྱི་ཕྱག་རྒྱ་དང༌། སྦྱོར་བ་ལེགས་པའི་གཏུམ་མོ་དམ་ཚིག་གི་ཕྱག་རྒྱ་དང༌། མངོན་སུམ་གྱིས་མཆོད་པའི་སྟོང་པ་ཉིད་ཀྱི་ཕྱག་རྒྱ་ཆེན་པོའོ། །དཔའ་བོ་ཆེན་པོ་ནི། རྣམ་རྟོག་གི་དགྲ་ལས་རྒྱལ་བའི་རྣལ་འབྱོར་པའོ། །ཡིད་ལ་འདོད་པ་བྱེད་པ་ནི། ཕྱིའི་རྒྱུ་རྐྱེན་ཚོགས་པ་ལས་སྐྱེས་པའི་བདེ་བ་རྟོག་མེད་དཔེའི་ཡེ་ཤེས་དང༌། ནང་བླ་མའི་གདམས་པ་ལས་སྐྱེས་པའི་བདེ་བ་སྟོང་པ་ཉིད་དུ་ཤེས་པ་དོན་གྱི་ཡེ་ཤེས་གཉིས་རིམ་པ་ལྟར། དང་པོ་དབང་པོ་གཉིས་སྦྱོར་གྱིས་སྙོམས་པར་འཇུག་པས་ཀུན་བཟང་ཚོགས་སྤྱོད་སོགས་ཐུན་མོང་གི་དངོས་གྲུབ་དང༌། བདེ་སྟོང་གཉིས་སུ་མེད་པར་སྙོམས་པར་འཇུག་པའང་རེག་བྱ་ཡུལ་གྱིས་སྟོང་པའི་དེ་ཁོ་ན་ཉིད་ཀྱིས་ཕྱོགས་ལས་རྣམ་རྒྱལ་ཏེ་མཆོག་གི་དངོས་གྲུབ་འཛིན་ནུས་པ་ཡིན་ནོ། །

**དྲུག་པ་ནི།**

ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡིས། །དེ་ལྟར་བུར་ནི་བྱེད་པ་ཡི། །བཅུ་དྲུག་ཆ་ཡང་མི་ཕོད་དོ། །

ཞེས་པ་སྟེ། ལྷ་དང་མི་ཡི་དབང་པོ་གཉིས་སྦྱོར་གྱི་བདེ་བ་དང༌། འཇིག་རྟེན་པའི་བསམ་གཏན་གྱི་བདེ་བ་དང༌། ལྟ་བ་རྗེས་དཔག་གིས་རྟོགས་པའི་ཡིད་བདེ་ཇི་སྙེད་པ་ཐམས་ཅད་བསགས་ཏེ་བསྡུས་པར་བྱས་ཀྱང༌། བླ་མ་རྡོ་རྗེ་འཛིན་པས་ཐབས་དེ་ལྟར་བུར་གདམས་པར་བྱེད་པའི་མངོན་སུམ་ལམ་བྱེད་ཀྱིས་བདེ་བ་འདི་ཉིད་ལ་བཅུ་དྲུག་གི་ཆ་ཡང་མི་ཕོད་དོ་ཞེས་གསུངས་སོ། །

**ལྔ་པ་དཀྱིལ་འཁོར་གྱི་གནས་བསྟན་པས་དོན་བསྡུ་བ་ནི།**

རི་བོ་ཚང་ཚིག་སྨན་ལྗོངས་སམ། །ཆུ་བོ་ཆེ་རྣམས་ངོགས་དག་དང༌། །གདོད་ནས་གྲུབ་པའི་དུར་ཁྲོད་དུ། །དེར་ནི་དཀྱིལ་འཁོར་བྲི་བར་བྱ། །

ཞེས་པ་སྟེ། ཚིག་དོན་སྒྲ་ཇི་བཞིན་པའི་དབང་དུ་བྱས་ན། སྒྲུབ་པའི་གནས་སམ་དཀྱིལ་འཁོར་བྲི་བའི་གནས་བསྟན། སྤྱི་དོན་གྱི་དབང་དུ་བྱས་ན། རི་བོ་བདེ་བ་ཆེན་པོའི་འཁོར་ལོ། ཚང་ཚིག་སྨན་ལྗོངས་ནི་ལོངས་སྤྱོད་ཀྱི་འཁོར་ལོ། ཆུ་བོའི་ངོགས་ནི་ཆོས་ཀྱི་འཁོར་ལོ། དུར་ཁྲོད་ནི་སྤྲུལ་པའི་འཁོར་ལོ་སྟེ་ལུས་ཀྱི་དཀྱིལ་འཁོར་བསྟན། སྦས་དོན་གྱི་དབང་དུ་བྱས་ན། རི་བོ་ལོ་བཅུ་གཉིས་མ། ཚང་ཚིག་ནི་ལོ་བཅུ་དྲུག་མ། ཆུ་བོའི་ངོགས་ནི་ལོ་ཉི་ཤུ་མ། དུར་ཁྲོད་ནི་རྩ་བཞི་མ་སྟེ་ཕྱག་རྒྱའི་དཀྱིལ་འཁོར་བསྟན། མཐར་ཐུག་གི་དབང་དུ་བྱས་ན། རི་བོ་ནི་སྟོང་པ་ཉིད། ཚང་ཚིག་ནི་མཚན་མ་མེད་པ། ཆུ་བོའི་ངོགས་ནི་སྨོན་པ་མེད་པ། དུར་ཁྲོད་ནི་འོད་གསལ་ཏེ་ཆོས་ཀྱི་དབྱིངས་ཀྱི་དཀྱིལ་འཁོར་བསྟན་པ་སྟེ། ངེས་བརྗོད་བླ་མ་ལས། དཀྱིལ་འཁོར་ལུས་ཞེས་བྱ་བ་དང༌། །དཀྱིལ་འཁོར་བྷ་ག་ཞེས་སུ་བཤད། །དཀྱིལ་འཁོར་ཆོས་ཀྱི་དབྱིངས་ཡིན་ཏེ། །རྣམ་པ་གསུམ་དུ་ངེས་པ་ཡིན། །ཞེས་སོ། །གཉིས་པ་ལེའུའི་མཚན་ནི། དཔལ་ཧེ་རུ་ཀའི་ངེས་པ་བརྗོད་པ་ལས། དཀྱིལ་འཁོར་དུ་འཇུག་པའི་ལེའུ་སྟེ་དང་པོའོ།། །།

 ༈ **གཉིས་པ་ལེའུ་གཉིས་པ་ནས་ལྔ་བཅུའི་བར་གྱིས་རྒྱས་པར་བཤད་པ་ལ་བཞི། ལེའུ་གཉིས་པ་ནས་བཅུ་གསུམ་གྱི་བར་གྱིས་བསྐྱེད་རིམ་ཡན་ལག་དང་བཅས་པ་རྒྱས་པར་བཤད། ལེའུ་བཅུ་བཞི་པ་ནས་ཉི་ཤུ་རྩ་ལྔའི་བར་གྱིས་ཚོགས་ཀྱི་འཁོར་ལོ་ཡན་ལག་དང་བཅས་པ་རྒྱས་པར་བཤད། ལེའུ་ཉི་ཤུ་རྩ་དྲུག་པ་ནས་རྩ་དགུའི་བར་གྱིས་རྫོགས་རིམ་ཡན་ལག་དང་བཅས་པ་རྒྱས་པར་བཤད། ལེའུ་སུམ་ཅུ་པ་ནས་ལྔ་བཅུ་པའི་བར་གྱིས་འཁོར་ལོའི་རྣམ་བཞག་ཤིན་ཏུ་རྒྱས་པར་བཤད་པའོ། །དང་པོ་ལ་གཉིས། བསྐྱེད་རིམ་དངོས་དང༌། ཡན་ལག་བཟླས་པའི་སྔགས་བཤད་པའོ། །དང་པོ་ལ་གསུམ། འཁོར་ལོ་མཆོད་པའི་ལེའུ། དབང་བསྐུར་བའི་ལེའུ། ལྷ་དགོད་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 སྔར་གོང་དུ་བསྐྱེད་རིམ་བསྟན་པ་དེ་ལ་དཀྱིལ་འཁོར་མེད་ན་དངོས་གྲུབ་མི་འབྱུང་བས་འདིར་དཀྱིལ་འཁོར་གྱི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་སྦྱོར་ཉིད་ཆོ་གའི་ཡེ་ཤེས་སོགས་ཀྱིས་མདོར་བསྟན་པ་རྣམས་འདིར་རྒྱས་པར་འཆད་པ་ནི་མདོ་རྒྱས་ཀྱི་འབྲེལ་དང༌། རྒྱུད་འདིའི་གོང་འོག་གཅིག་ཏུ་བསྒྲིགས་ན་སྒྲུབ་ཐབས་གཞན་ལ་ལྟོས་མི་དགོས་པར་གང་ཟག་གཅིག་གི་ལམ་ཚང་བར་བསྟན་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ནི།**

 རང་ལུགས་མཆོག་གཟིགས་གཉིས་ཕྱག་བཞེས་གཙོ་བོ་འབྲིང་དུ་མཛད་པའི་དབང་དུ་བྱས་ཏེ། དཀྱིལ་འཁོར་གྱི་ལས་རིམ་བསྟན་པ་ལ་སྤྱི་དོན་བདུན། གསོལ་བཏབ། བསྙེན་པ། ས་ཆོག །སྟ་གོན། ཐིག་གདབ། ཚོན་འགྱེད། དཀྱིལ་འཁོར་སྒྲུབ་པའོ། །དང་པོ་ལ་གཉིས། སྔགས་ལ་གཞོལ་བའི་སྒྲུབ་པ་པོས་སེམས་ཅན་ལ་ཕན་པའི་ཕྱིར་འཇིག་རྟེན་པའི་དངོས་གྲུབ་འདོད་པ་དང༌། བསམ་གཏན་ལ་གཞོལ་བའི་སྒྲུབ་པ་པོས་སེམས་ཅན་ལ་ཕན་པའི་ཕྱིར་མཆོག་གི་དངོས་གྲུབ་འདོད་པའི་གང་ཟག་གཉིས་ཀྱིས་དབང་གི་ཕྱིར་གསོལ་བ་བཏབ་པའོ། །གཉིས་པ་བསྙེན་པ་ལ་བཞི། བསྙེན་པ། ཉེ་བསྙེན། སྒྲུབ་པ། སྒྲུབ་པ་ཆེན་པོའོ། །གསུམ་པ་ས་ཆོག་ལ་བཞི། བཏག་པ། བསླང་བ། གཟུང་བ། བསྲུང་བའོ། །བཞི་པ་སྟ་གོན་ལ་གསུམ། ལྷ་དང༌། བུམ་པ། སློབ་མའོ། །ལྔ་པ་ཐིག་གདབ་ལ་གསུམ། ཐིག་གི་རྒྱུ་དང༌། ཆོ་ག་དང༌། གདབ་ཚུལ་ལོ། །དྲུག་པ་ཚོན་བཀྱེ་བ་ལ་གསུམ། ཚོན་གྱི་རྒྱུ། ཆོ་ག །བཀྱེ་ཚུལ་ལོ། །བདུན་པ་དཀྱིལ་འཁོར་བསྒྲུབ་པ་ལ་གསུམ། རྒྱན་དགྲམ་པ། སྒྲུབ་པ་དངོས་དང༌། འཁོར་ལོར་མཆོད་པའོ། །དང་པོ་ལ་གསུམ། མཛེས་བྱེད་ཀྱི་རྒྱན། ཡོ་བྱད་ཀྱི་རྒྱན། རྟེན་རྫས་ཀྱི་རྒྱན་ནོ། །གཉིས་པ་སྒྲུབ་པ་དངོས་ལ་བཅུ་གཉིས། བཀའ་བསྒོ། སྲུང་འཁོར། ཚོགས་བསགས། འབྱུང་བརྩེགས། རྟེན་དང་བརྟེན་པ། གོ་བགོ་བ། སྤྱན་འདྲེན་པ། དགུག་གཞུག །དབང་བསྐུར། ཕྱག་དང༌། མཆོད་པ། བསྟོད་པའོ། །གསུམ་པ་མཆོད་པ་ལ་གསུམ། རང་རྫས་ཀྱི་མཆོད་པ། ཚོགས་དང་གཏོར་མའི་མཆོད་པ། གླུ་དང་གར་གྱི་མཆོད་པའོ། །

**གཉིས་པ་གཞུང་དོན་བཤད་པ་ལ་བཞི། རྟེན་དཀྱིལ་འཁོར་གྱི་ལས་རིམ་བཤད་པ། བརྟེན་པ་ལྷའི་འཁོར་ལོ་བཤད་པ། དཀྱིལ་འཁོར་ཉེ་བར་བརྒྱན་པར་བཤད་པ། འཁོར་ལོར་མཆོད་པའི་ལས་རིམ་བཤད་པའོ། །དང་པོ་ལ་ལྔ། དཀྱིལ་འཁོར་གྱི་མཚན་ཉིད། ཚོན་གྱི་མཚན་ཉིད། སློབ་དཔོན་གྱི་མཚན་ཉིད། རྒྱན་གྱི་མཚན་ཉིད། སྟ་གོན་གྱི་བྱ་བ་བཤད་པའོ། །དང་པོ་ནི།**

དེར་ནི་ལྕི་བ་མ་ལྷུང་བས། །དཀྱིལ་འཁོར་ས་ནི་ཉེ་བར་བྱུག །དུར་ཁྲོད་ཐལ་བར་ལྡན་པ་དང༌། །བདུད་རྩི་ལྔ་དང་བཅས་པ་ཡིས། །དཀྱིལ་འཁོར་ས་ནི་ཉེར་བྱུགས་ཏེ། །དེར་ནི་དཀྱིལ་འཁོར་ཡང་དག་བརྩམ། །

ཞེས་པ་སྟེ། གདོད་ནས་གྲུབ་པའི་དུར་ཁྲོད་དམ། གྲོང་ཁྱེར་རམ་དགོན་པ་དཀྱིལ་འཁོར་བྱ་བ་འོས་པའི་གནས་དེར་བ་ཡི་ལྕི་བ་ས་ལ་མ་ལྷུང་བ་སོགས་བ་བྱུང་རྣམ་པ་ལྔས་དཀྱིལ་འཁོར་གྱིས་ནི་ཉེ་བར་བྱུག་པ་སྟེ་ཆག་ཆག་ལེགས་པར་བཏབ་པ་ནི་རྒྱུད་སྡེ་བཞི་ཀའི་ཕྱག་ལེན་དང༌། ཁྱད་པར་དུ་རྣལ་འབྱོར་མ་ཡི་རྒྱུད་ལ་དུར་ཁྲོད་ཀྱི་ཐལ་ཆེན་དང་བདུད་རྩི་རྣམ་པ་ལྔ་དང་བཅས་པ་ཡིས་དཀྱིལ་འཁོར་གྱི་ས་ནི་ཉེ་བར་བྱུགས་ཏེ། དཀྱིལ་འཁོར་གྱི་བྱ་བ་ཡང་དག་པར་བརྩམ་པར་བསྟན་ཏོ། །འོ་ན་དུར་ཁྲོད་ཀྱི་ཐལ་བ་དང་མི་གཙང་བ་ཆེད་དུ་བསྒོས་པ་ཅི་ཞེ་ན། ཤི་བ་དང་མ་ཤི་བ་གཙང་བ་དང་མི་གཙང་བ་རོ་མཉམ་དུ་རྟོགས་པ་སྟོན་པའི་ཕྱིར་རོ། །

**གཉིས་པ་ནི།**

གནས་དེ་རུ་ནི་བསྒོམ་པ་ཡིས། །དུར་ཁྲོད་དུ་ནི་ཀུན་ཏུ་སྤྱོད། །རོ་བསྲེགས་སོལ་བའི་ཕྱེ་མ་དང༌། །དུར་ཁྲོད་སོ་ཕག་ལྡན་པ་ཡི། །དཀྱིལ་འཁོར་བཟང་པོ་བྲི་བར་བྱ། །

ཞེས་པ་སྟེ། གོང་དུ་བསྟན་པའི་གནས་དེ་རུ་ནི་ཕྱོགས་ཤར་དང་བྱང་དུ་བལྟས་ཏེ་རྣམ་པར་རྟོག་པ་དང་མི་རྟོག་པ་རོ་མཉམ་དུ་བསྒོམ་པ་ཡིས་དུར་ཁྲོད་ཀྱི་ཆོས་དང་རོ་མཉམ་པར་ཀུན་ཏུ་སྤྱོད་པ་སྟེ་བཟང་ངན་བླང་དོར་མེད་པའི་ཚུལ་གྱིས་རིན་པོ་ཆེ་དང་ཚོན་རྩི་དང་དུར་ཁྲོད་ཀྱི་རྫས་ལ་དབྱེ་བ་མེད་པར་རོ་བསྲེགས་པའི་སོལ་བའི་ཕྱེ་མ་ནག་པོ་དང༌། རུས་པའི་ཕྱེ་མ་དཀར་པོ་དང༌། དུར་ཁྲོད་ཀྱི་སོ་ཕག་མེས་མ་ཚོས་པ་དང་ལྡན་པ་སེར་པོ་དང༌། མེས་རབ་ཏུ་ཚོས་པ་དམར་པོ་དང༌། རུས་པའི་ཕྱེ་མ་དང་དུག་གི་ལོ་མ་བསྲེས་པ་ལྗང་ཁུ་སྟེ་ཚོན་ཆེན་ཁ་དོག་ལྔ་ལྡན་གྱིས་དཀྱིལ་འཁོར་བཟང་པོ་བྲི་བར་བྱའོ། །

**གསུམ་པ་ནི།**

སློབ་དཔོན་དགེ་བའི་མཚན་ཉིད་ཅན། །ཡང་དག་ཤེས་ཤིང་རྒྱུད་ཤེས་པ། །དཔལ་ལྡན་ཁྲག་འཐུང་གསང་སྔགས་ཤེས། །ཁྲོ་མེད་གཙང་ཞིང་མཁས་པ་དང༌། །སྦྱོར་ཤེས་ཡེ་ཤེས་ཕ་རོལ་འགྲོ། །

ཞེས་པ་སྟེ། སློབ་དཔོན་དགེ་བའམ་དམ་པའི་མཚན་ཉིད་ཐམས་ཅད་དང་ལྡན་པ་དང༌། རིག་པ་འཛིན་པའི་སྡེ་སྣོད་ཡང་དག་པར་ཤེས་ཤིང༌། རྒྱུད་སྡེ་བཞིའི་ལྟ་སྤྱོད་ཤེས་པ། ཁྱད་པར་དཔལ་ལྡན་ཁྲག་འཐུང་སྟེ་རྣལ་འབྱོར་མ་རྒྱུད་འདིའི་གསང་སྔགས་ཀྱི་ཕྱག་བཞེས་མ་ནོར་བར་ཤེས་པ། ཐུགས་ཁྲོ་བ་མེད་ཅིང་སྙིང་རྗེ་དང་ལྡན་པ། ལྟུང་བས་མ་གོས་པས་གཙང་ཞིང༌། དེ་ཁོ་ན་ཉིད་ལ་མཁས་པ། སྦྱོར་བའི་མན་ངག་སྨྲ་ཤེས་པ། ནང་གི་ཡེ་ཤེས་མཐོང་བ་དང་ལྡན་པ། བསྐྱེད་རིམ་གྱི་རྟགས་དང་རྟགས་ཅན་གྱིས་ཕ་རོལ་མཁའ་སྤྱོད་ཆེན་པོར་འགྲོ་ངེས་པའོ། །

**བཞི་པ་ནི།**

ཐོད་པས་སྤྱི་བོར་བརྒྱན་བྱས་ཤིང༌། །ཡན་ལག་ཐལ་བས་བྱུགས་པ་དང༌། །གུག་སྐྱེད་དག་གིས་ལུས་བརྒྱན་ཅིང༌། །རུས་པའི་ཕྲེང་ལ་སོགས་པས་བརྒྱན། །དུམ་གཅིག་སྤྱི་བོར་བརྒྱན་པ་དང༌། །རུས་པའི་ཕྲེང་བ་རྣམ་པར་འཕྱང༌། །ཁ་ཊྭཱཾ་ག་ནི་ལག་ན་གནས། །

ཞེས་པ་སྟེ། ཐོད་ལྔའི་ཅོད་པན་གྱིས་སྤྱི་བོར་བརྒྱན་པ། ཡན་ལག་ཐལ་ཆེན་གྱིས་བྱུགས་པ་དང༌། གུག་སྐྱེད་མགོ་བོའི་ག་ཤ་ལྔ་བཅུ་པོ་དག་གིས་ལུས་ལ་བརྒྱན་ཅིང༌། རུས་པའི་ཕྲེང་བ་ནི་ཚངས་སྐུད་དང༌། སོགས་སྒྲས་མགུལ་རྒྱན་རྣ་ཆ་དཔུང་རྒྱན་རྣམས་ཀྱང་རུས་པའི་ཕྲེང་བ་ལས་བྱས་པའི་རྒྱན་དང༌། དུམ་བུ་གཅིག་པ་ལས་བྱས་པའི་སྤྱི་གཙུག་གི་ནོར་བུ་དང༌། རུས་པའི་ཕྲེང་བའི་དོ་ཤལ་འཕྱང་བ་དང༌། ཁ་ཊྭཱཾ་ག་ནི་ལག་པ་གཡོན་ན་གནས་པར་བཟུང་བའོ། །

**ལྔ་པ་སྟ་གོན་གྱི་བྱ་བ་བཤད་པ་ལ་ལྔ། བསྙེན་པའི་ཚིག །ས་ཡི་ཆོ་ག །སྲུང་བའི་ཆོ་ག །ལྷ་གནས་ཀྱི་ཆོ་ག །ཐིག་གི་ཆོ་གའོ། །དང་པོ་ནི།**

བདག་ཉིད་ཁྲག་འཐུང་དཔལ་བྱས་ནས། །དེ་འོག་ཁྲག་འཐུང་དཔལ་དྲན་བྱ། །འཁོར་ལོ་འདི་ནི་སྙིང་ཁར་དགོད། །

ཅེས་པ་སྟེ། དང་པོ་བསྙེན་པའི་དབང་དུ་བྱས་ཏེ་བདག་ཉིད་ཁྲག་འཐུང་དཔལ་ཧེ་རུ་ཀ་མངོན་དུ་བྱས་ནས་བསྒོམ་པ་དང༌། དེའི་འོག་ཏུ་སྒྲུབ་པའི་དབང་དུ་བྱས་ཏེ་ཁྲག་འཐུང་དཔལ་ཧེ་རུ་ཀ་སྤྲུལ་སྐུའི་རྣལ་འབྱོར་དང་ལོངས་སྐུའི་རྣལ་འབྱོར་རྗེས་སུ་དྲན་ཏེ་བསྒོམ་པར་བྱ་བ་དང༌། དེ་ནས་རྟེན་དང་བརྟེན་པར་བཅས་པའི་འཁོར་ལོ་འདི་ནི་ཉེ་བར་བསྡུས་ཏེ་རང་གི་སྙིང་ཁར་དགོད་དེ་ཆོས་སྐུའི་རྣལ་འབྱོར་མངོན་དུ་བྱས་ནས་སྒྲུབ་པ་ཆེན་པོ་དང་ལས་སྦྱོར་ལ་འཇུག་པར་བསྟན་ཏོ། །

**གཉིས་པ་ནི།**

བདག་ཉིད་དེ་ལྟར་གོ་བགོས་ནས། །རྭ་བ་རྣམས་ནི་ཕྱོགས་སུ་དགོད། །

ཅེས་པ་སྟེ། ས་ཆོག་གི་དབང་དུ་བྱས་ཏེ་བདག་ཉིད་ཉེ་བའི་བསྙེན་པ་གོང་དུ་བསྟན་པ་དེ་ལྟར་ཁྲག་འཐུང་ཧེ་རུ་ཀའི་གོ་བགོས་ནས། ས་ལྷའི་ཆོ་ག་བྱ་བ་དང༌། ཡང་བདག་ཉིད་དེ་ལྟར་གོ་བགོས་ནས། རྡོ་རྗེའི་རྭ་བ་རྣམས་ནི་ཕྱོགས་སུ་དགོད་དེ་ལྷ་མོ་བརྒྱད་ཀྱི་ཕུར་གདབ་བྱ་བ་དང༌། ཡང་བདག་ཉིད་དེ་ལྟར་གོ་བགོས་ནས་བགེགས་ཉེ་བར་ཞི་བའི་ཆོ་ག་བྱ་བའོ། །

**གསུམ་པ་ནི།**

དེ་ལྟར་བདག་ཉིད་གོ་བགོས་ནས། །འོག་ཏུ་ཡང་ནི་མཚོན་ཆ་དགོད། །འཁོར་ལོའི་མཚོན་ཆའི་ཕྲེང་བ་དག །སྟེང་དུ་མདའ་ཡི་དྲྭ་བ་ཉིད། །སླར་ཡང་བདག་ཉིད་མཁའ་སྤྱོད་དུ། །གུར་བཅས་དེ་ནི་གོ་ཆར་འགྱུར། །དེ་ལྟར་གོ་ཆ་དེ་བགོས་ནས། །སུམ་ཅུ་པས་ཀྱང་མི་ཕྱེད་དོ། །

ཞེས་པ་སྟེ། གོང་དུ་བསྟན་པ་དེ་ལྟར་བདག་ཉིད་ལྷའི་གོ་བགོས་ནས། འོག་ཏུ་ཡང་ནི་སྣ་ཚོགས་རྡོ་རྗེའི་མཚོན་ཆ་དགོད་པ་དང༌། འཁོར་ལོ་ལྟར་ཟླུམ་པོར་བསྐོར་བའི་རྭ་བ་སྣ་ཚོགས་རྡོ་རྗེའི་མཚན་ཆའི་ཕྲེང་བ་དགོད་པ་དང༌། སྟེང་དུ་རྡོ་རྗེའི་བླ་རེ་དང་སྟེང་ནས་འོག་ཏུ་རྡོ་རྗེ་མདའི་དྲ་བ་ཉིད་དགོད་པ་དང༌། སླར་ཡང་བདག་ཉིད་དེ་ལྟར་གོ་བགོས་ནས། མཁའ་སྤྱོད་དུ་རྡོ་རྗེའི་གུར་ཏོག་དང་བཅས་པ་དང༌། ཕྱི་རོལ་མེ་འོད་ཀྱི་ཕྲེང་བ་ཁ་དོག་ལྔ་པ་རབ་ཏུ་འབར་བས་བསྐོར་བར་བྱས་པ་དེ་ནི་གཞིག་ཏུ་མེད་པའི་གོ་ཆར་འགྱུར་བ་དང༌། དེ་ལྟར་གོ་ཆ་ཆེན་པོ་དེ་བགོས་ནས་བདུད་ཀྱི་རྒྱུ་འདུལ་བ་ལ། སུམ་ཅུ་རྩ་གསུམ་གྱི་དབང་པོ་བརྒྱ་བྱིན་གྱིས་ཀྱང་མི་ཕྱེད་པའམ་གཞིག་པར་མི་ནུས་སོ། །

**བཞི་པ་ནི།**

དེ་ལྟར་བདག་ཉིད་རབ་བསྲུངས་ཤིང༌། །སྔགས་དང་ཕྱག་རྒྱས་རྣམ་བརྒྱན་ནས། །དངོས་གྲུབ་ཆེན་པོ་རབ་སྟེར་བའི། །དཀྱིལ་འཁོར་འཇིགས་པ་བྲི་བར་བྱ། །

ཞེས་པ་སྟེ། དེ་ལྟར་བདག་གནས་ཡོ་བྱད་རབ་ཏུ་བསྲུང་བའི་ཆོ་ག་རྫོགས་པའི་རྗེས་ལ། དྲི་ཡི་ཐིག་ལེ་བྱས་ནས་ལྷ་ལྷག་པར་གནས་པར་བྱས་ཏེ་མཁྱེན་པར་གསོལ་བ་དང༌། བུམ་པ་ལྷག་པར་གནས་པར་བྱས་ཏེ་གེགས་སྲུང་བ་དང༌། ཁ་སྦྱོར་ལས་གཏོར་མ་ལྷག་པར་གནས་པར་གསུངས་པ་དང༌། རྡོ་རྗེ་མཁའ་འགྲོ་ལས་སློབ་མ་ལྷག་པར་གནས་པར་གསུངས་པ་ལྟར་བྱ་བ་དང༌། དེ་ནས་རྡོ་རྗེ་མཁའ་འགྲོ་ལས་གསུངས་པ་ལྟར་དཀྱིལ་འཁོར་མདུན་མཁར་བཏེག་པའམ། རྩ་རྒྱུད་འདི་བཞིན་དཀྱིལ་འཁོར་སྙིང་ཁར་དགོད་པ་གང་རུང་བྱའོ། །དེ་ནས་དཀྱིལ་འཁོར་རྒྱལ་ཆོག་གི་ལྷར་བསྐྱེད་པའི་སྔགས་དང༌། གོང་དུ་བསྟན་པའི་ཕྱག་རྒྱ་དྲུག་གིས་རྣམ་པར་བརྒྱན་ནས། དངོས་གྲུབ་ཆེན་པོ་རབ་ཏུ་སྟེར་བའི་དཀྱིལ་འཁོར་ཐིག་གདབ་ཅིང་བྲི་བར་བྱའོ། །

**ལྔ་པ་ཐིག་གི་ཆོ་ག་ལ་གསུམ། ཐིག་གི་རྒྱུ། ཐིག་གི་ཚད། ལྷ་གནས་ཀྱི་ཚད་བསྟན་པའོ། །དང་པོ་ནི།**

དེ་ནས་སེམས་མེད་སྲད་བུའམ། །རུ་ངྷི་ར་ནི་ཆེན་པོས་བརླན། །ཧེ་རུ་ཀ་དཔལ་གྲོང་ཁྱེར་མཆོག །དཀྱིལ་འཁོར་འཇིགས་པ་ཐིག་གདབ་བྱ། །

ཞེས་པ་སྟེ། དཀྱིལ་འཁོར་གྱི་ཉེར་བསྡོགས་གྲུབ་པ་དེ་ནས་སེམས་མེད་སྲད་བུ་སྟེ་རོའི་རྒྱུས་པའམ་རོ་རོས་ལས་བྱས་པའི་སྲད་བུ་ལ། རུ་ངྷི་ར་ནི་ཁྲག་ཆེན་པོ་ཡིན་པས་དེས་བྱུགས་པའམ་བརླན་པ། བདུད་རྩི་ལྔ་དང་ལྡན་པའི་ཚོན་གྱིས་ཁ་བསྒྱུར་བ་དེས། སྔོན་བྱུང་རི་རབ་ཀྱི་རྩེར་སྤྲུལ་པའི་དཀྱིལ་འཁོར་ལ་ཧེ་རུ་ཀ་དཔལ་གྲོང་ཁྱེར་དུ་གྲགས་པ་དང༌། རྗེས་འཇུག་རྣལ་འབྱོར་པའི་དབང་དུ་དཀྱིལ་འཁོར་ཞེས་བརྗོད་པ་དང༌། ལྷ་ཆེན་དྲག་པོ་འདུལ་བའི་ཕོ་བྲང་ཡིན་པས་ན་འཇིགས་པ། དེ་ལྟ་བུའི་དཀྱིལ་འཁོར་བྲི་བའི་ཕྱིར་ཐིག་སྐུད་ཚད་དང་ལྡན་པས་ཐིག་གདབ་པར་བྱའོ། །

**གཉིས་པ་ནི།**

ཁྲུ་གང་ཁྲུ་བཞིའམ་ཁྲུ་བརྒྱད་པ། །སྒོ་བཞི་ཀུན་ནས་ཟུར་བཞི་པ། །རྟ་བབས་བཞི་ཡིས་རྣམ་པར་བརྒྱན། །སྔགས་པས་བཞི་ཡིས་རྣམ་པར་བརྒྱན། །སྔགས་པས་ཉིས་འགྱུར་རྣམ་པར་སྤྱད། །མཁའ་འགྲོ་དྲྭ་བའི་བདེ་མཆོག་མཆོད། །

ཅེས་པ་སྟེ། ཐིག་སྐུད་ཁྲུ་གང་ལ་སོགས་པ་ནས་བརྩམས་ཆུང་བ་ཁྲུ་བཞི་པའམ། ཆེན་པོ་ཁྲུ་བརྒྱད་པའམ། འབྲིང་པོ་ཁྲུ་དྲུག་མ་ཡང་བཟུང་བ་དང༌། ཐིག་སྐུད་སློབ་དཔོན་གྱི་ཕྱག་གཡོན་པའི་ཁུ་ཚུར་གྱིས་བཟུང་ནས། དང་པོ་ཚངས་ཐིག་དང་ཟུར་ཐིག་ནས་བརྩམས། དཀྱིལ་འཁོར་གྱི་ཐིག་མན་ངག་གི་ཕྱག་བཞེས་ལྟར་གདབ་པ་དང༌། དེ་ཡང་སྒོ་བཞི་ཀུན་ནས་མཉམ་པ་རྟ་བབས་བཞི་ཡིས་རྣམ་པར་བརྒྱན་པ་དང༌། ཚད་སྔགས་པས་གཟུགས་ཀྱིས་གཞལ་བའི་ཉིས་འགྱུར་རམ་ཡང་ན་དཀྱིལ་འཁོར་གྱི་ཉིས་འགྱུར་དུ་གསུངས་ཀྱང་གང་ཟག་གི་ཁྱད་པར་ལས་མཐའ་གཅིག་ཏུ་མ་ངེས་སོ། །མཁའ་འགྲོ་དྲྭ་བའི་བདེ་མཆོག་མཆོད་ནི་ཐིག་གི་ཆོ་ག་བཞིན་དུ་མཆོད་དེ་བྱིན་གྱིས་བརླབས་པའོ། །

**གསུམ་པ་ནི།**

དེ་ཡི་དབུས་སུ་པདྨ་ནི། །འདབ་བཅས་ལྟེ་བ་འབར་དང་བཅས། །གེ་སར་ཡང་དག་ལྡན་པར་བཞག །

ཅེས་པ་སྟེ། དེ་ནས་ནང་དུ་ཡེ་ཤེས་ཀྱི་ཐིག་བདུད་རྩི་ལྔ་དང་གུར་ཀུམ་ལ་སོགས་པའི་དྲིས་བསྒོས་ཏེ་གདབ་པར་བྱ་སྟེ། དེ་ཡང་དྲུག་ཅུ་མའི་དབང་དུ་བྱས་ན། དབུས་སུ་ཡེ་ཤེས་ཀྱི་འཁོར་ལོ་པདྨ་འདབ་མ་བརྒྱད་དང་བཅས་པ་གེ་སར་རིན་པོ་ཆེ་འབར་བའི་ཕྲེང་བས་བསྐོར་བ། དེའི་ཕྱིར་ཐུགས་ཀྱི་འཁོར་ལོ་རྩིབས་བརྒྱད་པ་རྡོ་རྗེའི་ཕྲེང་བས་བསྐོར་བ། དེའི་ཕྱིར་གསུང་གི་འཁོར་ལོ་རྩིབས་བརྒྱད་པ་པདྨའི་ཕྲེང་བས་བསྐོར་བ། དེའི་ཕྱིར་སྐུའི་འཁོར་ལོ་རྩིབས་བརྒྱད་པ་འཁོར་ལོའི་ཕྲེང་བས་བསྐོར་བ། དེའི་ཕྱིར་དམ་ཚིག་གི་འཁོར་ལོ་སྒོ་བཞི་རྟ་བབས་བཞི་དང་བཅས་པ། དེའི་ཕྱིར་དུར་ཁྲོད་བརྒྱད་དང་རྡོར་ཕྲེང་མེ་འོད་ཀྱིས་བསྐོར་བའོ། །བཅུ་གསུམ་མའི་དབང་དུ་བྱས་ན། དབུས་སུ་པདྨ་འདབ་མ་བརྒྱད་པ་གེ་སར་གྲི་གུག་གིས་ཕྲེང་བས་བསྐོར་བའི་ཁྱད་པར་ཙམ་ལས་གཞན་གོང་དང་མཚུངས་སོ། །

**གཉིས་པ་བརྟེན་པ་ལྷའི་འཁོར་ལོ་བཤད་པ་ལ་གསུམ། ལྟེ་བའི་གཙོ་བོ། མདུན་གྱི་ཡུམ། ཕྱོགས་ཀྱི་འཁོར་བཤད་པའོ། །དང་པོ་ལ་གཉིས། སྐུའི་རྣམ་པ་དང༌། རྒྱན་གྱི་ཁྱད་པར་བཤད་པའོ། །དང་པོ་ནི།**

ལྟེ་བར་དགོད་བྱ་དཔའ་བོ་ནི། །འཇིགས་བྱེད་ཀྱང་ནི་འཇིག་པར་མཛད། །མདངས་དང་ལྡན་ཞིང་རབ་ཏུ་འབར། །ཧ་ཧ་ཞེས་པའི་སྒྲ་ཆེར་བཞད། །

ཅེས་པ་སྟེ། དཔའ་བོ་ནི་བདུད་བཞི་ལས་རྒྱལ་བའི་འབྲས་བུའི་ཧེ་རུ་ཀའོ། །འཇིགས་བྱེད་ཀྱང་ནི་གདུལ་བྱ་ལྷ་ཆེན་དྲག་པོ། འཇིགས་པར་མཛད་པ་ནི་འདུལ་བྱེད་འཇིགས་བྱེད་ཆེན་པོའི་སྐུ་གར་གྱི་ཉམས་དགུ་དང་ལྡན་པའོ། །མདངས་དང་ལྡན་པ་ནི་བསྐལ་པའི་མེ་ལྟར་གཟི་བརྗིད་རབ་ཏུ་འབར་བའོ། །ཧ་ཧ་ཞེས་བཞད་ནི་གཡས་ཞལ་ཚངས་པ་འདུལ་བས་བཞད་པ། རྒྱབ་ཞལ་ཚོགས་བདག་འདུལ་བས་གཤེ་བ། གཡོན་ཞལ་སྒྲ་གཅན་འདུལ་བས་རྔམ་པ། མདུན་ཞལ་ཕག་མོ་ལ་འཁྱུད་པས་ཆགས་པའི་ཉམས་ཅན་ནོ། །

**གཉིས་པ་ནི།**

ཐོད་པའི་ཕྲེང་བའི་རྒྱན་དང་ལྡན། །བཟང་པོ་སྤྱན་གསུམ་ཞལ་བཞི་མངའ། །གླང་པོའི་པགས་པ་རྣམ་པར་བགོས། །སྨིན་མ་བཟང་པོ་རྡོ་རྗེ་དབྱེས། །ཕྱག་ན་ཁ་ཊྭཱཾ་མི་ཐོད་བསྣམས། །བརྒྱ་ཕྱེད་ཕྲེང་བས་རྣམ་པར་བརྒྱན། །

ཞེས་པ་སྟེ། དབུ་ལ་སངས་རྒྱས་ལྔའི་ཆོད་པན་ཐོད་པ་སྐམ་པོ་ལྔའི་རྒྱན་གྱིས་མཛེས་པ། སྨིན་མའི་དབུས་ན་བཟང་པོའི་སྤྱན་གསུམ་གསུམ་དང་ལྡན་པ། སྔོན་པོ་དང་སེར་པོ་དང་དམར་བ་དང་ལྗང་བ་སྟེ་ཉམས་བཞི་དང་ལྡན་པའི་ཞལ་བཞི་མངའ་བ། ཕྱག་དང་པོ་གཉིས་རྡོ་རྗེ་དང་དྲིལ་བུ་འཛིན་པ། དེའི་འོག་མ་གཉིས་གླང་པོ་ཆེའི་པགས་པ་རྣམ་པར་བགོས་པ། གཡས་ཀྱི་དབུས་མ་ཅང་ཏེའུས་མཚོན་ལྷག་མ་དགྲ་སྟ་གྲི་གུག་རྩེ་གསུམ་བསྣམས་པ། གཡོན་པའི་ཕྱག་ན་ཁ་ཊྭཱཾ་དང་མི་ཐོད་བསྣམས་པས་མཚོན་ཞགས་པ་དང་ཚངས་པའི་མགོ་བོ་བསྣམས་པའོ། །བརྒྱ་ཕྱེད་ཕྲེང་བས་རྣམ་པར་བརྒྱན་ནི་མི་མགོ་རློན་པ་ལྔ་བཅུའི་དོ་ཤལ་ཅན་ནོ། །ཞབས་གཡས་བརྐྱངས་པས་འཇིགས་བྱེད་དང་དུས་མཚན་མནན་པ་ནི་ལེའུ་ལྔ་བཅུ་རྩ་གཅིག་པར་བཤད་པས་འདིར་མ་གསུངས་པ་ཡིན་ནོ། །

**གཉིས་པ་མདུན་གྱི་ཡུམ་བཤད་པ་ལ་གཉིས། སྐུ་ཡི་རྣམ་པ་དང༌། ཕྱག་མཚན་གྱི་ཁྱད་པར་བཤད་པའོ། །དང་པོ་ནི།**

དེ་མདུན་གནས་པའི་ལྷ་མོ་ནི། །རྡོ་རྗེ་ཕག་མོ་རབ་འཇིགས་མ། །ཧེ་རུ་ཀ་དཔལ་ཆེ་ལ་ཕྱོགས། །སྤྱན་གསུམ་དྲག་མོའི་གཟུགས་ཅན་ཡིན། །

ཞེས་པ་སྟེ། དེའི་མདུན་ནས་འཁྱུད་པའི་ཚུལ་དུ་གནས་པའི་ལྷ་མོ་ནི། ངོ་བོ་རྡོ་རྗེ་དབྱིངས་ཀྱི་དབང་ཕྱུག་མ་ཡིན་ཡང༌། རྣམ་པ་དྲག་པོ་འཇིགས་བྱེད་བཏུལ་བའི་དུས་སུ་ཕག་མོ་ཞེས་གྲགས་པ་དང༌། ཞལ་ཅུང་ཟད་མཆེ་བ་གཙིགས་པས་རབ་འཇིགས་མ་དང༌། འཇིགས་བྱེད་དང་དུས་མཚན་འདུལ་བའི་དུས་སུ་འཇིགས་བྱེད་ཆེ་མཆོག་ཧེ་རུ་ཀ་ལ་འཁྱུད་པས་ཧེ་རུ་ཀ་དཔལ་ཆེ་ལ་ཕྱོགས་ཞེས་དང༌། སྐུ་མདོག་དམར་མོ་སྤྱན་གསུམ་པ་ཞབས་གཡོན་བརྐྱང་བའི་སྟབས་ཀྱིས་བཞུགས་པས་དྲག་མོའི་གཟུགས་ཅན་ནོ། །

**གཉིས་པ་ནི།**

ཀ་པཱ་ལ་ནི་ཨནྟྲས་བཀང༌། །ཁ་ནས་རུ་དྷི་ར་འཛག་ཅིང༌། །ལྷ་དང་ལྷ་མིན་མིར་བཅས་པ། །ཕྱོགས་ཀུན་ཏུ་ནི་སྡིགས་མཛུབ་བྱེད། །

ཅེས་པ་སྟེ། ཕྱག་གཡོན་ན་ཀ་པཱ་ལ་ཁྲག་གིས་བཀང་བ་བསྣམས་པ་དང༌། ཁ་ནས་རུ་དྷི་ར་སྟེ་ཁྲག་འཛག་པ་ནི་སྙིང་རྗེས་སེམས་ཅན་ལ་ཆགས་པས་ཆོས་གསུང་བར་བསྐུལ་བའོ། །གཡས་རྡོ་རྗེའམ་གྲི་གུག་བསྣམས་པས་ལྷ་དང་ལྷ་མིན་གནོད་སྦྱིན་དང་སྲིན་པོ་དང་ཀླུ་དང་མི་འམ་ཅི་དང་བཅས་པ་འཇོམས་པའི་ཕྱིར་སྡིགས་མཛུབ་སྟེང་གི་ནམ་མཁའ་ལ་འཕྱར་བའོ། །

**གསུམ་པ་ལ་གཉིས། དཔའ་མོ་དགོད་པ་དང༌། དཔའ་བོ་དགོད་པའོ། །དང་པོ་ནི།**

མཁའ་འགྲོ་མ་ནི་ཉི་ཤུ་བཞི། །ཕག་མོ་ཡི་ནི་རིགས་ལས་བྱུང༌། །ཕྱོགས་དང་ཕྱོགས་ཀྱི་མཚམས་རྣམས་དང༌། །འཁོར་ལོའི་དབུས་སུ་མཆོད་པར་བྱ། །

ཞེས་པ་སྟེ། མཁའ་འགྲོ་མ་ཉི་ཤུ་རྩ་བཞི་ནི། ཐུགས་འཁོར་བའི་མཁའ་འགྲོ་མ་སྔོན་མོ་བརྒྱད། གསུང་འཁོར་བའི་མཁའ་འགྲོ་མ་དམར་མོ་བརྒྱད། སྐུ་འཁོར་བའི་མཁའ་འགྲོ་མ་དཀར་མོ་བརྒྱད་དེ་ཐམས་ཅད་གྲི་གུག་དང་ཀ་པཱ་ལ་བསྣམས་པ་ཕྱག་རྒྱ་ལྔས་བརྒྱན་པའོ། །དེ་ལྟར་ཐམས་ཅད་ཕག་མོའི་རིགས་ལས་བྱུང་བས་མཁའ་འགྲོ་མ་ཉི་ཤུ་རྩ་བཞིའོ། །ཕྱོགས་ནི་ནང་གི་ཡེ་ཤེས་ཀྱི་ལྷ་མོ་བཞི་དང་སྒོ་མ་བཞི་འོ། །ཕྱོགས་ཀྱི་མཚམས་ནི་གཤིན་རྗེ་བརྟན་མ་ལ་སོགས་ཕྱེད་གཟུགས་འཛིན་མ་རྣམས་སོ། །དེ་རྣམས་དཀྱིལ་འཁོར་གྱི་འཁོར་ལོའི་དབུས་སུ་དགོད་དེ་མཆོད་པར་བྱ་བའོ། །

**གཉིས་པ་ནི།**

དེ་བཞིན་འདིར་ནི་དཔའ་བོ་ཡང༌། །འཁོར་ལོའི་ཡང་དག་གནས་པ་མཆོད། །སྒྲུབ་པོ་གལ་ཏེ་དངོས་གྲུབ་འདོད། །གཉིས་མེད་དཔའ་བོ་མཆོད་པར་བྱ། །

ཞེས་པ་སྟེ། དེ་བཞིན་དུ་དྲུག་ཅུ་མའི་སྐབས་འདིར་དཔའ་བོ་ཉི་ཤུ་རྩ་བཞི་ཡང་ཐུགས་གསུང་སྐུའི་འཁོར་ལོའི་གནས་སུ་ཡང་དག་པར་གནས་པའམ་དགོད་པས་མཆོད་པར་བྱའོ། །སྒྲུབ་པ་པོ་གལ་ཏེ་དངོས་གྲུབ་འདོད་ན་ལས་ཀྱི་ཕྱག་རྒྱ་དང་སྙོམས་པར་ཞུགས་པས་གཉིས་མེད་དཔའ་བོ་མཆོད་པར་བྱ་ཞེས་སོ། །

 དེ་ནས་གཙོ་བོའི་དག་པ་མདོ་ཙམ་བསྟན་པ་ལ། སྤྱི་དོན་གྱི་དབང་དུ་བྱས་ན། ཐོད་པའི་ཕྲེང་བ་ལྔ་ནི་སྤྱི་གཙུག་གི་རྩ་ལྔ། སྤྱན་གསུམ་ནི་རྩ་གསུམ། ཞལ་བཞི་ནི་ལྐོག་མའི་རྩ་བཞི། ཕྱག་བཅུ་གཉིས་ནི་སྙིང་གའི་རྩ་བཅུ་གཉིས། ཞབས་གཡས་བརྐྱང་བས་བཤང་གཅི་གཉིས་ཀྱི་རྩ་མཚོན་པར་བསྟན། སྦས་དོན་གྱི་དབང་དུ་བྱས་ན། ཐོད་པ་ལྔས་རླུང་ལྔ་མཚོན། སྤྱན་གསུམ་གྱིས་རླུང་གསུམ། ཞལ་བཞིས་རླུང་བཞི། ཕྱག་བཅུ་གཉིས་ཀྱིས་རླུང་བཅུ་གཉིས། ཞབས་གཉིས་ཀྱིས་བཤང་གཅིའི་རླུང་འགོག་པར་བསྟན། མཐར་ཐུག་གི་དབང་དུ་བྱས་ན། ཐོད་པ་ལྔ་ནི་ཡེ་ཤེས་ལྔ། ཞལ་བཞི་ནི་དགའ་བཞིའི་ཡེ་ཤེས། སྤྱན་གསུམ་ནི་རྣམ་ཐར་སྒོ་གསུམ། ཕྱག་བཅུ་གཉིས་ནི་ས་བཅུ་གཉིས། ཞབས་གཉིས་ནི་སྲིད་ཞིར་མི་གནས་པ། གཞན་ཡང་སྟག་པགས་ཀྱིས་ཉོན་སྒྲིབ། གླང་པགས་ཀྱི་ཤེས་སྒྲིབ། དོ་ཤལ་ལྔ་བཅུས་སེམས་བྱུང་དག་པར་མཚོན་པར་བཤད་པའི་རྒྱུད་ལས་བསྟན་ཏོ། །དེ་ནས་འཁོར་གྱི་དག་པ་མདོ་ཙམ་བསྟན་པ་ལ། ནང་མའི་མཁའ་འགྲོ་མ་ནི་མཱ་མ་ཀི ལཱ་མ་ནི་སྒྲོལ་མ། དུམ་སྐྱེས་མ་ནི་གོས་དཀར་མོ། གཟུགས་ཅན་མ་ནི་སངས་རྒྱས་སྤྱན་མའོ། །སྒོ་མ་བཞིའི་ལུས་ནི་གཽ་རི་མ། ཙཽ་རི་མ། པུ་ཀཱ་སཱི། བཻ་ཏ་ལིའོ། །གདོང་བརྙན་བཞི་ནི་རྣམ་པར་རྒྱལ་བ། བདུད་རྩི་འཁྱིལ་བ། རྟ་མཆོག་རོལ་པ། གཤིན་རྗེ་གཤེད་དེ་གདོང་གིས་ཐབས་སྦས་པར་བསྟན་ཏོ། །མཚམས་མ་གཤིན་རྗེ་བརྟན་མ་ལ་སོགས་པའི་གཡོན་གྱི་ཕྱེད་གཟུགས་བཞི་ནི། གྷ་སྨ་རི། ཤ་བ་རི། ཙནྜཱ་ལི། ཌོམྦི་ནིའོ། །གཡས་ཀྱི་ཕྱེད་གཟུགས་བཞི་ནི། དབྱུག་སྔོན། འདོད་རྒྱལ། མི་གཡོ་བ། སྟོབས་པོ་ཆེ་སྟེ་ཕྱེད་གཟུགས་ཀྱིས་ཐབས་སྦས་པར་བསྟན་ཏོ། །གཞན་ཡང་མཚམས་ཀྱི་བུམ་པ་བཞི་ནི་ཡེ་ཤེས་བཞི། རྩིག་པ་རྣམ་པ་ལྔ་ནི་ཡེ་ཤེས་ལྔ། སྒོ་བཞི་ནི་ཚད་མེད་བཞི། རྟ་བབས་བཞི་ནི་བསམ་གཏན་བཞི། དུར་ཁྲོད་བརྒྱད་ནི་ཕྱོགས་ཀྱི་ཞིང་ཁམས་བརྒྱད། ཕྱོགས་སྐྱོང་བརྒྱད་ནི་རྣམ་གཟིགས་སོགས་སངས་རྒྱས་བརྒྱད། ཤིང་བརྒྱད་ནི་བྱང་ཆུབ་ཀྱི་ཤིང་བརྒྱད། ཀླུ་བརྒྱད་ནི་ཡོན་བདག་བརྒྱད། ཞིང་སྐྱོང་ཕོ་ཉ་བརྒྱད་ནི་ཉན་ཐོས་བརྒྱད། སྤྲིན་བརྒྱད་ནི་རང་རྒྱལ་བརྒྱད། མེ་བརྒྱད་ནི་ཚིག་པ་དང་མ་ཚིག་པའི་ས་བརྒྱད། ཆུ་བརྒྱད་ནི་དག་པ་དང་མ་དག་པའི་ལམ་བརྒྱད་དོ། །དེ་ལྟར་མཚན་ཉིད་ཐེག་པའི་ཆོས་ཀྱི་འཁོར་ལོས་མཐའ་བསྐོར་བའི་དབུས་ན་འཁོར་ལོ་བདེ་མཆོག་བཞུགས་པ་ནི་བསྟན་པའི་སྙིང་པོ་མངོན་སུམ་གྱི་ལམ་བསྟན་པར་བཤད་དོ། །

**གསུམ་པ་དཀྱིལ་འཁོར་ཉེ་བར་བརྒྱན་པ་བཤད་པ་ལ་གསུམ། བུམ་པའི་བྱ་བ་བསྟན་པ། མཆོད་རྫས་བྱིན་གྱིས་བརླབ་པ། གསང་བའི་རྟེན་རྫས་དགོད་པའོ། །དང་པོ་ལ་གསུམ། བུམ་པའི་མཚན་ཉིད། རྒྱན་གྱི་ཁྱད་པར། དཀྱིལ་འཁོར་དུ་དགོད་ཚུལ་ལོ། །དང་པོ་ནི།**

དེ་ནས་བུམ་པ་བྱ་བ་ནི། །བཙའ་བ་ནག་པོ་ལ་སོགས་མེད། །མུ་ཏིག་གསེར་དང་རིན་ཆེན་དང༌། །བྱུ་རུ་དངུལ་དང་ཟངས་མ་སྟེ། །བཟའ་བ་ཀུན་གྱིས་ལེགས་བཀང་བའི། །སྣོད་ནི་སྟེང་དུ་བཞག་པར་བྱ། །

ཞེས་པ་སྟེ། རྒྱུ་རིན་པོ་ཆེ་ལས་གྲུབ་པའི་བུམ་པ་ལྟོ་ལྡིར་ཞབས་ཞུམ་སོགས་བུམ་པའི་མཚན་ཉིད་ཚང་བ། བཙའ་བའམ་གཡའ་ལ་སོགས་པའི་ནག་ནོག་མེད་པར་ལེགས་པར་བཀྲུ་བ་དང༌། མུ་ཏིག་དང༌། གསེར་དང༌། རྡོ་རྗེ་རིན་པོ་ཆེ་དང༌། བྱུ་རུ་དང༌། དངུལ་དང༌། ཟངས་མ་སྟེ་རྒྱུ་དེ་དག་མ་འབྱོར་ན་འཇིམ་པ་ལས་བྱས་པ་དག་ཀྱང་རུང་བར་བཤད་དོ། །ནང་དུ་རིན་ཆེན་སྣ་ལྔ་སོགས་ལྔ་ཚན་ལྔའི་རྫས་ཀྱིས་བཀང་བ་དང༌། ལྷག་པར་འབྲུ་ལྔ་སྨན་ལྔ་སོགས་བཟའ་བ་ཀུན་གྱིས་ལེགས་པར་བཀང་བའི་སྣོད་ནི་རྣམ་རྒྱལ་ཆེན་པོའི་ཐོད་པ་ཡིན་ལ། དེ་བུམ་པའི་སྟེང་དུ་དགོད་པའམ་བཞག་པར་བྱའོ། །

**གཉིས་པ་ནི།**

མགྲིན་པ་སྲད་བུས་དཀྲི་བ་དང༌། །ཁ་ནི་འདབ་མས་བརྒྱན་པར་བྱ། །གོས་ཟུང་གིས་ནི་ལེགས་དཀྲིས་པ། །

ཞེས་པ་སྟེ། མགྲིན་པར་སྲད་བུ་སྟེ་ཚོན་སྐུད་སྣ་ལྔས་དཀྲིས་པ་དང༌། ཁ་ནི་འབྲས་བུ་དང་ལྡན་པའི་འདབ་མས་བརྒྱན་པ་དང༌། ཐབས་ཤེས་གོས་ཟུང་གིས་ལེགས་པར་དཀྲིས་པ་སྟེ་མགུལ་འཆིང་འདོགས་པར་བྱའོ། །

**གསུམ་པ་ནི།**

བརྒྱད་ནི་སྒོ་རུ་རྣམ་པར་དགོད། །གོས་ཟུང་གིས་ནི་ལེགས་དཀྲིས་པའི། །བུམ་པ་དགུ་པ་དབུས་སུ་བཞག །གསེར་རམ་དངུལ་ལམ་རིན་ཆེན་ནམ། །མུ་ཏིག་རྣམས་ཀྱིས་མཛེས་པར་བྱ། །

ཞེས་པ་སྟེ། བུམ་པ་དགུའི་དབང་དུ་བྱས་ན། བུམ་མཚན་འདོགས་ནས་བརྒྱད་ནི་དཀྱིལ་འཁོར་གྱི་སྒོ་བཞིར་དགོད་པ་སྟེ། རྒྱལ་བ་དང་བཀྲ་ཤིས་ཤར་སྒོའི་གཡས་གཡོན་དུ་བཞག་པ་དང༌། དངོས་གྲུབ་དང་རྫུ་འཕྲུལ་བྱང་སྒོའི་གཡས་གཡོན། རྒྱལ་བ་དང་ཞི་ནུབ་སྒོའི་གཡས་གཡོན། གྲུབ་པ་དང་སྲུང་བ་ལྷོ་སྒོའི་གཡས་གཡོན་དུ་དགོད་པར་བྱའོ། །གོས་ནག་པོ་དང་དམར་པོ་ཟུང་གིས་དཀྲིས་པའི་བུམ་པ་དགུ་པ་རྣམ་པར་རྒྱལ་བ་ནི་དབུས་སུ་སྟེགས་བུའི་ཁར་བཞག །དེའི་སྟེང་དུ་རྣམ་རྒྱལ་ཆེན་པོ་གཟུང་རྡོར་དང་བཅས་པ་དགོད་པ་དང༌། ལས་ཐམས་ཅད་པ་ཤར་སྒོ་དང་ཉེ་བའི་གཡས་སུ་དགོད། བུམ་པ་ཐམས་ཅད་ལ་གསེར་དངུལ་རིན་ཆེན་མུ་ཏིག་གང་རུང་གི་ཕྲེང་བའི་རྒྱན་གྱིས་མཛེས་པར་བྱའོ། །

**གཉིས་པ་བྱིན་གྱིས་བརླབ་པ་ལ་གཉིས། ཡོ་བྱད་ཀྱི་རྒྱན་བཀོད་དང༌། བྱིན་གྱིས་བརླབ་པ་དངོས་སོ། །དང་པོ་ནི།**

དཀྱིལ་འཁོར་ཀུན་ཏུ་རིན་ཆེན་དང༌། །གསེར་གྱིས་མཛེས་པ་སྤྲས་པར་བྱ། །གྲོང་མཆོག་ཡིད་འོང་མཆོད་ན་ནི། །འགྲུབ་པ་ཉིད་དུ་ཐེ་ཚོམ་མེད། །

ཅེས་པ་སྟེ། དཀྱིལ་འཁོར་གྱི་ཕྱོགས་ཀུན་ཏུ་མཛེས་བྱེད་སྤྱན་གཟིགས་ཀྱི་རྒྱན་བཀོད་དང༌། མཆོད་རྫས་ཀྱི་ཡོ་བྱད་ཐམས་ཅད་གསེར་དངུལ་གྱི་རྒྱན་གྱིས་མཛེས་པར་སྤྲས་ནས་མཆོད་པར་བྱའོ། །དེ་ལྟ་བུའི་འཁོར་ལོ་བདེ་མཆོག་གི་གྲོང་ཁྱེར་མཆོག་ཡིད་དུ་འོང་བའི་དངོས་པོ་ཀུན་གྱིས་མཆོད་ན་དངོས་གྲུབ་མྱུར་དུ་འགྲུབ་པར་ཐེ་ཚོམ་མེད་དོ། །

**གཉིས་པ་ནི།**

བདག་ཉིད་ཀུན་ནས་སྒོ་ལ་ནི། །དྲི་ཡི་ཆུ་ཡིས་ལེགས་པར་གདབ། །གལ་ཏེ་དངོས་གྲུབ་མཆོག་འདོད་ན། །མར་མེ་བརྒྱ་ནི་དབུལ་པར་བྱ། །

ཞེས་པ་སྟེ། བདག་ཉིད་ལྷར་གསལ་བའི་ངང་ནས་ཞལ་བཞི་པའི་སྔགས་ཀྱིས་བསངས་ཆུ་ནུས་ལྡན་དུ་བསྒྲུབས་པ་ནི་དྲི་མ་ཀུན་ནས་སྦྱང་བའི་སྒོ་ཡིན་པས། མཆོད་རྫས་ཐམས་ཅད་ལ་དྲི་བཟང་གིས་བསྒོས་པའི་ཆུ་དེ་ཡིས་བསངས་གཏོར་ལེགས་པར་བྱས་ཏེ་གདབ་པར་བྱའོ། །གལ་ཏེ་དངོས་གྲུབ་མཆོག་ཐོབ་པར་འདོད་ན། མེ་ཏོག་ལ་སོགས་པའི་ཉེར་སྤྱོད་ལྔ་དང༌། ཁྱད་པར་ཡེ་ཤེས་ཀྱི་སྣང་བ་ཐོབ་པའི་དོན་དུ་མར་མེ་བརྒྱ་ཡང་དབུལ་བར་བྱ་ཞེས་གསུངས་ཏེ། དེ་ཡང་སྦས་དོན་ལྟར་ཤེས་རབ་རང་བྱུང་གི་སྣོད་དུ་ཐིག་ལེ་བྱང་སེམས་ཀྱི་སྒྲོན་མེ་ལན་བརྒྱར་སྤར་བ་དང༌། མཐར་ཐུག་ལྟར་ཀུན་གཞི་རང་སེམས་ཀྱི་སྣོད་དུ་རིག་པ་རང་བྱུང་གི་སྒྲོན་མེ་ལན་བརྒྱར་སྤར་བ་ལ་དགོངས་པའོ། །

**གསུམ་པ་གསང་བ་རྟེན་རྫས་ཀྱི་རྒྱན་བཀོད་ནི།**

ནམ་མཁའི་མཁའ་འགྲོ་མ་རྣམས་ནི། །ཡིད་ཀྱིས་ཐམས་ཅད་སྟེང་དུ་དགོད། །ས་སྟེང་མཁའ་འགྲོ་མ་གང་ཡིན། །དཀྱིལ་འཁོར་ཀུན་ཏུ་དགོད་པར་བྱ། །གང་ཡང་ས་འོག་མཁའ་འགྲོ་མ། །དེ་ནི་ས་འོག་རྣམས་སུ་དགོད། །མ་མོ་ཐམས་ཅད་ཕྱོགས་དང་ནི། །ཕྱོགས་མཚམས་རྣམས་སུ་དགོད་པར་བྱ། །

ཞེས་པ་སྟེ། དེ་ནས་དགུག་པའི་ཕྱག་རྒྱ་དང་བཅས་ནམ་མཁའི་མཁའ་འགྲོ་མ་རྣམས་ཡིད་ཀྱིས་སྤྱན་དྲངས་ཏེ་ཐུགས་འཁོར་ཐམས་ཅད་སྟེང་མཁའ་སྤྱོད་ཀྱི་གནས་སུ་བཞུགས་པར་མོས་ཏེ་ཐུགས་རྟེན་ཁ་ཊྭཱཾ་ཅང་ཏེའུ་དཀྱིལ་འཁོར་གྱི་སྟེང་དུ་དགོད། དེ་བཞིན་དུ་ས་སྟེང་གི་མཁའ་འགྲོ་མ་རྣམས་སྤྱན་དྲངས་ཏེ་གསུང་འཁོར་ཐམས་ཅད་དཀྱིལ་འཁོར་དུ་བཞུགས་པར་མོས་ཏེ་གསུང་རྟེན་ཐོད་པའི་བདུད་རྩི་དང་སྔགས་རྒྱུད་གླེགས་བམ་བར་གྱི་ཆར་དགོད། ཡང་ས་འོག་གི་མཁའ་འགྲོ་མ་རྣམས་སྤྱན་དྲངས་ཏེ་སྐུ་འཁོར་ཐམས་ཅད་དཀྱིལ་འཁོར་གྱི་འོག་གི་ཆར་བཞུགས་པར་མོས་ཏེ་སྐུ་རྟེན་བྲིས་འབུར་སོགས་འོག་གི་ཆར་དགོད། ཡེ་ཤེས་ཀྱི་མ་མོའམ་ལྷ་མོ་བཅུ་གཉིས་རྣམས་སྤྱན་དྲངས་ཏེ་དཀྱིལ་འཁོར་གྱི་ཕྱོགས་དང་ཕྱོགས་མཚམས་རྣམས་སུ་བཞུགས་པར་མོས་ཏེ་ཕྱག་མཚན་གྲི་གུག་དང་ཐོད་པ་གནས་དེ་དང་དེར་དགོད་པར་བྱའོ། །དེ་ནས་ལྷོ་སྒོའི་རྡུལ་ཚོན་ལ་ལག་པ་གཡོན་པས་རེག་ཙམ་བྱས་ནས། ཡིད་ཀྱིས་བཅོམ་ལྡན་འདས་ཡབ་ཡུམ་གྱི་ཞབས་ལ་རེག་པར་མོས་ནས་སྙིང་པོ་ལན་རེ་བཟླས། ཡང་སྒོ་དེ་ཉིད་ནས་བརྩམས་གཡོན་བསྐོར་དུ་གཟུགས་ཅན་མ་ནས་གཤིན་རྗེ་འཇོམས་མའི་བར་ལག་པ་གཡོན་པས་རེག་ཙམ་བྱས་ཏེ། ཡིད་ཀྱིས་ལྷ་རྣམས་ཀྱི་ཞབས་ལ་རེག་པར་མོས་ཏེ་སོ་སོའི་སྙིང་པོ་ལན་རེ་བཟླས་ཏེ་བྱིན་གྱིས་བརླབས། དེ་ནས་ན་བཟའ་དང༌། མེ་ཏོག་གྱི་ཕྲེང་བ་དང༌། བླ་རེ་དང༌། ཡོལ་བ་སོགས་ཀྱིས་བརྒྱན་པ་དང༌། བསྲུང་བའི་རྫས་རྡོར་རྭ་དང༌། དར་འཕན་དང༌། མདའ་དར་དང༌། ཕུར་བུ། རལ་གྲི། ཡུངས་ཀར། གུ་གུལ་བཅས་དགོད་པར་བྱའོ། །

**བཞི་པ་འཁོར་ལོ་མཆོད་པའི་ལས་རིམ་བཤད་པ་ལ་གསུམ། ཉེར་སྤྱོད་ཀྱི་མཆོད་པ། ཡོ་བྱད་ཀྱི་མཆོད་པ། ཚོགས་ཀྱི་མཆོད་པ་བསྟན་པས་མཇུག་བསྡུ་བའོ། །དང་པོ་ནི།**

གལ་ཏེ་དངོས་གྲུབ་མཆོག་འདོད་ན། །དྲི་དང་མེ་ཏོག་དེ་བཞིན་སྤོས། །ཆོ་ག་བཞིན་དུ་དེ་བཞིན་མཆོད། །མར་མེ་བརྒྱ་ཡང་དབུལ་བྱ་ཞིང༌། །དཔལ་ཧེ་རུ་ཀའི་དཀྱིལ་འཁོར་གནས། །དཔའ་བོ་རྣལ་འབྱོར་མ་རྣམས་མཆོད། །

ཅེས་པ་སྟེ། གལ་ཏེ་དངོས་གྲུབ་མཆོག་ཐོབ་པར་འདོད་ན། གོང་དུ་བསྟན་པའི་དཀྱིལ་འཁོར་རྒྱལ་ཆོག་གི་སྒྲུབ་པ་དབང་བསྐུར་ཕྱག་འཚལ་གྱི་བར་སྔོན་དུ་བཏང་ནས་ཉེར་སྤྱོད་ཀྱི་མཆོད་པ་འབུལ་བ་ལ། དྲིའི་བསངས་གཏོར་ནས་བཟུང༌། མཛེས་པའི་མེ་ཏོག །དྲི་མཆོག་གི་སྤོས། གསལ་བྱེད་ཀྱི་མར་མེ། ལྷ་ཆུའི་དྲི་ཆབ། རོ་བརྒྱའི་ཞལ་ཟས་རྣམས། གཙོ་བོ་ནས་གཤིན་རྗེ་འཇོམས་མའི་བར་ལྷ་སྔགས་མཆོད་སྔགས་འབྲེལ་ཏེ་ཆོ་ག་བཞིན་དུ་མཆོད་པ་དང༌། དེ་ནས་ནང་མཆོད། གསང་མཆོད། དེ་ཁོ་ན་ཉིད་ཀྱི་མཆོད་པ་ཡང་དེ་བཞིན་དུ་མཆོད་པར་བྱའོ། །གོང་དུ་བསྟན་པ་ལྟར་གྱི་མར་མེ་བརྒྱ་ཡང་དབུལ་བར་བྱའོ། །དེ་དག་གང་དང་གང་ལ་མཆོད་ན། དཔལ་ཧེ་རུ་ཀའི་དཀྱིལ་འཁོར་དུ་གནས་པའི་དཔའ་བོ་དང་རྣལ་འབྱོར་མ་དྲུག་ཅུ་རྩ་གཉིས་ལ་མཆོད་པར་བྱའོ། །

**གཉིས་པ་ནི།**

རྒྱལ་མཚན་དམར་དང་དེ་བཞིན་སེར། །དཀར་དང་ནག་དང་སེར་སྐྱ་དང༌། །མེ་ཏོག་ཕྲེང་བ་དུ་མ་དང༌། །དེ་བཞིན་གོས་ནི་སྣ་ཚོགས་དང༌། །བླ་རེ་དང་ནི་ཡོལ་བ་དག །མཛེས་པ་ཇི་ལྟ་དེ་བཞིན་ཏེ། །

ཞེས་པ་སྟེ། དེ་ནས་རེག་བྱ་ན་བཟའ་འམ་རྒྱལ་མཚན་འབུལ་བ་ལ། རྒྱལ་མཚན་དམར་པོ་གསུང་དཀྱིལ་རྣམས་ལ་འབུལ་བ་དང༌། དེ་བཞིན་དུ་སེར་པོ་ནི་མཁའ་འགྲོ་མ་བཞི་ལ། དཀར་པོ་ནི་སྐུ་དཀྱིལ་རྣམས་ལ། ནག་པོ་ནི་ཐུགས་དཀྱིལ་རྣམས་ལ། སེར་སྐྱ་ནི་སྒོ་མ་དང༌། དེའི་ཤུགས་ལས་ཁྲ་བོ་ནི་མཚམས་མ་ལའོ། །མེ་ཏོག་གི་ཕྲེང་བ་ཁ་དོག་རྣམ་ལྔ་དུ་མ་དང༌། དེ་བཞིན་དུ་གོས་ཁ་དོག་སྣ་ཚོགས་པ་དུ་མ་དང༌། བླ་རེ་དང་ཡོལ་བ་ཁ་དོག་སྣ་ཚོགས་པ་དུ་མ་དག་གིས་མཛེས་པར་བྱས་ཏེ་ཀུན་ཏུ་བཟང་པོའི་མཆོད་སྦྱིན་ཇི་ལྟ་བ་དེ་བཞིན་དུ་དབུལ་བར་བྱའོ། །

**གསུམ་པ་ནི།**

དེ་བཞིན་བཟའ་བཅའ་བཏུང་བ་ཡིས། །རབ་མཉམ་གཞག་སྟེ་མཆོད་པར་བྱ། །

ཞེས་པ་སྟེ། ཕྱི་ཡི་མཆོད་པ་དེ་བཞིན་དུ་ནང་གི་སྦྱིན་སྲེག་གི་དབང་དུ་བྱས་ཏེ། ཙཱ་རུའི་བཟའ་བ་རོ་བརྒྱ་པ་དང༌། རྒུན་ཆང་ལ་སོགས་པའི་བཏུང་བ་དང་བཅས་པ་ཡིས། འབྲིང་སྒྲུབ་པའི་གྲོགས་དང་ལྷན་ཅིག་ཚོགས་ཀྱི་འཁོར་ལོའི་ལྷར་བསྐྱེད་ནས་འབུལ་བ་དང༌། རབ་ཀྱིས་མཉམ་པར་གཞག་པའི་སྒོ་ནས་ཁ་སྦྱོར་བདེ་བ་ཆེན་པོའི་མཆོད་པ་བྱ་བའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། འཁོར་ལོ་མཆོད་པའི་ཆོ་གའི་ལེའུ་སྟེ་གཉིས་པའོ།། །།

 ༈ **གཉིས་པ་དབང་བསྐུར་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་གཉིས་པ་བསྙེན་པ་དང་སྒྲུབ་པ་ལ་དབང་མེད་ན་དངོས་གྲུབ་མི་འབྱུང་བས་འདིར་དབང་བསྐུར་བ་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་དམ་ཚིག་བསྐྱང་བར་གསུངས་པས་དམ་ཚིག་ཀྱང་དབང་ལ་ལྟོས་པའི་ཕྱིར་འདིར་དབང་རྒྱས་པར་བསྟན་པ་ནི་མདོ་རྒྱས་ཀྱི་འབྲེལ་དང༌། ལག་ལེན་མངོན་རྟོགས་སུ་བསྒྲིགས་ཤེས་ན་དཀྱིལ་ཆོག་གཞན་ལ་ལྟོས་མི་དགོས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། གཞུང་དོན་བཤད་པའོ། །དང་པོ་ལ་**མངོན་པར་རྟོགས་པའི་ཆིངས་བཞི། སློབ་དཔོན་གྱི་མཚན་ཉིད། སློབ་དཔོན་གྱི་ལས། སློབ་མ་འཇུག་པ། དབང་བསྐུར་བའོ། །དང་པོ་གཉིས་གོང་དུ་བསྟན་ཟིན་ནས། གསུམ་པ་སློབ་མ་འཇུག་པ་ལ་གསུམ། ཕྱི་འཇུག །ནང་འཇུག །གསང་འཇུག་གོ །དང་པོ་ལ་དྲུག །ཁྲུས་དང་མེ་ཏོག་གསོལ་བཏབ་གསུམ། དྲི་ལན་སེམས་བསྐྱེད་ལྷ་བསྐྱེད་གསུམ། ནང་འཇུག་ལ་བཞི། ཕྱག་འཚལ། དྲིས་ལན། སྡོམ་བཟུང༌། དམ་བསྒྲག་གོ །ཕྱི་མ་ལ་བཞི། ཕན་ཡོན། ཉེས་དམིགས། གཉིས་ཀ བཀའ་གཉན་པའི་སྒོ་ནས་སོ། །གསང་འཇུག་ལ་ལྔ། བྱིན་དབབ། དྲིས་ལན། བདེན་བརྗོད། མཚན་བརྟག །ལྷ་ངོ་བསྟན་པའོ། །བཞི་པ་དབང་བསྐུར་བ་ལ་བཞི། བུམ་པ། གསང་བ། ཤེས་རབ། བཞི་པའོ། །དང་པོ་ལ་གཉིས། རིག་པའི་དབང་དང༌། སློབ་དཔོན་གྱི་དབང་ངོ༌། །དང་པོ་ལ་ལྔ། ཆུ་དབང༌། ཅོད་པན། རྡོ་རྗེ། དྲིལ་བུ། མིང་དབང་ངོ༌། །གཉིས་པ་ལ་གཉིས། དངོས་དང༌། མཐའ་རྟེན་ནོ། །དང་པོ་ལ་གསུམ། ཆུ་དབང༌། དམ་གསུམ། སྔགས་དབང་ངོ༌། གཉིས་པ་མཐའ་རྟེན་ལ་བཞི། བརྟུལ་ཞུགས། རྗེས་གནང༌། ལུང་བསྟན། གཟེངས་བསྟོད་དོ། །དང་པོ་བརྟུལ་ཞུགས་ལ་གསུམ། རྡོ་རྗེ། སྤྱོད་པ། རིག་མའོ། །གཉིས་པ་རྗེས་གནང་ལ་དགུ། མིག་ཐུར། མེ་ལོང༌། དྲིལ་བུ་གསུམ། རིགས་ལྔ། དུང༌། འཁོར་ལོ་གསུམ། མཆོད་པ། ལས་དང༌། གྲུབ་པ་གསུམ་མོ། །གཉིས་པ་གསང་དབང་ལ་བཞི། བླ་མ་གསལ་སྟོང་གི་དབང༌། སྣང་སྟོང་འཛིན་མེད་ཀྱི་དབང༌། བྱང་སེམས་བདེ་སྟོང་གི་དབང༌། ཐིག་ལེ་བརྗོད་མེད་ཀྱི་དབང་ངོ༌། །གསུམ་པ་ཤེར་དབང་ལ་བཞི། ཟག་བཅས་བསྐུལ་བའི་དབང༌། ཟག་མེད་སྲུབ་པའི་དབང༌། བདེ་ཆེན་འཇོ་བའི་དབང༌། རྟོག་མེད་ངོ་སྤྲོད་ཀྱི་དབང་ངོ༌། །བཞི་པ་ཚིག་དབང་ལ་བཞི། ཡུལ་སྣང་ངོ་སྤྲོད་ཀྱི་དབང༌། ཆོས་ཉིད་དོན་གྱི་དབང༌། དཔེ་ལས་འདས་པའི་དབང༌། འཁོར་འདས་བསྲེ་བའི་དབང་ངོ༌། །

**གཉིས་པ་གཞུང་དོན་བཤད་པ་ལ་གཉིས། དཀྱིལ་འཁོར་དུ་འཇུག་པ་དང༌། དབང་བསྐུར་བའོ། །དང་པོ་ལ་གཉིས། སྦྱོར་བ་དང༌། འཇུག་པ་དངོས་སོ། །དང་པོ་ལ་གསུམ། བླ་མ་མཉེས་པར་བྱ་བ། རིག་མ་མཆོད་པར་བྱ་བ། དཀྱིལ་འཁོར་མཆོད་པར་བྱ་བའོ། །དང་པོ་ནི།**

དེ་ནས་སྒྲུབ་པོས་དངོས་ཀུན་གྱིས། །དང་པོར་སློབ་དཔོན་མཉེས་པར་བྱ། །གྲུབ་འདོད་ཤིན་ཏུ་མཉམ་བཞག་པས། །ཅི་ནུས་པས་ནི་བླ་མ་མཆོད། །

ཅེས་པ་སྟེ། སྒྲུབ་པར་ཁས་བླངས་པའི་ལྷག་པར་གནས་པར་བྱས་པའི་སློབ་མ་སྟེ། འཇིག་རྟེན་པའི་དངོས་གྲུབ་དོན་དུ་གཉེར་ནས་སྔགས་ལ་གཞོལ་བར་འདོད་པའི་སློབ་མས་ཀྱང་འདོད་པའི་ཡོན་ཏན་ལྔ་ལ་སོགས་པ་དངོས་པོ་ཀུན་གྱིས་དང་པོར་རྡོ་རྗེ་སློབ་དཔོན་མཉེས་པར་བྱ་བ་དང༌། མཆོག་གི་དངོས་གྲུབ་དོན་དུ་གཉེར་བར་འདོད་པའི་སེམས་ཤིན་ཏུ་སྟེ་རྩེ་གཅིག་ཏུ་མཉམ་པར་བཞག་སྟེ་བསམ་གཏན་ལ་གཞོལ་བའི་གང་ཟག་གིས་བདོག་པའི་དངོས་པའི་དངོས་པོ་ཅི་ནུས་པས་བླ་མ་ལ་ཚོགས་ཀྱི་མཆོད་པར་བྱའོ། །

**གཉིས་པ་ནི།**

དྲིལ་བུ་སྒྲ་ལྡན་དཔྱངས་པ་དང༌། །མེ་ཏོག་སྤོས་རྣམས་ཀྱིས་བརྒྱན་ཅིང༌། །ཤིན་ཏུ་སྒྲ་སྙན་དྲིལ་བུ་དཀྲོལ། །སྒྲུབ་པ་པོ་ཡིས་རྔ་བརྡུང་ཞིང༌། །ཧ་ཧ་ཞེས་ནི་བརྗོད་པར་བྱ། །

ཞེས་པ་སྟེ། ཐོག་མར་སློབ་དཔོན་མཉེས་པར་བྱས་ནས། སློབ་དཔོན་གྱི་ལས་སྒྲུབ་པའི་ཆོ་ག་བྱ་བ་བསྟན་པ་སྟེ། ཕྱི་ལྟར་དཀྱིལ་འཁོར་གྲུབ་པའི་ནུབ་མོ་དེ་ཉིད་དུ་སློབ་མ་འཇུག་པའི་དོན་དུ་རིག་པའི་དབང་གི་ཉེར་བསྡོགས་བུམ་པ་བཀྲ་ཤིས་སོགས་དབང་རྫས་དགོད་པ་བསྟན་ཏེ། སྒྲ་ལྡན་ནི་ཆུ་དང༌། དཔྱངས་པ་ནི་ཅོད་པན་དར་དཔྱངས་དང་བཅས་པ། མེ་ཏོག་ནི་བྱང་ཆུབ་ཡན་ལག་གི་སྒྲས་རྡོ་རྗེ་ལ་འཇུག་པ་དང༌། དྲིལ་བུ་ནི་རང་མིང་གིས་བསྟན་པ་དང༌། སྤོས་རྣམས་ཀྱིས་བརྒྱན་པ་ནི་མཆོད་རྫས་ཀྱིས་བརྒྱན་པ། ཤིན་ཏུ་སྒྲ་སྙན་ནི་སྟོང་ཐུན་བཤད་པ། དྲིལ་བུ་དཀྲོལ་ནི་འབུད་དཀྲོལ་གྱི་བྱེ་བྲག །སྒྲུབ་པ་པོ་ཡིས་ནི་རྡོ་རྗེ་སློབ་དཔོན། རྔ་བརྡུང་ནི་དམ་ཚིག་བསྒྲགས་པ། ཧ་ཧ་ནི་དབུགས་དབྱུང་བ་སྟེ། དཔེར་ན་མཚན་མཁན་གྱིས་ལུང་ཧ་ཆེ་བར་བསྟན་ན་སྐྱེ་བོ་ཀུན་གད་མོ་དགོད་པ་ལྟ་བུའོ། །ནང་ལྟར་སྦས་དོན་གྱི་དབང་དུ་བྱས་ན། སློབ་དཔོན་གྱིས་དཀྱིལ་འཁོར་གྱི་ཉེར་སྒྲུབ་ཤེས་རབ་མ་ཡན་ལག་དང་བཅས་པ་བསྟན་པ་སྟེ། དྲིལ་བུ་ནི་ལོ་བཅུ་གཉིས་མའི་གཟུགས་དང༌། སྒྲ་ལྡན་ནི་བཅུ་དྲུག་མ་ཡི་དབྱངས་དང༌། དར་དཔྱངས་ནི་ལོ་ཉི་ཤུ་མའི་རེག་བྱ་བསྟན། མེ་ཏོག་ནི་དེ་དག་གི་མ་མཆུའི་རོ་དང༌། སྤོས་ནི་དེ་དག་གི་ལུས་ཀྱི་དྲིའི། །བརྒྱན་པར་བྱ་བ་ནི་ཕྱག་རྒྱ་ལྔ་ལ་སོགས་པའི་རྒྱན་གྱིས་བརྒྱན་ནས་མཆོད་པར་བྱ་བའོ། །དེ་ནས་ཕྱག་རྒྱ་མ་དེ་དག་དང་ལྷན་ཅིག་སྦྱོར་བ་སྔོན་དུ་བཏང་ནས་དངོས་གཞི་ལས་རྒྱལ་ཆོག་གིས་ཕྱག་རྒྱ་མའི་སྒྲུབ་པ་བསྟན་པ་སྟེ། ཤིནྟུ་སྒྲ་སྙན་དྲིལ་བུ་དཀྲོལ་ནི་ལོ་བཅུ་དྲུག་མའི་དྲིལ་བུ་བསྲུངས་ཏེ་བདེ་བའི་སྒྲས་ཁྱབ་པར་བསྟན། སྒྲུབ་པ་པོ་ཡིས་རྔ་བརྡུང་བ་ནི་ལོ་ཉི་ཤུ་མའི་ཆོས་འབྱུང་ནམ་མཁའི་རྔ་བརྡུང་ནས་བསམ་གཏན་གྱི་བདེ་བ་དང་ཟག་མེད་ཀྱི་བདེ་བ་བསྐྱེད་པར་བསྟན། ཧ་ཧ་ཞེས་བརྗོད་པ་ནི་དགའ་བྲལ་དུ་གྱུར་ན་ཧ་ཧ་ཞེས་རླུང་གི་འཁྲུལ་འཁོར་གྱིས་གྱེན་དུ་བཟློག་པའི་ཐབས་བསྟན་ཏོ། །

**གསུམ་པ་ནི།**

དེ་ལྟར་ཆོ་ག་བཞིན་དཀྱིལ་འཁོར། །འདོད་པ་ཀུན་ལྡན་མཆོད་ནས་ནི། །

ཞེས་པ་སྟེ། དེ་ལྟར་བསྒྲུབས་ཟིན་པའི་རྗེས་སུ་སློབ་མ་འཇུག་པའི་ཆོ་ག་དཀྱིལ་འཁོར་རྒྱལ་ཆོག་ཇི་ལྟ་བ་བཞིན་ལྷ་བཅུ་གསུམ་མའམ་དྲུག་ཅུ་རྩ་གཉིས་བསྒོམ་པ་དང༌། དཀྱིལ་འཁོར་གྱི་ལྷ་ལ་འདོད་པའི་ཡོན་ཏན་ཀུན་དང་ལྡན་པས་མཆོད་པ་བྱས་ནས་སོ། །

**གཉིས་པ་འཇུག་པ་དངོས་བཤད་པ་ལ་གསུམ། ཕྱིར་འཇུག་པ། ནང་དུ་འཇུག་པ། གསང་བར་འཇུག་པའོ། །དང་པོ་ནི།**

བུ་སྡུག་དེ་དག་གདོང་པ་ལ། །དར་རས་ལེགས་པར་བཀབ་ནས་སུ། །ཐལ་མོ་མེ་ཏོག་གིས་བཀང་སྟེ། །ཡང་དག་པར་ནི་ཞུགས་པ་དག །

ཅེས་པ་སྟེ། སློབ་དཔོན་དཀྱིལ་འཁོར་གྱི་ནང་ན་གནས་བཞིན་དུ་ལས་ཀྱི་སློབ་དཔོན་གྱིས་བུ་སྙིང་དུ་སྡུག་པ་དེ་དག་ཡོལ་བའི་རྒྱབ་ཏུ་བཅུག་སྟེ། ཡི་གེ་བདུན་པའི་སྨད་གཡོགས་དང༌། ཧཱུཾ་མཛད་ཀྱི་སྟོད་གཡོགས་དང༌། གཙུག་ཏོར་བཟླས་ཏེ་དབུ་རྒྱན་དང༌། འབྲུ་གསུམ་གྱི་གདོང་པ་ལ་དར་རས་ལེགས་པར་བཀབ་ནས། ཐལ་མོ་མེ་ཏོག་གིས་བཀང་སྟེ་ཡོལ་བའི་ནང་དུ་བཅུག་བླ་མ་ལ་ཡང་དག་པར་ནི་ཞུགས་པར་གསོལ་བ་བཏབ། བླ་མས་དེ་དག་ལ་ཀྱེ་ཁྱོད་སུ་ཞིག་ཅེས་དྲི་བ་དང༌། དེ་དག་གིས་བདག་ནི་སྐལ་བཟང་ལགས་ཞེས་ལན་བརྗོད། རྡོ་རྗེ་སྙིང་ཁར་བཞག་ནས་ཀུན་རྫོབ་དང་དོན་དམ་པའི་བྱང་ཆུབ་ཏུ་སེམས་བསྐྱེད་དུ་བཅུག་སྟེ་ཡོལ་བ་བསལ། དེ་ནས་སྒྲུབ་པ་པོ་སེམས་མཉམ་པར་བཞག་པའི་སྒོ་ནས་དཔའ་བོ་གཅིག་པུའི་ལྷར་བསྐྱེད། སྔགས་ལ་གཞོལ་ཙམ་མ་གཏོགས་བདག་པོའི་དབང་མི་བསྐུར་ན་རིག་པའི་དབང་ལྔ་སྦྱིན་པར་བྱའོ། །

**གཉིས་པ་ནི།**

སྒྲུབ་པོ་ཤིན་ཏུ་མཉམ་བཞག་པས། །དེ་ནས་བསྐོར་བ་བྱས་ནས་ནི། །བློ་བཟང་ཡིད་ནི་མཉམ་གཞག་པ། །ཕོ་བྲང་ཉམས་དགར་གཞུག་པར་བྱ། །

ཞེས་པ་སྟེ། བསམ་གཏན་ལ་གཞོལ་ནས་མཆོག་འདོད་པ་དག་ལ་མཐར་ཆགས་སུ་བསྐུར་ན། སེམས་ཤིན་ཏུ་མཉམ་པར་བཞག་པའི་སྒོ་ནས་ལྷར་བསྐྱེད། དེ་ནས་ལག་ཏུ་རྡོ་རྗེ་ཐོགས་དཀྱིལ་འཁོར་གྱི་ཤར་སྒོ་ནས་བཟུང་ཕྱག་དང་བསྐོར་བ་བྱས་ནས། སླར་ཡང་གསོལ་བཏབ་དྲིས་ལན་ལྷའི་དམ་བསྒྲགས་སོགས་དང༌། སློབ་དཔོན་གྱི་དམ་བསྒྲག་རྣམས་ཀྱང་གྲུབ་པར་བྱ། དེ་ནས་སློབ་དཔོན་དང་བློ་བཟང་སློབ་མ་གཉིས་ཀ་ཡིད་མཉམ་པར་བཞག་པའི་སྒོ་ནས། གཉིས་ཀ་སྟོད་གཡོགས་བསལ་བའམ་སྙིང་ཁ་ཕྱེ་ནས་རང་གི་སྙིང་གའི་ཟག་པ་མེད་པའི་རྡོ་རྗེ་མའི་སྙིང་གར་བཅུག་སྟེ་སྐུ་སྐྱེ་མེད། གསུང་བརྗོད་མེད། ཐུགས་རྟོག་མེད་ཀྱི་བྱིན་དབབ། མ་ཕེབས་ན་སྤྱི་བོར་བླ་མ་ཧེ་རུ་ཀ་ཡབ་ཡུམ་གྱི་རྣམ་པར་གསལ་བའི་སྦྱོར་མཚམས་ཀྱི་བྱང་སེམས་ལུས་ལ་ཞུགས་པར་མོས་ཏེ་སྔགས་དང་རྫས་ཀྱིས་ཕེབས་པའི་ཐབས་བྱ། དེས་ཀྱང་མ་ཕེབས་ན་དབང་བསྐུར་བར་མི་བྱའོ། །ཡེ་ཤེས་ཕེབས་ན་དཀྱིལ་འཁོར་མཐོང་བར་འགྱུར་བས་ཕོ་བྲང་ཉམས་དགར་གཞུག་པར་བྱ་ཞེས་བསྟན་ཏོ། །

**གསུམ་པ་ནི།**

ལྷོ་ཡི་ཕྱོགས་སུ་ལུས་བརྟེན་ལ། །ཐལ་མོའི་མེ་ཏོག་དེ་ནས་དོར། །དཀྱིལ་འཁོར་སྟེང་དུ་དོར་བར་བྱ། །གང་དུ་མེ་ཏོག་དེ་ལྷུང་བ། །ཤྲཱི་ཧེ་རུ་ཀའི་གནས་སོགས་བསྟན། །དེ་ཡི་རིགས་ནི་རྣམ་བསྟན་ཏེ། །དེ་ནི་རིགས་དེའི་མིང་འགྱུར་བ། །སློབ་དཔོན་གྱིས་ནི་མིང་བསྟན་ཏོ། །

ཞེས་པ་སྟེ། ལྷོ་ཡི་ཕྱོགས་སུ་སྟེ་སློབ་དཔོན་གྱི་གཡོན་ངོས་ནས་འཇུག་སྟེ་ཐལ་མོའི་མེ་ཏོག་བུམ་མཚན་གྱི་དཀྱིལ་འཁོར་ལ་པྲ་ཏིཙྪའི་རྗེས་ཟློས་བྱས་ནས་དོར་བར་བྱ། ལྷ་གང་གི་སྟེང་དུ་མེ་ཏོག་ལྷུང་བ་དེ་བླངས་ལ། ཤྲཱི་ཧེ་རུ་ཀའི་གནས་ཕྱོགས་དང་ཕྱོགས་མཚམས་སོགས་གསལ་བར་བསྟན་ནས། དེ་དང་དེ་ཡི་རིགས་ནི་འདིའོ་ཞེས་རྣམ་པ་གསལ་བར་བསྟན་ཏེ། དེ་ནི་ལྷ་དང་ལྷའི་རིགས་ཤེས་པར་བྱས་ནས་མེ་ཏོག་དངོས་གྲུབ་ཀྱི་དོན་དུ་མགོ་བོར་བཅིངས། དེའི་རིགས་ལས་མིང་དེ་དང་དེར་འགྱུར་བར་སློབ་དཔོན་གྱིས་གསང་བའི་མིང་བཏགས་པར་བསྟན་ཏོ། །

**གཉིས་པ་དབང་བསྐུར་བ་ལ་གསུམ། དངོས་དང༌། བཏང་རག་དབུལ་བ། དེའི་ཕན་ཡོན་བསྟན་པའོ། །དང་པོ་ལ་ལྔ། གཟུགས་བརྙན་གྱི་དཀྱིལ་འཁོར་ལ་བརྟེན་པའི་བུམ་དབང༌། དངོས་བསྟན་ལུས་དཀྱིལ་ལ་བརྟེན་པའི་གསང་དབང༌། ཤུགས་བསྟན་བྷ་ག་ལ་བརྟེན་པའི་ཤེར་དབང༌། ཞར་བྱུང་སྤྲོས་མེད་བརྡའི་དབང༌། བརྡ་འཕྲོད་ངེས་པ་ཚིག་གི་དབང་བཤད་པའོ། །དང་པོ་ལ་གཉིས། དངོས་བསྟན་སློབ་མའི་དབང་དང༌། ཤུགས་བསྟན་སློབ་དཔོན་གྱི་དབང་ངོ༌། །དང་པོ་ནི།**

དེ་ནས་སློབ་དཔོན་ལེགས་པར་ནི། །མཉམ་པར་བཞག་སྟེ་ཕྱག་རྒྱ་མཆོད། །

ཅེས་པ་སྟེ། སློབ་དཔོན་ལེགས་པར་མཉམ་པར་བཞག་སྟེ་ཕྱག་རྒྱ་མ་མཆོད་པའི་ཕྱིར་མཁའ་གསང་བྱིན་གྱིས་བརླབས། རྗེས་ཆགས་ཀྱི་མེས་སློབ་མ་ཞལ་དུ་ཞུགས་མཁའ་གསང་ནས་བཏོན་དཔའ་བོ་གཅིག་པ་ཡབ་ཡུམ་དུ་བསྐྱེད་དེ་ཡེ་ཤེས་སེམས་དཔའ་བཅུག་པ་དང་ལྷན་ཅིག་རིགས་ལྔའི་ལྷ་ཞུ་བའི་ཆུ་དང་ཅོད་པན་རྡོར་དྲིལ་མིང་དང་བཅས་པས་དབང་བསྐུར་བའོ། །

**གཉིས་པ་ནི།**

 སྡོམ་འབྱུང་ལས། གདུགས་དང་གདན་དང་རིག་མ་སོགས། །རྡོ་རྗེ་དྲིལ་བུ་ཡང་དག་ལྡན། །ཡང་དག་རྫོགས་པའི་སློབ་དཔོན་དབང༌། །ཞེས་གསུངས་པ་ལྟར། བཤད་མ་ཐག་པའི་སློབ་དཔོན་མཉམ་པར་བཞག་པ་སོགས་ནས་མཁའ་གསང་ནས་བཏོན་དཀྱིལ་འཁོར་ཤར་ཁྱམས་སུ་སྟེང་དུ་གདུགས་འོག་ཏུ་སེངྒེས་བཏེག་པའི་ཁྲི་ལ་དཔའ་བོ་གཅིག་པ་ཡབ་ཡུམ་དུ་བསྐྱེད་དེ་ཡེ་ཤེས་སེམས་དཔའ་བཅུག་པ་དང་ལྷན་ཅིག་རྣམ་རྒྱལ་གྱི་བུམ་པའི་ཆུས་དབང་བསྐུར། དམ་ཚིག་གསུམ་སྦྱིན། མཐའ་རྟེན་བརྟུལ་ཞུགས་གསུམ་དང་རྗེས་གནང་ལུང་བསྟན་དབུགས་དབྱུང་བཅས་སློབ་མ་ཆོས་ཀྱི་བདག་པོར་དབང་བསྐུར་བས་མཉམ་པར་བཞག་པ་བསྟན། ཕྱག་རྒྱ་མཆོད་ཅེས་པ་ཕྱག་རྒྱ་མ་དང་སྦྱོར་བ་སྐུའི་དམ་ཚིག་བསྟན། ཐབས་ཀྱི་རྡོ་རྗེ་ཐུགས་ཀྱི་དམ་ཚིག །ཤེས་རབ་ཀྱི་དྲིལ་བུ་གསུང་གི་དམ་ཚིག །དེ་ལས་བྱུང་བའི་བདེ་སྟོང་གི་ཡེ་ཤེས་སྐྱེས་པ་ནི་སློབ་དཔོན་གྱི་དབང་སྟེ། བརྟག་གཉིས་ལས། ཤེས་རབ་བཅུ་དྲུག་ལོན་པ་ལ། །ལག་པ་དག་གིས་ཡང་དག་འཁྱུད། །རྡོ་རྗེ་དྲིལ་བུ་མཉམ་སྦྱོར་བ། །སློབ་དཔོན་དབང་དུ་རབ་ཏུ་བརྗོད། །ཅེས་སོ། །

**གཉིས་པ་དངོས་བསྟན་གསང་བའི་དབང་ནི།**

དེ་ནས་སློབ་མ་ཕྱི་དེ་ཉིན། །ལས་ནི་ཡང་དག་སྤྱད་པར་བྱ། །

ཞེས་པ་སྟེ། དེ་ནས་སློབ་མ་ལུས་ཀྱི་དཀྱིལ་འཁོར་དུ་གསང་བའི་དབང་བསྐུར་བའི་ཕྱིར་ཕྱི་དེ་ཉིན་ཚོགས་ཀྱི་འཁོར་ལོ་བྱས་ཏེ་གསོལ་བ་བཏབ། བླ་མ་ཡབ་ཡུམ་སྙོམས་པར་སྦྱོར་བའི་བྱང་སེམས་སློབ་མའི་སྲིན་ལག་གིས་བླངས་ཏེ་ལྕེ་ཐོག་ཏུ་མྱངས་པས་དགའ་བ་གསུམ་དང༌། བསམ་གཏན་དང་ཟག་མེད་ཀྱི་བདེ་བ་བསྐྱེད་ནས་སྔགས་ཀྱི་རིམ་པ་དང་ཡེ་ཤེས་ཀྱི་རིམ་པ་སྒོམ་པའི་ལས་ནི་ཡང་དག་པར་སྤྱད་པར་བྱའོ། །

**གསུམ་པ་ཤུགས་བསྟན་ཤེས་རབ་ཡེ་ཤེས་ཀྱི་དབང་ནི།**

 དེ་ནས་སློབ་མ་ཕྱི་དེ་ཉིན། །ལས་ནི་ཡང་དག་སྤྱད་པར་བྱ། །ཞེས་བསྐྱར་བ་སྟེ། དེ་ནས་སློབ་མ་བྷ་གའི་དཀྱིལ་འཁོར་དུ་ཤེས་རབ་ཀྱི་དབང་བསྐུར་བའི་ཕྱིར་ཕྱི་དེ་ཉིན་ཚོགས་ཀྱི་འཁོར་ལོ་བྱས་ཏེ་གསོལ་བ་བཏབ། བླ་མས་རིག་མའི་ལག་ནས་བཟུང་སྟེ་སློབ་མ་ལ་གཏད། དྲིས་ལན་བཏབ་པ་དང་དམ་ཚིག་བསྐྱང་བར་ཁས་ལེན། སློབ་མ་ཡབ་ཡུམ་མཁའ་གསང་བྱིན་གྱིས་བརླབས་ནས་སྙོམས་པར་ཞུགས་ཏེ་ཆོས་འབྱུང་ནམ་མཁའི་རྩ་དང་ཕྲད་པའི་གཉིས་མཉམ་ཁྱི་བདེ་བ་དབང་པོའི་མངོན་སུམ་དང་གཉིས་མེད་བདེ་ཆེན་གྱི་ཡེ་ཤེས་རྣལ་འབྱོར་མངོན་སུམ་གྱིས་མྱོང་བའི་ལས་ནི་ཡང་དག་པར་སྤྱད་པར་བྱའོ། །

**བཞི་པ་སྤྲོས་མེད་བརྡའི་དབང་ནི།**

མཚལ་ཆེན་ལན་གསུམ་བཟླས་པ་ཡིས། །དེ་རྣམས་སུ་ནི་ཐིག་ལེ་བྱ། །སློབ་མ་ཡི་ནི་གདོང་ཕྱེ་ལ། །དེ་ནས་དཀྱིལ་འཁོར་བསྟན་པར་བྱ། །

ཞེས་པ་སྟེ། མཚལ་ཆེན་ནི་ཁྲག་དང་ཁྲག་ཆེན་པོ་ནི་དྭངས་མ་ཡིན་པས། སངས་རྒྱས་ཐམས་ཅད་ཀྱི་སྙོམས་འཇུག་གི་བདེ་བ་དྭངས་མ་རོ་ཆེན་པོའི་ཁམས་བྱང་ཆུབ་ཀྱི་སེམས་སོ། །ལན་གསུམ་བཟླས་པ་ནི་སློབ་དཔོན་གྱི་གནས་གསུམ་ལས་འཕྲོས་པའི་འོད་ཟེར་གྱིས་ཕྱོགས་བཅུའི་སངས་རྒྱས་ཐམས་ཅད་ཀྱི་གསང་བ་གསུམ་གྱི་གནས་ལས་བྱུང་བའི་ཡེ་ཤེས་འོད་ཟེར་གྱི་རྣམ་པར་བཀུག་སྟེ་སློབ་མའི་ལུས་ངག་ཡིད་གསུམ་ལ་གང་བ་དང་སྨིན་པའི་ཚུལ་གྱིས་བྱིན་ཆེན་ལན་གསུམ་དུ་བབ་པས་ལུས་སྐྱེ་མེད་ངག་བརྗོད་མེད་སེམས་རྟོག་མེད་དུ་གྱུར་ནས་རྡོ་རྗེ་ཡེ་ཤེས་ཀྱི་དབང་ཐོབ་པ་སྟེ། དུས་འཁོར་ལས། སྙིང་གའི་དཀྱིལ་འཁོར་འོད་ཟེར་གྱིས། །སློབ་མའི་ལུས་ནི་ཡང་དག་དགང༌། །དབང་མཆོག་ཐོབ་པར་བསམ་པར་བྱ། །ཞེས་སོ། །དེ་ནས་བདུད་རྩི་ལྔས་སློབ་མའི་གནས་རྣམས་སུ་ཐིག་ལེ་དགོད་པ་དང༌། སློབ་མའི་གདོང་གཡོགས་ཕྱེ་ནས་སིནྡྷུ་རའི་དཀྱིལ་འཁོར་མཐོང་བར་བསྟན་པར་བྱའོ། །

**ལྔ་པ་བརྡ་འཕྲོད་ངེས་པ་ཚིག་གི་དབང་ནི།**

ལྷ་གང་གི་ནི་གནས་གང་ཡིན། །དེར་དེ་ཡང་དག་བསྟན་པར་བྱ། །སློབ་དཔོན་དང་བཅས་ཕོ་བྲང་ལ། །

ཞེས་པ་སྟེ། ད་ལམ་ཁྱེད་ཀྱི་རྒྱུད་ལ་བསྐྱེད་པར་བྱ་རྒྱུའི་ཡེ་ཤེས་ཀྱི་ལྷ་ནི་གང༌། རྟེན་པའི་གནས་སམ་དཀྱིལ་འཁོར་ནི་གང་ཞིག་སྙམ་ན། ལྷ་ཆོས་དབང་སེམས་ལ་ཐོབ་པའི་ཡེ་ཤེས་སུ་ངོ་སྤྲོད། དཀྱིལ་འཁོར་ཐོག་མཐའ་མེད་པའི་རང་སེམས་བྱང་ཆུབ་ཀྱི་སེམས་སུ་ངོ་སྤྲོད། ཀུན་རྫོབ་ཀྱི་ལྷ་དང་དཀྱིལ་འཁོར་སེམས་སུ་རྫོགས་ཚུལ་ཡང་དག་པར་བསྟན་པར་བྱ་བ་སྟེ། བཅོམ་ལྡན་ཉིད་ཀྱིས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །ཅེས་དང༌། བསྒོམ་དང་སྒོམ་པ་པོ་ཡང་མེད། །ལྷ་དང་དཀྱིལ་འཁོར་ཡོད་མ་ཡིན། །ཞེས་སོ། །སླར་ཡང་རྡོ་རྗེ་སློབ་དཔོན་ཡབ་ཡུམ་སློབ་མ་དང་བཅས་པ་དཀྱིལ་འཁོར་གྱི་ཁང་པའམ་ཕོ་བྲང་དེར་མཐར་ཆགས་སུ་གནས་པ་ལ། བླ་མས་དམ་ཚིག་བསྒྲགས་པ་དང༌། ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་དཔེ་དང་དོན་གྱི་སྒོ་ནས་སྐལ་ལྡན་གཞན་ལའང་མངོན་སུམ་གྱི་ལམ་ནས་སྟོན་ཅིག་ཅེས་གནང་བ་སྦྱིན་པར་བྱའོ། །

**གཉིས་པ་བཏང་རག་འབུལ་བ་ལ་གཉིས། མཆོད་ཕྱག་དང༌། ཡོན་འབུལ་བའོ། །དང་པོ་ནི།**

དེ་ནས་སློབ་མས་རབ་བཏུད་ནས། །ཕྱིར་ཡང་གཡོན་ནས་བརྩམས་པ་ཡིས། །དེ་ནས་བསྐོར་བ་བྱས་ནས་ནི། །དཀྱིལ་འཁོར་དང་ནི་བླ་མ་ལ། །ཇི་བཞིན་ཆོ་གས་ཕྱག་བྱའོ། །

ཞེས་པ་སྟེ། དེ་ནས་སློབ་མས་བླ་མ་ལ་རབ་ཏུ་བཏུད་པའི་སྒོ་ནས་དབང་རྫོགས་པར་མཛད་པའི་བཀའ་དྲིན་གྱི་ཕྱིར། ཡང་སྔར་བཞིན་བླ་མའི་གཡོན་ནས་བརྩམས་དཀྱིལ་འཁོར་དང་བླ་མ་ལ་བསྐོར་བ་དང་ཕྱག་བྱས། སླར་ཡང་དེ་ཉིན་དུའམ་ཕྱི་དེ་ཉིན་བཏང་རག་གི་སླད་དུ་དཀྱིལ་འཁོར་དང་བླ་མ་ལ་ཚོགས་ཀྱི་འཁོར་ལོ་དཀྱིལ་འཁོར་རྒྱལ་ཆོག་ཇི་ལྟ་བ་བཞིན་སྤྲོས་བཅས་ཆོ་གའི་སྒོ་ནས་མཆོད་པ་དང་ཕྱག་བྱ་བའོ། །

**གཉིས་པ་ནི།**

དེ་ནས་བླ་མ་དག་ལ་ཡོན། །དེ་བཞིན་གཤེགས་པས་གསུངས་པ་དབུལ། །གསེར་ནི་བརྒྱ་སྟོང་དབུལ་བ་དང༌། །རིན་ཆེན་རྣམ་པ་སྣ་ཚོགས་དང༌། །རས་ནི་ཟུང་གྱུར་བརྒྱ་ཉིད་དང༌། །གླང་པོ་རྟ་དང་ཡུལ་འཁོར་དང༌། །རྣ་རྒྱན་ནམ་ནི་གདུ་བུ་དང༌། །མགུལ་རྒྱན་སོར་གདུབ་དམ་པ་དང༌། །གསེར་ལས་བྱས་པའི་མཆོད་ཕྱིར་ཐོགས། །ཆུང་མ་བཟང་དང་བུ་མོ་དང༌། །བྲན་ཕོ་བྲན་མོ་སྲིང་མོ་རྣམས། །ཕྱག་བཙལ་ནས་ནི་དབུལ་བར་བྱ། །ཇི་སྐད་གསུངས་བཞིན་སློབ་མ་ནི། །བློ་དང་ལྡན་པས་བླ་མ་ལ། །དངོས་པོ་ཀུན་གྱི་བདག་ཉིད་ནི། །དེ་བཞིན་དུ་ནི་དབུལ་བར་བྱ། །དེང་ནས་བརྩམས་ཏེ་བྲན་དུ་བདག །ཁྱོད་ལ་བདག་གིས་ཕུལ་བ་ལགས། །

ཞེས་གསུངས་པ་དེ་རྣམས་གོ་སླ་བས་མ་བཤད་དོ། །

**གསུམ་པ་ཕན་ཡོན་བསྟན་པ་ལ་གསུམ། དབང་ཐོབ་པའི་ཕན་ཡོན། མ་ཐོབ་པའི་ཉེས་དམིགས། དབང་གི་ཆེ་བ་བཞད་པའོ། །དང་པོ་ལ་གཉིས། མཁའ་འགྲོ་མ་མཉེས་པར་འགྱུར་བ་དང༌། དངོས་གྲུབ་ཐོབ་པར་བསྟན་པའོ། །དང་པོ་ནི།**

དེ་ནས་སྒྲུབ་པོས་རབ་ངེས་པར། །དེ་ལྟར་ཆོ་ག་བྱས་ན་ནི། །དེ་ནས་དེ་ལ་མཁའ་འགྲོ་མ། །རྣལ་འབྱོར་མ་མོ་རྣམས་མཉེས་འགྱུར། །མཁའ་འགྲོ་མ་དང་ལཱ་མ་དང༌། །ཁནྜ་རོ་ཧེ་གཟུགས་ཅན་མ། །སྒྲུབ་པོ་མཁའ་འགྲོ་མ་ལྷན་ཅིག །དེ་དང་ནམ་སྤྱོད་ཀུན་ཏུ་འགྲོ། །ཐམས་ཅད་སྒྲུབ་པ་པོ་དེ་ཡི། །ཅི་བགྱིད་བྱེད་པར་ཐེ་ཚོམ་མེད། །

ཅེས་པ་སྟེ། དེ་ནས་སྒྲུབ་པ་པོས་དབང་དོན་གྱི་ཡེ་ཤེས་ལ་རབ་ཏུ་ངེས་པ་རྙེད་པའི་དབང་གི་ཆོ་ག་བྱས་ཟིན་ནས། དེ་ནས་འབོགས་འབྱིན་པའི་ཕྱིར་ཕྱག་རྒྱའི་སྤྱོད་པ་བསྟན་པ་སྟེ། དམ་ཚིག་དང་ལྡན་པའི་རྣལ་འབྱོར་པ་དེ་ལ་མཁའ་འགྲོ་མ་སུམ་ཅུ་རྩ་གཉིས་ལ་སོགས་པའི་དཔའ་བོ་དང་རྣལ་འབྱོར་མ་ལས་ཀྱི་མ་མོ་རྣམས་མཉེས་ནས་བསྲུང་བར་འགྱུར་བ་དང༌། མཁའ་འགྲོ་མ་དང༌། ལཱ་མ་དང༌། ཁནྜ་རོ་ཧེ་མ་དང༌། གཟུགས་ཅན་མ་སྟེ་ཡེ་ཤེས་ཀྱི་ལྷ་མོ་བཞི་ཡང་མཉེས་ནས་སྒྲུབ་པ་པོའི་ལུས་དང་གྲིབ་མ་བཞིན་དུ་རྗེས་སུ་འབྲངས་ནས་མཁའ་འགྲོ་མ་རྣམས་དང་ལྷན་ཅིག་ཏུ་གནས་སུམ་ཅུ་རྩ་གཉིས་དེ་དང་དེར་ལུས་ཀྱི་རྒྱན་དང་ངག་གི་བརྡ་དང་སེམས་མི་རྟོག་པའི་ཏིང་ངེ་འཛིན་ཏེ་སྒོ་གསུམ་གྱི་རྣམ་པ་མཚུངས་པར་སྤྱོད་པས་ཅི་ཡང་བསྒྱུར་བའི་ཆོ་འཕྲུལ་གྱིས་ཡུལ་ཉི་ཤུ་རྩ་བཞི་སོགས་སུ་ཀུན་ཏུ་འགྲོ་བ་དང༌། ལས་ཀྱི་མ་མོ་ཐམས་ཅད་ཀྱང་སྒྲུབ་པ་པོ་དེ་ཡི་ལས་ནི་ཅི་བགྱིད་བྱེད་པར་ཐེ་ཚོམ་མེད་དོ། །

**གཉིས་པ་ལ་གཉིས། ཐུན་མོང་གི་དངོས་གྲུབ་དང༌། མཆོག་གི་དངོས་གྲུབ་ཐོབ་པར་བསྟན་པའོ། །དང་པོ་ནི།**

རྣལ་འབྱོར་འདི་ནི་བསྒྲུབ་གྱུར་ན། །འཇིག་རྟེན་གསུམ་དུ་མི་བཟློག་ཅིང༌། །མི་སྣང་འོག་དང་མཁའ་ལ་རྒྱུ། །རྐང་མགྱོགས་དེ་བཞིན་བཅུད་ཀྱི་ལེན། །སྒྲུབ་པ་པོ་ནི་འདོད་ཙམ་གྱིས། །རྟག་པ་རྒྱུན་དུ་བསྐྱེད་པར་འགྱུར། །གཟུགས་ནི་དུ་མར་བྱེད་པར་དང༌། །ནམ་མཁའ་ལ་ནི་འགྲོ་བར་འགྱུར། །

ཞེས་པ་སྟེ། རྣལ་འབྱོར་པ་འདི་ནི་རིག་པ་བརྟུལ་ཞུགས་ཀྱི་སྤྱོད་པ། །གྲུབ་པ་གྱུར་ན། འཇིག་རྟེན་གསུམ་པོ་གང་དུ་གནས་ཀྱང་མཁའ་འགྲོ་མས་བསྲུང་ནས་བར་ཆད་ཀྱིས་ཚུར་མི་བཟློག་པའམ་གླགས་མི་རྙེད་པ་དང༌། གྲིབ་ཤིང་གིས་མི་སྣང་བ་དང༌། མིག་སྨན་གྱིས་དབྱིག་གི་མིག་ཐོབ་པ་དང༌། ས་འོག་ཀླུ་ཡུལ་དུ་རྒྱུ་བ་དང༌། རལ་གྲིས་ནམ་མཁའ་ལ་འགྲོ་བ་དང༌། མཆིལ་ལྷམ་གྱིས་གླིང་བཞིར་བགྲོད་པ་དང༌། རྐང་མགྱོགས་ཀྱི་རྫས་དང་སྨན་གྱིས་ས་ཆོད་ཆེ་བ་དང༌། སྐྱེ་བདུན་རིལ་བུས་མཁའ་སྤྱོད་དང༌། དེ་བཞིན་བཅུད་ལེན་གྱིས་བསྐལ་པའི་བར་དུ་གནས་པའི་ཚེ་ལ་སོགས་པ། ཐུན་མོང་གི་དངོས་གྲུབ་དེ་རྣམས་སྒྲུབ་པ་པོའི་ཡིད་ལ་གང་འདོད་བསམ་པ་ཙམ་གྱིས་རྟག་པར་རྒྱུན་དུ་འགྲུབ་པར་འགྱུར་བ་དང༌། འདོད་དགུར་བསྒྱུར་པས་གཟུགས་དུ་མར་བྱེད་པ་དང༌། ནམ་མཁའ་ལ་རྫུ་འཕྲུལ་གྱིས་འགྲོ་བར་འགྱུར་རོ། །

**གཉིས་པ་ནི།**

མཁའ་འགྲོ་རྣམས་ཀྱང་ཁྱད་པར་དུ། །སྐད་ཅིག་དེ་ལ་སྦྱོར་བསྐྱེད་དེ། །འགྲོ་བ་རྣམས་ཀྱང་ངེས་གནོན་པར། །ལན་གཅིག་བལྟས་པས་གྲུབ་པར་འགྱུར། །

ཞེས་པ་སྟེ། ཡེ་ཤེས་ཀྱི་མཁའ་འགྲོ་མ་རྣམས་ཀྱང་རྣལ་འབྱོར་སྤྱོད་པའི་དྲོད་ཚད་ཀྱི་ཁྱད་པར་བརྟག་པའི་ཆེད་དུ་སྐད་ཅིག་ཙམ་གྱིས་རྣལ་འབྱོར་པ་དེ་ལ་ཉེ་རྒྱུ་སྤྱོད་པའི་སྦྱོར་བ་བསྐྱེད་དེ་མཆོག་གི་དངོས་གྲུབ་བརྙེས་ནས་འཇིག་རྟེན་ལས་འདས་པ་དང༌། ལྷ་སོགས་འཇིག་རྟེན་གསུམ་གྱི་འགྲོ་བ་རྣམས་ཀྱང་ངེས་པར་ཟིལ་གྱིས་གནོན་པར་འགྱུར་བ་དང༌། ལན་གཅིག་བལྟས་པ་ཙམ་གྱིས་ཀྱང་ཟག་མེད་ཀྱི་མངོན་ཤེས་གྲུབ་པར་འགྱུར་རོ། །

**གཉིས་པ་དབང་མ་ཐོབ་པའི་ཉེས་དམིགས་བསྟན་པ་ནི།**

སྔགས་པས་དཀྱིལ་འཁོར་མ་མཐོང་བར། །གང་ཞིག་རྣལ་འབྱོར་པ་ཉིད་འདོད། །མཁའ་ལ་ཁུ་ཚུར་གྱིས་བརྡེག་དང༌། །སྨིག་རྒྱུའི་ཆུ་ནི་འཐུང་དང་མཚུངས། །

ཞེས་པ་སྟེ། སྔགས་པས་དཀྱིལ་འཁོར་མ་མཐོང་བའམ་དབང་མ་རྫོགས་པ་དང༌། རྫོགས་ཀྱང་ཉམས་པ་དང༌། དབང་དོན་གྱི་ཡེ་ཤེས་མ་མཐོང་བ་གང་ཞིག་སྔགས་ལ་གཞོལ་བའི་རྣལ་འབྱོར་པ་ཉིད་དུ་ཁས་འཆེ་བ་འདོད་པ་དེ་དག་གིས་བསྒོམ་བཟླས་དང་ལས་སྦྱོར་སོགས་གང་བྱས་ཀྱང་སྙིང་པོ་ཏིལ་འབྲུ་ཙམ་ཡང་མེད་དེ་དཔེར་ན་བླུན་པོས་སྒྲ་གྲགས་སུ་རེ་བས་ནམ་མཁའ་ལ་ཁུ་ཚུར་གྱིས་བརྡེག་པ་དང༌། སྐོམ་པ་བསལ་བའི་ཕྱིར་སྨིག་རྒྱུའི་ཆུ་ནི་འཐུང་བར་འདོད་པས་རྗེས་སུ་བསྙེགས་པ་དང་མཚུངས་སོ། །

**གསུམ་པ་དབང་གི་ཆེ་བ་བཤད་པ་ལ་གསུམ། བདག་པོར་གྱུར་པའི་ཆེ་བ། བླ་མར་གྱུར་པའི་ཆེ་བ། གོང་ན་མེད་པའི་ཆེ་བ་བཤད་པའོ། །དང་པོ་ནི།**

རྣལ་འབྱོར་འདི་ནི་མཆོག་རབ་དང༌། །སྦྱོར་བ་ཀུན་གྱི་དམ་པ་ཡིན། །གང་ཞིག་རྟག་ཏུ་འདོད་གྱུར་པ། །ལྷ་དང་ལྷ་མིན་མི་རྣམས་ཏེ། །འདི་དག་ཟིལ་གྱིས་གནོན་པར་འགྱུར། །

ཞེས་པ་སྟེ། འཁོར་ལོ་བདེ་མཆོག་གི་དབང་བསྐུར་ལེགས་པར་ཐོབ་པའི་རྣལ་འབྱོར་པ་འདི་ནི་གསང་སྔགས་རྒྱུད་སྡེ་ཀུན་གྱི་སློབ་དཔོན་དུ་གྱུར་པས་མཆོག་དང་བདག་པོར་གྱུར་པས་རབ་དང༌། གསང་སྔགས་ཐབས་ཀྱི་སྦྱོར་བ་ཀུན་གྱི་མཐར་ཐུག་པ་བདེ་བ་ཆེན་པོའི་ཡེ་ཤེས་ཡིན་པས་དེ་དངོས་གྲུབ་ཀུན་གྱི་དམ་པ་ཡིན་པ་དང༌། རྣལ་འབྱོར་གང་ཞིག་དུས་རྟག་ཏུ་འདོད་པའི་དངོས་གྲུབ་བླ་མའི་ཞལ་གྱི་རྗེས་སུ་འབྲངས་ཏེ་མངོན་དུ་གྱུར་པ་འདིས་ལྷ་དང་ལྷ་མིན་མི་རྣམས་ཏེ། འདི་དག་ཐམས་ཅད་ཟིལ་གྱིས་གནོན་པར་འགྱུར་རོ། །

**གཉིས་པ་ནི།**

རྒྱུད་འདི་རུ་ནི་དབང་བསྐུར་བས། །ཐམས་ཅད་ཀྱི་ནི་སྒྲུབ་པ་པོ། །དགོད་དང་ལྟ་དང་ལག་འཛིན་གྱིས། །འཁྱུད་དང་གཉིས་སྤྲད་ལ་སོགས་ལ། །དབང་བསྐུར་བར་ནི་གྱུར་པ་ཡིན། །ཐམས་ཅད་རྒྱུད་ལས་དམ་པའོ། །འདི་ནི་ལྷ་མི་ཟིལ་གནོན་འགྲོ། །

ཞེས་པ་སྟེ། རྣལ་འབྱོར་གསང་མཐའི་རྒྱུད་འདིར་དབང་བསྐུར་བ་ཐོབ་པས། གསང་སྔགས་རྒྱུད་སྡེ་ཐམས་ཅད་ཀྱི་སྒྲུབ་པ་པོ་ལ་དབང་བསྐུར་ཆོག་པར་བསྟན་པ་སྟེ། ཆགས་པ་བཞི་ལ་ལྟོས་ནས་དབང་བཞིར་གསུངས་པའི་དབང་དུ་བྱས་ཏེ། དགོད་པ་བུམ་དབང་དང༌། ལྟ་བ་གསང་དབང༌། ལག་འཛིན་གྱིས་འཁྱུད་པ་ཤེར་དབང༌། གཉིས་སྤྲད་དབང་བཞི་པ་སྟེ། འདིའི་དབང་བཞི་ཐོབ་པའི་རྣལ་འབྱོར་པ་ནི་རྒྱུད་སྡེ་ཀུན་གྱི་དབང་བསྐུར་བར་རུང་བས་བླ་མར་གྱུར་པ་དང༌། གསང་སྔགས་རྒྱུད་སྡེ་ཐམས་ཅད་ལས་གསང་མཐའི་རྒྱུད་འདི་སྙིང་པོའི་ཡང་སྙིང་པོ་ཡིན་པས་དམ་པའམ་བླ་མར་གྱུར་པའོ། །འདི་ནི་ཕ་བླ་ན་མེད་པ་དང་མ་བླ་ན་མེད་པ་སྒོམ་པའི་རྣལ་འབྱོར་པ་ལྷ་དང་མིའི་རིགས་གང་ཡིན་ཀྱང་འདིའི་ཟིལ་གྱིས་གནོན་པར་འགྲོ་སྟེ་འདི་བླ་མའི་བླ་མར་གྱུར་པའི་ཕྱིར་རོ། །

**གསུམ་པ་ནི།**

དེ་ཉིད་བསྡུས་པའམ་སྡོམ་པའམ། །གསང་བའམ་རྡོ་རྗེ་འཇིགས་བྱེད་ལས། །མ་བྱུང་འབྱུང་བར་མི་འགྱུར་རོ། །བཤད་དང་མ་བཤད་གང་ཅིའང་རུང༌། །དེ་ཀུན་ཧེ་རུ་ཀ་ལ་གནས། །

ཞེས་པ་སྟེ། དེ་ཉིད་བསྡུས་པ་དང༌། སྡོམ་པ་འབྱུང་བ་དང༌། གསང་བ་མཛོད་དང༌། རྡོ་རྗེ་འཇིགས་བྱེད་ལས། དཀྱིལ་འཁོར་རྣམས་ཀྱི་རྒྱལ་པོ་འདི་མ་བཤད་དེ་མ་རྒྱུད་ཐམས་ཅད་ཀྱི་གསང་བ་མཐར་ཐུག་པ་འདིར་བསྟན་པས་གསང་མཐའ་ཞེས་བཤད་དོ། །དེས་ན་མངོན་གསུམ་གྱི་ལམ་མཛུབ་ཚུགས་སུ་ངོ་སྤྲོད་པ་འདི་ལྟ་བུ་སྔར་ཡང་མ་བྱུང་ཕྱིས་ཀྱང་འབྱུང་བར་མི་འགྱུར་རོ། །བཤད་པའི་རྒྱུད་ལས་བཤད་དང་མ་བཤད་གང་ཅི་ཡང་རུང་དེ་དག་ཀུན་གྱི་བརྗོད་བྱའི་སྙིང་པོ་ནི་བདེ་སྟོང་གཉིས་སུ་མེད་པའི་རང་བཞིན་དཔལ་ཧེ་རུ་ཀ་ལ་གནས་པའམ་ཐུག་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དབང་བསྐུར་བའི་ཆོ་གའི་ལེའུ་སྟེ་གསུམ་པའོ།། །།

 ༈ **གསུམ་པ་ལྷ་དགོད་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་གསུམ་པར་ལྷའི་གནས་དང་དགོད་ཚུལ་བསྟན་ཀྱང་དེ་དག་གི་མཚན་མ་བཤད་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་མཁའ་འགྲོ་མ་ཡི་དྲྭ་བ་སྡོམ་ཞེས་མདོར་བསྟན་པ་དེ་འདིར་མཚན་དང་བཅས་པ་རྒྱས་པར་བསྟན་པ་ནི་རྒྱས་ཀྱི་འབྲེལ་དང༌། འདིར་དབང་གི་རྗེས་སུ་ལྷ་དགོད་པའི་རྒྱུ་མཚན་ཅི་ཡིན་སྙམ་ན། འདི་མངོན་རྟོགས་ལག་ལེན་དུ་དྲིལ་ནུས་པའི་དབང་དུ་མཛད་པ་དང༌། དེ་ལྟར་བསྒྲིགས་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ནི།**

 སྔོན་བསྐལ་པ་རྫོགས་ལྡན་གྱི་དུས་ཞབས་ཙམ་ན། ནམ་མཁའ་ནས་ལྷ་བཞི་དང་དྲི་ཟ་བཞི་བྱུང་ནས། འཛམ་བུ་གླིང་གི་ཡུལ་པུ་ལི་ར་མ་དང༌། ཛཱ་ལན་དྷ་ར་དང༌། ཨོ་ཌི་ཡཱ་ན་དང༌། ཨརྤུ་ཏ་དང༌། གོ་དཱ་ཝ་རི་དང༌། ར་མ་ཤྭ་ར་དང༌། དེ་ཝི་ཀོ་ཊ་དང༌། མཱ་ལ་ཝ་སྟེ་བརྒྱད་ནམ་མཁའ་ནས་འོངས་པ་བརྒྱད་ཀྱིས་བཟུང་བས་མཁའ་སྤྱོད་ཀྱི་གནས་སུ་གྲགས། ས་སྟེང་ནས་གནོད་སྦྱིན་བཞི་དང་སྲིན་པོ་བཞི་བྱུང་ནས། ཡུལ་ཀཱ་མ་རཱུ་པ་དང༌། ཨོ་ཏྲེ་དང༌། ཏྲི་ཤ་ཀུ་ནེ་དང༌། ཀོ་ས་ལ་དང༌། ཀ་ལིངྐ་དང༌། ལམྦ་ཀ་དང༌། ཀཱཉྩི་དང༌། ཧི་མ་ལ་སྟེ་བརྒྱད་ས་སྟེང་ནས་འོངས་པ་བརྒྱད་ཀྱིས་བཟུང་བས་ས་སྤྱོད་ཀྱི་གནས་སུ་གྲགས། ས་འོག་ནས་ཀླུ་བཞི་དང་ལྷ་མ་ཡིན་བཞི་བྱུང་ནས། ཡུལ་པྲེ་ཏ་པུ་རི་དང༌། གྲི་ཧ་དེ་ཝ་དང༌། སཽ་རཥྚ་དང༌། སུཝ་རྞ་དྭཱི་པ་དང༌། ད་ག་ར་དང༌། སིནྡྷུ་དང༌། མ་རུ་དང༌། ཀུ་ལུ་ཏ་སྟེ་བརྒྱད་ས་འོག་ནས་འོངས་པ་བརྒྱད་ཀྱིས་བཟུང་བས་ས་འོག་ན་སྤྱོད་པའི་གནས་སུ་གྲགས་སོ། །མི་འམ་ཅི་བཞི་དང་ཕྲ་མེན་བརྒྱད་ཀྱིས་གཏུམ་དྲག་དང༌། ཚང་ཚིག་འཁྲིགས་པ་དང༌། རྡོ་རྗེ་འབབ་བ་དང༌། ཀེང་རུས་ཅན་དང༌། ཧ་ཧ་རྒོད་པ་དང༌། བཀྲ་ཤིས་མཚན་དང༌། མུན་པ་དྲག་པོ་དང༌། ཀི་ལི་སྒྲ་སྒྲོག་སྟེ་དུར་ཁྲོད་ཆེན་པོ་བརྒྱད་བཟུང༌། དེ་རྣམས་སྲིད་པ་གསུམ་ལ་དབང་བསྒྱུར་བར་འདོད་ནས་ལྷ་ཆེན་དབང་ཕྱུག་སྤྱན་དྲངས་པ་ལ། དེ་ནི་ཨུ་མ་ལ་རོལ་བས་འགྲོ་བར་མི་འདོད་པས། སྤྲུལ་པ་རྡོའི་ལིངྒ་སུམ་ཅུ་རྩ་གཉིས་སྤྲུལ་ཏེ་ཡུལ་རེ་རེའི་རྟེན་དུ་བཞག་པས་དེ་ལ་དམིགས་ཏེ་མཆོད། དེ་དག་འདོད་ཆགས་ཤས་ཆེ་བས་དུས་བཞིར་ཆུང་མ་དང་གཉིས་གཉིས་སྤྲོད། ཞེ་སྡང་ཤས་ཆེ་བས་མི་མང་པོ་བསད་ནས་ཟ། གཏི་མུག་ཤས་ཆེ་བས་ལམ་ལོག་པ་ལ་ཞུགས། དེ་རྣམས་རེ་རེ་ལའང་འཁོར་གདུག་པ་ཅན་མང་པོས་བསྐོར་ཏེ་གནས་སོ། །དེ་དག་འདུལ་བའི་དུས་ལ་བབ་པ་གཟིགས་ནས་འོག་མིན་གྱི་སྟོན་པས་དགོངས་པ་སྣ་ཚོགས་པའི་ཏིང་ངེ་འཛིན་ལ་བཞུགས་ཏེ། རིགས་ཐམས་ཅད་ཀྱི་བདག་པོ་རྡོ་རྗེ་སེམས་དཔའ་ཉིད་ཞལ་བཞི་ཕྱག་བཅུ་གཉིས་ཞབས་གཡས་བརྐྱང་བ། རྡོ་རྗེ་ཡན་ལག་མ་ལ་འཁྱུད་པ་དྲང་སྲོང་ཁྲོས་པའི་སྐུར་བཞེངས་ཏེ་རི་རབ་ཀྱི་རྩེ་མོར་བྱོན། གདུལ་བྱའི་གྲངས་དང་མཉམ་པའི་སྣ་ཚོགས་པའི་སྐུ་སྤྲོས་ཏེ། བཅོམ་ལྡན་འདས་ཀྱིས་གཙོ་བོ་དྲག་པོ་འཇིགས་བྱེད་དང༌། ལྷ་མོ་ལྔས་དེའི་ཆུང་མ་ལྔ། ཐུགས་འཁོར་གྱི་ལྷ་མོ་བརྒྱད་ཀྱིས་མཁའ་སྤྱོད་ཀྱི་གནས་བཟུང་བའི་ལྷ་བཞི་དང་དྲི་ཟ་བཞི། གསུང་འཁོར་གྱི་ལྷ་མོ་བརྒྱད་ཀྱིས་ས་སྤྱོད་ཀྱི་གནས་བཟུང་བའི་གནོད་སྦྱིན་བཞི་དང་སྲིན་མོ་བཞི། སྐུ་འཁོར་གྱི་ལྷ་མོ་བརྒྱད་ཀྱིས་ས་འོག་གི་གནས་བཟུང་བའི་ཀླུ་བཞི་དང་ལྷ་མ་ཡིན་བཞི། སྒོ་མཚམས་ལྷ་མོ་བརྒྱད་ཀྱིས་དུར་ཁྲོད་ཆེན་པོ་བརྒྱད་བཟུང་བའི་མིའམ་ཅི་བཞི་དང་ཕྲ་མེན་བཞི་བཏུལ་བར་མཛད་དོ། །ཇི་ལྟར་འདུལ་བའི་ཚུལ་ཡང༌། ལུས་ལ་དབང་བྱེད་དེ་ཞབས་འོག་ཏུ་མནན། ངག་ལ་དབང་བྱེད་དེ་སྲོག་སྔགས་སུ་བསྒྱུར། སེམས་ལ་དབང་བྱེད་དེ་མི་རྟོག་པའི་ངང་དུ་བརྒྱལ། ལོངས་སྤྱོད་ལ་དབང་བྱས་ཏེ་ཆུང་མ་ལ་སྤྱོད། རྒྱན་ཕྲོགས་ཏེ་སྐུ་ལ་མནབས། ལག་ཆ་ཕྲོགས་ཏེ་ཕྱག་མཚན་དུ་བཞེས། འབྱོར་པ་ཤ་ཁྲག་ཕྲོགས་ཏེ་ཚོགས་འཁོར་དུ་མཛད། འདུག་པའི་གནས་ཕྲོགས་ཏེ་ཕོ་བྲང་དུ་བྱས། སྲོག་ཐིམ་སྟེ་སྒྲིབ་པ་སྦྱངས། སེམས་ཐིམ་སྟེ་འོད་གསལ་དུ་འདྲེས་ཏེ་འཇིག་བྱེད་ཤི་ནས་ས་འོག་ཏུ་སངས་རྒྱས་པར་བཤད་དོ། །

**གཉིས་པ་ལེའུའི་གཞུང་བཤད་པ་ལ་གཉིས། ལྷ་གནས་མཚན་དང་བཅས་པ་བསྟན་པ་དང༌། བཟླས་པའི་སྔགས་བསྟན་པའོ། །དང་པོ་ལ་གཉིས། སྤྱིར་བསྟན་པ་དང༌། སོ་སོར་བསྟན་པའོ། །དང་པོ་ནི།**

དེ་ནས་མཁའ་འགྲོ་མ་རྣམས་ནི། །གནས་ན་རྣམ་པར་རོལ་བ་སྟེ། །

ཞེས་པ་སྟེ། ཡུལ་ཉི་ཤུ་རྩ་བཞིའི་མཁའ་འགྲོ་མ་རྣམས་སློབ་མ་འཇུག་པའི་རིམ་པ་དང་བསྟུན་སྐུའི་འཁོར་ལོ་ནས་བརྩམས་དཀྱིལ་འཁོར་གྱི་གནས་གསུམ་དུ་དགོད་དེ་གར་གྱི་རྣམ་པར་རོལ་བའི་འགྱིང་སྟབས་སུ་བཞུགས་པའོ། །

**གཉིས་པ་ལ་བཞི། སྐུ་དཀྱིལ་དུ་གནས་པ། གསུང་དཀྱིལ་དུ་གནས་པ། ཐུགས་དཀྱིལ་དུ་གནས་པ། དེ་དག་གི་དོན་བསྡུ་བའོ། །དང་པོ་ནི།**

 བརྩོན་འགྲུས་ཆེན་མོ་དང༌། འཁོར་ལོ་སྒྱུར་མ་དང༌། སྟོབས་ཆེན་མ་དང༌། རབ་དཔའ་མོ་དང༌། འཁོར་ལོའི་རྣ་ཆ་མ་དང༌། ཆང་ཚོང་མ་དང༌། དུམ་སྐྱེས་མ་དང༌། འཁོར་ལོའི་ཤུགས་ཅན་མ་སྟེ། བརྒྱད་ཀྱིས་ཀླུ་དང་ལྷ་མིན་འདུལ་བའི་ལས་བྱེད་དོ། །

**གཉིས་པ་ནི།**

 བྱ་གདོང་མ་དང༌། རྟ་རྣ་མ་དང༌། རབ་བཟང་མ་དང༌། སྔོ་བསངས་མ་དང༌། ཆང་འཐུང་མ་དང༌། རླུང་ཤུགས་མ་དང༌། འཇིགས་བྱེད་ཆེན་མོ་དང༌། ས་སྲུང་མ་སྟེ། བརྒྱད་ཀྱིས་གནོད་སྦྱིན་མོ་དང་སྲིན་མོ་འདུལ་བའི་ལས་བྱེད་དོ། །

**གསུམ་པ་ནི།**

 ཤིང་གྲིབ་མ་དང༌། ལངྐའི་དབང་ཕྱུག་མ་དང༌། མིའུ་ཐུང་མ་དང༌། བློ་གྲོས་མ་དང༌། སྣ་ཆེན་མ་དང༌། འོད་ལྡན་མ་དང༌། གཏུམ་མིག་མ་དང༌། རབ་གཏུམ་མ་སྟེ། བརྒྱད་ཀྱིས་ལྷ་དང་དྲི་ཟ་འདུལ་བའི་ལས་སྒྲུབ་པར་བྱེད་དོ། །དེ་རྣམས་ཐབས་སྦས་ཏེ་ཤེས་རབ་མའི་སྐུར་གནས་པའོ། །དེའི་ཤུགས་ལས་དཔའ་བོ་ཉི་ཤུ་རྩ་བཞི་བསྟན་པ་སྟེ། སྐུ་འཁོར་གྱི་དཔའ་བོ་ནི། སྟོབས་པོ་ཆེ། རྡོ་རྗེ་རིན་ཆེན། རྟ་མཆོག །ནམ་སྙིང༌། ཧེ་རུ་ཀ པདྨ་གར་དབང༌། སྣང་མཛད། རྡོ་རྗེ་སེམས་དཔའ་སྟེ་བརྒྱད། གསུང་འཁོར་གྱི་དཔའ་བོ་ནི། རྡོ་རྗེ་མྱུ་གུ། རྡོ་རྗེ་རལ་ཅན། དཔའ་ཆེན། རྡོ་རྗེ་ཧཱུཾ་མཛད། རྡོ་རྗེ་བཟང་པོ། རབ་ཏུ་བཟང་པོ། འཇིགས་བྱེད་ཆེན་པོ། མིག་མི་བཟང་སྟེ་བརྒྱད། ཐུགས་འཁོར་གྱི་དཔའ་བོ་ནི། ཐོད་པའི་དུམ་བུ། ཀེང་རུས་ཆེན་པོ། ཀེང་རུས་ཅན། མཆེ་བ་གཙིགས་པ། ལྷའི་དགྲ། རྡོ་རྗེ་འོད། རྡོ་རྗེ་འོད་ཆེན། རྡོ་རྗེ་སྐུ་ཅན་ཏེ་བརྒྱད་དོ། །

**བཞི་པ་ནི།**

མཁའ་འགྲོ་མ་ནི་ཉི་ཤུ་བཞི། །འདི་དག་སྔོན་ཉིད་གྲུབ་པ་ཡིན། །

ཞེས་པ་སྟེ། མཁའ་འགྲོ་མ་ཉི་ཤུ་རྩ་བཞི་ལ་སོགས་པའི་འཁོར་འདི་དག་དཔལ་ཧེ་རུ་ཀ་ཉིད་ལྷ་ཆེན་དྲག་པོ་འདུལ་བའི་ཆེད་དུ་རི་རབ་ཀྱི་རྩེར་བྱོན་པའི་ཚེ། མི་བསྐྱོད་པས་གཞལ་ཡས་ཁང་གདན་དང་བཅས་པ་ཕུལ། རིན་འབྱུང་གིས་དཔའ་བོ་དཔའ་མོ་ཉེར་བཞི། སྣང་མཐས་ལྷ་མོ་བཅུ་གཉིས། དོན་གྲུབ་ཀྱིས་གོ་ཆའི་ལྷ་བཅུ་གཉིས། རྣམ་སྣང་གིས་སྐྱེ་མཆེད་ཀྱི་ལྷ་རྣམས་ཕུལ་ནས་རིགས་ལྔའི་བཀོད་པ་ཆེན་པོས་མདུན་བསུས་ཏེ་ལྷ་ཆེན་དྲག་པོའི་གཙུག་ན་ཞབས་འཇོག་པའི་སྐབས་ཀྱི་སྔོན་ཉིད་ནས་གྲུབ་པར་བཤད་དོ། །མཁའ་འགྲོ་མ་སུམ་ཅུ་རྩ་གཉིས་པོ་ཕྱི་རྡུལ་ཚོན་གྱི་དཀྱིལ་འཁོར་དུ་མ་ཟད། ནང་ལུས་ཀྱི་དཀྱིལ་འཁོར་དུའང་རྩ་སུམ་ཅུ་རྩ་གཉིས་ཀྱི་ཆ་ལ་གནས་སོ་གཉིས་ཚང་བ་སྟེ། འཚོགས་མ་པུ་ལི་ར་མ། སྤྱི་གཙུག་ཛཱ་ལན་དྷ་ར། རྣ་བ་ཨོ་ཌི་ཡཱ་ན། ལྟ་པ་ཨརྤུ་ཏ། རྣ་བ་གཡོན་གོ་ད་ཝ་རི། སྨིན་མཚམས་ར་མེ་ཤྭ་ར། མིག་གཉིས་དེ་ཝི་ཀོ་ཊ། ཕྲག་པ་གཉིས་མ་ལ་ཝ། མཆན་ཁུང་གཉིས་ཀ་མ་རཱུ་བ། ནུ་མ་གཉིས་ཨོ་ཊེ། ལྟེ་བ་ཏྲི་ཤ་ཀུ་ནེ། སྣ་རྩེ་ཀོ་ས་ལ། ཁ་ནི་ཀ་ལིངྐ། མགྲིན་པ་ལམྦ་ཀ སྙིང་ཀཉྩི་ཀ མདོམས་ཧི་མ་ལ། མཚན་མ་པྲེ་ཏ་པུ་རི། བཤང་ལམ་གྲྀ་ཧ་དེ་བ། བརླ་གཉིས་སཽ་རཥྚ། བྱིན་པ་སུ་ཝརྞ་དྭཱི་པ། རྐང་སོར་ན་ག་ར། བོལ་གོང་སིནྡྷུ། རྐང་མཐེབ་གཉིས་མ་རུ། པུས་མོ་གཉིས་ཀུ་ལུ་ཏ། རྐན་ཕུག་སྣ་བུག་མིག་གཡས་གཡོན། རྣ་བ་གཡས་གཡོན། མཚན་མ། བཤང་ལམ་བཅས་བུ་ག་བརྒྱད་ནི་དུར་ཁྲོད་བརྒྱད་དོ། །ཕྱི་དཀྱིལ་འཁོར་དང༌། ནང་ལུས་དང་གནས་ཐ་དད་དུ་འཛིན་པར་མི་བྱའོ། །

**གཉིས་པ་བཟླས་པའི་སྔགས་བསྟན་པ་ལ་གཉིས། དངོས་དང༌། དེའི་ཕན་ཡོན་བསྟན་པའོ། །དང་པོ་ནི།**

རང་མིང་བརྗོད་པའི་སྔགས་ལ་ནི། །མཐར་ནི་ཧཱུཾ་ཧཱུཾ་ཕཊ་སྦྱར་ཏེ། །རྣལ་འབྱོར་རབ་མཆོག་འདི་མཐོང་ན། །མེ་སྟེ་གཞན་དག་སོག་མ་མཚུངས། །ཨོཾ་ནི་ཀུན་ལ་གསལ་བྱེད་དེ། །གྲུབ་རྩོལ་འདོད་པ་ཐམས་ཅད་བྱེད། །

ཅེས་པ་སྟེ། མཁའ་འགྲོ་མ་སུམ་ཅུ་རྩ་གཉིས་རང་རང་གི་མིང་བརྗོད་པའི་སྔགས་སོ་སོ་ལ་མིང་གི་མཐར་ཧཱུཾ་ཧཱུཾ་ཕཊ་སྦྱར་ཏེ་བཟླས་པས། རྣལ་འབྱོར་པ་རབ་བམ་མཆོག་གིས་སྔགས་འདི་བསྙེན་ནས་མཚན་མ་མཐོང་ན་མེ་དང་འདྲ་སྟེ་ཕ་རོལ་གཞན་དག་སྙིང་པོ་མེད་པ་སོག་མ་དང་མཚུངས་པར་རེག་པ་ཙམ་གྱིས་སྲེག་པར་བྱེད་དོ། །ཨོཾ་ནི་མིང་ཀུན་ལ་ཐོག་མའི་གསལ་བྱེད་དུ་སྦྱར་བས་བཀྲ་ཤིས་པ་དང་བདེ་ལེགས་ཐམས་ཅད་སྒྲུབ་བྱེད་ཡིན་པས་གྲུབ་རྩོལ་གྱི་འབྲས་བུ་འདོད་པའི་དངོས་གྲུབ་ཐམས་ཅད་བྱེད་པར་འགྱུར་རོ། །

**གཉིས་པ་ནི།**

དཔའ་བོ་ཉིད་འགྱུར་གྲུབ་པ་ནི། །ཁྱིམ་དུ་དཀྱིལ་འཁོར་མཐོང་བ་ཡིན། །དེ་ནས་དེ་དག་བསྒོམ་པར་བྱ། །དངོས་གྲུབ་དེ་བཞིན་གཤེགས་གསུངས་བཞིན། །

ཞེས་པ་སྟེ། མཚན་མ་ཐོབ་ན་དཔའ་བོ་ཉིད་དུ་འགྱུར་བ་དང༌། མཚན་མ་ཐོབ་པའི་རྟགས་ནི། ཕྱི་རྡུལ་ཚོན་དང་ནང་ལུས་དཀྱིལ་གང་སྒྲུབ་པའི་ཁྱིམ་དུ་རང་རང་གི་དཀྱིལ་འཁོར་མངོན་སུམ་དུ་མཐོང་བ་དང༌། དེ་ནས་མངོན་སུམ་གྱི་ལམ་ཕྱི་ནང་གཉིས་སུ་མེད་པར་བསྒོམ་པར་བྱ་བ་ལས། མཆོག་གི་དངོས་གྲུབ་གདོན་མི་ཟ་བར་འགྲུབ་པར་འགྱུར་བར་དེ་བཞིན་གཤེགས་པས་གསུངས་པ་བཞིན་དུ་འབྲས་བུ་ཕྱི་དུས་ལ་མི་རེ་བར་ཚེ་འདིར་ཐོབ་པར་བསྟན་ཏོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དཔའ་བོ་དང་རྣལ་འབྱོར་མ་དགོད་པའི་ལེའུ་སྟེ་བཞི་པའོ།། །།

 ༈ **གཉིས་པ་ཡན་ལག་བཟླས་པའི་སྔགས་བཤད་པ་ལ་གཉིས། བཏུ་བྱ་སྔགས་ཀྱི་རིམ་པ་དང༌། སྔགས་ཀྱི་ལས་ཚོགས་བསྟན་པའོ། །དང་པོ་ལ་བཞི། རྐང་པ་བརྒྱད་པའི་གསལ་བྱེད་བཏུ་བའི་ལེའུ། དཔའ་བོ་དྲུག་གི་གོ་ཆ་བཏུ་བའི་ལེའུ། རྐང་པ་བརྒྱད་པའི་དབྱངས་ཡིག་བཏུ་བའི་ལེའུ། སྙིང་པོ་བཞི་དང་ལྷ་མོ་དྲུག་གི་གོ་ཆ་བཏུ་བའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་བཞི་པར་ལྷ་དགོད་པ་དེ་ལ་སྔགས་མེད་ན་དངོས་གྲུབ་མི་འབྱུང་བས་འདིར་བཟླས་པའི་སྔགས་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་སྔགས་ཞེས་མདོར་བསྟན་པ་དེ་འདིར་རྒྱས་པར་བཤད་པ་ནི་མདོ་རྒྱས་ཀྱི་འབྲེལ་དང༌། ལེའུ་སྔ་ཕྱི་དབུ་ཞབས་ཀྱི་བཅུད་ཕུར་འདོན་ནས་བསྒྲིགས་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལ་གཉིས། སྤྱི་དོན་དང་གཞུང་དོན་ནོ། །དང་པོ་ལ་**བཞི། སྔགས་ཀྱི་ངོ་བོ། ངེས་ཚིག །དབྱེ་བ། ཇི་ལྟར་བཏུ་བའི་ཚུལ་ལོ། །ངོ་བོ་ནི། སྔགས་ཀྱི་ཡི་གེ་གསལ་བྱེད་རྣམས་ཐབས། དབྱངས་རྣམས་ཤེས་རབ། དེ་གཉིས་འདུས་པའི་ཐབས་ཤེས་དབྱེར་མེད་ནི་སྔགས་སོ། །ངེས་ཚིག་ནི། མནྟྲའི་སྒྲ་ལས། མ་ན་ཡིད་དང༌། ཏྲ་ཡ་སྐྱོབ་པ་ལ་འཇུག་པས་ཡིད་མཚན་འཛིན་ལས་སྐྱོབ་པའི་དོན་གྱིས་ན་སྔགས་སོ། །དབྱེ་བ་ལ་རིན་ཆེན་རྣམ་པ་བཞི་དང་མཚུངས་པའི་སྔགས་ནི་བཞི་སྟེ། སྙིང་པོ་དང༌། ཉེ་སྙིང༌། རྩ་སྔགས་དང༌། གོ་ཆའོ། །ཇི་ལྟར་བཏུ་བའི་ཚུལ་ནི་རིམ་པས་འཆད་པར་འགྱུར་བ་རྣམས་སོ། །

**གཉིས་པ་གཞུང་དོན་བཤད་པ་ལ་གསུམ། སྔགས་བཏུའི་དཀྱིལ་འཁོར་བྲི་ཚུལ། བསྡུ་གཞི་ཡི་གེ་དགོད་ཚུལ། བཏུ་ཚུལ་ཐབས་ཀྱི་རིམ་པ་བསྟན་པའོ། །དང་པོ་ནི།**

དེ་ནས་ཐམས་ཅད་ཆོས་འབྱུང་བར། །སྣ་ཚོགས་ལྟེ་བར་མི་ཤིགས་དགེ །སྔགས་པས་ཆོ་ག་བཞིན་དུ་བྲིས། །ཆོས་ཀུན་གཅིག་ཏུ་བསྡུ་བར་བྱ། །

ཞེས་པ་སྟེ། ས་ཕྱོགས་གཙང་ཞིང་འཁོད་མཉམ་པར་བ་བྱུང་གིས་ཆག་ཆག་བཏབ་བདུད་རྩི་ལྔ་ནི་བྱུགས། དེ་ལ་ཆོས་ཀྱི་འབྱུང་གནས་རྣམ་པར་ཐར་པའི་སྒོ་གསུམ་མཚོན་བྱེད་ཆོས་འབྱུང་གྲུ་གསུམ་དང༌། དེའི་ནང་དུ་པདྨ་འདབ་མ་བརྒྱད་པ་བྲིས། དེའི་ལྟེ་བར་མི་ཤིགས་པའི་ས་བོན་ཨ་ཡིག་སྐྱེ་བ་མེད་པའི་མཚན་ཉིད་ཅན་དགེ་ཞིང་ཤིས་པའི་རང་བཞིན་བཅས། སྔགས་པས་དཀྱིལ་འཁོར་ཆོ་གའི་མན་ངག་བཞིན་དུ་བྲིས། སྔགས་ཀྱི་ཡི་གེ་ཐམས་ཅད་དེ་ལས་བྱུང་ཞིང༌། སྔགས་ཀྱི་དངོས་གྲུབ་ཐམས་ཅད་ཀྱང་དེ་ལ་བརྟེན། དེ་ཐམས་ཅད་ལ་ཁྱབ་ཕྱིར་སྐྱེ་བོའི་ངག་ཚིག་ཐམས་ཅད་ཀྱང་དེ་ལས་སྐྱེ་ཞིང་དེའི་རང་བཞིན་དུ་གནས་པས། ཕྱི་ནང་གཞན་གསུམ་གྱི་ཆོས་ཀུན་གཅིག་ཏུ་བསྡུ་བའི་ངེས་པ་དང་བཅས་པས་བྲི་བར་བྱའོ། །

**གཉིས་པ་ནི།**

འདིར་སྔགས་ཚིག་ནི་འདི་ཡིན་ཏེ། །ཨཱ་ལི་ཀཱ་ལི་མཉམ་བྱས་ནས། །སྡེ་ཚན་ལ་ནི་ཡོངས་བསྡོམས་པ། །བཞི་བཞི་རུ་ནི་ཤེས་བྱས་ལ། །ཐུབ་པ་མཆོག་གི་རེ་མིག་ལ། །འདིར་གནས་དཔའ་བོ་བཏུ་བར་བྱ། །འདོད་དོན་ཐམས་ཅད་སྒྲུབ་བྱེད་པའོ། །

ཞེས་པ་སྟེ། འདིར་དབུས་ཀྱི་ས་བོན་ཨ་ཡིག་གི་མཐར་དགོད་བྱ་སྔགས་ཀྱི་ཡི་གེ་ནི་འདི་དག་སྟེ། ཨ་ཀ་ཙ་ཊ་ཏ་པ་ཡ་ཤ་སྟེ་གསལ་བྱེད་ཀཱ་ལི་སྡེ་ཚན་བརྒྱད་དང༌། པདྨའི་འདབ་མ་བརྒྱད་ལ་དབྱངས་ཨཱ་ལི་སྡེ་ཚན་བརྒྱད་དགོད་པས་ཨཱ་ལི་ཀཱ་ལི་གྲངས་མཉམ་པར་བྱས་ནས། དབྱངས་གསལ་གྱི་སྡེ་ཚན་བརྒྱད་ལ་སོ་སོར་བཞི་བཞི་རུ་ཕྱེ་བས་སུམ་ཅུ་རྩ་གཉིས་ཚན་པ་གཉིས་སུ་ཤེས་པར་བྱས། དེ་གཉིས་གཅིག་ཏུ་བསྡོམས་པ་ལ་ཐུབ་པ་མཆོག་གི་རེ་མིག་དྲུག་ཅུ་རྩ་བཞི་སྟེ། དེ་ཡང་གསལ་བྱེད་ཐབས་ཀྱི་རང་བཞིན་དཔའ་བོ་སུམ་ཅུ་རྩ་གཉིས་དང༌། ཤེས་རབ་དབྱངས་ཀྱི་རང་བཞིན་དཔའ་མོ་སུམ་ཅུ་རྩ་གཉིས་ཡོད་པ་ལས། འདིར་སྔགས་ཀྱི་གནས་གཞིའམ་ལུས་ནི་གསལ་བྱེད་ཡིན་པས་དཔའ་བོ་བཏུ་བར་བྱའོ། །དེ་ལ་སྔགས་བཏུ་བའི་དགོས་པ་གང་ཞེ་ན། སྔགས་ཀྱི་ཡིག་འབྲུ་རེ་རེ་བཞིན་དུ་བཏུ་བས་གུག་སྐྱེད་ཀླད་ཀོར་སོགས་ཟུར་མི་ཉམས་པ་དང་ལྷག་ཆད་མེད་པར་དག་པར་འགྱུར་བའི་ཆེད་དང༌། འདི་ལ་བརྟེན་ནས་གནས་སྐབས་དང་མཐར་ཐུག་གི་འདོད་པའི་དོན་ཐམས་ཅད་སྔགས་ཀྱིས་སྒྲུབ་པར་བྱེད་དོ། །དེ་ཡང་ཚིག་དོན་གྱི་དབང་དུ་བྱས་ན་དབྱངས་གསལ་གྱི་ཡི་གེ་དྲུག་ཅུ་རྩ་བཞི། སྤྱི་དོན་གྱི་དབང་དུ་བྱས་ན་དཔའ་བོ་དཔའ་མོ་དྲུག་ཅུ་རྩ་བཞི། སྦས་དོན་གྱི་དབང་དུ་བྱས་ན་ལུས་ཀྱི་རྩ་འདབ་དྲུག་ཅུ་རྩ་བཞི། མཐར་ཐུག་གི་དབང་དུ་བྱས་ན་ཡོན་ཏན་དྲུག་ཅུ་རྩ་བཞི་མཚོན་པའོ། །

**གསུམ་པ་ལ་གཉིས། རྩ་བའི་སྔགས་དང༌། དེའི་ཕན་ཡོན་བསྟན་པའོ། །དང་པོ་ལ་རྐང་པ་བརྒྱད་ལས། རྐང་པ་དང་པོ་ནི།**

 དེ་ཡང་རྩ་འགྲེལ་སོ་སོར་སྐྱར་མ་དགོས་པར་མན་ངག་གི་ལག་ལེན་དཀྱུས་གཅིག་ཏུ་བསྟན་པ་སྟེ། སྡེ་ཚན་ལྔ་པའི་བཞི་པ་ན་དང༌། ལྔ་པའི་ལྔ་པ་མ་དང༌། ལྔ་པའི་བཞི་པ་བྷ་དང༌། དང་པོའི་གསུམ་པ་ག་དང༌། ཉི་ཤུ་རྩ་དགུ་པ་ཝ་དང༌། བཞི་པའི་དང་པོ་ཏ་དང༌། ལྔ་པའི་གསུམ་པ་བ་དང༌། མཐར་གནས་པ་ཡི་གཉིས་པ་ར་དང༌། སུམ་ཅུ་པ་ཤ་དང༌། ཉི་ཤུ་རྩ་དྲུག་པ་ཡ་སྟེ། དེ་རྣམས་གཅིག་ཏུ་བཏུས་པས་ན་མ་བྷ་ག་ཝ་ཏ་བ་ར་ཤ་ཡ། ཞེས་རྐང་དང་པོའི་གསལ་བྱེད་ཀྱི་ལུས་བཏུ་བ་གྲུབ་པའོ། །

 གཉིས་པ་ནི། དེ་བཞིན་བརྒྱ་ཡི་ཕྱེད་ཀྱི་ཕྱེད་མ་དང༌། སུམ་ཅུ་རྩ་གསུམ་པ་ཧ་དང༌། དང་པོའི་དང་པོ་ཀ་དང༌། མཐར་གནས་པ་ཡི་གསུམ་པ་ལ་དང༌། ལྔ་པའི་གསུམ་པ་བ་དང༌། དང་པོའི་གསུམ་པ་ག་དང༌། བཞི་པའི་ལྔ་པ་ན་དང༌། སུམ་ཅུ་རྩ་གཉིས་པ་ས་དང༌། དེ་བཞིན་ལྔ་པའི་ན་དང༌། ལྔ་པའི་བཞི་པ་བྷ་དང༌། མཐར་གནས་པ་ཡི་དང་པོ་ཡ་སྟེ། མ་ཧ་ཀ་ལྦ་གྣ་ས་ནྣ་བྷ་ཡ། ཞེས་པ་དེས་རྐང་པ་གཉིས་པའི་གསལ་བྱེད་ཀྱི་ལུས་གྲུབ་པའོ། །

 གསུམ་པ་ནི། སྡེ་ཚན་གཉིས་པའི་གསུམ་པ་ཛ་དང༌། གསུམ་པའི་དང་པོ་ཊ་དང༌། ལྔ་པའི་ལྔ་པ་མ་དང༌། དང་པོའི་དང་པོ་ཀ་དང༌། བཅུ་གཅིག་པ་ཊ་དང༌། བཞི་པའི་དང་པོ་ཏ་དང༌། དང་པོའི་དང་པོ་ཀ་དང༌། གསུམ་པའི་དང་པོ་ཊ་དང༌། ཉི་ཤུ་རྩ་དྲུག་པ་ནི་ཡ་སྟེ། ཛ་ཊ་མ་ཀ་ཊ་ཏྐ་ཊ་ཡ། ཞེས་པ་དེས་རྐང་པ་གསུམ་པའི་གསལ་བྱེད་ཀྱི་ལུས་གྲུབ་བོ། །

 བཞི་པ་ནི། སྡེ་ཚན་བཞི་པའི་གསུམ་པ་ད་དང༌། ཨུ་ཥྨའི་གཉིས་པ་ཥ་དང༌། དང་པོའི་དང་པོ་ཀ་དང༌། ཉི་ཤུ་རྩ་བདུན་པ་ར་དང༌། རྩ་བརྒྱད་པ་ལ་དང༌། དང་པོའི་གསུམ་པ་ག་དང༌། ལྔ་པའི་བཞི་པ་བྷ་དང༌། སུམ་ཅུ་རྩ་གཅིག་པ་ཥ་དང༌། བཅོ་ལྔ་པ་ཎ་དང༌། ཉི་ཤུ་རྩ་ལྔ་པ་མ་དང༌། དང་པོའི་གཉིས་པ་ཁ་དང༌། ཉི་ཤུ་རྩ་དྲུག་པ་ཡ་སྟེ། ད་ཥྚ་ཀ་ར་ལ་ག་བྷ་ཥ་ཎ་མ་ཁ་ཡ། ཞེས་པ་དེས་རྐང་པ་བཞི་པའི་ལུས་གྲུབ་པའོ། །

 ལྔ་པ་ནི། དེ་བཞིན་དུ་སུམ་ཅུ་རྩ་གཉིས་པ་ས་དང༌། ཨུཥྨའི་མཐའ་མ་ཧ་དང༌། རྩ་གཉིས་པ་ས་དང༌། ལྔ་པའི་བཞི་པ་བྷ་དང༌། གཉིས་པའི་གསུམ་པ་ཛ་དང༌། ལྔ་པའི་བཞི་པ་བྷ་དང༌། ཨུཥྨའི་གསུམ་པ་ས་དང༌། ཉི་ཤུ་རྩ་བདུན་པ་ར་དང༌། མཐར་གནས་ཀྱི་དང་པོ་ཡ་སྟེ། ས་ཧ་སྲ་བྷ་ཛ་བྷ་ས་ར་ཡ། ཞེས་པ་དེས་རྐང་པ་ལྔ་པའི་ལུས་བཏུས་པ་གྲུབ་བོ། །

 དྲུག་པ་ནི། ཡང་ཉི་ཤུ་རྩ་གཅིག་པ་པ་དང༌། མཐར་གནས་གཉིས་པ་ར་དང༌། སུམ་ཅུ་པ་ཤ་དང༌། ལྔ་པའི་དང་པོ་པ་དང༌། སུམ་ཅུ་པ་ཤ་དང༌། དྱ་ནི་ཕྱག་རྒྱའི་ས་བོན་ནོ། །བཞི་པའི་དང་པོ་ཏ་དང༌། ཨུཥྨའི་དང་པོ་ཤ་དང༌། རྩ་བརྒྱད་པ་ལ་དང༌། དང་པོའི་གཉིས་པ་ཁ་དང༌། ཊྭཱཾ་ག་ནི་ཕྱག་མཚན་གྱི་ས་བོན་ནོ། །བཞི་པའི་བཞི་པ་ངྷ་དང༌། རྩ་བདུན་པ་ར་དང༌། གསུམ་པའི་ལྔ་པ་ཎ་སྟེ། པ་ར་ཤ་པ་ཤ་ད་ཏ་ཤ་ལ་ཁ་ཊ་ག་དྷ་ར་ཎ། ཞེས་པ་དེས་རྐང་པ་དྲུག་པའི་ལུས་གྲུབ་པར་བསྟན་ཏོ། །

 བདུན་པ་ནི། ཡི་གེ་བྱ་ནི་དཔའ་བོའི་ས་བོན་དང༌། དང་པོའི་བཞི་པ་གྷ་དང༌། དེ་བཞིན་བརྒྱད་པ་ཛ་དང༌། བཞི་པའི་ལྔ་པ་ན་དང༌། ལྔ་པའི་ལྔ་པ་མ་དང༌། ཉི་ཤུ་རྩ་བདུན་པ་ར་དང༌། བཞི་པའི་བཞི་པ་དྷ་དང༌། རྩ་བདུན་པ་ར་དང༌། རྩ་དྲུག་པ་ཡ་སྟེ། བ་གྷ་ཛ་ན་མྦ་ར་དྷ་ར་ཡ། ཞེས་པ་དེས་རྐང་པ་བདུན་པའི་ལུས་བཏུ་བ་གྲུབ་བོ། །

 བརྒྱད་པ་ནི། དེ་ནས་ཉི་ཤུ་རྩ་ལྔ་པ་མ་དང༌། སུམ་ཅུ་རྩ་གསུམ་ཧ་དང༌། བཞི་པའི་བཞི་པ་དྷ་དང༌། ལྔ་པའི་ལྔ་པ་མ་དང༌། ལྔ་པའི་གསུམ་པ་བ་དང༌། བཞི་པའི་ལྔ་པ་ན་དང༌། བཞི་པའི་བཞི་པ་དྷ་དང༌། དང་པོའི་དང་པོ་ཀ་དང༌། རྩ་བདུན་པ་ར་དང༌། མཐར་གནས་ཀྱི་བཞི་པ་ཝ་དང༌། ཉི་ཤུ་རྩ་གཅིག་པ་པ་དང༌། ཨུཥྨའི་གཉིས་པ་ཥ་དང༌། ཉི་ཤུ་རྩ་དྲུག་པ་ཡ་སྟེ། མ་ཧ་དྷ་མྦ་ནྡྷ་ཀ་ར་ཝ་པ་ཥ་ཡ། ཞེས་པ་དེས་རྐང་པ་བརྒྱད་པའི་ལུས་བཏུ་བ་གྲུབ། དེ་དག་ནི་དཔལ་ཧེ་རུ་ཀའི་གསང་སྔགས་ཀྱི་རྒྱལ་པོའོ། །ཀ་ར་ཀ་ར་ལ་སོགས་པའི་སྔགས་ནི་ངེས་བརྗོད་བླ་མར་བཏུ་བར་དགོངས་ཏེ་འདིར་མ་གསུངས། རྐང་པ་བརྒྱད་པ་ཆ་བརྒྱད་དུ་བགོས་པ་དེ་ལ་ཨོ་བརྒྱད་དང༌། ཧཱུཾ་ཕཊ་བརྒྱད་དང་བཅས་པ་ནི་མཆོད་པ་དང་བསྟོད་པ་དང་བཟླས་པའི་སྐབས་སུ་སྦྱར་བའོ། །

**གཉིས་པ་ཕན་ཡོན་ནི།**

རིག་པའི་རྒྱལ་པོ་གསང་སྔགས་ཏེ། །བྱ་བ་ཐམས་ཅད་རབ་བསྒྲུབ་པ། །འདི་ལས་ཤིན་ཏུ་མཆོག་གྱུར་པ། །འཇིག་རྟེན་གསུམ་ན་ཡོད་མ་ཡིན། །ཧེ་རུ་ཀ་དཔལ་སྔགས་ཤེས་ན། །མེ་སྟེ་གཞན་དག་སོག་མ་འདྲ། །རྩ་བའི་སྔགས་སུ་རབ་ཏུ་གྲགས། །

ཞེས་པ་སྟེ། དཔལ་ཧེ་རུ་ཀའི་སྔགས་ཀྱི་རྒྱལ་པོ་འདི་ཉིད་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཀྱི་བྱ་བ་ཐམས་ཅད་སྔགས་འདིས་བསྒྲུབ་པར་བྱ་བའི་ཕྱིར། མྱུར་ལམ་འདི་ལས་མཆོག་ཏུ་གྱུར་པ་འཇིག་རྟེན་གསུམ་ན་ཡོད་བ་མ་ཡིན་ཏེ། གསང་སྔགས་རྒྱུད་སྡེ་ཐམས་ཅད་ཀྱི་སྙིང་པོའི་ཡང་སྙིང་པོ་གྱུར་པ་དཔལ་ཧེ་རུ་ཀའི་གསུང་སྔགས་ཀྱི་ངོ་བོ་ཐབས་ཤེས་གཉིས་སུ་མེད་པའི་རང་བཞིན་ཅན་འདི་ཉིད་ཡོངས་སུ་ཤེས་པའི་སྒོ་ནས་ལམ་དུ་བྱེད་ན། འདི་ཉིད་མེ་དང་མཚུངས་ཏེ་བཅོས་མའི་སྒོམ་པ་གཞན་དག་སྙིང་པོ་མེད་པ་རྩྭ་སོག་དང་འདྲ་བར་སྲེག་ནུས་པ་འདི་ནི་འཁོར་ལོའི་རྩ་བའི་སྔགས་སུ་རབ་ཏུ་གྲགས་སོ། །

**གསུམ་པ་ལེའུ་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྩ་བའི་སྔགས་ཀྱི་ཡི་གེ་བཏུ་བའི་ཆོ་གའི་ལེའུ་སྟེ་ལྔ་པའོ།། །།

 ༈ **གཉིས་པ་དཔའ་བོ་དྲུག་གི་གོ་ཆ་བཏུ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་ལྔ་པར་རྩ་སྔགས་བསྟན་པ་དེ་ལ་གོ་ཆའི་སྔགས་མེད་ན་བར་ཆད་དུ་འབྱུང་སྲིད་པས་འདིར་གོ་ཆའི་སྔགས་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་སྔར་དང་འདྲའོ། །

**གཉིས་པ་ལེའུའི་གཞུང་བཤད་པ་ལ་གཉིས། སྙིང་པོ་དང་ཉེ་སྙིང་མཚན་ཙམ་བསྟན་པ། དཔའ་བོའི་གོ་ཆ་བཏུ་ཚུལ་བཤད་པའོ། །དང་པོ་ནི།**

གཞན་ཡང་ཡི་གེ་ཉི་ཤུ་གཉིས། །སྙིང་པོ་ཉེ་སྙིང་ཡི་གེ་བདུན། །

ཞེས་པ་སྟེ། གཙོ་བོའི་སྙིང་པོ་ཡི་གེ་ཉི་ཤུ་རྩ་གཉིས་དང་ཉེ་བའི་སྙིང་པོ་ཡི་གེ་བདུན་པོ་རྒྱུད་བླ་མར་བཏུ་བར་དགོངས་ཏེ་འདིར་མ་གསུངས། འདིར་མིང་ཙམ་བསྟན་པའི་དགོས་པ་གང་ཞེ་ན། སྙིང་པོ་ཆོས་སྐུ་དང༌། ཉེ་སྙིང་ལོངས་སྐུ་དང༌། རྩ་སྔགས་སྤྲུལ་སྐུ་སྟེ། སྔགས་ཀྱི་ངོ་བོ་སྐུ་གསུམ་གྱི་རང་བཞིན་སྟོན་པར་མཚོན་པའི་ཆེད་དུའོ། །

**གཉིས་པ་ནི།**

ཡ་ཚོགས་བརྒྱད་པའི་ས་བོན་དང༌། །དེ་བཞིན་གུག་སྐྱེད་བཅུ་གཉིས་ཀྱི། །ཡི་གེ་བར་མ་དོར་བྱས་ལ། །ཡན་ལག་དྲུག་ནི་ཧེ་རུ་ཀ །དཔའ་བོ་དྲུག་དང་མཉམ་སྦྱོར་བ། །ཡི་གེ་རེ་རེ་ཡང་དག་གནས། །ཨོཾ་ན་མ་སྭ་ཧ་ཧུ། །བཽ་ཥེཏ་ཧེ་ཧཱུཾ་ཧཱུཾ་ཧོ༔། །ཕཊ་ཧང་གཉིས་དང་ཡང་དག་ལྡན། །སྒྲུབ་པའི་སྙིང་པོར་ཤེས་པར་བྱ། །དང་པོ་སྙིང་ཁ་ཉིད་དུ་སྟེ། །གཉིས་པ་སྤྱི་བོར་ཤེས་པར་བྱ། །གསུམ་པ་སྤྱི་གཙུག་དག་ཏུ་སྦྱར། །བཞི་པ་གོ་ཆ་ཉིད་དུ་ཡིན། །ལྔ་པ་མིག་ཏུ་གྱུར་པ་སྟེ། །དྲུག་པ་མཚོན་ཆ་ཞེས་བྱར་འདོད། །

ཅེས་པ་སྟེ། དེ་ཡང་གསལ་བྱེད་ཕྱེད་བཏུའི་དབང་དུ་བྱས་ཏེ་ཡ་ནས་རིམ་པར་བགྲངས་པས་བརྒྱད་པ་ཧ་དང༌། དེ་ལ་དབྱངས་ཡིག་གུག་སྐྱེད་བཅུ་གཉིས་སྦྱར་བས་ཧ་བཅུ་གཉིས་སུ་འགྱུར་བ་དང༌། དེ་ལས་ཡི་གེ་བར་མ་རིང་པོ་དྲུག་དོར་བར་བྱས་པས། ཡན་ལག་ལྷག་མ་ཧ་ཐུང་དྲུག་ནི་ཧེ་རུ་ཀ་དཔའ་བོ་དྲུག་གི་ས་བོན་དང་དེའི་སྔགས་གྲངས་མཉམ་པར་སྦྱོར་བ་སྟེ། སྔགས་ཀྱི་ཡི་གེ་རེར་ས་བོན་རེ་ཡང་དག་པར་གནས་པ་སྟེ། ཨོཾ་ཧ། ན་མ་ཧི། སྭ་ཧཱ་ཧུ། བཽ་ཥེཊ་ཧེ། ཧཱུཾ་ཧཱུཾ་ཧོ། ཕཊ་ཧཾ་སྟེ་དྲུག་གོ །སྒྲུབ་པ་པོས་བསྐྱེད་རིམ་གྱི་སྐབས་དཔའ་བོ་དྲུག་གི་གོ་ཆ་དགོད་ཚུལ་ཤེས་པར་བྱ་སྟེ། གནས་གང་ལ་ཞེ་ན། དང་པོ་སྙིང་ཁ་ཉིད་དུ་སྟེ། །གཉིས་པ་སྤྱི་བོར་ཤེས་པར་བྱ། །གསུམ་པ་སྤྱི་གཙུག་དག་ཏུ་སྦྱར། །བཞི་པ་ཕྲག་པ་ཉིད་དུ་ཡིན། །ལྔ་པ་མིག་ཏུ་གྱུར་པ་སྟེ། །དྲུག་པ་མཚོན་ཆ་ཞེས་བྱར་འདོད། །ཅེས་པས་སོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དཔའ་བོ་དྲུག་གི་གོ་ཆ་བཏུ་བའི་ལེའུ་སྟེ་དྲུག་པའོ།། །།

 ༈ **གསུམ་པ་རྐང་པ་བརྒྱད་པའི་དབྱངས་ཡིག་བཏུ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 སྔར་གོང་དུ་ལེའུ་ལྔ་པར་རྐང་པ་བརྒྱད་པའི་གསལ་བྱེད་བཏུས་ཀྱང་དབྱངས་མ་བཏུབས་འདིར་དབྱངས་བཏུ་བར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་སྔར་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། རྩ་བའི་སྔགས་དང༌། དེའི་ཕན་ཡོན་བསྟན་པའོ། །དང་པོ་ལ་རྐང་པ་བརྒྱད་ལས། དང་པོ་ནི།**

ན་མ་བྷ་ག་ཝ་ཏ་ར་ཤ་ཡ།

ཞེས་པ་སྟེ། དེ་ཡང་རྩ་འགྲེལ་སོ་སོར་སྐྱར་མ་དགོས་པར་ལག་ལེན་དཀྱུས་སུ་བསྟན་པ་སྟེ། དེ་ལ་དབྱངས་ཡིག་བཅུ་གསུམ་པ་ནི་ཨོ་དང༌། དེ་ཡི་གེ་གཉིས་པ་མ་ལ་སྦྱར་བས་མོ་དང༌། དབྱངས་ཀྱི་བཅུ་གཅིག་པ་ནི་ཨེ་དང༌། དེ་ཡི་གེ་དྲུག་པ་ཏ་ལ་སྦྱར་བས་ཏེ་དང༌། དབྱངས་བཞི་པ་ཨཱི་ནི། ཡི་གེ་བདུན་པ་བ་ལ་སྦྱར་བས་བཱི་དང༌། དབྱངས་བཅུ་གཅིག་པ་ཨེ་ནི་ཡི་གེ་བརྒྱད་པ་ར་ལ་སྦྱར་བས་རེ་དང༌། དབྱངས་གཉིས་པ་ཨཱ་ནི་ཡི་གེ་དགུ་པ་ཤ་ལ་སྦྱར་བས་ཤཱ་སྟེ། ན་མོ་བྷ་ག་ཝ་ཏེ་བཱི་རེ་ཤཱ་ཡ། ཞེས་རྐང་པ་དང་པོ་གྲུབ་བོ། །

**གཉིས་པ་ནི།**

མ་ཧ་ཀ་ལྦ་གྣ་ས་ནྣ་བྷ་ཡ།

ཞེས་པ་སྟེ། དེ་ལ་དབྱངས་གཉིས་པ་ཨ་ནི་བཅུ་གཉིས་པ་ཧ་ལ་སྦྱར་བས་ཧཱ་དང༌། དབྱངས་ཀྱི་གཉིས་པ་ཨཱ་ནི་གསལ་བྱེད་རྩ་གསུམ་པ་བ་ལ་སྦྱོར་བས་བཱ་དང༌། བཱ་དེ་དང་ལྡན་པ་ནི་ཡི་གེ་བཅོ་ལྔ་པ་ག་སྟེ་བཱག་དང༌། གསལ་བྱེད་ཉི་ཤུ་པ་ན་ནི་ག་དང་ལྡན་པ་སྟེ་གྣ་དང་དེ་ལ་དབྱངས་གསུམ་སྦྱོར་བས་གྣི་དང༌། ཡི་གེ་བཅུ་དྲུག་པ་ས་ལ་དབྱངས་བཅོ་ལྔ་པ་ཨཾ་སྦྱོར་བས་སམ་དང༌། དབྱངས་གསུམ་པ་ཨི་དང་ལྡན་པ་ནི་ཡི་གེ་བཅུ་བདུན་པ་ན་སྟེ་ནི་དང༌། དབྱངས་གཉིས་པ་ཨཱ་ནི་བྷ་དང་སྦྱར་བས་བྷཱ་སྟེ། མཧཱ་ཀལྦ་གྣི་སམ་ནི་བྷཱ་ཡ། ཞེས་རྐང་པ་གཉིས་པ་གྲུབ་བོ། །

**གསུམ་པ་ནི།**

ཛ་ཊ་མ་ཀ་ཊཏྐ་ཊ་ཡ།

དེ་ལ་དབྱངས་གཉིས་པ་ཨཱ་ནི་ཡི་གེ་ཉི་ཤུ་རྩ་གཅིག་པ་ཊ་ལ་སྦྱོར་བས་ཊཱ་དང༌། དབྱངས་ལྔ་པ་ཨུ་ནི་ཡི་གེ་ཉི་ཤུ་རྩ་གསུམ་པ་ཀ་ལ་སྦྱོར་བས་ཀུ་དང༌། དབྱངས་བཅུ་གསུམ་པ་ཨོ་ནི་ཡི་གེ་རྩ་བཞི་པ་ཊ་ལ་སྦྱོར་བས་ཊོ་དང༌། གསལ་བྱེད་དང་པོ་ཀ་ནི་དེ་ལ་སྦྱར་བས་ཊྐོ་དང༌། དབྱངས་གཉིས་པ་ཨཱ་ནི་གསལ་བྱེད་ཉི་ཤུ་རྩ་དྲུག་པ་ཊ་ལ་སྦྱོར་བས་ཊཱ་སྟེ། ཛ་ཊཱ་མ་ཀུ་ཊོ་ཊྐོ་ཊཱ་ཡ། ཞེས་རྐང་པ་གསུམ་པ་གྲུབ་བོ། །

**བཞི་པ་ནི།**

དཥྚ་ཀ་ར་ལ་ག་བྷ་ཥ་ཎ་མ་ཁ་ཡ།

ཞེས་པ་སྟེ། ཡི་གེ་ཉི་ཤུ་རྩ་བརྒྱད་པ་ད་ལ་དབྱངས་བཅོ་ལྔ་པ་ཨཾ་སྦྱར་བས་དམ་དང༌། གསུམ་པའི་དང་པོ་ཊ་ལ་འོག་ཏུ་དབྱངས་གཉིས་པ་ཨཱ་དང་སྟེང་དུ་རྩ་དགུ་པ་ཥ་དང་སྦྱར་བས་དཾཥྚཱ་ཞེས་གྲུབ། གསལ་བྱེད་སུམ་ཅུ་རྩ་གཅིག་པ་ར་ནི་དབྱངས་གཉིས་པ་ཨཱ་དང་སྦྱར་བས་རཱ་དང༌། གསལ་བྱེད་སུམ་ཅུ་རྩ་གཉིས་པ་ལ་ནི་དབྱངས་ཨོ་དང་སྦྱོར་བས་ལོ་དང༌། ཡི་གེ་སུམ་ཅུ་རྩ་གསུམ་པ་ག་སྟེ་འོག་ཏུ་ཉི་མའི་གདན་དང་སྦྱར་བས་གྲ་དང༌། དབྱངས་བཞི་པ་ཨཱི་ནི་ཡི་གེ་སུམ་ཅུ་རྩ་བཞི་པ་བྷ་དང་སྦྱར་བས་བྷཱི་དང༌། དབྱངས་ལྔ་པ་ཨུ་ནི་སུམ་ཅུ་རྩ་བདུན་པ་མ་ལ་སྦྱོར་བས་མུ་དང༌། སུམ་ཅུ་རྩ་བརྒྱད་པ་ཁ་ལ་དབྱངས་གཉིས་པ་སྦྱར་བས་ཁཱ་སྟེ། དཾཥྚཱ་ཀ་རཱ་ལོ་གྲ་བྷཱི་ཥ་མུ་ལཱ་ཡ། ཞེས་རྐང་པ་བཞི་པ་གྲུབ་བོ། །

**ལྔ་པ་ནི།**

ས་ཧ་ས་བྷ་ཛ་བྷ་ས་ར་ཡ།

ཞེས་པ་སྟེ། ཡི་གེ་བཞི་བཅུ་རྩ་གཉིས་པ་ས་ནི་འོག་ཏུ་མེ་དང་སྦྱར་བས་སྲ་དང༌། བཞི་བཅུ་རྩ་གསུམ་པ་བྷ་ནི་ལྔ་པ་ཨུ་དང་སྦྱར་བས་བྷུ་དང༌། ཡི་གེ་བཞི་བཅུ་ལྔ་པ་བྷ་ལ་དབྱངས་གཉིས་པ་སྦྱར་བས་བྷཱ་དང༌། དབྱངས་ཀྱི་ལྔ་པ་ཨུ་ནི་བཞི་བཅུ་རྩ་དགུ་པ་ས་ལ་སྦྱར་བས་སུ་དང༌། བཞི་བཅུ་རྩ་བདུན་པ་ར་ལ་དབྱངས་གཉིས་པ་སྦྱར་བས་རཱ་སྟེ། ས་ཧ་སྲ་བྷུ་ཛ་བྷཱ་སུ་རཱ་ཡ། ཞེས་རྐང་པ་ལྔ་པ་གྲུབ་བོ། །

**དྲུག་པ་ནི།**

པ་ར་ཤ་པ་ཤ་དྱ་ཏ་ཤ་ལ་ཁ་ཊ་ག་དྷ་ར་ཎ།

ཞེས་པ་སྟེ། ཡི་གེ་ལྔ་བཅུ་རྩ་གཅིག་པ་ཤ་ལ་དབྱངས་ལྔ་པ་ཨུ་སྦྱར་བས་ཤུ་དང༌། ལྔ་བཅུ་རྩ་གཉིས་པ་པ་རུ་དབྱངས་གཉིས་པ་སྦྱར་བས་པཱ་དང༌། ལྔ་བཅུ་རྩ་གསུམ་པ་ཤ་ལ་དབྱངས་བཅུ་གསུམ་པ་ཨོ་སྦྱར་བས་ཤོ་དང༌། ལྔ་བཅུ་རྩ་དྲུག་པ་ཤ་སྟེ་དེ་ལ་དབྱངས་དྲུག་པ་ཨཱུ་དང་སྦྱར་བས་ཤཱུ་དང༌། གསལ་བྱེད་གསུམ་པ་ཊ་ནི་མཐར་གྱི་བཞི་པ་ཝ་དང་དབྱངས་གཉིས་པ་སྦྱར་བས་ཊྭཱ་དང་དེ་ལ་དབྱངས་བཅོ་ལྔ་པ་ཨཾ་སྦྱོར་བས་ཊྭཱཾ་ཞེས་གྲུབ་པ་དང༌། ཡི་གེ་དྲུག་ཅུ་རྩ་གཅིག་པ་དྷ་ལ་དབྱངས་གཉིས་པ་སྦྱར་བ་དྷཱ་དང༌། ཡི་གེ་དྲུག་ཅུ་རྩ་གཉིས་པ་ར་ལ་དབྱངས་གསུམ་པ་སྦྱར་བས་རི་དང༌། ཡི་གེ་དྲུག་ཅུ་རྩ་གསུམ་པ་ཎ་ལ་དབྱངས་བཅུ་གཅིག་པ་ཨེ་སྦྱར་བས་ཎེ་སྟེ། པ་ར་ཤུ་པཱ་ཤོ་དྱ་ཏ་ཤཱུ་ལ་ཁ་ཊྭཱཾ་ག་དྷཱ་རི་ཎེ། ཞེས་རྐང་པ་དྲུག་པའི་དབྱངས་བཏུ་བ་གྲུབ་བོ། །

**བདུན་པ་ནི།**

བ་གྷ་ཛ་ན་མྦ་ར་དྷ་ར་ཡ།

ཞེས་པ་སྟེ། ཡི་གེ་དྲུག་ཅུ་རྩ་བཞི་པ་བྱ་ནི་སེམས་དཔའ་མཆོག་གི་ས་བོན་དང༌། དྲུག་ཅུ་རྩ་ལྔ་པ་གྷ་སྟེ་དེ་ལ་མཐར་གནས་པ་ཡི་གཉིས་པར་སྦྱར་བས་གྷྲ་དང༌། ཡི་གེ་དྲུག་ཅུ་རྩ་དྲུག་པ་ཛ་ལ་དབྱངས་གསུམ་པ་ཞུགས་པས་ཛི་དང༌། དྲུག་ཅུ་རྩ་བདུན་པ་ན་ལ་དབྱངས་གཉིས་པ་ཞུགས་པས་ནཱ་དང༌། དྲུག་ཅུ་རྩ་བརྒྱད་པ་མ་སྟེ་དེ་བ་དང་སྦྱར་བས་མྦ་དང༌། བདུན་ཅུ་རྩ་གཅིག་པ་དྷ་དང་རྩ་གཉིས་པ་ར་གཉིས་ལ་དབྱངས་གཉིས་པ་སྦྱར་བས་དྷཱ་རཱ་སྟེ། བྱ་གྷྲ་ཛི་ནཱ་མྦ་ར་དྷཱ་རཱ་ཡ། ཞེས་རྐང་པ་བདུན་པའི་དབྱངས་བཏུ་བ་གྲུབ་བོ། །

**བརྒྱད་པ་ནི།**

མ་ཧ་དྷ་མྦ་ནྡྷ་ཀ་ར་ཝ་པ་ཥ་ཡ།

ཞེས་པ་སྟེ། བདུན་ཅུ་རྩ་བཞི་པ་ཧ་སྟེ་དེ་ལ་དབྱངས་གཉིས་པ་སྦྱར་བས་ཧཱ་དང༌། རྩ་ལྔ་པ་དྷ་སྟེ་དེ་ལ་དབྱངས་ཨུ་ཉིད་སྦྱར་བས་དྷུ་དང༌། བདུན་ཅུ་རྩ་དྲུག་པ་མ་སྟེ་དེ་ལ་བ་དང་ར་དབྱངས་གཉིས་པ་སྦྱར་བས་༼མྦརའ༽་དང༌། བདུན་ཅུ་རྩ་བདུན་པ་ན་སྟེ་དྷ་དང་ལྡན་པར་སྦྱར་བས་ནྡྷ་དང༌། རྩ་བརྒྱད་པ་ཀ་སྟེ་དབྱངས་གཉིས་པ་སྦྱར་བས་ཀཱ་དང༌། བརྒྱད་ཅུ་རྩ་གཅིག་པ་པ་སྟེ་དབྱངས་ཨུ་དང་སྦྱར་བས་པུ་དང༌། རྩ་གཉིས་པ་ཥ་སྟེ་དབྱངས་གཉིས་པ་སྦྱར་བས་ཥཱ་སྟེ། མཧཱ་དྷུ་མྦར་ནྡྷ་ཀཱ་ར་ཝ་པུ་ཥཱ་ཡ། ཞེས་པ་དེས་རྐང་པ་བརྒྱད་པའི་དབྱངས་བཏུས་པ་གྲུབ་པའོ། །ཀ་ར་ཀ་ར་ལ་སོགས་པའི་དཔའ་བོའི་སྔགས་རྐང་པ་ཉེར་བཞི་པ་ནི་ངེས་བརྗོད་བླ་མ་ལས་བཏུ་བར་གསུངས་པས་འདིར་མ་བཤད་དོ། །

**གཉིས་པ་ཕན་ཡོན་བསྟན་པ་ནི།**

དངོས་གྲུབ་ཀུན་གྱི་གནས་ཡིན་ཞིང༌། །མཁའ་འགྲོའི་སྙིང་ནི་འཇོམས་པ་ཡིན། །དཔལ་ལྡན་ཁྲག་འཐུང་ལྷ་རིག་རྒྱལ། །བཀླགས་པས་གྲུབ་པ་དོན་ཡོད་པ། །ཡི་གེ་ཨོཾ་ནི་དང་པོ་སྟེ། །ཧཱུཾ་ཧཱུཾ་ཕཊ་ནི་མཐར་མར་སྦྱར། །རྩ་བའི་སྔགས་ཏེ་སྔགས་འདི་ནི། །གྲུབ་པ་ཐམས་ཅད་སྦྱིན་བྱེད་ཡིན། །

ཞེས་པ་སྟེ། གང་ཟག་གང་ཞིག་འདིའི་སྒོམ་བཟླས་ལ་འཇུག་ན་དངོས་གྲུབ་ཀུན་གྱི་འབྱུང་གནས་ཡིན་པ་དང༌། སྔགས་འདི་བཟླས་པ་ཙམ་གྱིས་མཁའ་འགྲོ་མ་རྣམས་མཉེས་ནས་རྣལ་འབྱོར་པ་ལ་སྙིང་ནི་ཉེ་བར་གྱུར་པས་བར་ཆད་ཐམས་ཅད་འཇོམས་པར་བྱེད་པ་དང༌། དཔལ་ཁྲག་འཐུང་ལྷའི་རིག་སྔགས་ཀྱི་རྒྱལ་པོ་འདིའི་བཟླས་ལུང་གི་རིག་གཏད་སྦྱིན་ཏེ་བཀླགས་པ་ཙམ་གྱིས་ཀྱང་དངོས་གྲུབ་ཐོབ་པར་འགྱུར་བའི་ཕྱིར་དོན་ཡོད་པ་དང༌། རྐང་པ་བརྒྱད་པོ་སོ་སོའི་ཐོག་མར་ཨོཾ་དང་མཐར་ཧཱུཾ་ཧཱུཾ་ཕཊ་སྦྱར་ནས་བཟླས་པས་རྩ་བའི་སྔགས་འདི་རིན་པོ་ཆེ་དང་འདྲ་བས་མི་འགྲུབ་པ་ནི་གང་ཡང་མེད་པས། གང་དང་གང་འདོད་པའི་དངོས་གྲུབ་ཐམས་ཅད་ཐེ་ཚོམ་མེད་པར་སྦྱིན་པར་བྱེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྩ་སྔགས་བཏུ་བའི་ཆོ་གའི་ལེའུ་སྟེ་བདུན་པའོ།། །།

 ༈ **བཞི་པ་སྙིང་པོ་བཞི་དང་ལྷ་མོ་དྲུག་གི་གོ་ཆ་བཏུ་བའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལེའུ་དྲུག་པ་དཔའ་བོའི་གོ་ཆ་བཏུ་བར་བསྟན་ཀྱང་དཔའ་མོའི་གོ་ཆ་མ་བཏུ་བས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་སྔ་མ་དང་འདྲའོ། །

**གཉིས་པ་ལེའུའི་གཞུང་བཤད་པ་ལ་གསུམ། སྙིང་པོ་དང་ཉེ་སྙིང་བསྟན་པ། གོ་ཆའི་སྔགས་བསྟན་པ། སྔགས་ཀྱི་ཕན་ཡོན་བསྟན་པའོ། །དང་པོ་ནི།**

དེ་ནས་རང་གི་བདག་ཉིད་ཀྱི། །དཔའ་བོ་ཐམས་ཅད་མཉམ་སྦྱོར་བ། །མཁའ་འགྲོ་མ་ཡི་དྲྭ་བ་ཡི། །འཁོར་ལོ་བདེ་མཆོག་ཡིན་པར་འདོད། །

ཅེས་པ་སྟེ། རང་གི་བདག་ཉིད་ནི་བཅོམ་ལྡན་འདས་ཀྱི་སྐུ་གསུང་ཐུགས་ཀྱི་སྙིང་པོ་ཡིན་པ་དང༌། དཔའ་བོ་ཐམས་ཅད་དང་མཉམ་པར་སྦྱོར་བ་ནི་མཁའ་འགྲོ་མ་ཡི་དྲྭ་བ་ཡིན་པ་དང༌། དེ་ཐམས་ཅད་ཀྱི་རྟེན་གཞི་ནི་འཁོར་ལོ་བདེ་མཆོག་ཡིན་པ་སྟེ། སྐུ་རྩ་ཡི་བདེ་མཆོག །གསུང་རླུང་གི་བདེ་མཆོག །ཐུགས་ཐིག་ལེ་བདེ་སྟོང་གི་བདེ་མཆོག་གསུམ་ལམ་དུ་བྱེད་པའི་སྙིང་པོ་ནི་སྔགས་འདི་ཉིད་དེ། དེ་བཟླས་པའི་ཚུལ་དབང་དང་མངོན་སྤྱོད་ལ་བཟློག་ནས་བཟླས་པ་དང༌། ཞི་བ་དང་རྒྱས་པ་ལ་ལུགས་འབྱུང་དུ་བཟླས་པ་ལས། འདིར་ཕྱི་མའི་དབང་དུ་བྱས་ཏེ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧཱུཾ་ཧཱུཾ་ཕཊ། ཊཱ་ཀི་ནི་ཛཱ་ལ་སམྦ་རཾ་སྭཱ་ཧཱ། ཞེས་པ་སྟེ། སྙིང་པོའི་ཡི་གེ་དང་པོ་ཨོཾ་ནི་རྩ་ཡི་འཁོར་ལོའི་སྐུ། ཤྲཱི་ནི་གསུང༌། བཛྲ་ནི་ཐུགས་སོ། །ཧེ་ཧེ་ནི་གསུང་རླུང་གི་འཁོར་ལོའི་སྐུ། རུ་རུ་ནི་གསུང༌། ཀཾ་ནི་ཐུགས་སོ། །ཧཱུཾ་དང་པོ་ཐུགས་ཡེ་ཤེས་ཀྱི་འཁོར་ལོའི་སྐུ། ཧཱུཾ་ཕྱི་མ་ནི་ཐུགས་ཀྱི་གསུང༌། ཕཊ་ནི་ཐུགས་ཀྱི་ཐུགས་སོ། །ཊཱ་ཀི་ནཱི་ནི་སྟོང་པའི་གདངས་ཡུམ། ཛཱ་ལ་ནི་སྣང་བའི་འཁོར་ལོ། སམྦ་རམ་ནི་རྣམ་པའི་འཁོར་ལོ་འོད་གསལ་དུ་སྡོམ་པ། སྭཱ་ཧཱ་ནི་མཉམ་ཉིད་བདེ་བ་ཆེན་པོའི་གཞི་ཚུགས་ཤིག་པའོ། །ཉེ་སྙིང་ནི། ཨོཾ་ཧྲཱི༔ཧ་ཧ་ཧུཾ་ཧཱུཾ་ཕཊ། ཅེས་པ་སྟེ། ཉེ་བའི་སྙིང་པོ་ཡི་གེ་བདུན་ནི་ས་བཅུ་གཅིག་པའི་ཡན་ལག་བདུན་གྱིས་ཆོས་ཀྱི་འཁོར་ལོ་བསྐོར་བར་མཚོན་པའོ། །

**ཕན་ཡོན་ནི།**

རིག་པའི་རྒྱལ་པོའི་སྙིང་པོ་ནི། །མ་བྱུང་འབྱུང་བར་མི་འགྱུར་རོ། །

ཞེས་པ་སྟེ། འོག་མིན་གྱི་གནས་སུ་དུས་ཐམས་ཅད་དུ་སྟོན་ཀྱང་ཛམྦུའི་གླིང་དུ་སྔར་མ་བྱུང་ཕྱིས་ཀྱང་འབྱུང་བར་མི་འགྱུར་རོ། །

**གཉིས་པ་ནི།**

ཡི་གེ་བཾ་དང་ཨོཾ་དང་ནི། །ཡི་གེ་ཡོཾ་དང་ཧྲི་ཉིད་དང༌། །ཧཱུཾ་དང་ཕཊ་ཅེས་བཤད་པ་ནི། །རྣལ་འབྱོར་མ་ནི་དྲུག་ཏུ་བཤད། །

ཅེས་པ་སྟེ། ཡུམ་གྱི་ཉེ་སྙིང་གཉིས་པ་ཡི་གེ་དྲུག་མ་དང་རྣལ་འབྱོར་མ་དྲུག་གི་མིང་གི་ཡི་གེ་དང་པོ་དང་སྦྱོར་ནས་རྣལ་འབྱོར་མ་དྲུག་གི་གོ་ཆའི་སྔགས་སུ་བསྟན་པ་སྟེ། དེའི་སྔགས་ཀྱི་ཡི་གེ་དང་པོ་ཨོཾ་དང་ཕག་མོའི་མཚན་གྱི་དང་པོ་བཾ་སྦྱར་བས་ཨོཾ་བཾ་ཞེས་གྲུབ་པ་དང༌། དེ་བཞིན་དུ་ཡི་གེ་གཉིས་པ་ཧཾ་དང་གཤིན་རྗེ་མའི་མིང་ཡིག་དང་པོ་ཡོཾ་སྦྱར་བས་ཧཾ་ཡཽཾ་དང༌། ཡི་གེ་གསུམ་པ་ཧྲིཾ་དང་རྨོངས་བྱེད་མའི་མིང་ཡིག་དང་པོ་མོཾ་སྦྱར་བས་ཧྲིཾ་མོཾ་དང༌། ཡི་གེ་བཞི་པ་ཧྲིཾ་དང་སྐྱོང་བྱེད་མའི་མིང་ཡིག་དང་པོ་ཧྲིཾ་སྦྱར་བས་ཧྲིཾ་ཧྲེཾ་དང༌། སྔགས་ཀྱི་ཡི་གེ་ལྔ་པ་ཧཱུཾ་དང་སྐྲག་བྱེད་མའི་མིང་ཡིག་དང་པོ་ཧཱུཾ་སྦྱར་བས་ཧཱུཾ་ཧཱུཾ་དང༌། སྔགས་ཀྱི་དྲུག་པ་ཕཊ་དང་གཏུམ་མོའི་མིང་ཡིག་དང་པོ་ཕཊ་སྦྱར་བས་ཕཊ་ཕཊ་ཞེས་གྲུབ་པ་ནི། རྣལ་འབྱོར་མ་དྲུག་གི་གོ་ཆའི་སྔགས་སུ་བཤད་དོ། །

**ཡུམ་གྱི་ཉེ་སྙིང་ནི།**

ཨོཾ་བཛྲ་བེ་རོ་ཙ་ནི་ཡེ་སྭཱ་ཧཱ། །མཁའ་འགྲོ་མ་ཡི་རིག་པ་ཆེ། །མ་བྱུང་འབྱུང་བར་མི་འགྱུར་རོ། །

ཞེས་པ་སྟེ། རྣལ་འབྱོར་མའི་སྙིང་པོ་ཡེ་གེ་བཅུ་གསུམ་ནི་འབྲས་བུའི་ས་བཅུ་གསུམ་སྟེ་རང་དོན་ཆོས་སྐུ་མཚོན་བྱེད་དང༌། ཉེ་བའི་སྙིང་པོ་འབྲུ་བཅུ་མ་འདི་རྒྱུའི་ས་བཅུ་སྟེ་གཞན་དོན་གཟུགས་སྐུ་མཚོན་པར་བྱེད་དོ། །མཁའ་འགྲོ་མ་ཡི་རིག་སྔགས་ཆེན་པོ་འདི་མ་བྱུང་འབྱུང་བར་མི་འགྱུར་རོ། །ཞེས་པའོ། །

**གསུམ་པ་ནི།**

ས་སྟེང་ན་ནི་རིན་ཆེན་བཞི། །ཕྲེང་བའི་སྔགས་ནི་དམ་པ་ཡིན། །མཁའ་འགྲོ་མ་ཡི་རིག་པ་ཆེ། །རིག་པའི་རྒྱལ་པོ་ཧེ་རུ་ཀ །

ཞེས་པ་སྟེ། གོང་དུ་བསྟེན་པའི་ཡབ་ཀྱི་སྙིང་པོ་དང་ཉེ་སྙིང༌། ཡུམ་གྱི་སྙིང་པོ་དང་ཉེ་སྙིང་སྟེ་བཞི་པོ་ས་སྟེང་གི་རིན་པོ་ཆེ་བཞི་དང་འདྲ་སྟེ་རང་གཞན་གྱི་དོན་ཡོངས་སུ་རྫོགས་པར་གྲུབ་པའི་ཕྱིར་རོ། །དེར་མ་ཟད་སངས་རྒྱས་ཀྱི་སྙིང་པོ་ཆོས་དཀོན་མཆོག་ཡིན་པས་ཀྱང་རིན་པོ་ཆེ་ཞེས་བརྗོད་དོ། །ཕྲེང་བའི་སྔགས་སམ་རྩ་བའི་སྔགས་བཟླས་པས་ནི་སྒྲུབ་པ་པོ་ཡིས་དངོས་གྲུབ་དམ་པ་ཐོབ་པར་འགྱུར་ཞེས་པའི་ཐ་ཚིག་གོ །མཁའ་འགྲོ་མའི་རིག་སྔགས་ཆེས་ཟབ་པར་འཇོག་པ་རྣམས་ཀྱང་ངོ་བོ་རིག་པའི་རྒྱལ་པོ་དཔལ་ཧེ་རུ་ཀའི་ཤེས་ལས་གཞན་དུ་མེད་པར་ཤེས་དགོས་སོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་དྲུག་གི་སྔགས་བཏུ་བའི་ཆོ་གའི་ལེའུ་སྟེ་བརྒྱད་པའོ།། །།

 ༈ **གཉིས་པ་སྔགས་ཀྱི་ལས་ཚོགས་བསྟན་པ་ལ་ལྔ། རྩ་བའི་སྔགས་ཀྱི་ལས་ཚོགས་བསྟན་པའི་ལེའུ། སྙིང་པོ་དང་དེའི་ལས་ཚོགས་བསྟན་པའི་ལེའུ། སྐྱེ་བ་བདུན་པའི་མཚན་ཉིད་བསྟན་པའི་ལེའུ། ཉེ་བའི་སྙིང་པོའི་ལས་ཚོགས་བསྟན་པའི་ལེའུ། གོ་ཆའི་སྔགས་ཀྱི་ལས་ཚོགས་བསྟན་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

གོང་དུ་རྐང་པ་བརྒྱད་པའི་སྔགས་བཏུ་བར་བསྟན་པ་ལ་སྔགས་ཀྱི་ལས་ཚོགས་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ནི།**

 རྡོ་རྗེ་མཁའ་འགྲོ་ལས་གསུངས་པའི་རྐང་པ་བརྒྱད་པའི་ལས་ཚོགས་ཀྱི་འཁོར་ལོ་བྲི་ཐབས་བསྟན་པ་ལ། ཐོག་མར་ཨེ་གྲུ་གསུམ་བཅད་པའི་དབུས་སུ་ཟླ་བའི་དཀྱིལ་འཁོར། དེའི་སྟེང་དུ་འཁོར་ལོ་རྩིབས་བརྒྱད་པ་གསུམ་རིམ་ནང་ནས་རིམ་པ་བཞིན་རྡོ་རྗེ་པདྨ་འཁོར་ལོས་བསྐོར་བ། ལྟེ་བ་པདྨ་འདབ་མ་བརྒྱད་པ། དེའི་དབུས་སུ་གཙོ་བོ་ཡབ་ཡུམ་གྱི་ས་བོན་ཧཱུཾ་དང་བཾ་དགོད། འདབ་མ་བརྒྱད་ལ་རྐང་པ་བརྒྱད་པའི་སྔགས་བྲི། འཁོར་ལོའི་རྩིབས་རྣམས་ལ་མཁའ་འགྲོ་མ་སུམ་ཅུ་རྩ་གཉིས་ཀྱི་སྙིང་པོ་བྲི། སྒོ་དང་མཚམས་ཀྱི་ཐད་དུ་མཁའ་འགྲོ་མ་བརྒྱད་ཀྱི་སྙིང་པོ་དང༌། དུར་ཁྲོད་ཀྱི་གནས་སུ་རྐང་པ་བརྒྱད་པའི་སྔགས་མཱ་ར་ཡ་ཕཊ་ཀྱི་ཤམ་བུ་དང་བཅས་པ་དང༌། རྡོར་ཕྲེང་དང་མེ་འོད་ཀྱི་བར་དུ་ཀ་ར་ཀ་རའི་སྔགས་བྲི་བར་བྱའོ། །དབུས་ཀྱི་ས་བོན་གྱི་མཐར་བསྒྲུབ་བྱའི་མིང་དང་ལས་ཆེན་བཅུ་གཉིས་གང་སྒྲུབ་པར་བྱེད་པའི་སྤེལ་ཚིག་བྲིས་ལ་རབ་གནས་བྱའོ། །

**གཉིས་པ་ལ་གསུམ། བཤད་པར་ཞལ་གྱིས་བཞེས་ཏེ་ལས་སྤྱིར་བསྟན་པ། འཁོར་ལོའི་ལས་ཚོགས་བྱེ་བྲག་ཏུ་བཤད་པ། དེའི་ཕན་ཡོན་བསྟན་པས་མཇུག་བསྡུ་བའོ། །དང་པོ་ནི།**

དེ་ནས་རྩ་བའི་གསང་སྔགས་ཀྱི། །ལས་ཆོག་གོ་རིམ་ཇི་བཞིན་དུ། །དེ་ནི་རྣམ་པར་བཤད་པར་བྱ། །འཇིག་རྟེན་གསུམ་གང་ཅི་ཡོད་རྣམས། །ཐམས་ཅད་སྐད་ཅིག་གིས་འགྲུབ་པར། །ལས་རྣམས་ཐམས་ཅད་བྱེད་པའོ། །

ཞེས་པ་སྟེ། དེ་ནས་རྩ་བའི་སྔགས་ཀྱི་དངོས་གྲུབ་ཀྱི་ལས་ཆོག་གོ་རིམ་ཇི་ལྟ་བ་བཞིན་དུ་ཐུན་མོང་དང་མཆོག་གི་རིམ་པ་དེ་ནི་སོ་སོར་ཕྱེ་ནས་ང་ཡིས་རྣམ་པར་བཤད་པར་བྱའོ་ཞེས་ཞལ་གྱིས་བཞེས་ནས། འཇིག་རྟེན་གསུམ་ན་གཞན་ལས་མཆོག་ཏུ་གྱུར་པའི་དོན་ཐུན་མོང་མ་ཡིན་པའི་དངོས་གྲུབ་ཅི་ཡོད་པ་ཐམས་ཅད་འཁོར་ལོའི་སྔགས་དང་རྫས་ལ་བརྟེན་ནས་སྐད་ཅིག་གིས་ཕྲིན་ལས་ཐམས་ཅད་ཐོགས་མེད་སྒྲུབ་པར་བྱེད་དོ། །

**གཉིས་པ་ལ་གཉིས། འཇིག་རྟེན་གསུམ་འདུལ་བའི་ལས་སྣ་ཚོགས་བསྟན་པ་དང༌། སྔགས་ཀྱི་སྤྱོད་པ་དང་འབྲེལ་བའི་ལས་ཆེན་བཅུ་གཉིས་བསྟན་པའོ། །དང་པོ་ནི།**

ལྷ་ཐམས་ཅད་དང་ཀླུ་ཐམས་ཅན་དང་གནོད་སྦྱིན་ཐམས་ཅད་དང་དྲི་ཟ་ཐམས་ཅད་ཀྱི་སྐྱེ་གནས་ཐམས་ཅད་དྲན་པ་ཙམ་གྱིས་གསོད་པར་བྱེད་དོ། །

ཞེས་པ་སྟེ། སྔོན་བཅོམ་ལྡན་འདས་ཀྱི་ལྷ་དང་ཀླུ་དང་སྲིན་པོ་དང་ལྷ་མ་ཡིན་ཐམས་ཅད་དབང་དུ་བྱེད་པ་དང་ལོངས་སྤྱོད་པ་དང་ཐིམ་པ་བཞིན་དུ་འདིར་རྣལ་འབྱོར་པས་རྐང་པ་བརྒྱད་པའི་སྔགས་ཀྱི་མཐར་མ་རཱ་ཡ་བཏགས་ཏེ་བཟླས་པ་དང་ཐུགས་གསུང་སྐུའི་འཁོར་ལོའི་འཁྲུལ་དུ་འཁོར་བའི་སྔགས་དང་རྫས་ཀྱི་མཐུ་ལས། ལྷ་དང་ཀླུ་སོགས་ཐམས་ཅད་དྲན་པ་ཙམ་གྱིས་གསོད་པར་བྱེད་དོ། །ཞེས་དང༌།

སྤྲིན་ཐམས་ཅད་འཐོར་བ་དང་ཆར་འབེབས་པར་བྱེད་པ་དང་ཟློག་པར་བྱེད་དོ། །

ཞེས་པ་སྟེ། བཤད་པའི་རྒྱུད་ལས་གསུངས་པ་ལྟར་ཀླུ་བརྒྱད་འདུལ་བའི་ཆོ་ག་བྱ་བ་སྟེ། དེ་ཡང་རྒྱ་མཚོ་དང༌། ཁྲོན་པའམ་རྫིང་བུའི་འགྲམ་དུ་ཀླུ་བརྒྱད་ཀྱི་དཀྱིལ་འཁོར་བྲི། ཕྱོགས་མཚམས་ཀྱི་འདབ་མ་བརྒྱད་ལ་མཐར་ཡས་དང་ནོར་རྒྱས་ལ་སོགས་ཀླུ་བརྒྱད་དགོད། དབུས་སུ་བཅོམ་ལྡན་འདས་བྱ་ཁྱུང་ཆེན་པོར་བསྒོམས་ནས་བསྙེན་པར་བྱ། མཚན་མ་བྱུང་ན་འཁྲུལ་འཁོར་བྲིས་ཏེ་གྲོག་མཁར་གྱི་ས་དང་བཅས་ཀླུ་བརྒྱད་ཀྱི་སྙིང་ཁར་བཅུག་པ་དང༌། འོ་མའི་སྦྱིན་སྲེག་ཕུལ་བས་སྤྲིན་ཐམས་ཅད་འཐོར་བ་དང་ཆར་འབེབས་པར་བྱེད་པ་དང་ཆར་ཟློག་པ་ཡང་བྱེད་དོ། །ཞེས་དང༌།

རྒྱ་མཚོ་སྐེམས་པར་བྱེད་པར་བྱེད་དོ་ཆུ་བོ་རྒྱུན་ཕྱོགས་ལས་བཟློག་སྟེ་འབབ་པར་སྟོན་ཏོ་དཔའ་བོ་ཟློག་པར་བྱེད་དོ། །

ཞེས་པ་སྟེ། ཡང་ཀླུ་བརྒྱད་གནོན་པའི་མཁའ་ལྡིང་བསྒོམས་ནས་མཚན་མ་བྱུང་ན། རྒྱ་མཚོའི་དབུས་སུ་འདུག་པར་བསམས་ནས་ཉི་མ་བཅུ་གཉིས་ཀྱི་གཟི་བརྗིད་དང་ལྡན་པར་བསྒོམས་པས་སྐེམས་པར་བྱེད་དོ། །རྐང་པ་བརྒྱད་པའི་འཁོར་ལོ་རིགས་ངན་གྱི་ཐོད་པའི་ནང་དུ་བྲིས་ཆུ་བོའི་རྒྱུན་ལ་འཇོག །ཆུ་བོ་ལ་ཁ་ཊྭཱཾ་གས་བསྣུན་ན་རྒྱུན་ཕྱོགས་ལས་ཟློག་པར་བྱེད་དོ། །ལག་པ་གཡོན་པའི་མཐིལ་དུ་རྐང་པ་བརྒྱད་པའི་འཁོར་ལོ་བསྒོམས་ནས་ལག་པ་གྱེན་དུ་བཏེགས་གཡས་སྡིགས་མཛུབ་བྱས་ན་དཔའ་བོ་སྟེ་རྡོ་རྗེ་ཐོག་ཟློག་པར་བྱེད་དོ། །ཞེས་དང༌།

གསང་སྔགས་འདི་བཟླས་བརྗོད་འབུམ་བྱས་པས་ས་གཡོ་བར་བྱེད་པ་དང་ཤིང་ལ་འཛེགས་ཏེ་གང་དུ་འདོད་པ་དེར་འགྲོ་བར་བྱེད་དོ། །

ཞེས་པ་སྟེ། བཅོམ་ལྡན་འདས་ཞལ་བཞི་ཕྱག་བཅུ་གཉིས་པ་བསྒོམས་ནས་མདུང་རྩེ་གསུམ་པ་ས་ལ་བསྣུན་ན་ས་གཡོ་བར་བྱེད་དོ། །བསྙེན་པ་ལ་མཚན་མ་ཐོབ་པ་དང་རྐང་པ་བརྒྱད་པའི་འཁོར་ལོ་རང་གི་རྐང་པ་གཉིས་ལ་བསྒོམས་ཏེ་ནམ་མཁའ་ལ་སྐས་གདང་ཡོད་པར་བསྒོམས་ནས་འཛེགས་པས་གང་འདོད་པ་དེར་འགྲོ་བར་བྱེད་དོ། །ཞེས་དང༌།

སྔགས་ཐམས་ཅད་འཕྲོག་པར་བྱེད་པ་དང་དངོས་གྲུབ་ཐམས་ཅད་འཕྲོག་པར་བྱེད་དོ། །

ཞེས་པ་སྟེ། རྐང་པ་བརྒྱད་པའི་འཁོར་ལོ་ལ་དུག་ཁྲག་དང་ལན་ཚྭས་བྱུགས་ནས་ཕས་ཀྱི་བྱད་མའི་ཕྱོགས་སུ་མནན་ན་ཕ་རོལ་པའི་རིག་སྔགས་འཕྲོག་པར་བྱེད་དོ། །རང་ཉིད་སྔར་བསྙེན་པ་འབུམ་བྱས་ཏེ་མཚན་མ་ཐོབ་པ་དང༌། ཕ་རོལ་པའི་གཟུགས་བརྙན་བྱས་ལ་དེའི་སྙིང་ཁར་རྐང་པ་བརྒྱད་པའི་འཁོར་ལོ་བཅུག་ནས་སྦྱིན་སྲེག་བྱ་བའམ་ཆུ་བོར་དོར་བའམ་ས་འོག་ཏུ་བཅུག་ན་དེའི་དངོས་གྲུབ་ཐམས་ཅད་འཕྲོག་པར་བྱེད་དོ། །ཞེས་དང༌།

ཁྲག་འདྲེན་པར་བྱེད་པ་དང་སླར་ཡང་གཏོང་བར་བྱེད་དོ། །

ཞེས་པ་སྟེ། སྤྲ་ཚིལ་གྱི་ལིངྒ་སོར་བརྒྱད་པ་བྱས་ལ་དེའི་སྙིང་ཁར་རྐང་པ་བརྒྱད་པའི་འཁོར་ལོ་ཁྲག་དང་བཅས་པ་བཅུག་སྟེ་གསང་བའི་གནས་སུ་ཁབ་བཙུགས་ན་ཁྲག་འདྲེན་པར་བྱེད་དོ། །སླར་འོ་མས་བཀྲུས་ན་གཏོང་བར་བྱེད་དོ། །ཞེས་དང༌།

གཟུགས་བརྒྱ་སྟོང་ཕྲག་དུ་མར་བྱེད་དོ། །འདོད་ན་སྣང་བར་བྱེད་ཅིང་མི་འདོད་ན་མི་སྣང་བར་བྱེད་དོ། །

ཞེས་པ་སྟེ། མིའི་ཐོད་པར་ཨེ་༼རནགས༽་དང་སྨྱོ་བྱེད་ཀྱི་ས་བོན་བཏབ་ལ་བསྐྱེད་ནས་སྨིན་པ་དང་ཉི་ཤུ་དགུ་ལ་བུད་མེད་ཀྱི་ཁྲག་དང་བདུད་རྩི་ལྔ་བླུགས་པས་འབྲས་བུ་སྨིན་ན་སྲོག་ཆགས་གང་ཡང་རུང་བའི་སྤུས་སྐུད་པ་བྱས་ཏེ་སྲོག་ཆགས་དེའི་མགུལ་དུ་བཏགས་ན་དེའི་གཟུགས་སུ་འགྱུར་བར་བྱེད་དོ། །དེ་ཡང་གསེར་ཤིང་གི་ས་བོན་བླངས་ལ་ཉི་ཤུ་དགུ་ལ་ཁྱིའི་ཐོད་པའི་ནང་དུ་སྦྲུལ་ནག་པོའི་ཞག་གིས་བསྐུས་ཏེ་བསྐྱེད་ནས་སྨིན་པ་དང་བླངས་ལ་སེམས་ཅན་གང་གི་མགུལ་དུ་བཅིངས་ན་དེ་མི་སྣང་བར་བྱེད་དོ་བཀྲོལ་ན་སྣང་བར་བྱེད་དོ། །ཞེས་དང༌།

ཁང་བཟང་དང་ཤིང་གི་རྩེ་མོ་ལ་སོགས་པ་ཕྱེ་མར་བྱེད་དོ། །དུག་བདུད་རྩིར་བྱེད་པ་དང་བདུད་རྩི་ཡང་དུག་ཏུ་བྱེད་དོ། །ཟླ་བ་ཆུར་བྱེད་པ་དང་ཆུ་ཡང་ཟླ་བར་བྱེད་དོ། །དྲི་ཐམས་ཅད་འཕྲོག་པར་བྱེད་དོ། །གང་དུ་འདོད་པ་དེར་འཕྲོ་བར་བྱེད་དོ། །

ཞེས་པ་སྟེ། རང་ཧེ་རུ་ཀ་བསྒོམས་ནས་དགྲ་སྟ་ལ་རྐང་པ་བརྒྱད་པའི་འཁོར་ལོ་བྲིས་ཏེ་བསྣུན་ན་གང་ལ་བསྣུན་ཀྱང་ཕྱེ་མར་བྱེད་དོ། །ལག་པ་གཡོན་པའི་མཐིལ་དུ་རྐང་པ་བརྒྱད་པའི་འཁོར་ལོ་བཀོད་དེ་སྣ་བུག་གཡོན་པའི་རླུང་གིས་རེག་ན་དུག་བདུད་རྩིར་བྱེད་དོ། །ཀུ་བའི་ས་བོན་བླངས་ལ་སྦྲུལ་ནག་པོའི་ཞག་གིས་བྱུགས་ཏེ་སྦྲུལ་གྱི་ཐོད་པར་བཀང་སྟེ་བསྐྱེད་པ་དེའི་ཁུ་བས་དཔྲལ་བར་ཐིག་ལེ་བྱས་ན་བཟའ་བཏུང་ལ་བལྟས་པ་ཙམ་གྱིས་དུག་ཏུ་བྱེད་དོ། །སྨན་ཨརྐའི་མེ་སྤོར་ལ་པདྨའི་སྣལ་མའི་ཕྱེ་མ་འོ་མས་བརླན་ཏེ་སྦྱིན་སྲེག་བྱས་དེའི་ཐལ་བ་ཙི་ཏྲ་ཀའི་ཁུ་བ་དང་སྦྲུས་ཏེ་རིལ་བུ་བྱས་གྲིབ་མ་ལ་བསྐམས་ཏེ་གྲོ་སོབ་ཀྱི་ནང་དུ་བཅུག་སྟེ་དེས་ཆང་གི་སྣོད་བཀྲུ་ན་ཆང་ཟླ་བའི་བདུད་རྩི་ལྟ་བུར་བྱེད་དོ། །ཀུ་སུ་མའི་ཕྱེ་མ་ཤིང་ཛམྦུའི་འབྲས་བུའི་ཆུ་ནང་བླུགས་ན་ཆུ་ཟླ་བ་དང་འདྲ་བའི་ཆང་དུ་བྱེད་དོ། །ཚེར་མ་དང་བཅས་པའི་ཤིང་ཀ་ར་ཉྫའི་ཕྱེ་མས་བདུག་ན་ཆང་ལ་སོགས་པའི་དྲི་འཕྲོག་པར་བྱེད་དོ། །གཉྫ་དང་ན་ག་གེས་གླ་རྩི་དང་བསྲེས་པས་གུ་གུལ་གྱིས་བདུག་ན་གླ་རྩིའི་དྲི་འཕྲོ་བར་བྱེད་དོ། །ཞེས་དང༌།

ནམ་མཁའ་ལྡིང་གི་མདོག་གིས་འགྲོ་བ་འབྱིན་པར་བྱེད་པ་དང་ཤི་བའི་དུས་ཀྱི་ལྷ་མོ་དང༌། གང་ཞིག་ཀུན་ཏུ་སྤྱོད་པའི་མིའི་མཆོག་དེའི་ལག་མཐིལ་ན་ཡོད་པའི་དཔལ་གང་གིས་ཀྱང་མི་འཕྲོག་པར་འགྱུར་རོ། །རྣམ་པ་དེ་ལྟ་བུའི་ཆོ་ག་དང་ལྡན་པའི་དངོས་གྲུབ་ཀྱི་འབྲས་བུ་ཐམས་ཅད་འགྲུབ་པར་འགྱུར་རོ། །

ཞེས་པ་སྟེ། སྔགས་རྫས་སྤངས་པའི་ཏིང་ངེ་འཛིན་གྱི་ཐབས་དང་ལྡན་པའི་ནམ་མཁའ་ལྡིང་གི་མདོག་ནི་གསང་བའི་རྡོ་རྗེ། འགྲོ་བ་འབྱིན་པ་ནི་ཁུ་བ་གྱེན་དུ་བཟློག་པ། ཤི་བའི་དུས་ཀྱི་ལྷ་མོ་ནི་རྟོག་མེད་ཙནྡྲ་ལི། གང་ཞིག་ཀུན་ཏུ་སྤྱོད་པའི་མི་མཆོག་ནི་བྱང་ཆུབ་ཀྱི་སེམས་མི་ཉམས་པའི་རྣལ་འབྱོར་པ་དང༌། དེའི་ལག་མཐིལ་ན་ཡོད་པའི་དཔལ་ནི་དངོས་གྲུབ། སྔར་བསྟན་པའི་དངོས་གྲུབ་གང་གིས་ཀྱང་འདིའི་དཔལ་མི་འཕྲོག་པར་འགྱུར་རོ། །རྣམ་པ་དེ་ལྟ་བུ་དང་ལྡན་པའི་ཏིང་ངེ་འཛིན་ཡོད་ན་དངོས་གྲུབ་ཀྱི་འབྲས་བུ་ཐམས་ཅད་དོན་དང་ལྡན་པར་འགྱུར་རོ། །ཞེས་དང༌།

དྲན་པ་ཙམ་གྱིས་གསོད་པར་བྱེད་པ་དང་མི་སྐྱེད་པར་བྱེད་དོ། །ས་བོན་རྣམ་པར་གཤིག་པར་བྱེད་པ་དང༌། སེར་བ་ལྡོག་པར་བྱེད་དོ་དྲན་པ་ཙམ་གྱིས་གློག་སྐྱེད་པར་བྱེད་དོ། །

ཞེས་པ་སྟེ། དུར་ཁྲོད་ཀྱི་ཐལ་བས་དགྲ་བོའི་རཱུ་པ་བྱས་རྐང་པ་བརྒྱད་པའི་འཁོར་ལོ་སྙིང་གར་བཅུག །བསྒྲུབ་བྱ་བཀུག་ནས་ཕུར་བུས་བཏབ་ཆུ་ཚན་བླུགས་ཏེ་དུར་ཁྲོད་དུ་སྦས་ན་མྱུར་དུ་གསོད་པར་བྱེད་དོ། །སྤྲ་ཚིལ་གྱི་ལིངྒ་ལ་རྣམ་ཤེས་བཅུག་ལ་ཚོན་སྐུད་དཀྲིས་ཏེ་འཕངས་ན་སླར་གནས་དེར་མི་སྐྱེད་པར་བྱེད་དོ། །ཏིལ་མར་ཀྱིས་བསྐུས་ཏེ་རྐང་པ་བརྒྱད་པའི་སྔགས་བཟླས་ཏེ་མེ་ལ་བསྲེགས་ན་ས་བོན་འཇོམས་པར་བྱེད་དོ། །སྒྲ་གཅན་རྒྱུ་བའི་ནུས་སུ་རྐང་པ་བརྒྱད་པའི་སྔགས་བཟླས་ཏེ་ཐོད་པའི་ཁྲག་མེ་ལ་བླུགས་ན་སེར་བ་འབེབས་པར་བྱེད་དོ། །མདུང་རྩེ་གསུམ་ལ་སྔགས་བཟླས་ཏེ་ཀླད་ལ་བསྐོར་ན་སེར་བ་ཟློག་པར་བྱེད་དོ། །དྲན་པ་ཙམ་གྱིས་སྔགས་ཡུངས་ཀ་ར་ལ་བཏབ་སྟེ་གཏོར་ན་གློག་སྐྱེད་པར་བྱེད་དོ། །ཞེས་དང༌།

ལྷ་ཐམས་ཅད་ཀྱི་གཟུགས་བརྙན་གར་བྱེད་དུ་འཇུག་གོ །གང་གིས་གྲུབ་པའི་ཕྱིར་མིང་ནས་བཟུང་སྟེ་ལན་ཅིག་བཟླས་ན་དེའི་མོད་ལ་འཆི་བར་འགྱུར་རོ། །ས་མ་ལུས་པ་རྣམས་ལ་ལོངས་སྤྱོད་པར་འགྱུར་རོ། །འདོད་ན་བསྡུས་པར་འགྱུར་རོ། །

ཞེས་པ་སྟེ། རྐང་པ་བརྒྱད་པའི་འཁོར་ལོ་ལྷའི་སྙིང་ཁར་འདོགས་ལ། འོད་མའི་གཞུ་ལ་ཀ་ར་ཝཱི་རའི་མདའ་མཚལ་ཆེན་གྱིས་བྱུགས་ཏེ་ཐུགས་ཀར་འཕངས་ན་ལྷའི་གཟུགས་བརྙན་གར་བྱེད་པར་འགྱུར་རོ། །སྲིན་ལག་གཡོན་པས་ཁྲག་གིས་གཟུགས་བརྙན་བྲི་སྙིང་ཁར་འཁོར་ལོ་བྲིས་ཏེ་མིང་ནས་བཟུང་སྟེ་རྐང་པ་བརྒྱད་པའི་སྔགས་དང་སྤེལ་ཏེ་ལན་ཅིག་བཟླས་ན་གཟས་པ་དེ་དེའི་མོད་ལ་འཆི་བར་འགྱུར་རོ། །བ་ལང་གི་ཤ་དང་བཅས་པ་ལ་རྐང་པ་བརྒྱད་པའི་སྔགས་ཀྱིས་སྦྱིན་སྲེག་བྱས་ན་ས་མ་ལུས་པ་རྣམས་ལ་དབང་བའི་རྒྱལ་སྲིད་ཐོབ་པར་འགྱུར་རོ། །འདོད་པའི་སྐྱོན་གྱིས་སྐྱོ་ནས་རྒྱལ་སྲིད་ཀྱི་གཡེང་བ་བསྡུས་པར་འདོད་ན་གཏན་པ་མེད་པའི་ཆོས་སྦྱིན་དང་ཞི་བའི་སྦྱིན་སྲེག་གིས་སྡུད་པར་བྱེད་དོ། །

**གཉིས་པ་ནི།**

བཅོམ་ལྡན་འདས་འདི་ལ་ནི་བརྟུལ་ཞུགས་ཉི་དགོས་སྤྱོད་པ་དང་སྨྱུང་བར་མི་དགོས་ཏེ། རྟོག་པའི་བྱ་བ་ཆོ་ག་འདིས་ཅི་འདོད་པའི་ལས་རྣམས་བྱའོ། །

ཞེས་པ་སྟེ། དེ་སྔགས་ཀྱི་སྤྱོད་པ་ནི་ཅི་ལྟ་བུས་བྱ་ཞེ་ན། བཅོམ་ལྡན་འདས་ཀྱི་མཚན་ནས་སྨོས་ཏེ་རྐང་པ་བརྒྱད་པའི་སྔགས་འདི་བཟླས་པ་ལ་ནི་དཀའ་ཐུབ་ཀྱི་བརྟུལ་ཞུགས་མི་དགོས་སྦྱོར་བ་སྨྱུང་བར་གནས་པ་ལ་སོགས་པའི་བྱས་ཆོས་མི་དགོས་ཏེ། རྩོལ་མེད་རང་ཤུགས་ཀྱི་རྣམ་པ་རྟོག་པ་ཡེ་ཤེས་སུ་བསྒྱུར་བར་བྱ་བ་འདིས་ཆོས་ཐམས་ཅད་ཅི་བདེར་བྱས་ན་དངོས་གྲུབ་ཅི་འདོད་གྲུབ་པར་འགྱུར་རོ། །ཞེས་དང༌།

གལ་ཏེ་ཁྲོས་པས་ལན་ཅིག་བཟླས་ན་བྱེ་བ་གསོད་པར་འགྱུར་རོ། །ཞི་བས་བཟླས་ན་འཚོ་བར་བྱེད་དོ། །

ཞེས་པ་སྟེ། དུར་ཁྲོད་ཀྱི་རས་ལ་དུག་ཁྲག་གིས་རྐང་པ་བརྒྱད་པའི་འཁོར་ལོའི་དབུས་སུ་མིང་མཐའ་མ་རཱ་ཡ་ཕཊ་ཅེས་བྲི། བསྙེན་པ་བྱས་ནས་ལས་སྦྱོར་ལ་དྲག་རྫས་དང་བཅས་ལིངྒའི་སྙིང་ཁར་བཅུག་རྐང་པ་བརྒྱད་པ་ཤམ་བུ་བཅས་ལན་ཅིག་བཟླས་པས་བྱེ་བ་གསོད་པར་བྱེད་དོ། །ཞི་བའི་བཟླས་པ་དང་འོ་མས་བཀྲུས་ན་འཚོ་བར་བྱེད་དོ། །ཞེས་དང༌།

དུར་ཁྲོད་ཀྱི་སོལ་བ་ལན་ཅིག་བཟླས་པས་གང་ལ་བསྣུན་པ་དེ་དེའི་མོད་ལ་ལྟུང་བར་བྱེད་དོ། །ཐལ་བ་ལ་ཡོངས་སུ་བཟླས་ཏེ་གང་ལ་བསྣུན་ན་དེ་དེའི་མོད་ལ་ཤ་ཟས་བཟུང་བར་འགྱུར་རོ། །

ཞེས་པ་སྟེ། ཉི་ཤུ་དགུ་ལ་ཤིང་ཨརྒ་བསྲེགས་པའི་སྦྱིན་སྲེག་བྱས་དྷ་དུ་རའི་ཁུ་བས་མེ་བསད་པའི་སོལ་བའི་ཁུ་བ་དུག་ཁྲག་དང་བཅས་པས་རྐང་པ་བརྒྱད་པའི་འཁོར་ལོ་བྲི་སྟེ་རཱ་པ་ལ་བཅུག་དུར་ཁྲོད་ཀྱི་སོལ་བའི་སྟ་རེ་བྱས་ཏེ་ལིངྒ་གཏུབས་ན་དེའི་མོད་ལ་ལྟུང་བར་བྱེད་དོ། །དུར་ཁྲོད་ཀྱི་ཐལ་བ་ལ་སྔགས་བཟླས་ཏེ་གང་ལ་བསྣུན་ན་དེའི་མོད་ལ་ཤ་ཟས་བཟུང་ནས་དགུག་པར་འགྱུར་རོ། །ཞེས་དང༌།

དུར་ཁྲོད་ཀྱི་སོལ་བ་ལ་ལན་ཅིག་བཟླས་ན་སྤང་ལེབ་སོགས་ལ་མཚན་མ་གང་གི་མིང་བྲིས་པ་དེ་གདོན་ཆེན་པོས་བཟུང་བར་འགྱུར་རོ། །ཨ་ཏི་མུག་ཏའི་ལྕུགས་མ་ལ་ལན་ཅིག་བཟླས་ནས་གང་ལ་བསྣུན་པ་དེའི་མོད་ལ་རླུང་ཤུགས་ཀྱིས་འོང་བར་འགྱུར་རོ། །

ཞེས་པ་སྟེ། དུར་ཁྲོད་ཀྱི་སོལ་བ་ལ་སྔགས་ལན་ཅིག་བཟླས་ནས་ཉི་ཤུ་རྩ་དགུའི་མཚན་མོ་སྤང་ལེབ་ལ་གཟའ་ཆེན་པོ་བརྒྱད་བྲིས་དེ་དག་གི་སྙིང་ཁ་འཁོར་ལོ་སྤེལ་ཚིག་དང་བཅས་པ་བཅུག་སྟེ་སྔགས་བཟླས་ན་བཟའ་ཆེན་པོ་བརྒྱད་ཀྱི་གདོན་གྱིས་བཟུང་ནས་སྣང་བར་འགྱུར་རོ། །ཨ་ཏི་མུག་ཏའི་ལྕུགས་མ་ལ་སྔགས་བཟླས་ཏེ་བསྒྲུབ་བྱའི་གཟུགས་བརྙན་ལ་མང་དུ་བསྣུན་པས་དྲན་མེད་དུ་བརྒྱལ་ཏེ་རླུང་གི་རྔ་མོ་ལ་བསྐོན་ནས་རང་གི་མདུན་དུ་འོང་ནས་འཆིང་བ་བྱེད་པར་འགྱུར་རོ། །ཞེས་དང༌།

གསེག་མ་ལ་ལན་ཅིག་བཟླས་ཏེ་གང་ལ་བཏབ་པ་དེ་རེངས་པར་འགྱུར་རོ། །གང་དུ་འདོད་པ་དེར་འགྲོ་བར་འགྱུར་རོ། །

ཞེས་པ་སྟེ། །མིའི་ཐོད་པའི་དུམ་བུ་ལ་བ་བླ་དང་ཡུང་བས་འཁྲུལ་འཁོར་སྤེལ་ཚིག་དང་བཅས་པ་བྲིས་ཏེ་ལམ་གཞི་མདོར་སྦས་ཏེ་གསེག་མ་ལ་སྔགས་བཟླས་ཏེ་བཏབ་པས་རེངས་པར་འགྱུར་རོ། །རླུང་གིས་ཁྱེར་བའི་ཤིང་ལོ་ལ་ཁྭ་ཏའི་ཁྲག་གིས་འཁོར་ལོ་མིང་དང་བཅས་པ་བྲིས་ཏེ་རླུང་འཚུབ་ཆེན་གྱེན་དུ་ལྡང་ལ་བསྐུར་ན་བསྐྲད་པའི་གནས་དེར་ཡུད་ཀྱིས་འགྲོ་བར་འགྱུར་རོ། །ཞེས་དང༌།

གུ་གུལ་གྱི་མེ་ལ་ལན་ཅིག་བཟླས་ཏེ་སྤོས་སུ་སྦྱར་ན་སེམས་ཅན་ཐམས་ཅད་འབེབས་པར་འགྱུར་རོ། །ལག་པ་ལ་ལན་ཅིག་བཟླས་ཏེ་བཀབ་ན་ནག་པོས་ཟིན་པའི་དུག་སོས་པར་བྱེད་དོ། །

ཞེས་པ་སྟེ། ར་ཐུག་གི་རྭ་དང་རྨིག་པ་མི་ཚིལ་དང་བཤང་བ་བཅས་གུ་གུལ་གྱི་མེ་ལ་སྤོས་སུ་བྱས་ཏེ་བདུག་ན་སེམས་ཅན་ཐམས་ཅད་ལ་མཁའ་འགྲོ་མ་འབེབས་པར་འགྱུར་རོ། །ལག་པ་གཡོན་པ་ལ་སྔགས་བཏབ་ཆང་ལ་བཀབ་སྟེ་སྲིན་ལག་ཁར་བཅུག་སྟེ་ལྕེས་གཞིབས་ན་དུས་སུ་ཟིན་པའི་དུག་གསོ་བར་བྱེད་དོ། །ཞེས་དང༌།

མཁའ་འགྲོ་རྒྱས་བཏབ་པ་ལ་ལན་ཅིག་བཟླས་པའི་ཆུས་དེ་གཏོར་བར་བྱེད་དོ། །ཀ་ར་ཝཱི་རའི་ལྕགས་མ་ལ་ལན་ཅིག་བཟླས་པས་མངལ་གང་དུ་འདོད་པ་དེར་འཕོ་བར་འགྱུར་རོ། །

ཞེས་པ་སྟེ། དུར་ཁྲོད་ཀྱི་རས་ལ་ཨ་ཏི་མུག་ཏའི་ལྡེ་གུས་འཁྲུལ་འཁོར་བྲིས་ཏེ་དབུས་སུ་ཨེ་གྲུ་གསུམ་གྱི་ཟུར་གསུམ་ལ་ཨ་གསུམ་དང་དབུས་མིང་དང་རཀྵ་བྲིས་ཏེ་བསྒྲུབ་བྱའི་མགུལ་དུ་བཏགས་ལ་གདོན་གྱི་ཕྱོགས་སུ་སྔགས་བཟླས་པའི་ཆུས་གཏོར་ན་གདོན་ཞི་བར་བྱེད་དོ། །དུར་ཁྲོད་ཀྱི་རས་ལ་འཁོར་ལོ་བསྒྲུབ་བྱའི་མིང་དང་བཅས་པ་བྲིས་བུད་མེད་ཀྱི་རོ་བསྲེགས་པའི་ཐལ་བ་དང་ཙནྡན་དམར་པོའི་རྡུལ་བཅས་བསྒྲུབ་བྱའི་སྙིང་ཁར་བཅུག་སྟེ། ཀ་ར་ཝཱི་རའི་ལྕུགས་མ་དུར་ཁྲོད་ཀྱི་མེ་ལ་གདུང་ནས་ཀླད་ལ་བསྐོར་ཏེ་ལྟེ་བ་ལ་བསྣུན་ན་མ་ཡི་གང་འདོད་པ་དེར་འཕོ་བར་འགྱུར་རོ། །

**གསུམ་པ་ཕན་ཡོན་བསྟན་པས་མཇུག་བསྡུ་བ་ལ་གཉིས། མ་ཤེས་པའི་ཉེས་དམིགས་དང༌། ཤེས་པའི་ཕན་ཡོན་བསྟན་པའོ། །དང་པོ་ནི།**

ཧེ་རུ་ཀ་དཔལ་ཡེ་ཤེས་ནི། །མི་ཤེས་དངོས་གྲུབ་མངོན་འདོད་པ། །དེ་ནི་ཕུབ་མ་བརྡུང་དང་འདྲ། །གསང་སྔགས་འདི་ནི་མེད་པ་རུ། །དངོས་གྲུབ་དང་ནི་བདེ་བ་དག །མི་ཡིས་ཐོབ་པར་མི་འགྱུར་རོ། །གསང་སྔགས་འདི་ནི་མི་ཤེས་པར། །རྣལ་འབྱོར་པ་ནི་མངོན་འདོད་པ། །དེ་ཡི་ངལ་བ་དོན་མེད་དེ། །འབྲས་བུ་ཐོབ་པར་མི་འགྱུར་རོ། །

ཞེས་པ་སྟེ། དཔལ་ཧེ་རུ་ཀའི་ཡེ་ཤེས་ཀྱི་དངོས་རྒྱུ་རྐང་པ་བརྒྱད་པའི་སྔགས་ཀྱི་དེ་ཉིད་མི་ཤེས་པར་དངོས་གྲུབ་འདོད་པ་དེ་དག་སྙིང་པོ་འདོད་པས་ཕུབ་མ་བརྡུང་བ་དང་འདྲ་སྟེ་དོན་མེད། གསང་སྔགས་ཀྱི་རྒྱལ་པོ་འདི་ཉིད་མེད་པར་གནས་སྐབས་ཀྱི་དངོས་གྲུབ་དང་མཐར་ཐུག་གི་བདེ་བ་དེ་དག་མི་ཡི་རྣལ་འབྱོར་པས་ཐོབ་པར་མི་འགྱུར་རོ། །གསང་སྔགས་འདི་མི་ཤེས་པར་ཞི་གནས་དང་ལྷག་མཐོང་སྒོམ་པའི་རྣལ་འབྱོར་པ་དེ་དག་ཀྱང་ངལ་བ་དོན་མེད་དུ་འགྱུར་ཏེ་མཐར་ཐུག་གི་ལམ་མཆོག་འདི་ལ་མ་བརྟེན་པར་འབྲས་བུ་ཐོབ་པར་མི་འགྱུར་རོ། །

**གཉིས་པ་ནི།**

གསང་སྔགས་འདི་ནི་འདོད་སྤྱོད་པ། །དངོས་གྲུབ་ཐམས་ཅད་སྦྱིན་བྱེད་ཡིན། །སྒྲུབ་པོ་སྔགས་དང་ཕྱག་རྒྱ་དག །བདེ་གཤེགས་གསུངས་པ་འདི་ཤེས་ན། །བཟའ་བཏུང་ལ་སོགས་ཙཱ་རུ་ཡི། །བཟའ་དང་བཏུང་བའི་རོ་སོགས་པས། །དངོས་གྲུབ་ཐམས་ཅད་སྒྲུབ་བྱེད་ཡིན། །

ཞེས་པ་སྟེ། གསང་སྔགས་རྒྱུད་སྡེ་ལས་གསུངས་པའི་དངོས་གྲུབ་ཐམས་ཅད་འདིར་བསྟན་པའི་སྔགས་ཀྱི་སྤྱོད་པ་ལ་མ་བརྟེན་པར་འདོད་པའི་དངོས་སྒྲུབ་མི་འབྱུང་སྟེ། གསང་སྔགས་སྟོན་པ་པོ་སྤྲུལ་པའི་སྐུའི་སྙིང་པོ་ནི་འདི་ཡིན་པས་སྔགས་ཀྱི་དངོས་གྲུབ་ཐམས་ཅད་འདི་ལ་ལྟོས་དགོས་པའི་ཕྱིར་རོ། །གསང་སྔགས་ཀྱི་དངོས་གྲུབ་མཐར་ཐུག་པ་སྦྱིན་བྱེད་འདི་ཉིད་ཡིན་པར་གྲུབ་ལ། སྒྲུབ་པ་པོ་རྣམས་ཀྱིས་སྔགས་ཀྱི་སྤྱོད་པ་འདི་དང་ཕྱག་རྒྱའི་སྤྱོད་པ་དེ་དག་བདེ་བར་གཤེགས་པས་གསུངས་པ་འདི་དག་ཡོངས་སུ་ཤེས་ན། འོག་ཏུ་བསྟན་བྱའི་ཚོགས་ཀྱི་འཁོར་ལོའི་ཐབས་ཤེས་ཀྱི་རྫས་ཙཱ་རུའི་བཟའ་བ་དང་བཏུང་བ་འདི་དག་བཅུད་ལེན་དུ་གྱུར་ཏེ་ཟག་མེད་ཀྱི་དངོས་གྲུབ་སྒྲུབ་བྱེད་འདི་ལས་གཞན་དུ་མེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྩ་བའི་སྔགས་ཀྱི་ལས་ཀྱི་ཆོ་གའི་ལེའུ་སྟེ་དགུ་པའོ།། །།

 ༈ **གཉིས་པ་སྙིང་པོ་དང་དེའི་ལས་ཚོགས་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་རྐང་པ་བརྒྱད་པའི་ལས་ཚོགས་བསྟན་པ་ལ་སྙིང་པོའི་སྔགས་ཀྱི་ལས་ཚོགས་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། སྙིང་པོ་སྐུ་གསུམ་གྱི་རང་བཞིན་བཤད་པ་དང༌། ལས་ཚོགས་གཞན་དོན་གྱི་ཕྲིན་ལས་བཤད་པའོ། །དང་པོ་ལ་གསུམ། བཤད་པར་ཞལ་གྱིས་བཞེས་པས་མདོར་བསྟན་པ། བཤད་བྱ་སོ་སོར་ཕྱེ་བས་རྒྱས་པར་བཤད་པ། དེའི་ཕན་ཡོན་བསྟན་པས་དོན་བསྡུ་བའོ། །དང་པོ་ནི།**

དེ་ནས་སྐུ་གསུམ་བཤད་པར་བྱ། །ཁྲག་འཐུང་དཔལ་གཉིས་མེད་སྦྱོར་བས། །གང་གིས་ཤེས་པ་ཙམ་གྱིས་ནི། །འདིར་ནི་གྲུབ་པར་ཐེ་ཚོམ་མེད། །སྐུ་གསུམ་པོ་འདི་བཤད་པར་བྱ། །

ཞེས་པ་སྟེ། དེ་ནས་སྙིང་པོ་སྐུ་གསུམ་གྱི་རང་བཞིན་བསྟན་པ་དེ་ལ་ཁྲག་འཐུང་དཔལ་ཧེ་རུ་ཀ་ནི་སྒོམ་ཚུལ་རྣམ་པ་གསུམ་སྟེ། སེམས་ཀྱི་འཁོར་ལོ་དང༌། ལུས་ཀྱི་འཁོར་ལོ་དང༌། སྤྲུལ་པའི་འཁོར་ལོ་ལ་བསྒོམ་པའོ། །འཁོར་ལོ་གང་དང་གཉིས་སུ་མེད་པར་སྦྱོར་བའི་ཚུལ་གང་གིས་ཤེས་པ་ཙམ་གྱིས་སྐུ་གསུམ་གྱི་འབྲས་བུའི་དངོས་གྲུབ་གསུམ་པོ་འདིར་གྲུབ་པར་ཐེ་ཚོམ་མེད་པས་ན་རེ་ཞིག་སྐུ་གསུམ་གྱི་རང་བཞིན་བཤད་པར་བྱའོ། །

**གཉིས་པ་ལ་གསུམ། ཆོས་སྐུའི་རང་བཞིན་དང༌། ལོངས་སྐུའི་རང་བཞིན་དང༌། སྤྲུལ་སྐུའི་རང་བཞིན་བཤད་པའོ། །དང་པོ་ནི།**

ཆོས་ཀྱི་སྐུ་ཡི་ལུས་ཅན་དུ། །གང་ཚེ་སྒྲུབ་པ་པོ་འགྱུར་བ། །དེ་ལྟར་ལེགས་སེམས་གྱུར་པ་ལ། །དེ་ཚེ་ཡེ་ཤེས་ང་སྨྲའོ། །

ཞེས་པ་སྟེ། སེམས་ཀྱི་འཁོར་ལོ་བདེ་མཆོག་སྒོམ་པ་དག་གིས་དང་པོ་དབང་བཞི་པ་ཐོབ་སྟེ། ལམ་ཕྱག་རྒྱ་ཆེན་པོ་ལ་བརྟེན་ནས་ཆོས་ཐམས་ཅད་བདེ་བ་ཆེན་པོར་རྒྱས་བཏབ་སྟེ། སེམས་ཉིད་རྣམ་པ་ཐམས་ཅད་པར་འཆར་བ་ཆོས་ཀྱི་སྐུ་ཡི་ལུས་ཅན་དུ་གྱུར་པ་དུས་གང་གི་ཚེ་སྒྲུབ་པ་པོས་འབྲས་བུའི་དངོས་གྲུབ་ཐོབ་པར་འགྱུར་བ་སྟེ། དེ་ལྟར་ཆོས་ཐམས་ཅད་ཀྱི་རང་བཞིན་ལེགས་པར་སེམས་སུ་རྟོགས་པར་གྱུར་པ་ལ། དེ་ཚེ་ཡེ་ཤེས་ཀྱི་སྐུ་གྲུབ་སྟེ་འབྲས་བུའི་ཧེ་རུ་ཀར་གྱུར་པ་ང་སྨྲའོ་ཞེས་སོ། །

**གཉིས་པ་ནི།**

ལོངས་སྤྱོད་རྫོགས་པའི་ལུས་ཅན་དུ། །གང་ཚེ་སྒྲུབ་པ་པོ་འགྱུར་བ། །དེ་ལྟར་མཉམ་པར་གཞག་པ་ལ། །ལོངས་སྤྱོད་རྫོགས་པར་ང་རབ་སྨྲ། །

ཞེས་པ་སྟེ། ལུས་ཀྱི་འཁོར་ལོ་བདེ་མཆོག་སྒོམ་པ་དག་གིས་དང་པོ་ཤེས་རབ་ཡེ་ཤེས་ཀྱི་དབང་ཐོབ་སྟེ། ལམ་ལས་ཀྱི་ཕྱག་རྒྱ་ལ་བརྟེན་ནས་སྣང་གྲགས་རྟོག་མེད་དུ་རྒྱས་བཏབ་སྟེ་སྒྲ་ཚུལ་རྣམ་པ་ཐམས་ཅད་པར་འཆར་བ་ལོངས་སྤྱོད་རྫོགས་པའི་ལུས་ཅན་དུ་གྱུར་པ་དུས་གང་གི་ཚེ་སྒྲུབ་པ་པོས་མཆོག་གི་དངོས་གྲུབ་ཐོབ་པར་འགྱུར་བ་སྟེ། དེ་ལྟར་བདེ་སྟོང་གཉིས་སུ་མེད་པའི་ངང་དུ་མཉམ་པར་གཞག་སྟེ་བརྟན་བ་ཐོབ་པ་ལ། དེ་ཚེ་རང་བྱུང་རྟོག་མེད་ཀྱི་གསུང་གྲུབ་སྟེ་རྒྱུའི་ཧེ་རུ་ཀ་ལོངས་སྤྱོད་རྫོགས་པའི་སྐུ་ཐོབ་པར་ང་རབ་སྨྲའོ་ཞེས་སོ། །

**གསུམ་པ་ནི།**

སྤྲུལ་པའི་སྐུ་ཡི་ལུས་ཅན་དུ། །གང་ཚེ་སྒྲུབ་པ་པོ་འགྱུར་བ། །དེ་ཚེ་སེམས་དེ་རྩེ་གཅིག་ལ། །སྤྲུལ་པའི་སྐུ་ཡང་ང་སྨྲ་སྟེ། །

ཞེས་པ་སྟེ། གཟུགས་བརྙན་སྤྲུལ་པའི་འཁོར་ལོ་བདེ་མཆོག་སྒོམ་པ་དག་གིས་དང་པོ་གསང་བའི་དབང་ཐོབ་སྟེ། ལམ་ཆོས་ཀྱི་ཕྱག་རྒྱ་ལ་བརྟེན་ནས་སྣང་བ་སྒྱུ་མ་ལྟ་བུ་རྒྱས་བཏབ་སྟེ་བདག་བྱིན་རློབ་པའི་ལམ་གྱིས་ཅིར་སྣང་ལྷར་འཆར་བ་སྤྲུལ་པའི་སྐུ་ཡི་ལུས་ཅན་དུ་གྱུར་པ་དུས་གང་གི་ཚེ་སྒྲུབ་པ་པོས་མཐུན་མོང་གི་དངོས་གྲུབ་ཐོབ་པར་འགྱུར་བ་སྟེ། དེ་ལྟར་སྣང་སྟོང་གཉིས་སུ་མེད་པའི་ངང་དུ་སེམས་དེ་རྩེ་གཅིག་ཏུ་གོམས་པ་ལ། དེ་ཚེ་རྣམ་པ་གང་འདུལ་གྱི་སྐུ་གྲུབ་སྟེ་སྤྲུལ་པའི་སྐུ་ཡི་རང་བཞིན་ཐོབ་པར་འགྱུར་བ་ཡང་ང་སྨྲ་སྟེ་ཞེས་སོ། །

**གསུམ་པ་དེའི་ཕན་ཡོན་བསྟན་པས་དོན་བསྡུ་བ་ནི།**

ཡེ་ཤེས་ལོངས་སྤྱོད་རྫོགས་དང་སྤྲུལ། །ཡང་དག་ཐོབ་པར་གདོན་མི་ཟ། །བདག་ཉིད་ཤཱི་ཧེ་རུ་ཀར། །འགྲུབ་འགྱུར་འདི་ལ་ཐེ་ཚོམ་མེད། །

ཅེས་པ་སྟེ། དེ་ལྟར་མངོན་སུམ་ལམ་བྱེད་ཀྱིས་ཡེ་ཤེས་དང༌། རྣམ་པ་ལམ་བྱེད་ཀྱིས་ལོངས་སྤྱོད་རྫོགས་པ་དང༌། མོས་པ་ལམ་བྱེད་ཀྱིས་སྤྲུལ་པའི་སྐུ་གྲུབ་པ་སྟེ། སྐུ་གསུམ་ཡང་དག་པར་ཐོབ་པར་འགྱུར་བ་ནི་གདོན་མི་ཟའོ། །བདག་ཉིད་སྐུ་གསུམ་གྱི་རང་བཞིན་ཤྲཱི་ཧེ་རུ་ཀར་འགྲུབ་པར་འགྱུར་བ་འདི་ལ་ཐེ་ཚོམ་མེད་དོ། །འོ་ན་སྙིང་པོའི་སྔགས་འདི་སྐུ་གསུམ་གྱི་རང་བཞིན་ཡིན་པའི་རྒྱུ་མཚན་ཅི་ཞེ་ན། སྔགས་ཀྱི་ངོ་བོ་ཆོས་སྐུ་དང༌། རྣམ་པ་ལོངས་སྐུ་དང༌། བྱེད་ལས་སྤྲུལ་པའི་སྐུར་གྲུབ་པ་སྟེ། ཡིད་མཚན་འཛིན་ལས་སྐྱོབ་པ་ནི་སྔགས་ཀྱི་ངོ་བོ་ཡིན་པའི་ཕྱིར་དང༌། རླུང་སྔགས་དབྱེར་མི་ཕྱེད་པ་ནི་སྔགས་ཀྱི་རྣམ་པ་ཡིན་པའི་ཕྱིར་དང༌། ཕྲིན་ལས་ཡོངས་སུ་རྫོགས་པ་ནི་སྔགས་ཀྱི་བྱེད་ལས་ཡིན་པའི་ཕྱིར་ཏེ། རྒྱུ་མཚན་གསུམ་གྱི་སྒོ་ནས་སྙིང་པོ་སྐུ་གསུམ་གྱི་རང་བཞིན་དུ་གྲུབ་པ་ཡིན་ནོ། །

**གཉིས་པ་ལས་ཚོགས་གཞན་དོན་གྱི་ཕྲིན་ལས་བཤད་པ་ལ་གསུམ། མཚམས་སྦྱར་ནས་ཉན་པར་བསྐུལ་བ། ཞར་བྱུང་འཁོར་ལོ་བྲི་ཐབས་བསྟན་པ། ལས་ཚོགས་དངོས་རྒྱས་པར་བཤད་པའོ། །དང་པོ་ནི།**

གསང་སྔགས་འདི་ཡི་སྙིང་པོ་ནི། །གསང་བ་བཤད་ཀྱིས་སྒྲུབ་པོ་ཉོན། །

ཅེས་པ་སྟེ། གསང་སྔགས་འདི་ཡི་སྙིང་པོ་འདི་ནི་གསང་བ་མཆོག་གི་དངོས་གྲུབ་ཀྱི་མཆོག་ཡིན་པར་བཤད་ཟིན་ནས། ད་ནི་འཇིག་རྟེན་གྱི་དངོས་གྲུབ་དང་སྔགས་ཀྱི་ལས་ཚོགས་བཤད་ཀྱིས་སྒྲུབ་པ་པོ་རྣམས་ཉོན་ཅིག་ཅེས་བསྐུལ་བར་མཛད་པའོ། །

**གཉིས་པ་ནི།**

 དུར་ཁྲོད་ཀྱི་རས་ལ་རྒྱ་སྐྱེགས་ཀྱི་ཁུ་བས་འཁྲུལ་འཁོར་བྲི་བ་སྟེ། བསྒྲུབ་བྱའི་གཟུགས་བརྙན་མགོ་ཁྱུང་དང་ལྡན་པའི་སྙིང་ཁར་པདྨ་འདབ་མ་བརྒྱད་པ་དང་བཅུ་དྲུག་པ་རིམ་པ་གཉིས་སུ་བྲིས་པའི་ལྟེ་བར་ཡབ་ཡུམ་གྱི་ས་བོན་མཐར་བསྒྲུབ་བྱའི་མིང་དང་སྤེལ་ཚིག་དགོད། ནང་མའི་འདབ་མ་བརྒྱད་ལ་ཨོཾ་ཧེ་ཧེ་རུ་བཞི་དང་བུམ་མཚན་བཞི་དགོད། ཕྱི་རོལ་གྱི་འདབ་མ་བཅུ་དྲུག་ལ་རུ་ཀ་བཛྲ་ཌཱ་ཀི་ནཱི་ཛཱ་ལ་སམྦ་རཾ་ཧུཾ་ཧཱུཾ་ཕཊ་སྭཱ་ཧཱ་རྣམས་རིམ་པར་དགོད། དུར་ཁྲོད་ཀྱི་གནས་སུ་རྐང་པ་བརྒྱད་པའི་སྔགས་དང་རྡོར་རྭ་དང་མེ་འོད་ཀྱི་བར་དུ་ཀ་ར་ཀ་རའི་སྔགས་དགོད་ལ་རབ་གནས་བྱའོ། །

**གསུམ་པ་ལ་གསུམ། རྫས་ཀྱིས་སྤྲུལ་བསྒྱུར་བསྟན་པ། ཚོགས་ཀྱི་འཁོར་ལོས་སྤྲུལ་བསྒྱུར་བསྟན་པ། སྔགས་ཀྱི་འཁོར་ལོས་སྤྲུལ་བསྒྱུར་བསྟན་པའོ། །དང་པོ་ནི།**

སྙིང་པོའི་སྔགས་བཟླས་པས་དཔག་ཚད་བྱེ་བ་འཕགས་པར་འགྱུར་ཞིང་འགྲོ་བ་དང་འོང་བར་འགྱུར་རོ། །གཟུགས་སྟོང་ཕྲག་དུ་མར་བྱེད་དོ། །ཁང་བཟང་དང་ཤིང་དང་ཁྱིམ་ལ་འཛེགས་ཏེ་མཁའ་འགྲོ་མ་རྣམས་དང་ལྷན་ཅིག་དཔག་ཚད་བྱེ་བའི་བར་དུ་འགྲོ་བར་འགྱུར་རོ། །ནམ་མཁའ་ལ་འགྲོ་ཞིང་འོང་བ་ལས་གཞན་དུ་མི་འགྱུར་རོ། །འདོད་ན་སྣང་བར་འགྱུར་ཞིང་མི་འདོད་ན་མི་སྣང་བར་འགྱུར་རོ། །

ཞེས་པ་སྟེ། ཡུངས་ཀར་ལ་བསད་པའི་ཁྲག་ཞག་གིས་བྱུགས་ཏེ་ཉི་ཤུ་བཞིའི་ནུབ་མོར་དུར་ཁྲོད་ཀྱི་ས་ལ་སྦས་ཏེ་མི་ཡི་ཐོད་པར་ཡུངས་ཀར་བསྐྱེད་དུ་བཅུག་ནས་སྨིན་པའི་ཚེ་ས་ལ་མ་ལྷུང་བར་དམངས་རིགས་ཀྱི་བུ་མོའི་ལག་ཏུ་སྤྲོད་དེ་མར་ཁུ་བཙིར་ནས་ཐོད་པར་བླུགས་ཏེ་གཞན་གྱིས་མི་མཐོང་བར་བྱ། དེ་ནས་སྲོག་འགགས་པའི་རོ་བཙལ་ནས་དཀྱིལ་འཁོར་དུ་བཞག །དེའི་སྙིང་ཁར་དུར་ཁྲོད་བརྒྱད་ཀྱི་མཁའ་འགྲོ་མ་བཅུག་ནས་ཤ་དང་ཁྲག་གི་གཏོར་མ་བྱིན། རོའི་ལུས་ལས་སྣ་ཚོགས་པའི་བགེགས་འབྱུང་བ་དང༌། རང་ཧེ་རུ་ཀ་ཕྱག་སྟོང་དང་ལྡན་པ་བསྒོམས་ལ་བདུད་རྩི་ལྔའི་ཆང་ཐོགས་ཏེ། ཨོཾ་ཧ་ན་ཧ་ན་ས་མ་ཡ་ཧཱུཾ་ཕཊ་ཅེས་བརྗོད་དེ་རོའི་ཁར་བླུགས། སྔར་གྱི་མར་ཁུ་རང་གི་ལུས་ལ་བྱུགས་རོའི་སྟེང་དུ་ཞོན་ནས་མཁའ་སྤྱོད་ཀྱི་གནས་སུ་ཁྱེར་ཅིག་ཅེས་བརྗོད་ན་དཔག་ཚད་བྱེ་བ་འཕགས་ཏེ་འགྲོ་བ་དང་འོང་བ་ཐམས་ཅད་བཀའ་བཞིན་བྱེད་པར་འགྱུར་རོ། །ཡང་ཡུངས་ཀར་གྱི་ས་བོན་བཻ་ཏའི་ཁུ་བ་དང་ཁྲག་གིས་བྱུགས་ཏེ་ཉ་ཕྱིས་ཀྱི་སྣོད་དུ་དུར་ཁྲོད་ཀྱི་ས་ལ་བཙུགས་ལོང་བུ་སྨིན་པའི་དུས་སུ་ས་ལ་མ་ལྷུང་བར་གཞོན་ནུ་མའི་ལག་པར་བཞག་ལ་སྙིང་པོའི་སྔགས་བཟླས་ཏེ་རང་གི་ཁར་བཅུག་ན་བྱའི་གཟུགས་འཛིན་པར་འགྱུར་རོ། །དེ་བཞིན་དུ་སེམས་ཅན་སྣ་ཚོགས་པའི་ཐོད་པ་ལ་བཏབ་སྟེ་འབྲས་བུ་དམངས་རིགས་ཀྱི་བུ་མོའི་ལག་པར་བཞག་ནས་སྔགས་བཟླས་ཏེ་རང་གི་ཁར་བཟུང་ན་སེམས་ཅན་དེ་དང་དེའི་གཟུགས་སྟོང་ཕྲག་དུ་མར་སྟོན་པར་བྱེད་དོ། །ཁ་ནས་བཏོན་ན་སྔར་བཞིན་དུ་འགྱུར་རོ། །ཡང་མ་དུ་ལུང་གའི་ས་བོན་བླངས་ཏེ་མིའི་ཐོད་པར་དུར་ཁྲོད་ཀྱི་སས་བཀང་སྤྱན་མའི་སྔགས་ཀྱིས་བཙུགས། མཱ་མ་ཀཱིའི་སྔགས་ཀྱིས་ཆུ་བླུགས། གོས་དཀར་མོའི་སྔགས་ཀྱིས་དྲོད་བསྐྱེད་དེ་སྨིན་པའི་ཚེ་འབྲས་བུ་བླངས་ལ་སྙིང་པོའི་སྔགས་ཀྱིས་རིལ་བུ་བྱས་ཏེ་ཁར་བཅུག་ན་མཁའ་འགྲོ་མ་རྣམས་དང་ལྷན་ཅིག་དཔག་ཚད་བྱེ་བའི་བར་དུ་འགྲོ་བ་དང་ནམ་མཁའ་ལ་འགྲོ་ཞིང་འོང་བ་ལས་གཞན་དུ་མི་འགྱུར་དང༌། འདོད་ན་ཁ་ནས་བཏོན་པས་སྣང་བར་འགྱུར་ཞིང་མི་འདོད་ཞིང་ཁ་ནས་མ་བཏོན་མི་སྣང་བར་འགྱུར་རོ། །གཉིས་པ་ནི། འདོད་ན་བྱིས་པ་དང་རྒན་པོ་དང་དར་ལ་བབ་པའི་གཟུགས་འཛིན་པར་འགྱུར་རོ། །འདོད་ན་གླང་པོ་ཆེ་དང༌། མ་ཧེ་དང༌། བ་མེན་དང༌། རྟ་དང༌། སྟག་དང༌། སེངྒེ་དང༌། ཁྱུ་མཆོག་དང༌། བྱི་ལ་དང༌། རྔ་མོའི་གཟུགས་འཛིན་པར་འགྱུར་བ་དང༌། འདོད་ན་རྨ་བྱ་དང༌། ཁྱིམ་བྱ་དང༌། ངང་པ་དང༌། ངུར་པ་དང༌། ཆུ་སྐྱར་དང༌། འུག་པ་དང༌། ཁྲ་དང༌། བྱ་རྒོད་དང༌། བྱ་རོག་གི་གཟུགས་འཛིན་པར་འགྱུར་རོ། །གང་འདོད་པ་དེའི་གཟུགས་སུ་བྱེད་དོ། །ཞེས་པ་སྟེ། ཚོགས་ཀྱི་འཁོར་ལོའི་སྐབས་གསུང་གི་དངོས་གྲུབ་སྒྲུབ་པའི་ཚེ་འདོད་ན་གསུང་གི་འཁོར་ལོའི་ལྷ་དགུ་བྱིས་པ་དང་རྒན་པོ་དང་དར་ལ་བབ་པ་གསུམ་གསུམ་སྟེ་དགུ་གཟུགས་སུ་བསྒོམ་སྟེ་ཚོགས་ཀྱི་འཁོར་ལོ་བྱས་ན་དེ་དང་དེའི་གཟུགས་འཛིན་ནུས་པར་འགྱུར་བ་དང༌། །་སྐུ་ཡི་འཁོར་ལོ་སྒྲུབ་པར་འདོད་ན་སྐུ་འཁོར་གྱི་ལྷ་དགུ་གླང་པོ་ཆེ་ལ་སོགས་པ་དགུ་གཟུགས་སུ་བསྒོམ་སྟེ་ཚོགས་ཀྱི་འཁོར་ལོ་བྱས་ན་དེ་དང་དེའི་གཟུགས་འཛིན་པར་འགྱུར་བ་དང༌། ཐུགས་ཀྱི་འཁོར་ལོ་སྒྲུབ་པར་འདོད་ན་ཐུགས་འཁོར་གྱི་ལྷ་དགུ་རྨ་བྱ་ལ་སོགས་པ་འདབ་ཆགས་དགུའི་གཟུགས་སུ་བསྒོམ་སྟེ་ཚོགས་ཀྱི་འཁོར་ལོ་བྱས་ན་དེ་དང་དེའི་གཟུགས་འཛིན་པར་འགྱུར་རོ། །ཡང་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་གང་འདོད་པ་བསྒོམ་ན་དེ་དང་དེའི་གཟུགས་བྱེད་དོ། །

**གསུམ་པ་ནི།**

ཚིག་འཕྲོག་པ་དང༌། མཐོང་བ་འཕྲོག་པ་དང༌། ཉན་པ་འཕྲོག་པ་དང༌། སྣ་འཕྲོག་པ་དང༌། ལྕེ་འཕྲོག་པར་བྱེད་དོ། །གང་འདོད་པ་དེའི་ཁྲག་འདྲེན་པར་བྱེད་པའམ་རེངས་པར་བྱེད་དོ། །

ཞེས་པ་སྟེ། ཙནྡན་དམར་པོའི་ཕུར་པ་སོར་བརྒྱད་པ་ལ། ཨོཾ་བཛྲ་ཌཱ་ཀི་ནཱི་སརྦྦ་བིགྷྣཱན་ཨ་ནུ་ཙྪེ་ད་ཡེ་ཀཱི་ལ་ཡེ་ཧཱུཾ་ཕཊ། ཅེས་པའི་སྔགས་འབུམ་བཟླས་ཏེ་མཚལ་ཆེན་བྱུགས། བསྒྲུབ་བྱའི་སྙིང་ཁར་འཁྲུལ་འཁོར་བཙུགས། ཕྱག་རྒྱས་དགུག་པ་སོགས་བྱས་ནས། སྔར་སྒྲུབ་པའི་ཕུར་བུ་ལྐོག་མར་བཏབ་ན་ཚིག་འཕྲོག་སྟེ་ལྐུག་པར་འགྱུར་བ་དང༌། དེ་བཞིན་དུ་མིག་ཏུ་བཏབ་ན་མཐོང་བ་འཕྲོག་པ་དང༌། རྣ་བར་བཏབ་ན་ཉན་པ་འཕྲོག་པ་དང༌། སྣ་ལ་བཏབ་ན་དྲི་འཕྲོག་པ་དང༌། ལྕེ་ལ་བཏབ་ན་རོ་འཕྲོག་པར་བྱེད་དོ། །བསྒྲུབ་བྱའི་རྐང་རྗེས་ཀྱི་ས་དང་དུག་ཁྲག་ལས་བྱས་པའི་ལིདྒའི་སྙིང་ཁར་འཁོར་ལོ་བཅུག་སེང་ལྡེང་གི་མེ་ལ་ཚ་བ་གསུམ་གྱི་རྫས་ཀྱིས་སྦྱིན་སྲེག་བྱས་ན་ཁྲག་འདྲེན་པའམ་རེངས་པར་བྱེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སྐུ་གསུམ་གྲུབ་པའི་སྙིང་པོའི་སྔགས་ཀྱི་ལས་ཀྱི་ཆོ་གའི་ལེའུ་སྟེ་བཅུ་པའོ།། །།

 ༈ **གསུམ་པ་སྐྱེ་བ་བདུན་པའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྙིང་པོའི་སྔགས་ཀྱི་དངོས་གྲུབ་བསྟན་ཀྱང་དངོས་གྲུབ་ཀྱི་རྫས་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པས་མདོར་བསྟན་པ། དེའི་ཚུལ་རྒྱས་པར་བཤད་པའོ། །དང་པོ་ནི།**

དེ་ནས་གཞན་ཡང་སྒྲུབ་པ་པོས། །སྐྱེ་བ་བདུན་པའི་བར་བྱུང་བ། །གང་གིས་བསྟེན་པ་ཙམ་གྱིས་ནི། །མྱུར་དུ་དངོས་གྲུབ་ལ་འཇུག་པའི། །དངོས་གྲུབ་ཐོབ་འགྱུར་བཤད་པར་བྱ། །

ཞེས་པ་སྟེ། གཞན་ཡང་དངོས་གྲུབ་ཀྱི་རྫས་སྐྱེ་བ་བདུན་དུ་མི་ནས་མིར་བར་མ་ཆད་པར་བྱུང་བ་ནི་སྐྱེ་བ་བདུན་པ་སྟེ་དེའི་ཤ་ནི་དངོས་གྲུབ་ཀྱི་རྒྱུ་ཡིན་པའི་ཕྱིར། སྒྲུབ་པ་པོ་གང་གིས་བསྟེན་པ་ཙམ་གྱིས་དངོས་གྲུབ་ལ་འཇུག་ཅིང་དངོས་གྲུབ་མྱུར་དུ་ཐོབ་པར་འགྱུར་བའི་ཐབས་ནི་འདིར་བཤད་པར་བྱའོ། །

**གཉིས་པ་ལ་གཉིས། དེའི་མཚན་ཉིད་བཤད་པ་དང༌། ཕན་ཡོན་བཤད་པའོ། །དང་པོ་ནི།**

སྐྱེས་བུ་གང་ཞིག་རྔུལ་དྲི་ཞིམ་པར་འབྱུང་བ་དང༌། བདེན་པར་སྨྲ་བ་དང༌། ཡུན་རིང་པོར་མིག་མི་འཛུམ་པ་དང༌། ཁྲོ་བ་མེད་པར་གྱུར་པ་དང༌། ཁ་ནས་དབུགས་དྲི་ཞིམ་པར་འབྱུང་བ་དེ་ནི་སྐྱེ་བ་བདུན་དུ་མིར་སྐྱེ་བར་གྱུར་པ་ཡིན། གྲིབ་མ་བདུན་པ་བྱ་ངང་པའི་འགྲོས་ཅན་སྙིང་རྗེ་དང་ལྡན་པ་དེ་ལ་བསྟེན་ན་དེའི་སྙིང་ཁ་ན་གོ་རོ་ཙ་ན་ཡོད་དེ། དེ་བླངས་ལ་དཔལ་ཧེ་རུ་ཀའི་སྙིང་པོའི་སྔགས་བརྒྱ་རྩ་བརྒྱད་བཟླས་ནས་ཐིག་ལེ་བྱས་ན་སྟེང་དུ་ལྡིང་བར་འགྱུར་ཞིང་དཔག་ཚད་བྱེ་བ་འགྲོ་བར་འགྱུར་རོ། །

ཞེས་པ་སྟེ། སྐྱེ་བ་བདུན་པ་མཚོན་པའི་རྟགས་ནི་བདུན་ཏེ། ལུས་ཀྱི་རྔུལ་དྲི་ཞིམ་པོ་འབྱུང་བ་དང་ངག་བདེན་པར་སྨྲ་ཞིང་སྐད་སྙན་པ་དང༌། སེམས་ཁྲོ་བ་མེད་པའི་སྙིང་རྗེ་དང་ལྡན་པ་དང༌། ཡུན་རིང་པོར་མིག་མི་འཛུམ་པ་དང༌། ཁ་ཡི་དབུགས་དྲི་ཞིམ་པོ་འབྱུང་བ་དང༌། ལུས་ལ་འོད་ཡོད་པས་མཚན་མོ་ངང་པའི་འགྲོས་ལྟར་འགྲོ་བ་དང༌། གྲིབ་མ་བདུན་པ་སྟེ་མདུན་དུ་མར་མེ་འཇོག་སྟེ་མི་རྐང་གི་སྦུབས་ནས་བལྟས་ན་དེའི་གྲིབ་མ་བདུན་དུ་མཐོང་བའོ། །རྟགས་དེ་དག་དང་ལྡན་ན་དེ་ལ་བསྙེན་བཀུར་བྱས་ཏེ་འཆི་བའི་དུས་སུ་དངོས་གྲུབ་བདག་ལ་སྩོལ་ཅིག་ཅེས་གསོལ་བ་གདབ་པར་བྱའོ། །དེ་ཐོབ་ན་དེའི་སྙིང་ག་ན་གོ་རོ་ཙ་ན་སྟེ་འགི་ཝང་ཡོད་པས་དེ་བླངས་ལ་དཔལ་ཧེ་རུ་ཀའི་སྙིང་པོ་བརྒྱ་རྩ་བཟླས་ནས་དཔྲལ་བར་ཐིག་ལེ་བྱས་ན་ནམ་མཁའ་ལ་ལྡིང་བར་འགྱུར་ཞིང་དཔག་ཚད་བྱེ་བར་འགྲོ་ནུས་པར་འགྱུར་རོ། །སྙིང་གར་ཐིག་ལེ་བྱས་ན་གཞན་གྱི་སེམས་ཤེས་པ་དང༌། མིག་ཏུ་ཐིང་ལེ་བྱས་ན་ལྷའི་མིག་ཐོབ་པ་དང༌། རྣ་བར་ཐིག་ལེ་བྱས་ན་ལྷའི་རྣ་བ་ཐོབ་པ་དང༌། རྐང་པར་ཐིག་ལེ་བྱས་ན་རྐང་མགྱོགས་ཀྱི་དངོས་གྲུབ་ཐོབ་པར་འགྱུར་རོ། །

**གཉིས་པ་ནི།**

དེ་བརྟེན་པ་ཙམ་གྱིས་འཇིག་རྟེན་གསུམ་གྱི་ཡེ་ཤེས་ཅན་དུ་འགྱུར་རོ། །དཔག་ཚད་བྱེ་བ་ལྔ་བཅུར་ཉིན་ཞག་གཅིག་གིས་འགྲོ་ཞིང་འོང་བར་འགྱུར་རོ། །ལྷའི་ལུས་ཀྱང་ཐོབ་པར་འགྱུར་རོ། །དཔལ་ཧེ་རུ་ཀའི་སྙིང་པོ་གང་ཞིག་ཤེས་པ་དེ་གང་དང་གང་འདོད་པ་དེ་དང་དེ་སྟེར་བར་འགྱུར་རོ། །

ཞེས་པ་སྟེ། དེ་ལྟར་བསྟེན་པ་ཙམ་གྱིས་མཆོག་གི་དངོས་གྲུབ་ཐོབ་སྟེ་འཇིག་རྟེན་གསུམ་གྱི་ཡེ་ཤེས་དང་ལྡན་པའི་སངས་རྒྱས་སུ་འགྱུར་བ་དང༌། ཤ་ཟོས་བ་ཙམ་གྱིས་འཇིག་རྟེན་གྱི་དངོས་གྲུབ་ཐོབ་སྟེ་དཔག་ཚད་ལྔ་བཅུའི་སར་ཉིན་ཞག་གཅིག་གིས་འགྲོ་ཞིང་སླར་འོང་བར་འགྱུར་རོ། །དེའི་སྙིང་ཟོས་ན་ཐུན་མོང་གི་དངོས་གྲུབ་ཐོབ་སྟེ་བསམ་གཏན་གཟུགས་མེད་ཀྱི་ལྷའི་ལུས་ཀྱང་ཐོབ་པར་འགྱུར་རོ། །དཔལ་ཧེ་རུ་ཀའི་སྙིང་པོ་གང་ཞིག་གང་ཟག་གིས་ཤེས་པ་དེ་འོག་ནས་འབྱུང་བའི་ལས་ཆེན་བཅུ་གཉིས་གང་དང་གང་འདོད་པའི་ལས་དེ་དང་དེ་ཐམས་ཅད་ཐོབ་པར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སྐྱེ་བ་བདུན་པའི་མཚན་ཉིད་ཀྱི་ཆོ་གའི་ལེའུ་སྟེ་བཅུ་གཅིག་པའོ།། །།

 ༈ **བཞི་པ་ཉེ་བའི་སྙིང་པོའི་ལས་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྙིང་པོའི་སྔགས་ཀྱི་ལས་བསྟན་པ་ལ་ཉེ་བའི་སྙིང་པོའི་ལས་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པས་མདོར་བསྟན་པ། སྙིང་པོའི་སྔགས་ཀྱི་ལས་ཚོགས་རྒྱས་པར་བཤད་པའོ། །དང་པོ་ནི།**

དེ་ནས་ཉེ་བའི་སྙིང་པོ་ནི། །དངོས་གྲུབ་ཐམས་ཅད་འཇུག་བྱེད་ཅིང༌། །འཇིག་རྟེན་གསུམ་འགྱུར་གང་ཅུང་ཟད། །དེ་ཀུན་སྐད་ཅིག་གིས་འགྲུབ་བཤད། །

ཅེས་པ་སྟེ། ཉེ་བའི་སྙིང་པོ་ནི་ཆོས་ཀྱི་སྐུ་ཡི་སྙིང་པོ་དང་ཉེ་བའི་དོན་གྱིས་ན་ཉེ་བའི་སྙིང་པོ་ཞེས་བྱ་སྟེ། འདི་དངོས་གྲུབ་གསུམ་ལ་སོགས་པ་ཐམས་ཅད་ཀྱི་འཇུག་སྒོ་ལྟ་བུ་བྱེད་དེ། འཇིག་རྟེན་གསུམ་ན་ཡོད་པའི་དངོས་གྲུབ་ཐམས་ཅད་ཐོབ་པར་འགྱུར་ཞིང༌། དངོས་གྲུབ་ཀྱི་རྣམ་པ་གང་ཅུང་ཟད་ཀྱང་མ་ལུས་པ་དེ་ཀུན་སྔགས་དང་འཁྲུལ་འཁོར་དང་རྫས་ལ་བརྟེན་ནས་སྐད་ཅིག་གཅིག་གིས་དངོས་གྲུབ་ཐམས་ཅད་འགྲུབ་པར་བཤད་དོ། །

**གཉིས་པ་ལ་གསུམ། དབང་དང་དགུག་པའི་ལས་བསྟན་པ། མཁའ་སྤྱོད་གྲུབ་པའི་རིལ་བུ་བསྟན་པ། མངོན་སྤྱོད་ཀྱི་ལས་ཆེན་བཅུ་གཉིས་བསྟན་པའོ། །དང་པོ་ནི།**

ཨོཾ་ཧྲཱི༔ཧ་ཧ་ཧུཾ་ཧཱུཾ་ཕཊ༔ འདི་ནི་སྙིང་པོའི་ཉེ་བའི་སྙིང་པོའོ། །གསང་སྔགས་འདི་འབུམ་བཟླས་པས་འཇིག་རྟེན་གསུམ་ཡང་གཡོ་བར་བྱེད་དོ། །ལྷ་དང་ལྷ་མ་ཡིན་དང༌། གནོད་སྦྱིན་དང༌། སྲིན་པོ་དང༌། ཀླུ་དང༌། དྲི་ཟ་དང༌། མིའམ་ཅི་རྣམས་དགུག་པར་བྱེད་དོ། །རྒྱ་མཚོ་དང༌། འབབ་ཆུ་དང༌། མཚེའུ་ལ་སོགས་པ་སྐེམས་པའམ་གནོད་པར་བྱེད་དོ། །གང་དུ་བཟླས་པའི་གནས་དེར་མཁའ་འགྲོ་མ་ཐམས་ཅད་སྒྲུབ་པ་པོའི་མངག་གཞུག་བྱེད་པར་འགྱུར་རོ། །

ཞེས་པ་སྟེ། ཡི་གེ་བདུན་པ་འདི་ནི་ཉེ་བའི་སྙིང་པོ་སྟེ། འདིས་བཟླས་པ་དང་འཁྲུལ་འཁོར་བསྟན་པ་ལས། བཟླས་པ་ནི་བཅོམ་ལྡན་འདས་ཞལ་བཞི་ཕྱག་བཅུ་གཉིས་པའམ་དཔའ་བོ་ཞལ་གཅིག་ཕྱག་གཉིས་པ་ཡང་རུང་སྟེ་དེ་དག་གང་བསྒོམས་ཏེ་བཟླས་པ་བྱའོ། །འཁྲུལ་འཁོར་ནི་དུར་ཁྲོད་ཀྱི་རས་ལ་ཟླ་བའི་དཀྱིལ་འཁོར་བྲི། དེའི་དབུས་སུ་པདྨ་འདབ་མ་དྲུག་དགོད་དེའི་ལྟེ་བ་ཧཱུཾ་དང་འདབ་མ་ལ་ཡི་གེ་ལྷག་མ་བཀོད་དུར་ཁྲོད་ཀྱི་གནས་སུ་རྐང་པ་བརྒྱད་པ་དང་རྡོར་ཕྲེང་དང་མེ་འོད་ཀྱི་བར་དུ་ཀ་ར་ཀ་རའི་སྔགས་དགོད་པ་གོང་དང་འདྲ། དེ་ནས་སྔགས་འདི་འབུམ་བཟླས་པས་འཇིག་རྟེན་གསུམ་གཡོ་བར་བྱེད་པའི་རྟགས་འབྱུང་བར་འགྱུར་རོ། །དེ་ལྟར་མཚན་མ་བྱུང་ནས་ལས་ལ་སྦྱོར་བའི་ཚེ་ཙནྡན་དམར་པོའི་ཕྱེ་དང་ཆུ་ཕར་འགྲམ་ཚུར་འགྲམ་གྱི་ས་དང་བསྲེས་ནས་ལྷ་དང་ལྷ་མིན་སོགས་ཀྱི་གཟུགས་བརྙན་བྱས་ཏེ་སྙིང་ཁར་འཁྲུལ་འཁོར་བཅུག་སྟེ་སྔགས་བཟླས་ན་ལྷ་ནས་བཟུང་མིའམ་ཅིའི་བར་དུ་ཐམས་ཅད་དགུག་པར་བྱེད་དོ། །གོང་དུ་བསྟན་པ་བཞིན་ཀླུ་བརྒྱད་ཀྱི་དབུས་སུ་མཁའ་ལྡིང་གདོང་ཅན་གྱི་ཧེ་རུ་ཀ་བསྒོམས་ནས་བ་སྤུའི་བུ་ཐམས་ཅད་དུ་ཡི་གེ་བདུན་པའི་ཕྲེང་བ་བཀོད། འོད་ཟེར་བསྐལ་པའི་མེ་ལྟར་བསྒོམས་ན་རྒྱ་མཚོ་དང་ཆུ་བོ་སོགས་ཐམས་ཅད་སྐེམས་པའམ་གནོད་པར་བྱེད་དོ། །གནས་གང་དུ་ཡི་གེ་བདུན་པའི་འཁྲུལ་འཁོར་བསྒོམ་པ་དེར་མཁའ་འགྲོ་མའི་གཟུགས་བརྙན་བྱས་དགུག་པ་སོགས་བྱས་ནས་དེའི་མིག་ལ་ལག་པ་གཡོན་པའི་སོར་མོ་བཙུགས་ན་དགུག་དང་འགུལ་བར་གྱུར། བཀའ་བསྒོ་ན་མཁའ་འགྲོ་མ་ཐམས་ཅད་སྒྲུབ་པ་པོའི་མངག་གཞུག་བྱེད་པར་འགྱུར་རོ་ཞེས་སོ། །

འདིས་ཆུ་ལ་ཡོངས་སུ་བཟླས་ཏེ་བདག་ཉིད་ཀྱི་མིག་བཀྲུས་ན་སྐྱེ་བ་བདུན་པའི་མི་ཤེས་པར་འགྱུར་རོ། །ཚེ་ཟད་པ་དང་འཆི་བ་བཞིན་དུ་སྣང་བ་ཡང་ཚེ་རིང་བ་དང་གསོན་པོར་སྣང་བར་འགྱུར་རོ། །མིག་ལ་མངོན་པར་སྔགས་ན་གང་ལ་བལྟས་པ་དེ་མནོན་པར་འགྱུར་རོ། །

ཞེས་པ་སྟེ། བུམ་པའི་དབུས་སུ་ཡི་གེ་བདུན་པས་འཁྲུལ་འཁོར་བཀང་ལ་བཟླས་ནས་སྔགས་ཆུར་ཞུ་བ་ལས་རང་གི་མིག་བཀྲུས་ན་སྐྱེ་བ་བདུན་པའི་མི་ངོ་ཤེས་པར་འགྱུར་རོ། །ཚེ་ཟད་པ་ཡང་དུས་ཇི་ཙམ་འཚོ་བ་འདོད་པ་དེ་སྲིད་དུ་སྲོག་དང་བཅས་པ་འཚོ་བར་འགྱུར་རོ། །ལག་པ་གཡོན་པའི་སྲིན་ལག་ལ་འཁྲུལ་འཁོར་བཀོད་ནས་ཨཉྫ་ནའི་ཕྱེ་མ་དང་བདུད་རྩི་ལྔ་བསྲེས་ཏེ་མིག་ལ་མངོན་པར་སྔགས་ན་གང་ལ་བལྟས་པ་དེ་ཟིལ་གྱིས་མནོན་པར་མཐོང་བར་འགྱུར་རོ་ཞེས་སོ། །

**གཉིས་པ་ནི།**

དཔའ་བོ་ཤི་བའི་རྐང་མཐིལ་གྱི་པགས་པ་བླངས་ཏེ་མིའི་ཁྲག་དང་བཏགས་ཏེ། སྣང་བའི་མིག་སྨན་ཐོད་པར་བཅུག་ལ། ལྡོང་རོ་དང༌། །འགིའུ་ཝང་དང༌། གུར་གུམ་དང༌། ཁྲག་དང་བསྣོས་ཏེ་གྲིབ་མ་ལ་བསྐམས་ལ་ལྕགས་གསུམ་གྱིས་དཀྲིས་པར་བྱ་སྟེ། དེ་ལྷག་པར་གནས་པ་སྐར་མ་རྒྱལ་ལ་བྱ་བ་ཡང་དཔལ་ཧེ་རུ་ཀའི་ཞལ་དུ་བཅུག་ལ་ལག་གཡོན་པས་ཁ་བཀབ་སྟེ། ཡང་བརྒྱ་རྩ་བརྒྱད་བཟླས་ན་དེ་དེའི་མོད་མི་སྣང་བར་འགྱུར་ཞིང༌། གྲིབ་མ་མེད་པར་འགྱུར་ཏེ་ལྷ་རྣམས་ཀྱིས་ཀྱང་མཐོང་བར་མི་འགྱུར་ན་ས་སྟེང་གི་མི་རྣམས་ཀྱིས་ལྟ་སྨོས་ཀྱང་ཅི་དགོས། དེ་བཞིན་དུ་ཁ་ལས་བཏོན་ན་ནི་སྣང་བར་འགྱུར་རོ། །རྒྱུད་འདིར་མཁའ་སྤྱོད་གྲུབ་པའི་རིལ་བུ་འདི་ནི་དཔའ་བོ་རང་ཉིད་ཀྱིས་གསུངས་པ་ཡིན་ནོ། །

ཞེས་པ་སྟེ། དཔའ་བོ་ཤི་བའི་རྐང་མཐིལ་གྱི་པགས་པ་དང་མི་ཁྲག་ཕྱེ་མར་བཏགས། སྣང་བའི་མིག་ནི་སྐྱེ་བ་བདུན་པའི་མིག་དང་འུག་པའི་མིག་དང་ལྡོང་རོ་དང་འགི་ཝང་དང་གུར་གུམ་དང་རང་གི་ཁྲག་བསྲེས་ཏེ་རིལ་བུ་བྱས་གྲིབ་མ་ལ་བསྐམས་ནས། ཐོད་པའི་ནང་དུ་བཅུག་ཕྱི་ནས་ལྕགས་གསུམ་སྟེ་གསེར་དངུལ་ཟངས་གསུམ་གྱི་སྐུད་པས་དཀྲིས། དེ་ལ་ལྷག་པར་གནས་པ་སྟེ་རབ་གནས་བྱས། འབྲུ་གསུམ་མང་དུ་བཟླས་པས་བྱིན་གྱིས་བརླབས། ཡི་གེ་བདུན་པ་སྟོང་རྩ་བརྒྱད་བཟླས། སྐར་མ་རྒྱལ་དང་ཕུར་བུ་འཛོམས་པའི་དུས་སུ་བྱ་བ་སྟེ། དུར་ཁྲོད་ཀྱི་གནས་སུ་ཧེ་རུ་ཀའི་གཟུགས་བརྙན་བྲིས། གུ་གུལ་གྱིས་བདུག་མཆོད་པ་ཕུལ་ནས། རང་ཧེ་རུ་ཀ་བསྒོམས་པའི་ཞལ་དུ་བཅུག་ལག་པ་གཡོན་པས་ཁ་བཀབ་སྟེ་སྔགས་བརྒྱ་རྩ་བརྒྱད་བཟླས་ན་དེའི་མོད་ལ་མི་སྣང་བར་འགྱུར་ཞིང༌། ས་ལ་སྤྱོད་པ་རྣམས་ལ་གྲིབ་མ་ཡང་མེད་པར་འགྱུར་ཏེ། ལྷ་དང་མཁའ་འགྲོ་རྣམས་ཀྱིས་ཀྱང་མཐོང་བར་མི་འགྱུར་ན་ས་སྟེང་མི་རྣམས་ཀྱིས་ལྟ་སྨོས་ཀྱང་ཅི་དགོས། དེ་བཞིན་དུ་སླར་རིལ་བུ་ཁ་ནས་བཏོན་ན་སྣང་བར་འགྱུར་རོ། །རྩ་བའི་རྒྱུད་འདིར་མཁའ་སྤྱོད་གྲུབ་པའི་རིལ་བུ་འདི་ནི་དཔའ་བོ་རང་ཉིད་ཀྱིས་གསུངས་པ་ཡིན་པས་ཐེ་ཚོམ་ཡོད་པ་མ་ཡིན་ནོ། །

**གསུམ་པ་ནི།**

དཔལ་ཧེ་རུ་ཀའི་སྙིང་པོའི་ཉེ་བའི་སྙིང་པོའི་སྔགས་འདིས་འཛུབ་མོའི་རྩེ་ཡིས་མགོ་ཡི་ཐོད་པའི་ཤ་མེད་པར་བྱས་ལ་གཉེས་ན་དེའི་ཁྲག་འདྲེན་པར་བྱེད་དོ། །གཡོན་པས་ཡང་དང་ཡང་དུ་གཉེས་པས་ནི་འཛུགས་པར་འགྱུར་རོ། །མངོན་པར་བཟླས་ཏེ་མགོའི་ཐོད་པར་ཁུ་ཚུར་བསྣུན་ན་གང་གི་མིང་ནས་སྨོས་ཏེ་བྱས་པ་དེའི་ཀླད་པ་འགས་པར་འགྱུར་རོ། །གསང་སྔགས་རྗེས་སུ་དྲན་ལ་ཐོད་པ་འོ་མས་བཀང་ན་ཉེ་བར་ཞི་བར་འགྱུར་རོ། །འགིའུ་ཝང་ལ་བཟླས་ཏེ་ཐིག་ལེ་བྱས་ན་གང་ལ་བལྟས་པ་དེ་རྒྱས་བཏབ་པར་འགྱུར་རོ། །མཛུབ་མོ་ལ་བཟླས་ཏེ་གང་ལ་སྡིགས་མཛུབ་བྱས་པས་དེ་དེའི་མོད་ལ་ལྟུང་བར་འགྱུར་རོ། །སྔགས་བཟླས་ནས་རྐང་པ་ས་ལ་བསྣུན་ན་གང་གི་མིང་ནས་སྨོས་པ་དེ་དེའི་མོད་ལ་འཆི་བར་འགྱུར་རོ། །ཆུ་ལ་བཟླས་ཏེ་ས་ལ་གཏོར་ན་སླར་ཡང་འཚོ་བར་འགྱུར་རོ། །

ཞེས་པ་སྟེ། དགྲ་ཡི་ཐོད་པ་ཤ་མེད་པར་བྱས་པར་འདོད་ན་དགྲ་བོའི་གཟུགས་བརྙན་བྲིས་དེའི་སྙིང་ཁར་ཡི་གེ་བདུན་པའི་འཁྲུལ་འཁོར་དགོད། སྙིང་པོ་དང་ཉེ་བའི་སྙིང་པོ་བཟླས་ཏེ་རང་གི་སྲིན་ལག་གིས་གཉེས་ན་དེའི་ཁྲག་འདྲེན་པར་བྱེད་དོ། །གཡོན་པས་ཡང་ཡང་གཉེས་ན་སླར་འཛུགས་པར་འགྱུར་རོ། །ཡང་མངོན་པར་བཟླས་ཏེ་གང་གི་མིང་ནས་སྨོས་ཏེ་གཟུགས་བརྙན་གྱི་ཐོད་པར་ཁུ་ཚུར་བསྣུན་ན་དེའི་ཀླད་པ་འགས་པར་འགྱུར་རོ། །སླར་ཡང་གསང་སྔགས་རྗེས་སུ་དྲན་ཏེ་ཐོད་པ་འོ་མས་བཀང་ན་ཞི་བར་འགྱུར་རོ། །འགིའུ་ཝང་ལ་ཡི་གེ་བདུན་པ་བཟླས་ཏེ་དཔྲལ་བར་ཐིག་ལེ་བྱས་ཏེ་མིག་གཉིས་ལ་ཡི་གེ་བདུན་པའི་འཁྲུལ་འཁོར་བསྒོམ་སྟེ་གང་ལ་བལྟས་པ་དེ་རྒྱས་བཏབ་སྟེ་འགུགས་པར་འགྱུར་རོ། །ལག་པ་གཡོན་པར་ཉི་མའི་དཀྱིལ་འཁོར་དགོད་ལ་དེའི་དབུས་སུ་ཡི་གེ་བདུན་པའི་འཁྲུལ་འཁོར་བསམས་ཏེ་སོར་མོ་འོད་ཟེར་དུ་བཀྱེ་ནས་གང་ལ་སྡིགས་མཛུབ་བྱས་ན་དེ་དེའི་མོད་ལ་ཁ་བུབ་སྟེ་ལྟུང་བར་འགྱུར་རོ། །ཡི་གེ་བདུན་པའི་སྔགས་བཟླས་ནས་གང་གི་མིང་ནས་སྨོས་ཏེ་རྐང་པ་ས་ལ་བསྣུན་ན་དེ་དེའི་མོད་ལ་དྲན་མེད་དུ་བརྒྱལ་བའམ་འཆི་བར་འགྱུར་རོ། །ཆུ་ལ་བཟླས་ཏེ་ས་ལ་གཏོར་ན་སླར་འཚོ་བར་འགྱུར་རོ་ཞེས་སོ། །

གསང་སྔགས་བཟླས་པའི་མཛུབ་མོའི་རྩེ་མོས་སྡིགས་མཛུབ་བྱས་ནས་བལྟས་པས་གང་འདུག་པ་དེ་ཐམས་ཅད་གནོན་པར་འགྱུར་རོ། །ཚིག་གིས་གྲོལ་བར་འགྱུར་རོ། །སྨེ་ཤ་ཅན་གྱི་ཐལ་བ་ལ་བཟླས་བརྗོད་བྱས་ཏེ་སེམས་ཅན་གང་རྗེས་སུ་དྲན་པ་དེ་ལ་བསྣུན་ན་དེའི་གཟུགས་འཛིན་པར་འགྱུར་རོ། །སྦྱིན་སྲེག་གི་ཐལ་བ་ལ་བཟླས་བརྗོད་བྱས་ཏེ་གང་ལ་བསྣུན་པ་དེ་ལྷ་དེ་ཉིད་ཀྱིས་ཀྱང་མི་མཐོང་ངོ༌། །ཆུ་ལ་བཟླས་ཏེ་གཏོར་ན་སླར་སྣང་བར་འགྱུར་རོ། །ཐོད་པའི་ཕྱག་རྒྱ་ཁ་སྦྱར་བཅིངས་ལ་དབུགས་མི་འབྱིན་པར་གང་གི་མིང་ནས་བརྗོད་ན་དེ་སྨྱོ་བར་འགྱུར་རོ། །སྐྱེ་བོ་སྟོང་ཡང་སྨྱོ་བར་འགྱུར་རོ། །ཡིད་ཀྱིས་གྲོལ་བར་འགྱུར་རོ། །

ཞེས་པ་སྟེ། དགྲ་བོའི་རྐང་རྗེས་ཀྱི་ས་དང་ལྕགས་ཕྱེ་བསྲེས་ཏེ་གཟུགས་བརྙན་བྱས་ལམ་གྱི་བཞི་མདོར་སྦས་ཏེ་ཕྱོགས་སུ་སྡིགས་མཛུབ་བྱས་ན་དགྲ་བོ་སྟོང་ཡང་གནོན་པར་འགྱུར་རོ། །ཚིག་གིས་གསོལ་ན་འོ་མས་བཀྲུས་ཏེ་གྲོལ་བར་འགྱུར་རོ། །སྨེ་ཤ་ཅན་གྱི་རོ་བསྲེགས་པའི་ཐལ་བ་ལ་གཟུགས་བརྙན་བཅོས་ཏེ་མིང་དང་བཅས་པའི་འཁྲུལ་འཁོར་སྙིང་གར་བཅུག་སེམས་ཅན་ཁྱི་ལ་སོགས་པ་གང་དྲན་པ་དེ་དང་དེའི་རྗེས་སུ་གྱུར་ཅིག་ཅེས་ཐལ་བ་ལ་སྔགས་བཟླས་ཏེ་བསྣུན་ན་དེ་དེའི་གཟུགས་འཛིན་པར་འགྱུར་རོ། །སྦྱིན་སྲེག་གི་ཐལ་བ་ལ་གཟུགས་བརྙན་བཅོས་སྙིང་གར་འཁྲུལ་འཁོར་བཅུག་སྟེ་བཟླས་བརྗོད་བྱས་ཏེ་བསྲུང་ན་ལྷ་དེ་ཉིད་ཀྱིས་ཀྱང་མི་མཐོང་ངོ༌། །སླར་ཆུ་ལ་བཟླས་ཏེ་གཏོར་ན་སྣང་བར་འགྱུར་རོ། །ཁྱི་སྨྱོན་པའི་ཐོད་པ་ཁ་སྦྱར་གྱི་ནང་དུ་སྨྱོ་བྱེད་རྫས་ཀྱིས་འཁྲུལ་འཁོར་བྲིས་ཏེ་བཙུགས་ཚོན་སྣ་ལྔས་བཅིངས། དུར་ཁྲོད་ཀྱི་ས་ལ་སྦས་ནས་དབུགས་མི་འབྱིན་པར་གང་གི་མིང་ནས་བརྗོད་ན་དེ་དེའི་མོད་ལ་སྨྱོ་བར་འགྱུར་རོ། །སྐྱེ་བོ་སྟོང་ལ་བྱས་ཀྱང་སྨྱོ་བར་འགྱུར་རོ། །སླར་གསོལ་བ་བྱས་ན་ཡིད་ཀྱིས་དམིགས་ཏེ་འོ་མས་བཀྲུས་པས་གྲོལ་བར་འགྱུར་རོ་ཞེས་སོ། །

གང་གི་མིང་ནས་སྨོས་ཏེ་གཙུག་ཕུད་ལ་ལན་བཅུ་བཟླས་ཏེ་མདུད་ན་མཁའ་འགྲོ་མ་ཐམས་ཅད་འོང་བར་འགྱུར་རོ། །ཁང་སྟོང་དུ་སོང་སྟེ་ལན་བརྒྱ་བཟླས་ནས་སྤྱི་བོར་བཅིངས་ལ་མིག་བགྲད་དེ་ཇི་སྲིད་དུ་མི་སྣང་བར་འགྱུར་རོ། །བཀྲོལ་ན་སླར་ཡང་སྣང་བར་འགྱུར་རོ། །གསེག་མ་ལ་མངོན་པར་བཟླས་ཏེ་སྟེང་དང་འོག་དང་ཕྱོགས་མཚམས་རྣམས་སུ་གཏོར་ན་ལྷ་དང་ལྷ་མ་ཡིན་དང༌། གནོད་སྦྱིན་དང་སྲིན་པོ་དང༌། དྲི་ཟ་དང་མིའམ་ཅི་དང༌། ལྟོ་འཕྱེ་ཆེན་པོ་ཐམས་ཅད་ཀྱང་འཆིང་བར་འགྱུར་རོ། །མཁའ་འགྲོ་མའི་སྦྱོར་བ་ཐམས་ཅད་ཀྱང་འཕྲོག་པར་འགྱུར་རོ། །སྟན་དང་མལ་ཁྲི་ལ་སྐྱེས་པ་དང་བུད་མེད་འདུ་བ་ལ་བལྟས་ཏེ་སྔགས་བརྒྱ་རྩ་བཟླས་ན་འབྱར་བར་འགྱུར་རོ། །ཡིད་ཀྱིས་ནི་གྲོལ་བར་འགྱུར་རོ། །

ཞེས་པ་སྟེ། མིའི་ཐོད་པར་བསྐྱེད་པའི་ཡུངས་ཀར་ཁར་བཅུག་ཅིང་གང་གི་མིང་ནས་སྨོས་ཏེ་གཙུག་ཕུད་ལ་ལན་བཅུ་བཟླས་ཏེ་མདུད་པར་བྱས་ཏེ་བཅིངས། སྔགས་བཟླས་ན་མཁའ་འགྲོ་མ་ཐམས་ཅད་བཅིང་བར་འགྱུར་རོ། །ཁང་སྟོང་དུ་སོང་སྟེ་ཐོད་པའི་ཡུངས་ཀར་ལན་བརྒྱ་བཟླས་ནས་སྤྱི་བོར་བཅིངས་ལ་མིག་ཏུ་དགོད་མིག་བགྲད་དེ་སྔགས་བཟླས་པ་ཇི་སྲིད་དུ་ཡུངས་ཀར་བཅིངས་པའི་སྲད་བུ་མི་སྣང་བར་འགྱུར་རོ། །བཀྲོལ་ན་སླར་ཡང་སྣང་བར་འགྱུར་རོ། །གསེག་མ་ལ་སྔགས་བཟླས་ཏེ་ཐོད་པའི་ཡུངས་ཀར་དང་བསྲེས་ནས་སྟེང་འོག་ཕྱོགས་བཅུར་གཏོར་ན་ལྷ་དང་ལྷ་མིན་སོགས་གོང་དུ་སྨོས་པ་ཐམས་ཅད་འཆིང་བར་འགྱུར་རོ། །ཐོད་པའི་ཡུངས་ཀར་ཕྱོགས་བཅུར་མཐོར་ན་མཁའ་འགྲོ་མའི་ལས་སྦྱོར་བྱེད་པ་ཐམས་ཅད་ཀྱང་འཕྲོག་པར་འགྱུར་རོ། །སྟན་དང་མལ་ཁྲི་ལས་མི་ལྡང་བ་ལ་བལྟས་ཏེ་ཐོད་ཡུངས་ལ་སྔགས་བརྒྱ་རྩ་བཟླས་ཏེ་གཏོར་ན་སྟན་ལ་འབྱར་བར་འགྱུར་རོ། །གསོལ་ན་ཡིད་ཀྱིས་བཟླས་པས་གྲོལ་བར་འགྱུར་རོ་ཞེས་སོ། །གྱོ་མོག་དང་བཅས་པ་ལ་ཡོངས་སུ་བཟླས་ཏེ་ཆུ་བོར་བཅུག་ན་རྒྱུན་ཕྱོགས་ལས་བཟློག་སྟེ་འབབ་པར་འགྱུར་རོ། །གྱོ་མོག་དང་བཅས་པ་དེ་ཉིད་ཀྱིས་རྦ་རླབས་གནོན་པར་འགྱུར་རོ། །ཡིད་ཀྱིས་ནི་བཟློག་པར་འགྱུར་རོ། །

སྔགས་བཟླས་ཏེ་སྟེང་དུ་བལྟ་བཞིན་དུ་སྟོང་བཟླས་ན་ཆར་ཆེན་པོ་གཅོད་པར་འགྱུར་རོ། །གཞན་གྱི་དཔུང་མངོན་དུ་ཕྱོགས་ན་བཟླས་བརྗོད་སྟོང་བྱས་ཏེ་གཡུལ་དུ་ཞུགས་པ་ན་མཚོན་ཆ་བརྒྱས་བསྣུན་ཀྱང་གནོད་པའི་ཚོར་བ་འབྱུང་བར་མི་འགྱུར་ཞིང་མཚོན་གྱིས་ཀྱང་ཆོད་པར་མི་འགྱུར་རོ། །རྡོ་རྗེའི་ལུས་ཅན་དུ་འགྱུར་རོ། །

ཞེས་པ་སྟེ། ཐོད་པའི་ནང་དུ་འཁྲུལ་འཁོར་བྲིས་གྱོ་མོག་དང་བཅས་པ་ལ་སྔགས་བཟླས་ཏེ་ཆུ་བའི་སྣར་ཟུག་པར་བཅུག་ན་རྒྱུན་ཕྱོགས་ལས་བཟློག་པར་འགྱུར་ཞིང་བཏོན་ན་སྔར་བཞིན་འབབ་པར་འགྱུར་རོ། །རྒྱ་མཚོར་གྲུ་ལ་རྦ་རླབས་བྱུང་ན་ཐོད་པ་ལ་འཁྲུལ་འཁོར་བྲིས་གྱོ་མོག་དང་བཅས་པའི་སྔགས་ཀྱིས་སྲད་བུ་བཏགས་ཏེ་བསྐྱུར་ན་རྦ་རླབས་གནོན་པར་འགྱུར་རོ། །སླར་འཐེན་ན་ཡིད་ཀྱིས་བཟློག་པར་འགྱུར་རོ། །སྔགས་བཟླས་ཏེ་ནམ་མཁའ་ལ་འཁྲུལ་འཁོར་དགོད་དེ་སྟེང་དུ་བལྟ་བཞིན་དུ་སྔགས་སྟོང་བཟླས་ན་ཆར་ཆེན་པོ་གཅོད་པར་འགྱུར་རོ། །ལག་པ་གཡོན་པའི་མཐིལ་དུ་འཁྲུལ་འཁོར་བྲིས་གཡུལ་འགྱེད་པའི་ཕྱོགས་སུ་ཁུ་ཚུར་བརྐྱངས་ཏེ་བསྟན་ན་རེངས་པར་འགྱུར་བ་དང༌། འཁྲུལ་འཁོར་མགུལ་དུ་བཅངས་ཏེ་གཡུལ་དུ་ཞུགས་ན་མཚོན་ཆ་བརྒྱས་བསྣུན་ཀྱང་གནོད་པའི་ཚོར་བ་འབྱུང་བར་མི་འགྱུར་རོ། །ཁྱུ་མཆོག་གི་རྭས་བླངས་པའི་ས་དང་སྨན་ནག་པོ་ཆེན་པོ་བསྲེས་ཏེ་ལུས་ལ་བསྐུས་ན་མཚོན་གྱིས་ཀྱང་ཆོད་པར་མི་འགྱུར་རོ། །ནགས་ཀྱི་རས་བལ་བུ་མོ་གཞོན་ནུ་མས་འཁྱལ་བའི་སྲད་བུ་ལ་སྔགས་བཟླས་ཏེ་མདུད་པ་རྒྱ་རིམ་པ་བདུན་གྱིས་བཅིངས་ཏེ་ལུས་ལ་དཀྲིས་ན་མཚོན་གྱིས་མི་ཆོད་པར་རྡོ་རྗེའི་ལུས་ཅན་དུ་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཉེ་བའི་སྙིང་པོའི་ལས་ཀྱི་ཆོ་གའི་ལེའུ་སྟེ་བཅུ་གཉིས་པའོ།། །།

 ༈ **ལྔ་པ་གོ་ཆའི་སྔགས་ཀྱི་ལས་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྙིང་པོའི་སྔགས་ཀྱི་ལས་བསྟན་པ་ལ་གོ་ཆའི་སྔགས་ཀྱི་ལས་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། ལས་ཚོགས་རྒྱས་པར་བསྟན་པའོ། །དང་པོ་ནི།**

དེ་ནས་གོ་ཆའི་ལས་རྣམས་ནི། །འཇིག་རྟེན་གསུམ་ན་གང་ཡོད་པ། །ཡིད་ལ་འདོད་པ་དེ་དག་ཀུན། །གོ་རིམ་བཞིན་དུ་བཤད་པར་བྱ། །

ཞེས་པ་སྟེ། འདི་ལ་གོ་ཆའི་ལས་ནི་བདག་དང་གཞན་བསྲུང་བའོ། །དེ་ཡང་རང་གོ་ཆའི་ལྷར་སྒོམ་པའམ་ལྷ་ལ་གོ་ཆ་དགོད་པའི་ཏིང་ངེ་འཛིན་ནམ། འཁྲུལ་འཁོར་རམ་རྫས་གང་རུང་གི་ལས་ཚོགས་ཀྱིས་འཇིག་རྟེན་གསུམ་ན་ཡོད་པའི་ལས་ཀྱི་དངོས་གྲུབ་ཡིད་ལ་གང་དང་གང་འདོད་པ་དེ་དག་ཀུན་འཁྲུལ་འཁོར་དང་དངོས་གྲུབ་དང་ལས་རྣམས་རྒྱུ་འབྲས་སུ་ངེས་པས་གོ་རིམ་ཇི་ལྟ་བ་བཞིན་དུ་བཤད་པར་བྱའོ། །

**གཉིས་པ་ལ་གསུམ། འཇིག་རྟེན་པའི་དངོས་གྲུབ། ཐུན་མོང་གི་དངོས་གྲུབ། མཆོག་གི་དངོས་གྲུབ་བསྟན་པའོ། །དང་པོ་ནི།**

དེ་ལ་གོ་ཆ་ཟློས་བཞིན་དུ་ལམ་དུ་ཞུགས་ན་རྐུན་མ་དང་སྟག་གི་འཇིགས་པ་མི་འགྱུར་བའམ་མི་སྣང་བར་འགྱུར་རོ། །གོ་ཆ་ཟློས་བཞིན་དུ་ཡང་རྒྱལ་པོའི་ཕོ་བྲང་གི་བུད་མེད་ཀྱི་གནས་སུ་ཞུགས་ན་ཡང་མི་སྣང་བར་འགྱུར་ཏེ་གང་འདོད་པ་དེ་བླངས་ཏེ་འགྲོ་བར་འགྱུར་རོ། །ལྷ་རྣམས་ཀྱིས་ཀྱང་མི་མཐོང་ངོ༌། །གོ་ཆའི་སྔགས་བརྒྱ་བཟླས་ཏེ་ལག་པས་གང་ལ་རེག་པ་དེ་མདུང་བཞིན་དུ་རེངས་པར་འགྱུར་རོ། །སུམ་ཅུ་རྩ་གསུམ་པས་ཀྱང་མི་གཡོའོ། །སྔགས་ཟློས་པའི་རྐང་པས་བསྣུན་ན་ཐར་བར་འགྱུར་རོ། །རང་གི་ཁྲག་ལ་ལན་གསུམ་བཟླས་ནས་ཐིག་ལེ་བྱས་ལ་གང་དང་ལྷན་ཅིག་སྨྲ་བ་དང་གང་གིས་མཐོང་ཞིང་གང་མཐོང་བ་དེ་ཐམས་ཅད་ཀྱི་ཁྲག་འདྲེན་པར་བྱེད་དོ། །གང་གི་ཁྱིམ་དུ་ཁྲོ་བ་དང་བཅས་པས་ལན་སྟོང་བཟླས་ན་ཐམས་ཅད་ལ་རིམས་ཀྱིས་བཏབ་པར་འགྱུར་རོ། །ཆུ་ལ་ལན་ལྔ་བཟླས་ཏེ་གཏོར་ན་སླར་འཚོ་བར་འགྱུར་རོ། །གང་གི་གདོང་ལ་བལྟས་ཏེ་བཟླས་ན་དེའི་ཚིག་འཕྲོག་པར་འགྱུར་རོ། །འབབ་ཆུའི་འགྲམ་དང་ལྟེང་ཀར་གནས་ཏེ་སྟོང་འདས་ན་ཆུའི་སྟེང་དུ་གནས་ཏེ་ཐང་ལ་ཇི་ལྟ་བ་བཞིན་དུ་ཆུ་ལ་ཡང་དེ་བཞིན་དུ་འགྲོའོ། །ཆུ་ལ་ཞུགས་ན་ཆུ་བོའམ་རྒྱ་མཚོ་ཡང་གནས་སོ། །ལག་པ་གཉིས་དྲིལ་ཕྱིས་བྱས་ལ་ལན་སྟོང་བཟླས་ན་རྣལ་འབྱོར་མ་རྣམས་དབང་དུ་འགྱུར་རོ། །

ཞེས་པ་སྟེ། འདིའི་འཁྲུལ་འཁོར་ནི་ཉི་མའི་དཀྱིལ་འཁོར་གྱི་ལྟེ་བ་འཁོར་ལོ་རྩིབས་དྲུག་དགོད། དེ་ལ་དཔའ་བོ་དྲུག་གི་ས་བོན་དང་དབུས་སུ་གཙོ་བོ་ཡབ་ཡུམ་གྱི་ས་བོན་དགོད་གཞན་ཉེ་སྙིང་དང་འདྲ་བར་རབ་གནས་བྱས་ཏེ་མགུལ་དུ་བཏགས་ནས་ལམ་དུ་ཞུགས་ན་སེངྒེ་སྟག་དང་གླང་ཆེན་སོགས་འཇིག་པ་བརྒྱད་སོགས་མི་འབྱུང་ཞིང་མི་སྣང་བར་འགྱུར་རོ། །འཁྲུལ་འཁོར་ལག་པ་གཡོན་པའི་མཐིལ་དུ་བྲིས་ཏེ་སྡིགས་མཛུབ་བྱས་ནས་སླས་ཀྱི་ནང་དུ་ཞུགས་ན་མི་སྣང་བར་འགྱུར་ཏེ་གང་འདོད་པ་ཐོབ་པར་འགྱུར་རོ། །ཤིང་ནྱ་གྲོ་དྷཱའི་འབྲས་བུ་ཟོས་པའི་བྱ་ཐལ་བླངས་ཏེ་མེའི་ཐོད་པར་དུར་ཁྲོད་ཀྱི་སས་བཀང་སྟེ་ས་བོན་བཙུགས་དེའི་མྱུ་གུའམ་འབྲས་བུ་བླངས་ཏེ་བདུད་རྩིའི་རིལ་བུ་དང་བསྲེས་ཏེ་ཁར་བཅུག་ན་ལྷ་རྣམས་ཀྱིས་ཀྱང་མི་མཐོང་བར་འགྱུར་རོ། །བསྒྲུབ་བྱའི་རྐང་རྗེས་དང་དུར་ཁྲོད་ཀྱི་ཐལ་བས་གཟུགས་བརྙན་བྱས་ཏེ་འཁོར་ལོ་སྙིང་གར་བཙུགས་གང་གི་མིང་ནས་སྨོས་ཏེ་གོ་ཆའི་སྔགས་བརྒྱ་བཟླས་ནས་དེའི་སྙིང་གར་ལག་པ་རེག་ན་མདུང་བཞིན་དུ་རེངས་པར་འགྱུར་རོ། །སུམ་ཅུ་རྩ་གསུམ་གྱི་དབང་པོས་ཀྱང་གཡོ་བར་མི་ནུས་སོ། །རྐང་པའི་མཐིལ་དུ་སྔགས་བཟླས་ཏེ་བསྣུན་ན་ཐར་བར་འགྱུར་རོ། །རང་གི་སྲིན་ལག་གི་ཁྲག་གིས་གཟུགས་བརྙན་བྲིས་སྙིང་གར་འཁྲུལ་འཁོར་བཀོད་དེའི་སྙིང་ག་དང་རང་གི་སྙིང་གར་ཁྲག་གིས་ཐིག་ལེ་བྱས་ན་གང་གིས་མཐོང་བ་ཐམས་ཅད་ཁྲག་འདྲེན་པར་བྱེད་དོ། །དུར་ཁྲོད་ཀྱི་གནས་སུ་དགྲ་བོའི་ཁང་པ་བྲིས་དེའི་ནང་དགྲ་བོ་འཁོར་དང་བཅས་པའི་གཟུགས་བརྙན་བྲིས་སྙིང་གར་འཁྲུལ་འཁོར་བཀོད། རང་ཉིད་ཁྲོ་བ་དང་བཅས་པའི་སེམས་ཀྱིས་གོ་ཆའི་སྔགས་སྟོང་བཟླས་ནས་གཟུགས་བརྙན་ལ་བཏབ་ན་ཐམས་ཅད་རིམས་ཀྱིས་བཏབ་པར་འགྱུར་རོ། །ཆུ་ལ་སྔགས་ལན་ལྔ་བཟླས་ཏེ་གཏོར་ན་སླར་འཚོ་བར་འགྱུར་རོ། །དགྲ་བོའི་གཟུགས་བརྙན་ལ་འཁྲུལ་འཁོར་བཅུག་སྟེ་དེའི་གདོང་ལ་ཁྲོ་བའི་ལྟ་སྟངས་ཀྱིས་བལྟས་ཏེ་སྔགས་བཟླས་ན་དེའི་ཚིག་འཕྲོག་པ་སྟེ་ལྐུག་པར་འགྱུར་བ་དང་འགུགས་པར་བྱེད་དོ། །ཆུ་ལྷའི་གཟུགས་བརྙན་བྱས་དེའི་སྙིང་གར་འཁྲུལ་འཁོར་བཅུག་སྔགས་སྟོང་བཟླས་ཏེ་ཆུ་བོའི་སྟེང་དུ་འཇོག་ན་ཐང་ལ་ཇི་ལྟ་བ་བཞིན་དུ་ཆུ་ལ་ཡང་འགྲོ་བར་ནུས་སོ། །ཆུ་ལ་ཞུགས་ན་ཆུ་བོའམ་རྒྱ་མཚོ་ཡང་གཡོ་བ་མེད་པར་བརྟན་པར་གནས་སོ། །ལག་པ་གཉིས་མཐིལ་དུ་འཁྲུལ་འཁོར་བྲིས་ཆེ་གེ་མོ་ཝ་ཤཾ་མཱ་ར་ཡའི་ཤམ་བུ་བཅས་སྔགས་སྟོང་ཟློས་བཞིན་དུ་ལག་པ་ཡང་ཡང་ཉེད་ན་རྣལ་འབྱོར་མ་རྣམས་དབང་དུ་འགྱུར་རོ། །

**གཉིས་པ་ནི།**

རྣལ་འབྱོར་མ་ནི་སྣ་ཚོགས་གཟུགས། །མཁའ་འགྲོ་དེ་བཞིན་ལཱ་མ་དང༌། །ཁཎྜ་རོ་ཧེ་དེ་བཞིན་དུ། །གཟུགས་ཅན་མ་རུ་རབ་གྲགས་པ། །དེ་ལ་སོགས་པའི་རྣལ་འབྱོར་ལ། །དེ་ཀུན་དེ་ཡི་དབང་དུ་གྱུར། །

ཞེས་པ་སྟེ། དེ་ལྟར་མཚན་སྨོས་པའི་ཡེ་ཤེས་ཀྱི་མཁའ་འགྲོ་མ་བཞི་ལ་སོགས་པའི་རྣལ་འབྱོར་མ་སུམ་ཅུ་རྩ་བདུན་གང་ཡང་རུང་བའི་མིང་གི་མཐར་ཝ་ཤཾ་མ་ར་ཡ་ཧོ་ཞེས་མིང་དང་སྤེལ་ནས་ལག་པའི་འཁོར་ལོའི་དབུས་སུ་བྲིས། ལྷ་མོ་གང་ཡང་རུང་བའི་སྔགས་ཟློས་བཞིན་དུ་ལག་པ་གཉིས་ཡང་ཡང་ཉེད་ན་ལྷ་མོ་དེ་དེའི་དབང་དུ་འགྱུར་ཞིང་ལྷ་མོ་གཞན་ལ་ཡང་དེ་བཞིན་བྱས་ན་ཐམས་ཅད་དེའི་དབང་དུ་འགྱུར་རོ་ཞེས་སོ། །

སྐར་མ་རྒྱལ་གྱི་སྦྱོར་བས་རས་བྱས་ལ། དེ་གྱོན་པའི་ལུས་ཀྱི་རྣལ་འབྱོར་མ་མཉམ་པར་གཞག་པས་སྟོང་ཕྲག་བཅུ་བཟླས་ན་དེའི་འོག་ཏུ་འགྲུབ་པར་འགྱུར་རོ། །དེ་གྱོན་པའི་ལུས་ཀྱིས་དཔག་ཚད་སྟོང་གི་བར་དུ་ནམ་མཁར་མི་སྣང་བར་འགྱུར་རོ། །གང་དུ་འདོད་པ་དེར་འགྲོ་བར་འགྱུར་རོ། །དེས་རྒྱ་མཚོའི་མཐར་ཐུག་པའི་ས་རྣམས་སུ་འགྲོ་བར་འགྱུར་རོ། །སྟེང་གི་རྒྱུད་དུ་འགྲོ་བར་འགྱུར་རོ། །

ཞེས་པ་སྟེ། སྦྲུལ་དཀར་ནག་གི་པགས་པ་སོ་སོར་བཏགས་ཏེ་དཀར་པོ་རས་བལ་གྱི་ས་བོན་ལ་བསྐུས་ཏེ་ཡར་ངོའི་སྐར་མ་རྒྱལ་གྱི་ཉིན་རས་བལ་གྱི་ཞིང་སར་སྤྱན་མའི་སྔགས་ཀྱིས་བཏབ། དེ་བཞིན་ནག་པོ་ཡང་རས་བལ་གྱི་ས་བོན་ལ་བསྐུས་ཏེ་མར་ངོའི་སྐར་མ་རྒྱལ་གྱི་ནུབ་མོར་རས་བལ་གྱི་ཞིང་སར་སྔགས་ཀྱིས་བཏབ། ས་བོན་བསྐྱེད་པ་དང་མཱ་མ་ཀིའི་སྔགས་ཀྱིས་དཀར་མོའི་ཤ་ཆུས་གཅུས་ཏེ་བརླན། དེ་བཞིན་ནག་པོའི་ཤ་ཡང་ཆུས་གཅུས་ཏེ་བརླན། དཀར་མོའི་སྔགས་ཀྱིས་བསྲུངས་ནས་བསྐྱེད་པའི་ཚེ་འབྲས་བུ་གཉིས་ཀ་བླངས་ཏེ་དཀར་པོ་རྒྱལ་རིགས་ཀྱི་བུ་མོ་དཀར་མོ་ལ་འཐག་ཏུ་བཅུག །ནག་པོ་དམངས་རིགས་ཀྱི་བུ་མོ་སྔོ་བསངས་མོས་འཐག་ཏུ་བཅུག །རས་ཡུགས་གྲུབ་པའི་ཚེ་གུ་གུལ་དང་སྦྲུལ་དཀར་ནག་གི་ཤའི་དུད་པས་བདུག་སྟོད་གཡོགས་སྨད་གཡོགས་བྱས་ཏེ། གྱོན་པའི་ཚེ་ཡིད་ཀྱིས་རྣལ་འབྱོར་མ་བསམས་ཏེ་མཉམ་པར་བཞག་པས་སྔགས་སྟོང་ཕྲག་བཅུ་བཟླས་པས་དེའི་འོག་ཏུ་ལས་སྦྱོར་འགྲུབ་པར་འགྱུར་རོ། །དེ་གྱོན་པའི་ལུས་ཀྱིས་དཔག་ཚད་སྟོང་གི་བར་དུ་སོང་ན་ལམ་ཁར་མི་ལ་མི་སྣང་བར་འགྱུར་རོ། །གང་དུ་འདོད་པ་དེར་འགྲོ་ནུས་པར་འགྱུར་རོ། །དེས་རྒྱ་མཚོའི་མཐར་ཐུག་པར་སོང་ན་འཛམ་བུ་གླིང་པ་རྣམས་ཀྱིས་མི་མཐོང་བར་འགྱུར་རོ། །དེས་ཚེ་ཡི་རིག་འཛིན་གྱི་དངོས་གྲུབ་ཐོབ་ནས་སྟེང་དུ་འོག་མིན་གྱི་མཐར་ཐུག་པའི་བར་དུ་འགྲོ་བར་འགྱུར་རོ། །

**གསུམ་པ་ནི།**

དབང་པོ་གང་དང་གང་ལམ་གྱུར། །དེ་དང་དེ་ཡི་རང་བཞིན་འགྲོ། །མཆོག་ཏུ་མཉམ་གཞག་སྦྱོར་བ་ཡིས། །ཐམས་ཅད་སངས་རྒྱས་རང་བཞིན་འགྱུར། །

ཞེས་པ་སྟེ། འདིའི་དོན་སྤྱི་དོན་བསྐྱེད་རིམ་གྱི་དབང་དུ་བྱས་ན། དཔའ་བོ་དྲུག་སེམས་དཔའ་དྲུག་ཏུ་བསྐྱེད་ནས་བདག་པོ་གང་དང་གང་ལམ་དུ་གྱུར་པའི་གཟུགས་ལ་སོགས་པ་དེ་དང་དེའི་ངོ་བོ་གཟུགས་རྡོ་རྗེ་མ་ལ་སོགས་པ་ལྷ་མོ་རྣམས་ཀྱི་ངོ་བོར་བསྐྱེད་པར་བྱའོ། །མཉམ་གཞག་གི་གནས་སྐབས་ན་ཡང་གཟུགས་རྡོ་རྗེ་མ་ལ་སོགས་པས་མཆོད་པར་བསྒོམས་པ་ནི་མཆོག་ཏུ་མཉམ་པར་གཞག་པའི་སྦྱོར་བ་ཡིས་མཉམ་གཞག་དང་རྗེས་ཐོབ་དབྱེ་བ་མེད་པར་བསྒོམས་པའི་ཕྱིར། ཕུང་ཁམས་ཐམས་ཅད་སངས་རྒྱས་ཀྱི་རང་བཞིན་དུ་འགྱུར་རོ། །སྦས་དོན་རྫོགས་རིམ་གྱི་དབང་དུ་བྱས་ན། མིག་གི་དབང་པོ་ལ་སོགས་པ་གང་དང་གང་ལམ་དུ་གྱུར་པའི་ཡུལ་གཟུགས་ལ་སོགས་པ་མཐོང་བའི་ཤེས་པ་རྟོག་པ་མེད་པ་དེ་དང་དེའི་ངོ་བོ་དགའ་བ་དང་མཆོག་དགའ་དང་ལྷན་ཅིག་སྐྱེས་དགའི་ངོ་བོར་བྱས་ཏེ། མཉམ་གཞག་གི་གནས་སྐབས་ན་ཡང་གཟུགས་དང་སྒྲ་ལ་སོགས་པ་རྣམས་ལ་རང་བཞིན་བརྒྱད་ཅུ་དང་བྲལ་བར་བསྒོམ་པ་ནི་མཆོག་ཏུ་མཉམ་པར་གཞག་པའི་སྦྱོར་བ་ཡིས་མཉམ་རྗེས་དབྱེར་མེད་བསྒོམས་པའི་ཕྱིར། རྟོག་ཚོགས་ཐམས་ཅད་སངས་རྒྱས་ཀྱི་རང་བཞིན་དུ་འགྱུར་རོ། །ངེས་དོན་མཐར་ཐུག་གི་དབང་དུ་བྱས་ན། མིག་སོགས་དབང་པོ་གང་དང་གང་ལམ་དུ་གྱུར་པའི་ཡུལ་རང་བཞིན་གྱིས་སྐྱེ་བ་མེད་པ་དེ་དང་དེའི་ངོ་བོར་བྱས་ཏེ། མཉམ་གཞག་གི་གནས་སྐབས་ན་ཡང་ཐམས་ཅད་བདེ་བ་ཆེན་པོའི་རང་བཞིན་དུ་བསྒོམ་པ་ནི་མཆོག་ཏུ་མཉམ་པར་བཞག་པའི་སྦྱོར་བ་ཡིས་མཉམ་རྗེས་བདེ་བ་ཆེན་པོར་རོ་མཉམ་པའི་ཕྱིར། ཆོས་ཐམས་ཅད་སངས་རྒྱས་ཀྱི་རང་བཞིན་དུ་བཏོགས་པར་འགྱུར་རོ། །དེ་སྐད་དུ་ཡང༌། བདེ་བར་གཤེགས་པ་རྟག་ཏུ་སྐྱེ་མེད་ཆོས། །ཆོས་རྣམས་ཐམས་ཅད་བདེ་བར་གཤེགས་དང་མཚུངས། །ཞེས་དང༌། གང་དུ་བདེ་ཆེན་ཞེས་བྱ་གཅིག་པུ་ཉིད། །གཅིག་པུའི་ཉམས་ཀྱིས་དུ་མའི་གར་མཛད་དོ། །ཞེས་སོ། །དེས་ན་གོ་ཆའི་ལས་ཀྱི་ཆོ་ག་རྣམས་དུས་ནམ་གྱི་ཚེ་བྱ་ཞེ་ན། དེ་བསྟན་པའི་ཕྱིར་འདི་གསུངས་ཏེ།

ཤིང་ཡོངས་འདུའི་ཁུ་བཅུད་བླངས་ལ་བཟླས་བརྗོད་སྟོང་བྱས་ཏེ་གང་ལ་ཐིག་ལེ་བྱས་པ་དེ་ཤིང་དུ་འགྱུར་རོ། །ཆུ་ལ་ལན་བདུན་བཟླས་ཏེ་གཏོར་ན་འདི་སླར་འཚོ་བར་འགྱུར་རོ། །གླང་པོ་ཆེའི་རྐང་རྗེས་དང་བསྒྲུབ་བྱའི་རྡུལ་བླངས་ཏེ་བཟླས་བརྗོད་སྟོང་བྱས་ནས་གང་ལ་བསྣུན་ན་དེ་གླང་པོ་ཆེར་འགྱུར་རོ། །

ཞེས་པ་སྟེ། ཤིང་ཡོངས་འདུ་ནི་རྩ་ཨ་བ་དྷཱུ་ཏཱི་དང༌། ཁུ་བཅུད་བླངས་པ་ནི་འོག་ཏུ་བསྟན་པའི་ལས་ཀྱི་ཕྱག་རྒྱ་དང་སྙོམས་པ་ཞུགས་ཏེ་ཁུ་བ་གྱེན་དུ་བཟློག་པའི་ཕྱིར་ཧཱུཾ་གིས་རླུང་གྱེན་དུ་ཟློས་པའི་བཟླས་བརྗོད་སྟོང་བྱས་གང་ལ་ཐིག་ལེར་བྱས་པས་བྱང་ཆུབ་ཀྱི་སེམས་མི་ལྟུང་བར་ཤིང་བཞིན་དུ་གནས་པར་འགྱུར་རོ། །དེའི་ཚེ་བསམ་གཏན་གྱི་བདེ་བ་ཐོབ་པ་ཡིན་པས་ལས་གང་བྱས་གྲུབ་པར་འགྱུར་རོ། །གླང་པོ་ཆེའི་རྐང་རྗེས་ནི་ཕྱག་རྒྱ་མའི་བྷ་ག་དང༌། བསྒྲུབ་བྱའི་རྡུལ་ནི་དགའ་བྲལ་དུ་སོང་བའི་དམར་ཆ་དང༌། བླངས་པ་ནི་ཧཱུཾ་གིས་རླུང་འདྲེན་པའི་བཟླས་བརྗོད་སྟོང་ཟློས་པ་དང༌། གང་ལ་བསྣུན་པ་ནི་ཕྱག་རྒྱའི་བྷ་ག་ནམ་མཁའི་རྩ་ལའོ། །གླང་ཆེན་དུ་འགྱུར་བ་ནི་དགའ་བྲལ་དུ་མ་སོང་བར་གླང་པོ་ཆེ་ལྟར་བདེ་བ་སྟོབས་དང་ལྡན་པར་འགྱུར་རོ། །དུས་དེའི་ཚེ་ལས་གང་བྱས་ཀྱང་ཐམས་ཅད་ཐེ་ཚོམ་མེད་པར་འགྲུབ་པར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། གོ་ཆའི་སྔགས་ཀྱི་ལས་ཀྱི་ཆོ་གའི་ལེའུ་སྟེ་བཅུ་གསུམ་པའོ།། །།

 ༈ **གཉིས་པ་ལེའུ་བཅུ་བཞི་པ་ནས་ཉི་ཤུ་རྩ་ལྔའི་བར་གྱིས་ཚོགས་ཀྱི་འཁོར་ལོའི་ཡན་ལག་རྒྱས་པར་བཤད་པ་ལ་གཉིས། ལེའུ་བཅུ་བཞི་པ་བོང་ཞལ་ཅན་གྱི་སྒྲུབ་ཐབས་དང་འབྲེལ་བའི་ཚོགས་ཀྱི་འཁོར་ལོ་བསྡུས་ཏེ་བསྟན་པ། ལེའུ་ལྷག་མ་རྣམས་ཀྱིས་ཚོགས་ཀྱི་འཁོར་ལོའི་ཡན་ལག་དང་འབྲེལ་བའི་ཕྱག་རྒྱའི་བརྡ་དང་མཚན་ཉིད་རྒྱས་པར་བཤད་པའོ། །དང་པོ་ལེའུ་བཅུ་བཞི་པ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལྷ་དང་སྔགས་ཀྱི་རིམ་པ་བསྟན་པ་ལ་ཚོགས་ཀྱི་འཁོར་ལོའི་རིམ་པ་མ་བསྟན་པས། འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་སྦྱོར་ཉིད་ཆོ་གའི་ཡེ་ཤེས་ཀྱང་ཞེས་མདོར་བསྟན་པ་དེ་འདིར་ལེའུ་ཕྱི་མ་རྣམས་ཀྱི་རྒྱས་པར་བཤད་པ་ནི་མདོ་རྒྱས་ཀྱི་འབྲེལ་དང༌། ལེའུ་སྔ་ཕྱིའི་རིམ་པ་ལག་ལེན་དུ་སྡེབ་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་རྒྱས་པར་བཤད་པའོ། །དང་པོ་ནི།**

བོང་བུའི་རྣམ་པའི་རྣལ་འབྱོར་བདག །ཡིད་ཀྱི་ཤུགས་ནི་བཟློག་བྱའི་ཕྱིར། །གང་གི་སྒྲུབ་པོ་འགྲུབ་པ་ཡི། །སྒྲུབ་པ་དེ་ནས་བཤད་པར་བྱ། །

ཞེས་པ་སྟེ། འདིར་ས་འོག་སྤྱོད་པ་འདུལ་བའི་དོན་དུ་ཧེ་རུ་ཀ་བོང་བུའི་རྣམ་པར་བསྒོམ་པ་དང༌། ས་ལ་སྤྱོད་པ་འདུལ་བའི་དོན་དུ་ཧེ་རུ་ཀ་མི་ཡི་རྣམ་པར་བསྒོམ་པ་དང༌། མཁའ་ལ་སྤྱོད་པ་འདུལ་བའི་དོན་དུ་ཧེ་རུ་ཀ་མཁའ་ལྡིང་གི་རྣམ་པར་བསྒོམས་ནས་ཚོགས་ཀྱི་འཁོར་ལོ་བྱ་བར་ཀུན་སྤྱོད་ལས་གསུངས་པའི་ཕྱིར་རྣལ་འབྱོར་པས་ཐེ་ཚོམ་མི་བྱ་བར་བསྒོམས་པར་བྱའོ། །དགོས་པ་གང་ཞེ་ན། བདག་ཉིད་སྲིད་པ་གསུམ་ལ་ཞེན་པའི་ཡིད་ཀྱི་ཤུགས་བཟློག་པར་བྱ་བའི་ཕྱིར། །སྤྲུལ་པའི་གཟུགས་ཅན་གྱི་རྣམ་པའི་ཧེ་རུ་ཀ་གསུམ་ལ་འཇུག་པར་བྱའོ། །ཇི་ལྟར་འགྲུབ་པར་འགྱུར་སྙམ་ན། སྒྲུབ་པ་པོས་བོང་བུའི་ཧེ་རུ་ཀ་ལ་སོགས་པ་མཐོང་བའི་མཚན་མ་ཐོབ་པའི་ཚེ། རང་དོན་སྲིད་པའི་འཆིང་བ་ལས་གྲོལ་བ་དང༌། དེ་ནས་གཞན་དོན་ཕྲིན་ལས་འགྲུབ་པའི་ཐབས་ནི་འདིར་བཤད་པར་བྱའོ། །

**གཉིས་པ་ལ་གཉིས། ཐབས་བསྐྱེད་པའི་རིམ་པ་དང༌། ཤེས་རབ་རྫོགས་པའི་རིམ་པ་བཤད་པའོ། །དང་པོ་ལ་གསུམ། བསྐྱེད་རིམ་བསྒོམ་ཚུལ་ཕན་ཡོན་དང་བཅས་པ་བསྟན་པ། མཚན་མ་ཐོབ་ཚུལ་དངོས་གྲུབ་དང་བཅས་པ་བསྟན་པ། དངོས་གྲུབ་ཀྱི་རྫས་ཐོབ་ཚུལ་ཕན་ཡོན་དང་བཅས་པར་བསྟན་པའོ། །དང་པོ་ནི།**

མཁའ་འགྲོ་དེ་བཞིན་ལཱ་མ་དང༌། །ཁཎྜ་རོ་ཧེ་འདོད་གཟུགས་ཅན། །བོང་བུའི་རྣམ་པ་ཁྲག་འཛག་ཞལ། །མཁའ་འགྲོ་རྩེ་གསུམ་ཐོད་པ་ཐོགས། །བསྒྲུབས་ན་ཚེ་ཟད་པ་དང་ནི། །ཚེ་རིང་བ་ཡང་སྣང་བ་ཡིན། །

ཞེས་པ་སྟེ། ནང་མའི་མཁའ་འགྲོ་མ་ནི་བོང་བུའི་གདོང་ཅན་དང༌། ལཱ་མ་ནི་སེངྒེའི་གདོང་ཅན་དང༌། ཁཎྜ་རོ་ཧེ་ནི་གླང་པོའི་གདོང་ཅན་དང༌། གཟུགས་ཅན་མ་ནི་མཁའ་ལྡིང་གི་གདོང་ཅན་ནོ། །ཐམས་ཅད་ཞལ་གཅིག་ཕྱག་བཞི་མ་གཡས་གཉིས་ན་གྲི་གུག་དང་རྩེ་གསུམ་གཡོན་གཉིས་ན་ཐོད་པ་དང་ཁ་ཊྭཱཾ་ག་བསྣམས་པ་རོའི་གདན་ལ་བཞུགས་པར་བསྒོམ། ཐུགས་འཁོར་རྣམས་ཞལ་གཅིག་ཕྱག་གཉིས་པ་རྡོ་རྗེ་དང་རྡོ་རྗེའི་དྲིལ་བུ་འཛིན་པ་མཁའ་ལྡིང་གི་གདོང་ཅན་དང༌། གསུང་འཁོར་རྣམས་པདྨ་དང་པདྨའི་དྲིལ་བུ་འཛིན་པ་རྨ་བྱའི་གདོང་ཅན་དང༌། སྐུ་འཁོར་རྣམས་འཁོར་ལོ་དང་འཁོར་ལོའི་དྲིལ་བུ་འཛིན་པ་སེངྒེའི་གདོང་ཅན་ནོ། །སྒོ་མ་ནི་ཁྭ་གདོང་མ་ལ་སོགས་པའི་གདོང་ཅན་དང༌། མཚམས་མ་ནི་མ་ཧེ་དང༌། ཤ་བ་དང༌། སྟག་དང༌། གཟིག་གི་གདོང་ཅན་ནོ། །གཙོ་བོ་ཧེ་རུ་ཀ་ནི་རྡོ་རྗེ་དང་དྲིལ་བུ་རྩེ་གསུམ་དང་ཁ་ཊྭཱཾ་སྟེ་ཕྱག་བཞི་པ་བསྒོམ་པའམ་ཕྱག་བཅུ་གཉིས་པ་བསྒོམས་ཀྱང་རུང༌། ཞལ་བཞི་ལས་རྩ་ཞལ་ནི་ཆུ་ཤིང་མེ་ཏོག་གི་མདངས་ཅན་དང༌། གཞན་གསུམ་བོང་ཞལ་ཁྲོས་པའི་རྣམ་པ་ཞལ་ནས་ཁྲག་འཛག་པ་བསྒོམ། ཡུམ་ཡེ་ཤེས་ཀྱི་མཁའ་འགྲོ་མ་ནི་རྩེ་གསུམ་དང་ཐོད་པ་ལག་ན་ཐོགས་པ་བསྒོམ་པར་བྱའོ། །དེ་ལྟར་བསྒྲུབས་ན་བསམ་གཏན་གྱི་ཏིང་ངེ་འཛིན་ཐོབ་ནས་མངོན་པར་ཤེས་པ་ལྔ་དང་ལྡན་པར་འགྱུར་བ་དང༌། ཚེ་ཟད་པ་ཡང་ཚེ་རིང་བར་སྣང་བ་ཐོབ་པ་ཡིན་ནོ། །

**གཉིས་པ་ནི།**

འདིར་ནི་བོང་བུའི་རྣལ་འབྱོར་བདག །དེ་བཞིན་བོང་བུར་མཐོང་བ་ཡིན། །གླང་པོ་ཉིད་དུ་སྔོན་དུ་གང༌། །མཐོང་སྟེ་གླང་པོའི་གཟུགས་ཅན་ཡིན། །གང་དང་གང་གི་སྐྱེ་བ་གང༌། །སྔོན་གྱི་སྐྱེ་བར་གྱུར་པ་དག །དེ་དང་དེ་ཡི་གཟུགས་སྣང་བར། །རྣལ་འབྱོར་པས་ནི་འདི་མཐོང་འགྱུར། །སྐྱེས་བུ་དངོས་གྲུབ་ཐོབ་པར་འགྱུར། །

ཞེས་པ་སྟེ། འདིར་བོང་བུའི་རྣལ་འབྱོར་སྒོམ་པ་བདག་ཉིད་གྲུབ་པའི་མཚན་མ་ཐོབ་ན་མཚན་མའི་རྟགས་འདི་ལས་གཞན་དོན་གྱི་ཕྲིན་ལས་འགྲུབ་སྟེ་རང་གཞན་གྱི་སྔོན་གྱི་གནས་རྗེས་སུ་དྲན་ཏེ་སྐྱེ་བ་སྔ་མ་བོང་བུ་ལས་འཕོས་ན་མཚན་མ་བོང་བུར་མཐོང་བ་དང༌། མཚན་མ་གླང་པོ་ཉིད་དུ་མཐོང་ན་སྔོན་པོའི་གཟུགས་སུ་སྐྱེ་བར་མཐོང་བ་དང༌། དེ་བཞིན་དུ་འགྲོ་བ་རིགས་དྲུག་གི་གནས་གང་དང་གང་དུ་སེམས་ཅན་གང་དང་གང་གི་ལུས་སུ་སྐྱེ་བ་གང་དག་ཇི་སྙེད་པ་མཐོང་བ་དང༌། མཚན་མ་དེ་དང་དེའི་གཟུགས་གང་དང་གང་སྣང་བ་ཐམས་ཅད་རྣལ་འབྱོར་པའི་མཚན་མའི་རྟགས་ཀྱིས་དཔོག་སྟེ་རང་གཞན་གྱི་སྐྱེ་བའི་ཕྲེང་བ་འདི་རྣམས་མངོན་སུམ་དུ་མཐོང་བར་འགྱུར་བ་དང༌། འདི་ནི་གྲུབ་པའི་སྐྱེས་བུར་གྱུར་ཏེ་དངོས་གྲུབ་འདི་རྣམས་ཐེ་ཚོམ་མེད་པ་ཐོབ་པར་འགྱུར་རོ། །

**གསུམ་པ་ནི།**

སྔོན་ནས་སྐྱེ་བ་བདུན་དུ་མི། །གྲུབ་པ་སྟེར་བ་ཡོངས་གྱུར་ན། །དེ་ཡིས་ཚོགས་དང་གཏོར་མ་དག །བྱས་ན་སྒྲུབ་པོས་འགྲུབ་པར་འགྱུར། །དེ་བཞིན་དཔག་ཚད་བརྒྱ་ཕྲག་ནི། །སྟོང་གི་སྟེང་དུ་སྐད་ཅིག་འགྲོ། །

ཞེས་པ་སྟེ། སྔོན་གྱི་གནས་རྗེས་སུ་དྲན་པའི་སྟོབས་ཀྱིས་སྔོན་ནས་ད་ལྟའི་བར་གྱི་སྐྱེ་བ་བདུན་བར་མ་ཆད་པར་ཆོས་ལྡན་གྱི་ལུས་སུ་སྐྱེས་པའི་མི་ཡོངས་སུ་ཤེས་ཏེ་དངོས་གྲུབ་ཀྱི་རྫས་ཁ་ན་མ་ཐོ་བ་མེད་པའི་མཆོག་ཆེན་གྱི་ཤ་ནི་སྟེར་བའམ་ཐོབ་པར་གྱུར་ན། དེས་ཚོགས་ཀྱི་འཁོར་ལོ་དང་གཏོར་མའི་བྱ་བ་བྱས་ན་སྒྲུབ་པ་པོས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཐོབ་པར་འགྱུར་ཏེ། རྫུ་འཕྲུལ་གྱིས་དཔག་ཚད་སྟོང་གི་སྟེང་དུ་སྐད་ཅིག་གིས་མཁའ་སྤྱོད་ཆེན་པོའི་བར་དུ་འགྲོ་བར་འགྱུར་རོ། །

**གཉིས་པ་རྫོགས་རིམ་བཤད་པ་ལ་གསུམ། འདི་མྱུར་དུ་འགྲུབ་པའི་ཚད་བསྟན་པ། འདི་སྔགས་ཀྱི་སྙིང་པོ་ཡིན་པར་བསྟན་པ། འདི་ཤེས་པའི་ཕན་ཡོན་བསྟན་པའོ། །དང་པོ་ནི།**

འདི་ནི་རྣལ་འབྱོར་སྔགས་མཆོག་གཙོ། །མཁའ་འགྲོ་མ་ཡི་སྦྱོར་གྲུབ་བྱེད། །རྣལ་འབྱོར་མཚན་མས་གང་ཟློས་པ། །ཟླ་བ་གཅིག་གིས་འགྲུབ་པར་འགྱུར། །

ཞེས་པ་སྟེ། འདི་ནི་རྣལ་འབྱོར་པའི་ལུས་ཀྱི་གཡས་གཡོན་རོ་རྐྱང་གི་རྩ་ནི་སྲུབ་ཐག་དང༌། དབུས་མ་ཨ་བ་དྷུ་ཏཱི་ནི་སྲུབ་ཤིང་དང༌། མི་ཤིགས་པ་ནམ་མཁའི་རླུང་ནི་གཡས་གཡོན་ཉི་ཟླའི་བགྲོད་པ་འཇོམས་བྱེད་ཀྱི་གཉེན་པོ་ཡིན་པས་སྔགས་མཆོག་དམ་པ་དང༌། དེས་གཡས་གཡོན་གཟུང་འཛིན་གྱི་རླུང་བསྲུབས་པ་ནི་སྦྱོར་བ་སྒྲུབ་བྱེད་ཡིན་པས་རླུང་གི་སྦྱོར་བ་དེས་རྣལ་འབྱོར་པ་ལ་མཚན་མའི་རྟགས་འདི་རྣམས་འབྱུང་བ་སྟེ། ས་ཆུ་ལ་ཐིམ་པས་དུ་བ་ལྟ་བུ་དང༌། ཆུ་མེ་ལ་ཐིམ་པས་སྨིག་རྒྱུ་ལྟ་བུ་དང༌། མེ་རླུང་ལ་ཐིམ་པས་མེ་ཁྱེར་ལྟ་བུ་དང༌། རླུང་རྣམ་ཤེས་ལ་ཐིམ་པས་སྒྲོན་མེ་ལྟ་བུ་དང༌། རྣམ་ཤེས་ནམ་མཁའ་ལ་ཐིམ་པས་ནམ་མཁའ་ལྟ་བུའི་རྟགས་ཅན་དེ་རྣམས་མཐོང་ན་སྲོག་རྩོལ་ཨ་བ་དྷུ་ཏཱིར་ཚུད་པའི་རྟགས་སོ། །འདི་ལ་ཡང་དང་ཡང་དུ་ཟློས་པས་ཐབས་ལ་གོམས་པར་གྱུར་ན་ཟླ་བ་གཅིག་གིས་འགྲུབ་པར་འགྱུར་བར་བསྟན་ཏོ། །

**གཉིས་པ་ནི།**

དེ་ནི་གསང་བའི་རྒྱུད་འདི་ཡི། །སྔགས་ཀྱི་སྙིང་པོ་དགེ་བ་ཡིན། །

ཞེས་པ་སྟེ། གཡས་གཡོན་གྱི་རྩའི་སྣ་བ་ལང་གི་རྨིག་རྗེས་ལྟ་བུའི་ནང་ན་སྲོག་རྩོལ་རུས་སྦལ་ལོང་བ་ལྟ་བུ་གྱེན་དུ་འཕགས་ཏེ་ཆུ་ཤིང་མེ་ཏོག་ལྟ་བུའི་ལམ་དུ་ཚུད་ན། དེ་ནི་རྣལ་འབྱོར་གསང་མཐའི་རྒྱུད་འདིའི་ཁྱད་ཆོས་སམ་སྔགས་ཀྱི་སྙིང་པོ་མཆོག་ཏུ་དགེ་བའམ་བདེ་བ་དམ་པ་འདི་ཡིན་ནོ། །

**གསུམ་པ་ནི།**

དེ་ཉིད་མཆོག་ཤེས་གང་དེ་འདིར། །རྣལ་འབྱོར་པ་རུ་ཐེ་ཚོམ་མེད། །མཁའ་འགྲོ་དྲ་བའི་སྡོམ་པ་ནི། །དེ་དག་ཐམས་ཅད་བརྗོད་པ་ཡིན། །

ཞེས་པ་སྟེ། ལྟེ་བ་སྤྲུལ་པའི་འཁོར་ལོའི་དབུས་ན་རྒོད་མ་ཁའི་མེ་ལྕེ་སྟོབས་སུ་གྱུར་ཏེ་བདེ་བ་ཆེན་པོའི་འཁོར་ལོ་དྲོད་དེ་བྱང་ཆུབ་ཀྱི་སེམས་ཞུ་བས་དགའ་བ་དང༌། མཆོག་དགའ་དང༌། ལྷན་ཅིག་སྐྱེས་དགའི་བདེ་བ་དེ་ཉིད་མཆོག་ཏུ་ངོ་ཤེས་པའི་གང་ཟག་དེ་ཡང༌། འདིར་གྲུབ་པ་ཐོབ་པའི་རྣལ་འབྱོར་པ་རུ་འགྱུར་བ་ཐེ་ཚོམ་མེད་དོ། །མཁའ་འགྲོ་དྲྭ་བའི་སྡོམ་པ་སྟེ། འཕོ་མེད་ཚངས་སྤྱོད་ཀྱི་སྡོམ་པ་སྒྲུབ་པའི་ཡན་ལག་ཕྱག་རྒྱའི་བརྡ་དང་མཚན་ཉིད་བསྟན་པ་དེ་དག་ཐམས་ཅད་ཀྱང་འདི་ཉིད་རྟོགས་པར་བྱ་བའི་ཆེད་དུ་བརྗོད་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཧེ་རུ་ཀ་བོང་བུའི་རྣམ་པར་མཛད་པའི་ཆོ་གའི་ལེའུ་སྟེ་བཅུ་བཞི་པའོ།། །།

 ༈ **གཉིས་པ་ཚོགས་ཀྱི་འཁོར་ལོའི་ཡན་ལག་དང་འབྲེལ་བའི་ཕྱག་རྒྱའི་བརྡ་དང་མཚན་ཉིད་རྒྱས་པར་བཤད་པ་ལ་བཅུ་གཅིག་སྟེ། དག་བྱེད་ལྷ་མོའི་བརྡ་བསྟན་པའི་ལེའུ། དག་བྱེད་ལྷ་མོའི་བརྡའི་མཚན་ཉིད་བསྟན་པའི་ལེའུ། དབང་གི་ལྷ་མོའི་བརྡའི་མཚན་ཉིད་བསྟན་པའི་ལེའུ། ཚོགས་ཀྱི་ལྷ་མོའི་བརྡའི་མཚན་ཉིད་བསྟན་པའི་ལེའུ། མཆོད་པའི་ལྷ་མོའི་བརྡའི་མཚན་ཉིད་བསྟན་པའི་ལེའུ། དབང་གི་ལྷ་མོའི་བརྡ་བསྟན་པའི་ལེའུ། ཚོགས་ཀྱི་ལྷ་མོའི་བརྡ་བསྟན་པའི་ལེའུ། མཆོད་པའི་ལྷ་མོའི་བརྡ་བསྟན་པའི་ལེའུ། ཀུན་སྤྱོད་མའི་བརྡའི་མཚན་ཉིད་བསྟན་པའི་ལེའུ། ཀུན་སྤྱོད་མའི་བརྡ་བསྟན་པའི་ལེའུ། ལྷ་མོའི་ལུས་ལ་ལྷ་དགོད་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཚོགས་ཀྱི་འཁོར་ལོ་བསྟན་པ་ལ་ཕྱག་རྒྱའི་བརྡ་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། སྔར་ལེའུ་དང་པོར་ཕོ་ཉ་ལྷན་ཅིག་སྐྱེས་གྲུབ་མ་ཞེས་མདོར་བསྟན་པ་དེ་འདིར་རྒྱས་པར་བསྟན་པ་ནི་མདོ་རྒྱས་ཀྱི་འབྲེལ་དང༌། ལེའུ་སྔ་ཕྱིའི་རིམ་པ་མངོན་རྟོགས་ལག་ལེན་དུ་སྡེབ་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ལ་**ངོ་བོ། ངེས་ཚིག །དགོས་པ། དབྱེ་བ། དུས། ཇི་ལྟར་བྱ་བའི་རིམ་པའོ། །བརྡའི་ངོ་བོ་ནི། འཇིག་རྟེན་དང་བསྟན་བཅོས་ལ་མ་གྲགས་པར་དེ་བཞིན་གཤེགས་པའི་བརྡའོ། །ངེས་ཚིག་ནི་སྒྲ་ཇི་བཞིན་པ་མ་ཡིན་པར་ཀླ་ཀློའི་སྐད་ལྟ་བུ་གཞན་གྱིས་མི་གོ་བས་བརྡ་ཞེས་བྱའོ། །དགོས་པ་ནི་བདེ་མཆོག་འཁོར་ལོའི་མིང་སྲིང་ངོ་ཤེས་པར་བྱ་བའི་ཆེད་དུའོ། །དབྱེ་བ་ནི་ལུས་ཀྱི་བརྡ་དང་ངག་གི་བརྡའོ། །དུས་ནི་དབང་དང༌། སྤྱོད་པ་དང༌། ཚོགས་དང༌། མཆོད་པ་དང༌། ཐུན་མཚམས་ཀྱི་དུས་སུའོ། །ཇི་ལྟར་བྱ་བའི་རིམ་པ་ནི་གཞུང་དུ་འཆད་པར་འགྱུར་བར་ལྟར་ཤེས་པར་བྱའོ། །

**གཉིས་པ་གཞུང་དོན་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་སྡོམ་པ་རྣམས་ལ་ནི། །གང་ཞིག་བརྡར་གྱུར་ཤེས་པ་དག །དེ་ཉིད་ཀྱིས་ནི་གྲུབ་པ་ནི། །ཐེམ་ཚོམ་མེད་པར་བཤད་པར་བྱ། །

ཞེས་པ་སྟེ། དེ་ནས་བསམ་གཏན་དང་ཟག་མེད་ཀྱི་སྡོམ་པ་བླང་བར་འདོད་པ་རྣམས་ལ་ཐོག་མར་སྒྲུབ་པའི་ཡན་ལག་ལས་ཀྱི་ཕྱག་རྒྱ་མ་བཙལ་བར་བྱ་དགོས་ཏེ། དེ་ཡང་ཡེ་ཤེས་ལས་སྐྱེས་པ་སྟེ་ཉི་ཤུ་རྩ་བཞི་སྤྲུལ་པའི་ཞིང་ན་བཞུགས་པ་རྣམས་ཀྱིས་གདུལ་བྱའི་དོན་ལ་གཟིགས་ཏེ་སངས་རྒྱས་དང་བྱང་ཆུབ་སེམས་དཔའ་བུད་མེད་ཀྱི་གཟུགས་སུ་བྱོན་ནས་ཞི་ལྷག་གི་ཏིང་ངེ་འཛིན་སྟོན་པར་མཛད་པ་དང༌། ཡང་ན་ལས་ལས་སྐྱེས་པ་སྟེ་ཉི་ཤུ་རྩ་བཞིའི་ཡུལ་ལམ་འཛམ་བུ་གླིང་དུ་སྐྱེས་པ་དབང་པོ་ཚང་ཞིང་སྐྱོན་མེད་ཡོན་ཏན་ལྡན་པ་དག་ཏིང་ངེ་འཛིན་གྱིས་འགུགས་པ་དང༌། ཡང་སྔགས་ལས་སྐྱེས་པ་སྟེ་དབང་བསྐུར་དམ་ཚིག་དང་ལྡན་པའི་རྣལ་འབྱོར་མས་བསམ་གཏན་གྱི་བདེ་བ་སྦྱིན་ནུས་པ་སྟེ། གང་ལྟར་ཡང་ཁ་དོག་དང་དབྱིབས་དང་སྤྱོད་ལམ་གྱི་མཚན་ཉིད་ཤེས་པར་བྱས་ནས། རྣལ་འབྱོར་པ་གང་ཞིག་ཡན་ལག་དང་ཉིང་ལག་གི་བརྡ་དང༌། ཡི་གེ་དང་ཚིག་གི་བརྡ་དང༌། མིག་དང་མཆུའི་བརྡར་གྱུར་པ་ཐམས་ཅད་ཤེས་པ་དེ་ཉིད་ཀྱི་ལས་ཀྱི་ཕྱག་རྒྱ་རྙེད་པའི་རྒྱུ་ཚོགས་ཚང་བ་དེ་ལས་ཏིང་ངེ་འཛིན་ཐེ་ཚོམ་མེད་པར་གྲུབ་པའི་བརྡའི་ཚུལ་རྣམ་པ་དྲུག་ལས་རེ་ཞིག་འདིར་ཡི་གེའི་བརྡ་མདོ་ཙམ་བཤད་པར་བྱའོ། །

**གཉིས་པ་ལ་གཉིས། ཕྱག་རྒྱའི་བརྡ་སོ་སོར་བསྟན་པ་དང༌། བརྡའི་དོན་བསྡུ་བའོ། །དང་པོ་ལ་ལྔ། དབང་དུས་ཀྱི་བརྡ། དག་བྱེད་ཀྱི་བརྡ། ཚོགས་ལ་འདུ་བའི་བརྡ། ཏག་ཏུ་མཆོད་པའི་བརྡ། ཀུན་སྤྱོད་ཀྱི་བརྡ་བསྟན་པའོ། །དང་པོ་ནི།**

 ཊཱ་ཞེས་བྱ་བ་སྐྱེས་བུར་བཤད། །ཅེས་དབང་བསྐུར་བའི་གང་ཟག་བསྟན་པ་དང༌། ཌཱི་ཞེས་བྱ་བ་བུད་མེད་ཡིན། །ཞེས་དབང་དུས་ཀྱི་ཕྱག་རྒྱ་མ་བསྟན། ཧཱུཾ་ཞེས་བྱ་བ་གནོན་པ་ཡིན། །ཞེས་ཕྱག་རྒྱ་ལ་བལྟ་བར་བསྟན། སུ་ཞེས་བྱ་བ་བཟའ་བ་ཡིན། །ཞེས་དབང་དུས་ཀྱི་བཟའ་བ་བསྟན། མ་ཞེས་བྱ་བ་མ་རུ་བཤད། །ཅེས་སློབ་དཔོན་གྱི་ཡུམ་བསྟན། ཡོ་ཞེས་བྱ་བ་ཆུང་མ་ཡིན། །ཞེས་རང་གི་ཕྱག་རྒྱ་མ་བསྟན། བྷཱི་ཞེས་སྲིང་མོ་དེ་བཞིན་དུ། ཞེས་དབང་མཉམ་དུ་ཐོབ་པའི་བུད་མེད་བསྟན། བཱི་ཞེས་བྱ་བ་མཛའ་མོར་བཤད། །ཅེས་གྲོགས་ཀྱི་ཕྱག་རྒྱ་མ་བསྟན། ལུ་ཞེས་བྱ་བ་བུ་མོ་ཡིན། །ཞེས་དབང་རང་གིས་བསྐུར་བའི་བུད་མེད་བསྟན། ཤྲཱི་ཞེས་ཁྲག་ཏུ་ཤེས་པར་བྱ། །ཞེས་མ་ཡི་རང་བྱུང་གི་ཁྲག་བསྟན། སོ་ཞེས་ཞི་བའི་བཏུང་བ་ཡིན། །ཞེས་གསང་དབང་གི་བྱང་སེམས་བསྟན། པེ་ཞེས་དེ་བཞིན་བཏུང་བ་སྟེ། །ཞེས་སྨན་གྱི་བཏུང་བ་བསྟན། དྲི་ཞེས་བྱ་བ་དེ་བཞིན་ཤ། །ཞེས་དབང་དུས་ཀྱི་ཁ་ཟས་ཤ་ལྔ་བསྟན། དྷ་ཞེས་བྱ་བ་བཟའ་བ་ཡིན། །ཞེས་དབང་དུས་ཀྱི་ཁ་ཟས་བཟའ་བ་ལྔ་བསྟན། བྷཱུ་ཞེས་བྱ་བ་འདྲེས་པ་ཡིན། །ཞེས་ཤེར་དབང་གིས་ཁམས་དཀར་དམར་འདྲེས་པར་བསྟན་ཏོ། །

**གཉིས་པ་ནི།**

 བཱི་ཞེས་དུར་ཁྲོད་དེ་བཞིན་ཏེ། །ཞེས་སེམས་འཛིན་གྱི་གནས་དུར་ཁྲོད་སོགས་སུ་ཁྲིད་པར་བསྟན། དྷུ་ཞེས་བྱ་བ་རོ་རུ་བཤད། །ཅེས་སྐྱེ་བདུན་གྱི་རོ་བླང་བར་བསྟན། ཧི་ཞེས་རྣལ་འབྱོར་མ་རུ་བཤད། །ཅེས་ཕག་མོའི་རིགས་བསྟན། ག་ཞེས་དེ་བཞིན་ལཱ་མ་ཡིན། །ཞེས་དམ་ཚིག་སྒྲོལ་མའི་རིགས་བསྟན། །ཏྲཱི་ཞེས་བྱ་བ་གཟུགས་ཅན་མ། །ཞེས་སངས་རྒྱས་སྤྱན་མའི་རིགས་བསྟན། ཀུ་ཞེས་དེ་བཞིན་མཁའ་འགྲོ་མ། །ཞེས་མཱ་མ་ཀིའི་རིགས་བསྟན། ཧ་ནི་དུམ་སྐྱེས་མ་ཉིད་དོ། །ཞེས་གོས་དཀར་མོའི་རིགས་བསྟན། ཡ་ཞེས་བྱ་བ་བྱིན་པ་གཉིས། །ཞེས་ལྷ་མོའི་བྱིན་པ་གཉིས་ཀྱིས་འཁྱུད་པར་བསྟན། ཀེ་ཞེས་བྱ་བ་དཔུང་པ་ཟུང༌། །ཞེས་ལག་པ་གཉིས་ཀྱིས་འཁྱུད་པར་བསྟན་ཏོ། །

**གསུམ་པ་ནི།**

 དྷ་ཞེས་བྱ་བ་གསོང་པོར་སྨྲ། །ཞེས་ཚོགས་ལ་འདུ་བའི་ཐོག་མར་ཕྱག་འཚལ་ཏེ་གསོང་པོར་སྨྲ་བར་བསྟན། སུ་ཞེས་ལེགས་འོངས་བྱ་བ་ཡིན། །ཞེས་བྱོན་པར་ལེགས་ཞེས་བྱ་བར་བསྟན། མི་ཞེས་བྱ་བ་བཟའ་བ་ཡིན། །ཞེས་ཚོགས་ཀྱི་བཟའ་བ་མཆོག་ཆེན་གྱི་ཤ་བསྟན། པེ་ཞེས་བྱ་བ་བཏུང་བ་བཏུང༌། །ཞེས་ཚོགས་ཀྱི་བཏུང་བ་བདུད་རྩི་ལྔ་བསྟན། གྷ་ནི་བགྲོད་དང་བགྲོད་མིན་ཡིན། །ཞེས་དབང་ཐོབ་ན་བགྲོད་བྱ་དང་མ་ཐོབ་ན་བགྲོད་བྱ་མིན་པར་བསྟན་ཏོ། །

**བཞི་པ་ནི།**

 ཀ་ཞེས་བྱ་བ་འདོད་པ་ཡིན། །ཞེས་རིགས་ལྔའི་ལྷ་མོ་རྣམས་ལ་བཀའ་གནང་བར་འདོད་པ་བསྟན། ས་ཞེས་བྱ་བ་གཞན་མི་འགྲོ། །ཞེས་སྐྱེས་པ་གཞན་གྱི་གམ་དུ་མི་འགྲོ་བར་བསྟན། ར་ཞེས་བྱ་བ་ཁྱོ་མེད་མོ། །ཞེས་བདག་པོ་མེད་པས་རྟག་ཏུ་མཆོད་པར་བསྟན་ཏོ། །

**ལྔ་པ་ནི།**

 དུ་ཞེས་བྱ་བ་སྤྱོད་ངན་མོ། །ཞེས་གཟུགས་འཚོང་མར་བསྟན། སུ་ཞེས་བྱ་བ་བསྐལ་བཟང་མོ། །ཞེས་སངས་རྒྱས་པ་ལ་དད་པར་བསྟན། ན་ཞེས་བྱ་བ་སྐལ་དན་མ། །ཞེས་མུ་སྟེགས་ཅན་ལ་དད་པར་བསྟན། ས་ཞེས་བྱ་བ་དམ་ཚིག་ཅན། །ཞེས་དབང་བསྐུར་ཐོབ་པར་བསྟན། ཨ་ཞེས་བྱ་བ་དམ་ཚིག་མེད། །ཅེས་དབང་བསྐུར་མ་ཐོབ་པར་བསྟན། ཨ་ཞེས་བྱ་བ་འོངས་པ་ཡིན། །ཞེས་དད་པས་གམ་དུ་འོངས་པར་བསྟན། ན་ཞེས་བྱ་བ་མ་འོངས་པའོ། །ཞེས་དད་པ་མེད་ནས་གམ་དུ་མ་འོངས་པར་བསྟན་ཏོ། །

**གཉིས་པ་བརྡའི་དོན་བསྡུ་བ་ནི།**

 འདི་དག་ནི་ཡི་གེ་རེ་རེའི་བརྡ་ཡིན་ཏེ། དཔའ་བོ་དང་སྲིང་མོར་འདུ་ཤེས་པར་བྱེད་པ་གུས་པ་དང༌། མི་གུས་པ་ལ་མི་སྦྱིན་པར་བྱ་བ་དམ་ཚིག་གི་མཆོག་ཡིད་དུ་འོང་བ་ཕན་འདོགས་པར་བྱེད་པ་སྟེ་གུས་པ་ལ་སྦྱིན་པར་བྱའོ། །ཞེས་པ་གོ་སླ་བས་མ་བཤད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཡི་གེའི་བརྡའི་ཆོ་གའི་ལེའུ་སྟེ་བཅོ་ལྔ་པའོ།། །།

 ༈ **གཉིས་པ་དག་བྱེད་ལྷ་མོའི་བརྡའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དག་བྱེད་ལྷ་མོའི་བརྡ་བསྟན་ཀྱང་བརྡའི་མཚན་ཉིད་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང༌། མངོན་པར་རྟོགས་པའི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། །གཞུང་དོན་ནོ། །དང་པོ་ལ་**ཕྱག་རྒྱའི་ངོ་བོ། ངེས་ཚིག །དབྱེ་བ། དགོས་པ། སྦྱོར་བ། དངོས་གཞི་སྟེ་དྲུག་ལས། ངོ་བོ་ནི། ལྷན་ཅིག་སྐྱེས་པའི་ཡེ་ཤེས་ཀྱི་རྟེན་དུ་གྱུར་པའོ། །ངེས་ཚིག་ནི། སྡུག་བསྔལ་དང་རྣམ་རྟོག་ཕྱིར་ཕྱག་ཅིང་བདེ་བ་དང་དགའ་བཞིའི་རྒྱ་ལས་མི་འདའ་བས་ན་ཕྱག་རྒྱའོ། །དབྱེ་བ་ལ། ཞིང་ལས་སྐྱེས་པ་དང༌། གནས་ལས་སྐྱེས་པ་དང༌། སྔགས་ལས་སྐྱེས་པ་དང་གསུམ། སྦྱོར་བ་ལ། བརྟག་པ། དགུག་པ། མི་སྣང་བ། བསྲུང་བ་དང་བཞི། དངོས་གཞི་ལ། བཙལ་བ། དབབ་པ། བཟུང་བ། བཟློག་པ། ཁྱབ་པ་སྟེ་ལྔའོ། །

**གཉིས་པ་གཞུང་དོན་བཤད་པ་ལ་གཉིས། བཤད་པར་ཞལ་གྱིས་བཞེས་པ་དང༌། བཤད་བྱ་དངོས་སོ། །དང་པོ་ནི།**

དེ་ནས་སྐལ་ལྡན་སྐལ་ལྡན་མིན། །མདོར་བསྡུས་ནས་ནི་རབ་བཤད་བྱ། །

ཞེས་པ་སྟེ། དེ་ནས་ལས་ཀྱི་ཕྱག་རྒྱ་མཚན་ཉིད་དང་ལྡན་པ་ནི་སྐལ་བ་དང་ལྡན་པ་མ་སྟེ། བལྟས་ན་གཟུགས་མཛེས་པ། ཉན་ན་སྒྲ་སྙན་པ། སྣོམས་ན་དྲི་ཞིམ་པ། མྱང་ན་རོ་མངར་བ། རེག་ན་བདེ་བ་དག་བསྟེན་པར་བྱའོ། །སྐལ་བ་དང་མི་ལྡན་པ་ནི་དེ་ལས་ལྡོག་པའོ། །སེམས་ལ་བདེ་བ་ཁྱད་པར་ཅན་བསྐྱེད་དེ་ཉོན་མོངས་དང་རྣམ་རྟོག་དག་པར་བྱེད་པ་ལྷ་མོའི་མཚན་ཉིད་ནི་མདོར་བསྡུས་ནས་འདིར་བཤད་པར་བྱའོ། །

**གཉིས་པ་ལ་གསུམ། དགོས་པ་སྤྱིར་བསྟན་པ། རིགས་སོ་སོར་བསྟན་པ། སྤྱོད་པ་བྱེ་བྲག་ཏུ་བསྟན་པའོ། །དང་པོ་ནི།**

དམ་ཚིག་མཆོག་ལ་གནས་པ་སྟེ། །སྐལ་ལྡན་ཡིད་འོང་ཕན་འདོགས་བྱེད། །གུས་པ་ཉིད་ལ་རབ་སྦྱིན་བྱ། །དེ་ནས་རིགས་ཀྱི་དབྱེ་བཟུང་ན། །དཔའ་བོ་གཉིས་མེད་རྣལ་འབྱོར་མ། །གང་གིས་ཤེས་པ་ཙམ་གྱིས་ནི། །སྒྲུབ་པོ་དངོས་གྲུབ་ཐོབ་འགྱུར་རོ། །

ཞེས་པ་སྟེ། ཆགས་ལམ་སྒོམ་པའི་རྟེན་གྱི་གང་ཟག་དམ་ཚིག་མཆོག་ལ་གནས་པ་དེ་ལ་མཚན་ཉིད་དང་ལྡན་པའི་ཕྱག་རྒྱ་སློབ་དཔོན་གྱིས་རྗེས་སུ་གནང་ནས། མཚན་ལྡན་གྱི་ཕྱག་རྒྱ་མ་ཡིད་དུ་འོང་བ་དེས་བསམ་གཏན་དང་ཟག་མེད་ཀྱི་སྡོམ་པ་སྐྱེ་བ་ལ་ཕན་འདོགས་པར་བྱེད་པའི་ཕྱིར། གསང་སྔགས་ཀྱི་ཆོས་དང་གང་ཟག་ལ་གུས་པ་ཉིད་ལ་སྦྱར་ནས་ཀུན་ཏུ་སྤྱོད་པ་ཚུལ་དང་མཐུན་པར་གྱིས་ཤིག་ཅེས་རབ་ཏུ་སྦྱིན་པར་བྱའོ། །དེ་སྦྱིན་པའི་དགོས་པ་ཅི་ཞེ་ན། དབང་པོ་ཕྱི་རོལ་གྱི་ཡུལ་ལས་བཟློག་སྟེ་ཕྱག་རྒྱའི་ཡུལ་ལ་སྤྱོད་པའི་རྣལ་འབྱོར་པས་བླང་བྱ་དང་དོར་བྱའི་རིགས་ཀྱི་དབྱེ་བ་ཤེས་པར་བཟུང་ན། དཔའ་བོ་རང་དང་གཉིས་སུ་མེད་པར་སྦྱོར་བའི་རྣལ་འབྱོར་མའི་རིགས་ཀྱི་མཚན་ཉིད་གང་གིས་ཤེས་པ་ཙམ་གྱིས་སྒྲུབ་པ་པོ་ལ་རིགས་དང་མཐུན་པའི་དངོས་གྲུབ་ཐོབ་པར་འགྱུར་བའོ། །

**གཉིས་པ་ལ་བདུན། རིན་ཆེན་རིགས། པདྨའི་རིགས། ཧེ་རུ་ཀའི་རིགས། རྡོ་རྗེའི་རིགས། ཕག་མོའི་རིགས། དོན་གྲུབ་ཀྱི་རིགས། འཁོར་ལོའི་རིགས་བསྟན་པའོ། །དང་པོ་ནི།**

བུད་མེད་པད་རྩ་ལྟར་དཀར་གང༌། །པདྨའི་འདབ་ལྟར་དཀྱུས་རིང་མིག །རྟག་ཏུ་གོས་ནི་དཀར་ལ་དགའ། །ཙནྡན་སར་པའི་དྲི་དང་ལྡན། །བདེ་གཤེགས་འདུས་པ་ཉིད་ལ་དགའ། །དེ་རིགས་རུས་བྱུང་ཤེས་པར་བྱ། །

ཞེས་པ་སྟེ། བུད་མེད་གང་ཞིག་ཁ་དོག་པད་རྩ་ལྟར་དཀར་བ་དང༌། དབྱིབས་མཛེས་མིག་ནི་པདྨའི་འདབ་མ་ལྟར་དཀྱུས་རིང་བ་དང༌། གོས་ནི་དཀར་པོ་དག་ལ་དགའ་བ་དང༌། དབུགས་ནི་ཙནྡན་སར་པའི་དྲི་དང་ལྡན་པ་དང༌། བྱེད་ལས་བདེ་གཤེགས་འདུས་པ་སྟེ་བླ་མ་ལ་དགའ་བ་དང༌། དེ་ལྟར་བུའི་རིགས་ནི་རིན་ཆེན་རིགས་ཀྱི་རུས་ལས་བྱུང་བར་ཤེས་པར་བྱའོ། །

**གཉིས་པ་ནི།**

བུད་མེད་བཙོ་མའི་གསེར་འདྲ་ཞིང༌། །དམར་དང་སེར་བའི་གོས་ལ་དགའ། །ཛཱ་ཏི་ཙམ་པའི་དྲི་དང་ལྡན། །དེ་ནི་དཔའ་བོའི་རྗེས་འགྲོར་འགྱུར། །

ཞེས་པ་སྟེ། བུད་མེད་གང་ཞིག་ཁ་དོག་བཙོ་མའི་གསེར་དང་འདྲ་བ་དང༌། གོས་ནི་རྟག་ཏུ་དམར་སེར་ལ་དགའ་བ་དང༌། དབུགས་ནི་ཛཱ་ཏི་དང་ཙམ་པ་ཀའི་དྲི་དང་ལྡན་པ་དང༌། བྱེད་ལས་དཔའ་བོ་སྟེ་རྣལ་འབྱོར་པའི་རྗེས་སུ་འགྲོ་བ་ལ་དགའ་བ་ནི་པདྨའི་རིགས་སོ། །

**གསུམ་པ་ནི།**

གང་ཞིག་ཨུཏྤལ་ལྟར་སྔོ་བ། །གོས་ནི་སྔོན་པོ་འཛིན་ལ་དགའ། །ཨུཏྤལ་སྔོན་པོར་སྣང་བའི་དྲི། །དེ་ནི་དཔའ་བོ་དྲན་རྗེས་འགྲོ། །

ཞེས་པ་སྟེ། བུད་མེད་གང་ཞིག་ཁ་དོག་ཨུཏྤལ་ལྟར་སྔོ་བ་དང༌། གོས་ནི་སྔོན་པོ་འཛིན་པ་ལ་དགའ་བ་དང༌། དབུགས་ནི་ཨུཏྤལ་སྔོན་པའི་དྲི་དང་ལྡན་པ་དང༌། བྱེད་ལས་དཔའ་བོ་བྱང་ཆུབ་སེམས་དཔའི་རྗེས་སུ་འགྲོ་བ་ནི་ཧེ་རུ་ཀའི་རིགས་སོ། །

**བཞི་པ་ནི།**

བུད་མེད་གང་ཞིག་མཛེས་མ་སྟེ། །པགས་པ་པད་དཀར་འདབ་འདྲ་མ། །རྟག་ཏུ་པདྨའི་རྩ་བའི་དྲི། །དེ་ནི་དེ་བཞིན་དཔའ་བོའི་བླ། །

ཞེས་པ་སྟེ། བུད་མེད་གང་ཞིག་ཁ་དོག་པདྨ་དཀར་པོའི་མདོག་དང་འདྲ་བ་དང༌། དབུགས་ནི་རྟག་ཏུ་པད་རྩའི་དྲི་དང་ལྡན་པ་དང༌། བྱེད་ལས་བླ་མ་དཔའ་བོ་ཆེན་པོའི་རྗེས་སུ་འགྲོ་བ་ནི་རྡོ་རྗེའི་རིགས་སོ། །

**ལྔ་པ་ནི།**

དམར་ཞིང་དཀར་བའི་བུད་མེད་གང༌། །གཟུགས་བཟང་ཁ་ནི་དམར་བ་དང༌། །མ་ལི་ཀ་དང་ཨུཏྤལ་ཏྲི། །དེ་ནི་ཕག་མོའི་རིགས་བྱུང་ཡིན། །

ཞེས་པ་སྟེ། བུད་མེད་གང་ཞིག་ཁ་དོག་དཀར་ལ་དམར་བའི་མདངས་ཆགས་པ་དང༌། གཟུགས་བཟང་ཁ་ཡི་མཆུ་སྒྲོས་དམར་བ་དང༌། གོས་ནི་དམར་པོ་ལ་དགའ་བ་དང༌། ལུས་ལས་མ་ལི་ཀ་དང་ཨུཏྤལ་ལའི་དྲི་འཐུལ་བ་དང༌། བྱེད་ལས་རྣལ་འབྱོར་པའི་རྗེས་སུ་འབྲང་བ་ནི་རྡོ་རྗེ་ཕག་མོའི་རིགས་ལས་བྱུང་བའོ། །

**དྲུག་པ་ནི།**

སེར་ཞིང་ལྗང་བའི་བུད་མེད་གང༌། །གོས་ནི་དཀར་པོ་འཆང་ལ་དགའ། །མགོ་ལ་མེ་ཏོག་དྲི་དང་ལྡན། །དེ་བཞིན་གཤེགས་རིགས་རྗེས་འགྲོ་ཡིན། །

ཞེས་པ་སྟེ། བུད་མེད་གང་ཞིག་ཁ་དོག་ངཱུར་བའི་འདབ་ལྟར་ལྗང་སེར་དུ་ཡོད་པ་དང༌། གོས་ནི་དཀར་པོ་འཆང་བ་ལ་དགའ་བ་དང༌། མགོ་ལ་མེ་ཏོག་པདྨའི་དྲི་དང་ལྡན་པ་དང༌། དེ་བཞིན་གཤེགས་པའི་རིགས་ཀྱི་རྗེས་སུ་འགྲོ་བ་ནི་དོན་གྲུབ་ཀྱི་རིགས་སོ། །

**བདུན་པ་ནི།**

བུད་མེད་གང་ཞིག་ཁ་དོག་དམར། །དེ་ཡི་མདོག་གི་གོས་འཆང་ཞིང༌། །རྟག་ཏུ་ག་པུར་དྲི་དང་ལྡན། །རྣམ་སྣང་རིགས་ཀྱི་རྗེས་འགྲོ་ཡིན། །

ཞེས་པ་སྟེ། བུད་མེད་གང་ཞིག་ཁ་དོག་བིམྦ་ལྟར་དམར་བ་དང༌། གོས་ནི་དམར་པོའི་མདོག་འཆང་བ་ལ་དགའ་བ་དང༌། ལུས་ལ་ག་པུར་གྱི་དྲི་དང་ལྡན་པ་དང༌། བྱེད་ལས་ཆོས་ཀྱི་རྗེས་སུ་འབྲང་བ་ལ་དགའ་བ་དེ་ནི་རྣམ་སྣང་གི་རིགས་སོ། །

**གསུམ་པ་རིགས་ཀྱི་སྤྱོད་པ་བྱེ་བྲག་ཏུ་བསྟན་པ་ལ་གཉིས། ཤེས་རབ་རྣལ་འབྱོར་མའི་ཀུན་སྤྱོད་དང༌། ཐབས་རྣལ་འབྱོར་པའི་ཀུན་སྤྱོད་བསྟན་པའོ། །དང་པོ་ལ་གཉིས། རིགས་ཀྱི་རྟགས་དང༌། རིགས་ཀྱི་སྤྱོད་པ་བསྟན་པའོ། །དང་པོ་ནི།**

རྣལ་འབྱོར་མ་ཡི་རིགས་རྣམས་ནི། །དེ་ལྟར་བདུན་པོ་ངས་བཤད་པ། །གཡོན་པའི་ཀུན་སྤྱོད་ལ་རྟག་དགའ། །འདི་དག་རང་རྒྱའི་མདོག་གིས་ཁྱབ། །རིགས་ཀྱི་རིག་པའི་ཡི་གེ་ཡང༌། །རིགས་ཀྱི་རྗེས་སུ་འདིར་གྱུར་པ། །འདི་ལ་ཁ་དོག་དྲུག་ཏུ་འགྱུར། །

ཞེས་པ་སྟེ། རྣལ་འབྱོར་མ་ཡི་རིགས་རྣམས་མདོར་བསྡུ་ན་བདུན་པོ་དེར་བསྡུས་པ་སྟོན་པ་ང་ཡིས་བཤད་ཅེས་གསུངས་པ་དང༌། བདུན་པོ་དེ་རྣམས་གཡོན་པའི་ཀུན་སྤྱོད་ཀྱིས་བདེ་བ་ལམ་དུ་བྱེད་པ་ལ་ཏག་ཏུ་དགའ་བ་དང༌། དེ་རྣམས་རང་རར་གི་ཕྱག་རྒྱའི་ཁ་དོག་གི་རྟགས་ཀྱིས་སངས་རྒྱས་རིགས་དྲུག་གི་རྣལ་འབྱོར་མའི་ཁ་དོག་ལ་ཁྱབ་པར་བསྟན་པ་དང༌། རིགས་ཀྱི་རྟགས་རིག་བྱེད་ངག་ནས་བརྗོད་པའི་ས་བོན་གྱི་ཡི་གེ་ཡང་རིགས་ཀྱི་རྟགས་དེ་དང་དེའི་རྗེས་སུ་འཇུག་པའི་བརྡའི་མཚན་ཉིད་བསྟན་པ་འདི་ལ་ས་བོན་གྱི་ཁ་དོག་ཀྱང་དྲུག་ཏུ་དབྱེ་བ་ཡིན་ནོ། །

**གཉིས་པ་ནི།**

རང་གི་ཕྱག་རྒྱ་འཆང་བ་དང༌། །རང་རིགས་ལས་བྱུང་ཚིག་ཏུ་སྨྲ། །གཡོན་ནས་འགྲོ་བའི་བུད་མེད་གང༌། །རྣལ་འབྱོར་མ་ལའང་གཡོན་པ་རྟག །

ཅེས་པ་སྟེ། རིགས་བདུན་པ་ཕག་མོ་ནི་ཆོས་ཀྱི་དབྱིངས་ཡིན་པས་ཐམས་ཅད་ལ་ཁྱབ་པར་བསྟན། ཕྱག་མཚན་ཡང་རང་གི་ཕྱག་རྒྱ་རྡོ་རྗེ་དང་རིན་པོ་ཆེ་ལ་སོགས་པ་འཆང་བ་དང༌། བརྗོད་པའི་བརྡ་ཡང་རང་རིགས་ལས་བྱུང་བའི་ས་བོན་གྱི་ཡི་གེ་དང་མཐུན་པའི་བརྡ་རྣམས་ཚིག་ཏུ་སྨྲ་བ་དང༌། རང་གི་གཡོན་ནས་འགྲོ་བའི་བུད་མེད་གང་ཞིག་དབང་མ་བསྐུར་བའི་ཚེ་བདེ་བ་ལ་མོས་པ་མ་ཐོབ་པས་གཞན་དུ་འགྲོ་བ་དང༌། དབང་བསྐུར་ན་རྣལ་འབྱོར་མར་གྱུར་ཏེ་བདེ་བ་ལའང་མོས་པ་ཐོབ་སྟེ་གཡོན་པའི་ཀུན་སྤྱོད་ཀྱིས་བདེ་བ་ལམ་དུ་བྱེད་པ་ལ་རྟག་ཏུ་དགའ་བས་འོང་བར་འགྱུར་རོ། །

**གཉིས་པ་ཐབས་རྣལ་འབྱོར་པའི་ཀུན་སྤྱོད་བསྟན་པ་ལ་གསུམ། ཕྱག་རྒྱ་དང་འབྲེལ་བའི་དམ་ཚིག །སྤྱོད་ལམ་དང་འབྲེལ་བའི་དམ་ཚིག །མཉམ་གཞག་དང་འབྲེལ་བའི་དམ་ཚིག་བསྟན་པའོ། །དང་པོ་ནི།**

སྐད་ནི་ཆེན་པོར་རབ་སྨྲ་བ། །གཡོན་ནས་བལྟ་བའི་རྣམ་པར་བལྟ། །བུད་མེད་རྣམས་མཐོང་རབ་སྨྲ་བ། །དེ་ནི་དམ་ཚིག་ལྡན་པར་བཤད། །

ཅེས་པ་སྟེ། ལག་པ་གཡོན་པས་ཤེས་རབ་མ་ལ་བཟུང་ནས་བརྡའི་སྐད་ཆེན་པོར་སྨྲ་བ་དང༌། མིག་གཡོན་པས་ཤེས་རབ་མ་ལ་ཆགས་པའི་རྣམ་པར་བལྟ་བ་དང༌། བུད་མེད་རིགས་ཀྱི་མཚན་ཉིད་དང་ལྡན་པ་རྣམས་མཐོང་ན་བདེ་བ་བསྐྱེད་པའི་གཏམ་རབ་ཏུ་སྨྲ་བ་དེ་ནི་ཕྱག་རྒྱ་དང་འབྲེལ་བའི་དམ་ཚིག་ཏུ་བཤད་དོ། །

**གཉིས་པ་ལ་གཉིས། ངག་གི་སྤྱོད་པ་དང༌། ལུས་ཀྱི་སྤྱོད་པ་བསྟན་པའོ། །དང་པོ་ནི།**

བུད་མེད་རྣམས་གང་གསོལ་བཏབ་བྱེད། །རིགས་ཀྱིས་ས་བོན་རབ་ཏུ་སྨྲ། །རིགས་ཀྱི་བྱ་བ་མི་འདོར་ཞིང༌། །རང་གི་བསྟན་བཅོས་གསུངས་པ་སྐྱོང༌། །རང་གི་རིགས་ཀྱི་རིག་པ་ཟློས། །དེ་ནི་དམ་ཚིག་ལྡན་པར་བརྗོད། །

ཅེས་པ་སྟེ། རིགས་ལྡན་གྱི་བུད་མེད་རྣམས་ལ་བདེ་ཆེན་འདོད་པ་གང་གི་དོན་དུ་གསོལ་བ་བཏབ་པ་དང༌། རང་གི་རིགས་ཀྱི་ས་བོན་གྱི་ཡི་གེ་ལ་བརྟེན་པའི་བརྡའི་ཚིག་རིག་ངེས་པ་རབ་ཏུ་སྨྲ་བ་དང༌། རེག་པ་དང་ཙུམ་པ་དང་འོ་བྱེད་པ་ལ་སོགས་པའི་རིགས་ཀྱི་བྱ་བ་མི་འདོར་བ་དང༌། རང་ལུགས་འཇིག་རྟེན་པའི་བསྟན་བཅོས་ལས་གསུངས་པ་དང་མཐུན་པར་བུད་མེད་ཀྱི་མཚན་ཉིད་བརྟགས་ཏེ་སྤང་བྱ་དང་བླང་བྱ་ཤེས་པའི་སྒོ་ནས་ཆགས་ཅན་གྱི་སྤྱོད་པ་སྐྱོང་བ་དང༌། རང་གི་རིགས་ཀྱི་ས་བོན་གྱི་ཡི་གེ་ཟློས་ཏེ་བརྡས་བསྐུལ་ཞིང་བརྡ་ཚིག་ངེས་རིག་པར་བརྗོད་པ་དེ་ནི་སྤྱོད་ལམ་དང་འབྲེལ་བའི་དམ་ཚིག་ཏུ་བརྗོད་དོ། །

**གཉིས་པ་ནི།**

ཕྱག་འཚལ་བ་ནི་གང་འཆིང་བ། །གཡོན་པའི་ལུས་ཀྱིས་རྟག་ཏུ་འདུད། །ལྷ་མོ་རྣམས་དང་ཀུན་སྨྲ་བ། །དེ་ནི་ངེས་པར་བདེན་པར་འགྲོ། །

ཞེས་པ་སྟེ། ཕྱག་འཚལ་བའི་བརྡ་ཚིག་གིས་གང་གི་སེམས་འཆིང་སྟེ་རང་དབང་དུ་འགྱུར་བ་དང༌། གཡོན་པའི་ཀུན་སྤྱོད་ཀྱིས་བདེ་བ་ལམ་དུ་བྱེད་པའི་ཕྱིར་ལུས་ཀྱིས་རྩེད་མོ་རྩེ་བ་ལ་སོགས་པའི་རྣམ་འགྱུར་གྱིས་རང་ལ་རྟག་ཏུ་འདུད་པ་དང༌། ལྷ་མོ་རྣམས་དང་རྩ་བཙལ་བ་དང༌། དབབ་པ་དང༌། གཟུང་བ་ལ་སོགས་པའི་གསང་བ་ཀུན་སྨྲ་བ་དེ་ནི་མྱུར་དུ་བདེ་བ་མཐར་ཕྱིན་ཏེ་ངེས་པར་བདེན་པ་མཐོང་བའི་ས་ལ་འགྲོ་བར་འགྱུར་རོ། །

**གཉིས་པ་མཉམ་གཞག་དང་འབྲེལ་བའི་དམ་ཚིག་བསྐྱང་བ་ལ་གཉིས། སྦྱོར་བ་རྩོལ་བཅས་ཀྱི་དམ་ཚིག་དང༌། དངོས་གཞི་རྩོལ་མེད་ཀྱི་དམ་ཚིག་བསྐྱང་བའོ། །དང་པོ་ནི།**

མཐེ་བོང་གཡོན་པས་ས་ལ་ནི། །རྐང་པས་རི་མོ་འདྲི་བྱེད་ཅིང༌། །མགོ་ནི་འཕྲུག་པར་བྱེད་པ་སྟེ། །ཟུར་གྱིས་བལྟ་ཞིང་ལག་གཡོན་གྱིས། །སྒྲུབ་པ་པོ་ལ་ཁྱད་པར་དུ། །དེ་ཡི་རང་རིག་དྲན་པའོ། །ཁུ་བའམ་ཀོས་སྐོ་དག་དང་ནི། །སྣ་དག་ཏུ་ནི་སོར་མོ་སྟོན། །

ཞེས་པ་སྟེ། དགའ་བ་དང་པོ་སྣ་ཚོགས་པའི་དུས་སུ་རྐང་པ་གཡོན་པའི་མཐེ་བོང་གིས་ས་ལ་རི་མོ་འདྲི་བ་དང༌། སྦྱོར་བ་སྙོམས་པར་ཞུགས་པའི་ཚེ་མགོ་བོ་འཕྲུག་སྟེ་ཟུར་གྱིས་བལྟ་ཞིང་ལག་པ་གཡོན་པའི་མཐེ་བོང་བསྟན་པ་དང༌། མཆོག་དགའ་རྣམ་པར་སྨིན་པའི་དུས་སུ་སྒྲུབ་པ་པོ་ལ་ཁྱད་པར་དུ་ཐབས་དེ་ཡིས་རང་རིག་པའི་ཡེ་ཤེས་དྲན་ནུས་པ་དང༌། ཁུ་བའམ་ཀོས་སྐོ་སྟེ་མགྲིན་པར་བབ་ཏུ་ཉེ་བའི་ཚེ་ཕྱག་རྒྱའི་སྣ་ལ་མཐེ་བོང་གཏད་དེ་བརྡ་སྟོན་པར་བྱེད་དོ། །

**གཉིས་པ་ནི།**

ཟུར་གྱིས་བལྟ་ཞིང་ལན་གཅིག་སྔགས། །བཟླས་ནས་རིག་ལ་རྣམ་པར་བལྟ། །བདེན་པར་འགྲོ་བའི་རྣལ་འབྱོར་པ། །ངེས་པར་དམ་ཚིག་ཅན་ཡིན་ནོ། །

ཞེས་པ་སྟེ། དངོས་གཞི་ལྷན་སྐྱེས་ཀྱི་དུས་སུ་ཟུར་གྱིས་བལྟ་ཞིང་ཨ་ཧཾ་གི་སྔགས་ལན་གཅིག་རང་ཤུགས་ཀྱིས་བཟླས་ནས་རང་གི་རིག་པའི་ངོ་བོ་ལ་བལྟས་ཏེ་མཉམ་པར་བཞག །དེས་བདེན་པ་མཐོང་བའི་ས་ལ་འགྲོ་བའི་རྣལ་འབྱོར་པར་འགྱུར་ངེས་པ་དེ་ནི་མཉམ་གཞག་གི་རང་ངོ་བསྐྱང་བའི་དམ་ཚིག་ཅན་དུ་གྱུར་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་བདུན་གྱི་མཚན་ཉིད་བརྟག་པའི་ལེའུ་སྟེ་བཅུ་དྲུག་པའོ།། །།

 ༈ **གསུམ་པ་དབང་གི་ལྷ་མོའི་བརྡའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དག་བྱེད་ལྷ་མོའི་བརྡའི་མཚན་ཉིད་བསྟན་པ་ལ་དབང་གི་ལྷ་མོའི་མཚན་ཉིད་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། རྒྱུ་མཚན་སྨོས་པས་མདོར་བསྟན་པ། མཁའ་འགྲོ་མའི་རིགས་བསྡུས་ཏེ་བསྟན་པ། མཁའ་འགྲོ་གསུམ་གྱི་རིགས་རྒྱས་པར་བཤད་པའོ། །དང་པོ་ནི།**

དེ་ནས་རྙེད་དཀའ་རྣལ་འབྱོར་མ། །དེ་བཞིན་མཁའ་འགྲོ་མ་རྣམས་ཀྱི། །བདུད་རྩི་ལྔ་རྣམས་ཡང་དག་འབྱུང༌། །

ཞེས་པ་སྟེ། ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་དུས་མཉམ་དུ་འབྱིན་པ་ནི་ཐབས་གཞན་ལས་རྙེད་པར་དཀའ་སྟེ། འོ་ན་གང་ལས་རྙེད་ཅེ་ན། ཡེ་ཤེས་དང་གནས་དང་སྔགས་ལས་སྐྱེས་པའི་རྣལ་འབྱོར་མ་རྣམས་ལས་སོ། །དེ་རྣམས་ལས་ཅི་འབྱུང་ཞེ་ན། དེ་བཞིན་མཁའ་འགྲོ་མ་རྣམས་ཀྱི་རིགས་ལས་བདུད་རྩི་ལྔ་རྣམས་ཡང་དག་པར་འབྱུང་བས་སོ། །དེས་ཅི་བྱ་ཞེ་ན། གསང་དབང་གི་སྐབས་སློབ་མའི་ཁར་བྱང་ཆུབ་སེམས་ཀྱི་བདུད་རྩི་སྦྱིན་པར་བྱ་བའི་ཕྱིར་རོ། །

**གཉིས་པ་ནི།**

ཡ་མི་ནི་དང་སྐྲག་བྱེད་མ། །ནགས་ཚལ་མ་དང་དེ་བཞིན་འཇིགས། །གཟུགས་ཀུན་སྤྱོད་མ་མཛེས་མ་དག །བྷཱ་སུ་རཱ་མཁའ་འགྲོ་རྣམས་བདུན། །

ཞེས་པ་སྟེ། མཁའ་འགྲོ་མ་ནི་གང་དང་གང་ཞེ་ན། སངས་རྒྱས་སྤྱན་མ་དང༌། ཉེ་བའི་སངས་རྒྱས་སྤྱན་མ་དང༌། དམ་ཚིག་སྒྲོལ་མ་དང༌། ཉེ་བའི་དམ་ཚིག་སྒྲོལ་མ་དང༌། གོས་དཀར་མོ་དང༌། ཉེ་བའི་གོས་དཀར་མོ་དང༌། མཱ་མ་ཀི་འབའ་ཞིག་པ་སྟེ་བདུན་པོ་དེ་ལས་བྱུང་བའི་རིགས་ནི། ཡ་མི་ནི་དང༌། སྐྲག་བྱེད་མ་དང༌། ནགས་ཚལ་མ་དང༌། འཇིགས་གཟུགས་མ་དང༌། ཀུན་སྤྱོད་མ་དང༌། མཛེས་མ་དང༌། བྷཱ་སུ་རཱ་སྟེ་མཁའ་འགྲོ་མ་བདུན་གྱི་རིགས་ལས་བྱུང་བ་འདི་རྣམས་ལས་བྷཱ་སུ་རཱ་ནི་དམངས་རིགས་སུ་གཏོགས་པའི་དབང་གིས་ཁྲོ་མོའི་ཆ་བྱད་དུ་སྟོན་པ་དང༌། རིགས་དེ་དག་ལས་མདོར་བསྡུས་ཏེ་མཁའ་འགྲོ་མ་རང་གི་རིགས་ཀྱི་མཚན་ཉིད་ནི་དམངས་རིགས་ཡིན་པས་རྒྱ་ཆེར་མ་བསྟན་པ་འདིར་བསྡུས་ཏེ་བཤད་དོ། །

**གསུམ་པ་མཁའ་འགྲོ་མ་གསུམ་གྱི་རིགས་རྒྱས་པར་བཤད་པ་ལ་གསུམ། དབྱེ་གཞི་སྤྱིར་བསྟན་པ། དབྱེ་ངོ་སོ་སོར་བཤད་པ། དེ་དག་གི་དོན་བསྡུ་བའོ། །དང་པོ་ནི།**

གཟུགས་ཅན་མ་དང་ཙུ་མྦི་ཀ །ལཱ་མ་ཡོངས་གྱུར་བྱིས་བཅས་མོ། །མི་ལྡོག་ཨེ་ཧེ་ཀ་ལྷ་མོ། །མཁའ་འགྲོ་མ་རྣམས་བདུན་དུ་བཤད། །

ཅེས་པ་སྟེ། གཟུགས་ཅན་དང༌། ཙུ་མྦི་ཀ་སྟེ་ཉེ་བའི་གཟུགས་ཅན་མ་དང༌། ལཱ་མ་དང༌། ཡོངས་གྱུར་ཏེ་ཉེ་བའི་ལཱ་མ་དང༌། དུམ་སྐྱེས་མ་དང༌། བྱིས་བཅས་མོ་སྟེ་ཉེ་བའི་དུམ་སྐྱེས་མ་དང༌། མི་ལྡོག་ཨེ་ཧེ་ཀ་སྟེ་ཡེ་ཤེས་ཀྱི་ལྷ་མོ་སྟེ། མཁའ་འགྲོ་མ་རྣམས་ཀྱི་དབྱེ་བ་བདུན་དུ་བཤད་དོ། །

**གཉིས་པ་ལ་བཞི། གཟུགས་ཅན་མའི་རིགས་ཀྱི་མཚན་ཉིད། ལཱ་མའི་རིགས་ཀྱི་མཚན་ཉིད། དུམ་སྐྱེས་མའི་རིགས་ཀྱི་མཚན་ཉིད། མཁའ་འགྲོ་མའི་རིགས་ཀྱི་མཚན་ཉིད་བཤད་པའོ། །དང་པོ་ལ་གཉིས། དངོས་དང༌། ཉེ་བའི་མཚན་ཉིད་བསྟན་པའོ། །དང་པོ་ནི།**

མངོན་པར་ཞེན་པས་བལྟ་བ་དང༌། །སྨིན་མ་འདེགས་པས་གར་བྱེད་ཅིང༌། །སྔོན་གྱི་གཟུགས་ནི་སྡུད་བྱེད་གང༌། །ཕྱིས་ནི་འཇིགས་པར་བྱེད་པ་ཡིན། །དེ་ནི་གཟུགས་ཅན་མར་ཤེས་བྱ། །

ཞེས་པ་སྟེ། རྣལ་འབྱོར་པ་ལ་མངོན་པར་ཞེན་པའི་མིག་གིས་བལྟ་བ་དང༌། སྨིན་མའི་འཁྲི་ཤིང་འདེགས་པས་མིག་ཟུར་གཡོ་བའི་གར་བྱེད་པ་དང༌། སྔོན་གྱི་ཁྲོ་བོའི་གཟུགས་སྡུད་དེ་འཛུམ་པར་བྱེད་པ་དང༌། ཕྱིས་ནི་ཡང་འཇིག་པའི་རྣམ་འགྱུར་སྟོན་པར་བྱེད་པ་དེ་ནི་གཟུགས་ཅན་མ་ཡི་རིགས་ཡིན་པར་ཤེས་པར་བྱའོ། །

**གཉིས་པ་ནི།**

དཔའ་བོ་གཉིས་མེད་བསྟེན་པར་བྱ། །གྲུང་བའམ་ཡང་ན་མི་བགྲུང་བ། །བྱིས་པར་འཁྱུད་ཅིང་ཙུམྦ་ན། །དེ་ནི་ཙུ་མི་ཀར་ཤེས་བྱ། །

ཞེས་པ་སྟེ། དཔའ་བོ་དང་གཉིས་སུ་མེད་པར་ཞུགས་པ་ལ་དགའ་བ་དང༌། གྲུང་བ་སྙིང་དུ་སྡུག་པའམ། ཡང་ན་མི་གྲུང་བ་སྙིང་དུ་མི་སྡུག་ཀྱང་རུང་བྱིས་པ་གཞོན་ནུ་དག་ལ་འཁྱུད་ཅིང་འོ་བྱེད་པར་གྱུར་ན་དེ་ནི་ཙུ་མི་ཀ་སྟེ་ཉེ་བའི་གཟུགས་ཅན་མའི་རིགས་ལས་བྱུང་བའི་མཚན་ཉིད་ཡིན་པ་སྟེ་དེ་གཉིས་ཀྱི་རུས་ནི་རྒྱལ་རིགས་སུ་ཤེས་པར་བྱའོ། །

**གཉིས་པ་ལ་གཉིས། དངོས་དང༌། ཉེ་བའི་མཚན་ཉིད་བསྟན་པའོ། །དང་པོ་ནི།**

ཟུར་བལྟ་གདོང་ལ་ཁྲོ་གཉེར་ལྡན། །སྨིན་མ་སྒྱུར་ཞིང་སྡིགས་མཛུབ་དང༌། །དབུགས་འབྱིན་འཇིགས་པར་བྱེད་གང་ཡིན། །འདི་ན་གཞན་ཡང་དབུགས་མི་འབྱིན། །འཇིགས་པར་བྱེད་པ་གང་ཡིན་པ། །དེ་ནི་ལཱ་མ་ཡིན་པར་བཤད། །

ཅེས་པ་སྟེ། མིག་ཟུར་གྱིས་བལྟ་ཞིང་གདོང་ལ་ཁྲོ་གཉེར་དང་ལྡན་པ་དང༌། སྨིན་མ་སྒྱུར་བར་བྱེད་ཅིང་ལག་པས་སྡིགས་མཛུབ་བྱེད་པ་དང༌། དབུགས་ཤུགས་ཀྱིས་འབྱིན་ཏེ་འཇིག་པར་བྱེད་པ་དང༌། གཞན་ཡང་ཁྲོ་བའི་སེམས་ཀྱིས་དབུགས་མི་འབྱིན་པ་ལྟར་འཇིགས་པའི་རྣམ་འགྱུར་སྟོན་པར་བྱེད་པ་གང་ཡིན་པ་དེ་ནི་ལཱ་མའི་རིགས་ལས་བྱུང་བའི་མཚན་ཉིད་ཡིན་པར་བཤད་དོ། །

**གཉིས་པ་ནི།**

ཕག་དང་དྲེད་དང་བྱི་ལ་དང༌། །ཅེ་སྤྱང་རི་དྭགས་རྟ་དག་དང༌། །ཐམས་ཅད་དེར་ནི་འཇིགས་བྱེད་པ། །ཡོངས་སུ་གྱུར་པར་དེ་བཤད་དོ། །

ཞེས་པ་སྟེ། ཕག་པ་དང་དྲེད་དང་བྱིལ་ལ་སོགས་པའི་སྲོག་ཆགས་འཇིགས་པར་བྱེད་པ་དེ་ནི་ཡོངས་གྱུར་ཏེ་ཉེ་བའི་ལཱ་མའི་རིགས་ལས་བྱུང་བའི་མཚན་ཉིད་ཡིན་པ་སྟེ་དེ་གཉིས་ཀྱི་རུས་ནི་རྗེའུའི་རིགས་ཡིན་པར་བཤད་དོ། །

**གསུམ་པ་ལ་གཉིས། དངོས་དང༌། ཉེ་བའི་མཚན་ཉིད་བསྟན་པའོ། །དང་པོ་ནི།**

ཤིན་ཏུ་དགའ་བས་རྒོད་པ་དང༌། །སོང་ནས་སླར་ཡང་མི་ལྡོག་པ། །རྗེས་སུ་ཆགས་པས་གསོལ་བར་འདོད། །ཁཎྜ་རོ་ཧར་དེ་བཞིན་བཤད། །

ཅེས་པ་སྟེ། འདོད་པའི་ཡུལ་ལ་ཡིད་ཤིན་ཏུ་དགའ་བས་དབང་པོ་ཡུལ་ལ་རྒོད་པ་དང༌། གནས་ལས་སོང་ནས་སླར་མི་ལྡོག་པ་དང༌། ཡང་རྗེས་སུ་གནས་པ་ལ་ཆགས་པས་གསོལ་ནས་སླར་འོང་བར་འདོད་པ་དེ་ནི་ཁཎྜ་རོ་ཧའི་རིགས་ལས་བྱུང་བའི་མཚན་ཉིད་དེ་བཞིན་དུ་བཤད་དོ། །

**གཉིས་པ་ནི།**

ཡིད་ནི་བྱུང་བས་ལག་པའམ། །བོང་བའམ་ནི་རྐང་པས་སམ། །གོས་མཐའ་འམ་ཡང་ན་ཤིང་དག་གིས། །དེས་རེག་པ་ནི་འཚོ་མི་འགྱུར། །

ཞེས་པ་སྟེ། ཡིད་ནི་རྨུས་བྱུང་ནས་མི་དགའ་བའི་དབང་གིས་དམོད་བཙུགས་ཏེ་ལག་པའམ་བོང་བའམ། རྐང་པས་སམ། གོས་མཐའ་འམ། ཐ་ན་ཤིང་བུ་དག་གི་བརྡེག་པ་དེས་གང་ལ་རེག་ན་འཚོ་བར་མི་འགྱུར་བ་དེ་ནི་བྱིས་བཅས་མོ་བའི་སྟེ་ཉེ་བའི་ཁཎྜ་རོ་ཧའི་རིགས་ཀྱི་མཚན་ཉིད་ཡིན་པ་སྟེ། དེ་གཉིས་ཀྱི་རུས་ནི་བྲམ་ཟེའི་རིགས་སུ་ཤེས་པར་བྱའོ། །

**བཞི་པ་ལ་གཉིས། བསྒྲུབ་བྱ་མིན་ཚུལ་དང༌། གཉེན་པོ་སྒོམ་ཚུལ་བསྟན་པའོ། །དང་པོ་ནི།**

མི་ལྡོག་པར་ནི་ཤེས་བྱ་སྟེ། །བསྒྲུབ་བྱ་མིན་པར་དེ་ལ་བརྗོད། །རྒོད་སྨྲ་རྒྱུ་མེད་པ་རུ་ནི། །ངུ་ཞིང་རབ་ཏུ་ཁྲོས་པ་སྟེ། །

ཞེས་པ་སྟེ། མི་ལྡོག་པ་སྟེ་མཁའ་འགྲོ་མའི་རིགས་ཀྱི་མཚན་ཉིད་ཤེས་པར་བྱ་སྟེ། དེའི་རུས་ནི་དམངས་རིགས་ཡིན་པའི་ཕྱིར་བསྒྲུབ་བྱ་གཙོ་བོ་མིན་པར་བརྗོད་དོ། །ཅི་ཡིན་ཞེ་ན། རྒྱུ་མཚན་མེད་པར་རྒོད་ཅིང་སྨྲ་བ་དང༌། རེས་འགའ་རྒྱུ་མཚན་མེད་པར་ངུ་ཞིང་ཁྲོས་པར་འགྱུར་བས་སོ། །

**གཉིས་པ་ནི།**

དེ་ནི་ཨེ་ཧེ་ཀར་དྲན་བྱ། །ལྷ་མོ་གསོང་པོར་སྨྲ་བ་ཡིན། །སངས་རྒྱས་པ་དང་རྟག་ཏུ་སྨྲ། །མཁའ་འགྲོ་མ་ཡི་རིགས་ཕྱག་རྒྱ། །དཔའ་བོས་བསྟེན་ཕྱིར་མཚོན་པར་བྱ། །

ཞེས་པ་སྟེ། གལ་ཏེ་དེ་ནི་བསྒྲུབ་བྱར་བསྟེན་ན་དེ་ཡི་གཉེན་པོ་ཨེ་ཧི་ཀ་སྟེ་མཁའ་འགྲོ་མར་བསྒོམ་པ་དང་དྲན་པར་བྱ་བ་སྟེ། དེའི་སྟོབས་ཀྱིས་ལྷ་མོའི་རང་བཞིན་དུ་སོང་ནས་རྣལ་འབྱོར་པ་ལ་གསོང་པོར་སྨྲ་བ་དང༌། ནང་པ་སངས་རྒྱས་པ་དང་དུས་རྟག་ཏུ་ཡིད་ཕེབས་པར་སྨྲ་བར་འགྱུར་སྲིད་པས་དེ་ནི་མཁའ་འགྲོ་མ་ཡི་རིགས་ཀྱི་ཕྱག་རྒྱ་ཡིན་པས་དཔའ་བོས་བསྟེན་པར་བྱ་བའི་ཕྱིར་མཚོན་ཏེ་ཤེས་པར་བྱའོ། །

**གསུམ་པ་དོན་བསྡུ་བ་ནི།**

ཐོད་པ་དགྲ་ལྷ་མཆེ་བ་དང༌། །འཁོར་ལོ་རྡོ་རྗེ་རྒྱལ་མཚན་དང༌། །རལ་གྲི་ཀུན་ཏུ་སྐྲག་བྱེད་ཉིད། །དུང་དང་བརྒྱད་དུ་ཤེས་པར་བྱ། །རིགས་ཀྱི་ཕྱག་རྒྱ་ཡིན་པར་བཤད། །

ཅེས་པ་སྟེ། སྨོས་མ་ཐག་པའི་མཁའ་འགྲོ་མ་དྲུག་ལ་རང་གི་རིགས་དང་མཚན་མ་སྦྱར་ཏེ་དབྱེ་ན། རྣམ་བར་སྣང་མཛད་ཀྱི་རིགས་ལས་བྱུང་བའི་གཟུགས་ཅན་མ་བཞི་ལ་མཚན་མ་འཁོར་ལོ་དང༌། པདྨ་གར་དབང་དང་ཉེ་བའི་ཙུམྦི་ཀ་བཞི་ལ་མཚན་མ་དགྲ་སྟ་དང༌། ཧེ་རུ་ཀ་དང་ལཱ་མ་བཞི་ལ་མཚན་མ་མཆེ་བའམ་གྲི་གུག་དང༌། རྡོ་རྗེ་ཉི་མ་དང་ཉེ་བའི་ཡོངས་གྱུར་མ་བཞི་ལ་མཚན་མ་རལ་གྲི་དང༌། རྡོ་རྗེ་སེམས་དཔའ་དང་དུམ་སྐྱེས་མ་བཞི་ལ་མཚན་མ་རྡོ་རྗེ་དང༌། རྟ་མཆོག་དང་ཉེ་བའི་བྱིས་བཅས་མ་བཞི་ལ་མཚན་མ་རྒྱལ་མཚན་ནམ་པདྨ་དང༌། མི་ལྡོག་མ་ནི་ཕག་མོའི་རིགས་ཡིན་པས་ཐམས་ཅད་ཀྱི་ཁྱབ་བྱེད་དུ་འཇོག་པས་མཚན་མ་ཐོད་པའམ་དུང་ཆེན་ནོ། །དེ་ལྟར་དབྱེ་བས་དཔའ་མོ་ཉི་ཤུ་རྩ་བཞིར་འགྱུར་བར་ཤེས་པར་བྱ། དེ་རྣམས་རིགས་ཀྱི་ཕྱག་རྒྱ་ཡིན་པར་བཤད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་ཐམས་ཅད་ཀྱི་གཟུགས་ཡོངས་སུ་བརྗེ་བ་དང་ཕྱག་མཚན་དང་ཕྱག་རྒྱ་བསྟན་པའི་ཆོ་གའི་ལེའུ་སྟེ་བཅུ་བདུན་པའོ།། །།

 ༈ **བཞི་པ་ཚོགས་ཀྱི་ལྷ་མོའི་བརྡའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དབང་གི་ལྷ་མོའི་བརྡའི་མཚན་ཉིད་བསྟན་པ་ལ་ཚོགས་ཀྱི་ལྷ་མོའི་མཚན་ཉིད་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། ངོ་བོ་མདོར་བསྟན་པ། དབྱེ་བ་རྒྱས་པར་བཤད་པ། དེ་དག་གི་དོན་བསྡུ་བའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །མཁའ་འགྲོ་མཆོག་གི་གོ་འཕང་ནི། །གང་གིས་ཡང་བདག་ཤེས་པ་ཡིས། །མཁའ་འགྲོའི་དམ་ཚིག་ལ་གནས་པའོ། །

ཞེས་པ་སྟེ། དབང་གི་ལྷ་མོ་བཤད་མ་ཐག་པ་དེ་ནས་གཞན་ཡང་ཚོགས་ཀྱི་ལྷ་མོའི་མཚན་ཉིད་བཤད་པར་བྱ་བ་སྟེ། མཁའ་འགྲོ་མཆོག་གི་གོ་འཕང་གི་བདེ་བ་ཆེན་པོ་ནི་གང་གིས་ཐོབ་སྙམ་ན། ལྷ་མོ་བརྒྱད་ཀྱི་མཚན་ཉིད་ཡང་དག་པར་ཤེས་ཏེ། མཁའ་འགྲོ་མ་ཡི་དམ་ཚིག་ལ་གནས་པའི་རྣལ་འབྱོར་པས་ཐོབ་པའོ། །

**གཉིས་པ་ལ་དགུ། སྣང་མཐའ། གར་དབང༌། མི་བསྐྱོད། ལཱ་མ། རྣམ་སྣང་ཕག་མོ། དུམ་སྐྱེས་མ། མཁའ་འགྲོ་མ། གཟུགས་ཅན་མའི་རིགས་ཀྱི་མཚན་ཉིད་བཤད་པའོ། །དང་པོ་ནི།**

དམར་ཞིང་སེར་བའི་བུད་མེད་གང༌། །པདྨའི་དྲི་ནི་རྣམ་པར་གཏོང༌། །བལྟ་སྟངས་རང་བཞིན་ཞི་བ་དང༌། །ཞེན་པར་བལྟ་བའི་རྗེས་འགྲོ་བ། །

ཞེས་པ་སྟེ། བུད་མེད་གང་ཞིག་ཁ་དོག་དམར་ཞིང་སེར་བ་དང༌། ལུས་ལས་པདྨའི་དྲི་འཕྲོ་བ་དང༌། མིག་གི་བལྟ་སྟངས་རང་བཞིན་གྱིས་ཞི་བ་དང༌། རྣལ་འབྱོར་པ་ལ་ཞེན་ཅིང་ཆགས་པས་བལྟ་བ་དང༌། དེའི་རྗེས་སུ་འགྲོ་བ་དེ་ནི་ཧེ་རུ་ཀའི་གསུང་སྣང་བ་མཐའ་ཡས་ཀྱི་རིགས་ཅན་ཡིན་ནོ། །

**གཉིས་པ་ནི།**

བུད་མེད་གང་ཞིག་སེན་མོ་དམར། །དེ་བཞིན་སྐྱེ་བོ་ཀུན་ལ་བརྩེ། །ཁྱིམ་དུ་པདྨ་བྲིས་བ་ནི། །པདྨ་གར་དབང་རིགས་བྱུང་ཡིན། །

ཞེས་པ་སྟེ། བུད་མེད་གང་ཞིག་སེན་མོའི་མདོག་དམར་བ་དང༌། དེ་བཞིན་སྐྱེ་བོ་ཀུན་ལ་རབ་ཏུ་བརྩེ་བ་དང༌། ཁྱིམ་དུ་མཚན་མ་རྒྱལ་མཚན་ནམ་པདྨའི་རི་མོ་བྲིས་ཏེ་མཆོད་པར་བྱེད་པ་དེ་ནི་པདྨ་གར་དབང་གི་རིགས་ལས་བྱུང་བ་ཡིན་ནོ། །

**གསུམ་པ་ནི།**

སྨིན་མའི་དབུས་སུ་རྩེ་གསུམ་ཡོད། །ལུས་ཀྱི་མདོག་ནི་སྐྱ་བསངས་དང༌། །རྟག་ཏུ་རྡོ་རྗེའི་རིགས་སྒོམ་པ། །གང་གི་ཁྱིམ་དུ་རྡོ་རྗེ་འདི། །རྟག་པར་མཆོད་པ་བྱེད་པ་ཡི། །མཁའ་འགྲོ་མ་དེ་དཔལ་ལྡན་ནི། །ཧེ་རུ་ཀ་ཡི་རིགས་བྱུང་ཡིན། །

ཞེས་པ་སྟེ། བུད་མེད་གང་ཞིག་སྨིན་མའི་དབུས་ན་རྩེ་གསུམ་གྱི་རི་མོ་ཡོད་པ་དང༌། ལུས་ཀྱི་མདོག་ནི་སྐྱ་བསངས་དུད་སྤྲིན་ལྟ་བུ་དང༌། རྟག་ཏུ་རྡོ་རྗེའི་རིགས་སྒོམ་པ་ལ་དགའ་བ་དང༌། ཁྱིམ་དུ་རྡོ་རྗེའི་མཚན་མ་བྲིས་ཏེ་རྟག་ཏུ་མཆོད་པར་བྱེད་པ་དང༌། མཁའ་འགྲོ་མའི་དཔལ་ཐམས་ཅད་དང་ལྡན་པ་དེ་ནི་ཧེ་རུ་ཀའི་ཐུགས་མི་བསྐྱོད་པའི་རིགས་ཅན་ཡིན་ནོ། །

**བཞི་པ་ནི།**

གང་གི་དཔྲལ་བར་རྩེ་གསུམ་མམ། །མདུང་ཐུང་དག་ཀྱང་སྣང་འགྱུར་ཞིང༌། །མིག་དམར་མདོག་ནི་དམར་སེར་དང༌། །དེ་བཞིན་རྐང་པ་ལག་པ་དམར། །རྭ་སྐྱེས་ཁྱིམ་བྱ་དག་ལ་ཡང༌། །རྟག་ཏུ་ཡིད་ནི་དགའ་འགྱུར་ཞིང༌། །དེ་ཡི་ཁྱིམ་དུ་རྡོ་རྗེའི་མཚན། །རྟག་ཏུ་གང་ཞིག་མཆོད་བྱེད་པ། །ཤྲཱི་ཧེ་རུ་ཀའི་རིགས་ལས་བྱུང༌། །

ཞེས་པ་སྟེ། བུད་མེད་གང་ཞིག་དཔྲལ་བར་རྩེ་གསུམ་མམ་མདུང་ཐུང་གི་རི་མོ་ཡོད་པ་དང༌། མིག་དམར་ཞིང་མདོག་དམར་སེར་དུ་ཡོད་པ་དང༌། དེ་བཞིན་ཡན་ལག་ཀྱང་དམར་བ་དང༌། རྭ་སྐྱེས་དུད་འགྲོ་དང་ཁྱིམ་བྱ་དག་ལ་དགའ་བ་དང༌། ཁྱིམ་དུ་རྡོ་རྗེའི་མཚན་མ་བྲིས་ནས་མཆོད་པར་བྱེད་པ་དེ་ནི་ཤྲཱི་ཧེ་རུ་ཀ་ལཱ་མའི་རིགས་ལས་བྱུང་བའི་རྟགས་སོ། །

**ལྔ་པ་ནི།**

མཁའ་འགྲོ་ཡིན་པར་གདོན་མི་ཟ། །འཁོར་ལོ་གང་གི་དཔྲལ་བའམ། །ལག་པར་ཡང་ན་སྣང་གྱུར་པ། །སྤྲིན་སྔོན་དག་དང་འདྲ་བ་སྟེ། །རྟག་ཏུ་དཔྲལ་བར་དང་འཆིང་བ། །སྐལ་བ་ཆེན་པོ་ཀུན་ཚོགས་ཤིང༌། །མཆོག་ཏུ་བདེ་བ་གང་ཡིན་དང༌། །ཁྱིམ་དུ་འཁོར་ལོ་འབྲི་བྱེད་ཅིང༌། །རྟག་ཏུ་དེ་ལ་མཆོད་བྱེད་པ། །རྣམ་པར་སྣང་མཛད་རིགས་བྱུང་ཡིན། །

ཞེས་པ་སྟེ། བུད་མེད་གང་ཞིག་མཁའ་འགྲོ་མ་ཡིན་པར་གདོན་མི་ཟ་བའི་རྟགས་དཔྲལ་བ་དང་ལག་པར་འཁོར་ལོའི་རི་མོ་ཡོད་པ་དང༌། ཁ་དོག་སྤྲིན་སྔོན་དང་འདྲ་བ་དང༌། རྟག་ཏུ་དཔྲལ་བར་དར་ཐོད་འཆིང་བ་དང༌། སྐལ་བ་བཟང་བ་དང་མཆོག་ཏུ་བདེ་བ་དང༌། ཁྱིམ་དུ་འཁོར་ལོའི་མཚན་མ་བྲིས་ཏེ་མཆོད་པར་བྱེད་པ་དེ་ནི་ཧེ་རུ་ཀའི་སྐུ་རྣམ་པར་སྣང་མཛད་ཀྱི་རིགས་ལས་བྱུང་བ་ཡིན་ནོ། །

**དྲུག་པ་ནི།**

མཁའ་འགྲོ་མ་ཡི་སྟོབས་ཀྱིས་དྲེགས། །གང་ཞིག་སྨིན་མ་གནག་འདྲ་ཞིང༌། །སོ་ནི་དཀར་ཞིང་མཐོ་བ་དང༌། །གཡོན་པ་རྟག་ཏུ་མ་རུངས་པ། །སྙིང་སྟོབས་ལྡན་པར་གྱུར་པ་དང༌། །རྟག་ཏུ་ཁྲུས་ལ་དགའ་བ་དང༌། །མང་དུ་སྨྲ་བར་མི་བྱེད་ཅིང༌། །ཁྱིམ་དུ་རྡོ་རྗེ་བྲིས་བ་དང༌། །རྟག་ཏུ་དགེ་བས་མཆོད་བྱེད་ཅིང༌། །རྡོ་རྗེ་ཕག་མོའི་རིགས་བྱུང་བ། །

ཞེས་པ་སྟེ། བུད་མེད་གང་ཞིག་མཁའ་འགྲོ་མའི་གཟུགས་དང་ལང་འཚོའི་སྟོབས་ཀྱིས་དྲེགས་པ་དང༌། སྨིན་མ་གནག་པ་མིག་སྨན་དང་འདྲ་བ་དང༌། སོ་ནི་དུང་ལྟར་དཀར་ཞིང་མཐོ་བ་དང༌། མིག་གཡོན་པའི་ཟུར་གྱིས་མ་རུངས་པ་ལ་སྙིང་རྗེའི་སྟོབས་ཀྱིས་བལྟ་བར་གྱུར་པ་དང༌། རྟག་ཏུ་དག་བྱེད་ཀྱི་ཁྲུས་ལ་དགའ་བ་དང༌། བྲེ་མོའི་གཏམ་གང་དུ་མི་སྨྲ་བ་དང༌། ཁྱིམ་དུ་རྡོ་རྗེའི་མཚན་མ་བྲིས་ཏེ་མཆོད་པར་བྱེད་པ་དེ་ནི་ཡུམ་རྡོ་རྗེ་ཕག་མོའི་རིགས་ལས་བྱུང་བའི་རྟགས་སོ། །

**བདུན་པ་ནི།**

སྟོང་ཕྲག་བཅུ་ནི་ལྔ་དང་ལྡན། །སེར་ཞིང་གསེར་གྱི་མདོག་འདྲར་སྣང༌། །མིག་མི་གཡོ་ཞིང་ཁ་སྤུ་སེར། །རྡོ་རྗེ་གང་གི་དཔྲལ་བའམ། །ལག་པར་ཡང་ནི་སྣང་གྱུར་པ། །རྟག་ཏུ་རྒྱལ་སྲིད་དག་ལ་གནས། །སྙེམས་ཤིང་བདེན་པར་སྨྲ་བ་དང༌། །མཱ་ལི་ཀ་ཡི་དྲི་འབྱུང་ཞིང༌། །གང་གི་ཁྱིམ་དུ་རྡོ་རྗེ་ནི། །རྟག་ཏུ་འདྲི་ཞིང་ཆེར་མཆོད་པ། །ཁཎྜ་རོ་ཧའི་རིགས་ལས་བྱུང༌། །

ཞེས་པ་སྟེ། བུད་མེད་གང་ཞིག་ལུས་སྨན་སྣ་སྟོང་གི་སྙིང་པོ་དྲི་ལྔ་དང་ལྡན་པ་དང༌། ཁ་དོག་སེར་བ་གསེར་གྱི་མདོག་འདྲ་བ་དང༌། རྟག་ཏུ་མིག་མི་གཡོ་ཞིང་ཁ་སྤུ་སེར་བ་དང༌། དཔྲལ་བའམ་ལག་པར་རྡོ་རྗེའི་རི་མོ་ཡོད་པ་དང༌། རྟག་ཏུ་རྒྱལ་སྲིད་ཀྱི་དཔལ་ལ་གནས་པ་དང༌། རྒྱལ་རིགས་ཀྱིས་སྙེམས་ཤིང་ངག་བདེན་པར་སྨྲ་བ་དང༌། ལུས་ལས་མཱ་ལི་ཀའི་དྲི་འབྱུང་བ་དང༌། ཁྱིམ་དུ་རྡོ་རྗེའི་མཚན་མ་བྲིས་ཏེ་མཆོད་པར་བྱེད་པ་དེ་ནི་ཁཎྜ་རོ་ཧའི་རིགས་ལས་བྱུང་བ་ཡིན་ནོ། །

**བརྒྱད་པ་ནི།**

རྣལ་འབྱོར་མ་ཡི་དབང་ཕྱུག་མཆོག །གང་ཞིག་རྟག་པར་ཤ་ལ་དགའ། །སྐེམས་ཤིང་སྨིན་མ་ནག་པོའི་མདོག །དཔྲལ་བར་མདུང་རྩེ་ལྟ་བུ་ཡོད། །གང་ཞིག་གདུག་པའི་ལས་ལ་དགའ། །རྟག་ཏུ་དུར་ཁྲོད་དག་ཏུ་འགྲོ། །འཇིགས་པ་མེད་ཅིང་ཉམ་ང་མེད། །གང་གི་དཔྲལ་བར་ཐིག་ལེ་དང༌། །ཁྱིམ་དུ་ཐོད་པ་བྲིས་ཞིང་མཆོད། །དཔལ་ཧེ་རུ་ཀ་ལྷ་ཡི་ནི། །མཁའ་འགྲོ་མ་ཡི་རིགས་ལས་བྱུང༌། །

ཞེས་པ་སྟེ། བུད་མེད་གང་ཞིག་མཁའ་འགྲོའི་དབང་ཕྱུག་གི་རྟགས་དང་ལྡན་པ་དང༌། རྟག་ཏུ་ཟ་བྱེད་ཤ་ལ་དགའ་བ་དང༌། ལུས་སྐེམས་ཤིང་ཀེང་རུས་ལྟ་བུ་དང༌། སྨིན་མ་སོལ་བ་ནག་པོའི་མདོག་དང་འདྲ་བ་དང༌། དཔྲལ་བར་མདུང་རྩེ་ལྟ་བུའི་རིམ་ཡོད་པ་དང༌། གདུག་པ་འདུལ་བའི་ལས་ལ་དགའ་བ་དང༌། རྟག་ཏུ་མཚན་མོ་དུར་ཁྲོད་དུ་རྒྱུ་བ་དང༌། འཇིགས་པ་མེད་ཅིང་གང་ལ་ལང་ཉམ་ང་མེད་པ་དང༌། དཔྲལ་བར་ཁྲག་གིས་ཐིག་ལེ་བྱས་པ་དང༌། ཁྱིམ་དུ་མཚན་མ་ཐོད་པ་བྲིས་ཏེ་མཆོད་པར་བྱེད་པ་དེ་ནི་དཔལ་ཧེ་རུ་ཀའི་མཁའ་འགྲོ་མའི་རིགས་ལས་བྱུང་བའི་མཚན་ཉིད་དོ། །

**དགུ་པ་ནི།**

སྤྲིན་གྱི་མདོག་འདྲའི་བུད་མེད་གང༌། །སོ་ནི་མི་མཉམ་པར་གནས་ཤིང༌། །རྟག་ཏུ་གདུག་པའི་ལས་ལ་དགའ། །གཡོན་གྱི་མཆེ་བ་གཙིགས་པ་དང༌། །དེ་ཡི་ཁྱིམ་དུ་དྲག་སྟ་ནི། །བྲིས་ཞིང་རྟག་ཏུ་མཆོད་བྱེད་པ། །རྣམ་པར་འདྲེན་པའི་རིགས་བྱུང་བའི། །མཁའ་འགྲོ་ཡིན་པར་ཐེ་ཚོམ་མེད། །

ཅེས་པ་སྟེ། བུད་མེད་གང་ཞིག་ཁ་དོག་དུད་སྤྲིན་གྱི་མདོག་དང་འདྲ་བ་དང༌། སོ་ནི་རིང་ཐུང་མི་མཉམ་བར་གནས་པ་དང༌། རྟག་ཏུ་གདུག་པ་འདུལ་བའི་ལས་ལ་དགའ་བ་དང༌། གཡོན་གྱི་མཆེ་བ་རབ་ཏུ་གཙིགས་པ་དང༌། ཁྱིམ་དུ་མཚན་མ་དགྲ་སྟ་བྲིས་ཏེ་མཆོད་པར་བྱེད་པ་དེ་ནི་རྣམ་འདྲེན་གཟུགས་ཅན་མའི་རིགས་ལས་བྱུང་བའི་མཁའ་འགྲོ་མའི་མཚན་མ་ཡིན་པར་ཐེ་ཚོམ་མེད་དོ། །

**གསུམ་པ་དེ་དག་གི་དོན་བསྡུ་བ་ནི།**

མཁའ་འགྲོ་མ་ཡི་ཚོགས་འདི་དག །ཤྲཱི་ཧེ་རུ་ཀའི་རིགས་ལས་བྱུང༌། །སྒྲུབ་པ་པོ་ལ་ཕན་པའི་ཕྱིར། །གསང་བའི་མཚན་ཉིད་སྤྲུལ་པ་ཡིན། །

ཞེས་པ་སྟེ། དེ་ལྟར་མཁའ་འགྲོ་མའི་ཚོགས་འདི་དག་ཤྲཱི་ཧེ་རུ་ཀའི་རིགས་གསུམ་དང་ཡབ་ཡུམ་ལྔའི་རིགས་ལས་བྱུང་བར་གསུངས་པ་སྟེ། དགོས་པ་ཅི་ཞེ་ན། སྒྲུབ་པ་པོ་ཡི་ཚོགས་ཀྱི་འཁོར་ལོ་དཔའ་བོ་དཔའ་མོའི་འདུ་བ་ལ་ཕན་པའི་ཕྱིར། མཆོག་གསང་ནང་གི་ཕྱག་རྒྱའི་མཚན་ཉིད་གང་ལ་གང་འདུལ་དུ་སྤྲུལ་པར་བསྟན་ཏོ། །༌།།།།།།

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་ཐམས་ཅད་ཀྱི་ཁ་དོག་གི་མཚན་ཉིད་དང་མཚན་མ་ངེས་པའི་ཆོ་གའི་ལེའུ་སྟེ་བཅོ་བརྒྱད་པའོ།། །།

 ༈ **ལྔ་པ་མཆོད་པའི་ལྷ་མོའི་བརྡའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཚོགས་ཀྱི་ལྷ་མོའི་བརྡའི་མཚན་ཉིད་བསྟན་པ་ལ་མཆོད་པའི་མཚན་ཉིད་མ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། ལུས་མདོར་བསྟན་པ་དང༌། ཡན་ལག་རྒྱས་པར་བཤད་པའོ། །དང་པོ་ནི།**

དེ་ནས་ཡང་དག་བཤད་བྱ་བ། །ལཱ་མ་ཡི་ནི་མཚན་ཉིད་ནི། །སྒྲུབ་པོ་གང་གི་ཡན་ལག་གི །ཆ་ཤས་ཡང་དག་ཤེས་པར་བྱ། །

ཞེས་པ་སྟེ། ཚོགས་ཀྱི་ལྷ་མོ་བཤད་མ་ཐག་པ་དེ་ནས་གཞན་ཡང་རྣལ་འབྱོར་པ་ལ་མཆོད་པར་བྱེད་པའི་ལས་ཀྱི་ལྷ་མོ་ལཱ་མའི་མཚན་ཉིད་བསྟན་པར་བྱ་བ་སྟེ། ལས་ཀྱི་ཕྱག་རྒྱ་ལཱ་མའི་བྱེ་བྲག་ལྔ་རུ་བསྟན་པ་དེ་དག་གི་མཚན་ཉིད་དང༌། ཁ་དོག་དང༌། དབྱིབས་དང༌། སྤྱོད་ལམ་དང༌། ཟླ་མཚན་གྱི་དུས་ཏེ་ཁྱད་པར་ཐ་དད་པ་ཐམས་ཅད་སྒྲུབ་པ་པོ་གང་གི་ཤེས་ནས་ཕྱག་རྒྱའི་ཡན་ལག་གི་ཆ་ཤས་བརྡ་དང་བརྡ་ལན་ཐམས་ཅད་ཀྱང་ཡང་དག་པར་ཤེས་པར་བྱའོ། །

**གཉིས་པ་ལྔ། ལཱ་མའི་རིགས་ཀྱི་བུད་མེད། རྡོ་རྗེའི་རིགས་ཀྱི་ལཱ་མ། ལས་ཀྱི་རིགས་ཀྱི་ལཱ་མ། ཧེ་རུ་ཀའི་རིགས་ཀྱི་ལཱ་མ། ཕག་མོའི་རིགས་ཀྱི་ལཱ་མའི་མཚན་ཉིད་བཤད་པའོ། །དང་པོ་ལ་གསུམ། ཕྱག་རྒྱའི་མཚན་ཉིད། ཕྱག་རྒྱའི་བརྡ་ལན། ཕྱག་རྒྱའི་མཚན་མ་བཤད་པའོ། །དང་པོ་ནི།**

གང་ཞིག་བཞིན་ནི་ཡོངས་རྒྱས་པར། །ཀུན་ནས་ཟླུམ་པོར་སྣང་འགྱུར་ཞིང༌། །ཁ་ཡི་སྨ་ར་རྟག་པར་ཡོད། །སྤུ་དང་སྨིན་མ་རིང་བ་དང༌། །གོས་བཟང་གཙང་ཞིང་ཞི་བ་དང༌། །མི་གཡོ་བདེན་པར་སྨྲ་བ་དང༌། །རྟག་ཏུ་དམ་པའི་ཆོས་ལ་དགའ། །དེ་ནི་དཔའ་བོའི་སྲིང་མོར་བཤད། །

ཅེས་པ་སྟེ། བུད་མེད་གང་ཞིག་བཞིན་རས་ཡོངས་སུ་རྒྱས་པ་ལ་དབྱིབས་ཀུན་ནས་ཟླུམ་པོར་སྣང་བ་དང༌། ཁ་ཡི་སྨ་ར་དང་སྤུ་དང་སྨིན་མ་རིང་བ་དང༌། སྤྱོད་པ་གཙང་ཞིང་སེམས་ཞི་བ་དང༌། རྒྱུད་དྲང་ཞིང་མི་གཡོ་བར་བདེན་པར་སྨྲ་བ་དང༌། དམ་པའི་ཆོས་ལ་དགའ་བ་དེ་ནི་དཔའ་བོའི་སྲིང་མོའི་མཚན་ཉིད་ཡིན་པར་བཤད་དོ། །

**གཉིས་པ་ནི།**

པདྨའི་ཕྱག་རྒྱ་སྦྱིན་བྱ་བ། །ཡང་ན་རུས་སྦལ་ཕྱག་རྒྱ་བྱ། །པགས་པ་རིལ་བ་སྤྱི་བླུགས་ཉིད། །ཕྱག་རྒྱའི་ལན་དུ་བསྟན་པ་ཡིན། །

ཞེས་པ་སྟེ། དེ་ལ་རྣལ་འབྱོར་པས་ལག་པའི་མཐེ་བོང་དང་མཐེའུ་ཆུང་གཞིབས་སོར་མོ་ཡོངས་རྫོགས་བརྐྱང་བ་པདྨའི་ཕྱག་རྒྱ་བྱ་བ་དང༌། ཡང་ན་ལག་པ་གཅིག་གི་སྟེང་དུ་གཅིག་ཁ་སྦུས་ཏུ་བཞག་པ་རུས་སྦལ་གྱི་ཕྱག་རྒྱ་སྦྱིན་པ་ལ། རྣལ་འབྱོར་མས་རིགས་དྭགས་ཀྱི་པགས་པ་འཛིན་པའི་ཚུལ་དུ་ཁུ་ཚུར་ནུ་མའི་སྟེང་དུ་བཞག་པ་སྤྱན་རས་གཟིགས་ཀྱི་ཕྱག་རྒྱ་དང༌། གཡས་རིལ་བ་སྤྱི་བླུགས་བཟུང་བའི་ཚུལ་དུ་ཁུ་ཚུར་པུས་མོའི་སྟེང་དུ་བཞག་པ་བྱམས་པའི་ཕྱག་རྒྱ་བསྟན་པ་ནི་ཕྱག་རྒྱའི་ལན་དུ་བསྟན་པ་ཡིན་ནོ། །

**གསུམ་པ་ནི།**

དེ་ནི་ཚེས་བཅུའི་དུས་ཚིགས་ལ། །ཁྱིམ་དུ་པདྨ་བྲིས་བར་འགྱུར། །ལཱ་མའི་བུད་མེད་རྣམས་ཀྱི་ནི། །མཚན་ཉིད་གྱུར་པ་འདི་དག་ཡིན། །

ཞེས་པ་སྟེ། དེ་ནི་ཚེས་བཅུའི་དུས་ཚིགས་ལ་ཟླ་མཚན་འབྱུང་བ་དང༌། མཚན་མ་པདྨ་ཁྱིམ་དུ་བྲིས་བར་འགྱུར་བ་དེ་ནི་ལཱ་མའི་རིགས་ཀྱི་བུད་མེད་ཀྱི་མཚན་ཉིད་བསྟན་པའོ། །

**གཉིས་པ་ལ་གསུམ། མཚན་ཉིད། བརྡ་ལན། མཚན་མའོ། །དང་པོ་ནི།**

མཆུ་གཉིས་གློ་ཞིང་མིག་དཀྱུས་རིང༌། །མིག་ནི་དམར་ཞིང་སེར་སྐྱར་གནས། །ཕྱུག་ཅིང་སྐལ་བཟང་དགེ་བ་ཅན། །དཀར་ཞིང་ཙམ་པ་ལྟ་བུར་སྣང༌། །ཤིན་ཏུ་རིང་མིན་ཐུང་བའང་མིན། །སྣ་ཚོགས་པ་ཡི་གོས་ལ་དགའ། །དཔྲལ་བར་རི་མོ་གསུམ་ཡོད་པ། །མཚམས་ནི་གྱེན་དུ་བསྟན་པ་ལས། །རྒོད་ཅིང་དགའ་བ་ཉིད་དག་དང༌། །ལམ་ནི་རྣམ་པར་གནོན་ཅིང་གནས། །གཡུལ་དུ་འཆི་བ་རྣམས་ཀྱི་ནི། །གཏམ་དག་ལ་ནི་རྟག་ཏུ་དགའ། །

ཞེས་པ་སྟེ། བུད་མེད་གང་ཞིག་ཁ་ཡི་མཆུ་སྒྲོས་རིང་ཞིང་མིག་དཀྱུས་རིང་བ་དང༌། མིག་ནི་དམར་ཞིང་སེར་སྐྱར་གནས་པ་དང༌། ནོར་གྱིས་ཕྱུག་ཅིང་སྐལ་བ་བཟང་བ་དང༌། ཁ་དོག་དཀར་ཞིང་མེ་ཏོག་ཙམ་པ་ཀ་ལྟ་བུ་སྣང་བ་དང༌། གཟུགས་ཤིན་ཏུ་རིང་བ་དང་ཧ་ཅང་ཐུང་བའང་མ་ཡིན་པ་དང༌། ཁ་དོག་སྣ་ཚོགས་པའི་གོས་ལ་དགའ་བ་དང༌། དཔྲལ་བར་རི་མོ་ཚིགས་གསུམ་ཡོད་པ་དང༌། སྐྲ་མཚམས་གྱེན་དུ་བསྟན་པ་དང༌། རྒོད་ཅིང་དགའ་བར་བྱེད་པ་དང༌། དམག་གི་ལམ་རྣམ་པར་གནོན་པ་དང༌། གཡུལ་དུ་འཇུག་པའི་གཏམ་ལ་དགའ་བའོ། །

**གཉིས་པ་ནི།**

དེ་ལྟར་རབ་དྲེགས་མཐོང་ནས་ནི། །མདུང་གི་ཕྱག་རྒྱ་བསྟན་པར་བྱ། །རྐང་པ་གཡོན་པ་བསྐུམ་པ་ཡི། །གར་ཉིད་ཀྱང་ནི་བསྟན་པར་བྱ། །གཡོན་པ་དག་ནས་ཡོངས་བཟློག་པ། །ཕྱག་རྒྱའི་ལན་ནི་ཡིན་པར་བཤད། །

ཅེས་པ་སྟེ། དེ་ལྟར་རབ་ཏུ་དྲེགས་པའི་མཚན་མ་མཐོང་ནས་རྣལ་འབྱོར་པས་མཛུབ་མོ་བསྒྲེང་སྟེ་མདུང་གི་ཕྱག་རྒྱ་བསྟན་པ་དང༌། རྐང་པ་གཡོན་བསྐུམ་སྟེ་གར་སྟབས་བསྟན་པ་ལ། རྣལ་འབྱོར་མས་ལག་པ་གཡོན་པ་གདུང་གི་ཕྱག་རྒྱ་བཟློག་སྟེ་བསྟན་པ་ནི་ཕྱག་རྒྱའི་ལན་ནི་ཡིན་པར་བཤད་དོ། །

**གསུམ་པ་ནི།**

བཅུ་བཞི་དང་ནི་ཚེས་བརྒྱད་ནི། །དེ་ཡི་དུས་ཚིགས་ཡིན་པར་བཤད། །ཁྱིམ་དུ་མདུང་རྩེ་གསུམ་པ་ཡང༌། །བྲིས་ནས་རྟག་ཏུ་མཆོད་པར་བྱེད། །འཇིག་རྟེན་དབང་ཕྱུག་ལཱ་མ་ཡི། །མཚན་ཉིད་གྱུར་པ་འདི་དག་ཡིན། །

ཅེས་པ་སྟེ། ཚེས་བརྒྱད་དང་བཅུ་བཞི་དེའི་ཟླ་མཚན་གྱི་དུས་ཚིགས་ཡིན་པ་དང༌། ཁྱིམ་དུ་མཚན་མ་མདུང་རྩེ་གསུམ་བྲིས་ཏེ་མཆོད་པར་བྱེད་པ་དེ་ནི་འཇིག་རྟེན་དབང་ཕྱུག་ལཱ་མའི་རིགས་ཀྱི་མཚན་ཉིད་བསྟན་པའོ། །

**གསུམ་པ་ལ་གསུམ། མཚན་ཉིད། བརྡ་ལན། མཚན་མའོ། །དང་པོ་ནི།**

གང་གི་ཁུར་ཚོས་དག་ཏུ་ནི། །ཁུང་བུར་སྣང་བའང་གནས་གྱུར་ཅིང༌། །དེ་བཞིན་རྟག་ཏུ་དམར་ཞིང་སེར། །མིག་ནི་ལྗང་སེར་དག་ཏུ་སྣང༌། །སྐྲ་ནི་དེ་བཞིན་འཁྱིལ་བ་དང༌། །མགོ་དང་དཔྲལ་བར་དར་བཅིངས་སྣང༌། །རི་མོ་གཅིག་པ་རབ་ཏུ་གནས། །དེ་བཞིན་མགྲིན་པ་རིང་བ་དང༌། །རྟག་ཏུ་གོས་དམར་ལ་དགའ་ཞིང༌། །རྒོད་ཅིང་གླུ་ནི་ལེན་པ་ཉིད། །གློ་བུར་དུ་ནི་ཁྲོ་བ་དང༌། །སེམས་ནི་རྣམ་པར་གཡོ་བ་དང༌། །རྩོད་པ་ལ་ནི་དགའ་བ་སྟེ། །

ཞེས་པ་སྟེ། བུད་མེད་གང་ཞིག་ཁུར་ཚོས་དག་ཏུ་ཁུང་བུར་ཡོད་པ་དང༌། དེ་བཞིན་ཁ་དོག་དམར་ཞིང་སེར་བ་དང༌། མིག་ནི་དམར་སེར་དུ་ཡོད་པ་དང༌། སྐྲ་ནི་གཡོན་དུ་འཁྱིལ་བ་དང༌། མགོའམ་དཔྲལ་བར་དར་ཐོད་བཅིང་བ་དང༌། དཔྲལ་བ་རི་མོ་གཅིག་དྲང་ཐེད་དུ་ཡོད་པ་དང༌། དེ་བཞིན་མགྲིན་པ་དྲང་ཞིང་རིང་བ་དང༌། རྟག་ཏུ་གོས་དམར་པོ་ལ་དགའ་བ་དང༌། རྒོད་ཅིང་གླུ་ལེན་པར་བྱེད་པ་དང༌། གློ་བུར་དུ་ཁྲོ་བ་དང༌། སེམས་ཡུལ་ལ་གཡོ་བ་དང༌། རྩོད་པ་ལ་དགའ་བའོ། །

**གཉིས་པ་ནི།**

འདི་འདྲའི་རབ་དྲེགས་མཐོང་ནས་ནི། །མདུང་གི་ཕྱག་རྒྱ་སྦྱིན་པར་བྱ། །གཉིས་པ་ཡིས་ཀྱང་འབད་པ་ཡིས། །དྲིལ་བུའི་ཕྱག་རྒྱ་རབ་སྦྱིན་བྱ། །གཡོན་གྱི་ཕྱོགས་སུ་བཟློག་པ་ནི། །ཕྱག་རྒྱའི་ལན་ནི་ཡིན་པར་བཤད། །

ཅེས་པ་སྟེ། འདི་འདྲའི་རབ་ཏུ་དྲེགས་པའི་མཚན་མ་མཐོང་ནས་རྣལ་འབྱོར་པས་ལག་པ་གཡས་པའི་ཁུ་ཚུར་གྱིས་མཛུབ་མོ་བསྒྲེང་སྟེ་མདུང་གི་ཕྱག་རྒྱ་བསྟན་པ་དང༌། གཡོན་པས་ཀྱང་པུས་མོའི་ཐད་དུ་དྲིལ་བུའི་ཕྱག་རྒྱ་སྦྱིན་པ་ལ། རྣལ་འབྱོར་མས་དེ་བཞིན་དུ་གཡོན་གྱི་ཕྱོགས་སུ་བཟློག་སྟེ་བསྟན་པ་ནི་ཕྱག་རྒྱའི་ལན་ཡིན་པར་བཤད་དོ། །

**གསུམ་པ་ནི།**

བཅོ་བརྒྱད་དེ་ཡི་དུས་ཚིགས་ལ། །ཁྱིམ་དུ་རལ་གྲི་བྲིས་ནས་མཆོད། །དེ་ནི་ལས་ཀྱི་རིགས་ཀྱི་ནི། །མཚན་ཉིད་གྱུར་པ་འདི་དག་ཡིན། །

ཞེས་པ་སྟེ། ཚེས་བཅོ་བརྒྱད་ལ་ཟླ་མཚན་གྱི་དུས་དང༌། ཁྱིམ་དུ་མཚན་མ་རལ་གྲི་བྲིས་ཏེ་མཆོད་པ་དེ་ནི་ལས་ཀྱི་རིགས་ཀྱི་ལཱ་མའི་མཚན་ཉིད་བསྟན་ཏོ། །

**བཞི་པ་ལ་གསུམ། མཚན་ཉིད། བརྡ་ལན། མཚན་མའོ། །དང་པོ་ནི།**

ཐུབ་ཞིང་བྱིན་པ་སྦོམ་པ་དང༌། །རྟག་ཏུ་གོས་སེར་ལ་དགའ་ཞིང༌། །ཕྲག་པ་དག་ནས་གོས་ཀྱང་འཕྱང༌། །

ཞེས་པ་སྟེ། གཟུགས་ཐུང་ཞིང་བྱིན་པ་སྦོམ་པ་དང༌། རྟག་ཏུ་གོས་ནི་སེར་པོ་ལ་དགའ་བ་དང༌། ཕྲག་པ་ནས་གོས་འཕྱང་བའོ། །

**གཉིས་པ་ནི།**

དེ་འདྲའི་བུད་མེད་མཐོང་ནས་ནི། །འཁོར་ལོའི་ཕྱག་རྒྱ་བསྟན་བྱ་ཞིང༌། །འབད་པ་ཡིས་ནི་གཉིས་པ་ཡང༌། །དུང་གི་ཕྱག་རྒྱ་བསྟན་པར་བྱ། །གཡོན་ནས་ཡོངས་སུ་བཟློག་པ་ནི། །ཕྱག་རྒྱའི་ལན་ནི་ཡིན་པར་བཤད། །

ཅེས་པ་སྟེ། དེ་འདྲའི་བུད་མེད་མཐོང་ནས་རྣལ་འབྱོར་པས་ལག་པ་གཡས་པས་འཁོར་ལོའི་ཕྱག་རྒྱ་བསྟན་པ་དང༌། གཡོན་པས་ཀྱང་འབད་དེ་དུང་གི་ཕྱག་རྒྱ་བསྟན་པ་ལ། རྣལ་འབྱོར་མས་གཡོན་ནས་བཟློག་སྟེ་བསྟན་པ་ནི་ཕྱག་རྒྱའི་ལན་བསྟན་པར་བཤད་དོ། །

**གསུམ་པ་ནི།**

བཅུ་བཞི་དེ་ཡི་དུས་ཡིན་ཏེ། །དེ་ཡི་ཁྱིམ་དུ་རྡོ་རྗེ་བྲིས། །ཤྲཱི་ཧེ་རུ་ཀ་ལཱ་མ་ཡི། །མཚན་ཉིད་གྱུར་པ་འདི་དག་ཡིན། །

ཞེས་པ་སྟེ། ཚེས་བཅུ་བཞི་ལ་དེའི་ཟླ་མཚན་གྱི་དུས་ཡིན་པ་དང༌། དེ་ཡི་ཁྱིམ་དུ་མཚན་མ་རྡོ་རྗེ་བྲིས་ཏེ་མཆོད་པ་དེ་ནི་ཤྲཱི་ཧེ་རུ་ཀའི་རིགས་ཀྱི་ལཱ་མའི་མཚན་ཉིད་བསྟན་པའོ། །

**ལྔ་པ་ལ་གསུམ། མཚན་ཉིད། བརྡ་ལན། མཚན་མའོ། །དང་པོ་ནི།**

ལུས་ཀུན་ལ་ནི་བ་སྤུ་ཡོད། །མིག་ནི་གནག་ཅིང་སེར་བ་དང༌། །སྦོམ་ཞིང་རྣམ་འགྱུར་མི་བཟད་པ། །བཞིན་འཕེལ་ཆེ་ཞིང་ཁ་ཆེ་ལ། །གསུས་པ་ཆེ་ཞིང་ཁ་དོག་གནག །མིག་ཟླུམ་སྣ་ནི་རིང་བ་དང༌། །རྟག་ཏུ་གླུ་ལ་མཁས་པ་དང༌། །སྤྲིན་གྱི་མདོག་ཅན་ཡིད་འཕྲོག་པ། །

ཞེས་པ་སྟེ། ལུས་ཀྱི་ཡན་ལག་རྣམས་ལ་བ་སྤུ་ཡོད་པ་དང༌། མིག་ནི་གནག་ཅིང་སེར་བ་དང༌། གཟུགས་ཤེད་ཐུང་ལ་སྦོམ་ཞིང་རྒྱགས་བ་དང༌། བཞིན་གྱི་འཕེལ་ཀ་ཆེ་བ་དང༌། ཁ་དང་གསུས་པ་ཆེ་བ་དང༌། མིག་ཟླུམ་ཞིང་སྣ་ནི་རིང་བ་དང༌། རྟག་ཏུ་གླུ་ལེན་པ་ལ་མཁས་པ་དང༌། ཁ་དོག་དུད་སྤྲིན་གྱི་མདོག་ཅན་དུ་སྣང་བ་དང༌། གཞན་ཡིད་འཕྲོག་པའི་རྣམ་འགྱུར་དང་ལྡན་པའོ། །

**གཉིས་པ་ནི།**

འདི་འདྲའི་རབ་དྲེགས་མཐོང་ནས་ནི། །ཀླུ་ཡི་ཕྱག་རྒྱ་བསྟན་པར་བྱ། །གཉིས་པ་ཡང་ནི་འབད་པ་ཡིས། །མདུང་གི་ཕྱག་རྒྱ་བསྟན་པར་བྱ། །གཡོན་ནས་ཡོངས་སུ་བཟློག་པ་ནི། །ཕྱག་རྒྱའི་ལན་ནི་ཡིན་པར་བཤད། །

ཅེས་པ་སྟེ། འདི་འདྲའི་རབ་ཏུ་དྲེགས་པའི་མཚན་མ་མཐོང་ནས་རྣལ་འབྱོར་པས་ལག་པ་གཡས་པའི་སོར་མོ་ཡོངས་རྫོགས་གདེངས་ཏེ་ཀླུ་ཡི་ཕྱག་རྒྱ་བསྟན་པ་དང༌། གཡོན་པས་ཀྱང་མཛུབ་མོ་བསྒྲེང་སྟེ་མདུང་གི་ཕྱག་རྒྱ་བསྟན་པ་ལ། རྣལ་འབྱོར་མས་གཡོན་ནས་ཡོངས་སུ་བཟློག་སྟེ་བསྟན་པ་ནི་ཕྱག་རྒྱའི་ལན་དུ་གྱུར་པར་བཤད་དོ། །

**གསུམ་པ་ནི།**

དེ་ཡི་དུས་ཚིགས་བཅུ་གཅིག་སྟེ། །ཁྱིམ་དུ་མཆེ་བ་བྲིས་བར་བྱེད། །རྡོ་རྗེ་ཕག་མོ་ལཱ་མ་ཡི། །མཚན་ཉིད་གྱུར་པ་འདི་དག་ཡིན། །

ཅེས་པ་སྟེ། དེའི་ཟླ་མཚན་གྱི་དུས་ཚིགས་ནི་ཚེས་བཅུ་གཅིག་དང༌། མཚན་མ་ནི་ཁྱིམ་དུ་རྣལ་འབྱོར་མའི་མཆེ་བ་གྲི་གུག་བྲིས་ཏེ་མཆོད་པ་དེ་ནི་རྡོ་རྗེ་ཕག་མོའི་རིགས་ཀྱི་ལཱ་མའི་མཚན་ཉིད་བསྟན་པའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་ཐམས་ཅད་ཀྱི་ཕྱག་རྒྱ་དང་ཕྱག་རྒྱའི་ལན་བསྟན་པའི་ཆོ་གའི་ལེའུ་སྟེ་བཅུ་དགུ་པའོ།། །།

 ༈ **དྲུག་པ་དབང་གི་ལྷ་མོའི་བརྡ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དབང་གི་ལྷ་མོའི་བརྡའི་མཚན་ཉིད་བསྟན་ཀྱང་དེའི་བརྡ་མ་བསྟན་པས་འདིར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གསུམ། མདོར་བསྟན། རྒྱས་བཤད། མཇུག་སྡུད་དོ། །དང་པོ་ནི།**

དེ་ནས་གཞན་ཡང་བཤད་བྱ་བ། །ལག་པ་གཡོན་གྱི་བརྡ་རྣམས་ནི། །གང་གིས་ཤེས་པས་ཡང་དག་པར། །མིང་སྲིང་དུ་ནི་དེ་བཞིན་འགྱུར། །

ཞེས་པ་སྟེ། བརྡའི་མཚན་ཉིད་བཤད་མ་ཐག་པ་དེ་ནས་གཞན་ཡང་དབང་གི་ལྷ་མོའི་བརྡ་བཤད་པར་བྱ་བ་སྟེ། བུད་མེད་གང་གི་ལག་པ་གཡོན་པའི་བརྡ་རྣམས་བསམ་གཏན་དང་ཟག་མེད་ཀྱི་བདེ་བ་ཐོབ་པའི་ཆེད་དུ་རྣལ་འབྱོར་པ་གང་གིས་བརྡ་ལན་ཡང་དག་པར་ཤེས་པས་ཧེ་རུ་ཀའི་སྤུན་དང་མིང་སྲིང་ངོ་ཤེས་པར་འགྱུར་རོ། །

**གཉིས་པ་ལ་གཉིས། ལག་པའི་བརྡ་དང་བརྡ་ལན་བསྟན་པ། བརྡ་ཙམ་ལས་བརྡ་ལན་མི་བསྟན་པའོ། །དང་པོ་ནི།**

གང་གིས་ལག་གཡོན་སྟོན་པ་ནི། །གསོང་པོར་སྨྲ་ཞེས་སྟོན་པ་ཡིན། །

ཞེས་རྣལ་འབྱོར་མས་གསོང་པོར་སྨྲོས་ཏེ་ཕྱག་འཚལ་བའི་བརྡ་བསྟན་པ་དང༌།

གང་ཞིག་སྲིན་ལག་སྟོན་པ་ལ། །གསོང་པོར་སྨྲ་བའི་ལན་འགྱུར་ཡིན། །

ཞེས་རྣལ་འབྱོར་པས་ཕྱག་འཚལ་བའི་བརྡ་ལན་བསྟན་པ་དང༌།

གང་ཞིག་ལྟོ་བ་རྡེབས་པ་ནི། །བདག་ཉིད་བཀྲེས་པར་སྟོན་པ་ཡིན། །ཞེས་ལྟོ་བ་བཀྲེས་པའི་བརྡ་བསྟན་པ་དང༌། གང་ཞིག་དཔྲལ་བ་སྟོན་པ་ནི། །ནམ་མཁའ་ལས་ནི་འོངས་ཞེས་སོ། །ཞེས་རིང་པོའི་ལམ་ནས་འོང་བའི་བརྡ་བསྟན་པ་དང༌། །དེ་གཉིས་ཀྱི་བརྡ་ལན་རིམ་པ་ལྟར། གང་ཞིག་ཁར་ནི་སོར་མོ་འཇུག །ཟོས་ཟིན་ཞེས་ནི་སྨྲ་བ་ཡིན། །གང་ཞིག་ལྕེ་ནི་བསྐྱོད་པ་དག །བཟའ་བོ་ཞེས་ནི་སྨྲ་བ་ཡིན། །ཞེས་བཀྲེས་པའི་བརྡ་ལན་བསྟན་པ་དང༌། གང་ཞིག་པུས་མོ་ལ་རེག་པ། །ངལ་ལོ་ཞེས་ནི་སྟོན་པ་ཡིན། །གང་ཞིག་སོར་མོའི་རྩེ་ལ་རེག །ངལ་སོས་ཞེས་ནི་སྨྲ་བ་ཡིན། །

ཞེས་ལམ་གྱིས་ངལ་ན་ངལ་སོས་ཤིག་ཅེས་པའི་བརྡ་ལན་བསྟན་པ་དང༌།

གང་ཞིག་ཁྲོ་གཉེར་སྟོན་པ་ནི། །བཅིངས་སོ་ཞེས་ནི་སྟོན་པ་ཡིན། །གང་ཞིག་མཁའ་ལྡིང་སྟོན་པ་ནི། །གྲོལ་ལོ་ཞེས་ནི་སྟོན་པ་ཡིན། །

ཞེས་བཅིང་བ་དང་གྲོལ་བའི་བརྡ་དང་བརྡ་ལན་བསྟན་པ་དང༌།

གང་ཞིག་ཁུ་ཚུར་སྟོན་པ་ནི། །དེ་ལ་པ་ཏིའི་ས་བསྟན་བྱ། །

ཞེས་བུམ་དབང་ཐོབ་བམ་ཞེས་དྲི་བའི་བརྡ་བསྟན་པ་ལ་ཅོད་པན་གྱི་ཕྱག་བཅས་རྫོགས་པར་ཐོབ་བོ་ཞེས་པའི་བརྡ་ལན་བསྟན་པ་དང༌།

རྣམ་པར་འགྱུར་བ་བལྟས་ནས་ནི། །གང་གི་སྐྲ་ནི་སྟོན་པ་ལ། །ཁ་ཊྭཱཾ་ག་ནི་དེ་ལ་བསྟན། །

ཞེས་གང་ཞིག་སྐྲ་སྟོན་པའི་རྣམ་འགྱུར་ལ་བལྟས་ཏེ་གསང་དབང་ཐོབ་བམ་ཞེས་དྲི་བའི་བརྡ་བསྟན་པ་ལ་ཁ་ཊྭཱཾ་ག་ཐུར་དུ་བསྟན་ཏེ་ཞུ་བདེའི་ཡེ་ཤེས་ཐོབ་བོ་ཞེས་པའི་བརྡ་ལན་བསྟན་པ་དང༌།

གང་ཞིག་ཡན་ལག་བསྐྱོད་པ་དང༌། །དེ་ལ་མཆེ་བ་གཉིས་བསྟན་བྱ། །

ཞེས་ཟག་བཅས་ཟག་མེད་ཀྱི་སྡོམ་པ་ཐོབ་བམ་ཞེས་དྲི་བའི་བརྡ་བསྟན་པ་ལ་ཟག་བཅས་གསུམ་པ་དང་ཟག་མེད་བཞི་པའི་སྡོམ་པ་གཉིས་ཀ་ཐོབ་བོ་ཞེས་པའི་བརྡ་ལན་དུ་མཆེ་བ་གཉིས་བསྟན་པའོ། །

**གཉིས་པ་ནི།**

གང་ཞིག་ལག་པས་ལག་པ་སྟོན། །གཏོར་མ་ཟ་ཞེས་སྨྲ་བ་ཡིན། །

ཞེས་གཡོན་པའི་ལག་པ་གཡས་པའི་མཐིལ་དུ་རེག་པར་སྟོན་པ་གཏོར་མ་ལེན་པའི་བརྡ་བསྟན་པ་དང༌།

གང་ཞིག་ལག་པ་གཡས་པ་སྟོན། །དེ་ལྟར་གྱིས་ཞེས་སྨྲ་བ་ཡིན། །

ཞེས་དེ་ལྟར་མཛོད་ཅིག་ཅེས་སྨྲ་བའི་བརྡ་དང༌།

གང་ཞིག་རྣ་བ་ལ་རེག་པ། །གནས་པར་བྱ་ཞེས་སྟོན་པ་ཡིན། །

ཞེས་གཞན་དུ་ཤི་ཡིས་འདིར་གནས་པར་བྱ་ཞེས་བསྟན་པ་དང༌།

གང་ཞིག་སེན་མོས་སེན་མོ་རེག །ཤི་ཡིས་ཁྱེར་ཞེས་སྨྲ་བ་ཡིན། །

ཞེས་འདིར་ཤི་ཡིས་གཞན་དུ་ཁྱེར་ཞེས་པའི་བརྡ་བསྟན་པ་དང༌།

གང་ཞིག་ས་ལ་དཀྱིལ་འཁོར་བྲིས། །དེ་རིང་འཇུག་ཅེས་སྨྲ་བ་ཡིན། །

ཞེས་དེ་རིང་དཀྱིལ་འཁོར་དུ་འཇུག་གོ་ཞེས་པའི་བརྡ་བསྟན་པ་དང༌།

གང་ཞིག་ནུ་མ་ལ་རེག་པ། །བདག་ལ་བུ་ནི་བསྲུང་ཞེས་སྨྲས། །

ཞེས་བུ་མོ་བདག་ལ་བསྲུང་ཞེས་པའི་བརྡ་དང༌།

གང་ཞིག་གཡོན་མཐེབ་ས་ལ་བྲིས། །བླ་མའི་སྐྱེ་བོས་ང་བསྲུང་སྨྲ། །

ཞེས་བླ་མའི་སྐྱེ་བོ་ཁྱོད་ཀྱིས་ང་བསྲུང་ཞེས་པའི་བརྡ་དང༌།

གང་ཞིག་མིག་ནི་རྣམ་འཛུམ་བྱེད། །དེ་ལྟར་བྱོས་ཤིག་སྨྲ་བ་ཡིན། །

ཞེས་མཛོད་ཅིག་ཅེས་པའི་བརྡ་དང༌།

གང་ཞིག་ཚིགས་ལ་རེག་པ་ནི། །བདེ་བར་ཉལ་ཞེས་སྨྲ་བ་ཡིན། །

ཞེས་ལྷན་ཅིག་བདེ་བ་ཉལ་ལོ་ཞེས་པའི་བརྡ་བསྟན་ཏོ། །

**གསུམ་པ་ནི།**

ཕོ་ཉ་མོ་ནི་གང་ཡང་རུང༌། །དེ་དག་ཀུན་གྱིས་ཡང་དག་སྤྱད། །

ཅེས་པ་སྟེ། དེ་ལྟར་ཕོ་དང་ཕོ་ཉ་མོ་གང་ཅི་ཡང་རུང་སྟེ་དེ་དག་ཀུན་གྱིས་ལུས་དང་ཡན་ལག་གི་བརྡ་རྣམས་ཡང་དག་པར་སྤྱད་པར་བྱ་དགོས་པར་བསྟན་ཏོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་ཐམས་ཅད་ཀྱི་ལག་པའི་ཕྱག་རྒྱའི་བརྡའི་ཆོ་གའི་ལེའུ་སྟེ་ཉི་ཤུ་པའོ།། །།

 ༈ **བདུན་པ་ཚོགས་ཀྱི་ལྷ་མོའི་བརྡ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དབང་གི་ལྷ་མོའི་བརྡ་བསྟན་པའི་འཕྲོས་སུ་འདིར་ཚོགས་ཀྱི་ལྷ་མོའི་བརྡ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གསུམ། བཤད་པར་ཞལ་གྱིས་བཞེས་པས་མདོར་བསྟན་པ། བཤད་བྱའི་བརྡ་དང་བརྡ་ལན་རྒྱས་པར་བཤད་པ། སྐབས་ཀྱི་དོན་བསྡུ་བའོ། །དང་པོ་ནི།**

དེ་ནས་གསང་བ་ཆེན་པོ་ཡི། །ལྟ་བ་ང་ཡིས་བཤད་པར་བྱ། །

ཞེས་པ་སྟེ། དེ་ནས་གསང་བ་ཆེན་པོའི་ལྟ་བ་གང་ལས་བྱུང་བའི་ཚུལ་གཉིས་ཏེ། དངོས་གྲུབ་ལྷ་ལས་ལེན་པ་དང༌། ཕྱག་རྒྱ་མ་ལས་ལེན་ཚུལ་གཉིས་སུ་ཡོད་པ་ལས། སྔ་མ་ནི་རང་བྱིན་རླབས་པའི་ལམ་དང༌། ཕྱི་མ་ནི་སྟོང་ཉིད་མངོན་སུམ་གྱི་ལམ་ཡིན་པས་དེ་ཉིད་འདིར་སྟོན་པ་ང་ཡིས་བཤད་པར་བྱའོ། །

**གཉིས་པ་ནི།**

བུད་མེད་སྤྱི་གཙུག་རེག་བྱེད་པ། །མགོ་བོ་དེ་ལ་བསྟན་པར་བྱ། །

ཞེས་པ་སྟེ། བུད་མེད་གཙུག་ཕུད་ལ་རེག་སྟེ་སྟོན་པ་ནི་ཨ་བ་དྷུ་ཏཱིའི་ལམ་ཤེས་སམ་ཞེས་དྲི་བའི་བརྡ་དང༌། དེ་ལ་མགོ་བོ་བསྟན་པ་ནི་བདེ་བ་ཆེན་པོ་ང་དང་ཁྱོད་ལྷན་ཅིག་ཚོགས་པ་ལས་བྱུང་བའི་བརྡ་ལན་བསྟན་པ་དང༌།

གང་ཞིག་དཔྲལ་བ་སྟོན་པ་ནི། །དེ་ལ་མཁུར་ཚོས་བསྟན་པར་བྱ། །

ཞེས་པ་སྟེ། བུད་མེད་དེས་དཔྲལ་བ་སྟོན་པ་ནི་ཡུལ་ཉི་ཤུ་རྩ་བཞིར་བགྲོད་དམ་ཞེས་དྲི་བའི་བརྡ་དང༌། དེ་ལ་མཁུར་ཚོས་བསྟན་ཏེ་འགྲོ་བར་ཁས་ལེན་པའི་བརྡ་ལན་དང༌།

གང་ཞིག་སོ་ནི་སྟོན་པ་ལ། །དེ་ལ་ལྕེ་ནི་བསྟན་པར་བྱ། །

ཞེས་པ་སྟེ། བུད་མེད་གང་ཞིག་གིས་སོ་སྟོན་པ་ནི་ཐབས་ཤེས་ཀྱི་རང་བཞིན་ཤེས་སམ་ཞེས་དྲི་བའི་བརྡ་དང༌། དེ་ལ་ལྕེ་བསྟན་ཏེ་ཤེས་སོ་ཞེས་ཁས་ལེན་པའི་བརྡ་དང༌།

གང་ཞིག་མཆུ་ནི་སྟོན་བྱེད་པ། །དེ་ལ་ཀོས་སྐོ་བསྟན་པར་བྱ། །

ཞེས་པ་སྟེ། དེས་མ་མཆུ་སྟོན་པ་ནི་ཆོས་ཉིད་རྟོགས་སམ་ཞེས་དྲི་བའི་བརྡ་དང༌། དེ་ལ་ཨོག་སྐོ་བསྟན་ཏེ་རྟོགས་སོ་ཞེས་པས་བརྡ་ལན་བསྟན་པ་དང༌།

གང་ཞིག་མགྲིན་པ་སྟོན་བྱེད་པ། །བརླ་ནི་དེ་ལ་བསྟན་པར་བྱ། །

ཞེས་པ་སྟེ། དེས་མགྲིན་པ་སྟོན་པ་ནི་བདུད་རྩི་མྱོང་ངམ་ཞེས་དྲི་བའི་བརྡ་དང༌། དེ་ལ་བརླ་བསྟན་ཏེ་མྱོང་ངོ་ཞེས་པས་བརྡ་ལན་བསྟན་པ་དང༌།

གང་ཞིག་ལག་པ་སྟོན་བྱེད་པ། །དེ་ལ་དཔུང་པ་བསྟན་པར་བྱ། །

ཞེས་པ་སྟེ། དེས་ལག་པ་གཡས་སྟོན་པ་ནི་མཆོད་པའི་བྱ་བ་བྱས་སམ་ཞེས་དྲི་བའི་བརྡ་དང༌། དེ་ལ་དཔུང་པ་བསྟན་ཏེ་གཏུམ་མོའི་ཞལ་དུ་སྲེག་བླུགས་ཕུལ་ལོ་ཞེས་བརྡ་ལན་བསྟན་པ་དང༌།

གང་ཞིག་སུམ་སྐྱེད་སྟོན་བྱེད་པ། །དེ་ལ་རྒྱབ་ནི་བསྟན་པར་བྱ། །

ཞེས་པ་སྟེ། དེས་སུམ་མདོ་སྟོན་པ་ནི་བྱང་སེམས་བརྟན་ནམ་ཞེས་དྲི་བའི་བརྡ་དང༌། དེ་ལ་རྒྱབ་ཚིགས་བསྟན་ཏེ་གཙུག་ཏོར་ནས་ནོར་བུར་བབ་པ་སྲོག་ཐུར་བརྟན་པའི་བརྡ་ལན་དང༌།

གང་ཞིག་ནུ་མ་སྟོན་བྱེད་པ། །དེ་ལ་ཀོས་སྐོ་བསྟན་པར་བྱ། །

ཞེས་པ་སྟེ། དེས་ནུ་མ་སྟོན་པ་ནི་བདེ་བའི་ལོངས་སྤྱོད་མྱོང་ངམ་ཞེས་དྲི་བའི་བརྡ་དང༌། དེ་ལ་ཀོས་སྐོ་བསྟན་ཏེ་མྱོང་ངོ་ཞེས་པས་བརྡ་ལན་དང༌།

གང་ཞིག་ལྟོ་བ་སྟོན་བྱེད་པ། །དེ་ལ་ལྟེ་བ་བསྟན་པར་བྱ། །

ཞེས་པ་སྟེ། དེས་ལྟོ་བ་བསྟན་པ་ནི་སེམས་ཀྱི་གནས་ཚུལ་རྟོགས་སམ་ཞེས་དྲི་བའི་བརྡ་དང༌། དེ་ལ་ལྟེ་བ་བསྟན་ཏེ་ཀུན་རྟོག་དག་གོ་ཞེས་པས་བརྡ་ལན་དང༌།

གང་ཞིག་གསང་བ་སྟོན་བྱེད་པ། །དེ་ལ་ལིངྒ་བསྟན་པར་བྱ། །

ཞེས་པ་སྟེ། དེས་གསང་བའི་སྐྱེས་གནས་སྟོན་པ་ནི་སྲོག་ཆོས་འབྱུང་དུ་ཞུགས་སམ་ཞེས་དྲི་བའི་བརྡ་དང༌། དེ་ལ་ལིངྒ་བསྟན་ཏེ་སྲོག་རྡོ་རྗེའི་ལམ་དུ་ཞུགས་སོ་ཞེས་པས་བརྡ་ལན་དང༌།

གང་ཞིག་བརླ་ནི་སྟོན་བྱེད་པ། །དེ་ལ་འཕོངས་ནི་བསྟན་པར་བྱ། །

ཞེས་པ་སྟེ། དེས་བརླ་སྟོན་པ་ནི་སྲོག་ཐུར་འདྲེས་སམ་ཞེས་དྲི་བའི་བརྡ་དང༌། དེ་ལ་འཕོངས་བསྟན་ཏེ་སྲོག་དབུ་མར་འདྲེས་སོ་ཞེས་པས་བརྡ་ལན་དང༌།

གང་ཞིག་པུས་མོ་སྟོན་བྱེད་པ། །དེ་ལ་བྱིན་པ་བསྟན་པར་བྱ། །

ཞེས་པ་སྟེ། དེས་པུས་མོ་སྟོན་པ་ནི་སྟེང་འོག་ཏུ་འགྲོ་བའི་རྒྱུ་ཅི་ཞེས་དྲི་བའི་བརྡ་དང༌། དེ་ལ་བྱིན་པ་བསྟན་ཏེ་དངོས་པོ་སྟོང་ཉིད་དུ་དག་པས་འགྲོ་བའོ་ཞེས་པས་བརྡ་ལན་དང༌།

གང་ཞིག་རྐང་པ་སྟོན་བྱེད་པ། །དེ་ལ་རྐང་མཐིལ་བསྟན་པར་བྱ། །

ཞེས་པ་སྟེ། དེས་རྐང་པ་བསྟན་པ་ནི་སྟེང་དང་འོག་ཏུ་འགྲོ་བ་དང་འོང་བ་གང་ཞེས་དྲི་བའི་བརྡ་དང༌། དེ་ལ་རྐང་མཐིལ་བསྟན་ཏེ་རྡུལ་འོག་དང་ཁུ་བ་སྟེང་དུ་འགྲོའོ་ཞེས་པས་བརྡ་ལན་དང༌།

གང་ཞིག་སོར་ཚིགས་སྟོན་བྱེད་པ། །དེ་ལ་སེན་མོ་བསྟན་པར་བྱ། །

ཞེས་པ་སྟེ། དེས་སོར་ཚིགས་སྟོན་པ་ནི་ལས་དབང་བྱ་བ་དང་བཅས་པ་དག་གམ་ཞེས་དྲི་བའི་བརྡ་དང༌། དེ་ལ་སེན་མོ་བསྟན་ཏེ་རིལ་པོ་དག་གོ་ཞེས་པས་བརྡ་ལན་དང༌།

གང་ཞིག་ས་ནི་སྟོན་པ་ལ། །དེ་ལ་གནམ་ནི་བསྟན་པར་བྱ། །

ཞེས་པ་སྟེ། དེས་ས་གཞི་སྟོན་པ་ནི་འཇིག་རྟེན་གསུམ་སྐུ་གཅིག་ཏུ་གྱུར་ཏམ་ཞེས་དྲི་བའི་བརྡ་དང༌། དེ་ལ་གནམ་ག་བསྟན་ཏེ་ཐམས་ཅད་རོ་མཉམ་མོ་ཞེས་པས་བརྡ་ལན་དང༌།

གང་ཞིག་ནམ་མཁའ་སྟོན་བྱེད་པ། །དེ་ལ་ཉི་མ་བསྟན་པར་བྱ། །

ཞེས་པ་སྟེ། དེས་ནམ་མཁའ་སྟོན་པ་ནི་རོ་མཉམ་ཆད་སྟོང་ཡིན་ནམ་ཞེས་དྲི་བའི་བརྡ་དང༌། དེ་ལ་ཉི་མ་བསྟན་ཏེ་ཐམས་ཅད་འོད་གསལ་ཁོར་ཡུག་གོ་ཞེས་པས་བརྡ་ལན་དང༌།

གང་ཞིག་འབབ་ཆུ་སྟོན་བྱེད་པ། །དེ་ལ་རྒྱ་མཚོ་བསྟན་པར་བྱ། །

ཞེས་པ་སྟེ། དེས་འབབ་ཆུ་སྟོན་པ་ནི་རྒྱུན་ལ་ཞུགས་སམ་ཞེས་དྲི་བའི་བརྡ་དང༌། དེ་ལ་རྒྱ་མཚོ་བསྟན་ཏེ་ཞུགས་སོ་ཞེས་པས་བརྡ་ལན་བསྟན་ཏོ། །

**གསུམ་པ་ནི།**

འདི་དག་མཁའ་འགྲོ་མ་ཡི་ནི། །ལུས་ཀྱི་ཕྱག་རྒྱ་ཐེ་ཚོམ་མེད། །འདི་དག་རྟག་བསྟན་གསང་བ་སྟེ། །ཡང་དག་སྟོན་པར་འགྲོ་བར་འགྱུར། །

ཞེས་པ་སྟེ། བརྡ་དང་བརྡའི་ཚུལ་ཡང་དག་པར་ཤེས་པ་འདི་དག་མཁའ་འགྲོ་མའི་མཚན་ཉིད་དང་ལྡན་པ་ཡིན་པས་སྦྱོར་བའི་ངོ་ཤེས་པར་བྱེད་དེ་ལུས་ཀྱི་ཕྱག་རྒྱ་འདི་ལ་བརྟེན་ན་ཡེ་ཤེས་ཐོབ་པར་ཐེ་ཚོམ་མེད་པ་དང༌། བརྡ་འདི་དག་དུས་རྟག་ཏུ་བསྟན་པས་ཐ་མལ་གྱི་འཆིང་བ་ལས་གྲོལ་ཏེ་གསང་བ་སངས་རྒྱས་ཀྱི་སྤྱོད་ཡུལ་དུ་གྱུར་ནས་ཡང་དག་པའི་སྟོན་པར་འགྲོ་བར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ལྟ་བའི་ཡན་ལག་གི་ཕྱག་རྒྱའི་མཚན་ཉིད་ཀྱི་ཆོ་གའི་ལེའུ་སྟེ་ཉི་ཤུ་རྩ་གཅིག་པའོ།། །།

 ༈ **བརྒྱད་པ་མཆོད་པའི་ལྷ་མོའི་བརྡ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཚོགས་ཀྱི་ལྷ་མོའི་བརྡ་བསྟན་པའི་འཕྲོས་སུ་འདིར་མཆོད་པའི་ལྷ་མོའི་བརྡ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གསུམ། མདོར་བསྟན། རྒྱས་བཤད། མཇུག་སྡུད་དོ། །དང་པོ་ནི།**

དེ་ནས་གཞན་ཡང་བཤད་པར་བྱ། །ཡན་ལག་ཕྱག་རྒྱའི་ཆོ་ག་བཞིན། །གང་ཞིག་ཤེས་པས་མིང་པོའམ། །སྲིང་མོར་ཐེ་ཚོམ་མེད་པར་འགྱུར། །

ཞེས་པ་སྟེ། ཚོགས་ཀྱི་ལྷ་མོ་བཤད་མ་ཐག་པ་དེ་ནས་མཆོད་པའི་ལྷ་མོའི་བརྡ་བཤད་པར་བྱ་སྟེ། ཡན་ལག་གི་ཕྱག་རྒྱའི་ཆོ་ག་ཇི་ལྟ་བ་བཞིན་དུ་ཉིང་ལག་གི་ཕྱག་རྒྱ་སོར་མོའི་བརྡ་ནི་རྣལ་འབྱོར་པ་གང་གིས་ཡང་དག་པར་ཤེས་པས་ཧེ་རུ་ཀའི་སྤུན་ནམ་མིང་སྲིང་ཐེ་ཚོམ་མེད་པར་ཤེས་པར་འགྱུར་རོ། །

**གཉིས་པ་ནི།**

སོར་མོ་གཅིག་ནི་སྟོན་པ་ཡིས། །ལེགས་པར་འོངས་ཞེས་སྨྲ་བ་ཡིན། །

ཞེས་པ་སྟེ། སྲོག་ཨ་བ་དྷུ་ཏཱིར་ལེགས་པར་འོངས་སམ་ཞེས་དྲི་བའི་བརྡ་དང༌།

སོར་མོ་གཉིས་ནི་བསྟན་པ་ཡིས། །ལེགས་འོངས་ལན་ནི་སྨྲ་བ་ཡིན། །འདི་ནི་རྣལ་འབྱོར་མ་ཀུན་གྱི། །ཡན་ལག་ཕྱག་རྒྱར་རབ་ཏུ་བཤད། །ཅེས་བརྡ་ལན་བསྟན་པ་དང༌། གཡོན་གྱི་གུང་མོ་བརྐྱང་བ་ལ། །ཅུང་ཟད་མཛུབ་མོ་བསྐུམ་པ་ནི། །མིག་གི་ཕྱག་རྒྱར་ཤེས་པར་བྱ། །

ཞེས་པ་སྟེ། མིག་གི་ཕྱག་རྒྱ་སྟོན་ནས་སྲོག་ཐུར་དབུ་མར་ཐིམ་སྟེ་འགྱུར་བ་མེད་པའི་ཡེ་ཤེས་དབང་དུ་གྱུར་ཏམ་ཞེས་དྲི་བའི་བརྡ་དང༌།

སྔགས་པས་དེ་ལ་དེ་བསྟན་ཏེ། །དེ་མདོ་ཇི་སྲིད་འཚོ་བའི་བར། །དབང་དུ་འགྱུར་བ་ཐེ་ཚོམ་མེད། །ཅེས་བརྡ་ལན་བསྟན་པ་དང༌། གང་ཞིག་གུང་མོ་སྟོན་བྱེད་པ། །དེ་ལ་མཛུབ་མོ་བསྟན་པར་བྱ། །

ཞེས་པ་སྟེ། བུད་མེད་གང་གིས་གུང་མོ་སྟོན་ནས་འཇིག་རྟེན་ལས་འདས་པའི་དབང་ཐོབ་བམ་ཞེས་དྲི་བའི་བརྡ་དང༌། དེ་ལ་མཛུབ་མོ་བསྟན་ཏེ་དབང་གོང་མ་ཐོབ་བོ་ཞེས་པས་བརྡ་ལན་བསྟན་པ་དང༌།

གང་ཞིག་སྲིན་ལག་སྟོན་བྱེད་པ། །དེ་ལ་ལྕེ་ནི་བསྟན་པར་བྱ། །

ཞེས་པ་སྟེ། དེས་སྲིན་ལག་སྟོན་ནས་ཤེས་རབ་མའི་བདུད་རྩི་ལེན་ནམ་ཞེས་དྲི་བའི་བརྡ་དང༌། དེ་ལ་ལྕེ་ནི་བསྟན་ཏེ་ཉམས་སུ་མྱོང་ངོ་ཞེས་བརྡ་ལན་བསྟན་པ་དང༌།

གང་ཞིག་པ་ཏི་ས་སྟོན་པ། །དེ་ལ་མདུང་ནི་བསྟན་པར་བྱ། །

ཞེས་པ་སྟེ། དེས་པ་ཏི་སའི་ཕྱག་རྒྱ་སྟོན་ནས་ཧེ་རུ་ཀ་རྫོགས་སམ་ཞེས་དྲི་བའི་བརྡ་དང༌། དེ་ལ་མདུང་རྩེ་གསུམ་གྱི་ཕྱག་རྒྱ་བསྟན་ཏེ་དགའ་བ་གསུམ་རྫོགས་སོ་ཞེས་བརྡ་ལན་བསྟན་པ་དང༌།

གང་ཞིག་སྤྱི་བོ་སྟོན་བྱེད་པ། །དེ་ལ་མཚམས་ཀྱི་མཐའ་བསྟན་བྱ། །

ཞེས་པ་སྟེ། དེས་སྤྱི་བོ་སྟོན་ནས་རྡུལ་འོག་ཏུ་མནོན་ནམ་ཞེས་དྲི་བའི་བརྡ་དང༌། དེ་ལ་མཚམས་ཀྱི་མཐའ་རྐང་མཐིལ་བསྟན་ཏེ་དེར་མནན་ནོ་ཞེས་བརྡ་ལན་བསྟན་པ་དང༌། གང་ཞིག་ས་ནི་སྟོན་བྱེད་པ། །དེ་ལ་མཁའ་ནི་བསྟན་ཏེ་བདེ་ཆེན་འཁོར་ལོའི་མཁའ་ལ་གཤེགས་སོ་ཞེས་བརྡ་ལན་བསྟན་པ་དང༌།

གང་ཞིག་ཁྲོ་གཉེར་སྟོན་བྱེད་པ། །དེ་ལ་མཚམས་ཀྱི་མཐའ་བསྟན་བྱ། །

ཞེས་པ་སྟེ། དེས་ཁྲོ་གཉེར་སྟོན་ནས་སྙིགས་མའི་ཁམས་ཅུང་ཟད་ཡོད་ཞེས་དྲི་བའི་བརྡ་དང༌། དེ་ལ་སྐྲའི་མཚམས་བསྟན་ཏེ་དེ་ཡན་ཆད་ཅུང་ལུས་སོ་ཞེས་བརྡ་ལན་བསྟན་པ་དང༌།

གང་ཞིག་སོ་ནི་སྟོན་བྱེད་པ། །དེ་ལ་མཆུ་ནི་བསྟན་པར་བྱ། །

ཞེས་པ་སྟེ། དེས་སོ་ནི་སྟོན་ནས་ཁམས་ཇི་ཙམ་ཟོས་སམ་ཞེས་དྲི་བའི་བརྡ་དང༌། དེ་ལམ་མཆུ་བསྟན་ཏེ་སྦྲང་བུའི་སྐྱུགས་པ་སོགས་མ་ཡིན་པར་ཟོས་སོ་ཞེས་བརྡ་ལན་བསྟན་པ་དང༌།

གང་ཞིག་མགྲིན་པ་སྟོན་བྱེད་པ། །དེ་ལ་ཁ་ནི་བསྟན་པར་བྱ། །

ཞེས་པ་སྟེ། དེས་མགྲིན་པ་སྟོན་ནས་དྭངས་མའི་བདུད་རྩི་འཐུང་ངམ་ཞེས་དྲི་བའི་བརྡ་དང༌། དེ་ལ་ཁ་ནི་བསྟན་ཏེ་མྱུར་བར་འཐུང་ངོ་ཞེས་བརྡ་ལན་བསྟན་པ་དང༌།

གང་ཞིག་དཔྲལ་བ་སྟོན་བྱེད་པ། །དེ་ལ་མིག་ནི་བསྟན་པར་བྱ། །

ཞེས་པ་སྟེ། དེས་དཔྲལ་བ་སྟོན་ནས་ལྷག་མ་དེ་མེད་པར་བྱེད་ནུས་སམ་ཞེས་དྲི་བའི་བརྡ་དང༌། དེ་ལ་མིག་ནི་བསྟན་ཏེ་བདེ་བ་ཆེན་པོའི་མིག་ཆེས་གསལ་བར་ནུས་སོ་ཞེས་བརྡ་ལན་བསྟན་པའོ། །

**གསུམ་པ་ནི།**

འདི་ནི་རྣལ་འབྱོར་མ་ཀུན་གྱི། །རིམ་བཞིན་ཡན་ལག་ཕྱག་རྒྱ་ཡིན། །འདི་དག་རྟག་བསྟན་གསང་བ་པ། །ཡང་དག་ལྟ་བར་འགྲོ་བར་འགྱུར། །

ཞེས་པ་སྟེ། འདི་ནི་རྣལ་འབྱོར་མ་ཀུན་གྱི་ཕྱག་རྒྱ་སྟེ་ལས་དང་དམ་ཚིག་སོགས་རིམ་པ་བཞིན་དུ་ཡན་ལག་དང་ཉིང་ལག་གི་ཕྱག་རྒྱ་བསྟན་པ་དང༌། ཕྱག་རྒྱ་འདི་དག་རྟག་ཏུ་གཞན་ལ་བསྟན་པའམ་རང་གིས་སྤྱད་པའི་གསང་བ་རྣལ་འབྱོར་པས་ཡང་དག་པར་ལྟ་བའི་མཐར་ཐུག་པར་འགྲོ་བར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཁྱད་པར་གྱི་ཕྱག་རྒྱའི་མཚན་ཉིད་ཀྱི་ཆོ་གའི་ལེའུ་སྟེ་ཉི་ཤུ་རྩ་གཉིས་པའོ།། །།

 ༈ **དགུ་པ་ཀུན་སྤྱོད་མའི་བརྡའི་མཚན་ཉིད་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་མཆོད་པའི་ལྷ་མོའི་བརྡ་བསྟན་པའི་འཕྲོས་སུ་འདིར་ཀུན་སྤྱོད་མའི་བརྡའི་མཚན་ཉིད་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །**གཉིས་པ་ལེའུའི་གཞུང་ལ་གསུམ། མདོར་བསྟན། རྒྱས་བཤད། མཇུག་སྡུད་དོ། །དང་པོ་ནི།**

དེ་ནས་ཡང་དག་བཤད་བྱ་བ། །མཁའ་འགྲོ་མ་ཡི་རྣམ་རོལ་བ། །གང་གིས་རིག་ནས་རིང་ནས་ཀྱང༌། །དཔའ་བོ་དཔའ་བོའི་སྲིང་མོ་རུའོ། །

ཞེས་པ་སྟེ། མཆོད་པའི་ལྷ་མོའི་མཚན་ཉིད་བཤད་མ་ཐག་པ་དེ་ནས་གཞན་ཡང་ཀུན་སྤྱོད་མའི་མཚན་ཉིད་ཡང་དག་བཤད་པར་བྱ་སྟེ། མཁའ་འགྲོ་མའི་རྣམ་རོལ་ཀུན་སྤྱོད་མའི་རིགས་རྣམ་པ་ལྔ་པོ་གང་ཞིག་རྣལ་འབྱོར་པ་གང་གིས་ཁ་དོག་དང་དབྱིབས་ཀྱི་མཚན་ཉིད་རིག་ནས་ཐག་རིང་གནས་པ་དག་ཀྱང་ཏིང་ངེ་འཛིན་གྱིས་བཀུག་སྟེ་ཕོ་ཉ་མོའི་ལས་ཀྱི་ཕྱག་རྒྱ་བསྒྲུབ་སྟེ། དཔའ་བོ་རང་དང་རང་གི་སྲིང་མོ་ངོ་ཤེས་པའི་བརྡ་དང་མཚན་ཉིད་ཤེས་པར་བྱའོ། །

**གཉིས་པ་ལ་གཉིས། རིགས་སྤྱིར་བསྟན་པ། མཚན་མ་བྱེ་བྲག་ཏུ་བསྟན་པའོ། །དང་པོ་ནི།**

དམ་ཚིག་ཅན་གང་རྗེས་ཆགས་པ། །དཔའ་བོའི་ལོངས་སྤྱོད་ས་གཞི་ཡིན། །གཞི་ནི་ས་གཞི་བྱས་ནས་སུ། །རྣལ་འབྱོར་པ་ཡི་སྡོམ་པ་མཆོད། །

ཅེས་པ་སྟེ། རྣལ་འབྱོར་པ་དམ་ཚིག་ཅན་གང་ཞིག་རྣལ་འབྱོར་མ་ཡིད་དུ་འོང་བ་ལ་རྗེས་སུ་ཆགས་པ་ཆེན་པོའི་སྒོ་ནས་དཔའ་བོའི་ལོངས་སྤྱོད་པའི་ས་གཞི་ལྟ་བུ་ཡིན་ཏེ། གཞི་ལས་ཀྱི་ཕྱག་རྒྱ་དེ་ལས་ཏིང་ངེ་འཛིན་གྱི་བདེ་བའི་ལོ་ཐོག་ཕུན་སུམ་ཚོགས་པ་བསྐྱེད་པའི་ས་གཞིར་བྱས་ནས། དེ་ལས་བྱུང་བའི་བདེ་བ་དེས་རྣལ་འབྱོར་པའི་ལུས་ཀྱི་འཁོར་ལོ་སྡོམ་པའི་ལྷ་རྣམས་མཆོད་པར་བྱའོ། །

**གཉིས་པ་ནི།**

འདི་དག་རྣལ་འབྱོར་མ་རྣམས་ཀྱི། །གོ་བཟློག་པ་ཡིས་ལྟ་བ་ནི། །བཞིན་ནི་རྣམ་པར་འགྱུར་བ་ཉིད། །བདེ་བ་རྟག་པ་སྨིན་མ་གཡོ། །སྣ་ཚོགས་མྱུར་དུ་ཤེས་བྱ་བ། །དེ་བཞིན་མཁའ་འགྲོ་ལས་བྱུང་བའོ། །

ཞེས་པ་སྟེ། ཀུན་སྤྱོད་མ་ཡི་ཁ་དོག་དང་དབྱིབས་ཀྱི་མཚན་ཉིད་འདི་དག་རྣལ་འབྱོར་མ་རྣམས་ལས་གོ་བཟློག་པའི་ཚུལ་དུ་བསྟན་པ་སྟེ། མིག་ས་ལ་ཕབ་སྟེ་ཟུར་གྱིས་བལྟ་བ་དང༌། བཞིན་ནི་རྣམ་པར་འགྱུར་ནས་ཆགས་པས་མྱོས་པ་ཉིད་དང༌། བདེ་བའི་ལང་ཚོ་རྟག་ཏུ་རྒྱས་ཏེ་སྨིན་མ་གཡོ་བ་དང༌། དགའ་བའི་དུས་སྣ་ཚོགས་པ་དང་རྣམ་པར་སྨིན་པ་སོགས་མྱུར་དུ་ཤེས་པར་བྱ་བ་དང༌། མཚན་ཉིད་དེ་བཞིན་དུ་གྱུར་ན་མཁའ་འགྲོ་མའི་རིགས་ལས་བྱུང་བ་ཤེས་པར་བྱའོ། །

རྣམ་འགྱུར་བསྐོར་བར་ཤེས་བྱ་སྟེ། །རི་མོ་གསུམ་པ་ཡོངས་སུ་ཟླུམ། །མཁའ་འགྲོ་མ་རྣམས་ངེས་འགྲོ་བའི། །དེ་ཡི་མཚན་མ་ཀུན་ཤེས་བྱ། །

ཞེས་པ་སྟེ། བཞིན་རས་བསྒྱུར་ཞིང་རྣམ་འགྱུར་བསྐོར་བ་སྟེ་འཁོར་ལོ་བསྐུལ་བ་དང༌། དཔྲལ་བར་རི་མོ་གསུམ་ཡོད་པ་བཞིན་ཡོངས་སུ་ཟླུམ་པ་ནི་སྐུ་ཡི་རིགས་ཀྱི་མཁའ་འགྲོ་མ་རྣམས་ཀྱི་རྗེས་སུ་ངེས་པར་འགྲོ་བས་དེའི་རིགས་ཀྱི་མཚན་མ་ཀུན་ཤེས་པར་བྱའོ། །

གློ་བུར་རྣམ་པར་མདོག་འགྱུར་ཏེ། །སྔར་བཞིན་གདོང་ནི་འཇིགས་གྱུར་པ། །རྣམ་པ་དེ་ལྟ་དེ་ཡི་དེ། །གང་གི་རྡོ་རྗེ་ལྟ་བུར་གསལ། །སྒྲ་ནི་ཁུ་བྱུག་སྐད་ལྟ་བུར། །མཆོག་ཏུ་གསལ་བ་དེའི་དེ་ཉིད། །

ཅེས་པ་སྟེ། གློ་བུར་དུ་བཞིན་གྱི་རྣམ་པ་མདོག་འགྱུར་ཏེ་སྔར་བཞིན་མ་ཡིན་པར་གདོང་ནི་འཇིགས་པར་གྱུར་པ་དང༌། ལུས་ཀྱི་རྣམ་པ་དེ་ལྟ་བུ་དེ་ཡི་རང་བཞིན་དུ་འགྱུར་བ་དང༌། གང་གི་སྐད་ནི་རྡོ་རྗེ་ལྟ་བུར་གསལ་བར་སྨྲ་བ་དང༌། སྒྲ་ནི་ཁུ་བྱུག་ལྟ་བུ་མཆོག་ཏུ་གསལ་བར་སྨྲ་བ་དེ་ནི་ཐུགས་རྡོ་རྗེའི་རིགས་ཀྱི་མཚན་ཉིད་ཅན་ནོ། །

**གཉིས་པ་ནི།**

འདི་ཡི་མཚན་མ་ཁྱིམ་དུ་ནི། །རྡོ་རྗེ་ལྟ་བུ་མེ་ལོང་བཅས། །གཉིས་པར་ཡང་ནི་གྱུར་པ་ཡང༌། །རལ་གྲི་འདྲ་བར་མེ་ལོང་བཅས། །རྒྱལ་མཚན་མདུང་འདྲ་རྟག་ཏུ་འབྱུང༌། །མེ་ལོང་ཁ་སྦྱར་ཤེས་པར་བྱ། །མཚན་མ་བྱས་པའི་གཟུགས་རྣམས་ནི། །

ཞེས་པ་སྟེ། འདི་ཡི་མཚན་མ་ཁྱིམ་དུ་རྡོ་རྗེ་དང་མེ་ལོང་བྲི་བ་ནི་ཐུགས་ཀྱི་རིགས་དང༌། གཉིས་པ་རིན་པོ་ཆེའི་རིགས་སུ་གྱུར་པ་ཡང་ཁྱིམ་དུ་མཚན་མ་རལ་གྲི་དང་མེ་ལོང་བྲི་བ་དང༌། དེ་བཞིན་དུ་ཁྱིམ་དུ་མཚན་མ་རྒྱལ་མཚན་དང་མེ་ལོང་བྲི་བ་ནི་པདྨའི་རིགས་དང༌། ཁྱིམ་དུ་མཚན་མ་མདུང་དང་མེ་ལོང་བྲི་བ་ནི་སྐུའི་རིགས་དང༌། ཁྱིམ་དུ་མཚན་མ་མེ་ལོང་ཁ་སྦྱར་བྱས་ཏེ་མཆོད་པ་ནི་མཁའ་འགྲོ་མའི་རིགས་ཡིན་པར་ཤེས་པར་བྱའོ། །

**གསུམ་པ་མཇུག་སྡུད་བསྟན་པ་ནི།**

མདོར་བསྡུས་རྣམ་པར་ཤེས་བྱ་སྟེ། །མཚན་ཉིད་འདི་དག་དང་ལྡན་པ། །མཁའ་འགྲོ་མ་མཆོག་ཡིན་ཞེས་བྱ། །

ཞེས་པ་སྟེ། ཀུན་སྤྱོད་མའི་མཚན་ཉིད་མདོར་བསྡུ་ན་རྣམ་པ་དེ་ལྟ་བུར་ཤེས་པར་བྱ་སྟེ། བྱད་ལས་ཀྱི་མཚན་མ་འདི་དག་དང་ལྡན་པ་ཀུན་གྱི་ནང་ནས་མཁའ་འགྲོ་མའི་རིགས་ནི་མཆོག་ཏུ་བསྔགས་པར་ཤེས་པར་བྱའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། མཁའ་འགྲོ་མའི་ཁྱད་པར་གྱི་མཚན་མའི་ཕྱག་རྒྱའི་མཚན་ཉིད་ཀྱི་ཆོ་གའི་ལེའུ་སྟེ་ཉི་ཤུ་རྩ་གསུམ་པའོ།། །།

 ༈ **བཅུ་པ་ཀུན་སྤྱོད་མའི་བརྡ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཀུན་སྤྱོད་མའི་བརྡའི་མཚན་ཉིད་བསྟན་པའི་འཕྲོས་སུ་འདིར་ཀུན་སྤྱོད་མའི་བརྡ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། །མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་གཞན་སྐད་བརྡ་རྣམས་ནི། །སྒྲུབ་པོ་ལ་འདིར་བཤད་བྱ་བ། །གང་གི་མིང་པོའམ་སྲིང་མོར་ནི། །ཐེ་ཚོམ་མེད་པར་ཤེས་འགྱུར་པའོ། །

ཞེས་པ་སྟེ། ཀུན་སྤྱོད་མའི་མཚན་ཉིད་བཤད་མ་ཐག་པ་དེ་ནས་གཞན་ཡང་དེའི་སྐད་ཀྱི་བརྡ་རྣམས་བསྟན་པ་སྟེ། སྒྲུབ་པ་པོ་ལ་བརྡ་རྣམས་འདིར་བཤད་པ་ལྟར་བྱས་ཏེ། གང་གི་སྤུན་དང་མིང་པོ་འམ་སྲིང་མོར་ཐེ་ཚོམ་མེད་པར་ཤེས་པར་འགྱུར་བའོ། །

**གཉིས་པ་ལ་བཞི། དབང་གི་ཡན་ལག་གི་བརྡ། ཚོགས་ཀྱི་ཡན་ལག་གི་བརྡ། མཆོད་པའི་ཡན་ལག་གི་བརྡ། ལོངས་སྤྱོད་པའི་ཡན་ལག་གི་བརྡ་བསྟན་པའོ། །དང་པོ་ནི།**

པོ་ཏདྒི་ཞེས་བྱ་བ་ནི་གསོང་པོར་སྨྲ་བའི་ཚིག་གོ །

ཞེས་རྣལ་འབྱོར་པས་སྔོན་དུ་སྨྲ་བའམ་སྙུན་འདྲི་བའི་ཚིག་དང༌། པྲ་ཏི་པོ་ཏདྒི་ཞེས་བྱ་བ་ནི་གསོང་པོར་སྨྲ་བའི་ལན་ནོ། །རྣལ་འབྱོར་མས་དེའི་ལན་དུ་བདེ་བར་སྙོམས་པའི་རང་བཞིན་བསྟན་པ་དང༌། ག་མུ་ཞེས་བྱ་བ་ནི་འགྲོའོ་ཞེས་སྨྲ་བ་ཡིན་ནོ། །ཞེས་པ་རྣལ་འབྱོར་པས་འགྲོའོ་ཞེས་པའི་བརྡ་བསྟན་པ་དང༌། ལུམྤ་ཞེས་བྱ་བ་ནི་འོང་ངོ་ཞེས་བརྗོད་པ་ཡིན་ནོ། །ཞེས་པ་འོང་བའི་བརྡ་བསྟན་པ་དང༌། དེ་ཧམ་ཞེས་བྱ་བ་ནི་གྲོང་ཁྱེར་ཞེས་སྨྲ་བ་ཡིན་ནོ། །ཞེས་པ་གྲོང་ཁྱེར་ནས་འོང་བའི་བརྡ་དང༌། ཙ་ཏུ་ཀ་ཞེས་བྱ་བ་ནི་ཟུང་ཞིག་ཅེས་སྨྲ་བ་ཡིན་ནོ། །ཞེས་པ་ཁྱོད་ཀྱི་སེམས་ལ་ཟུང་ཞིག་ཅེས་པའི་བརྡ་དང༌། བཱི་ཏཱ་ཎ་ཞེས་བྱ་བ་ནི་སྙིང་ཉིད་དོ། །ཞེས་པ་བྱང་ཆུབ་ཀྱི་སེམས་ཟུང་ཞེས་པའི་བརྡ་དང༌། མཱ་ར་ཎ་ཞེས་བྱ་བ་ནི་སྒྲ་ངན་ནོ། །ཞེས་པ་དབང་པོ་རྣམས་སོད་ཅིག་ཅེས་པའི་བརྡ་དང༌། ཀར་ཎི་ཀཱ་ནི་དྲིལ་བུའོ། །ཞེས་པ་འོད་གསལ་གྱི་དྲིལ་བསྒྲགས་པར་གྱིས་ཤིག་ཅེས་པའི་བརྡ་དང༌། ཨ་ལི་ནི་སྤྱི་བོའོ། །ཞེས་པ་རྡོ་རྗེ་འཛིན་པ་སྤྱི་བོར་ཟུང་ཞིག་པའི་བརྡ་དང༌། ཀ་ར་ཎ་ནི་ཕག་པའི་ཟེ་བའོ། །ཞེས་པ་གྱ་གྱུར་འགྲོ་བའི་སེམས་ཅན་ཞེས་བརྗོད་པའི་བརྡ་དང༌། ཤྲ་བ་ཎ་ནི་རྣ་བའོ། །ཞེས་པ་ཉན་པ་ལ་མཁས་པའི་བརྡ་དང༌། མན་ཐ་ནམ་ནི་བདུད་རྩིའི་གནས་སོ། །ཞེས་པ་པདྨ་སྲུང་པའི་བརྡ་དང༌། ས་མཱ་ག་མཱ་ནི་མིའོ། །ཞེས་པ་མཉམ་པར་སྦྱོར་བའམ་ཡང་དག་པར་འདུས་པའི་བརྡའོ། །

**གཉིས་པ་ནི།**

 ཏཱ་ལི་ཀ་ནི་མཁའ་འགྲོ་མའོ། །ཞེས་པ་སྒྲ་ནཱ་དའི་བདག་ཉིད་དུ་ཤེས་པའི་བརྡ་དང༌། ན་ར་ཀ་མ་ནི་དཀྱིལ་འཁོར་རོ། །ཞེས་པ་བདུད་རྩིས་གང་བའི་འཁོར་ལོའི་བརྡ་དང༌། ཨ་མུ་ཀཾ་ནི་དུར་ཁྲོད་དོ། །ཞེས་པ་རླུང་རྒྱུ་བ་འགགས་པའི་བརྡ་དང༌། ཀ་ཁི་ལ་ནི་སྒོའོ། །ཞེས་པ་ཆོས་ཀྱི་སྒོ་ཞེས་པའི་བརྡ་དང༌། ཤྭ་ས་ན་མ་ནི་བྲམ་ཟེའི་རིགས་སོ། །ཞེས་པ་མཐེ་བོང་ནས་གཙུག་ཏོར་བར་དུ་བརྟན་པའི་རླུང་གི་བརྡ་དང༌། པ་རི་དི་ནི་རྒྱལ་རིགས་སོ། །ཞེས་པ་བྱང་སེམས་ཁྱབ་པའི་བརྡ་དང༌། བི་ར་ཏ་ནི་རྗེ་རིགས་སོ། །ཞེས་པ་སྲིད་རྩེར་ཁྱབ་པའི་བརྡ་དང༌། ཀྲུ་ར་ནི་དམངས་རིགས་སོ། །ཞེས་པ་དངོས་པོ་ལ་རྟོག་པ་མེད་པའི་བརྡ་དང༌། ཨནྟ་སྠ་ན་ནི་སྨེ་ཤ་ཅན་ནོ། །ཞེས་པ་འཁོར་འདས་ཟ་བའི་གཏུམ་མོའི་བརྡ་དང༌། པ་ཤུ་ལི་ཀ་ནི་ཁྱིམ་མོ། །ཞེས་པ་མི་ཤེས་པའི་འཁོར་བའི་བརྡ་དང༌། བྷ་གི་ནི་ནི་མཁའ་འགྲོ་མའོ། །ཞེས་པ་མྱང་འདས་ཀྱི་རང་བཞིན་ཤེས་པའི་བརྡ་དང༌། མེ་ད་ཀ་ནི་ཆུའོ། །ཞེས་པ་སྙིང་རྗེའི་རོའི་བརྡ་དང༌། གྲྀ་ཧྞ་ནི་ཕྱག་རྒྱས་འདེབས་པའོ། །ཞེས་པ་ཡན་ལག་གི་ཕྱག་རྒྱས་མཚོན་པའི་བརྡ་དང༌། ལྕེ་སོ་ལ་རེག་པ་ནི་བདག་ཅག་ལྟོགས་སོ་ཞེས་སྟོན་པའོ། །ཞེས་པ་འཁོར་བ་ཐམས་ཅད་ཟའོ་ཞེས་པའི་བརྡ་དང༌། ཀྲིཥྞཱ་ནི་དྲིས་བསྒོས་པའོ། །ཞེས་དྲི་མས་གོས་པའི་བརྡ་དང༌། གནྡྷ་སི་ནི་སྲེད་པའོ། །ཞེས་པ་སེམས་ཅན་ལམ་ལ་གཞུག་པའི་བརྡའོ། །

**གསུམ་པ་ནི།**

 ཀུ་ཏ་ནི་གནས་ཆེ་གེ་མོ་ནས་འོངས་སོ་ཞེས་བྱ་བའོ། །ཞེས་པ་སྤྲུལ་སྐུ་གནས་གང་ནས་འོང་བའི་བརྡ་དང༌། ཀི་ར་ཎ་ནི་མེ་ཏོག་གོ །ཞེས་པ་སྟོང་པ་ཉིད་ནམ་མཁའི་མེ་ཏོག་གི་རྗེས་འགྲོའི་བརྡ་དང༌། ཏུ་ལམ་པ་ནི་རྒོད་པའོ། །ཞེས་པ་བདེ་བ་ཆེན་པོར་བཞད་པའི་བརྡ་དང༌། ད་རོ་ནི་སོ་འོ། །ཞེས་པ་རྒོད་པའི་བརྡ་དང༌། ནི་རོ་དྷ་ནི་ཆར་འབབ་པ་བཟློག་པའོ། །ཞེས་པ་སྟེང་འོག་གི་ཆར་འགོག་པའི་བརྡ་དང༌། ཏྲི་པ་ཏི་ནི་ཞུ་བའོ། །ཡེ་ཤེས་ཀྱི་ཁམས་ཚིམ་བའི་བརྡ་དང༌། དུར་ཡུ་ནི་ཕྱི་རོལ་ལོ། །ཞེས་པ་འཁོར་བ་ལས་ཕྱི་རོལ་ཏུ་གྱུར་པའི་བརྡ་དང༌། དྷུ་པ་པྲི་ཡ་ནི་སྤྲིན་ནོ། །ཞེས་པ་གློ་བུར་དྲི་མའི་བརྡ་དང༌། སཱ་ནུ་ནི་རི་བོ་འོ། །ཞེས་པ་རྟོགས་པ་བརྟན་པའི་བརྡ་དང༌། ས་རི་ཏ་ནི་འབབ་ཆུའོ། །ཞེས་པ་ཐུགས་རྗེའི་ཆུ་ཀླུང་གི་བརྡ་དང༌། ཨང་གུ་ལི་ནི་ཡན་ལག་གོ །ཞེས་པ་ཕྱག་རྒྱ་ཆེན་པོའི་བརྡ་དང༌། བ་ད་ན་ནི་གདོང་ངོ༌། །ཞེས་པ་རྡོ་རྗེ་འཆང་གི་ཞལ་གྱི་བརྡ་དང༌། རཱ་ཛཱ་ཀ་ནི་ལྕེའོ། །ཞེས་པ་ཆོས་ཀྱི་རོ་མྱང་བའི་བརྡ་དང༌། ཨ་ད་ནཱ་ནི་སོའོ། །ཞེས་པ་བདུད་རྩིའི་རང་བཞིན་གཏོར་བའི་བརྡ་དང༌། ༼པགཏི༽་རྒྱལ་མཚན་ནོ། །ཞེས་པ་སྐྱེ་བོ་ཐམས་ཅད་དགའ་བའི་བརྡ་དང༌། ཚནྡོ་ནི་ཕྲེང་བའོ། །ཞེས་པ་བླ་མ་བརྒྱུད་པའི་མན་ངག་གི་བརྡ་དང༌། ཙ་ལ་ནི་རླུང་ངོ༌། །ཞེས་པ་རྣམ་ཤེས་ཀྱི་ཁམས་རླུང་གི་བརྡ་དང༌། སྲ་པ་ཧ་ནི་གྲུའི། །ཞེས་པ་འཁོར་བའི་རྒྱ་མཚོ་ལས་སྒྲོལ་བའི་བརྡ་དང༌། པ་ཤུ་ནི་རི་དྭགས་སོ། །ཞེས་པ་དབུགས་འགྲོ་འོང་གི་བརྡ་དང༌། ཡཱ་ཏི་ནི་དཀྱིལ་འཁོར་རོ། །ཞེས་པ་འདུ་བའི་གནས་ཨ་བ་དྷཱུ་ཏཱིར་མཉམ་པའི་བརྡ་དང༌། ན་ར་ཀཾ་ནི་དམ་ཚིག་གོ །ཞེས་པ་དེ་ལས་མི་འདའ་བའི་བརྡ་དང༌། ས་མ་ནཾ་ནི་བཞི་མདོའོ། །ཞེས་པ་ཕུང་པོའི་རྩ་བ་ལྟེ་བའི་བརྡ་དང༌། ཕཱལྒུ་ཤཾ་ནི་སྐྱེ་བའོ། །ཞེས་པ་རྩ་ཐམས་ཅད་བུམ་པ་ཅན་གྱི་སྦྱོར་བས་སྲང་བའི་བརྡ་དང༌། མཱ་ཀྵ་རཾ་ནི་ཕྱུགས་ཆེན་པོའོ། །ཞེས་པ་ནོར་བུར་འོང་བའི་འགྱུར་མེད་ཀྱི་སེམས་ཀྱི་བརྡའོ། །

**བཞི་པ་ནི།**

 ཙྪ་ནི་རྭ་སྐྱེས་སོ། །ཞེས་པ་ཟས་ཀྱིས་ལུས་རྒྱས་པའི་བརྡ་དང༌། ནཱ་ཞེས་བྱ་བ་ནི་མིའོ། །ཞེས་པ་སྣའི་བུ་གར་འོང་བའི་རླུང་གི་སྦྱོར་བའི་བརྡ་དང༌། གོ་ཞེས་བྱ་བ་ནི་ཁྱུ་མཆོག་གོ །སྲོག་བཅིངས་པས་ཏིང་ངེ་འཛིན་གྱི་སྟོབས་འཕེལ་བའི་བརྡ་དང༌། མ་ཞེས་བྱ་བ་མ་ཧེའོ། །ཞེས་པ་ཡིད་ཀྱི་ཆགས་པའི་འདོད་པའི་བརྡ་དང༌། བྷ་ནི་ཟ་བའོ། །ཞེས་པ་ནང་གི་བདག་ཉིད་ཀྱི་སྲོག་ཟ་བའི་བརྡ་དང༌། ཧ་རྣམ་གྲངས་སོ། །ཞེས་པ་རླུང་གི་རྣམ་གྲངས་པའི་བརྡ་དང༌། ཨ་པེ་ཀ་ནི་རྒྱལ་པོའི་སྐྱེས་བུའོ། །ཞེས་པ་དེ་ཁོ་ཉིད་ལ་གནས་པའི་བརྡ་དང༌། བྲང་ལ་རེག་པ་ནི་ནགས་ན་གནས་པའོ། །ཞེས་པ་ཆོས་ཀྱི་དོན་ལ་སེམས་པའི་བརྡ་དང༌། ཁ་ལ་རེག་པ་ནི་ཟོས་སོ་ཞེས་པའོ། །ཞེས་པ་ཆོས་ཀྱི་ལོངས་སྤྱོད་ཟོས་པའི་བརྡ་དང༌། སོ་ལ་རེག་པ་ནི་ངོམས་སོ་ཞེས་བྱ་བའོ། །ཞེས་པ་ཆོས་ཀྱི་རོས་ཚིམ་པའི་བརྡ་དང༌། ཧོ་ཞེས་པ་རྣམ་གྲངས་ཏེ་ཁ་ཅིག་ཏུའོ། །ཞེས་པ་ལག་པ་སོ་ལ་རེག་པའི་རྣམ་གྲངས་པའི་བརྡ་དང༌། ཧྲཱི༔ཀ་ནི་ངོ་ཚ་བའོ། །ཞེས་པ་སྲིད་པའི་གནས་སྐབས་ཀྱི་བརྡ་དང༌། སྟོང་པ་རེག་པ་ནི་མེད་དོ་ཞེས་པའོ། །ཞེས་པ་དངོས་པོ་དང་དངོས་པོ་མེད་པ་དང་བྲལ་བའི་བརྡ་དང༌། བརླ་ལ་རེག་པ་ནི་མེ་ཐུ་ན་གྱིས་ཤིག་པའོ། །ཞེས་པ་ཐམས་ཅད་ཆོས་ཀྱི་དབྱིངས་སུ་སྲུང་པའི་བརྡ་དང༌། སྟོང་ཉིད་ནི་དེ་བཞིན་ནོ་ཞེས་པའོ། །ཞེས་པ་སྲུབ་པའི་སྦྱོར་བ་ལས་བྱུང་བའི་སྟོང་པ་ཉིད་ནི་དེ་བཞིན་ནོ་ཞེས་པའི་བརྡ་དང༌། ཨེ་ཝཾ་ཞེས་བྱ་བ་ནི་འོག་ན་མེད་པའོ། །ཞེས་པ་ཆོས་ཐམས་ཅད་གཉིས་སུ་མེད་པ་ཉིད་དུ་གྱིས་ཤིག་ཅེས་པའི་བརྡའོ། །

**གསུམ་པ་དོན་བསྡུ་བ་ནི།**

ཕྱག་རྒྱ་དང་ཕྱག་རྒྱའི་ལན་གསང་བའི་བརྡ་ཉིད་དེ་དཔའ་བོས་གསུངས་པ་སྡེ་བཞིའི་མཚན་ཉིད་དོ། །

ཞེས་པ་སྟེ། དངོས་གྲུབ་ལེན་པའི་ཐབས་ཕྱག་རྒྱ་དང་ཕྱག་རྒྱའི་བརྡ་དང་བརྡ་ལན་གསང་བའི་བརྡ་ཉིད་དེ་སངས་རྒྱས་དང་བྱང་ཆུབ་སེམས་དཔའི་བརྡར་གྱུར་པའི་སྤྱོད་པ་ལ་ཞུགས་པའི་དཔའ་བོ་སངས་རྒྱས་ཀྱིས་གསུངས་པའི་མཁའ་འགྲོ་སྡེ་བཞིའི་བརྡའི་མཚན་ཉིད་བསྟན་པ་འདིར་བསྡུས་སོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སྡེ་བཞིའི་མཚན་ཉིད་ཐམས་ཅད་ཀྱི་བརྡའི་ཚིག་གིས་བརྡར་བཏགས་པའི་ཆོ་གའི་ལེའུ་སྟེ་ཉི་ཤུ་རྩ་བཞི་པའོ།། །།

 ༈ **བཅུ་གཅིག་པ་ལྷ་མོའི་ལུས་ལ་ལྷ་དགོད་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལྷ་མོའི་བརྡ་བསྟན་པའི་འཕྲོས་སུ་འདིར་ལྷ་མོའི་ལུས་ལ་ལྷ་དགོད་ཚུལ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་པར་རྟོགས་པའི་འབྲེལ་ནི་གོང་དུ་བསྟན་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་དོན་ཀུན་འདོད་པ་ཡི། །སྦས་པ་བརྒྱད་མཐར་སྦྱར་བྱས་ཏེ། །མོས་པ་དམན་པའི་སེམས་ཅན་དག །རྨོངས་ཤིང་མི་ཤེས་སེམས་ལྡན་ལའོ། །

ཞེས་པ་སྟེ། ལྷ་མོའི་བརྡ་བཤད་མ་ཐག་པ་དེ་ནས་གནས་སྐབས་དང་མཐར་ཐུག་གི་དོན་ཀུན་ཏེ་འདོད་པའི་དངོས་གྲུབ་ཐམས་ཅད་རྩ་བའི་སྔགས་ལས་འབྱུང་བས། གསང་བའི་ཚིག་སྦས་ཏེ་བསྟན་པའི་རྐང་པ་བརྒྱད་པའི་སྔགས་ཀྱི་མཐར་དཔའ་བོ་ཉི་ཤུ་རྩ་བཞིའི་སྔགས་སྦྱར་ཏེ་ལུས་ལ་དགོད་པར་བྱའོ། །དགོས་པ་ཅི་ཞེ་ན། མོས་པ་དམན་པའི་སེམས་ཅན་དག་རྨོངས་ཤིང་མི་ཤེས་པའི་སེམས་དང་ལྡན་པ་དག་ལ་གསང་སྔགས་འདི་བཀླག་པ་ཙམ་གྱིས་གྲུབ་པར་གསུངས་སོ། །

**གཉིས་པ་ནི།**

 དེ་ལ་དཔའ་བོ་དང་རྣལ་འབྱོར་མ་རྣམས་ཀྱིས་གསལ་བར་གསུངས་བའི་གསང་སྔགས་ནི་འདི་ཡིན་ཏེ། ཨོཾ་ན་མོ་བྷ་ག་ཝ་ཏེ་སོགས་ནས་ཀཱ་ར་ཝ་པུ་ཥཱ་ཡ། ཞེས་རྐང་པ་བརྒྱད་པ་ལུས་ལ་དགོད་པས་ལྷ་མོ་བརྒྱད་ཀྱི་མཆོད་པར་འགྱུར་བ་དང༌། ཀ་ར་ཀ་ར་སོགས་དཔའ་བོ་ཉི་ཤུ་རྩ་བཞི་དང༌། སྐུ་གསུང་ཐུགས་ཀྱི་དཔའ་མོ་སུམ་ཅུ་རྩ་བདུན་རྡོ་རྗེའི་ལུས་ཀྱི་རྩ་གནས་ལ་དགོད་པར་བྱའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྩ་བའི་སྔགས་ཀྱི་གསང་བའི་ཆོ་གའི་ལེའུ་སྟེ་ཉི་ཤུ་རྩ་ལྔ་པའོ།། །།

 ༈ **གསུམ་པ་ལེའུ་ཉི་ཤུ་རྩ་དྲུག་པ་ནས་རྩ་དགུའི་བར་གྱིས་རྫོགས་རིམ་ཡན་ལག་དང་བཅས་པ་བཤད་པ་ལ་བཞི། རྒྱུ་དང་ཐབས་དང་འབྲས་བུ་གསུམ་བསྟན་པའི་ལེའུ། སྦྱོར་བ་དངོས་གཞི་རྗེས་གསུམ་བསྟན་པའི་ལེའུ། རྫོགས་པའི་རིམ་པའི་གཞན་དོན་བསྟན་པའི་ལེའུ། མཐར་ཐུག་དབང་བཞི་པའི་ལམ་བསྟན་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཕྱག་རྒྱའི་བརྡ་དང་མཚན་ཉིད་བསྟན་པའི་འཕྲོས་སུ་འདིར་ཕོ་ཉའི་གཙང་སྦྲ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། ངོ་བོ་མདོར་བསྟན་པ། དབྱེ་བ་རྒྱས་པར་བཤད་པ། སྐབས་ཀྱི་དོན་བསྡུ་བའོ། །དང་པོ་ནི།**

དེ་ནས་གཞན་ཡང་འཇིག་རྟེན་ནི། །གསུམ་པོ་དག་ན་ཡོད་མིན་པའི། །ཤྲཱི་ཧེ་རུ་ཀའི་སྔགས་ཤེས་ན། །གསང་སྔགས་ཐམས་ཅད་ཡོངས་འདོར་བའོ། །

ཞེས་པ་སྟེ། དེ་ནས་གཞན་ཡང་ཚོགས་ཀྱི་འཁོར་ལོ་དང༌། ཞི་བའི་བཏུང་བ་དང༌། ཕོ་ཉའི་གཙང་སྦྲ་ནི་འཇིག་རྟེན་གསུམ་པོ་དག་ན་རྙེད་པར་དཀའ་བས་ཡོད་པ་མིན་ཞིང༌། ཤྲཱི་ཧེ་རུ་ཀའི་གསང་སྔགས་ཀྱི་གཙང་སྦྲ་གསུམ་ཡོངས་སུ་ཤེས་ན། གཞན་བྱ་བ་དང་སྤྱོད་པ་དང་རྣལ་འབྱོར་རྒྱུད་ཀྱི་གསང་སྔགས་ཐམས་ཅད་ཡོངས་སུ་མ་ཤེས་ཀྱང་མི་དགོས་པས་འདོར་བའམ་སྤོང་བར་བྱེད་དོ། །

**གཉིས་པ་ལ་ལྔ། ཕོ་ཉའི་དངོས་གྲུབ་བསྟན་པ། ཚོགས་ཀྱི་འཁོར་ལོ་བསྟན་པ། ཞི་བའི་བཏུང་བ་བསྟན་པ། ཕོ་ཉའི་དམ་ཚིག་བསྟན་པ། ཕོ་ཉའི་གཙང་སྦྲ་བསྟན་པའོ། །དང་པོ་ལ་གཉིས། གྲུབ་པའི་འབྲས་བུ་དང༌། གྲུབ་པའི་རྒྱུ་བསྟན་པའོ། །དང་པོ་ལ་གཉིས། འདོད་པའི་འབྲས་བུ་དང༌། དད་པའི་འབྲས་བུ་བསྟན་པའོ། །དང་པོ་ནི།**

ལུགས་འབྱུང་ལུགས་ལས་བཟློག་པ་ཡིས། །ཕོ་ཉ་རྣམས་ནི་ཡང་དག་གནས། །འོག་དང་སྟེང་གི་དངོས་གྲུབ་སྟེར། །བདག་གི་ཕོ་ཉ་མོ་ཀུན་འགྲོ། །ཕོ་ཉ་མོ་དེས་དོན་ཀུན་སྟེར། །

ཞེས་པ་སྟེ། ལུགས་འབྱུང་དང་ལུགས་ལས་བཟློག་པའི་སྒོ་ནས་འཇུག་པའི་ཕོ་ཉ་ནི་བཞི་སྟེ། ལས་དང་ཆོས་དང་དམ་ཚིག་དང་ཕྱག་རྒྱ་ཆེན་པོའོ། །དེ་ཡང་ཆགས་ལམ་པའི་དབང་དུ་བྱས་ན་གཡས་བསྐོར་དང་གཡོན་བསྐོར་གྱི་རིམ་དང་རིམ་ལས་བཟློག་པ་དང༌། གྲོལ་ལམ་པའི་དབང་དུ་བྱས་ན་ཆོས་དང་དམ་ཚིག་གི་ཕྱག་རྒྱ་ནི་དབུགས་ཕྱིར་འགྲོ་བ་དང་ནང་དུ་འཇུག་པའི་རིམ་དང་རིམ་ལས་བཟློག་པ་དང༌། རང་ལྷག་པར་གནས་པའི་ལམ་པའི་དབང་དུ་བྱས་ན་སྒྱུ་མ་ལྟ་བུ་དང་སྟོང་པ་ཉིད་ཀྱི་རིམ་དང་རིམ་ལས་བཟློག་པ་དང༌། མཚན་ཉིད་དེ་དག་དང་ལྡན་པའི་ཕོ་ཉ་མོ་རྣམས་ནི་ཞི་གནས་དང་ལྷག་མཐོང་མངོན་སུམ་དུ་སྐྱེ་བའི་རྒྱུར་ཡང་དག་པར་གནས་སོ། །དེ་ལས་དངོས་གྲུབ་ཅི་འབྱུང་ཞེ་ན། འོག་ནི་སྐུའི་དངོས་གྲུབ་དང༌། སྟེང་ནི་ཐུགས་ཀྱི་དངོས་གྲུབ་དང༌། བར་ནས་གསུང་གི་དངོས་གྲུབ་སྟེ་དངོས་གྲུབ་ཐམས་ཅད་ཇི་ལྟར་འདོད་པ་ལྟར་སྟེ་བར་འགྱུར་རོ། །བདག་གི་དངོས་གྲུབ་ཐམས་ཅད་ཕོ་ཉ་མོ་ཀུན་གྱི་རྗེས་སུ་འགྲོ་བ་དང་ཕོ་ཉ་མོ་དེས་དངོས་གྲུབ་གསུམ་ལ་སོགས་པའི་དོན་ཀུན་རབ་ཏུ་སྟེར་བར་འགྱུར་རོ། །

**གཉིས་པ་ནི།**

མཐོང་དང་དེ་བཞིན་རེག་པ་དང༌། །ཙུམྦ་ན་དང་རྟག་པར་འཁྱུད། རྣལ་འབྱོར་གནས་ཀྱི་ཁྱད་པར་ཉིད། །ཇི་སྙེད་རྣལ་འབྱོར་ཚོགས་རྣམས་ནི། །ཐམས་ཅད་དངོས་གྲུབ་བྱེད་པར་བཤད། །

ཅེས་པ་སྟེ། གྲོལ་ལམ་པའི་དབང་དུ་བྱས་ན་ཡིད་དུ་འོང་བའི་གཟུགས་མཐོང་བ་ནས་བརྩམས་དེ་བཞིན་དུ་ཡིད་དུ་འོང་བའི་རེག་བྱའི་བར་གྱི་འདོད་པའི་ཡོན་ཏན་མ་སྤང་ཡུལ་ཏུ་བྱས་པ་དང༌། ཆགས་ལམ་པའི་དབང་དུ་བྱས་ན་ཙུམྦ་ན་དང་རྟག་ཏུ་འཁྱུད་པ་དང༌། སྙོམས་པར་ཞུགས་པའི་དྲི་དང་རོ་དང་ནམ་མཁའི་རྩའི་རེག་བྱ་ཡུལ་དུ་བྱས་པའོ། །ཕོ་ཉའི་ལམ་པ་དང༌། གྲོལ་བའི་ལམ་པ་དང༌། རང་ལྷག་པར་གནས་པའི་རྣལ་འབྱོར་པས་གང་ལ་དད་པའི་གནས་ཀྱི་ཁྱད་པར་ལས། ཇི་སྙེད་པའི་རྣལ་འབྱོར་མའི་ཚོགས་རྣམས་རང་རང་གི་ལམ་ནས་བསམ་གཏན་དང་ཟག་མེད་ཀྱི་ཏིང་ངེ་འཛིན་ཐོབ་པས་ན་ཐམས་ཅད་དངོས་གྲུབ་སྟེར་བར་བྱེད་པར་བཤད་དོ། །

**གཉིས་པ་གྲུབ་པའི་རྒྱུ་བསྟན་པ་ནི།**

བདེན་དངོས་ཐམས་ཅད་སྦྱིན་བྱ་སྟེ། །གཞན་དུ་ནམ་ཡང་མ་ཡིན་ནོ། །མ་དང་སྲིང་མོ་བུ་མོ་དང༌། །ཆུང་མ་ཕོ་ཉ་མོ་གནས་ལ། །གང་ལ་རྟག་ཏུ་སྔགས་སྦྱིན་པ། །དེ་ཡིས་དེ་ཉིད་ཆོ་ག་བཤད། །

ཅེས་པ་སྟེ། ཞི་གནས་དང་ལྷག་མཐོང་གི་བདེན་དོན་མངོན་སུམ་དུ་རྟོགས་པའི་དངོས་གྲུབ་ཐམས་ཅད་ལམ་འདིས་སྦྱིན་པར་བྱ་སྟེ། །མངོན་སུམ་པའི་ལམ་འདི་ལས་གཞན་དུ་ནམ་ཡང་དངོས་གྲུབ་དང་ཕྲད་པ་ཡོད་པ་མ་ཡིན་ནི། །གང་དང་ཕྲད་པས་འབྱུང་ངམ་ཞེས་ན། དབང་སློབ་དཔོན་དང་དུས་གཅིག་ཏུ་ཐོབ་པའི་མ་དང༌། རང་དང་ལྷན་ཅིག་ཐོབ་པའི་སྲིང་མོ་དང༌། རང་གིས་བསྐུར་བའི་བུ་མོ་དང༌། བླ་མས་གནང་བའི་ཆུང་མ་སྟེ་ཕོ་ཉ་མོ་རྣམས་དངོས་གྲུབ་ཀྱི་རྒྱུ་ཡིན་པས་ལྷན་ཅིག་གནས་པའམ་ཕྲད་པ་ལས་འབྱུང་བ་སྟེ། གང་ལ་གང་གིས་རྟག་ཏུ་སྔགས་ཀྱི་དབང་སྦྱིན་པ་དང་དེ་ཡིས་མཆོད་པའི་ལས་བྱས་པ་ལས་མཆོག་གསང་ནང་གི་དེ་ཉིད་མངོན་སུམ་པའི་ལམ་གྱིས་བསྟན་པས་དངོས་གྲུབ་ཀྱི་ཆོ་ག་རྫོགས་པར་བཤད་དོ། །

**གཉིས་པ་ཚོགས་ཀྱི་འཁོར་ལོ་བསྟན་པ་ནི།**

དེ་ནས་རྣལ་འབྱོར་རྒྱུད་དུ་ནི། །རྙེད་དཀའི་དམ་ཚིག་ང་ཡིས་བཤད། །སྐྱེས་པ་བུད་མེད་གཡོན་ནས་འགྲོ། །འདོད་པའི་དངོས་གྲུབ་སྟེར་བར་བྱེད། །ཁྱིམ་དང་ཞིང་དུ་རྣམ་གནས་པ། །ཤིན་ཏུ་རིང་ཡང་ཤེས་པར་འགྱུར། །

ཞེས་པ་སྟེ། དེ་ནས་རྣལ་འབྱོར་ཕྱི་མའི་རྒྱུད་འདི་ཉིད་དུ་ནི་ཐབས་ཤེས་ཕྱོགས་རེ་བའི་ལམ་གཞན་ལས་རྙེད་པར་དཀའ་བའི་དམ་ཚིག་ནི་ཚོགས་ཀྱི་འཁོར་ལོ་ཡིན་པས་དེ་ནི་ང་ཡིས་ཕྱི་མའི་རྒྱུད་འདིར་མ་སྦས་པར་གསལ་བར་བཤད་དོ། །ཚོགས་ཀྱི་འདུ་བ་ལ་སྐྱེས་པ་དང་བུད་མེད་གཡོན་ནས་འཁྱུད་དེ་འགྲོ་བའི་ཀུན་སྤྱོད་ཀྱིས་ཞི་གནས་ཀྱི་བདེ་བ་དང་ལྷག་མཐོང་གི་སྟོང་པ་མངོན་སུམ་དུ་མཐོང་བའི་ལམ་འདིས་འདོད་པའི་དངོས་གྲུབ་བདེ་བླག་ཏུ་སྟེར་བར་བྱེད་པ་དང༌། ཡེ་ཤེས་ཀྱི་འཁོར་ལོ་ནི་གནས་སམ་ཁྱིམ་དང༌། སྐུ་གསུང་ཐུགས་ཀྱི་འཁོར་ནི་ཞིང་དང༌། དེ་ལྟར་གནས་དང་ཞིང་དུ་རྣམ་པར་གནས་པའི་དཔའ་བོ་དཔང་མོ་རྣམས་ཡུལ་ཐ་དད་པས་ཤིན་ཏུ་རིང་བར་གནས་ཀྱང་ཁ་དོག་དང་དབྱིབས་དང་བརྡ་རྣམས་ཀྱིས་ངོ་ཤེས་པར་འགྱུར་རོ། །

**གསུམ་པ་ཞི་བའི་བཏུང་བ་བསྟན་པ་ནི།**

ཧེ་རུ་ཀ་དཔལ་རྣལ་འབྱོར་མཆོག །སློབ་དཔོན་རྣལ་འབྱོར་མ་ཉིད་ཡིན། །རྒྱུད་འདི་རུ་ནི་སྒྲུབ་པ་པོ། །ལེགས་པར་གྱུར་པ་ཉིད་ཡིན་ཏེ། །བརྙས་མི་བྱ་ཞིང་སྤང་མི་བྱ། །ནུས་པ་ཡིས་ནི་མཆོད་པར་བྱ། །

ཞེས་པ་སྟེ། ཞི་བའི་བཏུང་བ་ཉམས་སུ་མྱོང་བའི་ཚེ་རོ་རྡོ་རྗེ་མ་ལ་སྒྱུ་མ་ལྟ་བུ་ཞེན་པ་མེད་པའི་བདེ་ཆེན་རྟོགས་པ་ནི་ཧེ་རུ་ཀ་དཔལ་རྣལ་འབྱོར་མཆོག་ལ་གནས་པ་དང༌། ཟག་མེད་ཀྱི་བདེ་བ་ཐོབ་པ་དེ་ཡང་ཤེས་རབ་མ་ཡི་ཐབས་ལས་བྱུང་བ་ཡིན་པས་དེ་ལྟ་བུའི་ཐབས་སྟོན་པའི་སློབ་དཔོན་ནི་རྣལ་འབྱོར་མ་ཉིད་ཡིན་པ་དང༌། རྣལ་འབྱོར་གསང་མཐའི་རྒྱུད་འདི་རུ་དངོས་སུ་བསྟན་པའི་ཕོ་ཉའི་ལམ་སྒོམ་པའི་སྒྲུབ་པ་པོ་རང་བཞིན་བརྒྱད་ཅུ་དང་བྲལ་བའི་གནས་ལུགས་རྟོགས་པ་ནི་རྣལ་འབྱོར་མ་ཡི་དྲིན་ལས་ལེགས་པར་མངོན་དུ་གྱུར་པ་ཡིན་ཏེ། དེའི་དབང་གིས་ཤེས་རབ་མ་ལ་ལུས་ངག་གིས་བརྙས་པར་མི་བྱ་བ་དང༌། སེམས་ཀྱིས་སྤང་བ་ཡང་མི་བྱ་བ་ནི་དགག་པའི་དམ་ཚིག་དང༌། སྦྱོར་བའི་ཚེས་འདོད་པའི་ཡོན་ཏན་རྣམས་ཀྱིས་ཅི་ནུས་པར་ནི་མཆོད་པར་བྱ་བ་ནི་སྒྲུབ་པའི་དམ་ཚིག་ཏུ་གསུངས་སོ། །

**བཞི་པ་ཕོ་ཉའི་དམ་ཚིག་བསྟན་པ་ལ་གཉིས། སྡོམ་པའི་ངོ་བོ་དང༌། དམ་ཚིག་གི་དབྱེ་བ་བསྟན་པའོ། །དང་པོ་ནི།**

ཀ་ཁྭའི་གདོང་སོགས་བརྒྱད་པོ་ནི། །མོས་དང་དད་པ་འཕེལ་བྱེད་པ། །རྟག་པར་དངོས་གྲུབ་རྣམས་ཀྱི་རྒྱུ། །དམ་ཚིག་རྣམ་ཀྱང་སྐྱོང་བར་བྱེད། །

ཅེས་པ་སྟེ། ཕོ་ཉའི་གཙང་སྦྲ་ཟག་པ་མེད་པའི་སྡོམ་པ་དང་ལྡན་པ་ལ་ཀ་ཁྭའི་གདོང་ཅན་སོགས་ལྷ་མོ་བརྒྱད་ཀྱིས་རྟག་ཏུ་བསྲུང་བར་བྱ་བ་དང༌། རྣམ་ཤེས་ལ་མོས་པ་འཕེལ་བར་བྱེད་པ་དང༌། ཡེ་ཤེས་ལ་དད་པ་འཕེལ་བར་བྱེད་པ་དང༌། རྟག་པར་དངོས་གྲུབ་རྣམས་ཀྱི་རྒྱུ་ཕོ་ཉའི་དམ་ཚིག་བརྒྱད་པོ་མཚམས་ལས་མི་འདའ་བར་བསྲུང་བ་ལ་ལྷ་མོ་བརྒྱད་ཀྱིས་ཀྱང་རྟག་ཏུ་སྲུང་ཞིང་སྐྱོང་བར་བྱེད་དོ། །

**གཉིས་པ་ལ་གཉིས། རྣམ་བཅད་ཀྱི་དམ་ཚིག་དང༌། ཡོངས་གཅོད་ཀྱི་དམ་ཚིག་བསྟན་པའོ། །དང་པོ་ནི།**

ལྷ་མོ་གཞན་ཡང་ཀུན་སྦྱོར་བ། །རྣམ་པར་རྨོངས་པས་འདོད་མི་བྱ། །གཉིས་སུ་མེད་དང་ཐོགས་མེད་ཡིན། །

ཞེས་པ་སྟེ། ལྷ་མོ་གཞན་ནི་དབང་མ་བསྐུར་བ་དང༌། ཀུན་སྦྱོར་ནི་བསྙེན་སྒྲུབ་མ་བྱས་པར་སྦྱོར་བ་དང༌། རྣམ་པར་རྨོངས་པས་འདོད་ལ་ཆགས་པས་མ་ཡིན་པ་དང༌། གཟུང་འཛིན་གཉིས་སུ་མེད་པར་མ་ཤེས་པ་དང༌། ཐོགས་མེད་དགའ་བྲལ་དུ་སོང་ནས་གཡེལ་ན་ལྟུང་བའོ། །

**གཉིས་པ་ནི།**

དམ་ཚིག་སྤྱོད་པ་སྤྱད་བྱ་བ། །བུད་མེད་དབང་ཕྱུག་ལེགས་པར་སྦྱོར། །ཚངས་སྤྱོད་དེ་བཞིན་བསམ་གཏན་ཏེ། །ཁྲོ་མེད་སྦུབས་སུ་ཀུན་ཏུ་སྤྱོད། །འདི་བརྒྱད་དམ་ཚིག་ཀུན་སྤྱོད་ཡིན། །སྒྲུབ་པ་ལ་ནི་གནས་པ་ཡི། །སྒྲུབ་པ་པོས་ནི་རྟག་ཤེས་བྱ། །

ཞེས་པ་སྟེ། དམ་ཚིག་དང་ལྡན་པ་ལ་གསང་བའི་སྤྱོད་པ་སྤྱད་པར་བྱ་བ་དང༌། བུད་མེད་དབང་ཕྱུག་མ་སྟེ་མཚན་ལྡན་མ་ལ་རང་བཞིན་བརྒྱད་ཅུ་དང་བྲལ་བར་ལེགས་པར་སྦྱོར་བ་དང༌། འཛག་མེད་ཚངས་སྤྱོད་ཀྱི་དམ་ཚིག་ལ་གནས་པ་དང༌། དེ་བཞིན་དུ་བདེ་བའི་བསམ་གཏན་ཏེ་ཁྲོ་མེད་གསང་བའི་སྦུབས་སུ་ཀུན་ཏུ་སྤྱོད་པའོ། །འདི་དག་བརྒྱད་པོ་ཤེས་རབ་ཡེ་ཤེས་ཀྱི་དབང་གི་དམ་ཚིག་ཡིན་པས་ཀུན་ཏུ་སྤྱོད་པ་དང༌། སྒྲུབ་པ་ལ་གནས་པའི་རྣལ་འབྱོར་པ་རྣམས་ཀྱིས་རྟག་ཏུ་ཉམས་སུ་ལེན་ཤེས་པར་བྱའོ། །

**ལྔ་པ་ཕོ་ཉའི་གཙང་སྦྲ་བསྟན་པ་ནི།**

རྒྱུད་རྣམས་ཐམས་ཅད་ཐུན་མོང་སྟེ། །རྒྱུ་མེད་པར་ནི་གཞོམ་མི་བྱ། །དད་པ་ཉིད་ཀྱིས་བླང་བྱ་ཡི། །མིག་དང་ལག་པས་མ་ཡིན་ནོ། །གསང་བ་འདི་ནི་མི་བསྟན་ཅིང༌། །རབ་ཏུ་འབད་དེ་སྦ་བར་བྱ། །བློ་ལྡན་མཐེའུ་ཆུང་བསྐྱོད་པར་ནི། །ཕོ་ཉ་མོ་རྣམས་ཡང་དག་གནས། །

ཞེས་པ་སྟེ། བྱ་བ་དང་སྤྱོད་པའི་རྒྱུད་རྣམས་ཐམས་ཅད་དུ་ཡོངས་གཅོད་སྒྲུབ་པའི་ལམ་འདི་ཐུན་མོང་དུ་གནང་བ་ཡིན་པས་རྒྱུ་མཚན་མེད་པར་རྣམ་བཅད་ཀྱིས་གཞོམ་པར་མི་བྱ་བ་དང༌། བདེ་བ་རྟོག་མེད་ཐོབ་པའི་དངོས་རྒྱུ་ཡིན་པས་དད་པ་ཉིད་ཀྱིས་དང་དུ་བླང་བར་བྱ་བ་དང༌། མིག་གིས་མཐོང་བ་དང་ལག་པས་རེག་པ་ཙམ་དངོས་སུ་སྦྱོར་བ་དང༌། གསང་བ་མཆོག་གི་ལམ་འདི་ནི་གྲོལ་ལམ་པ་ལ་མི་བསྟན་པ་དང༌། རེག་བྱ་རྡོ་རྗེ་མའི་གསང་བ་འདི་ཉིད་རབ་ཏུ་འབད་དེ་སྦ་བར་བྱ་བ་དང༌། བློ་ལྡན་ཆགས་ལམ་ཉམས་སུ་བསྟར་བ་རྣམས་ཀྱིས་མཐེའུ་ཆུང་བསྐྱོད་པར་བྱེད་པའི་བརྡས་བསྐུལ་ཏེ་དུང་ཅན་མ་དང་པདྨ་ཅན་དང་རི་དྭགས་ཅན་མའི་ཕོ་ཉ་མོ་རྣམས་དང་ཉེ་རྒྱུར་སྤྱོད་པའི་གྲོགས་སུ་བཟུང་ནས་ཡང་དག་པར་སྦྱོར་བས་གནས་པར་བྱའོ། །

**གསུམ་པ་སྐབས་ཀྱི་དོན་བསྡུ་བ་ནི།**

དག་དང་མ་དག་འདྲེས་པ་སྟེ། །སྒྲུབ་པ་པོ་ནི་གསུམ་དུ་གནས། །མཉམ་བྱེད་རྣམ་པར་དག་པ་སྟེ། །གསལ་བྱེད་ཡོན་ཏན་ལྡན་པའི་མི། །

ཞེས་པ་སྟེ། ལུས་དག་པ་བསྐྱེད་རིམ་སྒོམ་པ་དང༌། མ་དག་པ་རྫོགས་རིམ་སྒོམ་པ་དང༌། འདྲེས་པ་བསྐྱེད་རྫོགས་གཉིས་ཀ་སྒོམ་པ་སྟེ་སྒྲུབ་པ་པོ་གསུམ་དུ་གནས་པ་ལས། འདིར་མཉམ་སྦྱོར་ཕོ་ཉའི་ལམ་སྒོམ་པར་བྱེད་པ་ནི་འབྲས་བུ་རྣམ་པར་དག་པ་སྟེ། མངོན་སུམ་གྱི་ལམ་གསལ་བར་བྱེད་པའི་ཡོན་ཏན་དང་ལྡན་པའི་མི་ནི་བདེ་བའི་མཆོག་ཐོབ་པར་བསྟན་ཏོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སློབ་མ་ཡོངས་སུ་བརྟག་པ་དང་སྡོམ་པའི་ཆོ་གའི་ལེའུ་སྟེ་ཉི་ཤུ་རྩ་དྲུག་པའོ།། །།

 ༈ **གཉིས་པ་སྦྱོར་བ་དངོས་གཞི་རྗེས་གསུམ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་རྒྱུ་དང་ཐབས་དང་འབྲས་བུ་སྟེ་རྒྱུད་གསུམ་བསྟན་པའི་འཕྲོས་སུ་འདིར་སྦྱོར་དངོས་རྗེས་གསུམ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། ལུས་མདོར་བསྟན་པ་དང༌། ཡན་ལག་རྒྱས་པར་བཤད་པའོ། །དང་པོ་ནི།**

དེ་ནས་དཔའ་བོའི་སྤྱོད་བརྟུལ་ཞུགས། །རྣལ་འབྱོར་མ་ཀུན་རབ་བསྒྲུབ་པ། །མཚན་ཉིད་དབྱེ་བ་ཤེས་བྱས་ནས། །དངོས་གྲུབ་མྱུར་དུ་འཇུག་བྱེད་དོ། །

ཞེས་པ་སྟེ། དེ་ནས་ཕོ་ཉའི་ལམ་སྒོམ་པའི་དཔའ་བོའམ་རྣལ་འབྱོར་པའི་སྤྱོད་པ་གཙང་སྦྲ་གསུམ་གྱི་བརྟུལ་ཞུགས་བསྟན་པ་ལ་སྦྱོར་བ་མཆོད་པ་དང༌། དངོས་གཞི་ཕྱག་རྒྱའི་རྣལ་འབྱོར་མ་ལ་བརྟེན་ནས་བསམ་གཏན་དང་ཟག་མེད་ཀྱི་སྡོམ་པའི་གཙང་སྦྲ་ཀུན་རབ་ཏུ་བསྒྲུབ་པར་བྱ་བ་དང༌། ཕོ་ཉའི་བརྟུལ་ཞུགས་དང་མཚན་ཉིད་ཀྱི་དབྱེ་བ་ཤེས་པར་བྱས་ནས། དངོས་གྲུབ་མྱུར་དུ་ཐོབ་པར་བྱ་བའི་ཕྱིར་ཕོ་ཉའི་ལམ་ལ་འཇུག་པར་བྱེད་དོ། །

**གཉིས་པ་ལ་གསུམ། སྦྱོར་བ་མཆོད་པའི་བྱ་བ་བཤད་པ། དངོས་གཞི་ཕོ་ཉའི་གཙང་སྦྲ་བཤད་པ། རྗེས་གཏོར་མའི་བྱ་བ་བཤད་པའོ། །དང་པོ་ལ་བཞི། ཕོ་ཉ་བཙལ་བའི་ཐབས་བསྟན་པ། ཕོ་ཉ་དང་སྦྱོར་བའི་མཆོད་པ་བསྟན། ཚོགས་ཀྱི་འཁོར་ལོའི་སྦྱོར་བ་བསྟན་པ། སྦྱོར་བྱུང་ཞི་བའི་བཏུང་བ་བསྟན་པའོ། །དང་པོ་ནི།**

གྲོང་དང་གྲོང་དུ་སོང་ནས་ནི། །ཕོ་ཉའི་གཟུགས་ནི་མཚན་པར་བྱ། །ཕོ་ཉ་རལ་གྲིའི་སོ་འདྲ་ཞིང༌། །དག་བྱེད་བསོད་ནམས་འཕེལ་བྱེད་ཡིན། །དེ་བཞིན་ཕོ་ཉ་ལེགས་འགྲོགས་པས། །སྒྲུབ་པོ་དེ་ཡིས་དངོས་གྲུབ་ཐོབ། །

ཅེས་པ་སྟེ། རྣལ་འབྱོར་པས་གྲོང་དང་གྲོང་དུ་སྟེ་ཡུལ་ཉི་ཤུ་རྩ་བཞི་རྣམས་སུ་སོང་ནས་ཕོ་ཉ་མོ་བཙལ་བར་བྱ་སྟེ། དེ་ཡང་ཁ་དོག་དང་དབྱིབས་དང་སྤྱོད་ལམ་གྱིས་ཕོ་ཉའི་གཟུགས་ཀྱི་མཚན་ཉིད་མཚོན་ཏེ་ངོ་ཤེས་པར་བྱ་བ་དང༌། ཤེས་པའི་དགོས་པ་ཅི་ཞེ་ན། ཕོ་ཉ་མཚན་ཉིད་དང་ལྡན་པ་རྙེད་ན་རལ་གྲིའི་སོ་དང་འདྲ་སྟེ་ཉོན་མོངས་དང་རྣམ་རྟོག་དག་རྩ་བ་ནས་འཇོམས་པར་བྱེད་པ་དང༌། བསོད་ནམས་ཀྱི་ཚོགས་འཕེལ་ནས་ཡེ་ཤེས་མཐོང་བར་བྱེད་པ་དང༌། དེ་བཞིན་དུ་ཕོ་ཉ་དང་ལེགས་པར་འགྲོགས་པ་ལས་སྒྲུབ་པ་པོ་ཡིས་སེམས་ནང་དུ་བསྡུས་ནས་ནང་གི་བདག་ཉིད་ལྷན་ཅིག་སྐྱེས་པའི་ཡེ་ཤེས་མཐོང་བའི་དངོས་གྲུབ་ཐོབ་པར་འགྱུར་རོ། །དངོས་གྲུབ་དེ་མ་ཐག་ཏུ་ཐོབ་བམ་ཞེ་ན། ཐོབ་སྟེ་དཔེར་ན་བཀྲུ་སྨན་གྱིས་ནད་འབྱིན་པ་བཞིན་དུ་རྩོལ་བའི་བཟླས་བརྗོད་དང་བཅོས་མའི་བསམ་གཏན་དང་རྫས་ཀྱི་མཆོད་པ་སོགས་མེད་པར་སེམས་དང་ཡེ་ཤེས་ཀྱི་རྒྱུ་རྐྱེན་ཚོགས་པ་ལས་དངོས་གྲུབ་མྱུར་བ་ཉིད་དུ་འགྲུབ་པར་འགྱུར་རོ། །

**གཉིས་པ་ནི།**

སྔགས་དང་ཕྱག་རྒྱས་སྒྲུབ་པ་པོ། །མཆོད་པ་ཉིད་ལ་རབ་ཏུ་འཇུག །འདི་ལས་གཞན་པའི་མཆོད་མེད་དེ། །དེ་ལྟར་བསྟན་བཅོས་ངེས་པ་ཡིན། །

ཞེས་པ་སྟེ། དབུགས་འབྱུང་འཇུག་འཁོར་བའི་སྔགས་དང༌། ལས་ཀྱི་ཕྱག་རྒྱས་འོག་སྒོ་བདེ་ཆེན་གྱི་ལམ་སྒྲུབ་པ་པོ་གཙང་སྦྲ་གསུམ་གྱི་མཆོད་པ་ཉིད་ལ་འཇུག་སྟེ་ཞི་གནས་དང་ལྷག་མཐོང་སྒྲུབ་པའི་རྟེན་ཕོ་ཉ་དང་སྦྱོར་བའི་མཆོད་པ་འདི་ལས་གཞན་ཕའི་མཆོད་མཆོག་མེད་དེ། དེ་ལྟར་འཇིག་རྟེན་དགའ་བའི་བསྟན་བཅོས་ནི་ཆགས་པ་ཡིན་པས་ཆགས་མེད་ཆགས་པ་ཆེན་པོ་ནི་གསང་སྔགས་ཀྱི་ལམ་འདིར་མངོན་སུམ་དུ་ཡོད་པར་ལམ་གཞན་གྱིས་འདུལ་བར་མ་ནུས་པ་རྣམས་བསྟན་པའི་སྙིང་པོ་འདིས་ནུས་པ་ཡིན་ནོ། །

**གསུམ་པ་ནི།**

ཕོ་ཉའི་ལམ་ལ་དགའ་རྣམས་ཀྱི། །སྒྲུབ་པ་པོ་ནི་དངོས་གྲུབ་བརྩོན། །རིག་སྔགས་ཕྱག་རྒྱ་ཡང་དག་ལྡན། །ཙྭ་རུ་རྟག་ཏུ་བཟའ་བར་བྱ། །སྒྲུབ་པོ་ཤིན་ཏུ་མཉམ་གཞག་པས། །རིག་རྣམས་ཀུན་ལ་སྤྱད་པར་བྱ། །བཟའ་མིན་པར་ནི་མི་བརྟག་གོ །

ཞེས་པ་སྟེ། ཕོ་ཉའི་ལམ་ལ་དགའ་ཞིང་ཆགས་ལམ་སྒྲུབ་པ་པོ་དངོས་གྲུབ་ལ་བརྩོན་པ་རྣམས་ཀྱིས་དགའ་བྲལ་གྱི་གཉེན་པོ་རོ་མཉམ་གྱི་སྤྱོད་པ་ལ་བསྟེན་པ་བྱའོ། །དེ་གང་ཞེ་ན། ཚོགས་ཀྱི་འཁོར་ལོའི་སྤྱོད་པ་བསྟེན། ཞི་རྒྱས་ལ་སོགས་པའི་རིག་སྔགས་དང༌། ལག་པ་དགང་གཟར་དང་བླུགས་གཟར་དུ་བྱས་པའི་ཕྱག་རྒྱ་དང་ཡང་དག་པར་ལྡན་པ་དང༌། བདུད་རྩི་ལྔའི་ཁ་ཟས་དང་ཙཱ་རུའི་གཟའ་བ་རྟག་ཏུ་སྤྱོད་ཅིང་བཟའ་བར་བྱའོ། །ཁ་ཟས་འབའ་ཞིག་གིས་ཚོགས་ཀྱི་འཁོར་ལོ་བྱེད་དམ་ཞེ་ན། མ་ཡིན་ཏེ་སྒྲུབ་པ་པོ་ཤིན་ཏུ་མཉམ་པར་གཞག་པའི་སྒོ་ནས་རིག་མའི་གཟུགས་ལ་སོགས་པ་ནས་རེག་བྱའི་བར་གྱི་ཡུལ་རྣམས་ཀུན་ལ་ལོངས་སྤྱོད་པར་བྱ་བ་དང༌། རྟོག་མེད་ཀྱི་ཤེས་པ་སྐྱེས་པའི་དུས་སུ་བཟའ་བྱ་དང་བཟའ་དང་བྱ་མ་ཡིན་པ་དང༌། བསྟེན་བྱ་དང་བསྟེན་མ་ཡིན་པ་སོགས་གང་ཡང་བླང་དོར་དུ་མི་བརྟག་པར་བསྟེན་དུ་འཇུག་གོ །

**བཞི་པ་ནི།**

དེ་ཉིད་དབྱེར་མེད་དེ་ཡི་ནི། །ཕོ་ཉ་མོ་ནི་གཉིས་བསྒྲུབ་བྱ། །དངོས་གྲུབ་ཆོ་ག་ལ་སྤྱད་ཚེ། །ཕོ་ཉ་གཅིག་པུ་ཁོ་ན་ཡིན། །རང་དགའ་ཉིད་དང་དངོས་གྲུབ་ནི། །སྒྲུབ་པ་དག་དང་ཉེ་བ་སྟེ། །བླ་མ་བརྒྱུད་རིམས་ཀྱིས་ཐོབ་པའི། །དབང་བསྐུར་བས་ནི་སྔགས་ལེགས་ལྡན། །ཕོ་ཉ་རྣམས་སུ་ཡང་དག་བཤད། །

ཅེས་པ་སྟེ། དེ་ཁོ་ན་ཉིད་དུ་བདེ་བ་རྟོག་པ་མེད་པར་ཤེས་པ་ནི་བཟང་ངན་དབྱེར་མེད་དུ་སོང་བ་དེ་ཡི་དུས་སུ་ནི་ཕོ་ཉ་མོ་དང་གཉིས་སུ་མེད་པར་གསང་དབང་དང་ཤེར་དབང་གི་རྟེན་དུ་བསྒྲུབ་པར་བྱའོ། །དངོས་གྲུབ་ཀྱི་ཆོ་ག་ཞི་བའི་བཏུང་བ་ལ་སྤྱོད་པའི་ཚེ་གསང་དབང་གི་དུས་སུ་བླ་མའི་ཕོ་ཉ་གཅིག་པུ་ཁོ་ན་ལས་བདུད་རྩི་ལེན་པ་དང༌། ཤེར་དབང་གི་དུས་སུ་རང་དགའ་བ་དང་པོ་ཐོབ་པ་དེ་ཉིད་འཇིག་རྟེན་པའི་དངོས་གྲུབ་སྒྲུབ་པ་དག་དང་ཉེ་བ་སྟེ་བསམ་གཏན་གྱི་སྡོམ་པའི་དངོས་རྒྱུ་དང༌། བླ་མ་བརྒྱུད་རིམས་ཀྱི་མན་ངག་ལས་ཐོབ་པའི་བདུད་རྩིའི་རྒྱུན་གྱིས་དབང་བསྐུར་བས། ཡིད་མཚན་འཛིན་ལས་སྐྱོབ་པར་བྱེད་པའི་སྔགས་ཀྱི་ཏིང་ངེ་འཛིན་ཐོབ་པ་ནི་ཟག་མེད་ཀྱི་སྡོམ་པ་ལེགས་པར་ཐོབ་པའི་དབང་ཡིན་ནོ། །དེ་ལྟ་བུའི་དབང་དོན་གྱི་ཡེ་ཤེས་ཀྱང་ཕོ་ཉ་རྣམས་སུ་ཡང་དག་པར་སྦྱོར་བ་ལས་བྱུང་བར་བཤད་དོ། །

**གཉིས་པ་དངོས་བཞི་ཕོ་ཉའི་གཙང་སྦྲ་བཤད་པ་ལ་གསུམ། རྟེན་གྱི་གང་ཟག་བསྟན་པ། མཉམ་གཞག་གི་བྱ་བ་བཤད་པ། དེ་དང་འབྲེལ་བའི་དམ་ཚིག་བཤད་པའོ། །དང་པོ་ནི།**

ཕྱག་རྒྱར་ལེགས་སྦྱོར་ངང་ཚུལ་ཅན། །ལེགས་རྫོགས་ཡེ་ཤེས་རྒྱུ་སྐྱེས་པའོ། །

ཞེས་པ་སྟེ། ཕྱག་རྒྱ་དང་ལེགས་པར་སྦྱོར་བའི་རྣལ་འབྱོར་པའི་མཚན་ཉིད་ཀྱང་ཆགས་མེད་ཆགས་པ་ཆེན་པོའི་རོ་མྱང་བའི་ངང་ཚུལ་ཅན་དང༌། སྐྱེ་བ་སྔ་མ་ལ་བསོད་ནམས་ཀྱི་ཚོགས་ལེགས་པར་རྫོགས་ཏེ་ཡེ་ཤེས་དེའི་རྒྱུ་ལས་སྐྱེས་པས་ལས་འཕྲོ་བཟང་བ་དང་ལྡན་པའོ། །

**གཉིས་པ་ནི།**

ནང་པར་སྔར་ལངས་སེམས་བདག་ཉིད། །ལུས་ལ་ཐམས་ཅད་བྱས་ནས་ནི། །ཡན་ལག་ལས་འདས་མཚོན་ཆ་རྣམས། །ལུས་ལ་གནས་པ་ཀུན་ཏུ་སྤྱད། །ལུས་ནི་དག་བྱེད་བྱས་ནས་སུ། །རྟག་ཏུ་སྔགས་ནི་བཟླས་ནས་སོ། །

ཞེས་པ་སྟེ། དངོས་གཞིའི་ཚེ་ནང་པར་སྔ་བར་ལངས་ཏེ་སེམས་ཀྱི་བདག་ཉིད་ཀྱི་ཞོན་པ་ལུས་ལ་རྒྱུ་བའི་རླུང་གི་བྱ་བ་ཐམས་ཅད་ལེགས་པར་བྱས་ནས། རྒྱུད་ཀྱི་རིམ་པ་རྩ་གསུམ་འཁོར་ལོ་བཞིའི་བཀོད་པ་དང༌། སྔགས་ཀྱི་རིམ་པ་རླུང་མེའི་དྲོད་ཅན་ཉི་ཤུ་རྩ་བཞི་བསད་པའི་མཚོན་ཆ་རྣམས་སྤྲོས་ཏེ་རྩའི་ལམ་གཏོད་པ་དང༌། ཡེ་ཤེས་ཀྱི་རིམ་པ་བྱང་ཆུབ་ཀྱི་སེམས་འཁོར་ལོ་བཞིར་ཕབ་སྟེ་ལུས་ལ་གནས་པའི་འཁོར་ལོར་ཁྱབ་པར་དགྲམ་པའི་ལས་ཀུན་སྤྱད་པ་དང༌། གསང་བའི་རིམ་པ་དགའ་བ་དང་མཆོག་དགའ་ལས་འདས་པའི་དག་བྱེད་ལྷན་ཅིག་སྐྱེས་དགས་རེག་བྱ་སྟོང་པ་ཉིད་དུ་རྟོགས་པས་ལུས་ནི་དག་པར་བྱས་ནས། རྟག་ཏུ་རླུང་སྔགས་དབྱེར་མེད་ཀྱི་སྲོག་ཨ་བ་དྷཱུ་ཏཱིར་ཆུད་པར་བཟླས་ནས་གཟུང་འཛིན་གྱི་རླུང་བཅོམ་པར་འགྱུར་བས་སོ། །

**གསུམ་པ་ལ་གཉིས། རྗེས་སྤྱོད་ཀྱི་དམ་ཚིག་བསྟན་པ། སྤྱོད་པའི་དབྱེ་བ་བཤད་པའོ། །དང་པོ་ནི།**

རྣལ་འབྱོར་གནས་རྣམས་ངས་བསྟན་ཅིང༌། །མཚོན་ཆ་རྣམས་ནི་བསྒོམ་མི་བྱ། །དམ་ཚིག་ཅན་ལ་ཁྲོ་མི་བྱེད། །མངོན་པར་བརྩོན་ལས་འདའ་མི་བྱ། །དེ་དང་ལྷན་ཅིག་བདེ་བར་བྱ། །གྲོལ་བའི་དོན་དང་བདེ་དོན་དུ། །དམ་ཚིག་སྤྱོད་པ་ཉིད་དུ་བྱ། །

ཞེས་པ་སྟེ། རྣལ་འབྱོར་པའི་ལུས་ཀྱི་གནས་རྣམས་ངས་ཁྱོད་ལ་བསྟན་ཅིང་ཤེས་པར་བྱའོ། །དེ་ཡང་དབང་པོ་དྲུག་གི་རྩ་ལ་བྱང་ཆུབ་ཀྱི་སེམས་ཕབ་པས་བདེ་བ་རྟོག་མེད་སྐྱེས་པ་ནི་རྣམ་རྟོག་གཞོམ་པའི་མཚོན་ཆ་ཡིན་པས་དེ་བསྒོམ་པར་མི་བྱ་བར་དགའ་བྲལ་དུ་སོང་བ་དང༌། གཉིས་ཤོར་གཉིས་མཉམ་གྱི་བདེ་བ་ཟག་མེད་ཀྱི་རྟེན་ཡིན་པར་ཤེས་བཞིན་དུ་ཉན་ཐོས་ཀྱི་རྗེས་སུ་འབྲངས་ཏེ་དམ་ཚིག་ཅན་གཞན་ལ་ཁྲོ་བའི་སེམས་ཀྱིས་ཁྱོད་མི་གཙང་བའི་སྲིན་བུར་སྐྱེའོ་ཞེས་སྨོད་པར་མི་བྱེད་པ་དང༌། འཇིག་རྟེན་པའི་རྗེས་སུ་འབྲངས་ཏེ་དེ་ནི་མི་ཚངས་པར་སྤྱོད་པའོ་སྙམ་དུ་ཕྱག་རྒྱ་ལ་མངོན་པར་བརྩོན་པ་ལས་འདའ་བར་མི་བྱ་བ་དང༌། དེ་དང་ལྷན་ཅིག་ཚོགས་ཀྱི་འཁོར་ལོའི་བདེ་བ་དང་བསམ་གཏན་གྱི་བདེ་བ་བསྒོམ་པར་བྱ་བ་དང༌། གྲོལ་བའི་དོན་དང་ཟག་མེད་ཀྱི་བདེ་བ་ཐོབ་པའི་དོན་དུ་དེ་དང་འབྲེལ་བའི་དམ་ཚིག་གི་སྤྱོད་པ་རྣམས་དང་དུ་བླང་བ་ཉིད་དུ་བྱ་བའོ། །

**གཉིས་པ་ལ་གཉིས། ཕྱི་ལུས་ངག་གི་སྤྱོད་པ་བཤད་པ་དང༌། ནང་སེམས་ཀྱི་སྤྱོད་པ་བཤད་པའོ། །དང་པོ་ལ་བཞི། བསྐྱེད་རིམ་དང་འབྲེལ་བའི་སྤྱོད་པ། བརྟུལ་ཞུགས་ཀྱི་སྤྱོད་པ། ལས་དང་པོ་པའི་སྤྱོད་པ། བླང་དོར་མེད་པའི་སྤྱོད་པ་བསྟན་པའོ། །དང་པོ་ནི།**

རྣམ་འགྱུར་སེམས་འཆིང་ལས་གྲོལ་མིན། །མཚན་མོར་རྟག་པར་གཅེར་བུ་སྟེ། །གནག་དང་དམར་བ་རྟག་ཏུ་འགྱུར། །སྲོག་ཆགས་ཡན་ལག་ན་བཟའ་གྱོན། །བདེ་བ་འདོད་པས་བདེ་བསྐྱོད་བྱ། །མཆོད་ཕྱིར་ཐོགས་ནི་ཡོངས་སྤངས་ལ། །གཙང་སྦྲ་ཤྲཱི་ཧེ་རུ་ཀར་གནས། །

ཞེས་པ་སྟེ། བལྟས་པ་དང་རྒོད་པ་དང་བཅངས་པའི་རྣམ་འགྱུར་ཙམ་གྱིས་སེམས་འཆིང་བ་ལས་མི་གྲོལ་བས་མཚན་མོར་རྟག་པར་གཅེར་བུ་སྟེ་རྟོག་པ་དང་བྲལ་བར་སྤྱོད་པ་དང༌། ཧེ་རུ་ཀ་ཡབ་ཡུམ་གྱི་ཁ་དོག་དང་མཚུངས་པར་གནག་པ་དང་དམར་བའི་མདོག་ཏུ་འགྱུར་བ་དང༌། སྟག་དང་གླང་ཆེན་ལ་སོགས་པའི་སྲོག་ཆགས་ཀྱི་པགས་པ་ཡན་ལག་མ་ཉམས་པ་གོས་སུ་གྱོན་པ་དང༌། བདེ་བ་འདོད་པས་ཧེ་རུ་ཀ་ཡབ་ཡུམ་དུ་གསལ་ནས་མཁའ་གསང་སྦྱོར་བས་བདེ་བ་བསྐྱོད་པར་བྱ་བ་དང༌། གཙང་བའི་རྟགས་མཆོད་ཕྱིར་ཐོགས་སྤངས་ཀྱང་སྒོ་གསུམ་གྱི་ཞེན་པ་ཡོངས་སུ་སྤངས་པས་གཙང་སྦྲ་དང་ལྡན་པའི་ཕྱིར་ལུས་ངོ་བོ་སྟོང་པ། ངག་མཚན་མ་མེད་པ། སེམས་སྨོན་པ་མེད་པ་སྟེ་ཤྲཱི་ཧེ་རུ་ཀའི་རྣམ་པར་གནས་པའོ། །

**གཉིས་པ་ནི།**

ཕྱག་རྒྱ་ལྔ་དང་ཡང་དག་ལྡན། །སྒྲུབ་པ་པོ་ཡིས་དངོས་གྲུབ་བརྩོན། །མགུལ་བརྒྱན་གདུབ་བུ་རྣ་བརྒྱན་དང༌། །སྤྱི་བོར་ནོར་བུས་རྣམ་པར་བརྒྱན། །མཆོད་ཕྱིར་ཐོགས་དང་ཐལ་བ་དང༌། །དུས་ཀུན་དུ་ནི་རྣམ་པར་གནས། །

ཞེས་པ་སྟེ། ལུས་ཕྱག་རྒྱ་ལྔ་དང་ལྡན་པའི་སྒོ་ནས་སྒྲུབ་པ་པོས་དུས་དང་དུས་སུ་དངོས་གྲུབ་ལ་བརྩོན་པ་སྟེ། ལྔ་གང་ཞེ་ན། མགུལ་རྒྱན་དང༌། གདུ་བུ་དང༌། རྣ་རྒྱན་དང༌། ཚངས་སྐུད་དང༌། སྤྱིར་བོར་ནོར་བུས་བརྒྱན་པ་སྟེ་རུས་པའི་ཕྱག་རྒྱ་ལྔ་དང་ཐལ་ཆེན་ཏེ་དྲུག་དང་ལྡན་པ་དང༌། མཉམ་རྗེས་མེད་པར་དུས་དང་རྣམ་པ་ཀུན་ཏུ་ཚོགས་དྲུག་གི་རྟོག་པ་དག་པའི་རྟགས་སུ་ཕྱག་རྒྱ་དྲུག་གི་རྣམ་པར་གནས་པར་བྱའོ། །

**གསུམ་པ་ནི།**

མཚན་མོ་རྟག་པར་གསལ་བྱ་ཞིང༌། །ཉིན་པར་གསང་བ་ཉིད་དུ་བྱ། །དབྱེ་བའི་ཡེ་ཤེས་ཤིན་ཏུ་སྦས། །རབ་ཏུ་ཞི་ཞིང་དབང་པོ་དུལ། །

ཞེས་པ་སྟེ། མཚན་མོ་ཚོགས་ཀྱི་འཁོར་ལོའི་དུས་སུ་ཕྱག་རྒྱ་མ་རྟག་པར་གསལ་བར་བྱ་ཞིང༌། ཉིན་པར་འཇིག་རྟེན་པ་ལས་སྦ་ཞིང་གསང་བ་ཉིད་དུ་བྱ་བ་དང༌། དབྱེ་བ་ཚོགས་ཀྱི་འཁོར་ལོ་ལས་བྱུང་བ་དང༌། ཞི་བའི་བཏུང་བ་ལས་བྱུང་བ་དང༌། ཕོ་ཉའི་གཙང་སྦྲ་ལས་བྱུང་བའི་ཡེ་ཤེས་ནི་གཞན་ལ་མི་སྨྲ་བར་ཤིན་ཏུ་སྦས་པར་བྱ་བ་དང༌། ནམ་ཡང་རང་བཞིན་བརྒྱད་ཅུ་དང་བྲལ་བར་སེམས་རབ་ཏུ་ཞི་ཞིང་དབང་པོ་དུལ་བར་བྱ་བའོ། །

**བཞི་པ་ནི།**

གཙང་སྦྲ་གསུམ་དུ་ཤེས་བྱ་ཞིང༌། །རང་གི་རྒྱུན་བཞིན་རྣམ་པར་གནས། །རིགས་དང་རིགས་མིན་ངོར་མི་བལྟ། །སྤྱི་གཙུག་ལ་སོགས་བཅིང་བ་སྤངས། །

ཞེས་པ་སྟེ། ཉོན་མོངས་པ་དང་རྣམ་པར་རྟོག་པ་དག་པས་ན་གཙང་སྦྲ་སྟེ་དབྱེ་བ་གསུམ་དུ་ཤེས་པར་བྱ་སྟེ། ཞི་གནས་ལ་རྟོག་པ་མེད་པ་དང༌། ལྷ་མཐོང་ལ་འཛིན་པ་མེད་པ་དང༌། ཡེ་ཤེས་ལ་གཉིས་སྣང་མེད་པ་དང་གསུམ་མོ། །རང་གི་སེམས་ཀྱི་རྒྱུན་ལ་སྔར་རྟོག་པ་མེད་པ་བཞིན་དུ་ཕྱིས་ཀྱང་དེ་བཞིན་རྟོག་མེད་ཀྱི་རྣམ་པར་གནས་པ་དང༌། དེའི་ཚེ་རིགས་ཡིད་དུ་འོང་བ་དང་རིགས་མིན་ཡིད་དུ་མི་འོང་བ་གང་བྱུང་ཡང་བླང་དོར་གྱི་ངོར་མི་བལྟ་བ་དང༌། སྤྱི་གཙུག་ཏུ་འཁོར་ལོ་བཅིང་བ་ལ་སོགས་པ་སྤངས་ཏེ་གོས་དང་རྒྱན་ལ་བཟང་ངན་བླང་དོར་གྱི་རྟོག་པ་མེད་པར་བྱའོ། །

**གཉིས་པ་ནང་སེམས་ཀྱི་སྤྱོད་པ་བསྟན་པ་ལ་གཉིས། གཙང་སྦྲ་གསུམ་བསྟན་པ་དང༌། །དེའི་ཕན་ཡོན་བསྟན་པའོ། །དང་པོ་ནི།**

ཕོ་ཉའི་གཙང་སྦྲ་དང་པོ་ཡིན། །གཉིས་པ་ཞི་བ་ཡིན་པར་འདོད། །ཟས་གཅིག་ཏུ་ནི་ཟ་བ་ཉིད། །གཙང་སྦྲ་གསུམ་པ་ཡིན་པར་བཤད། །

ཅེས་པ་སྟེ། རེག་བྱ་རྡོ་རྗེ་མ་ལ་སྟོང་པ་ཉིད་མངོན་སུམ་དུ་རྟོགས་པ་ནི་ཕོ་ཉའི་གཙང་སྦྲ་དང་པོ་ཡིན་པ་དང༌། རོ་རྡོ་རྗེ་མ་ལ་བདེ་བ་སྒྱུ་མ་ལྟ་བུར་རྟོགས་པ་ནི་གཉིས་པ་ཞི་བའི་བཏུང་བ་ཡིན་པས་གཙང་སྦྲ་བར་པ་ཡིན་པ་དང༌། ཕོ་ཉ་དང་ཟླ་བ་ཟས་སྣོད་གཅིག་ཏུ་ཟ་བ་ནི་བསམ་གཏན་གྱི་བདེ་བ་སྐྱེས་པས་ན་གཙང་སྦྲ་གསུམ་པ་ཡིན་པར་བཤད་དོ། །དེ་དག་རིམ་པ་ལྟར་དང་པོ་ནི་སེངྒེའི་ཕྲུག་གུ་ལྟ་བུའི་མན་ངག་སྟེ། སེངྒེས་རི་དྭགས་སྐྲག་པ་བཞིན་དུ་འདིས་ཆོས་ཐམས་ཅད་སྟོང་པ་ཉིད་དུ་ཟིལ་གྱིས་གནོན་པ་དང༌། གཉིས་པ་ནི་སྐར་ཁུང་ལྟ་བུའི་མན་ངག་སྟེ། སྐར་ཁུང་ནས་མཐོང་བའི་ནམ་མཁའ་བཞིན་དུ་འདིས་ཆོས་ཐམས་ཅད་ནམ་མཁའ་ལྟ་བུར་རྟོགས་པ་དང༌། གསུམ་པ་ནི་ཟླ་བ་ཚེས་པ་ལྟ་བུའི་མན་ངག་སྟེ། ཚོགས་ཀྱི་འཁོར་ལོའི་བདེ་བ་ཟླ་བ་ཚེས་པ་ལྟ་བུ་དེས་མཚོན་ཏེ་ཆོས་ཐམས་ཅད་ལ་བསམ་གཏན་གྱི་བདེ་བ་རྒྱས་པར་བྱེད་པ་ཡིན་ནོ། །

**གཉིས་པ་ལ་དྲུག །དངོས་གྲུབ་ངེས་པར་འབྱུང་བ། རྒྱུད་ཐམས་ཅད་ཀྱི་དངོས་གྲུབ་ཐོབ་པ། གྲོལ་བའི་ལམ་གྱི་དངོས་གྲུབ་ཐོབ་པ། ལས་རྒྱ་མཆོད་པའི་ཡོན་ཏན་ཐོབ་པ། ཆོས་ཀྱི་ཕྱག་རྒྱའི་ཡོན་ཏན་ཐོབ་པ། རིགས་སུ་སྐྱེས་པའི་ཡོན་ཏན་ཐོབ་པར་བསྟན་པའོ། །དང་པོ་ནི།**

རྣལ་འབྱོར་པ་ཡིས་རྟག་པ་རུ། །གཙང་སྦྲ་འདི་དག་རྟག་ཏུ་བསྐྱང༌། །གཙང་མ་དག་པའི་རིམ་ཐོབ་ན། །དངོས་གྲུབ་གང་ལས་འབྱུང་མི་འགྱུར། །

ཞེས་པ་སྟེ། གསང་ལམ་ཉམས་སུ་བླང་བའི་རྣལ་འབྱོར་པས་དུས་རྟག་པར་གཙང་སྦྲ་འདི་དག་ཡུན་དུ་བསྐྱང་ནས་གཙང་མ་དག་པའི་ལམ་གྱི་རིམ་པ་ཞི་གནས་ཀྱི་ཏིང་ངེ་འཛིན་དང༌། ལྷ་མཐོང་གི་ཡེ་ཤེས་ཐོབ་ན། དེ་ལས་གཞན་པའི་དངོས་གྲུབ་གང་ལས་ཀྱང་འབྱུང་བར་མི་འགྱུར་རོ། །

**གཉིས་པ་ནི།**

དེ་ཉིད་བསྡུས་ལས་གང་གསུངས་དང༌། །དེ་བཞིན་བདེ་མཆོག་ལས་གང་གསུངས། །གསང་བའི་རྒྱུད་ལས་ཡང་དག་བཤད། །དེ་བཞིན་དཔལ་མཆོག་དང་པོ་དང༌། །རྡོ་རྗེ་འཇིགས་བྱེད་རྒྱུད་དུ་ནི། །བཟླས་དང་བརྟུལ་ཞུགས་སོགས་གྲུབ་སྟེར། །དེང་འདིར་བསམ་གཏན་ཙམ་གྱིས་ནི། །སྔགས་པས་སྐད་ཅིག་གིས་འགྲུབ་འགྱུར། །

ཞེས་པ་སྟེ། དེ་ཉིད་བསྡུས་པ་དང༌། དཔལ་བདེ་མཆོག་དང༌། ཐམས་ཅད་གསང་བ་ལས་གང་གསུངས་པ་དང༌། དེ་བཞིན་དུ་དཔལ་མཆོག་དང་པོ་དང༌། རྡོ་རྗེ་འཇིགས་བྱེད་ཀྱི་རྒྱུད་ལས་གསུངས་པའི་བཟླས་པ་དང༌། བརྟུལ་ཞུགས་ལ་སོགས་པའི་དངོས་གྲུབ་ཐམས་ཅད་སྟེར་བ་དང༌། འདིར་བསྟན་པའི་གཙང་སྦྲ་གསུམ་གྱི་བསམ་གཏན་ཙམ་གྱིས་དངོས་གྲུབ་ཐམས་ཅད་སྐད་ཅིག་གིས་འགྲུབ་པར་འགྱུར་རོ། །

**གསུམ་པ་ནི།**

རྣལ་འབྱོར་ལམ་ལ་དགའ་རྣམས་ཀྱིས། །འདིར་ནི་གཙང་སྦྲའི་སྤྱོད་པ་བཤད། །གཙང་སྦྲའི་བསོད་ནམས་གང་འགྱུར་པ། །སྨྲ་བར་ནུས་པའི་འོས་མ་ཡིན། །སྒྲུབ་པོས་ཡོན་ཏན་རྒྱ་ཆེན་པོ། །ཁ་ཅིག་གིས་ནི་སྨྲ་བའམ། །གདོང་གཅིག་གིས་ནི་བརྗོད་པ་ཅི། །སྟོང་ཕྲག་བརྒྱ་ཡི་གདོང་གྱུར་མིན། །

ཅེས་པ་སྟེ། ཆོས་དང་དམ་ཚིག་གི་ཕྱག་རྒྱ་སྒོམ་པའི་རྣལ་འབྱོར་པ་གྲོལ་བའི་ལམ་ལ་དགའ་བ་རྣམས་ཀྱིས་ཀྱང༌། གཙང་སྦྲའི་སྤྱོད་པ་འདིར་བཤད་པ་བཞིན་སྤྱད་པར་བྱས་ན་གཙང་སྦྲ་ལས་བྱུང་བའི་བསོད་ནམས་གང་ཐོབ་པར་གྱུར་པ་དེའི་ཕན་ཡོན་ནི་སྨྲ་བར་ནུས་པའི་འོས་མ་ལགས་ཤིང་བརྗོད་ཀྱིས་མི་ལང་བ་དང༌། སྒྲུབ་པ་པོ་ཡིས་ཡོན་ཏན་རྒྱ་མཚོ་ལྟ་བུ་ཐོབ་པ་འདི་ནི་ཁ་ཅིག་གིས་སྨྲ་བའམ། གདོང་གཅིག་གིས་ནི་བརྗོད་པ་ཅི་ནུས་གང་ཟག་སྟོང་ཕྲག་བརྒྱ་ཡི་གདོང་གིས་བརྗོད་པར་གྱུར་ཀྱང་ཟད་པ་མ་ཡིན་ནོ། །

**བཞི་པ་ནི།**

ཧེ་རུ་ཀ་དཔལ་ཡེ་ཤེས་ཆེ། །རྣམ་པར་དག་པའི་མཚན་ཉིད་ཀུན། །སྒྲུབ་པ་པོ་ཡི་བདེ་བའི་ཆུ། །གཉིས་མེད་གཉིས་སུ་མེད་པ་ཉིད། །གཉིས་མེད་སྦྱོར་བས་རེག་པ་ནི། །དག་བྱེད་སྡིག་པ་འཇོམས་བྱེད་པ། །

ཞེས་པ་སྟེ། ཧེ་རུ་ཀ་དཔལ་ཡེ་ཤེས་ཀྱི་ཆེ་བའི་བདག་ཉིད་ཅན་བྱང་ཆུབ་ཀྱི་སེམས་དེ་ནི་རྣམ་པར་དག་པའི་མཚན་ཉིད་ཀུན་དང་ལྡན་པའི་ཕོ་ཉ་མོའི་རྒྱུ་རྐྱེན་ཚོགས་པ་ལས་བྱུང་བའི་རྒྱུན་འཁོར་ལོ་བཞིར་ཁྱབ་པ་ལས། སྒྲུབ་པ་པོ་ཡིས་བདེ་བའི་ཆུ་བོ་གཉིས་ཤོར་འཛག་མེད་དུ་འཆིང་བས་གཉིས་སུ་མེད་པར་རོ་མཉམ་པའི་མཐར་སྲོག་རྩོལ་སྟོབས་ཀྱིས་གྱེན་དུ་བཟློག་སྟེ་འཐུང་བ་ནི་བདེ་ཆེན་གཉིས་སུ་མེད་པར་སྦྱོར་བས་ནམ་མཁའི་རེག་པ་དེ་ཡིས་ཀུན་རྟོག་དག་པར་བྱེད་པ་དང་སྡིག་པ་འཇོམས་པར་བྱེད་པར་འགྱུར་རོ། །

**ལྔ་པ་ནི།**

རེག་པ་དང་ནི་སྨྲ་བས་ཀྱང༌། །སྡིག་པ་ཀུན་ལས་རྣམ་གྲོལ་འགྱུར། །ལུས་དག་པ་ལས་སྐྱོན་མེད་པའི། །མི་མཆོག་ཀུན་ནས་སྤྱོད་བྱེད་པ། །སྡིག་པ་ཐམས་ཅད་རྣམ་དག་དངོས། །དེ་བཞིན་གཤེགས་པའི་ས་ཐོབ་བོ། །

ཞེས་པ་སྟེ། སྨྲ་བ་རྣ་བས་ཐོས་པ་ནས་རེག་པ་ལུས་ཀྱིས་མྱོང་བའི་བར་གྱི་ཆོས་ཀྱི་ཕྱག་རྒྱ་ལ་དམིགས་ན་སྡིག་པ་ཀུན་ལས་རྣམ་པར་གྲོལ་བར་འགྱུར་བ་དང༌། མིག་གི་ཡུལ་དུ་སྣང་བའི་ལུས་སུ་རྟོག་པ་དག་པ་ལས་སྐྱོན་མེད་པའི་མི་མཆོག་སངས་རྒྱས་ཀྱི་བདེ་བ་མཐའ་ཡས་པ་ཀུན་ཐོབ་ནས་སྤྱོད་པར་བྱེད་པ་དང༌། སྡིག་པ་དང་སྒྲིབ་པ་ཐམས་ཅད་རྣམ་པར་དག་པའི་དངོས་གྲུབ་དེ་བཞིན་གཤེགས་པའི་ས་བཅུ་གཅིག་གི་འབྲས་བུ་ཐོབ་བོ། །

**དྲུག་པ་ནི།**

སྡིག་པ་ཐམས་ཅད་རྣམ་དག་པ། །དེ་བཞིན་གཤེགས་པའི་རིགས་སྐྱེ་ཞིང༌། །ཆོས་དང་ལྡན་པའི་རྒྱལ་པོར་འགྱུར། །

ཞེས་པ་སྟེ། སྡིག་པ་ཐམས་ཅད་དག་པའི་སྟོབས་ཀྱིས་གནས་སྐབས་སུ་ཡང་དངོས་གྲུབ་རབ་དེ་བཞིན་གཤེགས་པའི་རིགས་ཀྱི་ཐུ་བོ་ས་བཅུ་པའི་བྱང་ཆུབ་སེམས་དཔར་སྐྱེ་ཞིང༌། འབྲིང་ལྷ་ཡི་རྒྱལ་པོར་སྐྱེ་བ་དང༌། ཐ་མས་ཀྱང་ཆོས་དང་ལྡན་པའི་མིའི་རྒྱལ་པོར་སྐྱེ་བར་འགྱུར་རོ། །

**གསུམ་པ་རྗེས་གཏོར་མའི་བྱ་བ་བཤད་པ་ལ་གསུམ། གཏོར་མའི་ཆོ་ག་བསྟན་པ། དུས་དང་རྫས་ཀྱི་ཁྱད་པར་བསྟན་པ། མཆོད་པའི་ཕན་ཡོན་བསྟན་པའོ། །དང་པོ་ནི།**

དེ་ལྟར་རྟག་ཏུ་མཆོད་བྱས་ནས། །གུས་པ་ཡིས་ནི་གཏོར་མ་སྦྱིན། །རང་འདོད་ལས་ལ་རྣལ་འབྱོར་པས། །ཆོ་ག་ཇི་བཞིན་སྦྱིན་པར་བྱ། །

ཞེས་པ་སྟེ། དེ་ལྟར་དུས་རྟག་ཏུ་གཙང་སྦྲ་གསུམ་གྱིས་མཆོད་པར་བྱས་ནས། དཀོན་མཆོག་ལ་གུས་པའི་ཡིད་ཀྱིས་མཆོད་པ་དང༌། དེའི་བསྟན་པ་སྲུང་བ་ལ་ཤ་ཁྲག་གི་གཏོར་མ་སྦྱིན་པ་དང༌། ཚོགས་ཀྱི་འཁོར་ལོའི་དུས་སུ་རང་འདོད་ལྷ་ཡི་ལས་རིམ་རྣལ་འབྱོར་བཞིར་བསྐྱེད་པ་དང༌། ཅི་འབྱོར་པའི་རྫས་རླུང་མེ་ཐོད་སྒྱེད་ཀྱི་སྦྱོར་བས་བདུད་རྩི་ལྔའི་གོང་བུ་ཡི་གེ་ལྔ་དང༌། འབྲུ་གསུམ་སྦྱངས་རྟོགས་སྦ་བས་བདུད་རྩིར་བྱས་ཏེ། ཕྱོགས་སྐྱོང་དང་ཞིང་སྐྱོང་གི་མཁའ་འགྲོ་མ་རྣམས་ལ་གཏོར་མ་ཆོ་ག་ཇི་ལྟ་བ་བཞིན་དུ་སྦྱིན་པར་བྱའོ། །

**གཉིས་པ་ནི།**

མར་གྱི་ངོ་ཡི་ཚེས་བཅུ་དང༌། ཟླ་བ་ཡར་ངོའང་གང་གྱུར་ལ། །མྱུར་དུ་འབད་པས་མཆོད་བྱ་སྟེ། །རྡོ་རྗེ་ཕག་མོ་མྱོས་བྱེད་ཤ་རྣམས་ཀྱིས། །སྐྱེ་བོ་གུས་པས་དེ་རྣམས་མཆོད་བྱས་པས། །

ཞེས་པ་སྟེ། དུས་ནམ་གྱི་ཚེ་ཞེ་ན། ཟླ་བ་མར་གྱི་ངོ་ཡི་ཚེས་བཅུ་དང༌། ཡར་གྱི་ངོའང་ཚེས་བཅུ་གང་འོས་གྱུར་པ་ལ་མྱུར་དུ་འབད་པས་ཚོགས་དང་གཏོར་མས་མཆོད་པར་བྱ་སྟེ། རྫས་གང་ཞེ་ན། རྡོ་རྗེ་ཕག་མོའི་རིགས་ཀྱི་ཕོ་ཉ་ལོ་བཅུ་དྲུག་མ་དང༌། ལ་དུའམ་མྱོས་བྱེད་ཀྱི་ཆང་དང༌། མཆོག་ཆེན་མཆོག་ཕྲན་གྱི་ཤ་རྣམས་ཀྱིས་སོ། །སུས་མཆོད་ན། སྐྱེ་བོ་སྔགས་ཀྱི་དངོས་གྲུབ་ལ་གུས་པ་རྣམས་ཀྱིས་སོ། །གང་ལ་མཆོད་ཅེ་ན། ཚོགས་ཀྱི་འཁོར་ལོའི་ལྷ་མོ་རྣམས་ལའོ། །

**གསུམ་པ་ནི།**

ཧེ་རུ་ཀ་དཔལ་མངོན་དགར་གྱུར་པ་ལ། །མགུ་བའི་སེམས་ཀྱི་མཆོག་ནི་སྩོལ་གྱུར་ཏེ། །དེ་རྣམས་ལག་གནས་མཆོག་མི་འཕྲོག །མཚན་མོ་བརྟུལ་ཞུགས་ཅན་གཏོར་མ། །སྐྲ་གྲོལ་གཅེར་བུར་གྱུར་པས་སྦྱིན། །ཤྲཱི་ཧེ་རུ་ཀའི་བདག་ཉིད་དུ། །སྦྱོར་དེས་མ་མོ་རྣམས་མཉེས་འགྱུར། །

ཞེས་པ་སྟེ། རང་ཅི་ལྟ་བུ་ཞེ་ན། རང་ཉིད་ཧེ་རུ་ཀ་དཔལ་བསྒོམས་ནས་སོ། །མཆོད་པས་དངོས་གྲུབ་ཅི་འབྱུང་ཞེ་ན། ཐུན་མོང་གི་དངོས་གྲུབ་མངོན་པར་དགའ་བ་ལ་ལས་ཀྱི་དངོས་གྲུབ་དང༌། མགུ་བའི་སེམས་ཀྱིས་མཆོག་འདོད་པ་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་སྩོལ་བར་གྱུར་ཏེ། གང་གིས་སྩོལ་ཞེ་ན། ལྷ་མོ་དེ་རྣམས་ཀྱི་ལག་ན་གནས་པའི་མཆོག་གི་དངོས་གྲུབ་གཞན་གྱིས་མི་འཕྲོག་པ་རང་སྟོབས་ཀྱིས་ལེན་པའོ། །སྤྱོད་ལམ་ཇི་ལྟ་བུས་ཞེ་ན། མཚན་མོ་བརྟུལ་ཞུགས་ཅན་གཏོར་མ་སྦྱིན་པའི་དུས་སུ། མགོ་བོའི་སྐྲ་གྲོལ་བ་དང་ལུས་གཅེར་བུར་ཕྱུང་ནས་སྦྱིན་པ་དང༌། ཚུལ་ཇི་ལྟར་སྦྱིན་ཞེ་ན། དཔལ་ཧེ་རུ་ཀའི་སྦྱོར་བ་དང་ལྡན་པའི་རྡོ་རྗེ་ཐལ་མོ་གྱེན་དུ་བསླང་བའི་སྦྱོར་བ་དེས་སོ། །དགོས་པ་ཅི་ཞེ་ན། མ་མོ་མཁའ་འགྲོ་རྣམས་མཉེས་པར་གྱུར་ནས་དངོས་གྲུབ་མྱུར་དུ་ཐོབ་པར་འགྱུར་བའི་ཆེད་དུའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སྤྱོད་པ་དང་བརྟུལ་ཞུགས་ལ་མཆོད་པ་དང་གཏོར་མའི་ཆོ་གའི་ལེའུ་སྟེ་ཉི་ཤུ་རྩ་བདུན་པའོ།། །།

 ༈ **གསུམ་པ་རྫོགས་པའི་རིམ་པའི་གཞན་དོན་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྦྱོར་དངོས་རྗེས་གསུམ་གྱིས་རང་དོན་བསྟན་པའི་རྗེས་སུ་འདིར་སྦྱོར་དངོས་རྗེས་གསུམ་གྱིས་གཞན་དོན་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། ལུས་མདོར་བསྟན་པ་དང༌། ཡན་ལག་རྒྱས་པར་བཤད་པའོ། །དང་པོ་ནི།**

གང་ཡང་ལེགས་མཆོད་རྣམ་དག་དངོས། །མྱ་ངན་འདས་འབྱུང་དཔའ་བོ་སྟེ། །བདག་ཉིད་མཆོད་པ་དེ་ཡིས་ནི། །སངས་རྒྱས་སོགས་ཀུན་མཆོད་པ་ཡིན། །དཔའ་བོ་ཀུན་དང་རྣལ་འབྱོར་མ། །བརྟན་པ་སྔོན་འགྲོའི་གཡོ་བ་སྟེ། །ཞི་བའི་འདུས་པས་ལེགས་གནས་པའི། །སྤུན་དང་དཔའ་བོ་མཆོད་པར་བྱ། །

ཞེས་པ་སྟེ། དེ་ནས་སངས་རྒྱས་དང་བྱང་ཆུབ་སེམས་དཔའ་གང་ཡང་ལེགས་པར་མཆོད་པ་ནི་གཙང་སྦྲ་གསུམ་གྱིས་རྣམ་པར་དག་པའི་གཞན་དོན་བསྟན་པ་སྟེ། མཆོད་པའི་ཡུལ་མྱང་འདས་ལས་བྱུང་བའི་དཔའ་བོ་དཔའ་མོ་དང༌། བདག་ཉིད་དཔལ་ཧེ་རུ་ཀ་ཡབ་ཡུམ་དུ་གནས་པ་དང༌། གཞན་ཡང་མཆོད་པ་དེ་ཡིས་རྣམ་སྣང་རིན་འབྱུང་སོགས་སངས་རྒྱས་རིགས་བཞི་དང༌། མཁའ་འགྲོ་མ་དང་ལཱ་མ་སོགས་རིགས་བཞིའི་ཡུམ་རྣམས་མཆོད་པའོ། །ཇི་ལྟར་མཆོད་ན། དཔའ་བོ་ཉི་ཤུ་རྩ་བཞི་ཀུན་དང་རྣལ་འབྱོར་མ་སུམ་ཅུ་རྩ་དྲུག་སྟེ་སྲས་དང་བཅས་པ་ཀུན། བརྟན་པ་གཞལ་ཡས་ཁང་གསལ་བ་སྔོན་དུ་འགྲོ་ལ་གཡོ་བ་ལྷའི་འཁོར་ལོ་སྤྱན་དྲངས་ནས། ཞི་བའི་བཏུང་བ་ལ་འདུས་པའི་ཕྱིར་ལེགས་པར་ལྷན་ཅིག་གནས་པའི་སྤུན་དང་དཔའ་བོ་རྣམས་ལ་མཆོད་པར་བྱའོ། །

**གཉིས་པ་ལ་གསུམ། སྦྱོར་བ་མཆོད་པའི་བྱ་བ། དངོས་གཞི་གཙང་སྦྲའི་བརྟུལ་ཞུགས། རྗེས་སྦྱིན་སྲེག་གི་བྱ་བ་བསྟན་པའོ། །དང་པོ་ལ་གཉིས། རྟེན་གྱི་གང་ཟག་གི་བླང་དོར་བསྟན་པ་དང༌། བརྟེན་བྱ་ཕོ་ཉའི་བླང་དོར་བསྟན་པའོ། །དང་པོ་ལ་གཉིས། དོར་བྱ་སྤྱིར་བསྟན་པ་དང༌། བླང་བྱ་བྱེ་བྲག་ཏུ་བསྟན་པའོ། །དང་པོ་ནི།**

སྤུན་དང་བུ་དང་ལྷན་གཅིག་ཏུ། །བདེ་དང་སྡུག་བསྔལ་ཀུན་འབྱུང་བས། །སྔགས་དང་ཕྱག་རྒྱ་ཉིད་དག་དང༌། །ཡེ་ཤེས་དེར་ནི་བསྟན་མི་བྱ། །

ཞེས་པ་སྟེ། འཇིག་རྟེན་དུ་གྲགས་པའི་སྤུན་དང་རིགས་བརྒྱུད་བསྲུང་བའི་བུ་དང་ལྷན་ཅིག་གནས་པ་རྣམས་རེ་འགའ་བདེ་བ་དང་རེ་འགའ་སྡུག་བསྔལ་ཀུན་འབྱུང་བར་འགྱུར་བས། སྔགས་ཀྱི་ཚོགས་འཁོར་དང༌། ཕྱག་རྒྱའི་བཏུང་བ་ཉིད་དང༌། ཕོ་ཉའི་གཙང་སྦྲ་ལས་བྱུང་བའི་ཡེ་ཤེས་ནི་དེ་དག་ལ་བསྟན་པར་མི་བྱའོ། །

**གཉིས་པ་ནི།**

དག་བྱེད་ཟས་ལ་བཟའ་བར་བྱ། །རྟག་ཏུ་དམ་ཚིག་སྤྱོད་བྱས་ནས། །གསང་སྔགས་སུ་ལའང་སྦྱིན་མི་བྱ། །མན་ངག་ཉམས་པར་སྦྱིན་མི་བྱ། །དམ་ཚིག་ལ་གནས་དོན་ཇི་བཞིན། །མན་ངག་རྣམས་ཀྱང་སྦྱིན་པར་བྱ། །

ཞེས་པ་སྟེ། དག་བྱེད་ཀྱི་ཟས་ནི་ཡུལ་འདོད་པའི་ཡོན་ཏན་ལྔ་དང་ལྡན་པའི་ཕྱག་རྒྱ་མ་ཡིན་པས་ཚོགས་ཀྱི་འཁོར་ལོའི་དུས་སུ་བསྟེན་པའམ་བཟའ་བར་བྱ་བ་དང༌། རྟག་ཏུ་བཟའ་བའི་དམ་ཚིག་ལ་ངོམས་པ་མེད་པར་སྤྱོད་པར་བྱས་ནས། གསང་སྔགས་ཀྱི་སྦྱོར་བ་ལས་བྱུང་བའི་ཞི་བའི་བཏུང་བ་སྣོད་མིན་སུ་ལའང་སྦྱིན་པར་མི་བྱ་བ་དང༌། ཤེས་རབ་ཡེ་ཤེས་ཀྱི་དབང་གི་མན་ངག་དུས་ཀུན་ཏུ་ཉམས་པར་མི་བྱ་བ་དང༌། དམ་ཚིག་སྦྱིན་པའི་གནས་ནི་རིག་པའི་དབང་བསྐུར་བ་ལ་ལྷ་དཔའ་བོ་གཅིག་པུ་སྦྱིན་པ་དང༌། ཕྱིར་མི་ལྡོག་པའི་དབང་ལ་དཀྱིལ་འཁོར་གྱི་འཁོར་ལོ་སྦྱིན་པ་དང༌། གསང་དབང་བསྐུར་བ་ལ་མི་ཟབ་པའི་རྫོགས་རིམ་སྦྱིན་པ་དང༌། ཤེར་དབང་བསྐུར་བ་ལ་ཟབ་པའི་རྫོགས་རིམ་སྦྱིན་པ་སྟེ་དབང་དོན་ཇི་ལྟ་བ་བཞིན་དུ་དེ་དང་དེའི་མན་ངག་རྣམས་ཀྱང་སྦྱིན་པར་བྱའོ། །

**གཉིས་པ་བརྟེན་བྱ་ཕོ་ཉའི་བླང་དོར་བསྟན་པ་ལ་གསུམ། བླང་དོར་སྤྱིར་བསྟན་པ། ཁྱད་པར་བྱེ་བྲག་ཏུ་བསྟན་པ། སྐྱོན་ཡོན་གྱི་དམིགས་བསལ་བསྟན་པའོ། །དང་པོ་ནི།**

ཕོ་ཉ་མ་གཏོགས་གཞན་དག་ལ། འདོད་ལ་རྨོངས་པས་བགྲོད་མི་བྱེད། །ཕོ་ཉ་རྟག་ལ་ཞེན་ཐར་བ། །འདའ་བ་ཡིས་ཀྱང་ལོངས་སྤྱོད་བྱ། །

ཞེས་པ་སྟེ། རང་གི་ཕོ་ཉ་མ་གཏོགས་གཞན་དག་དབང་མ་ཐོབ་པ་དང་བསྙེན་པ་མ་བྱས་པ་ལ་འདོད་ལ་རྨོངས་པའི་དབང་གིས་བགྲོད་པར་མི་བྱ་བ་དང༌། ཕོ་ཉ་ལ་རྟག་ཏུ་ཞེན་ཅིང་ཆགས་པ་ལས་གྲོལ་བའམ་ཐར་ན་བགྲོད་པར་བྱ་བ་དང༌། གཟུང་འཛིན་ལས་གྲོལ་བའམ་འདའ་བ་དག་གིས་ལོངས་སུ་སྤྱོད་པར་བྱའོ། །

**གཉིས་པ་ནི།**

སྐྱེ་གནས་དམན་དང་ཅིག་ཤོས་ལའང༌། །བསྙེན་བཀུར་ཉིད་ནི་བྱ་བ་མིན། །མ་དང་སྲིང་མོ་བུ་མོ་དང༌། །ཆུང་མ་ཕོ་ཉ་མོ་ཉིད་གནས། །

ཞེས་པ་སྟེ། དོར་བྱ་ནི་སྐྱེ་གནས་དམན་པ་དབང་བསྐུར་མ་ཐོབ་པ་དང༌། ཅིག་ཤོས་དབང་ཐོབ་ཀྱང་བསྙེན་སྒྲུབ་མ་བྱས་པ་དང༌། དེ་ལའང་ཕྱག་དང་མཆོད་པའི་བསྙེན་བཀུར་ཉིད་བྱ་བ་མ་ཡིན་པ་དང༌། བླང་བྱ་ནི་མ་དང་སྲིང་མོ་དང་བུ་མོ་དང་ཆུང་མ་དང་བཅས་པའི་ཕོ་ཉ་མོ་ཉིད་དང་ལྷན་ཅིག་སྤྱོད་པ་ལ་གནས་པའོ། །

**གསུམ་པ་ནི།**

དཀའ་ཐུབ་ངེས་པར་ཟད་པར་འགྱུར། །འཁོར་ལོའམ་དེ་བཞིན་གྲུབ་པ་ལ། །མཆོག་ལ་ལྷན་ཅིག་དགུག་པར་བྱ། །དེ་ལྟར་རྫས་ནི་རྣམ་ངེས་ཡིན། །

ཞེས་པ་སྟེ། དོར་བྱ་དག་ལ་སྤྱོད་པས་ཉེས་པ་ནི་བསམ་གཏན་གྱི་དཀའ་ཐུབ་ངེས་པར་ཟད་པར་འགྱུར་བ་དང༌། བླང་བྱ་ལ་བསྟེན་པའི་ཡོན་ཏན་ནི་དཀྱིལ་འཁོར་གྱི་འཁོར་ལོ་ལས་བྱུང་བའི་དངོས་གྲུབ་ཐོབ་པའམ་དེ་བཞིན་དུ་ལས་དང་ཡེ་ཤེས་ཀྱི་དངོས་གྲུབ་ཐོབ་པ་ལ། མཆོག་ཡེ་ཤེས་ལས་སྐྱེས་པ་དང་འབྲིང་ཞིང་སྐྱེས་དང་ཐ་མ་སྔགས་ལས་སྐྱེས་པ་དག་ལ་བསྟེན་ན་དེ་དང་ལྷན་ཅིག་སྲོག་རང་མལ་དུ་དགུག་པར་བྱ་བ་དང༌། དེ་ལྟར་ཞི་བའི་རྫས་ནི་དགའ་བྲལ་དུ་མ་བཏང་བར་ཡིད་ནང་དུ་ཆུད་དེ་རྣམ་པར་ངེས་པར་བྱ་དགོས་པ་ཡིན་ནོ། །

**གཉིས་པ་དངོས་གཞི་གཙང་སྦྲའི་བརྟུལ་ཞུགས་བཤད་པ་ལ་གཉིས། གཡོན་པའི་ཀུན་སྤྱོད་དང༌། རིགས་ཀྱི་སྤྱོད་པ་བསྟན་པའོ། །དང་པོ་ནི།**

འཇིག་རྟེན་ལ་རྟག་གཡོན་ནས་སྤྱོད། །རྐང་པ་གཡོན་པ་སྔོན་དུ་འདོར། །ལག་པ་གཡོན་པ་ཡོངས་སུ་བསྒྱུར། །གཡོན་གྱི་སྤྱོད་པས་རབ་མཆོད་བྱེད། །གཡོན་པས་འཁྱུད་པ་ཙམ་དང་ནི། །གཡོན་པ་ཡིས་ནི་མཆོད་ཅིང་ཟ། །བརྟུལ་ཞུགས་མ་ཉམས་བརྟུལ་ཞུགས་རྫོགས། །སྒྲུབ་པ་པོ་ནི་བྱ་བ་བརྩོན། །

ཞེས་པ་སྟེ། འཇིག་རྟེན་པའི་དངོས་གྲུབ་ཚོགས་ཀྱི་འཁོར་ལོ་ལ་རྟག་ཏུ་གཡོན་ནས་སྤྱོད་པ་ནི་དགའ་བ་གསུམ་ཐོབ་པ་དང༌། རྐང་པ་གཡོན་པ་སྔོན་དུ་འདོར་བ་ནི་ཤེས་རབ་མའི་ལམ་ལས་བྱང་སེམས་ཕབ་པ་དང༌། ལག་པ་གཡོན་པ་ཡོངས་སུ་བསྒྱུར་བ་ནི་ཐབས་ཀྱི་ལམ་ལས་བྱང་སེམས་ཕབ་པ་དང༌། གཡོན་གྱི་སྤྱོད་པས་མཆོད་པ་ནི་ལྷ་མོ་རྣམས་ལ་གཡོན་ནས་ཕབ་པའི་རང་རྫས་ཀྱིས་མཆོད་པ་དང༌། གཡོན་པས་འཁྱུད་པ་ནི་དགའ་བའི་སྤྱོད་པ་ཙམ་དང༌། གཡོན་པས་མཆོད་ཅིང་ཟ་བ་ནི་བདེ་བ་ལ་སྤྱོད་པ་དང༌། བརྟུལ་ཞུགས་མ་ཉམས་པ་ནི་གྱེན་དུ་བཟློག་པ་དང༌། བརྟུལ་ཞུགས་རྫོགས་པ་ནི་བདེ་བ་ཆེན་པོར་སོན་པའོ། །སྒྲུབ་པ་པོ་བརྟུལ་ཞུགས་ལ་སྤྱོད་པའི་ཚེ་ནི་ཤེས་རབ་མའི་དམ་ཚིག་ལ་བརྩོན་པར་བྱ་བའོ། །

**གཉིས་པ་ནི།**

དམ་ཚིག་རིགས་ལ་སྤྱོད་པ་དང༌། །གཅིག་ཏུ་ཟས་ལ་སྤྱོད་པར་བྱེད། །རིགས་ལྔ་ལ་ནི་ཀུན་སྤྱོད་པ། །རིགས་བཞིར་རབ་ཏུ་བརྟག་པར་བྱ། །རིགས་གཅིག་ལ་ནི་ཀུན་སྤྱོད་པ། །རྣལ་འབྱོར་གྲུབ་ཕྱིར་རབ་ཏུ་མཆོད། །

ཅེས་པ་སྟེ། དམ་ཚིགས་རིགས་ལ་སྤྱོད་པ་ནི་དུང་ཅན་མ་དང་པདྨ་ཅན་དང་རི་དྭགས་ཅན་མ་ལ་སྤྱོད་པ་དང༌། ལྷན་ཅིག་ཟས་ལ་སྤྱོད་པ་ནི་དགའ་བ་ཐབས་དང་ཤེས་རབ་མཆོག་དགའ་སྟེ་ལྷན་ཅིག་བདེ་བའི་ཟས་ལ་སྤྱོད་པ་དང༌། རིགས་ལྔ་ལ་སྤྱོད་པ་ནི་གསང་ཆེན་ལ་གྲགས་པའི་རིགས་ལྔའི་དམ་ཚིག་ལ་ཀུན་ཏུ་སྤྱོད་པ་དང༌། རིགས་བཞིར་བརྟག་པ་ནི་འཇིག་རྟེན་ལ་གྲགས་པའི་བུད་མེད་ཀྱི་རིགས་བརྟག་པར་བྱ་བ་དང༌། རིགས་གཅིག་ལ་སྤྱོད་པ་ནི་གཙང་སྦྲ་བདེ་བ་ཆེན་པོའི་རིགས་ལ་གནས་པ་དང༌། རྣལ་འབྱོར་གྲུབ་ཕྱིར་མཆོད་པ་ནི་གཙང་སྦྲའི་བརྟུལ་ཞུགས་ལ་སྤྱོད་པའོ། །

**གསུམ་པ་རྗེས་སྦྱིན་སྲེག་གི་བྱ་བ་བསྟན་པ་ལ་གསུམ། ཕྱི་དང༌། ནང་དང༌། གསང་བའི་སྦྱིན་སྲེག་བསྟན་པའོ། །དང་པོ་ནི།**

བ་གླང་ཤ་དང་རྟ་ཤ་དང༌། །ཁྱི་ཤ་དག་དང་བྱ་དག་གི །དཀྱིལ་འཁོར་གྲུ་གསུམ་བྱས་ནས་ནི། །སྔགས་དང་ཕྱག་རྒྱ་ཡང་དག་ལྡན། །སངས་རྒྱས་དག་ཀྱང་ངེས་པར་འཇིག །

ཅེས་པ་སྟེ། བ་གླང་གི་ཤ་དང༌། རྟ་ཤ་དང༌། ཁྱི་ཤ་དང༌། བྱ་ནག་གི་ཤ་སྟེ་བདུད་རྩི་ལྔ་དང་བསྲེས་པའི་སྲེག་རྫས་དང༌། ཐབ་ཁུང་དྲག་པོའི་དཀྱིལ་འཁོར་གྲུ་གསུམ་བྱས་ནས་མེ་ལྷ་བསྐྱེད་པ་དང་ཡེ་ཤེས་པ་བསྐྱེད་པ་ལ་སྔགས་དང་ཕྱག་རྒྱའི་ཏིང་ངེ་འཛིན་དང་ལྡན་པས་སྦྱིན་སྲེག་གིས་མཆོད་པར་བྱས་པས་སངས་རྒྱས་དག་ཀྱང་ངེས་པར་འཇིག་པར་བྱེད་ན་གཞན་དག་ནི་ལྟ་ཅི་སྨོས་ཞེས་པའོ། །

**གཉིས་པ་ནི།**

དེ་བཞིན་དཔའ་བོ་རྣམས་ཀྱི་ཟས། །ཤྲཱི་ཧེ་རུ་ཀའི་སྤྲུལ་པ། །ཉེས་སྤྱོད་བསྟན་བཅོས་ཀུན་རྣམས་སྤངས། །

ཞེས་པ་སྟེ། དེ་བཞིན་དུ་ལུས་ཀྱི་དཀྱིལ་འཁོར་དང་ནང་གི་འཁོར་ལོ་བཞིར་ཞི་རྒྱས་ལ་སོགས་པའི་སྔགས་དང་ལག་གཉིས་དགང་གཟར་བླུགས་གཟར་གྱི་ཕྱག་རྒྱ་དང་ལྡན་པས་དཔའ་བོའི་ཁ་ཟས་ནང་གི་སྲེག་བླུགས་བྱས་ཏེ་ཤྲཱི་ཧེ་རུ་ཀའི་སྤྲུལ་པ་ལུས་ཀྱི་ལྷ་ལ་མཆོད་པ་ནི་ཉེས་སྤྱོད་ཕྱི་པའི་བསྟན་བཅོས་ལས་བྱུང་བའི་དོན་མེད་དོན་ལོག་གི་སྤྱོད་པ་ཀུན་སྤངས་ཏེ་བཤད་རྒྱུད་རྡོ་རྗེ་མཁའ་འགྲོ་དང་ཁ་སྦྱོར་ལས་བྱུང་བའི་མན་ངག་ལྟར་ཉམས་སུ་བླང་བར་བྱའོ། །

**གསུམ་པ་ལ་གསུམ། གྲོལ་ལམ་དང༌། ཆགས་ལམ་དང༌། མཆོག་གི་སྦྱིན་སྲེག་བསྟན་པའོ། །དང་པོ་ནི།**

གཉིས་མེད་རྣལ་འབྱོར་ཡེ་ཤེས་སེམས། །རྟག་པ་ཉིད་དུ་འཛིན་པ་ནི། །ལས་རྣམས་ཀུན་ལ་བསྲུང་བ་དང༌། །གེགས་མེད་ཡིད་བཞིན་གྲུབ་པ་དང༌། །འདིར་ནི་འགར་ཡང་འགྲུབ་མ་ཡིན། །

ཞེས་པ་སྟེ། གཟུང་འཛིན་གཉིས་སུ་མེད་པའི་རྣལ་འབྱོར་པའི་ལྟེ་བར་ཡེ་ཤེས་ཀྱི་མེ་སྤར་བར་བྱས་ཏེ་རླུང་མེའི་དྲོད་ཅན་གྱིས་བྱང་སེམས་འཁོར་ལོ་བཞིར་ཕབ་སྟེ་རྟག་ཏུ་འཛིན་པ་དང༌། འདོད་པའི་དངོས་གྲུབ་ཞི་རྒྱས་ལ་སོགས་པའི་ལས་རྣམས་ཀུན་ལ་བར་ཆད་བསྲུང་ཞིང་གེགས་མེད་ཡིད་བཞིན་དུ་གྲུབ་པ་ནི་འདིར་བསྟན་པའི་གྲོལ་ལམ་འདི་ཉིད་ཀྱིས་གྲུབ་པ་མ་གཏོགས་གཞན་ཐབས་གང་གིས་ཀྱང་འགྲུབ་པ་མ་ཡིན་ནོ། །

**གཉིས་པ་ནི།**

དེ་བཞིན་ཕོ་ཉ་མོ་མཆོག་བཟང༌། །ལྷན་ཅིག་བརྩོན་པར་ལྡན་པ་ཡིས། །ཀུན་ནས་ཆགས་དགའི་ལེགས་སྦྱོར་བས། །རྣལ་འབྱོར་རྫས་ཀྱིས་རྣམ་འབྱེད་ཉིད། །

ཅེས་པ་སྟེ། དེ་བཞིན་ལས་ཀྱི་ཕྱག་རྒྱ་ཕོ་ཉ་མོ་མཆོག་གི་བྷ་གའི་དཀྱིལ་འཁོར་དུ་ཐབས་ཀྱི་རྡོ་རྗེ་དགང་གཟར་གྱི་རྣམ་པས་དང༌། བྱང་ཆུབ་ཀྱི་སེམས་བཟང་པོར་བླུགས་གཟར་གྱི་རྣམ་པས་ལྷན་ཅིག་བརྩོན་པར་ལྡན་པའི་རྣམ་འགྱུར་གྱིས་ལུས་ངག་གི་སྒོ་ཀུན་ནས་ཆགས་པའི་རྩེད་དགའི་འཁྲི་ཤིང་ལེགས་པར་བསྲུབས་པའི་སྦྱོར་བ་ལས་རྣལ་འབྱོར་རང་རྫས་ཀྱི་ཡེ་ཤེས་སྒྱུ་མ་ལྟ་བུ་གསལ་བའི་རྣམ་པར་འབྱེད་པ་ཉིད་དོ། །

**གསུམ་པ་ནི།**

བླ་མའི་མན་ངག་ལ་ཆགས་པ། །དེ་ནི་དོན་ནོ་སྦྱིན་དང་མཚུངས། །

ཞེས་པ་སྟེ། སེམས་ཀྱི་གནས་ཚུལ་རིག་ནས་བླ་མའི་མན་ངག་ལ་དགའ་ཞིང་ཆགས་པའི་བློ་དང་ལྡན་པ་དེ་ནི་མཐར་ཐུག་གི་དོན་སེམས་ཉིད་ཡིད་བཞིན་ནོར་བུ་བྱི་དོར་བྱས་ཏེ་གང་འདོད་ཀྱི་དངོས་གྲུབ་སྦྱིན་པ་དང་མཚུངས་སོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ནང་གི་སྦྱིན་སྲེག་དང་རིགས་གཅིག་དང་ལྡན་པའི་ཆོ་གའི་ལེའུ་སྟེ་ཉི་ཤུ་རྩ་བརྒྱད་པའོ།། །།

 ༈ **བཞི་པ་མཐར་ཐུག་དབང་བཞི་པའི་ལམ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་རྫོགས་རིམ་གྱི་གཞན་དོན་བསྟན་པའི་རྗེས་སུ་འདིར་རང་དོན་དབང་བཞི་པའི་ལམ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། ངོ་བོ་མདོར་བསྟན་པ། རྣམ་གཞག་རྒྱས་པར་བཤད་པ། ཕན་ཡོན་གྱིས་དོན་བསྡུ་བའོ། །དང་པོ་ནི།**

དེ་ནས་གཞན་ཡང་བསྟན་པ་ནི། །ཕོ་ཉའི་མཚན་ཉིད་ཤེས་བྱ་བ། །གང་གི་ཡང་དག་ཤེས་འགྱུར་བ། །མཁའ་འགྲོའི་དམ་ཚིག་ལ་གནས་པའོ། །

ཞེས་པ་སྟེ། དེ་ནས་གཞན་ཡང་དབང་བཞི་པའི་ལམ་བསྟན་པ་ལ་ཐོག་མར་ཡེ་ཤེས་ལས་སྐྱེས་པའི་ཕོ་ཉའི་མཚན་ཉིད་ཤེས་པར་བྱ་སྟེ། དེ་ཡང་པདྨ་ཅན་དང༌། དུང་ཅན་མ་དང༌། རི་དྭགས་ཅན་མའི་མཚན་ཉིད་གང་གིས་ཡང་དག་པར་ཤེས་པར་འགྱུར་བ་དེས་མཁའ་འགྲོའི་དམ་ཚིག་ལ་གནས་ཏེ་བསམ་གཏན་དང་ཟག་མེད་ཀྱི་སྡོམ་པ་ཤེས་པར་འགྱུར་རོ། །

**གཉིས་པ་ལ་གསུམ། སྦྱོར་བའི་དགོས་པ་དང་མཚན་ཉིད་བསྟན་པ། དངོས་གཞི་དབང་བཞི་པའི་ལམ་བཤད་པ། རྗེས་སྤྱོད་ལམ་གྱི་ཆེ་བ་བརྗོད་པའོ། །དང་པོ་ནི།**

མིང་པོ་དང་ནི་ཕ་དང་ཡང༌། །བདག་པོ་ཉིད་དུ་སྐད་ཅིག་མཐོང༌། །ལྕེ་སྦོམ་མིག་ནི་དམར་སེར་ལ། །རྩུབ་ཅིང་སྤུ་ནི་དམར་སེར་ཡིན། །

ཞེས་པ་སྟེ། རྣལ་འབྱོར་པས་སྲིང་མོར་ཤེས་པ་དང་རྣལ་འབྱོར་མས་མིང་པོར་ཤེས་པ་ནི་སྤུན་དང༌། ཡང་ན་རྣལ་འབྱོར་མས་ཕར་ཤེས་པ་དང་རྣལ་འབྱོར་པས་བུ་མོར་ཤེས་པ་ནི་ཕ་བུའི་འདུ་ཤེས་དང༌། ཡང་ན་རྣལ་འབྱོར་མས་བདག་པོ་ཉིད་དུ་ཤེས་པ་དང་རྣལ་འབྱོར་པས་ཕྱག་རྒྱ་མར་ཤེས་པའོ། །དེ་ཤེས་པའི་དགོས་པ་གང་ཞེ་ན། དེ་དག་ལ་བརྟེན་ནས་དབང་བཞི་པའི་དུས་སུ་སེམས་ཀྱི་ཆོས་ཉིད་སྐད་ཅིག་གིས་མཐོང་བར་འགྱུར་རོ། །མཚན་ཉིད་ཅི་ལྟ་བུ་ཞེ་ན། པདྨ་ཅན་ནི་ལྕེ་སྦོམ་ཞིང་མིག་ནི་དམར་སེར་དུ་ཡོད་པ་དང༌། ཡན་ལག་རྩུབ་ཅིང་སྤུ་ནི་དམར་སེར་དུ་སྣང་བའོ། །དེ་བཞིན་དུང་ཅན་མ་ནི་མདོག་ངན་ཞིང་ཡན་ལག་རྩུབ་པའོ། །རི་དྭགས་ཅན་ནི་བལྟ་སྟངས་རི་དྭགས་དང་འདྲ་བའོ། །

**གཉིས་པ་ལ་བཞི། དགའ་བ་སྟོང་པ། མཆོག་དགའ་ཤིན་དུ་སྟོང་པ། ལྷན་སྐྱེས་སྟོང་པ་ཆེན་པོ། འོད་གསལ་ཐམས་ཅད་སྟོང་པར་བཤད་པའོ། །དང་པོ་ནི།**

ཐུན་མོང་དངོས་གྲུབ་ཐམས་ཅད་དང༌། །བཟླས་དང་བརྟུལ་ཞུགས་ལ་རྟག་དགའ། །དྲན་པ་དང་ནི་ཡང་དག་ལྡན། །ཕོ་ཉ་མོ་སོགས་གོ་འཕང་བཅས། །མཁའ་འགྲོ་མ་མཆོག་ཉི་ཤུ་བཞི། །སྤྱོད་དང་གྲོལ་བའི་འབྲས་རབ་སྟེར། །

ཞེས་པ་སྟེ། སྟོང་པ་ཉིད་ལ་སེམས་ཟིན་པ་ནི་ཐུན་མོང་དང་མཆོག་གི་དངོས་གྲུབ་ཐམས་ཅད་ཀྱི་རྒྱུར་གྱུར་པ་དང༌། །བཟླས་པ་ནི་སྲོག་ཨ་བ་དྷཱུ་ཏཱིར་ཆུད་པ་དང༌། བརྟུལ་ཞུགས་ནི་སྣ་ཚོགས་པའི་དུས་སུ་དགའ་བ་སྟོང་པ་ཉིད་དུ་རྟོགས་པ་དང༌། དེ་ལ་རྟག་ཏུ་དགའ་བ་དང་རྒྱུན་མི་ཆད་པའི་དྲན་པ་དང་ལྡན་པ་དང༌། ཕོ་ཉ་མོ་སྟེ་ལྷ་མོ་བཅུ་གཉིས་ནི་མཆོག་གི་གོ་འཕང་ལ་གནས་པ་དང༌། མཁའ་འགྲོ་མ་མཆོག་ནི་ཡུལ་ཉི་ཤུ་རྩ་བཞི་ན་གནས་པ་རྣམས་ཀྱིས་སྤྱོད་པ་ལས་ཀྱིས་དངོས་གྲུབ་དང༌། གྲོལ་བ་མཆོག་གི་དངོས་གྲུབ་ཀྱི་འབྲས་བུ་རབ་ཏུ་སྟེར་བར་བྱེད་དོ། །

**གཉིས་པ་ནི།**

རྩ་བའི་སྔགས་ནི་རྟག་ཏུ་བཟླས། །འདོད་པའི་དོན་ཀུན་སྒྲུབ་བྱེད་པ། །བདུད་ཀུན་རབ་ཏུ་ཞི་བར་བྱེད། །རྒྱུ་དང་མི་རྒྱུའི་འཇིག་རྟེན་གསུམ། །རྣལ་འབྱོར་རོལ་པའི་འབྲས་རབ་སྟེར། །གསང་སྔགས་འདི་ལས་བྱུང་བ་ཡིན། །

ཞེས་པ་སྟེ། རྩ་སྔགས་རྟག་ཏུ་བཟླས་པ་ནི་སྲོག་རྩོལ་ལམ་དུ་ཆུད་པ་དང༌། འདོད་པའི་དངོས་གྲུབ་གསུམ་སྒྲུབ་པར་བྱེད་པ་དང༌། ཉོན་མོངས་དང་རྣམ་རྟོག་གི་བདུད་ཀུན་རབ་ཏུ་ཞི་བར་བྱེད་པ་དང༌། རྒྱུ་དང་མི་རྒྱུ་བའི་སྣོད་བཅུད་ཀྱིས་བསྡུས་པའི་འཇིག་རྟེན་གསུམ་པོ་ཐམས་ཅད་མཆོག་དགའ་བདེ་བའི་རང་བཞིན་དུ་རྣལ་འབྱོར་པས་ཤིན་ཏུ་སྟོང་པའི་རོལ་པར་རྟོགས་པའི་འབྲས་བུ་རབ་ཏུ་སྟེར་བར་བྱེད་དོ། །དེ་གང་ལས་འབྱུང་སྙམ་ན། གསང་སྔགས་འདི་ལས་བྱུང་བ་ཡིན་ཏེ་མཆོག་དགའ་ཤིན་ཏུ་སྟོང་པ་འདིས་སྣང་སྲིད་བདེ་བའི་རང་བཞིན་དུ་ཤེས་པ་ཡིན་ནོ། །

**གསུམ་པ་ནི།**

སྔགས་དང་ཕྱག་རྒྱ་ཡང་དག་ལྡན། །སྒྲུབ་པ་པོ་ནི་དངོས་གྲུབ་བརྩོན། །ཕྱག་རྒྱ་དང་བྲལ་གསང་སྔགས་ཏེ། །ལུས་ཅན་རྣམས་ལ་འགྲུབ་མི་འགྱུར། །

ཞེས་པ་སྟེ། བཟླས་པའི་སྔགས་ཀྱིས་སྲོག་མལ་དུ་ཆུད་པ་དང༌། ཕྱག་རྒྱ་ཆེན་པོས་ཡིད་བདེ་བ་ཉིད་དང་ལྡན་པ་དང༌། སྒྲུབ་པ་པོ་ནི་ཡིད་བདེ་ལྷན་ཅིག་སྐྱེས་པའི་དངོས་གྲུབ་ལ་བརྩོན་པ་དང༌། སེམས་སྟོང་པ་ཉིད་ཀྱི་ཕྱག་རྒྱ་དང་བྲལ་ན་གསང་སྔགས་ཀྱིས་སྲོག་མལ་དུ་ཆུད་ཀྱང་ལུས་ཅན་རྣམས་ལ་ཕྱག་རྒྱ་ཆེན་པོ་བསམ་གྱིས་མི་ཁྱབ་པའི་བྱིན་རླབས་ཞུགས་ཏེ་འགྲུབ་པར་མི་འགྱུར་རོ། །སྟོང་པ་ཆེན་པོར་རྟོགས་པའི་རྟགས་ཇི་ལྟ་བུ་ཞེ་ན། ཇི་སྲིད་དྲོ་བ་སྟེ་དྲོད་ཀྱི་ཡེ་ཤེས་བསྐྱེད་པར་བྱ་བ་དག་དེ་སྲིད་དུ་སྟོང་པ་ཆེན་པོས་རྒྱས་གདབ་པར་བྱའོ། །

**བཞི་པ་ནི།**

མངོན་པར་བརྩོན་ནས་རྟོགས་པར་བྱ། །འདོད་པའི་དོན་ཀུན་སྒྲུབ་བྱེད་ཡིན། །

ཞེས་པ་སྟེ། སེམས་ཉིད་འོད་གསལ་བའི་རང་བཞིན་སྟོང་པ་ཉིད་ཀྱི་དོན་ལ་མངོན་པར་བརྩོན་ནས་ཤེས་བྱ་ཡུལ་གྱི་རྣམ་པ་མ་ལུས་པ་ཐམས་ཅད་སྟོང་ཉིད་དུ་རྟོགས་པ་དང༌། རྒྱུ་དེས་ཟག་བཅས་ཟག་པ་མེད་ཆོས་ཀྱིས་བསྡུས་པའི་ལས་དང་མཆོག་གི་དངོས་གྲུབ་སྟེ་འདོད་པའི་དོན་ཀུན་རབ་ཏུ་སྒྲུབ་པར་བྱེད་པ་ཡིན་ནོ། །

**གསུམ་པ་རྗེས་སྤྱོད་ལམ་གྱི་ཆེ་བ་བརྗོད་པ་ལ་གཉིས། རྣལ་འབྱོར་ཅན་ལ་མི་སྨོད་པ་དང༌། ལམ་གཞན་ལ་མི་འཇུག་པར་བསྟན་པའོ། །དང་པོ་ནི།**

རྣལ་འབྱོར་ཆེ་ལ་གང་ཞིག་སྡང༌། །ཁྱི་ཡི་སྐྱེ་གནས་བརྒྱར་སྐྱེས་ཏེ། །སྨེ་ཤ་ཅན་དུ་སྐྱེ་བར་འགྱུར། །

ཞེས་པ་སྟེ། དེ་ལྟ་བུའི་རྣལ་འབྱོར་ཆེ་ལ་གང་ཞིག་གིས་ཁོང་ནས་འཁྲུགས་ཏེ་སྡང་བའི་སེམས་ཀྱིས་སྨོད་པར་བྱེད་ན། འདི་ལས་འཕོས་མ་ཐག་ཏུ་ཁྱི་ཡི་སྐྱེ་བ་ལན་བརྒྱར་སྐྱེས་ནས། སླར་མིའི་དངོས་པོ་ཐོབ་ཀྱང་སྨེ་ཤ་ཅན་ཏེ་རིགས་ངན་གཤན་པའི་ལུས་སུ་སྐྱེ་བར་འགྱུར་རོ། །

**གཉིས་པ་ལ་གཉིས། དཔེ་བསྟན་པ་དང༌། དོན་བཤད་པའོ། །དང་པོ་ནི།**

དཔེར་ན་ལ་ལ་མར་འདོད་པས། །འབད་པས་ཆུ་ནི་བསྲུབས་གྱུར་ཀྱང༌། །མར་སར་འབྱུང་བར་མི་འགྱུར་གྱི། །ལུས་ཉོན་མོངས་པ་ཁོ་ནར་ཟད། །

ཅེས་པ་སྟེ། མཚན་མ་མེད་པའི་དོན་ལ་མི་བརྩོན་པར་མཚན་བཅས་ལ་འཇུག་པ་དག་ནི་དཔེར་ན་རྨོངས་པ་ལ་ལ་མར་འདོད་པས་འོ་མ་ལ་མི་བརྟེན་པར་འབད་པས་ཆུ་ནི་ཇི་ལྟར་བསྲུབས་ཀྱང་མར་གྱི་དངོས་པོ་འབྱུང་བར་མི་འགྱུར་གྱི། ཇི་ལྟར་འབད་པར་བྱས་ཀྱང་ལུས་ཉོན་མོངས་པ་ཁོ་ནར་ཟད་ཀྱི་སྙིང་པོ་ཅི་ཡང་མེད་དོ། །

**གཉིས་པ་ནི།**

འཛིན་ཅིང་མཆོད་པར་བྱེད་པ་ནི། །འཚོ་བའི་ཐབས་ཀྱི་རྒྱུར་གྱུར་པའི། །རྣལ་འབྱོར་གཞན་ལ་བརྟེན་པ་ནི། །གཞན་དུ་དེ་བཞིན་དོན་མེད་འགྱུར། །

ཞེས་པ་སྟེ། བཅོས་མའི་ལྷར་འཛིན་ཅིང་ཕྱིའི་མཆོད་པར་བྱེད་པ་རྣམས་ནི། གནས་སྐབས་ལུས་འཚོ་བའི་ཐབས་ཀྱི་རྒྱུར་གྱུར་པ་དང༌། ཕྱི་མ་ལྷ་དང་མིར་སྐྱེ་བའི་རྒྱུ་བཅོས་མའི་རྣལ་འབྱོར་གྱི་ལམ་གཞན་ལ་བརྟེན་པ་རྣམས་ནི་མཆོག་གི་འབྲས་བུ་མི་འབྱུང་སྟེ་ཆུ་བསྲུབས་པའི་མར་བཞིན་དུ་དོན་ནམ་དགོས་པ་མེད་པར་འགྱུར་ཏེ། ཅི་ཕྱིར་ཞེ་ན། སྟོང་ཉིད་མངོན་སུམ་དུ་རྟོགས་པའི་ལམ་ལ་མ་བརྟེན་པའི་ཕྱིར་རོ། །

**གསུམ་པ་ཕན་ཡོན་གྱིས་དོན་བསྡུ་བ་ནི།**

རྣལ་འབྱོར་ཆེ་མཆོག་དཔའ་བོ་ཆེ། ཡུལ་ཕྱོགས་གང་ན་གནས་གྱུར་པ། །རིགས་ངན་ཀླ་ཀློ་ཡིན་ན་ཡང༌། །ཡུལ་དེ་ཡོངས་སུ་རྟག་པ་སྟེ། །སེམས་ཅན་ཡོངས་སུ་བཟུང་བའི་རྒྱུར། །དེ་རུ་ང་ནི་རྟག་པར་གནས། །

ཞེས་པ་སྟེ། ཕྱག་རྒྱའི་ལམ་ལ་བརྟེན་ནས་ལུས་བདེ་བའི་དགའ་བ་དང་མཆོག་དགའ་སྐྱེས་ནས་ཡིད་བདེ་ལྷན་ཅིག་སྐྱེས་དགའི་ཡེ་ཤེས་ཀྱི་ངོ་བོ་འོད་གསལ་བའི་རང་བཞིན་དུ་མཐོང་བའི་རྣལ་འབྱོར་ཆེ་མཆོག་གི་བདག་ཉིད་དཔའ་བོ་ཆེན་པོ་དེ་ཉིད། ཡུལ་ཕྱོགས་གང་དུ་གནས་པར་གྱུར་ཀྱང་ཆོས་དབྱིངས་རྡོ་རྗེ་གདན་དུ་གནས་པ་དང༌། དེ་ནི་རིགས་གཟུགས་ངན་པ་དང་མཐའ་འཁོབ་ཀླ་ཀློའི་རིགས་སུ་སྐྱེས་པ་ཞིག་ཡིན་ན་ཡང་སངས་རྒྱས་སྤྲུལ་པའི་སྐུ་ཡིན་པ་དང༌། དེ་གང་དུ་གནས་པའི་ཡུལ་དེར་སེམས་ཅན་ཡོངས་སུ་བཟུང་བའི་རྒྱུར་གྱུར་པའི་ཕྱིར། གནས་དེར་སངས་རྒྱས་ང་ནི་རྟག་པ་རྒྱུན་གྱི་འཁོར་ལོར་རྒྱུན་མི་ཆད་པར་གནས་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཕོ་ཉའི་མཚན་ཉིད་དང་ནུས་པའི་གནས་སྐབས་ཀྱི་ཆོ་གའི་ལེའུ་སྟེ་ཉི་ཤུ་རྩ་དགུ་པའོ།། །།

 ༈ **བཞི་པ་ལེའུ་སུམ་ཅུ་པ་ནས་ལྔ་བཅུའི་བར་གྱིས་འཁོར་ལོའི་རྣམ་གཞག་ཤིན་ཏུ་རྒྱས་པར་བཤད་པ་ལ་གཉིས། ལེའུ་སུམ་ཅུ་པ་ནས་བཞི་བཅུའི་བར་གྱིས་རྒྱུ་དང་མི་རྒྱུའི་འཁོར་ལོ་བསྟན། ལེའུ་བཞི་བཅུ་རྩ་གཅིག་ནས་ལྔ་བཅུའི་བར་གྱིས་སྔགས་ཀྱི་འཁོར་ལོ་བསྟན་པའོ། །དང་པོ་ལ་བཞི། ལེའུ་སུམ་ཅུ་པས་བསྲུང་བའི་འཁོར་ལོ་བསྟན། ལེའུ་སུམ་ཅུ་རྩ་གཅིག་ནས་རྩ་གསུམ་པའི་བར་གྱིས་བཟའ་བའི་དམ་ཚིག་བསྟན། ལེའུ་སུམ་ཅུ་རྩ་བཞི་ནས་རྩ་བདུན་པའི་བར་གྱིས་ཕྱག་རྒྱའི་དམ་ཚིག་བསྟན། ལེའུ་སུམ་ཅུ་རྩ་བརྒྱད་པ་ནས་བཞི་བཅུའི་བར་གྱིས་ཉེ་རྒྱུའི་སྤྱོད་པ་བསྟན་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་རྫོགས་པའི་རིམ་པ་བསྟན་པའི་རྗེས་སུ་འདིར་བསྐྱེད་པའི་རིམ་པའི་བསྲུང་བའི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང་མངོན་རྟོགས་ཀྱི་འབྲེལ་ནི་གོང་དུ་ལེའུ་གཉིས་པར་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། དགོས་པ་མདོར་བསྟན་པ། མན་ངག་རྒྱས་པར་བཤད་པ། དེའི་དོན་བསྡུ་བའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །ཤིན་ཏུ་རྙེད་དཀའི་དགོས་པ་སྟེ། །གང་གིས་ཤེས་པ་ཙམ་གྱིས་ནི། །མྱུར་དུ་དངོས་གྲུབ་སྒྲུབ་བྱེད་པའོ། །

ཞེས་པ་སྟེ། རྫོགས་པའི་རིམ་པ་བཤད་པ་དེ་ནས་གཞན་ཡང་བསྐྱེད་རིམ་གྱི་བསྲུང་བའི་འཁོར་ལོ་བཤད་པ་ལ། མན་ངག་ཤིན་ཏུ་རྙེད་པར་དཀའ་བའི་གནོད་མཛེས་ཀྱི་ཡི་གེ་བཏུ་བའི་དགོས་པ་བསྟན་པ་སྟེ། དེ་ཡང་གང་གིས་བཏུ་བའི་འཁྲུལ་འཁོར་གྱི་མན་ངག་ཤེས་པ་ཙམ་གྱིས་བསྲུང་བར་བྱས་ཏེ་བར་ཆད་མེད་པར་མྱུར་དུ་དངོས་གྲུབ་ལེན་པའི་འཁོར་ལོ་སྒྲུབ་པར་བྱེད་པའི་ཆེད་དུའོ། །

**གཉིས་པ་ལ་བཞི། ཡི་གེ་བཏུ་བའི་གནས་བསྟན་པ། བཏུ་གཞི་རྫ་རྔའི་འཁོར་ལོ་དགོད་པ། བཏུ་བའི་ཐབས་ཀྱི་མན་ངག་བསྟན་པ། བཏུ་བའི་ཆོ་ག་སོ་སོར་བཤད་པའོ། །དང་པོ་ནི།**

ས་ཡི་ཆ་ནི་མཉམ་ཡིད་འོང༌། །ཙནྡན་གྱིས་ནི་ཉེ་བར་བྱུག །དྲི་བཟང་དྲི་ལྡན་ས་ལ་ནི། །མེ་ཏོག་སིལ་མ་གཅལ་བཀྲམ་ཞིང༌། །མར་མེའི་ཕྲེང་བ་ཚར་དུ་དངར། །སྤོས་ཀྱི་དྲི་ཡིས་ཉམས་དགའ་བར། །བདག་གིས་ཐམས་ཅད་བྱས་ནས་ནི། །ཕྱོགས་བཅིང་བ་ནི་བྱས་ནས་སུ། །

ཞེས་པ་སྟེ། སའི་ཆ་ནི་མཉམ་ཞིང་ཡིད་དུ་འོང་བ་ལ་ཙནྡན་དང་ག་བུར་སོགས་ཀྱིས་ཉེ་བར་བྱུག་པ་དང༌། དྲི་བཟང་གི་དྲི་དང་ལྡན་པའི་ས་ལ་མེ་ཏོག་སིལ་མ་གཅལ་དུ་བཀྲམ་ཞིང༌། མར་མེའི་ཕྲེང་བ་ཚར་དུ་དངར་བས་མཛེས་པ་དང༌། བདུག་སྤོས་ཀྱི་དྲི་ཡིས་ཉམས་དགའ་བར་བྱས་ཏེ། དེའི་ཤར་གྱི་ཆར་བདག་ཉིད་ཕྱག་རྒྱ་ལྔའི་རྒྱན་དང་ཤེས་རབ་ཀྱི་ཡན་ལག་མ་དང་བཅས་རྡོ་རྗེ་ཧཱུཾ་མཛད་དུ་བསྐྱེད་པའི་བྱ་བ་ཐམས་ཅད་བྱས་ཤིང༌། ཁྲོ་བོ་བཅུས་ཕྱོགས་བཅུའི་ཕྱོགས་སྐྱོང་གི་གདོན་བཅིང་བར་བྱས་ནས་ཕུར་བུས་བཏབ་སྟེ་རྭ་བ་དྲྭ་བ་མེ་འོད་ཀྱི་བར་དུ་བསྲུང་བའི་འཁོར་ལོ་བྱའོ། །

**གཉིས་པ་ནི།**

དེ་ནས་རྫ་རྔ་བཅིང་བྱ་སྟེ། །རིམ་པ་དགུ་པས་ཡོངས་སུ་ཟླུམ། །ཡི་གེའི་ཕྱི་མོ་མཉམ་བྲིས་ལ། །ཤིན་ཏུ་མཉམ་གཞག་དགོད་པར་བྱ། །

ཞེས་པ་སྟེ། དེ་ནས་འཁོར་ལོ་བྲིས་གཞི་རྫ་རྔ་དངོས་རྙེད་ན་དང་མ་རྙེད་ན་ས་ལ་རྫ་རྔའི་དབྱིབས་བྲིས་ཏེ་ཟླུམ་པོར་བཅིང་བར་བྱ་བ་དང༌། རེའུ་མིག་བཞི་བཅུ་རྩ་དགུ་རྫ་རྔའི་ཁ་དང་ཆ་མཉམ་པར་ཡོངས་སུ་བསྐོར་བར་བྱས་ཏེ། རྫ་རྔའི་མདུན་ཕྱོགས་ནས་བརྩམས་ཡི་གེའི་ཕྱི་མོ་རིམ་པ་བཞིན་དུ་རེའུ་མིག་དང་མཉམ་པར་བྲིས་ཏེ་རྣལ་འབྱོར་ཤིན་ཏུ་མཉམ་པར་གཞག་པའི་བསམ་གཏན་དང་ལྡན་པས་དགོད་པར་བྱའོ། །

**གསུམ་པ་ནི།**

དེར་གནས་པ་ལས་དཔའ་བོ་ནི། །འདོད་པའི་དོན་ཀུན་སྒྲུབ་བྱེད་བཏུ། །ལུགས་སུ་འབྱུང་དང་བཟློག་པ་ཡིས། །དབྱངས་དང་ཡི་གེ་སྒྲུབ་པ་པོས། །གྲངས་དེ་དག་གི་ནང་ཆུད་པར། །དགོད་པ་ཐུབ་པས་བྱས་ནས་ནི། །

ཞེས་པ་སྟེ། དེར་ཡི་གེའི་ཕྱི་མོ་དབྱངས་དང་གསལ་བྱེད་གཉིས་སུ་གནས་པ་ལས། དཔའ་བོ་ཞལ་བཞི་པའི་སྔགས་ནི་འདོད་པའི་དངོས་གྲུབ་ཀྱི་དོན་ཀུན་སྒྲུབ་བྱེད་དུ་བཏུ་བར་བྱ་སྟེ། བཏུ་ཚུལ་ལུགས་སུ་འབྱུང་བ་ཨ་ནས་བརྩམས་པ་དང༌། ལུགས་ལས་བཟློག་པ་ཧ་ནས་བརྩམས་ཏེ་དབྱངས་དང་གསལ་བྱེད་ཀྱི་ཡི་གེ་བཏུ་བའི་གཞི་འཁོར་ལོ་ལ་སྒྲུབ་པ་པོས་རེའུ་མིག་གི་གྲངས་དང་མཉམ་པར་དེ་དག་གི་ནང་དུ་ཡི་གེ་ཆུད་པར་དགོད་པ་ལས་ཐུབ་པའི་དབང་ཕྱུག་རྣལ་འབྱོར་པས་བཏུ་བར་བྱའོ། །

**བཞི་པ་ལ་རྐང་པ་བཞི་ལས། དང་པོ་ནི།**

རེའུ་མིག་སུམ་ཅུ་གཉིས་པ་བླང༌། །ལྔ་པ་ཡི་ནི་ཁྱད་པར་བྱ། །བརྒྱ་བྱེད་ཕྱེད་པ་ཡང་དག་བླང༌། །ཉི་ཤུ་རྩ་བཞི་པ་ཡིས་ཕྱེ། །རེའུ་མིག་སུམ་ཅུ་དྲུག་པ་བླང༌། །གསུམ་པ་ཡི་ནི་ཁྱད་པར་ཕྱེ། །དེ་ནས་སུམ་ཅུ་གཉིས་པ་བླང༌། །ལྔ་པ་ཡི་ནི་ཁྱད་པར་བྱ། །དེ་ནས་ཉི་ཤུ་ལྔ་པ་བཟུང༌། །ཉི་ཤུ་བཞི་པ་དག་དང་སྦྱར། །སུམ་ཅུ་གསུམ་པ་ཡང་དག་བླང༌། །རེའུ་མིག་བཅོ་ལྔ་པ་ཡིས་ལྡན། །ལྔ་པ་དག་དང་ཡང་དག་བཅས། །མཛེས་པའི་མཆོག་ནི་ཡིན་པར་འདོད། །དང་པོའི་ཚིག་ཏུ་བརྗོད་པར་བྱ། །

ཞེས་པ་སྟེ། རེའུ་མིག་བཞི་བཅུ་རྩ་དགུ་ཡོད་པ་ལས། ཐོག་མར་རེའུ་མིག་སུམ་ཅུ་རྩ་གཉིས་པ་ལས་གནས་པའི་ཡི་གེ་ས་ཉིད་ཟུར་དུ་བླང་བར་བྱ་བ་དང༌། དེ་ལ་རེའུ་མིག་ལྔ་པའི་ཡི་གེ་ཨུ་དང་སྦྱར་བའི་ཁྱད་པར་བྱ་བ་དང༌། བརྒྱ་ཡི་ཕྱེད་པ་རེའུ་མིག་ཉི་ཤུ་རྩ་ལྔ་པའི་ཡི་གེ་མ་ཉིད་བླང་བ་དང༌། རེའུ་མིག་ཉི་ཤུ་རྩ་བཞི་པའི་ཡི་གེ་བྷ་ནི་ཕྱེ་བ་དང༌། རེའུ་མིག་སུམ་ཅུ་རྩ་དྲུག་པ་ན་ནི་བླང་བ་དང༌། དེ་ལ་རེའུ་མིག་གསུམ་པའི་ཨི་དང་སྦྱར་བའི་ཁྱད་པར་བྱ་བ་དང༌། དེ་ནས་སུམ་ཅུ་རྩ་གཉིས་པའི་ས་བླང་བ་དང༌། དེ་ལ་ལྔ་པ་ཨུ་ཡིག་ཕྱེ་བས་ཁྱད་པར་བྱ་བ་དང༌། དེ་ནས་ཉི་ཤུ་རྩ་ལྔ་པའི་མ་བཟུང་བ་དང༌། དེ་ལ་ཉི་ཤུ་རྩ་བཞི་པའི་བྷ་དང་ལྡན་པར་སྦྱར་བ་དང༌། དེ་ནས་སུམ་ཅུ་རྩ་གསུམ་པའི་ཧ་བླང་བ་དང༌། དེ་ལ་བཅོ་ལྔ་པ་ཨཾ་སྦྱར་བ་དང༌། དེ་ལ་སླར་ཡང་ཨུ་ཡིས་བརྒྱན་པ་དང་བཅས་པས་མཛེས་པའི་མཆོག་ནི་ཡིན་པར་བཞེད་དོ། །དེས་རྐང་པ་དང་པོ་བཏུ་བའི་ཚིག་ཏུ་བརྗོད་པར་བྱའོ། །

**གཉིས་པ་ནི།**

རེ་མིག་བཅུ་དགུ་པ་བཟུང་བྱ། །མེ་ཡི་བུ་དང་ཡང་དག་ལྡན། །རེའུ་མིག་གསུམ་པས་ཕྱེ་བའོ། །ཡ་ཚོགས་བརྒྱད་པའི་ས་བོན་ལ། །རེ་མིག་སུམ་ཅུ་དྲུག་པ་དང༌། །ཡང་དག་ལྡན་པའི་ཡི་གེར་གྱུར། །སླར་ཡང་ཚིག་ནི་དེ་དག་ཉིད། །འདོད་པའི་དོན་ཀུན་སྒྲུབ་བྱེད་ཡིན། །དེ་ནས་རང་བྱུང་བླངས་ནས་ནི། །རེ་མིག་ལས་ནི་ལྔ་པ་སྦྱར། །སྤྱི་བོར་ནཱ་ད་ཐིག་ལེ་སྦྱར། །དོན་ཀུན་སྒྲུབ་ཅེས་བྱ་བ་ཡིན། །ཚིག་ནི་གཉིས་པ་ཡིན་པར་བཤད། །

ཅེས་པ་སྟེ། དེ་ནས་རེ་མིག་བཅུ་དགུ་པ་ག་ནི་བཟུང་བ་དང༌། དེ་ལ་མེ་ཡི་བུ་ནི་ར་སྟེ་དེ་དང་ལྡན་པར་བྱ་བ་དང༌། དེ་ལ་སླར་ཡང་རེ་མིག་གསུམ་པ་ཨི་སྟེ་དེས་ཕྱེ་བའོ། །ཡ་ཚོགས་བརྒྱད་པའི་ས་བོན་ནི་ཧ་དང༌། དེ་ལ་སུམ་ཅུ་རྩ་དྲུག་པ་ན་དང་ལྡན་པའི་ཡི་གེར་གྱུར་པ་དང༌། སླར་ཡང་ཚིག་ནི་དེ་དག་ཉིད་ལན་གཉིས་སུ་བརྗོད་པས་འདོད་པའི་དོན་ཀུན་སྒྲུབ་པར་བྱེད་པ་དང༌། དེ་ནས་རང་བྱུང་གི་ཡི་གེ་ཧ་བླངས་ནས་དེ་ལ་ལྔ་པ་ཨ་ཡིག་སྦྱར་བ་དང༌། དེའི་སྤྱི་བོར་ནཱ་ད་ཐིག་ལེ་སྦྱར་བས་འདོད་པའི་དོན་ཀུན་སྒྲུབ་བྱེད་ཀྱི་ཚིག་རྐང་གཉིས་པ་བཏུ་བར་བཤད་དོ། །

**གསུམ་པ་ནི།**

རེ་མིག་བཅུ་དགུ་པ་ཉིད་ལ། །ཉི་ཤུ་རྩ་བདུན་པ་ཡིས་ཕྱེ། །གསུམ་པ་དག་དང་ཡང་དག་ལྡན། །སུམ་ཅུ་གསུམ་པ་ལེགས་བླངས་ཏེ། །རེ་མིག་གི་ནི་གཉིས་པ་སྦྱར། །ཉི་ཤུ་པ་དང་ཡང་དག་ལྡན། །མཛེས་པའི་མཆོག་ནི་ཡིན་པར་འདོད། །དེ་བཞིན་ཉི་ཤུ་གཅིག་པ་ཉིད། །དེ་བཞིན་ཉི་ཤུ་དྲུག་པ་ཡིན། །ལན་གཉིས་བཟླས་པའི་ཚིག་ཏུ་ནི། །ཤིན་ཏུ་མཉམ་པར་བཞག་སྟེ་བཏུ། །དེ་ནས་གོ་རིམ་བཟློག་པས་བཟུང༌། །རེ་མིག་ལས་ནི་དང་པོ་ཉིད། །བཞི་པའི་མཐའ་དང་ཡང་དག་ལྡན། །དེ་བཞིན་བཅོ་ལྔ་པ་དང་བཅས། །ཆོས་དོན་འདོད་དང་ཐར་པ་ཡི། །ཚིག་ནི་གསུམ་པ་ཡིན་པར་བཤད། །

ཅེས་པ་སྟེ། དེ་ནས་རེ་མིག་བཅུ་དགུ་པ་ཉིད་ལ་ཉི་ཤུ་རྩ་བདུན་པ་ར་སྦྱར་བས་ཁྱད་པར་ཕྱེ་བ་དང༌། དེ་ལ་གསུམ་པའི་ཨི་དང་ལྡན་པ་དང༌། དེ་ནས་སུམ་ཅུ་རྩ་གསུམ་པ་ཧ་བླངས་པ་དང༌། དེ་ལ་གཉིས་པ་ཨཱ་སྦྱར་བ་དང༌། སླར་ཡང་ཉི་ཤུ་པ་ན་དང་ལྡན་པ་ནི་མཛེས་པའི་མཆོག་དང་ལྡན་པར་བཞེད་དོ། །དེ་བཞིན་རེ་མིག་ཉི་ཤུ་རྩ་གཅིག་པ་པ་དང་རྩ་དྲུག་པ་ཡ་དང༌། དེ་དག་ལན་གཉིས་སུ་བཟླས་པའི་ཚིག་ནི་ཤིན་ཏུ་མཉམ་པར་གཞག་པས་བཏུ་བ་དང༌། དེ་ནས་གོ་རིམ་བཟློག་སྟེ་བཟུང་བ་སྟེ། རེ་མིག་དང་པོ་ནི་ཧ་དང་དེ་ལ་བཞི་པའི་མཐའ་ནི་ཨུ་ཡིན་པས་དེ་དང་ལྡན་པ་དང༌། དེ་བཞིན་བཅོ་ལྔ་པ་ཨཾ་དང་བཅས་པ་ནི་ཆོས་དོན་འདོད་དང་ཐར་པ་སྒྲུབ་བྱེད་ཀྱི་སྔགས་ཚིག་བཏུ་བ་ནི་རྐང་པ་གསུམ་པ་ཡིན་པར་བཤད་དོ། །

**བཞི་པ་ནི།**

རེ་མིག་གཉིས་པའི་ས་བོན་དང༌། །རེ་མིག་སུམ་ཅུ་དྲུག་པ་ཉིད། །དེ་བཞིན་ཉི་ཤུ་དྲུག་པ་ཡང༌། །སུམ་ཅུ་གསུམ་པ་ཡང་དག་བླང༌། །རེ་མིག་བཅུ་གསུམ་པ་ཡི་ལྡན། །རེ་མིག་ལས་ནི་བཅུ་པ་ཉིད། །གོ་རིམ་བཟློག་པས་སྒྲུབ་པོས་བླང༌། །རེ་མིག་ལས་ནི་བཅུ་དགུ་པ། །རེ་མིག་ཉི་ཤུ་རྩ་གསུམ་ལ། །རེ་མིག་གཉིས་པ་ཡང་དག་ལྡན། །སྟེང་དུ་ཐིག་ལེས་རྣམ་པར་བརྒྱན། །དེ་ནས་ས་བདག་བཟུང་བྱས་ལ། །བརྒྱད་པ་ཡང་ནི་དེ་བཞིན་ཏེ། །མི་ཡི་བུ་ཡིས་ཁྱད་པར་ཕྱེ། །ཡི་གེ་ཧཱུཾ་ནི་མཐའ་རུ་སྦྱར། །འདི་ནི་ཁམས་གསུམ་རྒྱལ་ཞེས་བྱའི། །སྔགས་ཚིག་བཞི་ཡིས་རྣམ་བརྒྱན་པའི། །ཨོཾ་ནི་ཀུན་ལ་གསལ་བྱེད་ཡིན། །ཧཱུཾ་དང་ཕཊ་ནི་མཐའ་རུ་སྦྱར། །

ཞེས་པ་སྟེ། རེ་མིག་གཉིས་པའི་ས་བོན་དབྱངས་གཉིས་པ་ཨཱ་དང༌། རེ་མིག་སུམ་ཅུ་རྩ་དྲུག་པ་ན་དང༌། དེ་བཞིན་ཉི་ཤུ་རྩ་དྲུག་པ་ཡ་དང༌། སུམ་ཅུ་རྩ་གསུམ་པ་ཧ་དང༌། དེ་ལ་རེ་མིག་བཅུ་གསུམ་པ་ཨོ་དང་ལྡན་པར་སྦྱར་བ་དང༌། དེ་ནས་རེ་མིག་བཅུ་གཉིས་པ་གོ་བཟློག་སྟེ་བཅུ་པ་བྷ་ཉིད་དང༌། བཅུ་དགུ་པ་ག་ཉིད་བླང་བ་དང༌། རེ་མིག་ཉི་ཤུ་རྩ་གསུམ་པ་ཝ་དང་དེ་ལ་གཉིས་པ་ཨཱ་དང་ལྡན་པར་སྦྱར་བ་དང༌། སྟེང་དུ་ཐིག་ལེས་རྣམ་པར་བརྒྱན་པ་ནི་དབྱངས་རྗེས་སུ་ཞུགས་ཏེ་ན་དང་ལྡན་པ་དང༌། དེ་ནས་ས་ཡི་བདག་པོ་ནི་བ་བཟུང་བ་དང༌། བརྒྱད་པའི་ཐ་མ་ནི་ཛ་དང༌། དེ་བཞིན་མེ་ཡི་བུ་ནི་ར་སྟེ་ར་བཏགས་དང་ལྡན་པ་དང༌། ཡི་གེ་ཧཱུཾ་ནི་ཀུན་གྱི་མཐའ་རུ་སྦྱར་བ་དང༌། སྔགས་འདི་ནི་འཇིག་རྟེན་གསུམ་ལས་རྒྱལ་བའི་ཕྱིར་ཁམས་གསུམ་རྣམ་རྒྱལ་ཞེས་བྱ་བའི་སྔགས་ཚིག་རྐང་པ་བཞི་ཡིས་རྣམ་པར་བརྒྱན་པའི་རྐང་པ་ཀུན་ལ་ཨོཾ་ནི་ཐོག་མའི་གསལ་བྱེད་པ་དང༌། ཧཱུཾ་དང་ཕཊ་ནི་ཀུན་གྱི་མཐའ་རུ་སྦྱར་བར་བྱའོ།

**།གསུམ་པ་དེའི་དོན་བསྡུ་བ་ལ་གསུམ། གཞན་ལས་མི་འབྱུང་བར་བསྟན་པ། འདིར་གསུངས་པའི་དགོས་པ་བསྟན་པ། སྔགས་བཏུས་པའི་གྲུབ་དོན་བསྟན་པའོ། །དང་པོ་ནི།**

རིག་རྒྱལ་འཁོར་ལོས་བསྒྱུར་བའི་སྔགས། །འདི་ནི་མ་བྱུང་འབྱུང་མི་འགྱུར། །དེ་ཉིད་བསྡུས་པ་དཔལ་མཆོག་དང༌། །བདེ་མཆོག་རྡོ་རྗེ་འཇིགས་བྱེད་དུ། །ཁྲོ་བོ་བཞི་དང་ཡང་དག་ལྡན། །སྐད་ཅིག་གིས་ནི་སྐུ་བརྒྱད་འགྱུར། །

ཞེས་པ་སྟེ། འདི་ནི་རིག་པའི་རྒྱལ་པོ་འཁོར་ལོས་བསྒྱུར་བ་དང་དེའི་སྔགས་ནི་བསྲུང་བའི་འཁོར་ལོའི་སྔགས་དང༌། འདི་ནི་སྔོན་སངས་རྒྱས་མར་མེ་མཛད་ནས་འོད་སྲུང་གི་བར་མ་བྱུང་བ་དང༌། བྱམས་པ་ནས་མོས་པའི་བར་དུའང་འབྱུང་བར་མི་འགྱུར་བ་དང༌། རྒྱུད་ཆེན་དེ་ཉིད་བསྡུས་པ་དང༌། དཔལ་མཆོག་དང་པོ་དང༌། རྣལ་འབྱོར་བདེ་མཆོག་དང༌། རྡོ་རྗེ་འཇིགས་བྱེད་དུའང་ཁྲོ་བོ་བཞིའི་སྔགས་དང་ལྡན་པ་དང༌། སྐད་ཅིག་གིས་ལྷ་མོའི་སྐུ་ཕུར་བུ་བརྒྱད་དང་ལྡན་པའི་སྔགས་འདི་རྙེད་པ་ཙམ་གྱིས་བསྲུང་བའི་འཁོར་ལོ་གྲུབ་པར་འགྱུར་རོ། །

**གཉིས་པ་ནི།**

དེ་ཡིས་དཀྱིལ་འཁོར་བསྲུང་དོན་དུ། །གདུག་པ་ཐམས་ཅད་ཁྱད་པར་གྱིས། །འདི་ནི་རྙེད་པ་ཙམ་གྱིས་ཀྱང༌། །བརྟག་མི་དགོས་པར་འཆི་བར་འགྱུར། །འཁོར་ལོའི་སྦྱོར་བདག་ཉིད་ཀྱིས་བཟླ། །དངོས་གྲུབ་ཀུན་གྱི་འབྲས་བསྐྱེད་པའོ། །

ཞེས་པ་སྟེ། དེ་ནས་ཧཱུཾ་ལས་བྱུང་བའི་རྡོ་རྗེ་ས་གཞི། རྭ་བ་དང་གུར། སྟེང་དུ་བླ་རེ་དང་དྲྭ་བ། ཕྱི་རོལ་དུ་མེ་འོད་ཀྱི་ཕྲེང་བ་དང་བཅས་པ་གསལ་བ་དེ་ཡིས་དཀྱིལ་འཁོར་བསྲུང་བའི་དོན་དུ་བསྐྱེད་པས། དངོས་གྲུབ་ལ་བར་དུ་གཅོད་པའི་གདུག་པ་ཅན་ཐམས་ཅད་ཁྱད་པར་གྱི་སྔགས་འདི་ནི་རྙེད་པ་དང་བཟླས་པ་ཙམ་གྱིས་ཀྱང༌། བརྟག་མི་དགོས་པར་བརླག་པར་གདོན་མི་ཟ་བས་ངེས་པར་འཆི་བར་འགྱུར་བ་དང༌། བསྲུང་བའི་འཁོར་ལོ་རབ་ཏུ་སྦྱོར་བའི་ཐབས་ཀྱི་མན་ངག་འདི་སྒྲུབ་པ་པོ་བདག་ཉིད་ཀྱིས་སྔགས་བཏུ་བ་དང་བཟླ་བ་ཙམ་གྱིས་དངོས་གྲུབ་ཀྱི་འབྲས་བུ་བསྐྱེད་ནུས་པའོ། །

**གསུམ་པ་ནི།**

 ཨོཾ་སུམྦྷ་ནི་སོགས་ཀྱིས་བསྟན་ཏེ། སུམྦྷ་ནི་ལན་གཉིས་ཀྱིས་གནོད་མཛེས་རྒྱལ་པོས་བཀའ་བསྒོ་བ་དང༌། གྲྀཧྣཱ་གཉིས་ཀྱིས་ཁྲོ་བོ་བཅུས་ཕྱོགས་སྐྱོང་གི་གདོན་ཟུངས་ཤིག་པ་དང༌། གྲྀཧྣ་པ་ཡ་གཉིས་ཀྱིས་སྤྲུལ་པའི་འཁོར་གྱིས་བགེགས་ཚོགས་ཁུག་ཅིག་པ་དང༌། ཨཱ་ན་ཡ་ཧོས་རིངས་པར་ཁུག་ཅིག་པ་དང༌། དེས་ཀྱང་མ་ཁུག་ན་བྷ་ག་ཝཱ་ན་བཛྲ་སྟེ་བཅོམ་ལྡན་འདས་རྡོ་རྗེ་ཁྲོ་བོའི་བཀའ་ཡིས་ཁུག་ནས་མཐར་བྱེད་པའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྫ་རྔ་བཅིང་བའི་སྔགས་བཏུ་བའི་ཆོ་གའི་ལེའུ་སྟེ་སུམ་ཅུ་པའོ།། །།

 ༈ **གཉིས་པ་ལེའུ་སུམ་ཅུ་རྩ་གཅིག་ནས་གསུམ་པའི་བར་གྱིས་བཟའ་བའི་དམ་ཚིག་བསྟན་པ་ལ་གསུམ། ལག་པའི་མཆོད་པ་བསྟན་པའི་ལེའུ། རྫས་ཀྱི་ཁྱད་པར་བསྟན་པའི་ལེའུ། ཁ་ཟས་ཀྱི་ཆོ་ག་བསྟན་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བསྲུང་བའི་འཁོར་ལོ་བསྟན་པའི་རྗེས་སུ་འདིར་ལག་པའི་མཆོད་པ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྐྱེད་རིམ་གྱི་སྐབས་སུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། ཁྱད་གཞི་མདོར་བསྟན་པ། ཁྱད་ཆོས་རྒྱས་པར་བཤད་པའོ། །དང་པོ་ནི།**

དེ་ནས་ཤ་ཆེན་ཐམས་ཅད་ཀྱིས། །འཇིགས་བྱེད་རྡོ་རྗེ་བསྐྱེད་ཡིན་བཤད། །འདི་ནི་གདུག་པ་ཐམས་ཅད་ཀྱི། །འཇིགས་བྱེད་མི་བཟད་པར་བཤད་དོ། །

ཞེས་པ་སྟེ། བསྲུང་བའི་འཁོར་ལོ་བསྟན་པ་དེ་ནས་ཤ་ཆེན་ཐམས་ཅད་སྲེག་རྫས་སུ་བྱས་པའི་སྦྱིན་སྲེག་གིས། ལས་ཉོན་བསྲེགས་པས་ན་འཇིགས་བྱེད་དང༌། རྡོ་རྗེ་རིགས་ཀྱི་མངོན་སྤྱོད་ཡིན་པས་ན་རྡོ་རྗེ་བསྐྱེད་པའི་ཆོ་ག་ཡིན་པ་དང༌། འདིས་ནི་མ་རུངས་གདུག་པ་ཐམས་ཅད་འཇིགས་པར་བྱེད་པས་ན་མངོན་སྤྱོད་མི་བཟད་པའི་ལས་སུ་བཤད་དོ། །

**གཉིས་པ་ལ་གསུམ། སྦྱོར་བའི་ཁྱད་པ། དངོས་གཞི་ལག་པའི་མཆོད་པ། རྗེས་ཀྱི་བྱ་བ་བསྟན་པའོ། །དང་པོ་ལ་ལྔ། རྫས་ཀྱི་ཁྱད་པར། སྣོད་ཀྱི་ཁྱད་པར། སྒོམ་པའི་ཁྱད་པར། བརྡའི་ཁྱད་པར། དམིགས་བསལ་གྱི་ཁྱད་པར་བསྟན་པའོ། །དང་པོ་ནི།**

འདི་ལྟར་ཁྱི་དང་ཕག་གི་ཤ། །ཟངས་ཀྱི་གཙུག་ཕུད་ཅན་དེ་བཞིན། །བཟའ་དང་སྦྱིན་སྲེག་གཏོར་མ་ཡི། །བྱ་བ་རྣམ་དཔྱོད་མེད་པར་བྱ། །མ་ལུས་ལུས་པ་མེད་འགྲུབ་ཅིང༌། །རྒྱལ་སྲིད་ཐམས་ཅད་རབ་འགྲུབ་འགྱུར། །

ཞེས་པ་སྟེ། འདི་ལྟར་ཞེ་སྡང་འཇོམས་པ་ཁྱིའི་ཤ་དང༌། གཏི་མུག་འཇོམས་པ་ཕག་གི་ཤ་དང༌། འདོད་ཆགས་འཇོམས་པ་ཟངས་ཀྱི་གཙུག་ཕུད་ཅན་ཏེ་ཁྱིམ་བྱའི་ཤ་དང༌། དེས་བཟའ་བ་ནང་གི་སྦྱིན་སྲེག་དང༌། ཕྱིའི་ལས་བཞིའི་སྦྱིན་སྲེག་དང༌། གཏོར་མའི་བྱ་བ་ཐམས་ཅད་གཙང་རྨེ་འཛིན་པའི་རྣམ་དཔྱོད་མེད་པར་བྱ་བ་དང༌། དེས་མ་ལུས་ཤིང་ལུས་པ་མེད་པའི་ལས་དང་མཆོག་གི་དངོས་གྲུབ་ཐམས་ཅད་འགྲུབ་ཅིང༌། གནས་སྐབས་རྒྱལ་སྲིད་ཀྱི་དཔལ་ཐམས་ཅད་རབ་ཏུ་གྲུབ་པར་འགྱུར་རོ། །

**གཉིས་པ་ནི།**

དུང་དང་ཉ་ཕྱིས་མུ་ཏིག་གི །རྒྱུ་མཚན་གསུམ་པ་འབྱུང་བ་ཡིན། །ཆོས་ཀྱི་སྐུ་ཡི་ལུས་ཅན་གྱི། །ཐོད་པ་ལ་ནི་སུ་ཞིག་སྨོད། །

ཅེས་པ་སྟེ། རྫས་ཀྱི་སྣོད་དུང་དང་ཉ་ཕྱིས་དང་མུ་ཏིག་གི་སྣོད་གསུམ་བསྟན། གསུམ་ཆར་རྒྱུ་ལས་དང་ཉོན་མོངས་པ་དང་ཁུ་ཁྲག་གིས་སྐྱེས་པའི་རྒྱུ་མཚན་གསུམ་ལས་བྱུང་བས་དམན་པ་དང༌། བསོད་ནམས་ཀྱི་རྒྱུ་ལས་བྱུང་བ་ཆོས་ཀྱི་སྐུའི་ལུས་ཅན་མིའི་ཐོད་པ་ནི་མཆོག་ཡིན་པས་རྣལ་འབྱོར་པའི་སྣོད་དུ་བྱས་པ་ལ་ནི་རྣམ་དཔྱོད་དང་ལྡན་པ་སུ་ཞིག་གིས་སྨོད་པར་འགྱུར་ཏེ་བཅང་བར་བྱའོ། །

**གསུམ་པ་ནི།**

དཔའ་བོ་ཐོད་པའི་ཕྲེང་བ་ཅན། །ཟླ་བ་ཕྱེད་པའི་རྒྱན་དང་ལྡན། །རྣམ་པ་དེ་ལྟར་གྱུར་པ་ཉིད། །དཔའ་བོའི་དབང་ཕྱུག་ཡིན་པར་བཤད། །

ཅེས་པ་སྟེ། དཔའ་བོའི་ཆས་ཐོད་པའི་ཕྲེང་བ་སངས་རྒྱས་ལྔ་ཡི་རང་བཞིན་ཅན་གྱིས་དབུ་ལ་བརྒྱན་པ་དང༌། གཙུག་ན་ཟླ་བ་ཕྱེད་པའི་རྟགས་ཅན་གྱིས་རྒྱན་དུ་བྱས་པ་དང༌། རྣམ་པ་དེ་ལྟ་བུར་བསྐྱེད་པར་གྱུར་པ་ཉིད་དཔའ་བོའི་དབང་ཕྱུག་ཆེན་པོ་ཧེ་རུ་ཀའི་སྐུ་ནི་བསྒོམ་པར་བཤད་དོ། །

**བཞི་པ་ནི།**

བརྡ་ནི་ལྔ་པོ་བསྟན་པ་དག །སྒྲུབ་པ་པོ་ཡི་ལག་གཡོན་གྱི། །འདི་ནི་དཔའ་བོའི་གནས་ཡིན་ཏེ། །བརྡ་རྣམས་ཀྱི་ནི་རབ་ཏུ་འཇུག །

ཅེས་པ་སྟེ། བརྡ་ནི་སྔར་བསྟན་པ་དེ་དག་ལས། སྒྲུབ་པ་པོ་ཡི་ལག་པ་གཡོན་གྱི་སོར་མོ་ལྔ་པོ་འདི་ནི་དཔའ་བོའི་གནས་ཡིན་པས་ཐབས་ལྔར་སྒོམ་པ་དང༌། གཡས་པ་ལྔར་ཤེས་རབ་ཀྱི་རང་བཞིན་ལྷ་མོ་ལྔ་སྒོམ་པ་དང༌། དེ་ཡང་ཚོགས་དང་གཏོར་མ་སྦྱིན་སྲེག་སོགས་ཕྱག་རྒྱའི་བྱ་བ་ཐམས་ཅད་ཐབས་དང་ཤེས་རབ་རོ་གཅིག་ཏུ་བྱས་ཏེ་བརྡ་རྣམས་ལ་རབ་ཏུ་འཇུག་པའོ། །

**ལྔ་པ་ནི།**

ཁམས་གསུམ་རྒྱུ་དང་མི་རྒྱུ་དང༌། །འགྲོ་ཀུན་གཡོན་ལས་བྱུང་བ་ཡིན། །

ཞེས་པ་སྟེ། དཔའ་བོ་གཡོན་པར་དགོད་པའི་རྒྱུ་མཚན་ཅི་ཞེ་ན། ཁམས་གསུམ་རྒྱུ་དང་མི་རྒྱུ་བའི་དངོས་པོ་ཐམས་ཅད་དང༌། འགྲོ་བ་མ་ལུས་པ་རྣམས་གཡོན་ལས་བྱུང་བར་བསྟན་ཏེ། ཅི་ཕྱིར་ཞེ་ན། མིའི་ལུས་གཡོན་གྱི་ཆ་ནི་ཤེས་རབ་ཀྱི་དབྱིངས་ཡིན་པས་སྣོད་བཅུད་ཐམས་ཅད་ཆོས་ཀྱི་དབྱིངས་ལས་འབྱུང་བར་བསྟན་པའི་ཕྱིར་རོ། །

**གཉིས་པ་དངོས་གཞི་ལག་པའི་མཆོད་པ་བསྟན་པ་ལ་གསུམ། །ལག་པར་ལྷ་དགོད་ཚུལ་བསྟན་པ། ལྷ་དགོད་པའི་དགོས་པ་བསྟན་པ། ལག་པ་ལྷ་མོའི་རང་བཞིན་ཡིན་ཚུལ་བསྟན་པའོ། །དང་པོ་ལ་གཉིས། དཔའ་བོ་དགོད་ཚུལ་དང༌། དཔའ་མོ་དགོད་ཚུལ་བསྟན་པའོ། །དང་པོ་ནི།**

བླ་མར་རྡོ་རྗེ་སེམས་དཔའ་བཞུགས། །ལྕུག་མར་དེ་བཞིན་རྣམ་སྣང་མཛད། །ཆོ་གའི་རྣམ་པ་དེ་ལྟ་བུར། །གཙོ་བོར་པདྨ་གར་དབང་མཛད། །བརྟན་པར་དངོས་གྲུབ་ཐམས་ཅད་ནི། །རབ་སྩོལ་བ་ཡི་དཔའ་བོ་བཞུགས། །མཐེའུ་ཆུང་ལ་ནི་མཁའ་སྙིང་པོ། །མི་ཟད་སྐུ་དང་ལྡན་པ་ཉིད། །སེན་མོའི་ངོས་ལ་རྟ་མགྲིན་གྱི། །གནས་སུ་གྱུར་པ་བཤད་པ་ཡིན། །འདི་དག་ཐམས་ཅད་དཔའ་བོ་ནི། །གཡོན་པ་ལས་བྱུང་རྒྱུ་ཡིན་ནོ། །

ཞེས་པ་སྟེ། བླ་མར་ཏེ་མཐེ་བོང་ལ་རྡོ་རྗེ་སེམས་དཔའ་བཞུགས་པ་དང༌། ལྕུག་མ་སྟེ་མཛུབ་མོ་ལ་རྣམ་པར་སྣང་མཛད་དང༌། ཆོ་གའི་རྣམ་པ་དེ་ལྟ་བུར་གཙོ་བོ་སྟེ་གུང་མོ་ལ་པདྨ་གར་དབང་དང༌། བརྟན་པར་ཏེ་སྲིན་ལག་ལ་དངོས་གྲུབ་ཐམས་ཅད་སྩོལ་བའི་དཔའ་བོ་ཧེ་རུ་ཀ་བཞུགས་པ་དང༌། མཐེའུ་ཆུང་ལ་ནམ་མཁའི་སྙིང་པོ་མི་ཟད་པའི་སྐུ་དང་ལྡན་པ་ཉིད་དང༌། སེན་མོའི་ངོས་ལ་དཔའ་བོ་རྟ་མགྲིན་གྱི་གནས་སུ་བཤད་པ་དང༌། དཔའ་བོ་དྲུག་པོ་འདི་དག་ཐམས་ཅད་གང་ལས་བྱུང་བའི་རྒྱུ་གཙོར་དམིགས་ཏེ་ལག་པ་གཡོན་དུ་བཀོད་པ་ཡིན་ནོ། །

**གཉིས་པ་ནི།**

ལག་མཐིལ་ཤྲཱི་ཧེ་རུ་ཀ་ཡི། །ཕག་མོ་འདུས་པ་དགའ་བྱེད་ཡིན། །རྒྱབ་ཏུ་ཤིན་ཏུ་ངེས་བྱས་ནས། །བརྡ་ཉིད་ལྔ་པོ་བསྟན་པར་བྱ། །

ཞེས་པ་སྟེ། ལག་པའི་མཐིལ་དུ་པདྨ་འདབ་མ་ལྔ་པའི་ལྟེ་བ་ལ་ཤྲཱི་ཧེ་རུ་ཀ་དང༌། འདབ་མ་ལ་གཡོན་བསྐོར་དུ་དཔའ་མོ་ལྔ་སྟེ། རྒྱབ་མདུན་མེ་ལོང་གི་ངོས་ལྟར་ཤིན་ཏུ་གསལ་ཞིང་ངེས་པར་བྱས་ནས་རྡོ་རྗེ་མཁའ་འགྲོ་མས་གཙོས་མཁའ་འགྲོ་མའི་བརྡ་ཉིད་དཔའ་བོ་ལྔ་པོ་དག་གི་སོར་མོས་བསྟན་པར་བྱའོ། །

**གཉིས་པ་དགོད་པའི་དགོས་པ་བསྟན་པ་ནི།**

འདི་དག་ལག་ཏུ་དགོད་པ་སྟེ། །བཟའ་བ་ཐམས་ཅད་འདུས་པ་ཡིན། །རྣམ་པ་དེ་ལྟའི་ཆོ་ག་ཡིས། །དཔའ་བོ་དམ་པ་མཆོད་པར་བྱ། །

ཞེས་པ་སྟེ། །དཔའ་བོ་དང་དཔའ་མོ་འདི་དག་ལག་ཏུ་དགོད་པའི་དགོས་པ་ཡང་བཟའ་བ་ནང་གི་སྦྱིན་སྲེག་ལ་འདུས་པ་དང༌། ཚོགས་ཀྱི་འཁོར་ལོ་དང་གཏོར་མའི་བྱ་བ་ལ་འདུས་པ་སྟེ། ལྷན་ཅིག་འདུས་པ་ཐམས་ཅད་ཀྱི་བརྡའི་ཆེད་དུ་དགོད་པ་དང༌། རྣམ་པ་དེ་ལྟ་བུའི་བརྡ་དང་ལས་ཀྱི་ཆོ་ག་དང་ལྡན་པའི་སྒོ་ནས་དཔའ་བོ་དམ་པ་སྟེ་ཕྱི་དང་ནང་གི་ལྷ་ལ་མཆོད་པར་བྱའོ། །

**གསུམ་པ་ལག་པ་ལྷ་མོའི་རང་བཞིན་ཡིན་ཚུལ་བསྟན་པ་ནི།**

ས་ནི་སྤྱན་ཞེས་བྱ་བར་བཤད། །ཆུ་ཁམས་མཱ་མ་ཀི་རུ་བརྗོད། །མེ་ནི་གོས་དཀར་མོར་བཤད་དེ། །རླུང་ནི་སྒྲོལ་མར་རབ་ཏུ་བརྗོད། །ཙུམྦི་ཀ་ནི་སྟོང་པ་སྟེ། །དེ་བཞིན་ཕ་རོལ་ཕྱིན་པ་ཡིན། །

ཞེས་པ་སྟེ། ལག་པའི་ས་ཆུ་མེ་རླུང་ནམ་མཁའ་རྣམས་རིམ་པ་ལྟར། ས་ཡི་ཁམས་ནི་ཡུམ་སངས་རྒྱས་སྤྱན་མར་བཤད་པ་དང༌། ཆུ་ཁམས་ཡུམ་མཱ་མ་ཀི་དང༌། མེ་ཁམས་ཡུམ་གོས་དཀར་མོ་དང༌། རླུང་ཁམས་ཡུམ་སྒྲོལ་མ་དང༌། ནམ་མཁའི་ཁམས་ནི་ཡུམ་ཆོས་ཀྱི་དབྱིངས་ཀྱི་དབང་ཕྱུག་མ་སྟེ་ཙུམྦི་ཀའི་ངོ་བོར་དག་པ་སྟེ། དེ་བཞིན་འབྱུང་བ་ལྔ་ཡང་འབྲས་བུའི་ཤེར་ཕྱིན་ཡུམ་ལྔའི་ཀློང་དུ་རོ་གཅིག་ཏུ་དག་པ་ཡིན་ནོ། །

**གསུམ་པ་རྗེས་ཀྱི་བྱ་བ་ལ་གཉིས། གཤེགས་སུ་གསོལ་བ་དང༌། གསང་བར་གདམས་པའོ། །དང་པོ་ནི།**

དབུས་སུ་དཔའ་བོ་ཀུན་གྱི་གནས། །མཁས་པས་རྒྱབ་ཏུ་གཤེགས་སུ་གསོལ། །

ཅེས་པ་སྟེ། ལག་པའི་དབུས་སུ་དཔའ་བོ་ཀུན་གྱི་གནས་གཞལ་ཡས་ཁང་ཏུ་གསལ་བ་ལ། མཁས་པས་ལག་པའི་འཁོར་ལོ་རང་གི་རྒྱབ་རྣལ་འབྱོར་པའི་ལུས་ལ་གཤེགས་སུ་གསོལ་བ་བསྟན་ཏོ། །

**གཉིས་པ་ནི།**

གསང་བ་འདི་ནི་མི་བཤད་ཅིང༌། །རབ་ཏུ་འབད་དེ་སྦ་བར་བྱ། །དེ་ལྟར་བརྡ་བྱ་དཔའ་བོ་རྣམས། །གཅིག་ཏུ་ཟས་ལ་བརྩམ་པར་བྱ། །དཔའ་བོ་ཐམས་ཅད་མཉམ་སྦྱོར་བ། །མཁའ་འགྲོ་དྲྭ་བའི་བདེ་མཆོག་ཡིན། །

ཅེས་པ་སྟེ། ལག་པའི་ཕྱག་རྒྱའི་གསང་བ་འདི་དབང་མ་བསྐུར་བ་ལ་མི་བཤད་པ་དང༌། རབ་ཏུ་འབད་དེ་གཞན་ལས་སྦ་བར་བྱ་བ་དང༌། འོ་ན་དུས་ནམ་གྱི་ཚེ་བྱ་ཞེ་ན། དེ་ལྟར་ལག་པའི་བརྡ་བྱ་བ་ནི་དཔའ་བོ་ཀུན་ལྷན་ཅིག་ཟས་ལ་སྤྱོད་པ་ཚོགས་ཀྱི་འཁོར་ལོའི་དུས་སུ་བརྩམ་པར་བྱ་བ་དང༌། དཔའ་བོ་ཐམས་ཅད་ཡུམ་དང་ལྷན་ཅིག་མཉམ་པར་སྦྱོར་བ་འདི་ནི་མཁའ་འགྲོ་དྲྭ་བའི་རྒྱུད་ཀྱི་དངོས་བསྟན་དཔལ་བདེ་མཆོག་གི་གསང་བའི་མཆོད་པ་ཡིན་པར་བསྟན་ཏོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། བཟའ་དང་སྦྱིན་སྲེག་དང་གཏོར་མའི་བྱ་བ་ལ་ལག་པའི་བརྡའི་ཆོ་གའི་ལེའུ་སྟེ་སུམ་ཅུ་རྩ་གཅིག་པའོ།། །།

 ༈ **གཉིས་པ་རྫས་ཀྱི་ཁྱད་པར་བསྟན་པའི་ལེའུ་བཤད་པ་ལ་གསུམ། །ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལག་པའི་མཆོད་པ་བསྟན་པའི་རྗེས་སུ་འདིར་སྲེག་རྫས་ཀྱི་ཁྱད་པར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་ཀྱི་འབྲེལ་དང་མངོན་རྟོགས་ཀྱི་འབྲེལ་ནི་གོང་དུ་བསྐྱེད་རིམ་གྱི་སྐབས་སུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། དབྱེ་གཞི་མདོར་བསྟན་པ། དབྱེ་ངོ་རྒྱས་པར་བཤད་པ། དབྱེ་བའི་གྲུབ་དོན་བསྡུ་བའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །བཟའ་དང་སྟོན་མོ་འདུས་པ་སྟེ། །ཡང་དག་ཆོ་ག་གང་གིས་ནི། །དངོས་གྲུབ་མྱུར་དུ་རབ་འཇུག་པའོ། །

ཞེས་པ་སྟེ། ལག་མཆོད་བསྟན་པ་དེ་ནས་གཞན་ཡང་ཕྱི་ནང་གི་སྦྱིན་སྲེག་དང་རོ་ལངས་ཀྱི་སྦྱིན་སྲེག་བཤད་པར་བྱ་བ་སྟེ། བཟའ་བ་ཕྱིའི་སྦྱིན་སྲེག་གི་སྦྱོར་བ་དང༌། སྟོན་མོ་ནང་གི་སྦྱིན་སྲེག་ལ་འདུས་པ་དང༌། ཡང་དག་པའི་ཆོ་གའི་ཚུལ་གང་གིས་རྣམ་པ་དེ་དང་དེ་ཡོངས་སུ་ཤེས་ན་དངོས་གྲུབ་མྱུར་དུ་ཐོབ་པའི་རྒྱུ་ལ་རབ་ཏུ་འཇུག་པའོ། །

**གཉིས་པ་ལ་གཉིས། སྔགས་ཀྱི་དེ་ཉིད་བསྟན་པ་དང༌། ལྷའི་དེ་ཉིད་བསྟན་པའོ། །དང་པོ་ལ་གཉིས། ཕྱི་ནང་ཐུན་མོང་གི་སྦྱིན་སྲེག་དང༌། ཁྱད་པར་རོ་ལངས་ཀྱི་སྦྱིན་སྲེག་བསྟན་པའོ། །དང་པོ་ལ་གཉིས། སྒྲུབ་པའི་ཡན་ལག་བསྟན་པ་དང༌། ཆོ་གའི་ཁྱད་པར་བསྟན་པའོ། །དང་པོ་ནི།**

ཕྱུགས་རྣམས་ཀྱིས་ནི་དགུག་པ་ཉིད། །སྒྲུབ་པོས་སྔར་བསྟན་རིམ་པ་འདིས། །ཕྱུགས་རྣམས་དང་ནི་དེ་བཞིན་དུ། །བོང་བུ་རུས་སྦལ་མི་རྔ་མོ། །ཅེ་སྤྱང་རྟ་ལ་སོགས་རྣམས་ཀྱིས། །དངོས་གྲུབ་བསྒྲུབ་པའི་དཀྱིལ་འཁོར་དུ། །ཕྱུགས་འདི་དག་ནི་སྒྲུབ་ཡན་ལག །

ཅེས་པ་སྟེ། ཕྱུགས་རྣམས་ཀྱིས་དངོས་གྲུབ་དགུག་པ་ཉིད་སྒྲུབ་པ་པོས་སྔར་ལེའུ་སོ་གཅིག་པར་རྫས་དང་སྣོད་ཀྱི་ཁྱད་པར་བསྟན་པའི་རིམ་པ་འདིས་ཁྱི་དང་ཕག་པ་སོགས་སྡིག་ཅན་ཕྱུགས་རྣམས་དང༌། དེ་བཞིན་དུ་བོང་བུ་དང༌། རུས་སྦལ་དང༌། མི་དང༌། རྔ་མོ་དང༌། ཅེ་སྤྱང་དང༌། རྟ་ལ་སོགས་པ་རྣམས་དངོས་གྲུབ་བསྒྲུབ་པའི་ལས་བཞིའི་དཀྱིལ་འཁོར་དུ་ཕྱུགས་རྣམས་འདི་དག་སྒྲུབ་པའི་རྫས་ཀྱི་ཡན་ལག་ཏུ་བཤད་དོ། །

**གཉིས་པ་ལ་གཉིས། ཕྱིའི་སྦྱིན་སྲེག་དང༌། ནང་གི་སྦྱིན་སྲེག་གི་ཁྱད་པར་བསྟན་པའོ། །དང་པོ་ནི།**

རིགས་རྣམས་ལས་ནི་རིགས་མཆོག་ཕྱུགས། །རྐང་བཞི་རྣམས་ལས་གླང་པོར་བརྗོད། །འདབ་ཆགས་རྣམས་ལས་ངང་པ་ཉིད། །དུད་འགྲོ་རྣམས་ལས་རུས་སྦལ་རྒྱལ། །ལྷ་རྣམས་ལས་ནི་མཆུ་གཡོ་བ། །རྣམས་པ་དེ་ལྟར་བརྗོད་པ་སྟེ། །དངོས་གྲུབ་བསྒྲུབ་པའི་དཀྱིལ་འཁོར་དུ། །ཕྱུགས་དེ་དག་ནི་རྣམས་པར་བཤད། །

ཅེས་པ་སྟེ། ས་སྟེང་དུད་འགྲོའི་རིགས་རྣམས་ལས་རིགས་ཀྱི་མཆོག་ནི་ཕྱུགས་ཏེ་བ་ལང་དང༌། རྐང་བཞི་རྣམས་ལས་མཆོག་ནི་གླང་པོ་ཆེ་དང༌། འདབ་ཆགས་རྣམས་ལས་མཆོག་ནི་ངང་པ་དང༌། ཆུ་གནས་དུད་འགྲོ་རྣམས་ལས་མཆོག་ནི་རུས་སྦལ་དང༌། ས་བླ་ལྷ་རྣམས་ལས་མཆོག་ནི་མཆུ་གཡོ་བ་བྱ་ཁྱུང་སྟེ་སྲེག་རྫས་ཀྱི་རྣམ་པ་དེ་ལྟར་བརྗོད་པ་ནི་ཕྱི་ལས་བཞིའི་དངོས་གྲུབ་སྒྲུབ་པའི་སྦྱིན་སྲེག་གི་དཀྱིལ་འཁོར་དུ། ཕྱུགས་དེ་དག་ནི་དངོས་གཞིའི་རྫས་ཀྱི་རྣམས་པར་བཤད་དོ། །

**གཉིས་པ་ནི།**

ཁྭ་དང་ཆུ་སྐྱར་ནེ་ཙོ་དང༌། །སྐྱེ་གཉིས་བློན་པོ་ཆེན་པོ་དང༌། །ཁྲུང་ཁྲུང་བཞད་དང་ཀ་དམ་པ། །བཟའ་དང་སྦྱིན་སྲེག་གཏོར་བྱ་བས། །འདོད་པ་དག་ནི་འགྲུབ་པར་འགྱུར། །

ཞེས་པ་སྟེ། ཁྭ་ཏ་དང༌། ཆུ་སྐྱར་དང༌། ནེ་ཙོ་དང༌། གཉིས་སྐྱེས་བློན་པོ་སྟེ་ཁུ་བྱུག་དང༌། ཁྲུང་ཁྲུང་དང༌། བཞད་དཀར་དང༌། ཀ་དམ་པ་སྟེ་ཁ་ན་མ་ཐོ་བ་མེད་པའི་ཤ་དང༌། དེ་དག་གི་བཟའ་བ་ནང་གི་སྦྱིན་སྲེག་དང༌། ཕྱིའི་སྦྱིན་སྲེག་དང༌། གཏོར་མ་བྱས་ན་འདོད་པའི་དངོས་གྲུབ་ཐམས་ཅད་འགྲུབ་པར་འགྱུར་རོ། །

**གཉིས་པ་རོ་ལངས་ཀྱི་སྦྱིན་སྲེག་བསྟན་པ་ལ་གཉིས། རྫས་ཀྱི་ཁྱད་པར་དང༌། དངོས་གྲུབ་ཀྱི་ཁྱད་པར་བསྟན་པའོ། །དང་པོ་ནི།**

ཁྱི་ནག་པོ་ཡི་འོ་ཐུག་ནི། །མ་ཤའི་འབྲས་ནི་ནག་པོ་ལྡན། །འདོད་པས་འཛེམ་པ་མེད་པ་རུ། །ཇི་སྲིད་བརྒྱ་རྩ་བརྒྱད་ཀྱི་བར། །རོ་ཡི་ཁར་ནི་སྦྱིན་སྲེག་བྱ། །

ཞེས་པ་སྟེ། ཁྱི་ནག་པོའི་འོ་ཐུག་ནི་ཁྱི་མོ་ནག་མོའི་ཤ་དང༌། མ་ཤའི་འབྲས་ནི་སྲན་མ་ནག་པོའི་ཕྱེ་དང༌། ར་ནག་མོའི་འོ་མ་དང་ལྡན་པའི་ཐུག་པ་སྦྱར་ནས། ཚེས་བཅོ་ལྔ་ཕུར་རྒྱལ་འཛོམས་པའི་དུས་སུ་རྒྱལ་རིགས་དང་བྲམ་ཟེའི་རིགས་ཤ་དཀར་ལ་སྨ་ར་སེར་བ་ཤི་བའི་ཤ་བླངས་ལ་དཀྱིལ་འཁོར་གྱི་དབུས་སུ་བཞག །དེ་ལ་དུར་ཁྲོད་ཀྱི་མཁའ་འགྲོ་མ་དགུག་ཅིང་གཞུག་པས་འཇིག་རྟེན་པའི་དངོས་གྲུབ་སྒྲུབ་པ་དང༌། ཞིང་སྐྱོང་མཁའ་འགྲོ་མ་དགུག་ཅིང་གཞུག་པས་ཐུན་མོང་གི་དངོས་གྲུབ་སྒྲུབ་པ་དང༌། ཡེ་ཤེས་ཀྱི་མཁའ་འགྲོ་མ་དགུག་ཅིང་གཞུག་པས་མཆོག་གི་དངོས་གྲུབ་སྒྲུབ་པ་ལས། དངོས་གྲུབ་གང་ཅི་འདོད་པས་འཛེམ་པ་དང་བག་ཚ་བ་མེད་པར་ཇི་སྲིད་རྟགས་མ་བྱུང་གི་བར་རོ་གྱེན་ཀལ་དུ་བཞག་པའི་ཁར་གོང་དུ་བསྟན་པའི་རྫས་ཀྱིས་སྦྱིན་སྲེག་བརྒྱ་རྩ་བརྒྱད་བྱའོ། །

**གཉིས་པ་ནི།**

དེ་ནས་ཡི་དྭགས་ལངས་ནས་ནི། །སྒྲུབ་པོ་དེ་ལ་འདྲི་བྱེད་དེ། །ཅིག་བགྱི་ཞེས་ནི་སྨྲ་འགྱུར་ཞིང༌། །ས་འོག་ལས་སམ་རལ་གྲི་འམ། །ཚར་གཅོད་ཕན་འདོགས་ཉིད་དག་གམ། །རིལ་བུ་མིག་སྨན་གཏེར་རྣམས་སམ། །རྐང་མགྱོགས་དག་གམ་བཅུད་ཀྱི་ལེན། །དངོས་འདི་དེ་བཞིན་གཅིག་བྱིན་ནས། །འགྲོ་བར་འགྱུར་གྱིས་གཞན་དུ་མིན། །སྟེང་དང་འོག་ཏུ་ཕོ་ཉ་འགྲུབ། །རྒྱུད་འདིར་ཐེག་ཚོམ་མེད་པ་ཡིན། །

ཞེས་པ་སྟེ། དེ་ནས་ཡི་དྭགས་སམ་རོ་དེ་ལངས་ནས་སྒྲུབ་པ་པོ་དེ་ལ་དྲི་བར་བྱེད་པའི་ཚུལ་གྱིས་དངོས་གྲུབ་ཅི་བགྱི་ཞེས་སྨྲ་བར་འགྱུར་ཞིང༌། དེས་དེ་ལ་ས་འོག་གི་བུ་མོ་འགུགས་པའི་ལས་སམ། རལ་གྲིས་མཁའ་སྤྱོད་ཀྱི་བུ་མོ་དགུག་པའམ། ཚར་བཅད་གཡུལ་ལས་རྒྱལ་བའི་ལས་སམ། ཕན་འདོགས་ཞི་རྒྱས་ཀྱི་ལས་སམ། རིལ་བུའི་དངོས་གྲུབ་བམ། མིག་སྨན་གྱི་དངོས་གྲུབ་བམ། ས་འོག་གི་གཏེར་རྣམས་སམ། རྐང་མགྱོགས་ཀྱི་དངོས་གྲུབ་དག་གམ། ཚེའི་བཅུད་ལེན་གྱི་དངོས་གྲུབ་སོགས་དངོས་གྲུབ་འདི་དག་ལས་གང་ཡང་རུང་བ་གཅིག་བྱིན་ནས་རང་གི་གནས་སུ་འགྲོ་བར་འགྱུར་གྱིས་གཞན་དུ་འབྲས་བུ་མི་སྦྱིན་པ་ནི་སྲིད་པ་མ་ཡིན་ནོ། །མིའི་བུ་མོ་མ་ཟད་སྟེང་དང་འོག་ཏུ་གནས་པའི་བུ་མོའང་དངོས་གྲུབ་ཀྱིས་དགུག་སྟེང་འགུགས་པའི་ཕོ་ཉ་མོས་སྐུ་གསུང་ཐུགས་ཀྱི་དངོས་གྲུབ་ཀྱི་མཆོག་འགྲུབ་པར་འགྱུར་བ་ནི་བདེ་མཆོག་དངོས་གྲུབ་ཀྱི་རྒྱུད་འདིར་ཐེ་ཚོམ་མེད་པ་ཡིན་ནོ། །

**གཉིས་པ་ལྷའི་དེ་ཉིད་བསྟན་པ་ལ་གཉིས། རྟེན་གཞལ་ཡས་ཁང་དང༌། བརྟེན་པ་ལྷའི་བསྐྱེད་ཚུལ་བསྟན་པའོ། །དང་པོ་ནི།**

བ་ལང་གནས་དང་ལྡིང་བ་ཉིད། །ལྷག་མ་སྐམ་པོ་རྩ་དེ་ནས། །བདེ་བ་ཆེན་པོའི་ངོ་བོ་བྱ། །ཡང་ན་རུས་སྦལ་དག་གིའོ། །འདི་དེ་དངོས་གྲུབ་སྦྱིན་པར་འགྱུར། །

ཞེས་པ་སྟེ། དེའི་ཚེ་བདག་ཉིད་ཇི་ལྟར་བསྒོམ་པར་བྱ་ཞེ་ན། དང་པོ་རྟེན་དཀྱིལ་འཁོར་བསྒོམ་པར་བྱ་སྟེ། ཇི་ལྟར་ཞེ་ན། བ་ལང་གནས་ནི་འབྱུང་བ་སའི་དཀྱིལ་འཁོར་དང༌། ལྡིང་བ་ནི་དག་བྱེད་ཆུའི་དཀྱིལ་འཁོར་དང༌། ལྷག་མ་སྐམ་པོ་ནི་སྐེམ་བྱེད་མེའི་དཀྱིལ་འཁོར་དང༌། རྩ་དེ་ནས་ནི་རྩའི་ལམ་ནས་རྒྱུ་བའི་རླུང་སྟེ་དེ་རྣམས་རིམ་ལས་བཟློག་པའི་ཚུལ་དུ་བསྒོམ་པ་དང༌། དེའི་སྟེང་དུ་རི་རབ་ཀྱི་ཁར་བདེ་བ་ཆེན་པོའི་ངོ་བོ་ཡེ་ཤེས་ཀྱི་དཀྱིལ་འཁོར་བསྒོམ་པའམ། ཡང་ན་རུས་སྦལ་དག་གི་རྣམ་པར་གཞལ་ཡས་ཁང་དང་ལྷ་ཅིག་ཅར་དུ་བསྐྱེད་པ་སྒོང་སྐྱེས་ཀྱི་ཧེ་རུ་ཀ་བསྒོམ་པ་འདིས་དངོས་གྲུབ་ཐམས་ཅད་མྱུར་དུ་སྦྱིན་པར་འགྱུར་རོ། །

**གཉིས་པ་ལ་གཉིས། ཞལ་ཕྱག་གི་རྣམ་པ་སོ་སོར་བསྟན་པ་དང༌། རྒྱན་གྱི་ཁྱད་པར་བྱེ་བྲག་ཏུ་བསྟན་པའོ། །དང་པོ་ནི།**

ཕྱག་བཞི་པ་དང་ཞལ་བཞི་པ། །ཇི་སྲིད་ཕྱག་ནི་འབུམ་གྱི་བར། །སྐུ་ནི་དཀར་པོའི་ཁྲོ་བོ་ཆེ། །དེ་ནས་དྲག་ཤུལ་གཟུགས་འཆང་བ། །རྡོ་རྗེ་ཕག་མོ་ལ་གཟིགས་པ། །དེ་ཡི་སྐུ་མདོག་མཚོན་ཆ་འཆང༌། །

ཞེས་པ་སྟེ། མངོན་བརྗོད་བླ་མ་ལས་བྱུང་བ་ལྟར་ཧེ་རུ་ཀ་ཞལ་གཅིག་ཕྱག་བཞི་པ་རྡོ་རྗེ་དང་དྲི་བུ་ཅང་ཏེའུ་ཁ་ཊྭཱཾ་ག་བསྣམས་པ་བསྒོམ་པའམ། ཡང་ན་འདི་ལས་གསུངས་པ་ཞལ་བཞི་ཕྱག་བཅུ་གཉིས་པ་ནས་སྟོང་གི་བར་དུ་བསྒོམ་པར་བྱ་བ་དང༌། སྐུ་ནི་དཀར་པོའི་ཁྲོ་བོ་ཆེར་བསྒོམ་པ་དང༌། ཡང་ན་སྐུ་ནི་དུད་ཁ་དྲག་ཤུལ་གྱི་གཟུགས་འཆང་བ་རྡོ་རྗེ་ཕག་མོ་ལ་གཟིགས་པར་བསྒོམ་པ་དང༌། ཡུམ་རྡོ་རྗེ་ཕག་མོ་དེ་ཡི་སྐུ་མདོག་ཀྱང་རང་འོད་དང་མཚུངས་པར་དཀར་པོ་སོགས་དང༌། ཕྱག་མཚན་ཀྱང་མཚོན་ཆ་སྣ་ཚོགས་འཆང་བ་དེ་དང་འདྲ་བར་བསྒོམ་པར་བྱའོ། །

**གཉིས་པ་ནི།**

དཔའ་བོ་ཐོད་པའི་ཕྲེང་བ་ཅན། །སྐུ་ལ་ཐལ་བས་ཉེ་བར་བྱུགས། །རལ་པའི་ཅོད་པན་དུང་དང་ལྡན། །ཕྱག་རྒྱ་ལྔ་ཡིས་སྐུ་ལ་བརྒྱན། །ཞལ་གྱི་མཆེ་བ་ཅུང་ཟད་གཙིགས། །ཡི་དྭགས་ཆེན་པོ་གདན་དུ་བྱས། །སྒྲུབ་པ་པོ་ཡིས་དུས་རྟག་ཏུ། །སྔགས་དེ་ཤེས་ནས་བསྒོམ་པར་བྱ། །

ཞེས་པ་སྟེ། དཔའ་བོ་སངས་རྒྱས་ལྔ་ཡི་ཐོད་པའི་ཕྲེང་བ་དབུ་ལ་བཅིངས་པ་དང༌། སྐུ་ལ་ཐལ་བའི་རྡུལ་གྱིས་ཉེ་བར་བྱུགས་པ་དང༌། རལ་པའི་ཅོད་པན་ཐོར་ཚུགས་ནོར་བུས་བརྒྱན་པ་དང༌། ཕྱག་མཚན་མདུང་ལ་སོགས་པའི་མཚོན་ཆ་སྣ་ཚོགས་དང་ལྡན་པ་དང༌། རུས་པའི་ཕྱག་རྒྱ་ལྔ་ཡིས་སྐུ་ལ་བརྒྱན་པ་དང༌། ཞལ་གྱི་མཆེ་བ་ཅུང་ཟད་གཙིགས་པ་དང་ལྡན་པ་དང༌། ཡི་དྭགས་ཆེན་པོ་སྟེ་འཇིགས་བྱེད་ཆུང་མ་དང་བཅས་པ་གདན་དུ་བྱས་ཏེ་ཞབས་ཀྱིས་བརྫིས་པར་བསྒོམ་པ་སྟེ། སྒྲུབ་པ་པོ་ཡིས་དུས་རྟག་ཏུ་རང་གི་ལྷ་དང་སྔགས་ཀྱི་རིམ་པ་དེ་རྣམས་ཡོངས་སུ་ཤེས་པའི་སྒོ་ནས་བསྒོམ་པར་བྱའོ། །

**གསུམ་པ་དབྱེ་བའི་གྲུབ་དོན་བསྡུ་བ་ནི།**

དེ་ལྟའི་ཡོན་ཏན་ཁྱད་འཕགས་པས། །འདོད་པ་ཡི་ནི་དངོས་གྲུབ་འགྱུར། །

ཞེས་པ་སྟེ། དེ་ལྟ་བུའི་གསང་བ་སྔགས་ཀྱི་ཡོན་ཏན་ཁྱད་པར་འཕགས་པའི་ཐབས་ཟབ་མོ་ལ་བརྟེན་པའི་མཐུ་ལས། འདོད་པའི་དངོས་གྲུབ་ཐམས་ཅད་ཐོགས་མེད་ཡིད་བཞིན་དུ་གྲུབ་པར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དུད་འགྲོ་ཕྱུགས་དང་རོ་ལངས་བསྒྲུབ་པ་དང་བསྐྱེད་བའི་རིམ་པའི་ཆོ་གའི་ལེའུ་སྟེ་སུམ་ཅུ་རྩ་གཉིས་པའོ།། །།

 ༈ **གསུམ་པ་ཁ་ཟས་ཀྱི་ཆོ་ག་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྲེག་རྫས་ཀྱི་ཁྱད་པར་བསྟན་པའི་རྗེས་སུ་འདིར་ཁ་ཟས་ཀྱི་ཆོ་ག་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་སྒྲུབ་པོ་མཆོག་ཀུན་གྱི། །སྦྱོར་བ་ཀུན་ལ་མེད་པའོ། །བཟའ་དང་བཅའ་དང་ཉ་ཤ་སོགས། །ནུས་པ་ཇི་བཞིན་བྱ་བ་སྟེ། །

ཞེས་པ་སྟེ། རྫས་ཀྱི་ཁྱད་པར་བསྟན་པ་དེ་ནས་སྒྲུབ་པ་པོ་མཆོག་རྣམས་ཀྱིས་ཕྱག་རྒྱ་མ་བསྙེན་སྒྲུབ་བཞིས་སྦྱངས་ནས་སྦྱོར་བ་ནང་གི་སྦྱིན་སྲེག་བྱ་བ་སྟེ། འདིར་བསྟན་པའི་སྦྱོར་བའི་ཐབས་ནི་རྒྱུད་གཞན་ལས་མ་བསྟན་པས་ཀུན་ལ་མེད་པའི་ཁྱད་ཆོས་ཡིན་པའོ། །རྫས་ནི་བཟའ་བ་ལྔ་དང༌། བཅའ་བ་ལྔ་དང༌། ཉ་ཤ་དང་ཆང་ལ་སོགས་པ་ཙཱ་རུའི་ཁ་ཟས་བཟང་པོ་ཅི་འབྱོར་ནུས་པ་ཇི་ལྟར་རྙེད་པ་བཞིན་འདུ་ཞིང་ཚོགས་པར་བྱའོ། །

**གཉིས་པ་ལ་བཞི། ཁ་ཟས་ཀྱི་མཆོད་པ། ཕོ་ཉའི་མཆོད་པ། ཕོ་ཉའི་དབྱེ་བ། མཆོད་པའི་ཕན་ཡོན་བསྟན་པའོ། །དང་པོ་ནི།**

མེད་པར་གྱུར་ཀྱང་བཟའ་བ་དག །ལྔ་པོ་ཉིད་དུ་བྱ་བ་ཡིན། །བཟའ་དང་བཅའ་བ་རྒྱ་ཆེ་བ། །རྟག་ཏུ་མཚན་མོ་ཉིད་དུ་བྱ། །

ཞེས་པ་སྟེ། འབྱོར་པ་དབེན་ཏེ་དེ་ཙམ་རྙེད་པ་མ་གྱུར་ཀྱང་བཟའ་བ་ལྔ་པོ་དག་ལས་གང་ཡང་རུང་བ་ཉིད་ལ་བྱ་བ་དང༌། རྙེད་ན་བཟའ་བ་ལྔ་དང་བཅའ་བ་ལྔ་སོགས་ཁ་ཟས་བཟང་པོ་རྒྱ་ཆེར་གསོག་སྟེ་རྟག་ཏུ་མཚན་མོ་ཉིད་དུ་མཆོད་པར་བྱའོ། །

**གཉིས་པ་ནི།**

དེ་ནས་ཕོ་ཉ་རབ་སྦྱིན་ཞིང༌། །ཁྱད་པར་དུ་ནི་སྒྲུབ་པའོ། །རང་གི་པང་དུ་མགོ་བཞག་ལ། །དཔའ་བོ་གཉིས་མེད་རབ་ཏུ་མཆོད། །

ཅེས་པ་སྟེ། གང་ལ་མཆོད་ན་ཕོ་ཉ་མོ་ལ་སྦྱིན་པའམ་མཆོད་པའོ། །ཇི་ལྟར་མཆོད་ན་ཕྱག་རྒྱའི་གནས་བཞིར་འཁོར་ལོ་བཀོད་དེ་ལག་པ་དགང་གཟར་བླུགས་གཟར་གྱི་ཚུལ་དུ་བྱས་ཏེ་མཆོད་པའོ། །མཆོད་པའི་དགོས་པ་གང་ཞེ་ན། དགོས་པའི་ཁྱད་པར་སྒྲུབ་པ་པོ་རང་ཉིད་ཐ་མལ་དུ་མ་ཡིན་པར་དཔའ་བོ་ཧེ་རུ་ཀར་བསྐྱེད་པའི་པང་དུ་ཕྱག་རྒྱ་རྡོ་རྗེ་ཕག་མོར་གསལ་བའི་མགོ་བོ་གཡོན་དུ་ཕྱོགས་པར་བཞག་ལ། དཔའ་བོ་དང་གཉིས་སུ་མེད་པར་མཁའ་གསང་སྦྱོར་ནས་བདེ་ཆེན་ཡེ་ཤེས་དབབ་པའི་ཆེད་དུའོ། །

**གསུམ་པ་ནི།**

མའམ་ཡང་ན་སྲིང་མོའམ། །བུ་མོའམ་ཡང་ན་ཆུང་མ་གཉེན། །རྣམ་པ་དེ་ལྟའི་ཆོ་ག་ཡིས། །བཅིངས་པ་ལས་ནི་གྲོལ་བར་བྱ། །

ཞེས་པ་སྟེ། གང་དང་གང་ལ་སྦྱོར་ཞེ་ན། རང་གི་མའམ། ཡང་ན་སྲིང་མོ་དང༌། རང་གི་བུ་མོ་འམ། ཡང་ན་ཆུང་མ་དང༌། ཆུང་མའི་སྤུན་ནམ་གཉེན་རྣམས་ནི་རྒྱུའི་རྐྱེན་དང༌། དམིགས་པའི་རྐྱེན་རྣམ་པ་གཟུགས་མཛེས་པ་སོགས་འདོད་པའི་ཡོན་ཏན་དང་ལྡན་པའི་ཁ་ཟས་ཀྱི་སྦྱོར་བ་ནང་གི་སྦྱིན་སྲེག་ཆོ་ག་དང༌། བདག་རྐྱེན་འདི་ལྟ་བུའི་སྦྱོར་བ་ལས་བྱུང་བའི་བྱང་སེམས་འཛག་མེད་དུ་བཅིངས་པ་དང༌། དེ་མ་ཐག་པའི་རྐྱེན་རིམ་ལས་བཟློག་སྟེ་བདེ་བ་ཆེན་པོར་གྲོལ་བ་ནི་རྣམ་པར་སྨིན་པའི་འབྲས་བུའོ། །

**བཞི་པ་ལ་གཉིས། གནས་སྐབས་ཀྱི་ཕན་ཡོན་དང༌། མཐར་ཐུག་གི་ཕན་ཡོན་བསྟན་པའོ། །དང་པོ་ནི།**

དེ་ནས་སྔགས་ནི་གྲུབ་འགྱུར་ཏེ། །ཇི་སྲིད་འབྱུང་བ་ཡོད་བར་དུ། །སློབ་དཔོན་ལུས་སུ་ལེགས་གནས་ཏེ། །སྒྲུབ་པ་པོ་ལས་མཆོད་པ་ལེན། །དཔའ་བོ་རྣམས་ཀྱི་གདན་དག་དང༌། །ཕྱག་རྒྱ་ཉིད་དུ་ཐེ་ཚོམ་མེད། །

ཅེས་པ་སྟེ། དེ་ནས་སྲོག་མལ་དུ་ཆུད་དེ་གསང་སྔགས་གྲུབ་པའི་སྦྱོར་བ་དེ་ཉིད་ཀྱིས་ཇི་སྲིད་འབྱུང་བ་མ་ཞིག་གི་བར་དེ་སྲིད་དུ་གནས་དང༌། མཁའ་འགྲོ་མ་ཉི་ཤུ་རྩ་བཞི་སློབ་དཔོན་གྱི་ལུས་སུ་རྩ་རླུང་ཁམས་ཀྱི་རང་བཞིན་དུ་ལེགས་པར་གནས་ཏེ། སྒྲུབ་པ་པོ་ལས་རང་རྫས་ཀྱི་མཆོད་པ་ལེན་པ་དང༌། དཔའ་བོ་རྣམས་ཀྱི་གདན་དུ་གྱུར་ནས་མཉམ་པར་སྦྱོར་བས་བསམ་གཏན་གྱི་བདེ་བ་དང་ཟག་མེད་ཀྱི་དགའ་བ་སྟེ་ཕྱག་རྒྱའི་དངོས་གྲུབ་འབྱུང་བར་ཐེ་ཚོམ་མེད་དོ། །

**གཉིས་པ་ལ་གཉིས། མཉམ་གཞག་གི་ཕན་ཡོན་དང༌། རྗེས་ཐོབ་ཀྱི་ཕན་ཡོན་བསྟན་པའོ། །དང་པོ་ནི།**

སྒྲུབ་བོ་ཤིན་ཏུ་མཉམ་གཞག་པས། །གླུ་དང་གར་ལ་སོགས་པ་བྱ། །ཇི་སྲིད་ལུས་ཅན་ཐམས་ཅད་ཀྱང༌། །རྣལ་འབྱོར་ཡེ་ཤེས་ཞེན་མ་གྱུར། །

ཞེས་པ་སྟེ། སྒྲུབ་པ་པོ་སེམས་ཤིན་ཏུ་མཉམ་པར་གཞག་པ་དང༌། ངག་གིས་གླུ་ལེན་པ་དང༌། ལུས་ཀྱིས་གར་བྱེད་པས་ཐ་མལ་གྱི་སྣང་བ་དག་པ་དང༌། ཇི་སྲིད་མཉམ་པར་གཞག་ཕན་ཆད་ལུས་ཅན་སེམས་ཅད་ཐམས་ཅད་ཀྱང་འོད་གསལ་བའི་རང་བཞིན་དུ་དག་ནས། རྣལ་འབྱོར་པའི་ཡེ་ཤེས་ཕྱི་གསལ་ནང་གསལ་ཉིན་མཚན་ཁོར་ཡུག་ཏུ་སྣང་བ་མ་གཏོགས་ཡུལ་དང་ཡུལ་ཅན་གྱི་ཞེན་པ་མ་གྱུར་པས་གཟིགས་པ་རྣམ་པར་དག་པའོ། །

**གཉིས་པ་ལ་གཉིས། ཕན་ཡོན་དངོས་དང༌། དམིགས་བསལ་བསྟན་པའོ། །དང་པོ་ནི།**

དེ་སྲིད་འཁོར་བ་འཁོར་རྒྱུ་ཞིང༌། །སྡུག་བསྔལ་མྱ་ངན་གྱིས་གཡེངས་དག །དངོས་པོ་ཀུན་གྱིས་སྒྲུབ་པ་པོས། །རྟག་ཏུ་ཕྱག་རྒྱའི་མཆོད་པ་ཡིན། །

ཞེས་པ་སྟེ། མཉམ་གཞག་གི་ཉམས་དང་མ་བྲལ་བ་དེ་སྲིད་དུ་འཁོར་བའི་སྣང་བ་དང༌། སྡུག་བསྔལ་དང་མྱ་ངན་གྱིས་གདུང་བའི་སེམས་དང༌། རྣམ་པར་གཡེང་བར་འགྱུར་བའི་རྣམ་རྟོག་ཐམས་ཅད་དག་ནས། དངོས་པོ་ཀུན་གྱི་རང་བཞིན་ཡོངས་སུ་ཤེས་པའི་སྟོབས་ཀྱིས་སྒྲུབ་པ་པོས་རྗེས་ཐོབ་ཏུའང་སྣང་སྲིད་ལྷ་དང་ལྷ་མོར་དག་པ་དང༌། ཅིར་སྣང་སྒྱུ་མའི་རོལ་པར་ཤེས་པ་ནི་ཕྱག་རྒྱར་མཆོད་པའི་ཕན་ཡོན་ཡིན་པར་ཤེས་པར་བྱའོ། །

**གཉིས་པ་ལ་གཉིས། སྐྱོན་ཡོན་གྱི་དམིགས་བསལ་བསྟན་པ་དང༌། མཆོད་པའི་དངོས་གྲུབ་བསྟན་པའོ། །དང་པོ་ནི།**

མཆོད་པས་མཆོད་པ་ཐོབ་པ་དང༌། །བརྙས་པ་ཡིས་ནི་ངེས་པར་བསྲེག །ཕྱག་རྒྱ་ཆེན་པོ་དང་པོ་འགྲུབ། །རྣལ་འབྱོར་རྒྱུད་དུ་མི་རྣམས་ཀྱིས། །རབ་ཏུ་འབད་དེ་མཆོད་པར་བྱ། །དངོས་པོ་ཀུན་གྱི་རྣལ་འབྱོར་པ། །ཕྱི་ནས་དཔའ་བོ་རྣམས་ཀྱིས་ནི། །དཔའ་བོ་ཉིད་ལ་སྤྱད་པར་བྱ། །

ཞེས་པ་སྟེ། དེ་ལྟར་མཆོད་པའི་བསོད་ནམས་ཀྱིས་གནས་སྐབས་སུ་འཁོར་ལོ་སྒྱུར་བའི་རྒྱལ་པོར་གྱུར་ཏེ་མཆོད་པ་ཐོབ་པ་དང༌། དེ་ལས་བཟློག་སྟེ་གསང་སྔགས་ཀྱི་ཆོས་དང་གང་ཟག་ལ་བརྙས་པར་བྱས་པས་ངེས་པར་དམྱལ་བར་བསྲེག་པར་འགྱུར་བ་དང༌། ཡང་དད་ཅིང་གུས་པ་རྣམས་ཀྱིས་ཕྱག་རྒྱ་ཆེན་པོའི་དངོས་རྒྱུ་ཞི་ལྷག་གི་ལམ་ལ་དང་པོ་དད་པ་ཙམ་གྱིས་མཐར་ཐུག་ཕྱིར་མི་ལྡོག་པ་འགྲུབ་པར་འགྱུར་བ་དང༌། དེས་ན་རྣལ་འབྱོར་མཆོག་གི་རྒྱུད་འདིར་འཇུག་པར་འདོད་པའི་མི་རྣམས་ཀྱིས་རབ་ཏུ་འབད་དེ་དད་པས་མཆོད་པར་བྱ་བ་དང༌། དངོས་པོ་ཀུན་གྱི་རང་བཞིན་ཡོངས་སུ་ཤེས་པར་འདོད་པའི་རྣལ་འབྱོར་པ་རྣམས་ཀྱིས་དང་པོ་ཕྱག་རྒྱ་ཆེན་པོ་བསྒོམ་པ་དང༌། དེའི་འོག་ཏུ་དཔའ་བོ་རྣམས་ཀྱིས་དཔའ་བོའི་སྤྱོད་པ་བླང་དོར་མེད་པ་ཉིད་ལ་སྤྱད་པར་བྱས་པས་མཉམ་རྗེས་རོ་མཉམ་པར་འགྱུར་རོ། །

**གཉིས་པ་ལ་གཉིས། ལས་ཀྱི་དངོས་གྲུབ་དང༌། མཆོག་གི་དངོས་གྲུབ་བསྟན་པའོ། །དང་པོ་ནི།**

དེ་ལྟར་མཆོད་བྱས་དེ་ནས་ནི། །ས་འོག་སྒྲུབ་དང་རོ་ལངས་དང༌། །ཞི་བ་ཉིད་དང་རྒྱས་པ་དང༌། །དབང་དང་དགུག་པ་དག་དང་ནི། །བསད་དང་བསྐྲད་པ་ལ་སོགས་དང༌། །རྨུགས་དང་རེངས་པ་དེ་བཞིན་ཏེ། །དབྱེ་བ་ཉིད་དང་ཚར་གཅོད་དང༌། །ལས་ཀྱི་དངོས་གྲུབ་མཆོད་ལས་བྱུང༌། །

ཞེས་པ་སྟེ། དེ་ལྟར་མཆོད་པར་བྱས་པས་ལས་ཆེན་བཅུ་གཉིས་ཐོབ་པར་འགྱུར་ཏེ། ས་འོག་གི་དངོས་གྲུབ་དང༌། རོ་ལངས་ཀྱི་དངོས་གྲུབ་དང༌། དེ་བཞིན་དུ་ཞི་བ་དང༌། རྒྱས་པ་དང༌། དབང་དང༌། དགུག་པ་དང༌། བསད་པ་དང༌། བསྐྲད་པ་དང༌། རྨུགས་པ་དང༌། རེངས་པ་དང༌། དབྱེ་བ་དང༌། ཚར་གཅོད་པ་སྟེ་ལས་ཀྱི་དངོས་གྲུབ་ཐམས་ཅད་མཆོད་པའི་ཆོ་ག་ལས་བྱུང་བ་ཤེས་པར་བྱའོ། །

**གཉིས་པ་ནི།**

གང་ཅིའང་རུང་བའི་ལས་གྱུར་ལ། །ཉོན་མི་མོངས་པར་འགྲུབ་འགྱུར་ཏེ། །ཐེ་ཚོམ་མེད་པར་སྒྲུབ་པ་པོས། །དངོས་གྲུབ་ཐམས་ཅད་འགྲུབ་པར་འགྱུར། །

ཞེས་པ་སྟེ། གོང་དུ་བསྟན་པ་དེ་དག་ལས་གང་ཅིའང་རུང་བའི་ལས་དང་མཆོག་གི་དངོས་གྲུབ་ཀྱང་དཀའ་བ་མེད་པར་ཐོབ་པར་འགྱུར་ལ། ཡུན་རིང་པོར་ཉོན་མི་མོངས་པར་ཚེགས་ཆུང་ངུས་ཐེ་ཚོམ་མེད་པར་འགྲུབ་པར་འགྱུར་བ་དང༌། དེ་ལྟར་སྒྲུབ་པ་པོས་ལས་དང་མཆོག་གི་དངོས་གྲུབ་ཐམས་ཅད་མྱུར་དུ་འགྲུབ་པར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། གསང་བའི་མཆོད་པ་དང་བསྙེན་བཀུར་གྱི་མཆོད་པའི་ཆོ་གའི་ལེའུ་སྟེ་སུམ་ཅུ་རྩ་གསུམ་པའོ།། །།

 ༈ **གསུམ་པ་ལེའུ་སུམ་ཅུ་རྩ་བཞི་ནས་རྩ་བདུན་པའི་བར་གྱིས་ཕྱག་རྒྱའི་དམ་ཚིག་བསྟན་པ་ལ་བཞི། དམ་ཚིག་གི་ཕྱག་རྒྱ་བསྟན་པའི་ལེའུ། ཆོས་ཀྱི་ཕྱག་རྒྱ་བསྟན་པའི་ལེའུ། ལས་ཀྱི་ཕྱག་རྒྱ་བསྟན་པའི་ལེའུ། ཕྱག་རྒྱ་དབང་དུ་བྱ་བའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བཟའ་བའི་དམ་ཚིག་བསྟན་པའི་རྗེས་སུ་འདིར་ཕྱག་རྒྱའི་དམ་ཚིག་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་མཁའ་འགྲོ་མ་དྲྭ་བའི། །འཁོར་ལོ་ཞེས་པའི་ཆོ་ག་རྒྱས། །ལས་གང་ཅི་ཡང་དེ་མྱུར་བར། །སྒྲུབ་པ་པོ་ནི་ཐེ་ཚོམ་མེད། །

ཅེས་པ་སྟེ། ཁ་ཟས་ཀྱི་ཆོ་ག་བཤད་པ་དེ་ནས་མཁའ་འགྲོ་མ་ཡི་དྲྭ་བ་སྟེ་དཔའ་བོ་དང་རྣལ་འབྱོར་མའི་ལུས་ལ་ལྷའི་འཁོར་ལོ་དགོད་པའི་ཆོ་ག་རྒྱས་པ་སྔོན་དུ་འགྲོ་བས་སྦྱིན་སྲེག་ལ་སོགས་པའི་ལས་གང་ཅི་ཡང་རུང་བ་བྱས་པ་དེ་དགའ་བཞིའི་ཏིང་ངེ་འཛིན་གྱིས་མྱུར་བར་ཉིད་དུ་སྒྲུབ་པ་པོས་དངོས་གྲུབ་འགྲུབ་པར་འགྱུར་བར་ཐེ་ཚོམ་མེད་དོ། །

**གཉིས་པ་ལ་གཉིས། དམ་རྒྱ་གཏུམ་མོའི་སྦྱིན་སྲེག་བསྟན་པ་དང༌། དེ་གང་ལས་བྱུང་བའི་ཁུངས་བསྟན་པའོ། །དང་པོ་ལ་བཞི། རྣལ་འབྱོར་པའི་ལུས་ལ་ལྷ་དགོད་ཚུལ། ལྟེ་བར་མེ་ཐབ་བཅའ་ཚུལ། རང་རྫས་ཀྱི་སྲེག་བླུགས་འབུལ་ཚུལ། མེའི་དབུས་སུ་ལྷ་དགོད་ཚུལ་བསྟན་པའོ། །དང་པོ་ནི།**

དཔའ་བོ་ཀུན་དང་རྣལ་འབྱོར་མ། །པདྨའི་ལྟེ་བར་ངེས་པར་སྦྱར། །སྨིན་མའི་དབུས་སུ་གཞུག་པར་བྱ། །ཨ་བ་དྷཱུ་ཏཱིའི་གནས་དེ་བཞིན། །

ཞེས་པ་སྟེ། དཔའ་བོ་ཉི་ཤུ་རྩ་ལྔ་དང་དཔའ་མོ་སུམ་ཅུ་རྩ་བདུན་འཁོར་ལོ་བཞིའི་པདྨའི་ལྟེ་བར་ངེས་པར་སྦྱར་བ་དང༌། ལྟེ་བ་ནས་སྨིན་མཚམས་ཀྱི་མཛོད་སྤུའི་བར་དུ་འཁོར་ལོའི་དབུས་སུ་གཞུག་པར་བྱ་སྟེ། དེ་ཡང་དབུས་ཨ་བ་དྷཱུ་ཏཱིའི་གནས་སུ་དཔལ་ཧེ་རུ་ཀ་ཡབ་ཡུམ་དང༌། དེ་བཞིན་རྩ་འདབ་ཀྱི་སྦུབས་རྣམས་སུ་དཔའ་བོ་ཡབ་ཡུམ་དགོད་པར་བྱའོ། །

**གཉིས་པ་ནི།**

དཔའ་བོ་འཆོལ་བར་བྱས་ཆགས་པར། །བཟའ་བ་ཡང་ནི་དེ་ནས་བསྲེག །གཽ་མ་ས་དང་རུ་དྷི་ར། །འབད་པས་བསྲེག་བྱ་ལྔ་དག་བྱ། །

ཞེས་པ་སྟེ། ལྟེ་བར་རྒོད་མ་ཁའི་རླུང་མེའི་དྲོད་ཅན་ཙནྜ་ལི་འབར་བས་དཔའ་བོ་འཆོལ་བར་བྱས་པ་སྟེ་བདེ་བ་གཡོས་ཏེ་ཆགས་པ་ཆེན་པོའི་མེ་འབར་བ་ལ་གསང་བ་མཆོག་གི་སྦྱིན་སྲེག་བྱའོ། །རྫས་གང་ཞེ་ན། བཟའ་བ་ཤ་དང་བཏུང་བ་ཁྲག་དང་བཅས་པའི་རྒྱུ་ཅན་སྙིགས་མའི་ཕུང་པོ་ཡང་ནི་དེ་ནས་བསྲེག་པར་བྱ་བའི་བུད་ཤིང་དང༌། སྲེག་རྫས་གཽ་མ་ས་སྟེ་བ་ལང་གི་ཤ་དང་རུ་དྷི་ར་སྟེ་ཁྲག་གི་དྭངས་མ་འབད་པས་ཞུ་བའི་བསྲེག་བྱ་དེ་དག་རིགས་ལྔ་རེ་རེ་བཞིན་དུ་ལན་ལྔ་རེ་དབུལ་བར་བྱའོ། །

**གསུམ་པ་ནི།**

དེ་ནས་འབར་བའི་བྱིན་ཟ་ལ། །སྲེག་བླུགས་དགུ་ནི་སྦྱིན་པར་བྱ། །འབར་ཕྲེང་རྒྱ་མཚོ་ལྟ་བར་བྱ། །

ཞེས་པ་སྟེ། དེ་ནས་གཏུམ་མོའི་མེ་དྲོད་འཕེལ་ཏེ་རབ་ཏུ་འབར་བའི་བྱིན་ཟ་ལ་ཤ་ཁྲག་གི་དྭངས་མ་བྱང་སེམས་ཞུ་བའི་སྲེག་བླུགས་སྤྱི་བོ་ནས་མགྲིན་པར། དེ་ནས་སྙིང་གར། དེ་ནས་ལྟེ་བར་བབ་པའི་ཐིགས་པ་གསུམ་གསུམ་སྟེ་ལན་དགུ་སྦྱིན་པས་མེ་སྟོབས་སུ་གྱུར་ཏེ་སྙིགས་མའི་ཁམས་རྣམས་སྲེག་པའི་དག་བྱེད་འབར་བའི་ཕྲེང་བ་རྒྱ་མཚོ་འཁྲུགས་པ་ལྟ་བུར་བལྟ་བར་བྱའོ། །

**བཞི་པ་ལ་གསུམ། གཙོ་བོ་དགོད་ཚུལ། མཁའ་འགྲོ་མ་དགོད་ཚུལ། སྒོ་མཚམས་དགོད་ཚུལ་བསྟན་པའོ། །དང་པོ་ནི།**

ཀུན་ནས་སྒོ་ཡི་འཁོར་ལོ་ཉིད། །དཔའ་བོའི་དབང་པོ་ཞལ་བཞི་པ། །དཔའ་བོ་དཔའ་མོའི་གནས་དེ་བཞིན། །

ཞེས་པ་སྟེ། རང་གི་ལུས་ཀྱི་ཕྱོགས་ཀུན་ནས་བ་སྤུའི་བུ་ག་དང་དབང་པོའི་སྒོ་ནས་ཡེ་ཤེས་ཀྱི་མེ་འོད་རབ་ཏུ་འཕྲོ་བའི་ཀློང་དུ། འཁོར་ལོ་བཞིའི་དབུས་ན་དཔའ་བོའི་དབང་པོ་བཅོམ་ལྡན་འདས་ཞལ་བཞི་ཕྱག་གཉིས་ཡུམ་དང་བཅས་པ་བཞུགས་པ་སྟེ། དཔའ་བོ་དཔའ་མོ་བཞུགས་པའི་དབུས་ཀྱི་གནས་ཡང་དག་དོན་གྱི་འོག་མིན་བསྟན་ཏོ། །

**གཉིས་པ་ནི།**

འདབ་ལ་ཕོ་ཉ་མོ་བཞི་ཡིན། །དཔའ་བོ་ཀུན་དང་གཉིས་མེད་བདེ། །ཆོ་ག་ཇི་བཞིན་རྣམ་པ་ཡིས། །ཁཎྜ་རོ་ཧ་ཕྱི་རོལ་སྦྱིན། །

ཞེས་པ་སྟེ། དེ་བཞིན་དུ་དེ་དང་འབྲེལ་བའི་རྩ་འདབ་བཞི་ལ་མཁའ་འགྲོ་མ་ལ་སོགས་པ་ཕོ་ཉ་བཞི་སྟེ། ཐམས་ཅད་དཔའ་བོ་ཀུན་དང་གཉིས་སུ་མེད་པར་བདེ་བ་ཆེན་པོའི་ངོ་བོར་རིགས་ལྔའི་ཞིང་དུ་བཞུགས་པ་དང༌། དེ་ཡང་དཀྱིལ་འཁོར་གྱི་ཆོ་ག་ཇི་ལྟ་བ་བཞིན་དུ་བྱས་ན་སྐུ་གསུང་ཐུགས་ཀྱི་འཁོར་ལོའི་རྣམ་པ་ཡིས། ཞལ་ཤར་དུ་གཟིགས་པ་དང༌། ཁཎྜ་རོ་ཧ་རྒྱབ་ཏུ་ཞལ་ཕྱིར་ཕྱོགས་ཏེ་བཞུགས་པའི་གནས་སྦྱིན་པར་བྱའོ། །

**གསུམ་པ་ནི།**

རང་གི་གཟུགས་སུ་རྣམ་བཞུགས་པ། །འཁོར་ལོའི་དབུས་སུ་བལྟ་བར་བྱ། །འཁོར་ལོ་འདི་དག་གསལ་བར་ནི། །རིམ་པ་ཇི་ལྟ་བ་བཞིན་བྱ། །

ཞེས་པ་སྟེ། དེའི་ཕྱི་རོལ་གྱི་རྩ་འདབ་བརྒྱད་ལ་ཁྭ་གདོང་མ་ལ་སོགས་པ་བརྒྱད་རང་རང་གི་གཟུགས་སུ་རྣམ་པར་རོལ་བ་འཁོར་ལོའི་ཕྱོགས་དང་མཚམས་སུ་བཞུགས་པ་ཞལ་འཁོར་ལོའི་དབུས་སུ་བལྟ་བར་དགོད་པར་བྱའོ། །ལུས་ཀྱི་འཁོར་ལོ་འདི་དག་ཏུ་རྩ་རླུང་ཁམས་ཀྱི་དག་འབྲས་ལྷ་སྔགས་ཡེ་ཤེས་ཀྱི་རང་བཞིན་སྐུ་གསུམ་རང་ཆས་སུ་གསལ་བ་ནི་རྒྱུ་ལམ་གྱི་རིམ་པ་ཇི་ལྟ་བ་བཞིན་མངོན་དུ་གྱུར་ཚུལ་ཤེས་པར་བྱའོ། །

**གཉིས་པ་གང་ལས་བཏུས་པའི་ཁུངས་བསྟན་པ་ནི།**

རིག་པ་རྒྱ་མཚོ་ལས་དེ་བཞིན། །མདོར་བསྡུས་ནས་ནི་གསུངས་པ་ཡིན། །ཕོ་ཉ་གཉིས་མེད་སྦྱོར་བའི་བདག །འགྲུབ་འགྱུར་འདི་ལ་ཐེ་ཚོམ་མེད། །

ཅེས་པ་སྟེ། རྩ་རྒྱུད་རིག་པ་རྒྱ་མཚོའི་རྒྱུད་ཆེན་ལས་བྱུང་བ་དེ་བཞིན་དུ་འདིར་མདོར་བསྡུས་ནས་རྣལ་འབྱོར་མའི་གསང་བའི་སྦྱིན་སྲེག་འདི་གསུངས་པ་དང༌། གྲུབ་པའི་ཐབས་ནི་ཕོ་ཉ་མོ་དང་རྣལ་འབྱོར་པ་གཉིས་སུ་མེད་པར་སྦྱོར་བའི་རིམ་པ་འདིས་བདག་ཉིད་དངོས་གྲུབ་མྱུར་དུ་འགྲུབ་པར་འགྱུར་བ་འདི་ལ་ཐེ་ཚོམ་མེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཕོ་ཉ་མོའི་སྦྱིན་སྲེག་དང་འགུག་པའི་ལས་ཀྱི་ཆོ་གའི་ལེའུ་སྟེ་སུམ་ཅུ་རྩ་བཞི་པའོ།། །།

 ༈ **གཉིས་པ་ཆོས་ཀྱི་ཕྱག་རྒྱ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དམ་ཚིག་གི་ཕྱག་རྒྱ་བསྟན་པའི་འཕྲོས་སུ་འདིར་ཆོས་ཀྱི་ཕྱག་རྒྱ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་ལས་ཀྱི་རབ་མཆོག་ནི། །ཇི་བཞིན་རིམ་གྱིས་མཚོན་པ་སྟེ། །མཆོད་པ་གཉིས་མེད་སྦྱོར་བའི་བདག །ལས་ནི་སོ་སོར་སྦྱར་བར་བྱ། །

ཞེས་པ་སྟེ། ལྷ་འགུགས་པའི་ལས་བཤད་པ་དེ་ནས་ལས་ཀྱི་རབ་མཆོག་ཚེ་འཕེལ་བའི་ཐབས་བསྟན་པ་སྟེ། །དེ་ཡང་ཆོས་ཀྱི་ཕྱག་རྒྱ་དག་ལ་བརྟེན་ནས་དགའ་བཞིའི་ཏིང་ངེ་འཛིན་ཇི་ལྟ་བ་བཞིན་དུ་ཡེ་ཤེས་རིམ་གྱིས་སྐྱེས་བ་མཚོན་པ་སྟེ། མཛེས་པའི་གཟུགས་ལ་སོགས་པ་འདོད་པའི་ཡོན་ཏན་གྱི་ཆོས་ཕུལ་དུ་ཕྱིན་པའི་ཕྱག་རྒྱ་མ་ལ་མཆོད་པར་བྱས་པས་བདེ་བ་དང་སྟོང་པ་གཉིས་སུ་མེད་པར་རོ་གཅིག་ཏུ་སྦྱོར་བའི་ཐབས་ཀྱིས་བདག་ཉིད་གང་འདོད་པའི་ལས་ནི་བསྒོམ་པ་དང་བཟླས་པ་སོ་སོར་སྦྱར་བར་བྱའོ། །

**གཉིས་པ་ལ་གཉིས། བསྙེན་པའི་སྔགས་དང༌། ལས་སྦྱོར་གྱི་དམིགས་བསལ་བསྟན་པའོ། །དང་པོ་ལ་གཉིས། སྔགས་ཀྱི་དབྱེ་བ་བསྟན་པ་དང༌། བཟླ་ཚུལ་བསྟན་པའོ། །དང་པོ་ནི།**

གང་དག་རབ་སྒྲུབ་བྱེད་པའི་སྔགས། །དེ་ཡི་དབྱེ་བ་རིམ་བཞིན་བཤད། །ཁ་དོག་ཕོ་ཉ་སོགས་སྔགས་གང༌། །

ཞེས་པ་སྟེ། སྦྱོར་བ་གཅིག་གིས་ལས་གང་དག་ཇི་སྙེད་སྒྲུབ་པར་བྱེད་པའི་སྔགས་ནི་ལུས་ཀྱི་འཁོར་ལོར་དབུགས་འབྱུང་རྔུབ་ཀྱི་རླུང་དང་སྦྱར་ནས་བཟླ་བ་དང༌། དེ་ཡི་དབྱེ་བ་ལས་བཞིའི་རིམ་པ་ཇི་ལྟ་བ་བཞིན་དུ་ཞི་བ་ལ་ཁ་དོག་དཀར་པོ། རྒྱས་པ་ལ་སེར་པོ། དབང་ལ་དམར་པོ། མངོན་སྤྱོད་ལ་ནག་པོ་སྟེ་སྔགས་ཀྱི་ཁ་དོག་བཤད་པ་དང༌། ཞི་བ་ལ་རྒྱས་རིགས། རྒྱས་པ་ལ་རྗེའུ་རིགས། དབང་ལ་བྲམ་ཟེའི་རིགས། མངོན་སྤྱོད་ལ་དམངས་རིགས་ཏེ་ཕོ་ཉའི་རིགས་ཀྱི་བྱེ་བྲག་བཤད་པ་དང༌། སོགས་སྒྲས་ཞི་བ་ལ་ཆུའི་དཀྱིལ་འཁོར་ནས་རྒྱུ་བ་དང༌། རྒྱས་པ་ལ་ས་དང༌། དབང་ལ་མེ་དང༌། མངོན་སྤྱོད་ལ་རླུང་གི་དཀྱིལ་འཁོར་ནས་རྒྱུ་བ་སྟེ་སྔགས་གང་ནས་རྒྱུ་བའི་ཚུལ་འབྱུང་བཞི་སོ་སོའི་རླུང་བཤད་པའོ། །

**གཉིས་པ་ནི།**

མདའ་ཡི་ཤུགས་བཞིན་ཡོངས་སུ་འཁོར། །ཕན་ཚུན་མདུང་རྒྱུས་དཔའ་བོ་ནི། །ཡུལ་ཉིད་ཀྱིས་ནི་ཕྱེ་བའོ། །ས་བོན་ཕྲེང་བས་དེ་ནས་བཟུང༌། །ཧཱུཾ་ནི་མཐའ་རུ་གནས་པ་ཡིན། །

ཞེས་པ་སྟེ། སྔགས་ཕྲེང་ཞི་བ་དང་རྒྱས་པ་ལ་ཡུམ་གྱི་ཞལ་ནས་ཡབ་ཀྱི་ཞལ་དུ་ཞུགས་ཤིང༌། ཡབ་ཀྱི་ལྟེ་བ་ནས་ཡུམ་གྱི་ལྟེ་བར་ཞུགས་ཏེ་མདའ་ཡི་ཤུགས་བཞིན་ཡོངས་སུ་འཁོར་བ་དང༌། དབང་དང་མངོན་སྤྱོད་ལ་ཡབ་ཀྱི་ཞལ་ནས་ཡུམ་གྱི་ཞལ་དང༌། ཡུམ་གྱི་ལྟེ་བ་ནས་ཡབ་ཀྱི་ལྟེ་བར་འཇུག་སྟེ་ཕན་ཚུན་མདུང་རྒྱུས་སུ་འཁོར་བ་དང༌། སྒྲ་ཤུགས་ཞི་བ་དང་རྒྱས་པ་ལ་ངག་བཟླས་དྲག་ཅིང་རྩུབ་པ་མ་ཡིན་པ་དང༌། དབང་དང་མངོན་སྤྱོད་ལ་དབུགས་བཟླས་སྲིན་པོའི་ངར་སྐད་ལྟ་བུ་དང༌། དེ་ལྟར་དཔའ་བོའི་སྔགས་ཀྱི་སྒྲ་ཤུགས་ནི་ཡུལ་ཞི་དྲག་གི་སྒོ་ནས་ཕྱེ་བར་ཤེས་པ་བྱའོ། །ས་བོན་གྱི་ཕྲེང་བ་སྙིང་པོ་དང་ཉེ་སྙིང་ཐོག་མར་ཨོཾ་ནས་བཟུང་བ་དང༌། ཧཱུཾ་ནི་མཐའ་རུ་གནས་པ་ཡིན་ནོ། །

**གཉིས་པ་ལས་སྦྱོར་གྱི་དམིགས་བསལ་བསྟན་པ་ལ་གཉིས། སྤྲོ་བའི་དམིགས་པ་དང༌། བསྡུ་བའི་དམིགས་པ་བསྟན་པའོ། །དང་པོ་ནི།**

བསྒྲུབ་བྱ་འགོག་པར་གྱུར་པ་ལ། །གོམས་པ་གཅིག་ཀྱང་མི་འགྲོའོ། །ཁ་སྦྱོར་སྦྱར་བར་གྱུར་པ་དང༌། །རྡོ་རྗེ་ལུ་གུ་རྒྱུད་བཅིངས་པས། །རྡོ་རྗེ་དབྱེ་བ་ཉིད་དང་ནི། །དེ་བཞིན་བུང་བ་ལྟར་འཁོར་བྱ། །ལྕགས་ཀྱུ་ཉིད་ཀྱིས་དགུག་པ་དང༌། །གཏུན་ཤིང་གིས་བརྡུང་དེ་བཞིན་ཏེ། །རྡོ་རྗེ་ཉིད་ཀྱིས་འདེབས་པར་བཤད། །དབུག་པ་མདས་ནི་སྦྱར་བར་བྱ། །

ཞེས་པ་སྟེ། བསྒྲུབ་བྱ་འཆི་བདག་གི་བདུད་འགོག་པར་འདོད་ན། གོམས་པ་གཅིག་ཀྱང་ཕྱིར་འགྲོ་བར་མི་ནུས་པར་སྔགས་ཀྱི་འོད་ཟེར་བརྒྱད་སྤྲོས་ཏེ་བཅིངས་ན་འགྲོར་མི་ནུས་པར་འཆི་བར་འགྱུར་རོ། །བརྒྱད་གང་ཞེ་ན། རྡོ་རྗེ་ཕྲག་མོའི་འོད་ཟེར་གྱིས་ཁ་སྦྱོར་དུ་སྦྱར་བ་དང༌། འོད་ཟེར་ལས་འཕྲོས་པའི་ལྷ་མོས་རྡོ་རྗེ་ལུ་གུ་རྒྱུད་དུ་བཅིངས་པ་དང༌། རྡོ་རྗེ་ཐོགས་པའི་ལྷ་མོ་སྤྲོས་ཏེ་དབྱེ་བ་དང༌། དེ་བཞིན་དུ་བུང་བ་ལྟར་འཁོར་བ་དང༌། ལྕགས་ཀྱུ་ལྟར་དགུག་པ་དང༌། གཏུན་ཤིང་ལྟར་བརྡུང་བ་དང༌། རྡོ་རྗེ་ལྟར་འདེབས་པ་དང༌། མདས་དབུག་པ་ལྟར་གནད་དུ་དབབ་པའི་ལས་ལ་སྦྱར་བར་བྱའོ། །

**གཉིས་པ་ནི།**

དུས་མིན་འཆི་བ་བསླུ་བ་ལ། །ཡན་ལག་ཁ་ཊྭཱཾ་དག་དང་སྦྱར། །ཐོད་པའི་མཆོད་ཡོན་སྣོད་དུ་ནི། །ཞལ་དུ་མཚོན་ཆ་ངེས་པར་སྦྱར། །

ཞེས་པ་སྟེ། དེ་ལྟར་ཕྱག་མཚན་བརྒྱད་ཐོགས་པའི་ལྷ་མོ་སྤྲོས་ཏེ་དུས་མིན་འཆི་བ་བསླུ་བར་བྱས་ནས། སླར་བསྡུ་བའི་ཚེ་ལྷ་མོའི་ཕྱག་མཚན་ཁ་ཊྭཱཾ་རང་གི་ཡན་ལག་དག་ལ་སྦྱར་བས་རྒྱས་བཏབ་པ་དང༌། ཐོད་པའི་མཆོད་ཡོན་གྱི་སྣོད་དུ་ཡོད་པའི་བདུད་རྩི་རང་གི་ཞལ་ཏུ་སྦྱིན་པས་ཚེ་འཕེལ་བ་དང་ལུས་མཚོན་ཆས་མི་འཇིགས་པའི་ངེས་པ་སྦྱར་བར་བྱེད་དོ། །དེ་དག་ཀྱང་སྦས་དོན་གྱི་དབང་དུ་བྱས་ན། ཁ་སྦྱར་ནི་ཁམས་དཀར་དམར། ལུ་གུ་རྒྱུད་ནི་ཕྱག་རྒྱ་མ། རྡོ་རྗེ་དབྱེ་བ་ནི་རྟོག་ཚོགས། འཁོར་བ་ནི་ཐུར་དུ་བབ་པ། དགུག་པ་ནི་གྱེན་དུ་དྲངས་པ། བརྡུང་བ་ནི་རགས་པའི་སྙིགས་མ། འདེབས་པ་ནི་བདེ་སྟོང་དུ་རྒྱས་བཏབ་པ། གནད་དུ་དབབ་པ་ནི་སྲོག་མལ་དུ་ཆུད་པ། འཆི་བ་བསླུ་བ་ནི་བཅུད་ཀྱིས་ལེན་ཐོབ་པའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། གཉིས་སུ་མེད་པའི་ལས་དང་དུས་མ་ཡིན་པར་འཆི་བ་བསླུ་བའི་ཆོ་གའི་ལེའུ་སྟེ་སུམ་ཅུ་རྩ་ལྔ་པའོ།། །།

 ༈ **གསུམ་པ་ལས་ཀྱི་ཕྱག་རྒྱ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཆོས་ཀྱི་ཕྱག་རྒྱ་བསྟན་པའི་འཕྲོས་སུ་འདིར་ལས་ཀྱི་ཕྱག་རྒྱ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་དང༌། རྒྱས་བཤད་དོ། །དང་པོ་ནི།**

དེ་ནས་ཕྱག་རྒྱའི་མཆོད་ཆེན་དང༌། །སྔགས་ཀྱི་དགོད་པར་རབ་ཏུ་གྲགས། །མྱུར་དུ་དངོས་གྲུབ་བྱེད་པར་ནི། །ཕྱག་རྒྱའི་མཆོད་འདི་ཐེ་ཚོམ་མེད། །

ཅེས་པ་སྟེ། ཆོས་ཀྱི་ཕྱག་རྒྱ་བསྟན་པ་དེ་ནས་ལས་ཀྱི་ཕྱག་རྒྱའི་མཆོད་པ་ཆེན་པོ་བསྟན་པ་སྟེ། དེ་ཡང་ཕྱག་རྒྱ་བྷ་གའི་ཐབ་ཁུང་དུ་གསང་བའི་རྡོ་རྗེ་དགང་གཟར་དང་བྱང་ཆུབ་ཀྱི་སེམས་བླུགས་གཟར་གྱི་ཚུལ་དུ་གསང་བའི་སྦྱིན་སྲེག་བྱ་བ་ནི་མཆོད་པ་ཆེན་པོ་ཆགས་ཆེན་གྱི་ལམ་དང༌། བྱང་ཆུབ་ཀྱི་སེམས་དགའ་བྲལ་དུ་མི་འགྲོ་བའི་ཕྱིར་འཁོར་ལོ་བཞིར་སྔགས་ཀྱི་རིམ་པས་ཁྱབ་པར་དགོད་པ་དང༌། བདེ་བ་ལམ་དུ་བྱེད་པ་འདིས་དངོས་གྲུབ་མྱུར་དུ་ཐོབ་པར་བྱེད་པ་ནི། ཕྱག་རྒྱའི་མཆོད་པ་མཆོག་གསང་ནང་གི་ལམ་འདི་ལ་བརྟེན་པས་ཐེ་ཚོམ་མེད་དོ། །

**གཉིས་པ་ལ་བཞི། སྦྱོར་བ་མཆོད་པའི་རིམ་པ། དངོས་གཞི་ལས་ལ་སྦྱར་བ། ལས་ཀྱི་རྣམ་དབྱེ་བསྟན་པ། འབྲས་བུ་དབང་དུ་བྱ་བའོ། །དང་པོ་ནི།**

མཚན་མ་གཉིས་ལ་སྔགས་སྦྱར་ཏེ། །མཁའ་འགྲོ་དཔའ་བོ་གཉིས་མེད་པ། །སྙིང་པོ་རྣམས་ཀྱི་དེ་བཞིན་དུ། །སྔགས་པ་མཁའ་འགྲོ་མ་ལ་སྦྱར། །བློ་ལྡན་མཁའ་འགྲོ་མ་བསྲུབ་བྱ། །

ཞེས་པ་སྟེ། གསང་བའི་རྡོ་རྗེ་དང་བྷ་གའི་མཚན་མ་གཉིས་ལ་མཁའ་གསང་བྱིན་གྱིས་བརླབ་པའི་སྔགས་སྦྱར་ཏེ། མཁའ་འགྲོ་མ་དང་དཔའ་བོ་གཉིས་སུ་མེད་པར་སྙོམ་པར་སྦྱོར་བའི་ཚེ། དགའ་བཞིའི་ཏིང་ངེ་འཛིན་སྐྱེས་བའི་ཕྱིར་དགའ་བའི་དུས་སུ་ཡི་གེའི་འཁྲུལ་འཁོར་དང༌། མཆོག་དགའི་དུས་སུ་རླུང་གི་འཁྲུལ་འཁོར་དང༌། ལྷན་ཅིག་སྐྱེས་དགའི་དུས་སུ་འགོག་པའི་འཁྲུལ་འཁོར་གྱི་སྙིང་པོ་རླུང་སྔགས་མི་ཕྱེད་པའི་མཚོན་ཆ་རྣམས་ཀྱིས་དགའ་བྲལ་དུ་མི་འགྲོ་བར་བསྲུང་བ་དང༌། དེ་བཞིན་དུ་སྔགས་པ་མཁའ་འགྲོ་མ་ལ་སྦྱོར་བའི་དུས་སུ་མཚོན་ཆ་དེ་དག་དང་སྦྱར་ནས། བློ་ལྡན་མཁའ་འགྲོ་མ་བསྲུབ་པ་དང་སྲུབ་པའི་སྦྱོར་བ་ལས་བྱང་སེམས་འཛག་མེད་འཆིང་བ་དང་བཟློག་པར་བྱའོ། །

**གཉིས་པ་ནི།**

གང་ཡང་ཕྱག་རྒྱ་གནོན་པ་ཟས། །ལས་དང་མཚན་བྱ་དག་གི་མཐུ། །དེ་བཞིན་སྔགས་པས་སྙིང་པོས་དང༌། །དེ་བཞིན་རྣལ་འབྱོར་མ་སྦྱར་བྱ། །དག་པའི་ལུས་ནི་རང་འདོད་པ། །དཔའ་བོ་མཆོད་པ་རྣམས་བྱས་ནས། །ལས་ནི་འབད་པ་ཉིད་ཀྱིས་བྱ། །

ཞེས་པ་སྟེ། ཞི་རྒྱས་ལ་སོགས་པའི་ལས་གང་ཡང་ཕྱག་རྒྱ་མ་དང་སྦྱོར་བ་ལས་ཡུལ་སྣང་བདེ་བའི་ཟིལ་གྱིས་གནོན་པ་དང༌། ཡུལ་ཅན་བསམ་གཏན་གྱི་བདེ་བའི་ཟས་ལ་སྤྱོད་པས་ལས་ཀྱི་དངོས་གྲུབ་དང༌། དགའ་བཞིའི་ཏིང་ངེ་འཛིན་གྱིས་མཆོག་གི་བདེ་བ་མཚོན་པར་བྱ་བ་དེ་དག་ནི་ཕྱག་རྒྱ་མཆོད་པའི་མཐུ་དང༌། དེ་བཞིན་དུ་སྔགས་པས་རླུང་སྔགས་མི་ཕྱེད་པའི་སྙིང་པོ་བཟླས་པ་སྔགས་ཀྱི་མཐུ་དང༌། དེ་བཞིན་དུ་ཕྱག་རྒྱ་རྡོ་རྗེ་རྣལ་འབྱོར་མ་དང་སྦྱོར་བ་ལྷའི་མཐུ་ལས། རགས་པའི་སྙིགས་མ་དག་པའི་ལུས་ནི་རྒྱལ་བའི་དཀྱིལ་འཁོར་དུ་ཤེས་ཏེ་རང་གི་འདོད་པའི་དངོས་གྲུབ་སྒྲུབ་པའི་ཕྱིར་ནང་གི་དཔའ་བོ་དཔའ་མོའི་མཆོད་པ་རྣམས་བྱས་ནས། ཞི་རྒྱས་ལ་སོགས་པའི་ལས་ནི་འབད་པ་ཉིད་ཀྱིས་གྲུབ་པར་བསྟན་ཏོ། །

**གསུམ་པ་ནི།**

རྣམ་དབྱེར་རང་དགས་སྔགས་པ་ནི། །ཕྱིན་ཅི་ལོག་ཏུ་ངེས་པར་སྦྱར། །ཚར་གཅོད་ཕན་འདོགས་དོན་རྣམས་ལ། །ལས་ཀྱི་དངོས་པོར་རྣམ་པར་བསྒོམ། །དེ་ནས་དབྱེ་བ་ཕྱེས་ནས་ནི། །རྩ་ཡི་ལམ་དུ་སྦྱར་བར་བྱ། །

ཞེས་པ་སྟེ། དེ་ལྟ་བུའི་རྣམ་དབྱེ་མེད་པར་རང་དགས་ལས་ལ་འཇུག་པའི་སྔགས་པ་དག་ནི་ལམ་ཕྱིན་ཅི་ལོག་ཏུ་གྱུར་པའི་ཕྱིར་ངེས་པར་རང་ཉིད་ཕུང་ལ་སྦྱར་བ་ཡིན་པས་གྱ་ཚོམ་དུ་མི་བྱ་བར་དབང་དང་མངོན་སྤྱོད་ཀྱིས་ཚར་གཅོད་པ་དང༌། ཞི་རྒྱས་ཀྱིས་ཕན་འདོགས་པའི་དོན་དུ་ལས་རྣམས་ལ་འཇུག་པར་འདོད་པ་དག་གིས་སྦྱོར་བ་མཆོད་པའི་རིམ་པ་དང༌། དངོས་གཞི་ལས་ཀྱི་ངོ་བོ་ལྷ་དང་སྔགས་ཀྱི་རྣམ་པ་ཡོངས་སུ་ཤེས་པའི་སྒོ་ནས་བསྒོམ་པར་བྱ་བ་དང༌། དེ་ཉིད་ལས་ལ་འཇུག་པའི་ཚེ་ཐོག་མར་ལས་ཀྱི་དབྱེ་བ་བཅུ་གཉིས་ཀྱི་ཁྱད་པར་ཕྱེ་ནས་སྔགས་ཀྱི་ཕྲེང་བ་རྩ་ཡི་ལམ་དུ་སྦྱར་ནས་རླུང་སྔགས་མི་ཕྱེད་པར་བཟླས་པས་སྲོག་མལ་དུ་ཆུད་པར་བྱའོ། །

**བཞི་པ་ནི།**

རབ་ཏུ་བསྒྲུབ་པས་སྦྱོར་དོན་ལ། །ཕྱི་རོལ་ཇི་བཞིན་ནང་དེ་བཞིན། །འདི་ཡིས་མྱུར་དུ་ལྷ་དང་ནི། །ལྷ་མིན་མིར་བཅས་བསྒྲུབ་པར་བྱ། །

ཞེས་པ་སྟེ། ལུས་ཀྱི་དཀྱིལ་འཁོར་ལ་ལས་ཆེན་བཅུ་གཉིས་ཀྱི་འབྲས་བུའི་དོན་རྣམས་རབ་ཏུ་བསྒྲུབ་པར་བྱ་བའི་ཕྱིར་གོང་དུ་བསྟན་པའི་སྔགས་ཕྲེང་ཞལ་ནས་ཞལ་དུ་སྦྱོར་བའི་དོན་ལ་ཡབ་ཡུམ་རིམ་དང་རིམ་ལས་བཟློག་པའི་དབྱེ་བ་ཤེས་པའི་སྒོ་ནས། ཕྱི་རོལ་གང་ལ་དབང་བར་འདོད་པ་དེ་བཞིན་དུ་ནང་དུ་རླུང་དང་སྔགས་ཀྱི་དེ་ཉིད་ལ་རང་དབང་ཐོབ་ན་འདིས་མྱུར་དུ་ལྷ་དང་ལྷ་མིན་མི་དང་བཅས་བསྒྲུབ་བྱ་འཇིག་རྟེན་གསུམ་པོ་དབང་དུ་བྱ་བར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དེ་ཁོ་ན་ཉིད་ཀྱི་མཆོད་པ་དང་ལས་ཀྱི་ཆོ་གའི་ལེའུ་སྟེ་སུམ་ཅུ་རྩ་དྲུག་པའོ།། །།

 ༈ **བཞི་པ་ཕྱག་རྒྱ་དབང་དུ་བྱ་བའི་ཆོ་གའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ལས་ཀྱི་ཕྱག་རྒྱ་བསྟན་པའི་འཕྲོས་སུ་འདིར་ཕྱག་རྒྱ་དབང་དུ་བྱ་བ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །གཟུགས་ནི་གནོན་པའི་ཆོ་ག་སྟེ། །ཕན་ཚུན་སྦྱར་བའི་གསང་སྔགས་ནི། །མཁའ་འགྲོ་མ་དང་གཅིག་ཏུ་སྦྱར། །བཟའ་བ་ཟོས་མེད་དེ་ནས་ནི། །བཟླས་པའི་མཐར་ནི་སྐྱུགས་པར་བྱ། །མཚན་མོ་བདུན་ནི་རྫོགས་པ་དང༌། །་བཟའ་དང་བཏུང་བ་དག་ལ་སྦྱར། །འདི་ཡིས་ཇི་སྲིད་འཚོ་ཡི་བར། །དབང་དུ་འགྲོ་བར་ཐེ་ཚོམ་མེད། །

ཅེས་པ་སྟེ། གསང་བའི་སྦྱིན་སྲེག་བསྟན་པ་དེ་ནས་གཞན་ཕྱིར་བཟློག་གི་ལས་བཤད་པར་བྱ་བ་ལ། ལས་རྒྱ་བུད་མེད་དང་དམ་རྒྱ་གཏུམ་མོའི་རྫས་ཀྱིས་ཕྱི་རོལ་གྱི་གཟུགས་ནི་རང་དབང་དུ་གནོན་པའི་ཆོ་ག་བྱ་བ་སྟེ། རླུང་སྔགས་ཕན་ཚུན་སྦྱོར་བའི་གསང་སྔགས་ནི་མཁའ་འགྲོ་མ་དང་གཅིག་ཏུ་སྦྱོར་བའི་ལས་ཏེ། ཞི་རྒྱས་ལ་དབུགས་ནང་དུ་འཁོར་བ་དང༌། དབང་དང་མངོན་སྤྱོད་ལ་དབུགས་ཕྱིར་བཟློག་སྟེ་བཟའ་བ་ཅང་ཟོས་པ་མེད་པར་སྔགས་བཟླས་པའི་མཐར་ངལ་གསོས་ཏེ་སྐྱུགས་པ་དང༌། སྐྱུགས་པའི་ཁ་ཟས་ནི་སྦྱིན་སྲེག་གི་ཐལ་བ་ཡིན་པས་ཐོད་པ་ཁ་སྦྱོར་དུ་བླུགས་ཚོན་སྐུད་ཀྱིས་དཀྲིས་ཏེ། མཚན་མོ་སྔགས་བཟླས་ཏེ་རྫོགས་པ་དང་བཟའ་བ་དང་བཏུང་བའི་ཁ་ཟས་ལ་སྦྱར་ནས་གང་འདོད་པ་དག་ལ་བྱིན་ན། འདི་ཡིས་ཇི་སྲིད་འཚོ་བའི་བར་རང་དབང་དུ་འགྲོ་བར་ཐེ་ཚོམ་མེད་དོ། །

**གཉིས་པ་ལ་གཉིས། ཐབས་ཀྱི་རྫས་བསྟན་པ་དང༌། ཐབས་གསང་བར་གདམས་པའོ། །དང་པོ་ལ་བཞི། རིགས་སྤྱིར་དབང་དུ་བྱ་བ། བྱེ་བྲག་དབང་དུ་བྱ་བ། ལོངས་སྤྱོད་དབང་དུ་བྱ་བ། ལྷ་དབང་དུ་བྱ་བ་བསྟན་པའོ། །དང་པོ་ནི།**

སེར་སྐྱའི་མར་ནི་འཐུང་ནས་སུ། །བཟླས་པའི་མཐར་ནི་སྐྱུགས་པར་བྱ། །དེ་ཡིས་རང་གི་གདོང་བསྐུས་ནས། །གལ་ཏེ་རྟག་ཏུ་ཁྲོས་གྱུར་པ། །མཐོང་བ་ཙམ་གྱིས་དབང་དུ་གྱུར། །

ཞེས་པ་སྟེ། ལུས་ཀྱི་འཁོར་ལོ་བཞིར་ལྷ་དྲུག་ཅུ་རྩ་གཉིས་རྩ་འདབ་ཀྱི་གྲངས་མཉམ་དུ་གསལ་ནས་ལག་པ་གཉིས་དགང་གཟར་དང་བླུགས་གཟར་གྱི་ཚུལ་དུ་བྱས་ཏེ། །བ་སེར་སྐྱའི་མར་སྲེག་རྫས་སུ་བྱས་ནས་འཐུངས་ཤིང་སྔགས་བརྒྱ་རྩ་བཟླས་ཏེ་སྲེག་རྫས་ཕུལ་བའི་མཐར་དབུགས་ཕྱིར་ཕྱུང་ནས་སྐྱུགས་པར་བྱས། དེ་ཡིས་རང་གི་གདོང་ལ་བསྐུས་ནས་གལ་ཏེ་ལྷ་ཡི་ང་རྒྱལ་གྱིས་སྤྱོད་ལམ་ཐམས་ཅད་དུ་ཁྲོས་པར་གྱུར་ན། རྒྱལ་རིགས་ལ་སོགས་པ་རིགས་བཞི་པོ་གང་གིས་མཐོང་བ་ཙམ་གྱིས་དེ་དག་དབང་དུ་བྱ་བར་འགྱུར་རོ། །

**གཉིས་པ་ནི།**

ཏིལ་མར་སཱ་ལུ་བཏགས་པ་དང༌། །ལྡན་པས་ལུས་ནི་བསྐུས་གྱུར་ཅིང༌། །སྣུམ་ཁུར་སྔགས་པས་བྱས་ནས་ནི། །བཟའ་བ་ལ་ནི་རབ་དུ་སྦྱར། །གལ་ཏེ་ལས་འདི་མ་བཏང་ན། །ཇི་སྲིད་འཚོ་བར་རྟག་དབང་འགྱུར། །

ཞེས་པ་སྟེ། སྔགས་གྱི་སྐྱུགས་པའི་རྫས་ཀྱི་ཁར་ཏིལ་མར་དང་འབྲས་སཱ་ལུ་བཏགས་པའི་ཕྱེ་ལུས་ལ་བསྐུས་ཏེ་ཁྲུས་བྱས། ལྷག་མ་མར་ལ་བཙོས་ཏེ་སྣུམ་ཁུར་བྱས་སྔགས་ཀྱིས་བཏབ་ནས་རིགས་བཞི་གང་ཡང་རུང་བའི་བཟའ་བ་ལ་སྦྱར་ནས་བྱིན་ན། གལ་ཏེ་ལས་འདི་བསམ་པས་མ་བཏང་ན་ཇི་སྲིད་འཚོ་བའི་བར་རྟག་པར་བསྒྲུབ་བྱ་དབང་དུ་བྱ་བར་འགྱུར་རོ། །

**གསུམ་པ་ནི།**

ཏིལ་ནག་དག་ནི་ཟོས་ནས་སུ། །སྐེ་མཚེ་བཅས་པས་སྐྱུགས་པ་དང༌། །རུ་རྟ་བཤང་བ་དང་ལྡན་པ། །ལག་སྐྱེས་ལྟོ་བའི་སྲིན་བུ་ནི། །རང་གི་ཁྲག་དང་བཏགས་ནས་ནི། །རང་གི་ཁུ་བ་ཉིད་དང་སྦྱར། །བཟའ་བཏུང་མིག་སྨན་གོས་ལ་ནི། །བྱུག་པ་ཉིད་དུ་རབ་ཏུ་སྦྱར། །འདི་ཡིས་ཇི་སྲིད་འཚོ་ཡི་བར། །དབང་དུ་འགྱུར་བར་གདོན་མི་ཟ། །

ཞེས་པ་སྟེ། ཏིལ་ནག་པོའི་ཆན་ནང་གི་སྲེག་བླུགས་བྱས་ཏེ་ཟོས་པ་དང་སྐེ་ཚེ་ཆུ་དང་སྦྱར་བའི་བཏུང་བ་ལ་སྔགས་བཟླས་ཏེ་བཟའ་བཏུང་གི་སྦྱིན་སྲེག་བྱས་ནས་སྐྱུགས་པ་དང༌། རུ་རྟ་བཤང་བ་དྲི་ཆུ་དང་བཅས་པ་དང་ལག་སྐྱེས་སེན་མོ་དང༌། ལྟོ་བའི་སྲིན་བུ་དང༌། རང་གི་སྲིན་ལག་གཡོན་པའི་ཁྲག་དང་བཅས་པ་ཕྱེ་མར་བཏགས་ནས་རང་གི་ཁུ་བ་དང་སྦྱར་ཏེ། བཟའ་བ་དང༌། བཏུང་བ་དང༌། མིག་སྨན་དང༌། གོས་ལ་བྱུག་པར་བྱས་ན། འདི་ཡིས་ཇི་སྲིད་འཚོ་བའི་བར་ལོངས་སྤྱོད་གང་འདོད་དབང་དུ་བྱ་བར་འགྱུར་རོ། །

**བཞི་པ་ནི།**

བ་ལང་ཤ་བསྲེག་སྦྱིན་སྲེག་ནི། །ཁྲག་གིས་བསྐུས་ན་ལྷ་རྣམས་ནི། །དེ་མོད་དབང་དུ་འགྱུར་བའམ། །གལ་ཏེ་མ་འོངས་འཆི་བར་འགྱུར། །བདག་ཉིད་དེ་ཡི་མདུན་དུ་ནི། །བསྒོམས་ནས་མཁས་པས་སྦྱིན་སྲེག་བྱ། །སྦྱིན་སྲེག་མཐར་ནི་གཏོར་མ་བྱ། །ཁམས་གསུམ་སྐད་ཅིག་གིས་འགུགས་པ། །མཚན་བདུན་གྱིས་ནི་འགྲུབ་པར་འགྱུར། །

ཞེས་པ་སྟེ། བ་ལང་གི་ཤ་དང་ཁྲག་གིས་སྲེག་བླུགས་བྱས་ཏེ་ནང་གི་སྦྱིན་སྲེག་བརྒྱ་རྩ་བྱས། དེའི་ཁྲག་གིས་ལུས་ལ་བསྐུས་ན་འཇིག་རྟེན་དང་འཇིག་རྟེན་ལས་འདས་པའི་ལྷ་རྣམས་དེ་ཡི་མོད་ལ་དབང་དུ་འགྱུར་བའམ། གལ་ཏེ་མ་འོངས་པར་དབང་དུ་མ་གྱུར་ན་ཤིང་ཨ་རྫ་ཀའི་དོགས་པ་བཞིན་དུ་མགོ་བོ་འགས་ཏེ་འཆི་བར་འགྱུར་རོ། །འོངས་ན་ཅི་བྱེད་ཅེ་ན། བདག་ཉིད་དེའི་མདུན་དུ་ལུས་ལ་ལྷའི་འཁོར་ལོ་བསྒོམས་ནས་ཐབས་ལ་མཁས་པས་ནང་གི་སྦྱིན་སྲེག་བྱ་བ་དང༌། སྦྱིན་སྲེག་གི་མཐར་འཇིགས་རྟེན་པ་ལ་གཏོར་མ་བྱིན་ནས། ཁམས་གསུམ་སྐད་ཅིག་ཉིད་ལ་ཁུག་ཅིག་ཅེས་བཀའ་བསྒོ་ན་མཚན་མོ་བདུན་གྱིས་འགུགས་པའི་ལས་འགྲུབ་པར་འགྱུར་རོ། །

**གཉིས་པ་ཐབས་གསང་བར་གདམས་པ་ནི།**

འཇིག་རྟེན་གསུམ་ན་རྙེད་དཀའ་བའི། །དམ་ཚིག་སྤྱོད་པའི་མཚན་ཉིད་ནི། །རྟག་ཏུ་རང་སྔགས་སྦས་པ་ཡིས། །རབ་ཏུ་འབད་དེ་གསང་བར་བྱ། །སུས་དོན་རྙེད་པར་མི་གྱུར་ཞིང༌། །སྐལ་བ་དམན་པས་འགྲུབ་མི་འགྱུར། །བསོད་ནམས་ཆུང་བའི་སྒྲུབ་པོས་ཀྱང༌། །ང་མཉེས་བྱས་པས་རྙེད་པར་འགྱུར། །

ཞེས་པ་སྟེ། དེ་ལྟར་བསྟན་པའི་ཐབས་ནི་འཇིག་རྟེན་གསུམ་ན་རྙེད་པར་དཀའ་སྟེ། དམ་ཚིག་ལ་སྤྱོད་པའི་རྣལ་འབྱོར་པས་སྔགས་ཀྱི་མཚན་ཉིད་རྟག་ཏུ་བསྲུང་ཞིང༌། ནང་གི་སྦྱིན་སྲེག་ཕྱིར་བཟློག་པའི་སྔགས་ཀྱི་མན་ངག་འདི་གྱ་ཚོམ་དུ་མི་བསྒྲག་པར་སྦ་བར་བྱ་ཞིང་རབ་ཏུ་འབད་པ་ཆེན་པོའི་སྒོ་ནས་གསང་བར་བྱ་བ་དང༌། འདི་ལ་ཡིད་མི་ཆེས་པའི་གང་ཟག་སུས་ཀྱང་སྦས་དོན་རྙེད་ནས་རྟོགས་པར་མི་འགྱུར་ཞིང༌། སྔོན་སྦྱངས་ཀྱི་སྐལ་བ་དམན་པ་དག་གིས་ཀྱང་འགྲུབ་པར་མི་འགྱུར་བ་དང༌། གསང་སྔགས་ཀྱི་ཆོས་དང་གང་ཟག་ལ་ཡིད་ཆེས་ན་རིགས་གཟུགས་སོགས་བསོད་ནམས་ཆུང་བའི་སྒྲུབ་པ་པོ་ཡིན་ཀྱང༌། ཡིད་ཆེས་དད་པའི་སྒོ་ནས་ང་ལ་མཆོད་པས་མཉེས་པ་བྱས་པ་ཙམ་གྱིས་དངོས་གྲུབ་རྙེད་པར་འགྱུར་བར་ཐེ་ཚོམ་མེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ནང་གི་བདག་ཉིད་ཀྱི་དབང་དུ་བྱ་བའི་ཆོ་གའི་ལེའུ་སྟེ་སུམ་ཅུ་རྩ་བདུན་པའོ།། །།

 ༈ **བཞི་པ་ལེའུ་སུམ་ཅུ་རྩ་བརྒྱད་པ་ནས་བཞི་བཅུའི་བར་གྱིས་ཉེ་རྒྱུའི་སྤྱོད་པ་བསྟན་པ་ལ་གསུམ། སྤྱོད་པའི་གནས་བསྟན་པའི་ལེའུ། སྤྱོད་པའི་དུས་བསྟན་པའི་ལེའུ། སྤྱོད་པའི་དངོས་གྲུབ་བསྟན་པའི་ལེའུ་བཤད་པའོ། །དང་པོ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཕྱག་རྒྱའི་དམ་ཚིག་བསྟན་པའི་རྗེས་སུ་འདིར་ཉེ་རྒྱུའི་སྤྱོད་པ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་རྫོགས་རིམ་གྱི་ཡན་ལག་ཏུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། སྤྱི་དོན་དང༌། གཞུང་དོན་ནོ། །དང་པོ་ལ།** ངོ་བོ། ངེས་ཚིག །དགོས་པ། དུས་ཚོད། དབྱེ་བ། སྤྱོད་པ་ཇི་ལྟར་བྱ་བ་དང་དྲུག་ལས། དང་པོ་ངོ་བོ་ནི། སྲིད་པ་སྤང་དུ་མེད་ཅིང་ཞི་བ་བླང་དུ་མེད་པས་རོ་མཉམ་གྱི་སྤྱོད་པའོ། །གཉིས་པ་ངེས་ཚིག་ལ། བསྐྱེད་རིམ་གྱི་དབང་དུ་བྱས་ན། རིག་པ་ནི་ལྷ་ཡི་སྐུ། བརྟུལ་བ་ནི་ཐ་མལ་གྱི་ལུས་ངག་ཡིད་གསུམ། ཞུགས་པ་ནི་ལྷའི་རང་བཞིན་དུ་ཞུགས་པའོ། །རྫོགས་རིམ་གྱི་དབང་དུ་བྱས་ན། རིག་པ་ནི་ལྷན་ཅིག་སྐྱེས་པའི་ཡེ་ཤེས། བརྟུལ་བ་ཐ་མལ་གྱི་རྣམ་རྟོག །ཞུགས་པ་ནི་བདེ་བ་ཆེན་པོ་སེམས་ལ་ཞུགས་པའོ། །གསུམ་པ་དགོས་ནི། སྤྱོད་པ་ལ་ཞུགས་པས་མཁའ་འགྲོ་མས་བསྲུང་བ་དང༌། སངས་རྒྱས་ཀྱིས་སྲས་སུ་སྐྱེས་པ་དང༌། སྤྱོད་པའི་དངོས་གྲུབ་ཐོབ་པའོ། །བཞི་པ་དུས་ཚོད་ནི་དྲོད་ཐོབ་པ་དང༌། བསད་གསོ་ནུས་པ་དང༌། འཇིག་པ་མེད་པའི་གདེངས་ཐོབ་པའི་དུས་སུའོ། །ལྔ་པ་དབྱེ་བ་ལ། ལས་དང་པོ་པའི་སྤྱོད་པ། བསམ་པ་སློབ་པའི་སྤྱོད་པ། རིག་པ་བརྟུལ་ཞུགས་ཀྱི་སྤྱོད་པ་དང་གསུམ་ལས། འདིར་ཕྱི་མ་སྟེ། དེ་ལ་ཡང་ཀུན་བཟང་གི་སྤྱོད་པ། གསང་བའི་སྤྱོད་པ། ཚོགས་ཀྱི་སྤྱོད་པ། ཕྱོགས་ལས་རྣམ་རྒྱལ་གྱི་སྤྱོད་པའོ། །དྲུག་པ་སྤྱོད་པ་ཇི་ལྟར་བྱ་ཚུལ་འོག་ཏུ་འཆད་པར་འགྱུར་རོ། །

**གཉིས་པ་གཞུང་དོན་ལ་གཉིས། ངོ་བོ་མདོར་བསྟན་པ། དབྱེ་བ་རྒྱས་པར་བཤད་པའོ། །དང་པོ་ནི།**

དེ་ནས་བརྡ་རྣམས་མཁའ་འགྲོ་མའི། །ལུས་ཀྱི་མཚན་ཉིད་གང་ཡིན་དང༌། །དཔའ་བོའི་ཡན་ལག་དབྱེ་བ་ནི། །གྲུབ་པར་འགྱུར་བ་དེ་གྲུབ་འགྱུར། །

ཞེས་པ་སྟེ། དབང་དུ་བྱ་བ་བསྟན་པ་དེ་ནས་བརྡ་དང་ཁ་དོག་དང་དབྱིབས་རྣམས་ཀྱིས་སྤྱོད་པའི་གྲོགས་མཁའ་འགྲོ་མའི་ལུས་ཀྱི་མཚན་ཉིད་གང་ཡིན་པར་མཚོན་པ་དང༌། སྣོད་རུང་བ་དང་མི་རུང་བའི་དཔའ་བོའི་ཡན་ལག་གི་དབྱེ་བ་མཚོན་ཏེ་རྒྱུད་ཚོད་ཤེས་པར་འགྱུར་བ་དང༌། དེ་ཤེས་པས་བསམ་གཏན་དང་ཟག་མེད་ཀྱི་བདེ་བ་གྲུབ་པར་འགྱུར་རོ། །

**གཉིས་པ་ལ་གཉིས། སྒྲུབ་བྱེད་གང་ཟག་གི་སྤང་བླང་བསྟན་པ་དང༌། སྒྲུབ་གཞི་ལས་ཀྱི་རིམ་པ་བསྟན་པའོ། །དང་པོ་ལ་གཉིས། སྤང་བྱའི་གང་ཟག་དང༌། བླང་བྱའི་གང་ཟག་གི་མཚན་ཉིད་བསྟན་པའོ། །དང་པོ་ལ་གཉིས། ཆད་ལས་སྤྱིར་བསྟན་པ་དང༌། དམིགས་བསལ་བྱེ་བྲག་ཏུ་བསྟན་པའོ། །དང་པོ་ནི།**

དཔའ་བོའི་དབང་ཕྱུག་མི་བྲི་ཞིང༌། །རྣམ་པ་ཀུན་ཏུ་སྦ་བར་བྱ། །གང་གི་ཐད་དུའང་མི་གདོན་ཏེ། །གཡོན་པའི་ཀུན་སྤྱོད་སྒྲུབ་པ་པོ། །གསང་བའི་མཚན་ཉིད་མཁའ་འགྲོ་ཡི། །སྔགས་རྣམས་བག་མེད་པས་འདོན་ན། །དེ་ལ་ང་ནི་མི་ལྟ་སྟེ། །མཁའ་འགྲོ་སྟོང་ཕྲག་དུ་མ་ཡིས། །ངན་པའི་བདག་ཉིད་ཅན་དེ་ཟ། །དམ་ཚིག་འཇོམས་ཤིང་ངན་སྤྱོད་དེ། །བྲམ་ཟེ་གསོད་པ་ཐེ་ཚོམ་མེད། །

ཅེས་པ་སྟེ། ཐབས་ཤེས་གཉིས་མེད་དུ་འཁྱུད་པའི་དཔའ་བོའི་དབང་ཕྱུག་གི་རི་མོ་གང་བྱུང་དུ་མི་བྲི་ཞིང༌། ལས་པར་བྲིས་སུ་ཟིན་ཀྱང་རྣམ་པ་ཀུན་ཏུ་མི་བསྟན་པར་སྦ་བར་བྱ་བ་དང༌། དབང་མ་ཐོབ་པ་གང་གི་ཐད་དུ་ལྷ་དང་སྔགས་ཀྱི་གསང་ཚིག་མི་འདོན་ཏེ་མ་དད་ན་ལྟུང་བར་འགྱུར་བའི་ཕྱིར་དང༌། ཉན་ཐོས་ཀྱི་རིགས་ཅན་དག་ལ་གཡོན་པའི་ཀུན་སྤྱོད་མི་བསྟན་པ་དང༌། རྙེད་པ་དང་བཀུར་སྟིའི་ཆེད་དུ་གསང་བའི་མཚན་ཉིད་ཅན་གྱི་སྐུ་བྲི་ཞིང་བསྟན་པ་དང༌། མཁའ་འགྲོའི་སྔགས་རྣམས་བག་མེད་པས་ཚུལ་འཆོས་སུ་འདོན་པར་བྱེད་ན། དེ་ལ་ང་ནི་མི་ལྟ་སྟེ་བྱིན་གྱིས་མི་རློབ་པ་དང༌། དུར་ཁྲོད་ཀྱི་མཁའ་འགྲོ་མ་སྟོང་ཕྲག་དུ་མས་ངན་པའི་བདག་ཉིད་ཅན་དེ་གསོད་ཅིང་ཟ་བར་འགྱུར་བ་དང༌། དམ་ཚིག་འཇོམས་ཤིང་ངན་སྤྱོད་བྱེད་པའི་མི་དེ་བྲམ་ཟེ་དང་ཉན་ཐོས་ཀྱི་སྡོམ་པ་དང་ལྡན་ཡང་གསོད་པར་ཐེ་ཚོམ་མེད་དོ། །

**གཉིས་པ་ནི།**

སྡིག་སྤྱོད་རྨོངས་པའི་བདག་ཉིད་ཅན། །བསླུས་གྱུར་ངན་པའི་བདག་ཉིད་དེ། །མཁའ་འགྲོ་མ་ཡིས་ཟོས་གྱུར་ཀྱང༌། །དེ་ལ་ང་ཡིས་སྐྱོབ་མི་བྱེད། །གསང་བ་པ་ཡི་ནང་ན་ནི། །སྒྲུབ་པོ་དེ་ནི་ཕྱུགས་དང་འདྲ། །བླ་མ་དམ་ཚིག་ལ་འཁུ་བ། །སངས་རྒྱས་འཇིག་རྟེན་དེ་ལས་ལྷུང༌། །

ཞེས་པ་སྟེ། སྡིག་སྤྱོད་རྨོངས་པའི་བདག་ཉིད་ཅན་དེས་གསང་སྔགས་འདོན་པར་བྱེད་ཀྱང་དེ་ཉིད་མི་ཤེས་པའི་དབང་གིས་བདེ་བར་གཤེགས་པ་བསླུས་པར་གྱུར་པས། ངན་པའི་བདག་ཉིད་ཅན་གྱི་གང་ཟག་དེ་མཁའ་འགྲོ་མ་ཡིས་ཆད་པ་གཅོད་དེ་ཟོས་པར་གྱུར་ཀྱང༌།དེ་ལ་སངས་རྒྱས་ང་ཡིས་སྐྱོབ་པར་མི་བྱེད་དེ་ཉེས་པ་བྱས་ཀྱང་འགྱོད་སེམས་མེད་པའི་ཕྱིར་དང༌། གསང་བ་པ་ཡི་རྣལ་འབྱོར་པའི་ནང་ནས་དམ་ཚིག་མི་བསྲུང་བའི་སྒྲུབ་པ་པོ་དེ་ནི་སྡིག་ཅན་ཕྱུགས་དང་འདྲ་བ་དང༌། བླ་མ་དང་མཆེད་ལྕམ་དམ་ཚིག་ཅན་ལ་འཁུ་བ་རྣམས་དམ་ཚིག་ཉམས་ནས་སངས་རྒྱས་འཇིག་རྟེན་དུ་བྱོན་པའི་ཞིང་འདི་ནས་གནས་འོག་ཏུ་ལྷུང་བར་འགྱུར་རོ། །

**གཉིས་པ་བླང་བྱའི་གང་ཟག་གི་མཚན་ཉིད་བསྟན་པ་ལ་གཉིས། དངོས་གྲུབ་སྤྱིར་བསྟན་པ་དང༌། དམིགས་བསལ་བྱེ་བྲག་ཏུ་བསྟན་པའོ། །དང་པོ་ནི།**

ཧེ་རུ་ཀ་དཔལ་བལྟ་དཀའི་རྒྱུད། །གང་ཞིག་སྲུང་བར་བྱེད་པ་ནི། །མཁའ་འགྲོ་མ་བཅས་དགེ་གདོང་ཞེས། །དེ་ལ་ང་ནི་རྗེས་སུ་འཛིན། །བླ་མ་ལ་ནི་བསྙེན་བཀུར་བྱེད། །གསང་བ་སྲུང་བའི་སྒྲུབ་པ་པོ། །མཁའ་འགྲོ་མ་ལ་རྟག་དགའ་བ། །དེ་ལ་དངོས་གྲུབ་འབྱུང་བར་འགྱུར། །

ཞེས་པ་སྟེ། ཧེ་རུ་ཀ་དཔལ་མཆོག་གི་གསང་བའི་དེ་ཉིད་བལྟ་བར་དཀའ་བའི་སྔགས་རྒྱུད་ལས་བསྟན་པའི་ཐབས་ཟབ་མོ་དེ་དག་གང་ཟག་གང་ཞིག་གིས་དམ་ཚིག་མི་ཉམས་པར་སྲུང་བར་བྱེད་པ་ལ་མཁའ་འགྲོ་མ་སུམ་ཅུ་རྩ་དྲུག་དང་བཅས་པ་དང༌། རྡོ་རྗེ་ཕག་མོ་ལ་ཆགས་པའི་ཉམས་ཅན་དགེ་བའི་གདོང་ཅན་ཏེ་དཔའ་བོ་ཉི་ཤུ་རྩ་བཞི་དང་བཅས་པས་དེ་ལ་ཕན་འདོགས་པ་དང༌། དེ་ལ་བཅོམ་ལྡན་ང་ནི་རྗེས་སུ་འཛིན་ཏེ་བྱིན་གྱིས་རློབ་པ་དང༌། བླ་མ་དང་མཆེད་ལྕམ་དག་ལ་བསྙེན་བཀུར་བྱེད་པ་དང༌། གསང་བ་སྲུང་བའི་དམ་ཚིག་དང་ལྡན་པའི་སྒྲུབ་པ་པོ་དེ་ནི་བདེ་བ་ལམ་དུ་བྱེད་པ་ལ་མོས་པས་མཁའ་འགྲོ་མ་ལ་རྟག་ཏུ་དགའ་བ་དེ་ལ་དངོས་གྲུབ་འབྱུང་བར་འགྱུར་རོ། །

**གཉིས་པ་ནི།**

སྒྲུབ་པ་པོ་ནི་དཔའ་ཉིད་འགྱུར། །ཁམས་གསུམ་མཁའ་ལ་རྒྱུ་བའི་བདག །སྒྲུབ་པོ་དཔའ་བོ་ཉིད་འདོད་པ། །ཐམས་ཅད་དུ་ནི་མཆོད་པ་འགྱུར། །དེ་ནི་རྣལ་འབྱོར་ལ་རབ་འཇུག །ཡང་དག་སྦྱིན་པའང་རིག་པར་འགྱུར། །ཧེ་རུ་ཀ་ཡི་བརྟུལ་ཞུགས་འཛིན། །སློབ་དཔོན་དཔའ་བོ་མཐོང་འགྱུར་ན། །མཐོང་ཞིང་མཐོང་ཞིང་ཀུན་ཏུ་དགའ། །

ཞེས་པ་སྟེ། དམ་ལྡན་སྒྲུབ་པ་པོ་ནི་དཔའ་བོའི་བདག་ཉིད་དུ་འགྱུར་བ་དང༌། ཁམས་གསུམ་གྱི་མཁའ་ལ་རྒྱུ་བའི་མཁའ་འགྲོ་མའི་བདག་པོ་ཉིད་དུ་འགྱུར་བ་དང༌། སྒྲུབ་པ་པོ་དཔའ་བོ་ཉིད་ཀྱིས་གནས་ཐོབ་པས་འདོད་པ་གྲུབ་པ་དང༌། ཐམས་ཅད་དུ་མཁའ་འགྲོ་མས་མཆོད་པར་འགྱུར་བ་དང༌། དམ་ཚིག་དང་ལྡན་པ་དེ་ནི་རྣལ་འབྱོར་སྒོམ་པ་ལ་རབ་ཏུ་འཇུག་པ་དང༌། ཡང་དག་པའི་བདེ་བ་སྦྱིན་པ་ལའང་ཐབས་རིག་པར་འགྱུར་བ་དང༌། ཧེ་རུ་ཀའི་བརྟུལ་ཞུགས་ཀྱི་སྤྱོད་པ་འཛིན་པར་འགྱུར་བ་དང༌། རང་གི་སློབ་དཔོན་དཔའ་བོ་ཆེན་པོ་མཐོང་བར་འགྱུར་ན་མཐོང་ཞིང་མཐོང་ཞིང་ཀུན་ཏུ་དགའ་དང་གུས་པའི་ཚུལ་གྱིས་བསྟེན་པར་འགྱུར་རོ། །

**གཉིས་པ་སྒྲུབ་གཞི་ལས་ཀྱི་རིམ་པ་བསྟན་པ་ལ་གསུམ། སྦྱོར་བ་མཆོད་པའི་རིམ་པ། དངོས་གཞི་སྒྲུབ་པའི་ཡན་ལག །རྗེས་སྤྱོད་པའི་བརྟུལ་ཞུགས་བསྟན་པའོ། །དང་པོ་ནི།**

སྒྲུབ་པ་པོས་ནི་སྔགས་འདི་ཡིས། །དཔའ་བོའི་རྩ་བའི་གསང་སྔགས་མཆོག །ལན་བདུན་དུ་ནི་བརྗོད་པར་བྱ། །རབ་བསྔགས་ཧཱུཾ་ལ་སོགས་པས་ཕྱེ། །དེ་རྣམས་འབད་དེ་ཕྱག་བྱས་ན། །སངས་རྒྱས་ལ་སོགས་ཐམས་ཅད་མཆོད། །རྟག་པ་ཉིད་དུ་དཔའ་ཆེན་དང༌། །རོལ་པར་ལྡན་པར་ཐེ་ཚོམ་མེད། །

ཅེས་པ་སྟེ། དམ་ལྡན་སྒྲུབ་པ་པོ་ཡིས་རྩ་བའི་སྔགས་འདིའི་ལས་ཚོགས་བཅུ་གཉིས་བསྒྲུབ་པའི་ཚེ། དཔའ་བོའི་རྩ་བའི་སྔགས་འདི་རྡོ་རྗེའི་ལུས་ཀྱི་རྩ་གནས་ལ་དགོད་དེ་ལན་བདུན་དུ་བརྗོད་པས་ལྷ་མོ་རྣམས་ཀྱིས་མཆོད་པར་འགྱུར་བ་དང༌། ལས་སོ་སོ་ལ་རབ་ཏུ་བསྔགས་པའི་སྤེལ་ཚིག་ཞི་བ་ལ་ཧཱུཾ་དང༌། རྒྱས་པ་ལ་ཨོཾ་དང༌། དབང་ལ་ཧོཿདང༌། མངོན་སྤྱོད་ལ་ཕཊ་ཅེས་སྦྱར་བའི་ཁྱད་པར་ཕྱེ་བ་དང༌། ལས་དེ་རྣམས་རབ་ཏུ་འབད་དེ་ལས་ཆེན་བཅུ་གཉིས་སྒྲུབ་པའི་ལྷ་མོ་རྣམས་ལ་ཕྱག་བྱས་ཏེ། ཞི་རྒྱས་ལ་སོགས་པའི་སྒོ་ནས་མཆོད་པར་བྱས་ན་ཕུང་ཁམས་སྐྱེས་མཆེད་ཀྱི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མཆོད་པས་མཉེས་ཏེ་རྟག་ཏུ་དཔའ་བོ་ཆེན་པོ་དེ་རྣམས་དང་ལྷན་ཅིག་རོལ་བ་དང་ལྡན་པའི་ཕྱིར་ལས་བཅུ་གཉིས་བྱེད་པའི་ལྷ་མོ་རྣམས་ཀྱིས་ཅི་བསྒོ་བ་ཉན་པར་ཐེ་ཚོམ་མེད་དོ། །

**གཉིས་པ་ནི།**

དེ་ཡི་ཐུགས་ཀར་གནས་ཕག་མོ། །ང་དང་དཔའ་བོ་རྣལ་འབྱོར་མ། །ཕོ་ཉ་རྣམས་དང་ལྷན་ཅིག་བཅས། །དེ་དང་གང་ཞིག་ལེགས་སྐྱེས་པ། །སྲོག་ཆགས་བསོད་ནམས་ཐོབ་པ་ཡིན། །

ཞེས་པ་སྟེ། སྒྲུབ་པ་པོ་དེ་ཡི་ཐུགས་ཀར་རང་སེམས་ཆོས་ཀྱི་དབྱིངས་ལ་གནས་པ་ནི་དག་པའི་ཆོས་ཀྱི་སྤྲུལ་པ་ཡུམ་རྡོ་རྗེ་ཕག་མོ་ཡིན་ལ། དེ་དང་ཐབས་ཤེས་མི་ཕྱེད་པའི་སྦྱོར་བ་ལས། གཙོ་བོ་ང་དང་དཔའ་བོ་ཉི་ཤུ་རྩ་བཞི་དང༌། རྣལ་འབྱོར་མ་སུམ་ཅུ་རྩ་གཉིས་དང༌། རྡོ་རྗེ་ཕོ་ཉ་སོགས་ཐམས་ཅད་དེ་ལས་འབྱུང་བ་དང༌། སྤྲུལ་པ་དེ་རྣམས་དང་ལྷན་ཅིག་རོལ་བ་དང་བཅས་ལས་ཆེན་བཅུ་གཉིས་འགྲུབ་པ་དང༌། ལས་བཅུ་གཉིས་ཀྱི་ལྷ་མོའི་དཀྱིལ་འཁོར་དེ་དང་དེ་སྒྲུབ་ཅིང་མཆོད་པའི་རྣལ་འབྱོར་པ་གང་ཞིག་སངས་རྒྱས་ཀྱི་རིགས་སུ་ལེགས་པར་སྐྱེས་ཏེ་གྲོལ་བར་འགྱུར་བ་དང༌། དེ་དང་འབྲེལ་བའི་སྲོག་ཆགས་ཡན་ཆད་ཀྱིས་ཀྱང་དངོས་གྲུབ་སྣ་རེ་གྲུབ་སྟེ་བསོད་ནམས་དཔག་མེད་ཐོབ་པ་ཡིན་ནོ། །

**གསུམ་པ་ལ་གསུམ། མཁའ་འགྲོ་མས་བསྲུང་བར་འགྱུར་བ་དང༌། འཇིགས་པ་མེད་པའི་གནས་ཐོབ་པ་དང༌། མཁའ་འགྲོ་མའི་གནས་སུ་བསྟན་པའོ། །དང་པོ་ནི།**

འབབ་ཆུའི་འགྲམ་དང་རྒྱ་མཚོ་དང༌། །རི་བོ་དང་ནི་བཞི་མདོ་དང༌། །ལྟེང་ཀ་དང་ནི་ཁྲོན་པ་མཚེའུ། །ཁང་སྟོང་དང་ནི་ལམ་སྲང་དག །ཐམས་ཅད་དུ་ནི་མཁའ་འགྲོ་མ། །ཀུན་ཏུ་ཞེན་པར་ལྟ་ལ་གནས། །

ཞེས་པ་སྟེ། སྤྱོད་པའི་རྣལ་འབྱོར་པ་དེ་གང་དུ་གནས་ཀྱང་བསྲུང་བའི་འཁོར་ལོ་མི་དགོས་པར་འབབ་ཆུའི་འགྲམ་དུ་འདུག་ཀྱང་རུང༌། དེ་བཞིན་དུ་རྒྱ་མཚོའི་འགྲམ་དང༌། རི་བོའི་འགྲམ་དང༌། ལམ་གྱི་བཞི་མདོ་དང༌། ཆུའི་སྟེང་ཀ་དང༌། ཁྲོན་པ་དང༌། མཚེའུ་དང༌། ཁང་སྟོང་དང༌། ལམ་སྲང་དག་སྟེ་གང་དུ་གནས་ཀྱང་ཐམས་ཅད་དུ་མཁའ་འགྲོ་མ་རྣམས་ཀྱི་བུ་གཅིག་པུའི་མ་ལྟར་ཀུན་ཏུ་ཞེན་པའི་ཐུགས་ཀྱིས་ལྟ་བ་ལ་ལུས་དང་གྲིབ་མ་བཞིན་གནས་ནས་བསྲུང་བར་འགྱུར་རོ། །

**གཉིས་པ་ནི།**

འཇིགས་པ་ཆེན་པོ་དུར་ཁྲོད་དུ། །མཁའ་སྤྱོད་དེ་བཞིན་ས་འོག་དང༌། །རོ་ལངས་ཀྱང་ནི་དུ་མ་ཞིག །འཇིགས་པའི་གཟུགས་དང་སྟོབས་ཆེན་པོ། །དེ་དང་ལྷན་ཅིག་དཔའ་བོ་ཆེ། །ཅི་བདེ་བར་ནི་རོལ་བར་མཛད། །

ཅེས་པ་སྟེ། སྒོ་གསུམ་རང་བབ་ཏུ་སྤྱོད་པའི་རྣལ་འབྱོར་པ་དེ་འཇིགས་པ་ཆེན་པོ་དང་ལྡན་པའི་དུར་ཁྲོད་དུ་གནས་ཀྱང་རུང༌། དེ་བཞིན་དུ་མཁའ་སྤྱོད་དང༌། ས་འོག་དང༌། རོ་ལངས་དུ་མ་འཇིགས་པའི་གཟུགས་སྣ་ཚོགས་སྟོན་པ་དག་དང༌། གཅན་གཟན་སྟོབས་ཆེན་དེ་དག་དང་ལྷན་ཅིག་གནས་ནས་དཔའ་བོ་ཆེན་པོ་དེས་ཅི་བསྒོ་བ་ཉན་ནས་བདེ་བར་རོལ་ཞིང་བག་ཡངས་སུ་རྒྱུ་བར་མཛད་དོ། །

**གསུམ་པ་ནི།**

རི་སུལ་ཚང་ཚིག་གསང་བ་དང༌། །རྣལ་འབྱོར་མ་དང་གསང་བའི་མི། །ཕྱོགས་ནི་དེ་དང་དེ་དག་ཏུ། །སྒྲུབ་པ་པོ་དང་ས་སྟེང་རོལ། །

ཞེས་པ་སྟེ། རྣལ་འབྱོར་པ་དེ་ནགས་ཁྲོད་རི་བོའི་སུལ་ན་གནས་པ་དང༌། ཚང་ཚིག་འཁྲིགས་པའི་གསེབ་ཏུ་གནས་ཀྱང་རུང་མཁའ་འགྲོ་མ་རྣམས་ཀྱིས་གསང་ཞིང་མི་བསྟན་པ་དང༌། འོ་ན་སུས་ཀྱང་མཇལ་དུ་མེད་དམ་ཞེ་ན། ལས་དང་སྐལ་བ་ལྡན་པས་མཇལ་ནུས་ཏེ། རང་གི་རྣལ་འབྱོར་མ་དང་གསང་བའི་མི་སྟེ་སྣོད་ལྡན་གྱི་སློབ་མ་དག་ཕྱོགས་དེ་དང་དེ་དག་ཏུ་མཇལ་དུ་འགྲོ་བའི་ཚེ་མཁའ་འགྲོ་མ་རྣམས་ཀྱིས་བསུས་ཏེ་སྤྱོད་པ་ལ་གཤེགས་པའི་སྒྲུབ་པ་པོ་དེ་དང་ས་སྟེང་དུ་མཇལ་ནས་ལྷན་ཅིག་རོལ་བར་ནུས་པ་ནི་མར་པས་ནཱ་རོ་པ་མཇལ་བ་ལྟ་བུའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མའི་སྒྲུབ་པའི་ས་དང་གསང་བའི་དཔའ་བོའི་གནས་ཀྱི་ཆོ་གའི་ལེའུ་སྟེ་སུམ་ཅུ་རྩ་བརྒྱད་པའོ།། །།

 ༈ **གཉིས་པ་སྤྱོད་པའི་དུས་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྤྱོད་པའི་གནས་བསྟན་པའི་འཕྲོས་སུ་འདིར་སྤྱོད་པའི་དུས་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་སྒྲུབ་པའི་རྣལ་འབྱོར་ཆེ། །སྔགས་ནི་རྣམ་པ་བརྒྱད་ཀྱིས་རྒོད། །དེ་ནས་འདི་ལ་ཡང་དག་མཐོང༌། །སྩོལ་བར་འགྱུར་བར་གདོན་མི་ཟ། །

ཞེས་པ་སྟེ། དེ་ནས་སྒྲུབ་པའི་རྣལ་འབྱོར་ཆེན་པོས་ནང་ལུས་ཀྱི་དཀྱིལ་འཁོར་ལ་མཆོད་པར་བྱེད་པའི་ཚེ། ཧ་ཧ་ལ་སོགས་པའི་སྔགས་ནི་རྣམ་པ་རྒྱད་ཀྱིས་གད་མོ་རྒོད་པའི་མཚན་མ་བྱུང་ན། དེ་ནས་རྣལ་འབྱོར་པ་འདི་ལ་དྲོད་ཚད་ཀྱི་རྟགས་ཡང་དག་མཐོང་བས་དངོས་གྲུབ་སྩོལ་བ་འགྱུར་བར་གདོན་མི་ཟའོ། །

**གཉིས་པ་ལ་གསུམ། མཁའ་འགྲོའི་སྒྲ་ཐོས་པ། ས་སྤྱོད་དུ་ཁྲིད་པ། མཁའ་སྤྱོད་དུ་ཁྲིད་པར་བསྟན་པའོ། །དང་པོ་ནི།**

འཇིགས་པའི་སྒྲ་ནི་རྣམ་མང་པོ། །མི་ཟད་མཁའ་འགྲོ་འཇིགས་བྱེད་པ། །དཔའ་བོ་འཇིགས་པར་གྱུར་ན་ནི། །སྐྲག་ཅིང་རྣམ་པར་འབྱེར་བར་བྱེད། །

ཅེས་པ་སྟེ། འཇིགས་པའི་ཧཱུཾ་སྒྲ་རྣམ་པ་མང་པོ་མི་བཟད་པ་དག་མཁའ་འགྲོ་མ་རྣམས་ཀྱིས་སྒྲོག་པར་འབྱེད་པའི་ཚེ། དཔའ་བོ་སྟོབས་དང་ལྡན་པའི་སྐུ་ཤིན་ཏུ་འཇིགས་པ་ཕྱག་སྟོང་དང་ལྡན་པ་བསྒོམས་པར་གྱུར་ན། འཇིགས་རྟེན་པའི་མཁའ་འགྲོ་མ་རྣམས་སྐྲག་ཅིང་རྨོངས་ཏེ་རྣམ་པར་འབྱེར་བར་བྱེད་དོ། །

**གཉིས་པ་ནི།**

གལ་ཏེ་དཔའ་བོར་མི་འཇིགས་ན། །ལག་པ་གཡོན་པས་བཟུང་ནས་ནི། །རང་གི་གནས་སུ་ཁྱེར་ནས་སུ། །མཁའ་འགྲོ་མ་ནི་དེ་དག་དང༌། །རྟག་ཏུ་མངོན་པར་རྩེ་བྱེད་དེ། །བདེ་བ་ཅན་གྱི་གནས་འགྲོར་འགྱུར། །

ཞེས་པ་སྟེ། གལ་ཏེ་ཡེ་ཤེས་ཀྱི་མཁའ་གྲོ་མ་རྣམས་དཔའ་བོ་ལ་མི་འཇིགས་པར་དྲུང་དུ་འོང་ན། མཁའ་འགྲོ་མ་དེ་དག་གིས་ལག་པ་གཡོན་པ་ནས་བཟུང་སྟེ་གནས་ཉི་ཤུ་རྩ་བཞི་སོགས་རང་རང་གི་གནས་སུ་ཁྱེར་ནས། མཁའ་འགྲོ་མ་དེ་དག་རྣམས་དང་རྟག་ཏུ་རྩེ་དགས་རོལ་བར་བྱེད་དེ་བདེ་བ་ཅན་གྱི་གནས་དང་འདྲ་བར་ལྷ་མོ་རྣམས་ཀྱིས་མཆོད་པ་དང་ལྷན་ཅིག་གནས་པ་དང་ལྷན་ཅིག་འགྲོ་བ་སོགས་འབྲལ་མི་ཕོད་པར་སྙིང་ཉེ་བར་བྱེད་པར་འགྱུར་རོ། །

**གསུམ་པ་ནི།**

ཧེ་རུ་ཀ་དཔལ་གུས་འདོད་པས། །མཁའ་ལ་འགྲོ་བའི་གནས་སུ་ཁྱེར། །སྒྲུབ་པ་པོ་ནི་སྔགས་ལུས་ཅན། །འཁོར་བར་འཆི་དང་རྒ་བ་མེད། །

ཅེས་པ་སྟེ། འོག་མིན་དུ་འགྲོ་བར་འདོད་ན་ཧེ་རུ་ཀ་དཔལ་ཉིད་ལ་གུས་པར་འདོད་པས་རྣལ་འབྱོར་པ་དེ་མཁའ་འགྲོ་མ་རྣམས་ཀྱི་རྫུ་འཕྲུལ་ལ་བརྟེན་ནས་མཁའ་ལ་སྤྱོད་པའི་གནས་སུ་ཁྱེར་བ་དང༌། གནས་དེར་ཡང་སྒྲུབ་པ་པོ་སྔགས་ཀྱི་ལུས་ཅན་དེས་བཞད་པ་བརྒྱད་ཀྱི་སྒྲ་ཐོས་པས་གསུང་སྔགས་ཀྱི་འཁོར་ལོ་གྲུབ་སྟེ། འཁོར་བར་འཆི་བ་དང་རྒ་བའི་གནོད་པ་མེད་པར་སྐྱེ་ཤི་མེད་པའི་གནས་ཐོབ་སྟེ་མཁའ་འགྲོ་མ་ཐམས་ཅད་དབང་དུ་བསྡུ་བར་འགྱུར་རོ། །དེ་རྣམས་སྦས་དོན་གྱི་དབང་དུ་བྱས་ན། ཧ་བརྒྱད་ཀྱིས་རླུང་གྱེན་དུ་བཟློག་པ་དང༌། དགའ་བས་དབུགས་རྒོད་པ་དང༌། སྲོག་ཨ་བ་དྷཱུ་ཏཱིར་ཆུད་པས་འཇིགས་པ་མེད་པ་དང༌། མཁའ་སྤྱོད་དུ་ཁྱེར་བ་ནི་བྱང་སེམས་སྤྱི་བོར་སོན་པ་དང༌། བདེ་བ་ཅན་ནི་སྤྱི་བོ་ཛ་ལནྡྷ་རའི་གནས་མངོན་དུ་གྱུར་བ་དང༌། རྒ་བ་དང་འཆི་བ་མེད་པ་ནི་སྐྱེ་འཆི་མེད་པའི་དོན་རྟོགས་པའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། བལྟ་བ་དང་ཧ་ཧ་རྒོད་པའི་ཆོ་གའི་ལེའུ་སྟེ་སུམ་ཅུ་རྩ་དགུ་པའོ།། །།

 ༈ **གསུམ་པ་སྤྱོད་པའི་དངོས་གྲུབ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྤྱོད་པའི་དུས་བསྟན་པའི་རྗེས་སུ་འདིར་སྤྱོད་པའི་དངོས་གྲུབ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒས་པར་བཤད་པའོ། །དང་པོ་ནི།**

ད་ནི་རབ་དུ་བཤད་བྱ་བ། །གང་གིས་ས་སྟེང་དབང་དུ་གྱུར། །དཔའ་བོའི་སྔགས་ཀྱི་བཟླས་པ་ཡིས། །རྣལ་འབྱོར་ཆོ་ག་གནས་པས་གྲུབ། །

ཅེས་པ་སྟེ། སྤྱོད་པའི་དུས་བསྟན་ནས་ད་ནི་སྤྱོད་པའི་དངོས་གྲུབ་ཀྱི་མཚན་མ་རབ་ཏུ་བཤད་པར་བྱ་བ་སྟེ། ཐབས་གང་གིས་རྒྱལ་རིགས་ལ་སོགས་པ་ས་སྟེང་གི་མི་རྣམས་དབང་དུ་བྱ་བར་འགྱུར་བ་ནི་དཔའ་བོའི་སྔགས་ཀྱི་བཟླས་པ་གཅིག་པུས་རྣལ་འབྱོར་པའི་དབང་དུ་བྱ་བའི་ཆོ་ག་ཉེ་རྒྱུའི་སྤྱོད་པ་ལ་གནས་པས་འགྲུབ་པར་འགྱུར་རོ། །

**གཉིས་པ་ལ་བཞི། དབང་དུ་བྱ་བའི་རྫས། སྦྱིན་སྲེག་གི་གྲངས། སྐྱར་བའི་ཆོ་ག །དེའི་ཕན་ཡོན་བསྟན་པའོ། །དང་པོ་ནི།**

སྒྲོན་མ་མྱོས་བྱེད་བཅས་པ་དང༌། །ཉ་ཡི་ཤ་དང་ལྡན་པ་ནི། །དཔའ་དབང་གནས་སྐབས་ཐམས་ཅད་དུ། །ཉི་མ་བདུན་གྱིས་སྒྲུབ་པ་པོས། །མཚན་མོའི་སྦྱིན་སྲེག་བྱེད་ལ་གཞོལ། །དངོས་གྲུབ་རྒྱ་ཆེན་གསོལ་བར་འགྱུར། །

ཞེས་པ་སྟེ། རྫས་ནི་སྒྲོན་མ་ཤ་ཆེན་དང༌། མྱོས་བྱེད་ཆང་དང༌། ཉ་ཤ་ལྡན་པའི་ཁྲག་དང་བཅས། དཔའ་བོའི་དབང་པོ་དཔལ་ཧེ་རུ་ཀ་ཐུན་མཚམས་ཀྱི་གནས་སྐབས་ཐམས་ཅད་དུ་བསྒོམ་པར་བྱས་སྟེ། ཉི་མ་བདུན་གྱི་རིང་ལ་སྒྲུབ་པ་པོས་ཉིན་མོ་ཕྱིའི་སྦྱིན་སྲེག་གི་རྫས་ལ་ལོངས་སྤྱོད་པ་དང༌། མཚན་མོའི་རིང་ལ་བརྟུལ་ཞུགས་དང་ལྡན་པས་ནང་གི་སྦྱིན་སྲེག་ལ་གཞོལ་བས་དབང་དུ་བྱེད་པ་ལ་སོགས་པའི་དངོས་གྲུབ་རྒྱ་ཆེན་པོ་ལ་ལོངས་སྤྱོད་དེ་གསོལ་བར་འགྱུར་རོ། །

**གཉིས་པ་ནི།**

བརྒྱ་དང་རྩ་བརྒྱད་ལྡན་ཉིད་ཀྱིས། །ཐུན་གསུམ་དུ་ནི་སྒྲུབ་བྱེད་ན། །རྒྱལ་པོ་དཔུང་དང་བཅས་པར་ནི། །ཉིན་བདུན་གྱིས་ནི་དབང་དུ་གྱུར། །ཕྱེད་ཀྱིས་དཔའ་བོའི་བློན་པོ་སྟེ། །དེ་ཡི་ཕྱེད་ཀྱིས་སློབ་དཔོན་དང༌། །རྒྱལ་ཕྲན་སོགས་ལ་སུམ་ཅུ་གཉིས། །བསྲེག་པའི་རིམ་གྱིས་སྦྱིན་སྲེག་བྱ། །ཉི་ཤུ་བྲམ་ཟེ་ཉིད་ལ་ནི། །དེ་བཞིན་རྒྱལ་རིགས་དག་ལ་བདུན། །སྦྱིན་སྲེག་ལྔ་ཡིས་རྗེ་རིགས་ལ། །དམངས་རིགས་ལ་ནི་སྦྱིན་སྲེག་གསུམ། །ཐ་མ་ལ་ནི་སྦྱིན་སྲེག་གཅིག །

ཅེས་པ་སྟེ། ཕྱི་ནང་གི་སྦྱིན་སྲེག་བརྒྱ་དང་རྩ་བརྒྱད་དང་ལྡན་པ་ཉིད་ཀྱིས་ཐུན་གསུམ་དུ་སྒྲུབ་པར་བྱེད་ན། རྒྱལ་པོ་དཔུང་ཚོགས་ཡན་ལག་བཞི་དང་བཅས་པ་ཉིན་བདུན་གྱིས་དབང་དུ་བྱ་བར་འགྱུར་བ་དང༌། དེ་ཡི་ཕྱེད་ལྔ་བཅུ་རྩ་བཞིས་དཔའ་བོའི་བློན་པོ་ཆེན་པོ་རྣམས་དབང་དུ་བྱ་བར་འགྱུར་བ་དང༌། དེའི་ཕྱེད་ཉི་ཤུ་རྩ་བདུན་གྱིས་སློབ་དཔོན་ཆེ་བར་གྲགས་པ་རྣམས་དབང་དུ་བྱ་བར་འགྱུར་བ་དང༌། རྒྱལ་ཕྲན་སོགས་ལ་གྲངས་སུམ་ཅུ་རྩ་གཉིས་ཀྱིས་དབང་དུ་བྱ་བར་འགྱུར་བ་དང༌། དེ་ལྟར་བསྲེག་པའི་རིམ་པ་འདི་དག་ཞག་བདུན་བདུན་གྱིས་སྦྱིན་སྲེག་བྱ་བས་གྲུབ་པ་དང༌། དེ་བཞིན་དུ་ཉི་ཤུས་བྲམ་ཟེའི་རིགས་དང༌། བདུན་གྱིས་རྒྱལ་རིགས་དང༌། ལྔ་ཡིས་རྗེ་རིགས་དང༌། གསུམ་གྱིས་དམངས་རིགས་དང༌། ཐ་མ་གདོལ་པའི་རིགས་ལ་སྦྱིན་སྲེག་ལན་གཅིག་གིས་དབང་དུ་བྱ་བར་འགྱུར་རོ། །

**གསུམ་པ་ནི།**

དེ་ལྟར་དཔའ་བོས་རིགས་རིམ་གྱིས། །ཟླ་བ་གཅིག་ནི་ཡང་དག་སྦྱར། །སྔགས་ཀྱི་ནུས་པ་སྒྲུབ་པ་པོས། །འགྲོ་བ་ཐམས་ཅད་དགུག་པར་བྱ། །དཔའ་བོས་ཆོ་ག་སྔ་མ་ཡིས། །འདོད་པས་བརྟེན་ན་ཐོབ་པར་འགྱུར། །

ཞེས་པ་སྟེ། དེ་ལྟར་དཔའ་བོས་གོང་དུ་བསྟན་པའི་རིགས་རྣམས་དབང་དུ་བྱ་བའི་རིམ་པ་ཞག་བདུན་གྱིས་མ་གྲུབ་ན། ཟླ་བ་གཅིག་གིས་བསྐྱར་བའི་ཆོ་ག་བྱས་ན་དབང་དུ་བྱ་བ་འགྲུབ་པར་འགྱུར་བ་དང༌། སྔགས་ཀྱི་ནུས་པ་འཇུག་པའི་ཕྱིར་སྒྲུབ་པ་པོས་སྔགས་ཀྱི་ཤམ་བུར་ཝཾ་ཤམ་ཀུ་རུ་ཧོཿ ཞེས་སྦྱར་བས་རྒྱལ་རིགས་ལ་སོགས་པའི་འགྲོ་བ་ཐམས་ཅད་དགུགས་པར་འགྱུར་བ་དང༌། དཔའ་བོས་ཆོ་ག་སྔར་བསྟན་པ་དེ་དག་གིས་ལས་ཆེན་བཅུ་གཉིས་གང་འདོད་པས་དེ་ལ་བརྟེན་ན་མྱུར་དུ་ཐོབ་པར་འགྱུར་རོ། །

**བཞི་པ་ནི།**

ས་སྟེང་འདོད་པའི་དབང་ཕྱུག་བཞིན། །དཔལ་ལྡན་སྐལ་བ་བཟང་པོར་འགྱུར། །སྒྲུབ་པོ་མཁའ་འགྲོ་མ་རྣམས་ཀྱི། །ཡིད་འོང་འགྱུར་བར་གདོན་མི་ཟ། །

ཞེས་པ་སྟེ། ས་སྟེང་འདོད་པའི་དབང་ཕྱུག་མི་ཡི་འཁོར་ལོ་སྒྱུར་བ་བཞིན་དུ་དཔལ་དང་ལྡན་པ་ཐོབ་པའམ། ས་བླའི་དབང་པོ་བརྒྱ་བྱིན་ལ་སོགས་པ་ལྷའི་འཁོར་ལོ་སྒྱུར་བའི་སྐལ་བ་བཟང་པོ་ཐོབ་པར་འགྱུར་བ་དང༌། སྒྲུབ་པ་པོ་མཁའ་འགྲོ་མ་རྣམས་ཀྱི་ཡིད་དུ་འོང་བར་འགྱུར་ནས་མཆོག་གི་དངོས་གྲུབ་མཁའ་སྤྱོད་ཆེན་པོ་གྲུབ་པར་འགྱུར་བར་གདོན་མི་ཟའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རིགས་ལྔ་པོ་དབང་དུ་བྱ་བ་དང་ཕྱག་རྒྱ་ཆེན་པོ་བསྟེན་པའི་ཆོ་གའི་ལེའུ་སྟེ་བཞི་བཅུ་པའོ།། །།

 ༈ **གཉིས་པ་ལེའུ་བཞི་བཅུ་རྩ་གཅིག་ནས་ལྔ་བཅུའི་བར་གྱིས་སྔགས་ཀྱི་འཁོར་ལོ་བསྟན་པ་ལ་བཅུ། ཡི་གེ་ཉེར་བཞིའི་འཁོར་ལོ་བསྟན་པའི་ལེའུ། བཞད་པའི་སྔགས་ཀྱི་འཁོར་ལོ་བསྟན་པའི་ལེའུ། དཔའ་བོའི་ཉེ་སྙིང་གི་འཁོར་ལོ་བསྟན་པའི་ལེའུ། གོ་ཆའི་ལྷ་མོ་དྲུག་གི་འཁོར་ལོ་བསྟན་པའི་ལེའུ། མཁའ་འགྲོ་མ་དྲུག་གི་ཉེ་བའི་སྔགས་ཀྱི་འཁོར་ལོ་བསྟན་པའི་ལེའུ། ཡབ་ཀྱི་སྙིང་པོ་ཡི་གེ་ཧ་ལྔའི་འཁོར་ལོ་བསྟན་པའི་ལེའུ། ཡུམ་གྱི་སྙིང་པོ་ཡི་གེ་བཅུ་གསུམ་གྱི་འཁོར་ལོ་བསྟན་པའི་ལེའུ། ཉེ་བའི་སྙིང་པོ་ཡི་གེ་ཉི་ཤུ་རྩ་གཅིག་པའི་འཁོར་ལོ་བསྟན་པའི་ལེའུ། དངོས་གྲུབ་ཀྱི་རྫས་བསྟན་པའི་ལེའུ། སྐྱར་བའི་ཆོ་ག་བསྟན་པའི་ལེའུ་བཤད་པའོ། །དང་པོ་ཡི་གེ་ཉེར་བཞིའི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཉེ་རྒྱུའི་སྤྱོད་པ་བསྟན་པའི་རྗེས་སུ་འདིར་སྔགས་ཀྱི་འཁོར་ལོ་བསྟན་པ་ནི་ལེའུ་སྔགས་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། འཁོར་ལོའི་སྔགས་ཀྱི་ལས་མདོར་བསྟན་པ། དངོས་གྲུབ་ལེན་པའི་ཡུལ་རྒྱས་པར་བཤད་པའོ། །དང་པོ་ནི།**

དེ་ནས་ལས་ཀྱི་མཆོག་རབ་ནི། །གང་གིས་ཤེས་ནས་སྒྲུབ་པ་པོས། །དབང་དང་དགུག་དང་དབྱེ་བ་དང༌། །བསད་དང་བསྐྲད་པ་ལ་སོགས་དང༌། །རྨུགས་དང་རེངས་པར་བྱ་བ་དང༌། །རྨོངས་དང་དེ་བཞིན་ཕུར་བུས་གདབ། །ཚིག་འཕྲོག་ལྐུག་པར་འགྱུར་བ་དང༌། །འོན་དང་དེ་བཞིན་ལོང་བ་དང༌། །མ་ནིང་ཉིད་དུ་བྱ་བ་དང༌། །གཟུགས་ནི་ཡོངས་སུ་སྒྱུར་བ་སྟེ། །ལས་ཆེན་བཅུ་གཉིས་འདི་དག་ནི། །རྟག་ཏུ་སྒྲུབ་པ་པོ་ཡིས་བསྒྲུབ། །དངོས་གྲུབ་སྒྲུབ་པ་པོ་ལ་ནི། །དྲན་པས་འགྲུབ་འགྱུར་གདོན་མི་ཟ། །

ཞེས་པ་སྟེ། དེ་ནས་ལས་ཀྱི་མཆོག་རབ་ནི་སྔགས་ཀྱི་འཁོར་ལོ་ཡིན་ལ། རྣལ་འབྱོར་པ་གང་གིས་བསྐྱེད་པའི་རིམ་པ་ལ་བརྟེན་ནས་མཐོང་བ་དང་རེག་པ་ལ་སོགས་པའི་མཚན་མ་ཐོབ་སྟེ་སྒྲུབ་པ་པོས་དངོས་གྲུབ་འདོད་ན་དབང་དུ་བྱ་བ་ལ་སོགས་པའི་ལས་བཅུ་གཉིས་བྱེད་པའམ། ཡང་ན་རྫོགས་པའི་རིམ་པ་ལ་བརྟེན་ནས་དུ་བ་དང་སྨིག་རྒྱུ་ལ་སོགས་པའི་མཚན་མ་ཐོབ་སྟེ་འདོད་ན་དབང་དུ་བྱ་བ་ལ་སོགས་པ་འཇིག་རྟེན་གྱི་དངོས་གྲུབ་ལ་དབང་བ་དང༌། ཕོ་ཉའི་གཙང་སྦྲ་ལ་བརྟེན་ནས་ཞི་ལྷག་གི་ཏིང་ངེ་འཛིན་ཐོབ་སྟེ་མཆོག་གི་དངོས་གྲུབ་ལ་དབང་བ་ཡིན་ནོ། །ལས་བཅུ་གཉིས་གང་ཞེ་ན། བསྒྲུབ་བྱ་དབང་དུ་བྱ་བ་དང༌། དགུག་པ་དང༌། དབྱེ་བ་དང༌། བསད་པ་དང༌། བསྐྲད་པ་དང་སོགས་སྒྲས་མནན་པ་དང༌། རྨུགས་པ་དང༌། རེངས་པར་བྱ་བ་དང༌། རྨོངས་ཤིང་ཕུར་བུས་གདབ་པ་དང༌། ཚིག་འཕྲོག་ལྐུག་པར་འགྱུར་བ་དང༌། འོན་ལོང་དུ་བྱ་བ་དང༌། མ་ནིང་ཉིད་དུ་བྱ་བ་དང༌། གཟུགས་ཡོངས་སུ་སྒྱུར་བ་སྟེ་ལས་ཆེན་བཅུ་གཉིས་པོ་འདི་དག་བསྐྱེད་རྫོགས་ལ་མཚན་མ་ཐོབ་པའི་སྒྲུབ་པ་པོས་བསྒྲུབ་པར་བྱ་བ་དང༌། དངོས་གྲུབ་སྒྲུབ་པ་པོ་ལ་སྔགས་ཀྱི་འཁོར་ལོ་དྲན་པ་ཙམ་གྱིས་འགྲུབ་པར་འགྱུར་བར་གདོན་མི་ཟའོ། །དེ་ཡང་རྡོ་རྗེ་མཁའ་འགྲོ་ལས། གནོད་མཛེས་ཀྱི་འཁྲུལ་འཁོར་དང་སྦྱར་ནས་ལས་བཅུ་གཉིས་བསྟན་ཏེ། འཇིག་རྟེན་གྱི་འཁྲུལ་འཁོར་ནི་གཟའ་ཆེན་པོ་བརྒྱད་ཡིན་ལ། དེས་གཟའ་རྒྱུ་བའི་འཁོར་ལོ་བཅིངས་ནས་ལས་བཅུ་གཉིས་ཀྱི་འཁོར་ལོ་གཟའ་བཞིའི་འགྲོས་དང་མཐུན་པའི་འཁྲུལ་འཁོར་བཞི་བསྟན་པ་དང༌། དེ་རེ་རེ་ལ་ལས་བཅུ་གཉིས་ཀྱིས་ཕྱེ་བས་འཁོར་ལོ་བཞི་བཅུ་རྩ་བརྒྱད་དུ་གསུངས་པ་དང༌། རྒྱུད་བླ་མ་དང་ཧེ་རུ་ཀ་འབྱུང་བ་ལས། ཡབ་ཀྱི་སྙིང་པོ་དང་ཉེ་སྙིང་གི་འཁྲུལ་འཁོར་གཉིས། ཡུམ་གྱི་སྙིང་པོ་དང་ཉེ་སྙིང་གི་འཁྲུལ་འཁོར་གཉིས། དཔའ་བོའི་སྔགས་དང་དཔའ་མོའི་སྔགས་ཀྱི་འཁྲུལ་འཁོར་གཉིས། དཔའ་བོའི་གོ་ཆ་དང་དཔའ་མོའི་གོ་ཆའི་འཁྲུལ་འཁོར་གཉིས། དཔའ་བོའི་རྐང་པ་བརྒྱད་པ་དང་དཔའ་མོའི་རྐང་པ་བརྒྱད་པའི་འཁྲུལ་འཁོར་གཉིས་ཏེ་འཁྲུལ་འཁོར་བཅུ་པོ་རེ་རེ་ལ་ལས་བཅུ་གཉིས་ཀྱིས་ཕྱེ་བས་འཁྲུལ་འཁོར་བརྒྱ་དང་ཉི་ཤུ་རྩ་བཞིར་གསུངས་སོ། །

**གཉིས་པ་ལ་ལྔ། དངོས་གྲུབ་ཀྱི་ཡན་ལག་སྤྱིར་བསྟན་པ། ཡུལ་ཉི་ཤུ་རྩ་བཞི་བྱེ་བྲག་ཏུ་བསྟན་པ། ཡུལ་གང་དང་གང་ལ་དེ་དང་དེ་གནས་པའི་ཁྱད་པར་བསྟན་པ། དེ་དག་སྤྲུལ་པའི་འཁོར་ལོ་ངེས་པའི་དམིགས་བསལ་བསྟན་པ། དེ་སྒྲུབ་པའི་ཐབས་ཀྱི་མན་ངག་བསྟན་པའོ། །དང་པོ་ནི།**

ཐམས་ཅད་བླ་མའི་གནས་ལ་སོགས། །མཁའ་འགྲོ་མས་ནི་ཐམས་ཅད་ཁྱབ། །ཡེ་ཤེས་ལྡན་པ་རང་སྐྱེས་གནས། །ཡུལ་དག་ཡུལ་དུ་མངོན་པར་སྐྱེ། །རྡོ་རྗེ་དཀྱིལ་འཁོར་གཙོ་མོ་ཡིན། །དེ་རྣམས་མཁའ་འགྲོ་མ་རུ་བཤད། །

ཅེས་པ་སྟེ། སྤྱིར་ཤར་ལ་སོགས་པའི་ཕྱོགས་རྣམས་ཐམས་ཅད་བླ་མ་ཧེ་རུ་ཀའི་རོལ་པ་ལས་མི་འདའ་བས་གནས་ཛ་ལནྡྷ་ར་ལ་སོགས་པ་འཛམ་བུ་གླིང་གི་ཡུལ་ཐམས་ཅད་དུ་མཁའ་འགྲོ་མས་ཁྱབ་སྟེ་ཡོད་པ་ལས། ཁྱད་པར་རང་བཞིན་ཆོས་ཀྱི་དབྱིངས་ལས་གང་འདུལ་གྱི་གཟུགས་སུ་སྤྲུལ་ཏེ་མི་ལས་འདས་པའི་མཚན་ཅན་དུ་བྱོན་པ་རྣམས་ནི་ལྷན་ཅིག་སྐྱེས་མ་དང༌། ཡེ་ཤེས་དང་ལྡན་པའི་མཁའ་འགྲོ་མ་རྣམས་རང་སྐྱེས་པའི་གནས་ཆོས་ཚིགས་ཀྱི་ཡུལ་དང་ཉི་ཤུ་རྩ་བཞིའི་ཡུལ་དུ་མངོན་པར་སྐྱེས་བ་ནི་ཞིང་སྐྱེས་དང༌། དུང་ཅན་མ་དང་པདྨ་ཅན་གྱི་ཕྱག་རྒྱ་རྣམས་རྡོ་རྗེ་དཀྱིལ་འཁོར་གྱི་གཙོ་མོ་ཡུམ་རྡོ་རྗེ་ཕག་མོའི་རྣམ་པར་འདུ་ཤེས་གསུམ་ལྡན་གྱིས་བསྐྱེད་ཅིང་སྔགས་ཀྱིས་བྱིན་གྱིས་རློབ་པ་ནི་སྔགས་སྐྱེས་ཏེ། དེ་རྣམས་ཞི་གནས་དང་ལྷག་མཐོང་གི་མཁའ་ལ་འགྲོ་བའི་དོན་གྱིས་མཁའ་འགྲོ་མ་རུ་བཤད་དེ་དངོས་གྲུབ་ཀྱི་ཡན་ལག་ཡིན་པའི་ཕྱིར་རོ། །

**གཉིས་པ་ནི།**

ཀུ་ལུ་ཏ་དང་དགོན་པ་དང༌། །སིནྡྷུའི་ཡུལ་དང་གྲོང་ཁྱེར་དབང༌། །གསེར་གྱི་གླིང་དང་སོ་རཥྚ། །དེ་བཞིན་ལྷ་ཡི་ཁྱིམ་དང་ནི། །ཡི་དྭགས་གྲོང་དང་ཁ་བའི་གནས། །ཀཱཉྩི་ལམ་པ་ཀ་ཡི་ཡུལ། །ཀ་ལིངྐ་དང་ཀོ་ས་ལ། །ཏྲི་ཤ་ཀུ་ནེ་ཨོ་ཏྲེ་དང༌། །ཀཱ་མ་རཱུ་པ་མ་ལ་ཝ། །ལྷ་མོའི་མཁར་དང་རཱ་མིའི་དབང༌། །གོ་དཱ་ཝ་རི་ཨརྤུ་ཏར། །ཨུ་རྒྱན་ཛ་ལནྡྷ་ར་དང༌། །པུལླི་ར་མ་ལ་སོགས་པ། །ཡུལ་འདི་དག་གི་བུ་མོ་གང༌། །དཔའ་བོ་གཉིས་མེད་རྣལ་འབྱོར་མ། །དེ་ཀུན་འདོད་པའི་གཟུགས་ཅན་ཏེ། །ཡིད་ཀྱི་ཤུགས་ཀྱིས་འཇུག་པ་ཡིན། །

ཞེས་པ་སྟེ། སྐུའི་འཁོར་ལོའི་གནས་བརྒྱད་ནི། །ཀུ་ལུ་ཏ་སྟེ་རྣམ་རྟོག་འཇོམས་པ་དང༌། དགོན་པ་མ་རུ་སྟེ་མྱ་ངམ་གྱི་ཡུལ་དང༌། སིནྡྷུའི་འགྲམ་གྱི་ཡུལ་དང༌། གྲོང་ཁྱེར་དབང་པོ་ནཱ་ག་ར་དང༌། སུ་ཝརྞ་དྲཱི་པ་སྟེ་གསེར་གླིང་དང༌། སོ་སོ་རཥྚ་སྟེ་ཡུལ་བཟང་ལྡན་དང༌། ལྷ་ཡི་ཁྱིམ་སྟེ་གྲྀ་ཧ་དེ་བ་དང༌། ཡི་དྭགས་གྲོང་ངམ་པྲེ་ཏ་པུ་རི་སྟེ་བརྒྱད། གསུང་གི་འཁོར་ལོའི་གནས་བརྒྱད་ནི། ཁ་བའི་གནས་ཏེ་ཧི་མ་ལ་དང༌། ཀཉྩི་འམ་གྲོང་ཁྱེར་གསེར་ཅན། ལམྤ་ཀ་སྟེ་འཕྱང་བ་ཅན་དང༌། ཀ་ལིངྐའམ་གསུམ་ཚན་དང༌། མཉན་ཡོད་དམ་ཀོ་ས་ལ་དང༌། ཏྲི་ཤ་ཀུ་ནེ་དང༌། ཨོ་ཏྲེ་འམ་ཀོང་ཀ་ན་དང༌། འདོད་གཟུགས་སམ་ཀཱ་མ་རཱུ་པ་སྟེ་བརྒྱད། ཐུགས་ཀྱི་འཁོར་ལོའི་གནས་བརྒྱད་ནི། མཱ་ལ་ཝ་སྟེ་ཕྲེང་ལྡན་དང༌། དེ་ཝི་ཀོ་ཊ་སྟེ་ལྷ་མོའི་མཁར་དང༌། རྭ་མིའི་དབང་ངམ་ར་མེ་ཤྭ་ར་དང༌། གོ་དཱ་ཝ་རི་སྟེ་བ་ཡི་མཆོག་སྦྱིན་དང༌། ཨརྤུ་ཏ་སྟེ་ཆུ་བུར་ཅན་དང༌། ཨོ་ཊཱི་ཡ་ན་སྟེ་ཨྱོན་གྱི་ཡུལ་དང༌། ཛཱ་ལནྡྷ་ར་སྟེ་འབར་བ་འཛིན་དང༌། པུལླི་ར་མ་སྟེ་བརྒྱད་གསུམ་ཉི་ཤུ་རྩ་བཞིའོ། །སོགས་སྒྲས་རོ་ལྡན་བརྒྱད་བཟུང༌། ཡུལ་འདི་དག་ཏུ་སྐྱེས་པ་ནི་ཞིང་སྐྱེས་ཀྱི་བུ་མོ་སྟེ་དཔའ་བོ་དང་གཉིས་མེད་སྦྱོར་བའི་ཡེ་ཤེས་ཀྱི་རྣལ་འབྱོར་མ་ཡིན་པས། དེ་ཀུན་འདོད་པའི་གཟུགས་སྣ་ཚོགས་པར་ཅི་ཡང་བསྒྱུར་བའི་གཟུགས་ཅན་མ་སྟེ། ཡིད་མགྱོགས་ཀྱི་ཏིང་ངེ་འཛིན་ཐོབ་པའི་རྣལ་འབྱོར་པའི་ཡིད་ཀྱི་ཤུགས་ཀྱིས་དབང་དུ་བྱས་ཏེ་དངོས་གྲུབ་ཀྱི་ཡན་ལག་ཏུ་འཇུག་པ་ཡིན་ནོ། །

**གསུམ་པ་ནི།**

རྣལ་འབྱོར་མ་དྲུག་ཀུ་ལུ་ཏར། །མྱ་ངམ་ཡུལ་ན་མ་མོ་རྣམས། །སིནྡྷུའི་ཡུལ་ན་ལཱ་མ་སྟེ། །རིགས་ཀྱི་གཙོ་མོ་ན་ག་རར། །གསེར་གྱི་གླིང་དང་སཽརཥྚྲ། །རིགས་ཀྱི་ལྷ་མོ་རྣམས་ཡིན་ནོ། །ཡི་དྭགས་གྲོང་དུ་ནག་ཆེན་མོ། །མཁའ་འགྲོ་རཱུ་པི་ཀཱ་རུ་བཅས། །ཁ་བའི་རི་དང་ཀཉྩི་དང༌། །ལམྤ་ཀ་ཡི་ཡུལ་དག་ན། །ཁྱིམ་གྱི་ལྷ་མོ་ཀ་ལིངྐར། །བརྟུལ་ཞུགས་འཛིན་པ་རྣམས་ཡིན་ནོ། །ཀོ་ས་ལ་ནི་ཤ་ཟ་མ། །ཡི་དྭགས་གྲོང་དུ་དེ་བཞིན་དུ། །རྡོ་རྗེ་མཁའ་འགྲོ་གཙོ་དབང་ཕྱུག །མཱ་ལ་ཝ་རུ་དུམ་སྐྱེས་མ། །པུལླི་ར་མ་དེ་བཞིན་དུ། །ཛཱ་ལནྡྷ་ར་སྨེ་ཤ་ཅན། །བུད་མེད་སྟོང་ཕྲག་ཉི་ཤུ་གཅིག །ལྷག་མ་གཞན་དག་ཇི་སྙེད་པ། །དཔལ་ལྡན་ཧེ་རུ་ཀ་ཡི་ནི། །འཁོར་ལོའི་རྣལ་འབྱོར་མ་ཡིན་ནོ། །

ཞེས་པ་སྟེ། །ཡུལ་དེ་དག་ཏུ་གནས་པའི་མཁའ་འགྲོ་མ་རྣམས་ཀྱི་རིགས་ནི་གང་མིང་ནི་ཅི་ཞེ་ན། གོ་ཆའི་ལྷ་མོ་རིག་དྲུག་གི་བདག་ཉིད་རྣལ་འབྱོར་མ་དྲུག་གི་རིགས་ལས་སོ། །དྲུག་གང་ཞེ་ན། །ཙཎྜི་ཀ་དང༌། སྐྲག་བྱེད་མ་དང༌། སྲེག་བྱེད་མ་དང༌། རྨོངས་བྱེད་མ་དང༌། གཤིན་རྗེ་མ་དང༌། ཕག་མོའི། དེ་དག་ལས་བྱུང་བ་གང་དང་གང་ཞེ་ན། གནས་ཀུ་ལུ་ཏ་དང་མ་རུ་སྟེ་མྱ་ངམ་གྱི་ཡུལ་གཉིས་ན་བརྩོན་ཆེན་མ་དང་འཁོར་ལོ་སྒྱུར་མ་གཉིས་གནས་ཏེ་དེ་དག་ལ་མ་མོ་ཞེས་བརྡར་བཏགས་པ་དང༌། དེ་བཞིན་དུ་སིནྡྷུ་དང་ན་ག་ར་གཉིས་ན་སྟོབས་ཆེན་མ་དང་ཤིན་ཏུ་དཔའ་མོ་གཉིས་གནས་ཏེ་དེ་དག་ལ་ལཱ་མའི་རིགས་ཀྱི་གཙོ་མོ་ཞེས་བརྡར་བཏགས་པ་དང༌། དེ་དག་བཞི་ནི་རྟ་མཆོག་གི་ཡུམ་ཙཎྜི་ཀའི་རིགས་ལས་བྱུང་བ་ཡིན་ནོ། །གསེར་གླིང་དང་སཽ་རཥྚ་གཉིས་ན་འཁོར་ལོའི་གོ་ཆ་མ་དང་ཆང་ཚོང་གཉིས་གནས་ཏེ་དེ་དག་ལ་རིགས་ཀྱི་ལྷ་མོ་ཞེས་བརྡར་བཏགས་པ་དང༌། དེ་བཞིན་དུ་གྲི་ཧ་དེ་བ་དང་པྲེ་ཏ་པུ་རི་གཉིས་ན་དུམ་སྐྱེས་མ་དང་འཁོར་ལོའི་ཤུགས་ཅན་མ་གཉིས་གནས་ཏེ་དེ་དག་ལ་ནག་མོ་ཆེ་ཞེས་བརྡར་བཏགས་པ་དང༌། དེ་དག་བཞི་ནི་ནམ་སྙིང་གི་ཡུམ་སྐྲག་བྱེད་མའི་རིགས་ཡིན་ནོ། །ཧི་མཱ་ལ་དང་ཀཱཉྩི་གཉིས་ན་བྱ་གདོང་མ་དང་རྟ་རྣ་མ་གཉིས་གནས་ཏེ་དེ་དག་ལ་གཟུགས་ཅན་མ་ཞེས་བརྡར་བཏགས་པ་དང༌། དེ་བཞིན་དུ་ལམྤ་ཀ་དང་ཀ་ལིངྐ་གཉིས་ན་རབ་བཟང་མ་དང་སྔོ་བསངས་མ་གཉིས་གནས་ཏེ་དེ་དག་ལ་ཁྱིམ་གྱི་ལྷ་མོའི་བརྟུལ་ཞུགས་འཛིན་མ་ཞེས་བརྡར་བཏགས་པ་དང༌། དེ་དག་བཞི་ནི་ཧེ་རུ་ཀའི་ཡུམ་སྲེག་བྱེད་མའི་རིགས་ཡིན་ནོ། །ཀོ་ས་ལ་དང་ཏྲི་ཤ་ཀུ་ནེ་གཉིས་ན་ཆང་འཐུང་མ་དང་རླུང་ཤུགས་མ་གཉིས་གནས་ཏེ་དེ་དག་ལ་ཤ་ཟ་མ་ཞེས་བརྡར་བཏགས་པ་དང༌། དེ་བཞིན་དུ་ཨོ་ཏྲེ་དང་ཀཱ་མ་རཱུ་པ་གཉིས་ན་འཇིགས་བྱེད་ཆེན་མོ་དང་ས་སྲུང་མ་གཉིས་གནས་ཏེ་དེ་དག་ལ་རྡོ་རྗེ་མཁའ་འགྲོ་མ་དང་གཙོ་མོ་དབང་ཕྱུག་མ་ཞེས་བརྡར་བཏགས་པ་དང༌། དེ་དག་བཞི་ནི་པདྨ་གར་དབང་གི་ཡུམ་རྨོངས་བྱེད་མའི་རིགས་ཡིན་ནོ། །མཱ་ལ་ཝ་དང་དེ་ཝི་ཀོ་ཊ་གཉིས་ན་ཤིང་གྲིབ་མ་དང་ལངྐའི་དབང་ཕྱུག་མ་གཉིས་གནས་ཏེ་དེ་དག་ལ་དུམ་སྐྱེས་མ་ཞེས་བརྡར་བཏགས་པ་དང༌། དེ་བཞིན་དུ་ར་མེ་ཤྭ་ར་དང་གོ་དཱ་ཝ་རི་གཉིས་ན་མིའུ་ཐུང་མ་དང་བློ་གྲོས་མ་གཉིས་གནས་ཏེ་དེ་དག་ལ་མཁའ་འགྲོ་མ་ཞེས་བརྡར་བཏགས་པ་དང༌། དེ་དག་བཞི་ནི་སྣང་མཛད་ཀྱི་ཡུམ་གཤིན་རྗེ་མའི་རིགས་ཡིན་ནོ། །ཨརྤུ་ཏ་དང་ཨོ་ཌཱི་ཡ་ན་གཉིས་སྣ་ཆེན་མ་དང་འོད་ལྡན་མ་གཉིས་གནས་ཏེ་དེ་དག་ལ་སྨེ་ཤ་ཅན་ཞེས་བརྡར་བཏགས་པ་དང༌། དེ་བཞིན་དུ་ཛཱ་ལནྡྷ་ར་དང་པུལླི་ར་མ་གཉིས་གཏུམ་མིག་མ་དང་རབ་གཏུམ་མ་གཉིས་གནས་ཏེ་དེ་དག་ལ་བུད་མེད་ཅེས་བརྡར་བཏགས་པ་དང༌། དེ་དག་བཞི་ནི་རྡོ་རྗེ་སེམས་དཔའི་ཡུམ་རྡོ་རྗེ་ཕག་མོའི་རིགས་ཡིན་ནོ། །དེ་ལྟར་མ་མོ་ལ་སོགས་པ་བརྡར་བཏགས་པའི་འཁོར་གྱིས་དབྱེ་ན་ཡུལ་ཉེར་བཞི་པོ་རེ་རེ་ལ་བརྒྱད་བརྒྱ་བདུན་ཅུ་དོན་ལྔ་རེས་རྩིས་སྟོང་ཕྲག་ཉི་ཤུ་རྩ་གཅིག་ཡོད་པ་དང༌། འདིར་རིགས་དྲུག་གིས་བསྡུས་པའི་མཁའ་འགྲོ་མ་ཉི་ཤུ་རྩ་བཞི་ལ་འཁོར་སྟོང་ཕྲག་ཉི་ཤུ་རྩ་གཅིག་ཡོད་པ་དང༌། དེ་ལས་གཞན་པའི་ལྷག་མ་འབུམ་ཕྲག་ཡངས་པའི་མཁའ་འགྲོ་མ་ཇི་སྙེད་པ་ཡོད་པ་ལས། འདིར་ཐམས་ཅད་ཀྱི་གཙོ་བོ་ལྷ་མོ་བཅུ་གཉིས་ནི་དཔལ་ཧེ་རུ་ཀ་ཡི་དཀྱིལ་འཁོར་གྱི་འཁོར་ལོའི་རྣལ་འབྱོར་མ་རུ་བསྟན་པ་ཡིན་ནོ། །

**བཞི་པ་ནི།**

ཧེ་རུ་ཀ་དཔལ་སྦྱོར་བ་ཆེ། །དེ་ཡི་དཀྱིལ་འཁོར་གཙོ་མོ་ཡིན། །མཁའ་འགྲོ་ཉི་ཤུ་རྩ་བཞི་འདིས། །རྒྱུ་དང་མི་རྒྱུའི་འཇིག་རྟེན་གསུམ། །འགྲོ་བ་ཀུན་ནི་འདི་ཡིས་ཁྱབ། །མཁའ་འགྲོ་མ་ཡི་དམ་ཚིག་འདི། །སྤྲུལ་པ་བསྒོམ་པ་ཉིད་ཡིན་ཏེ། །བསམ་གཏན་ལ་སོགས་གང་ཅི་ཡང་རུང༌། །ས་སྟེང་ན་ནི་རྫོགས་པར་འགྱུར། །

ཞེས་པ་སྟེ། དེ་ལྟར་མཁའ་འགྲོ་མ་སུམ་ཅུ་རྩ་དྲུག་པོ་ཐམས་ཅད་ཀྱང་དཔལ་ཧེ་རུ་ཀའི་སྦྱོར་བ་དེ་ཡིས་བདེ་ཆེན་ཡེ་ཤེས་སྐྱེད་པར་བྱེད་པའི་དཀྱིལ་འཁོར་གྱི་གཙོ་མོ་དེའི་རོལ་པ་ཡིན་པ་དང༌། མཁའ་འགྲོ་མ་ཉི་ཤུ་རྩ་བཞི་པོ་འདིས་རྒྱུ་བ་འདོད་གཟུགས་དང་མི་རྒྱུ་བ་གཟུགས་མེད་ཀྱི་ཁམས་པ་སྟེ་ཁམས་གསུམ་མམ་འཇིག་རྟེན་གསུམ་པོ་ཐམས་ཅད་ཀྱི་འདུལ་བྱེད་དུ་ཤར་བ་དང༌། ཕྱིའི་སྣང་བ་འོག་མིན་གྱི་ཞིང་དུ་དག་པ་དང༌། ནང་སྲིད་པ་ལྷའི་འཁོར་ལོར་དག་སྟེ་འགྲོ་བ་མ་ལུས་པ་ཀུན་ལ་བདེ་ཆེན་ཡེ་ཤེས་འདིས་ཁྱབ་པར་བྱེད་པས་ན། དེའི་རང་བཞིན་ཡོངས་སུ་ཤེས་པ་ནི་མཁའ་འགྲོ་མ་ཡི་དམ་ཚིག་ཡིན་ལ། དམ་ལྡན་སྒྲུབ་པ་པོ་ཡིས་མཁའ་འགྲོ་མ་ཡི་དྲྭ་བ་སྤྲུལ་པའི་འཁོར་ལོ་བསྒོམ་པ་འདི་ཉིད་ལམ་གྱི་མཐར་ཐུག་པ་ཡིན་ཏེ། དེའི་དངོས་རྒྱུ་བསམ་གཏན་དང་བཟླས་པ་ལ་སོགས་པ་བྱས་ཙམ་གྱིས་ལས་བཅུ་གཉིས་ལ་སོགས་པའི་འབྲས་བུ་གང་ཅི་ཡང་རུང་བ་ཐམས་ཅད་ཕྱི་དུས་ལ་ལྟོས་པར་ས་སྟེང་ན་ནི་རྫོགས་པར་འགྱུར་བའི་ཕྱིར་རོ། །

**ལྔ་པ་ནི།**

གཡོན་གྱི་སྤྱོད་པ་གཅེར་བུ་ཡིས། །མཚན་མོ་རྟག་ཏུ་མཉམ་གཞག་པས། །སྐྱེས་པའམ་གལ་ཏེ་གཡོན་པ་ཀུན། །རྣལ་འབྱོར་མ་ཀུན་དཔའ་བོ་འགྲོ། །ཕྱག་རྒྱ་གར་གྱིས་མཆོད་པ་ཡིས། །རང་བྱུང་རྟག་ཏུ་མཆོད་ན་ནི། །མ་ལུས་ལུས་པ་མེད་གྲུབ་ཅིང༌། །གཡོན་པའི་མཆོད་པ་ལ་རབ་འཇུག །

ཅེས་པ་སྟེ། གཡོན་གྱི་སྤྱོད་པ་ཕྱག་རྒྱ་མ་དང་ལྷན་ཅིག་གཅེར་བུ་ཧེ་རུ་ཀ་ཡི་ཆས་སུ་ཞུགས་ཏེ། མཚན་མོ་རྟག་ཏུ་མཉམ་པར་བཞག་པ་དང་ལྡན་པས་སྐྱེས་པ་དཔའ་བོ་ཉི་ཤུ་རྩ་ལྔ་བསྒོམ་པའམ། གལ་ཏེ་གཡོན་པ་སྟེ་ལྷ་མོ་སུམ་ཅུ་རྩ་བདུན་བསྒོམ་པ་དང༌། །རྣལ་འབྱོར་མ་ཀུན་དཔའ་བོ་མཉེས་པར་བྱས་ཏེ་ཡིད་ནང་དུ་ཆུད་དེ་འདོད་པའི་དངོས་གྲུབ་ཀྱི་རྗེས་སུ་འགྲོ་བ་དང༌། དགའ་བྲལ་དུ་སོང་ན་སླར་ཡང་ཕྱག་རྒྱར་རྩེན་པའི་གར་གྱིས་ཕུང་ཁམས་སྐྱེ་མཆེད་ཀྱི་ལྷ་ལ་མཆོད་པ་དང༌། མཆོད་རྫས་ཅི་ཞེ་ན། རང་རྫས་ཐིག་ལེས་རྟག་ཏུ་རང་ལུས་རྩ་ཡི་ཞིང་དུ་བཞུགས་པའི་དཔའ་བོ་དཔའ་མོ་དེ་དག་ལ་མཆོད་པར་བྱས་ན། དེའི་འབྲས་བུ་མ་ལུས་ཤིང་ལུས་པ་མེད་པའི་དངོས་གྲུབ་མྱུར་དུ་གྲུབ་ཅིང༌། དགའ་བྲལ་དུ་སོང་ཡང་ལས་བཅུ་གཉིས་ཀྱི་འཁྲུལ་འཁོར་ལ་བརྟེན་ནས་འཇིག་གྱི་དངོས་གྲུབ་ཐམས་ཅད་འགྲུབ་པར་འགྱུར་བས་རྟག་ཏུ་གཡོན་པའི་མཆོད་པ་ལ་རབ་ཏུ་བརྩོན་པས་འཇུག་པར་བྱའོ། །འདིའི་འཁྲུལ་འཁོར་ནི་འདི་ལྟར། བྲིས་གཞི་ཞི་བ་ལ་གྲོ་ག །རྒྱས་པ་ལ་རས། དབང་ལ་བུད་མེད་ཀྱི་སྨད་ཤམ། མངོན་སྤྱོད་ལ་དུར་ཁྲོད་ཀྱི་རས་ལ་འགི་ཝང་ལ་སོགས་པའི་རྫས་ཀྱིས་ལྷ་དྲུག་ཅུ་གཉིས་ཀྱི་འཁོར་ལོ་ལ་སྔགས་དྲུག་ཅུ་རྩ་གཉིས་བྲིས་ཏེ་ལྷ་བསྐྱེད་པ་དང་སྔགས་བཟླས་པའི་མཐར། ལས་སོ་སོའི་ལིངྒའི་གཟུགས་བརྙན་བཅོས། དེའི་སྙིང་ཁར་འཁྲུལ་འཁོར་བཅུག་སྟེ་ལས་བྱས་ན་འགྲུབ་པར་འགྱུར་རོ། །་

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཡི་གེ་ཉི་ཤུ་རྩ་བཞིའི་དཀྱིལ་འཁོར་དགོད་པའི་ཆོ་གའི་ལེའུ་སྟེ་བཞི་བཅུ་རྩ་གཅིག་པའོ།། །།

 ༈ **གཉིས་པ་བཞད་པའི་སྔགས་ཀྱི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཡི་གེ་ཉི་ཤུ་རྩ་བཞིའི་འཁོར་ལོ་བསྟན་པའི་རྗེས་སུ་འདིར་བཞད་པའི་སྔགས་ཀྱི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་དཔའ་བོ་མེ་ཏོག་ཆུ། །འཐུངས་ནས་སྔགས་འདི་རྗེས་དྲན་བྱ། །རྟག་ཏུ་འདི་ལྟར་བྱ་བ་ཉིད། །ཕྱག་རྒྱ་ལྷན་ཅིག་སྒྲུབ་པ་པོས། །མཚན་མ་རྟག་ཏུ་རོ་མཆོག་སྤྱད། །སྔགས་གདན་ཉིད་ཀྱིས་ལན་གསུམ་བསྔགས། །མྱུར་དུ་བདེ་བ་ཐོབ་པར་འགྱུར། །

ཞེས་པ་སྟེ། ཕྱག་རྒྱ་མ་བསྙེན་སྒྲུབ་བཞིས་སྦྱངས་ནས་དཔའ་བོ་དང་སྙོམས་པར་ཞུགས་ཏེ་བྱང་སེམས་དབུ་མའི་ལམ་ནས་ཕྱིར་འཐོན་པའི་མོད་ལ་དཔའ་མོའི་མེ་ཏོག་གི་ཆུ་དམར་ཆ་འཐུང་ནས་དེ་མ་ཐག་ཏུ་གྱེན་དུ་བཟློག་པའི་ཐབས་ཧ་ཧ་ཞེས་སོགས་བཞད་པའི་སྔགས་འདི་རྗེས་སུ་དྲན་ཏེ་རྟག་ཏུ་འདི་ལྟར་བཟློག་པར་བྱ་བ་ཉིད་དང༌། ཇི་ལྟར་བཟློག་ཅེ་ན། ཕྱག་རྒྱ་དང་ལྷན་ཅིག་སྒྲུབ་པ་པོས་རླུང་ནང་དུ་འཇུག་པའི་ཚེ་མཚན་མོའི་བརྡར་བཤད་པ་དང༌། དེ་བཞིན་གྱེན་དུ་བཟློག་པའི་ཚེ་རྟག་ཏུ་བྱང་ཆུབ་ཀྱི་སེམས་ཀྱི་རོ་མཆོག་མྱང་བའི་བདེ་བ་སྤྱད་པར་བྱ་བ་དང༌། བཞད་པའི་སྔགས་འདི་ཉིད་ཀྱིས་དགའ་བ་དང་མཆོག་དགའ་དང་ལྷན་ཅིག་སྐྱེས་དགའ་སྟེ་མཚན་འཛིན་དག་བྱེད་ཀྱི་སྔགས་ལན་གསུམ་དུ་བསྔགས་པས་མྱུར་དུ་བྱང་སེམས་བདེ་ཆེན་འཁོར་ལོར་འཛེག་པའི་བདེ་བ་ཐོབ་པར་འགྱུར་རོ། །

**གཉིས་པ་ལ་གཉིས། རྒྱས་པར་བཤད་པ་དང༌། ཤིན་ཏུ་རྒྱས་པར་བཤད་པའོ། །དང་པོ་ནི།**

འཐུང་དང་དེ་བཞིན་བྱིན་པ་དང༌། །རེག་ནས་བཞག་ན་གཙོ་མོ་ཆེ། །བདེ་བས་ཚངས་པ་སྤྱོད་པ་དང༌། །ཐོག་མཐའ་བཞད་པའི་ཕྱག་རྒྱ་ཡིས། །ལྟ་བའི་བསྙེམས་པ་དྲེགས་ལྡན་པ། །མཚན་མོའམ་དེ་བཞིན་ཉིན་མོ་ནི། །འདིས་ནི་བཞད་པ་རྟག་ཏུ་བྱ། །

ཞེས་པ་སྟེ། དཔའ་མོའི་མེ་ཏོག་གི་བཅུད་འཐུང་བའི་ཆུ་རྒྱུན་གྱེན་དུ་བཟློག་པ་དང༌། དེ་བཞིན་དགའ་བྲལ་གྱི་བདེ་བ་བྱིན་པ་དང༌། གཙུག་ཏོར་གྱི་གནས་སུ་རེག་ནས་བཞག་ན་དགའ་བ་དང༌། གཙོ་མོ་རྡོ་རྗེ་ཕག་མོའི་སྟེང་ཞལ་མཇལ་ན་མཆོག་དགའ་དང༌། བདེ་བས་ཚངས་པར་སྤྱོད་ན་ལྷན་སྐྱེས་ཀྱི་དགའ་བ་ཐོབ་པ་དང༌། དེ་ཡང་ཐོག་མཐའ་གཉིས་ལ་བཞད་པའི་ཕྱག་རྒྱ་སྦྱར་དགོས་པས། དགའ་བྲལ་དུ་སོང་ན་སླར་ཡང་དག་བཞད་པའི་སྔགས་ཀྱི་ཕྱག་རྒྱས་རླུང་གྱེན་དུ་བཟློག་སྟེ་བལྟ་བས་བསྙེམས་པའི་དྲེགས་པ་དང་ལྡན་ན་མིག་གི་ཕྱག་རྒྱས་མིག་བཙུམ་པར་བྱ་བ་དང༌། ངག་དང་མིག་གི་ཕྱག་རྒྱ་གཉིས་པོ་དབུགས་ནང་དུ་རྔུབ་པའི་མཚན་མོའམ་དེ་བཞིན་དུ་དབུགས་ཕྱིར་འབྱུང་བའི་ཉིན་མོའི་དུས་གཉིས་ཀ་ལ་ཕྱག་རྒྱ་འདིས་བཞད་པའི་སྔགས་ནི་རྟག་ཏུ་བརྗོད་པར་བྱའོ། །

**གཉིས་པ་ལ་གཉིས། ཉན་པར་གདམས་པ་དང༌། བཤད་བྱ་དངོས་སོ། །དང་པོ་ནི།**

གཟུགས་དང་ལས་ཀྱི་གསང་བ་གང༌། །ཇི་ལྟར་གནས་པ་དཔའ་བོ་ཉིད། །

ཅེས་པ་སྟེ། དགའ་བ་བཞི་ལ་རང་དབང་བརྙེས་པའི་གཟུགས་ཀྱི་རྟགས་དང༌། བྱང་ཆུབ་ཀྱི་སེམས་བཟློག་པའི་ཐབས་ལས་ཀྱི་གསང་བ་གང་ཡིན་པ་ཇི་ལྟར་བྱ་བའི་གནས་ཚུལ་ནི་དཔའ་བོ་ལག་ན་རྡོ་རྗེ་ཁྱོད་ཉོན་ཅིག་ཅེས་པའོ། །

**གཉིས་པ་ལ་གཉིས། གཟུགས་ཀྱི་རྟགས་བཤད་པ་དང༌། ལས་ཀྱི་གསང་བ་བཤད་པའོ། །དང་པོ་ནི།**

རྟག་ཏུ་དེ་ཡི་མཆི་མ་འབྱུང༌། །དད་པས་དེ་ཡི་སྤུ་ཡང་ལྡང༌། །རྡོ་རྗེ་ལ་ནི་འགོམ་མི་བྱེད། །དེ་བཞིན་གཅེར་བུར་མཆོད་པ་སྟེ། །འདོད་པའི་དབང་ཕྱུག་ཐམས་ཅད་ཀྱི། །ཕྱག་རྒྱའི་ཚོགས་ཀྱི་རིམ་པ་ཉིད། །དབུགས་འབྱིན་སྡུད་དང་རྒོད་པ་དང༌། །སྒེག་པའི་གར་ནི་ངོ་མཚར་བས། །སྣ་ཚོགས་དབང་ཕྱུག་མདུན་བྱེད་ཅིང༌། །ཕྱག་རྒྱའི་སྔགས་ནི་རྗེས་དྲན་བྱ། །

ཞེས་པ་སྟེ། དེ་ལ་རྟག་ཏུ་དགའ་བའི་དུས་སུ་མིག་ནས་མཆི་མ་དང་ལུས་ལས་རྔུལ་འབྱུང་བ་དང༌། དད་པས་དེ་ཡི་ལུས་ཀྱི་བ་སྤུ་ལྡང་བ་དང༌། དགའ་བའི་ལས་བྱང་ཆུབ་སེམས་ཀྱི་རྡོ་རྗེ་བསྒོམ་པ་ལས་ནམ་ཡང་འགོམ་ཞིང་འདའ་བར་མི་བྱེད་པ་དང༌། དེ་བཞིན་དུ་གོས་བྲལ་གཅེར་བུ་མཆོད་པར་བྱེད་པ་སྟེ། །འདོད་པའི་དབང་ཕྱུག་ཡེ་ཤེས་དང་ཞིང་དང་སྔགས་ལས་སྐྱེས་པའི་མཁའ་འགྲོ་མ་ཐམས་ཅད་ཀྱི་ཕྱག་རྒྱའི་ཚོགས་ཀྱི་རིམ་པ་དེ་དག་ལས་གང་ཡང་རུང་བ་ཉིད་ལ། དབུགས་ཕྱིར་འབྱིན་པ་དང་ནང་དུ་སྡུད་པ་དང་ལྡན་པ་ནི་དགའ་བའི་རྟགས་དང༌། བཞད་པའི་སྔགས་ཀྱི་རྒོད་པ་ནི་མཆོག་དགའི་རྟགས་དང༌། སྒེག་པའི་རྣམ་པར་འགྱུར་བའི་གར་ནི་ལྷན་ཅིག་སྐྱེས་དགའི་རྟགས་དང༌། དཔའ་བོ་ངོ་མཚར་བ་ནི་དགའ་བྲལ་གྱི་རྟགས་ཏེ་བཞི་པོ་རིམ་པ་ལྟར་རྣམ་པ་སྣ་ཚོགས་པ་དང༌། རྣམ་པར་སྨིན་པ་དང༌། མཚན་ཉིད་དང་བྲལ་བ་དང༌། རྣམ་པར་ཉེད་པའི་དུས་སོ། །སྣ་ཚོགས་དབང་ཕྱུག་སྟེ་དགའ་བཞིའི་ཡེ་ཤེས་བརྙེས་པའི་རྣལ་འབྱོར་པ་དེ་རང་གི་ཕྱག་རྒྱ་མདུན་དུ་བྱེད་ཅིང་མཉམ་པར་སྦྱར་བའི་ཚེ་དགའ་བྲལ་དུ་གྱུར་ན་ཕྱག་རྒྱའི་རྒོད་པའི་སྔགས་ནི་རྗེས་སུ་དྲན་པར་བྱའོ། །

**གཉིས་པ་ནི།**

ཧ་ཧ་ཧེ་ཧེ་རྣམ་བརྒྱད་བཞད། །སྣ་ཚོགས་དབང་ཕྱུག་མཆོག་དང་དགའ། །ཧཱ་ཧཱ་ཞེས་བྱ་འདི་ཉེ་བར། །རྟག་ཏུ་མཆི་མ་འབྱུང་བ་དང༌། །དེ་ཉིད་ཀྱིས་དེ་དགའ་འགྱུར་ཞིང༌། །བསམ་གཏན་གྱི་སྔགས་ལེགས་པར་སྦྱོར། །གཙོ་མོ་རྣམས་དང་དཔའ་བོ་ནི། །སྤུ་ལྡང་བ་དང་ལྷན་ཅིག་བདེ། །རྡོ་རྗེ་འགོམ་པར་མི་བྱ་བར། །གཡོན་པས་ཡོངས་སུ་བརྟགས་པ་ཡིན། །

ཞེས་པ་སྟེ། ཧ་ཧ་ཧེ་ཧེ་ཧཱུཾ་ཧཱུཾ་ཧོ་ཧོཿ ཞེས་རྣམ་པ་བརྒྱད་ཀྱིས་བཞད་པ་དང༌། དུས་ནམ་གྱི་ཚེ་ཞེ་ན། སྣ་ཚོགས་དང་དབང་ཕྱུག་དང་མཆོག་དང་དགའ་བ་སྟེ་བཞི་པོ་རིམ་པ་ལྟར་སྣ་ཚོགས་ནི་རྣམ་པ་སྣ་ཚོགས་པའི་དུས་དང༌། སྔགས་ཀྱི་དབང་ཕྱུག་རྒོད་པ་ནི་རྣམ་པར་སྨིན་པའི་དུས་དང༌། མཆོག་ནི་མཚན་ཉིད་དང་བྲལ་བའི་དུས་དང༌། དགའ་བ་ནི་རྣམ་པར་ཉེད་པའི་དུས་སོ། །དུས་དེ་དག་གི་ཚེ་ཧ་ཧ་ཞེས་བྱ་བརྒྱད་ཀྱིས་འདི་ལ་ཉེ་བར་བརྟགས་ཏེ་ལྟ་བས་བསྙེམས་ན་མིག་བཙུམ་སྟེ་མཆི་མ་འབྱུང་བ་དང༌། ཕྱག་རྒྱ་དེ་ཉིད་ཀྱིས་དགའ་བར་འགྱུར་ཞིང༌། བསམ་གཏན་གྱི་བདེ་བ་མི་ཉམས་པར་བྱེད་པའི་སྔགས་དང་ཕྱག་རྒྱ་ལེགས་པར་སྦྱོར་བས་ལུས་ཀྱི་འཁོར་ལོའི་གཙོ་མོ་མཁའ་འགྲོ་མ་རྣམས་དང་དཔའ་བོ་རྣམས་ནི་ལུས་ལས་སྤུ་ལྡང་བ་དང༌། ལྷན་ཅིག་བདེ་བ་ཐོབ་པས་རྡོ་རྗེ་འགོམ་པར་མི་བྱ་བ་སྟེ་དགའ་བྲལ་དུ་མི་འགྱུར་བར་གཡོན་པས་རྣལ་འབྱོར་མ་ཡོངས་སུ་བརྟགས་ཏེ་བཞད་པའི་སྔགས་ཀྱིས་བདེ་བའི་ཏིང་ངེ་འཛིན་ལ་སྦྱོར་བར་བྱའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། བཞད་པའི་སྔགས་དང་མཁའ་འགྲོ་མའི་གཟུགས་ཀྱི་སྒྱུ་མའི་ཆོ་གའི་ལེའུ་སྟེ་བཞི་བཅུ་རྩ་གཉིས་པའོ།། །།

 ༈ **གསུམ་པ་དཔའ་བོའི་ཉེ་སྙིང་གི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་བཞད་པའི་སྔགས་བསྟན་པའི་རྗེས་སུ་འདིར་ཡི་གེ་བདུན་པའི་ལས་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་སྤྱན་རས་གཟིགས་བཤད་དེ། །དཔའ་བོ་དང་ནི་གཉིས་མེད་མི། །གནས་ཀྱི་དབྱེ་བ་ཆོ་ག་ཤེས། །སྒོམ་ལ་རྟག་ཏུ་མངོན་དགའ་བོ། །

ཞེས་པ་སྟེ། དེ་ནས་བསྐྱེད་རྫོགས་ལ་མཚན་མ་ཐོབ་པའི་རྣལ་འབྱོར་པ་ལ་དཔའ་བོ་དང་དཔའ་མོ་རྣམས་ཀྱི་སྤྱན་རས་ཀྱིས་གཟིགས་ནས་བྱིན་གྱིས་རློབ་པའི་ཚུལ་བཤད་པ་སྟེ། དཔའ་བོ་ཐབས་དང་ཤེས་རབ་ཕྱག་རྒྱ་མ་གཉིས་སུ་མེད་པར་སྒོམ་པའི་མི་ལ་གནས་ཀྱི་དབྱེ་བ་བསྟན་པ་དང༌། བསྒོམ་པའི་ཆོ་གའི་ནི་ལུས་ཀྱི་དཀྱིལ་འཁོར་ཤེས་ནས་དེ་ལ་རྟག་ཏུ་མངོན་པར་དགའ་བའོ། །

**གཉིས་པ་ལ་གཉིས། རྒྱས་པར་བཤད་པ་དང༌། ཤིན་ཏུ་རྒྱས་པར་བཤད་པའོ། །དང་པོ་ནི།**

ལམ་གྱི་བཞི་མདོའམ་ཁྱིམ་དག་གམ། །དཔའ་བོའི་གནས་དང་རི་བོ་ནི། །མཁའ་འགྲོ་མ་ཡི་དམ་ཚིག་གནས། །རིང་པོར་གནས་ཀྱང་གཟིགས་པར་འགྱུར། །ཕྱག་རྒྱ་གཅེར་བུར་མཆོད་པ་ཡི། །ལས་ཉིད་གོ་འཕང་དམ་པ་སྟེ། །གོས་གཞན་ཉིད་ཀྱིས་བཀབ་ནས་སུ། །འདོད་པ་རྣམས་ཀྱིས་གོས་མི་འགྱུར། །དེ་བཞིན་སྐྲ་གྲོལ་གཙོར་འགྱུར་བས། །ལས་རྣམས་ཐམས་ཅད་བརྩམ་པར་བྱ། །

ཞེས་པ་སྟེ། དེ་ལ་གནས་ཀྱི་དབྱེ་བ་ནི་བཞི་མདོའམ། དཔའ་བོ་གྲུབ་པའི་གནས་སམ། རང་གི་ཁྱིམ་དག་གམ། རི་བོ་དག་གི་ཕུག་གམ་གང་ཡང་རུང་བ་ལ་གནས་པའི་ཚེ་མཁའ་འགྲོ་མ་རྣམས་ཀྱིས། དམ་ཚིག་ལ་གནས་པའི་རྣལ་འབྱོར་པ་དེ་ཐག་རིང་ན་གནས་ཀྱང་གཟིགས་ཤིང་བྱིན་གྱིས་རློབ་པར་འགྱུར་རོ། །ཅིའི་ཕྱིར་ཞེ་ན། ཕྱག་རྒྱ་དང་གཉིས་སུ་མེད་པའི་རྣལ་འབྱོར་པ་ལུས་གཅེར་བུ་ཕྱུང་ནས་མཆོད་པའི་ལས་དེ་ཉིད་ཀྱིས་གོ་འཕང་དམ་པ་ཐོབ་པར་འགྱུར་བ་ལ་དམ་ཚིག་གི་རྗེས་གཅོད་དེ་རྗེས་སུ་བཟུང་བའི་ཕྱིར་རོ། །དེ་ལ་ལུས་སྐྱོབ་པའི་གོས་ཀྱང་མེད་དམ་ཞེ་ན། གོས་གཞན་ནམ་མཁའི་གོས་ཀྱིས་བཀབ་ནས་ཕྱག་རྒྱ་ལ་རེག་པ་ནི་གོས་དང་ལུས་དང་སེམས་བདེ་བའི་དྲོད་ལ་སྤྱད་པས་གྲང་བ་མེད་ཅིང་གོས་ཀྱི་དྲོད་ལ་མི་བརྟེན་པའི་ཕྱིར་འདོད་པའི་འདོད་ཆགས་ཀྱིས་གོས་པ་ཡང་མི་འགྱུར་བ་དང༌། དེ་བཞིན་དུ་སྐྲ་ཡང་ཕུད་བུ་གྲོལ་ནས་གཙོ་བོ་ཡབ་ཡུམ་གྱི་རྣམ་པར་འགྱུར་ཏེ་ཡི་གེ་བདུན་མའི་འཁྲུལ་འཁོར་ལ་བརྟེན་ནས་ལས་རྣམས་ཐམས་ཅད་བརྩམ་པར་བྱ་བའོ། །

**གཉིས་པ་ལ་བཅུ། མཁའ་སྤྱོད་ཀྱི་དངོས་གྲུབ། མི་སྣང་བའི་དངོས་གྲུབ། མངོན་ཤེས་ཀྱི་དངོས་གྲུབ། པྲ་ཕབ་ཀྱི་དངོས་གྲུབ། ནད་ཞི་བའི་དངོས་གྲུབ། གདོན་འཇོམས་པའི་དངོས་གྲུབ། ལོངས་སྤྱོད་རྒྱས་པའི་དངོས་གྲུབ། ལས་བཞི་གྲུབ་པའི་དངོས་གྲུབ། གཡུལ་ལས་རྒྱལ་བའི་དངོས་གྲུབ། དབང་དུ་གྱུར་པའི་དངོས་གྲུབ་ཀྱི་ལས་བཤད་པའོ། །དང་པོ་ནི།**

རྩ་བའི་སྔགས་དང་དེ་བཞིན་གཞན། ཕྱོགས་བཅིང་བར་ནི་འཇུག་པ་ཡིས། །ལྷ་དང་ལྷ་ཡི་ཚོགས་ཀྱིས་ཀྱང༌། །མི་མཐོང་བར་ནི་མཆོད་པར་གྱིས། །སྙིམ་པ་མེ་ཏོག་གི་བཀང་སྟེ། །མཁའ་ལ་སྤྱོད་པ་གྱེན་དུ་འཐོར། །མེ་ཏོག་དེ་དག་མ་ལྷུང་ཞིང༌། །མེ་ཏོག་ས་ལ་མ་མཐོང་ན། །གནས་ཀྱི་ཁྱད་པར་ལ་གནས་དང༌། །མཁའ་ལ་འགྲོ་བ་སྟོང་ཕྲག་གི །གནས་ལ་དབང་ནི་བྱེད་པར་འགྱུར། །

ཞེས་པ་སྟེ། དེ་ནས་ལས་རྣམས་ཀྱི་བསྙེན་པ་བྱ་བའི་ཕྱིར་རྒྱས་པ་རྩ་བའི་སྔགས་ཀྱི་འཁྲུལ་འཁོར་དང༌། བསྡུས་པ་ཉེ་སྙིང་གི་འཁྲུལ་འཁོར་དང༌། དེ་བཞིན་གཞན་ཡང་ཡུམ་གྱི་ཉེ་སྙིང་དང༌། གོ་ཆའི་སྔགས་ཀྱི་འཁྲུལ་འཁོར་རྣམས་ཀྱིས་ཕྱོགས་བཅིང་བ་དང༌། སྲུང་བའི་འཁོར་ལོ་བྱས་ཏེ་ལས་ལ་འཇུག་པའི་དུས་སུ། བརྒྱ་བྱིན་ལ་སོགས་པའི་ལྷ་དང་རྒྱུ་སྐར་ལ་སོགས་པ་ལྷ་ཡི་ཚོགས་རྣམས་ཀྱིས་ཀྱང་མི་མཐོང་བར་འཁྲུལ་འཁོར་གྱི་ལྷ་ལ་མཆོད་པར་བྱ་བ་དང༌། མཆོད་ནས་མཐོང་བ་དང༌། རེག་པ་དང༌། ཐོས་པའི་མཚན་མ་ཐོབ་ནས་སྙིམ་པ་མེ་ཏོག་གིས་བཀང་སྟེ་མཁའ་སྤྱོད་པའི་གནས་སུ་གྱེན་དུ་འཐོར་བ་དང༌། མེ་ཏོག་དེ་དག་ས་ལ་མ་ལྷུང་ཞིང་མ་མཐོང་ན། གནས་ཀྱི་ཁྱད་པར་གནས་དང་ཉེ་བའི་གནས་ན་གནས་པའི་ཐུགས་ཀྱི་འཁོར་ལོའི་མཁའ་ལ་འགྲོ་བའི་མཁའ་འགྲོ་མ་སྟོང་ཕྲག་གི་གནས་མཁའ་སྤྱོད་ལ་དབང་བྱེད་པར་འགྱུར་རོ། །

**གཉིས་པ་ནི།**

མཁའ་འགྲོ་དབང་ཕྱུག་མ་རྣམས་ནང༌། །ངག་གི་དབང་ཕྱུག་འགུགས་པར་འགྱུར། །ལྷ་དང་ལྷ་ཡི་གཏམ་ཤེས་ཤིང༌། །རིམ་པ་ཇི་ལྟ་བ་བཞིན་དུ། །སྐར་མའི་རྒྱུ་བ་ཤེས་པར་འགྱུར། ས་འོག་རྣམས་སུ་གང་བྱུང་དང༌། །གྲོང་ཁྱེར་དང་ནི་བཞི་མདོ་དང༌། །ཤིང་གཅིག་དང་ནི་དཔའ་བོའི་ཁྱིམ། །རི་རྩེ་དང་ནི་མཚན་དྲུང་དུ། །སྙིང་པོ་ཉེ་སྙིང་རྟག་དྲན་ན། །ལྷ་དང་མི་ཡིས་མཐོང་མི་འགྱུར། །

ཞེས་པ་སྟེ། ཡང་མེ་ཏོག་སྐུ་དང་གསུང་གི་ཐད་ཀར་གནས་ཤིང་ས་ལ་མ་མཐོང་ན། སྐུ་ཡི་འཁོར་ལོའི་གནས་ན་གནས་པའི་མཁའ་འགྲོའི་དབང་ཕྱུག་མ་རྣམས་དབང་དུ་བྱེད་པ་དང༌། ཡང་གསུང་གི་འཁོར་ལོའི་ཞིང་ན་གནས་པའི་ངག་གི་དབང་ཕྱུག་མ་རྣམས་འགུགས་པར་འགྱུར་བ་དང༌། །རིམ་པ་ཇི་ལྟ་བ་བཞིན་དུ་ས་བླའི་དངོས་གྲུབ་ལྷ་དང་ལྷ་ཡི་གཏམ་ཤེས་ཤིང་སྐར་མའི་རྒྱུ་བ་ཤེས་པར་འགྱུར་བ་དང༌། ས་འོག་རྣམས་སུ་གང་བྱུང་བ་ཤེས་པའི་དངོས་གྲུབ་ལྷ་མ་ཡིན་དང་ཀླུ་ཡི་གཏམ་ཤེས་ཤིང་རླུང་གི་རྒྱུ་བ་ཤེས་པར་འགྱུར་བ་དང༌། ས་སྟེང་གི་དངོས་གྲུབ་མཚན་མ་ཐོབ་པའི་རྣལ་འབྱོར་པ་དེ་གྲོང་དང༌། གྲོང་བརྡལ་དང༌། དགོན་པ་དང༌། གྲོང་ཁྱེར་དང༌། ལམ་གྱི་བཞི་མདོ་དང༌། ཤིང་གཅིག་དྲུང་དང༌། དཔའ་བོའི་ཁྱིམ་དང༌། རི་རྩེ་དང༌། མངོན་མཚན་ཅན་གྱི་དྲུང་དུ་གནས་ཀྱང་རུང་ཡི་གེ་བདུན་པའི་འཁྲུལ་འཁོར་ལག་པ་གཡོན་པའི་མཐིལ་དུ་བཀོད་དེ་སྙིང་པོ་དང་ཉེ་སྙིང་རྟག་ཏུ་དྲན་པས་བཟླས་ན་ལྷ་དང་ལྷ་མིན་མི་དང་བཅས་པ་སུས་ཀྱང་མཐོང་བར་མི་འགྱུར་རོ། །

**གསུམ་པ་ནི།**

དེ་བས་ཡུལ་ཕྱོགས་འདི་དག་ཏུ། །སྒྲུབ་པ་པོ་ནི་རྟག་ཏུ་གནས། །ཡི་གེ་བདུན་གྱི་བདག་ཉིད་ཅན། །ཤིང་རྩེ་ཁ་དོག་དམར་བསམས་ནས། །མྱུར་དུ་ལྷུང་ཡང་མི་ཕྱེད་པར། །ས་རྣམས་ཀྱང་ནི་གཞན་དུ་མིན། །བདག་གི་ལུས་ལ་རྣམ་བཀོད་དེ། །ས་ལ་ཀུ་ཤའི་སྟན་དུ་ཉལ། །ཡི་གེ་བདུན་གྱི་བདག་ཉིད་སྔགས། །བརྒྱ་རྩ་བརྒྱད་ནི་ཉིད་དུ་བཟླས། །རྨི་ལམ་དུ་ནི་བྱ་བ་ཀུན། །ཡིད་ལ་འདོད་པ་སྟོན་པར་འགྱུར། །དུས་མིན་འཆི་དང་བཅོམ་དང་ཉམས། །བྱ་བ་ཀུན་ཏུ་གང་འགྱུར་དང༌། །རྣམ་པ་སྣ་ཚོགས་གཞན་དག་ཀྱང༌། །ཐམས་ཅད་རྨི་ལམ་དག་ཏུ་སྟོན། །

ཅེས་པ་སྟེ། དེས་ན་ཡུལ་ཕྱོགས་དེ་དག་ཏུ་གྲུབ་པ་པོ་རྟག་ཏུ་གནས་ཀྱང་ཡི་གེ་བདུན་བཟླས་པའི་བདག་ཉིད་ཅན་དེ་འཇིགས་པར་མི་འགྱུར་ཏེ། ཤིང་གཅིག་གི་དྲུང་ན་གནས་ཏེ་ཤིང་རྩེར་མེ་འབར་བའི་ཁ་དོག་དམར་བ་དང་རིམ་གྱིས་རང་གི་ལུས་ཀྱང་དེ་ལྟར་བསམས་ནས་འཁྲུལ་འཁོར་སྙིང་ལ་བཅངས་ན་མྱུར་དུ་ཤིང་རང་གི་ཐོག་ཏུ་ལྷུང་ཡང་རང་ལ་བར་ཆད་ཀྱིས་མི་ཕྱེད་པའི་མངོན་ཤེས་གྲུབ་པ་དང༌། དེ་བཞིན་གང་དུ་གནས་ཀྱང་བར་ཆད་འབྱུང་མི་འབྱུང་མངོན་སུམ་དུ་ཤེས་པ་ནི་ས་རྣམས་ཀྱང་ནི་གཞན་དུ་འགྱུར་བ་སྲིད་ཀྱི་རྡོ་རྗེ་འཆང་གི་བཀའ་ནི་གཞན་དུ་འགྱུར་བར་སྲིད་པ་མ་ཡིན་ནོ། །ཡང་རང་གི་སྙིང་ཁར་ཡི་གེ་བདུན་པའི་འཁོར་ལོ་བཀོད་བདེན་པ་བདར་ནས། རང་ས་ལ་ཀུ་ཤའི་སྟན་དུ་ཉལ་ཏེ་ཡི་གེ་བདུན་པའི་སྔགས་བརྒྱ་རྩ་བཟླས་ན་རྨི་ལམ་དུ་བྱ་བ་བཟང་ངན་ཀུན་དང༌། ཡིད་ལ་ཇི་ལྟར་འདོད་པ་ཐམས་ཅད་ལྷས་ལུང་སྟོན་པར་འགྱུར་བ་དང༌། དེ་ཡང་དུས་མ་ཡིན་པར་འཆི་བ་དང༌། དགྲས་བཅོམ་པ་དང༌། རྙེད་པ་དང་བཀུར་སྟི་ཉམས་པ་ལ་སོགས་པའི་བྱ་བ་བཟང་ངན་ཀུན་གང་ཡང་མཐོང་བར་འགྱུར་བ་དང༌། དུས་ཀྱི་འགྱུར་ལྡོག་རྣམ་པ་སྣ་ཚོགས་པ་གཞན་དག་ཀྱང་ཐམས་ཅད་རྨི་ལམ་དུ་ལུང་སྟོན་པས་མངོན་ཤེས་ཐོབ་པར་འགྱུར་རོ། །

**བཞི་པ་ནི།**

དེ་བཞིན་སྔགས་བཟླས་རལ་གྲི་ཆུ། །མཐེ་བོང་མར་མེ་མེ་ལོང་ལ། །སྔགས་པ་བདག་ཉིད་རྟག་རྣལ་འབྱོར། །པྲ་སེ་ན་ནི་འབེབས་པར་བྱེད། །བསྒོམ་ནས་ལན་བརྒྱ་བཟླས་བརྗོད་པས། དགེ་དང་མི་དགེ་སྟོན་པར་འགྱུར། །

ཞེས་པ་སྟེ། དེ་བཞིན་ཡི་གེ་བདུན་པའི་སྔགས་བཟླས་ནས་རལ་གྲི་ཆུ་ལ་བཀྲུས་པ་དག་གམ། ཡང་ན་རང་གི་མཐོང་ངམ། ཡང་ན་མར་མེ་དང་མེ་ལོང་ལ་འཁྲུལ་འཁོར་བཀོད་ནས་སྔགས་པ་བདག་ཉིད་རྟག་ཏུ་ཡི་གེ་བདུན་པ་བཟླས་ན་རྣལ་འབྱོར་པ་ལ་པྲ་སེ་ན་གསལ་བར་འབེབས་བར་བྱེད་དོ། །ཡང་ན་བྱིས་པ་གཞོན་ནུ་མའི་མིག་ལ་འཁྲུལ་འཁོར་བསྒོམས་ནས་སྔགས་བརྒྱ་རྩ་བཟླས་བརྗོད་བྱས་པས་དགེ་དང་མི་དགེའི་མཚན་མ་ཐམས་ཅད་མངོན་སུམ་དུ་སྟོན་པར་འགྱུར་རོ། །

**ལྔ་པ་ནི།**

དེ་ནས་དཔའ་བོའི་ཡི་གེ་བདུན། །སྔགས་དགོད་དབྱེ་བ་ཉིད་ཀྱིས་ཏེ། །ཉི་མ་དབུས་སུ་བསམས་ནས་ནི། །སྟོང་གི་བར་དུ་བཟླས་པར་བྱ། །ཤེལ་གྱི་རྣམ་པ་ལྟ་བུར་ནི། །ནད་ཀྱིས་གདུང་ལ་བསྟན་པར་བྱ། །མཐོང་བ་ཙམ་གྱི་མོད་ལ་ནི། །ནད་ཀུན་འཇིག་པར་ཐེ་ཚོམ་མེད། །

ཅེས་པ་སྟེ། དེ་ནས་དཔའ་བོའི་ལག་མཐིལ་དུ་ཡི་གེ་བདུན་པའི་སྔགས་ཀྱི་འཁྲུལ་འཁོར་བཀོད། །ཡི་གེ་ཤེལ་གྱི་ཕྲེང་བ་ལྟ་བུ་འོད་དང་འོད་ཟེར་དབྱེ་བ་ཉིད་ཀྱིས་ཏེ། ནད་པའི་སྙིང་གི་དབུས་སུ་ནད་ཀྱི་གཟུགས་ཀཾ་ཡི་གེ་རྣམ་པ་མཐེ་བོང་ཙམ་བསམས་ནས་ཡི་གེ་བདུན་པའི་སྔགས་སྟོང་གི་བར་དུ་བཟླས་པར་བྱ་བ་དང༌། སྔགས་ཀྱི་ཡི་གེ་ཤེལ་གྱི་རྣམ་པ་ལྟ་བུར་གནས་པ་འདི་གདོན་དང་རིམས་དང་དུག་གིས་ཟིན་པ་ལ་སོགས་པའི་ནད་ཀྱིས་གདུངས་པ་ལ་བསྟན་ན། ནད་ཅན་གང་གིས་དེ་མཐོང་བ་ཙམ་གྱི་མོད་ལ་ནད་ཀུན་འཇིག་པར་འགྱུར་བར་ཐེ་ཚོམ་མེད་དོ། །

**དྲུག་པ་ནི།**

ནད་ལས་རྣམ་པར་གྲོལ་གྱུར་ན། །སྟོན་ཀའི་དུས་ཀྱི་ཟླ་བ་འདྲ། །ཟླ་བའི་དབུས་སུ་རྣམ་བཀོད་ཅིང༌། །ལག་པ་གཡོན་པར་འཁོར་ལོ་ཉིད། །ཡི་གེ་ཤེལ་གྱི་མདོག་ལྟར་སྣང༌། །ནད་གདོན་ཀུན་ལ་དགོད་པར་བྱ། །རིམས་དང་གདོན་སོགས་བརྗེད་བྱེད་དང༌། །གཟེར་སོགས་ཀུན་དང་མཛེ་ཅན་དང༌། །དུག་གིས་ཟིན་སོགས་ནད་རྣམས་དང༌། །གདོན་ཀུན་ཐེ་ཚོམ་མེད་པར་ནི། །ཟླ་གཟུགས་ཡི་གེ་བསམས་ན་ནི། །ཕྱོགས་བཅུར་རྣམ་པར་འབྱེར་བར་འགྱུར། །

ཞེས་པ་སྟེ། དེས་ནད་ལས་རྣམ་པར་གྲོལ་བར་གྱུར་ཏེ་སྟོན་ཀའི་དུས་ཀྱི་ཟླ་བ་དང་འདྲ་བར་སྐྱོན་མེད་པར་སོང་ན། ལག་པ་གཡོན་པའི་མཐིལ་དུ་ཟླ་བའི་དཀྱིལ་འཁོར་གྱི་དབུས་སུ་འཁྲུལ་འཁོར་གྱི་ཡི་གེ་བཀོད་ཅིང་ཤེལ་གྱི་མདོག་ལྟར་སྣང་བ་འདི་ནད་སྐྱེད་པའི་གདོན་ཀུན་ལ་དེ་ལྟར་དགོད་དེ་བསྟན་པས། མ་མོའི་རིམས་དང༌། བརྗེད་བྱེད་ཀྱི་གདོན་དང༌། ས་བདག་དང་རྒྱལ་པོའི་གཟེར་ནད་ཀུན་དང༌། ཀླུའི་མཛེ་རིགས་དང༌། དུག་གིས་ཟིན་པ་ལ་སོགས་པའི་ནད་ཀུན་སྐྱེད་པའི་གདོན་རྣམས་ཞི་བར་ཐེ་ཚོམ་མེད་པར་ཟླ་གཟུགས་ཡི་གེ་བསམ་པ་ཙམ་གྱིས་གདོན་རྣམས་ཕྱོགས་བཅུར་རྣམ་པར་འབྱེར་བར་འགྱུར་རོ། །

**བདུན་པ་ནི།**

མཚན་མོ་གསང་བ་ལ་གནས་ཏེ། །གོ་མང་ས་ནི་མངར་གསུམ་བཏགས། །ཡིག་བདུན་གསང་སྔགས་ཤེས་པ་དང༌། །སྟོང་ཕྲག་བརྒྱད་དུ་སྦྱིན་སྲེག་བྱས། །སྔགས་པས་ནང་པར་དུས་སུ་ནི། །གསེར་སྲང་སྟོང་ནི་རྙེད་པར་འགྱུར། །སྦྱིན་སྲེག་སྟོང་ཕྲག་བཅུ་ཡིས་ནི། །ཡུལ་འཁོར་དམ་པར་རྙེད་པར་འགྱུར། །

ཞེས་པ་སྟེ། མཚན་མོ་གསང་བའི་གནས་སུ་རྒྱས་པའི་ཐབ་ཁུང་ཟུར་བཞི་པ་བྱས་ཏེ་མེ་ལྷའི་ཐུགས་ཀར་འཁྲུལ་འཁོར་བཀོད། གོ་མང་ས་སྟེ་བ་ལང་གི་ཤ་དང་མངར་ཆ་གསུམ་བཏགས་པའི་སྲེག་རྫས་བྱས། ཡི་གེ་བདུན་པའི་སྔགས་བཟླས་ཏེ་མཚན་མ་བྱུང་བ་ཤེས་པ་དང༌། སྲེག་རྫས་སྟོང་ཕྲག་བརྒྱད་དུ་སྦྱིན་སྲེག་བྱས་ན། སྔགས་པས་ནང་པར་སྔ་དྲོ་དུས་སུ་གཙུག་ཕུད་ཅན་གྱིས་བརྡ་སྤྲོད་དེ་གསེར་སྲང་སྟོང་རྙེད་པར་འགྱུར་རོ། །ཡང་ཐབ་ཁུང་དེ་ཉིད་དུ་སྒྲོན་མ་ལྔ་དང་བདུད་རྩི་ལྔའི་སྦྱིན་སྲེག་སྟོང་ཕྲག་བྱས་ན། དེ་ཡིས་ཡུལ་འཁོར་དམ་པ་རྒྱལ་པོ་དང་བཅས་པ་རང་དབང་དུ་རྙེད་པར་འགྱུར་རོ། །ཡང་ཐབ་ཁུང་དེ་ཉིད་དུ་གསང་སྔགས་རྒྱལ་པོ་ཡི་གེ་བདུན་པའི་འཁྲུལ་འཁོར་བཀོད། རྫས་དེ་ཉིད་ཀྱི་སྦྱིན་སྲེག་སྟོང་ཕྲག་བྱས་ན། ལྷའི་དབང་པོ་དང་མིའི་དབང་པོའི་གནས་ནི་གང་དང་དག་དུ་བསམ་པ་དེ་དང་དེར་ནི་དེ་ཡི་མོད་ལ་སྐྱེ་བར་འགྱུར་བར་གདོན་མི་ཟའོ། །

**བརྒྱད་པ་ནི།**

དཀར་པོ་ཡིས་ནི་ཞི་བར་འགྱུར། །ནག་པོས་སྐད་ཅིག་དག་གིས་གསོད། །དམར་པོས་དབང་དུ་འགྱུར་པ་སྟེ། །ཕྲལ་དུ་ངེས་པར་འགུགས་པར་འགྱུར། །སེར་པོས་ཐམས་ཅད་གནོན་འགྱུར་ཏེ། །འདི་ནི་བསྟན་བཅོས་ངེས་པ་ཡིན། །སེར་པོས་དཔུང་ནི་གནོན་པ་དང༌། །གྲུ་དང་འཁྲུལ་འཁོར་གླང་པོ་གནོན། །དཀར་པོས་བསམ་པ་ཙམ་གྱིས་ནི། །འཆི་བ་ངེས་པར་སློང་བར་འགྱུར། །སྦྲུལ་ཆེན་བརྒྱ་ཡིས་ཟིན་པ་ནི། །དེ་ཡང་མྱུར་དུ་སློང་བར་བྱེད། །དུག་གིས་བརྒྱལ་བ་རྣམས་མཐོང་ནས། །རབ་ཏུ་སད་པས་སད་པར་འགྱུར། །རིམས་དང་གདོན་དང་བརྗེད་བྱེད་ནི། །ལག་པ་མཐོང་བས་འཇིག་པར་འགྱུར། །

ཞེས་པ་སྟེ། ཐབ་ཁུང་ཞི་བ་དབྱིབས་ཟླུམ་པོ་ཁ་དོག་དཀར་པོ་དེ་ལ་སྲེག་བླུགས་བྱས་ན་ནད་དང་གདོན་སོགས་ཞི་བར་འགྱུར་བ་དང༌། དེ་བཞིན་དུ་མངོན་སྤྱོད་ལ་དབྱིབས་གྲུ་གསུམ་ཁ་དོག་ནག་པོ་དེས་གསོད་པའི་ལས་སྐད་ཅིག་གིས་གྲུབ་པ་དང༌། དབང་ལ་དབྱིབས་ཟླ་ཁམ་ཁ་དོག་དམར་པོ་དེས་དབང་དུ་བྱ་བ་སྟེ་ཕྲལ་དུ་ངེས་པར་འགུགས་པར་འགྱུར་བ་དང༌། །གཞན་གྱི་དཔུང་གནོན་པ་ལ་དབྱིབས་དབང་ཆེན་སའི་དཀྱིལ་འཁོར་ལྟ་བུ་དང༌། ཁ་དོག་སེར་པོ་དེས་གཞན་སྡེའི་དཔུང་ཐམས་ཅད་གནོན་པར་འགྱུར་ཏེ། འདི་ནི་བྲམ་ཟེའི་བསྟན་བཅོས་ལས་རྟ་གཙང་གིས་སྦྱིན་སྲེག་བྱས་པས་མཐའ་བཞི་གནོན་པར་འདོད་པ་ལྟར་དེས་ཕ་རོལ་པའི་དཔུང་གནོན་པར་འགྱུར་བ་སྟེ། ཡུལ་གྲུ་དང༌། མཚོན་ཆའི་འཁྲུལ་འཁོར་དང༌། རྟ་དང་གླང་པོ་སོགས་གནོན་པར་འགྱུར་བ་དང༌། དཀར་པོས་བསམ་པ་ཙམ་གྱིས་འཆི་བ་ངེས་པར་སློང་བར་འགྱུར་ཏེ། དཔེར་ན་སྦྲུལ་ཆེན་བརྒྱ་ཡིས་ཟིན་པ་ཡང་མྱུར་དུ་སློང་བར་བྱེད་ནུས་པ་དང༌། དུག་གིས་ཟིན་ཏེ་བརྒྱལ་བ་རྣམས་ལ་ལག་པར་འཁྲུལ་འཁོར་བཀོད་དེ་བསྟན་པས་མཐོང་བ་ཙམ་གྱིས་ཉམས་སད་དེ་དྲན་པ་གཉིད་སད་པར་ལྟར་རྙེད་པ་དང༌། རིམས་དང་གདོན་དང་བརྗེད་བྱེད་ལ་སོགས་པ་རྣམས་ལ་ཡང་ལག་པ་མཐོང་བ་ཙམ་གྱིས་གདོན་རྣམས་འཇིགས་པར་འགྱུར་རོ། །

**དགུ་པ་ནི།**

འགྱེད་པའི་དུས་སུ་ཁུ་ཚུར་བཅིངས། །ཡིད་ལ་རྟག་ཏུ་བཟླས་བྱེད་ན། །ཁུ་ཚུར་མ་བཀྲོལ་དེ་སྲིད་དུ། །བྱ་བ་ཐམས་ཅད་འགྲུབ་པར་འགྱུར། །གལ་ཏེ་དགྲ་བོའི་ལག་ན་ནི། །མཚོན་ཆ་འཕྱར་བར་བྱེད་པ་ཡང༌། །ཇི་སྲིད་ཁུ་ཚུར་མ་བཀྲོལ་བར། །མཚོན་ཆ་གཏོང་བར་མི་ནུས་སོ། །

ཞེས་པ་སྟེ། རང་གི་ལག་པ་གཡོན་པའི་མཐིལ་དུ་འཁྲུལ་འཁོར་བཀོད་གཡུལ་ལས་འགྱེད་པའི་དུས་སུ་ཁུ་ཚུར་བཅིངས་ཏེ་ཡིད་ལ་རྟག་ཏུ་ཡི་གེ་བདུན་པ་བཟླས་པར་བྱེད་ན། ཇི་སྲིད་ཁུ་ཚུར་མ་བཀྲོལ་གྱི་བར་དེ་སྲིད་དུ་ལུས་ལ་མཚོན་གྱིས་མི་ཚུགས་པ་དང༌། ཕ་རོལ་གནོན་པའི་བྱ་བ་ཐམས་ཅད་འགྲུབ་པར་འགྱུར་བ་དང༌། གལ་ཏེ་དགྲ་བོའི་ལག་ན་མཚོན་ཆ་འཕྱར་བར་བྱེད་པ་ཡང་ཇི་སྲིད་ཁུ་ཚུར་བཀྲོལ་བར་མ་གྱུར་གྱི་བར་མཚོན་ཆ་ལག་ནས་གཏོང་བར་མི་ནུས་ཏེ་ལུས་རེངས་པར་བྱེད་པའི་ཕྱིར་རོ། །

**བཅུ་པ་ནི།**

གཞན་ཡང་བྱ་བ་ཐམས་ཅད་ནི། །དེ་བཞིན་ཉིད་དུ་སྒྲུབ་པར་བྱེད། །འབྲས་བུ་མེ་ཏོག་འདབ་མ་དང༌། །སོ་རྩི་དེ་བཞིན་ཟས་རྣམས་ལ། །ལུས་ཀྱི་སྦྱོར་བ་དང་པོ་སྟེ། །དེ་བཞིན་གཉིས་པ་ནུས་པ་ཡིན། །གསུམ་པ་དག་ནི་ངག་ཉིད་དོ། །བཞི་པ་དམིགས་པ་ཅི་མི་འགྱུར། །སྔགས་ཀྱི་རྒྱལ་པོ་འགྲུབ་པར་འགྱུར། །ས་གཞི་ཤིང་དང་བཅས་པ་དང༌། །རྒྱ་མཚོའི་སྐ་རགས་བཏགས་དེ་ལ། །འདིར་ནི་འགྲུབ་པར་ཐེ་ཚོམ་མེད། །ཁམས་གསུམ་རྒྱུ་དང་མི་རྒྱུའི་བར། །དམོད་འདེབས་ཕན་འདོགས་ནུས་པ་ཡིན། །

ཞེས་པ་སྟེ། གཞན་ཡང་གནས་སྐབས་ཀྱི་བྱ་བ་ཐམས་ཅད་ནི་བསམ་པ་ཙམ་གྱིས་དེ་བཞིན་དུ་སྒྲུབ་པར་བྱེད་ནུས་པ་སྟེ། ཤིང་ཏོག་ལ་སོགས་པའི་འབྲས་བུ་དང༌། མེ་ཏོག་དང༌། འདབ་མ་དང༌། སོ་རྩི་དང༌། དེ་བཞིན་ཁ་ཟས་རྣམས་ལ་ལུས་ཀྱི་སྦྱོར་བ་དང་པོ་སྟེ་ནང་གི་སྦྱིན་སྲེག་དང༌། དེ་བཞིན་གཉིས་པ་འཁྲུལ་འཁོར་གྱི་ནུས་པ་དང༌། གསུམ་པ་བཟླས་པའི་སྔགས་ཀྱི་ངག་ཉིད་དང༌། བཞི་པ་ཡིད་ཀྱིས་འཁྲུལ་འཁོར་བཅིངས་ན་གང་ལ་དམིགས་པ་དབང་དུ་བྱ་བ་ཅི་མི་འགྱུར་ཏེ། སྔགས་ཀྱི་རྒྱལ་པོ་འདི་ཡིས་འགྲུབ་པར་འགྱུར་བའི་ཕྱིར་རོ། །ངག་གི་བཟླས་པ་ཙམ་གྱིས་ཀྱང་འཛམ་བུ་གླིང་གི་ས་གཞི་སྐྱེས་ཤིང་དང་བཅས་པ་དང༌། ས་ཆེན་རྒྱ་མཚོའི་སྐ་རགས་ཀྱིས་བཅིངས་པའི་ནང་དུ་གང་ཆེ་བར་གྲགས་ཤིང་བཏགས་པ་དེ་ཐམས་ཅད་འདིར་དབང་དུ་བྱ་བར་འགྲུབ་པར་ཐེ་ཚོམ་མེད་དོ། །ཁམས་གསུམ་འདི་ནང་རྒྱུ་བ་དང་མི་རྒྱུ་བའི་བར་ཐམས་ཅད་རྣལ་འབྱོར་པས་དབང་དུ་མ་གྱུར་པ་ནི་ཅི་ཡང་མེད་དེ་འགའ་ལ་དམོད་པར་འདེབས་ཏེ་ཚར་གཅོད་པ་དང༌། འགའ་ལ་ཕན་འདོགས་པས་རྗེས་སུ་འཛིན་ནུས་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཉེ་བའི་སྙིང་པོའི་ལས་བསྒྲུབ་པའི་ཆོ་གའི་ལེའུ་སྟེ་བཞི་བཅུ་རྩ་གསུམ་པའོ།། །།

 ༈ **བཞི་པ་གོ་ཆའི་ལྷ་མོ་དྲུག་གི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཡི་གེ་བདུན་པའི་འཁྲུལ་འཁོར་བསྟན་པའི་རྗེས་སུ་འདིར་གོ་ཆའི་འཁྲུལ་འཁོར་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་ཕོ་ཉ་ལ་བརྟེན་ཏེ། །ཡི་གེ་བདུན་པ་དང་ལྡན་པ། །གང་དུ་ལས་ལ་ཡང་དག་བརྩམ། །དེ་ཡི་མོད་ལ་མྱུར་དུ་འགྲུབ། །

ཅེས་པ་སྟེ། དེ་ནས་ཕོ་ཉ་མོ་རྣམས་ལ་བརྟེན་ཏེ་སྔར་གྱི་ཡི་གེ་བདུན་པའི་འཁྲུལ་འཁོར་གྱི་རྩིབས་ལ་གོ་ཆའི་ལྷ་མོ་དྲུག་གི་སྔགས་བཀོད་དེ་ལས་བཅུ་གཉིས་ལས་གང་ཡང་རུང་བ་འདོད་པ་ལ། བརྩོན་པ་ཡང་དག་པར་བརྩམས་ན་འབྲས་བུ་དེ་ཡི་མོད་ལ་འགྲུབ་པར་འགྱུར་རོ། །

**གཉིས་པ་ལ་གཉིས། རྒྱས་པར་བཤད་པ་དང༌། ཤིན་ཏུ་རྒྱས་པར་བཤད་པའོ། །དང་པོ་ནི།**

ཡི་གེ་བདུན་པའི་ཆོ་ག་ཡིས། །རྣལ་འབྱོར་མ་དྲུག་རྣམ་པར་དགོད། །འཁོར་ལོ་ལེགས་པར་གནས་པ་དྲུག །རྣམ་པ་དེ་ལྟའི་ཆོ་ག་ཡིས། །གཡོན་པ་ཉིད་དུ་བླངས་པ་དང༌། །གང་གི་གཟུགས་འཛིན་བསམས་ནས་ནི། །ཁ་ནས་གསང་སྔགས་རྒྱས་པོ་ཟློས། །གང་ལ་ལག་པ་དེ་བསྟན་པ། །དེ་ནི་ངེས་པར་འགུགས་པར་འགྱུར། །

ཞེས་པ་སྟེ། ལག་པ་གཡོན་པའི་མཐིལ་དུ་ཡི་གེ་བདུན་པའི་ཆོ་ག་ཡིས་འཁྲུལ་འཁོར་བཀོད། །དེའི་རྩིབས་དྲུག་ལ་རྣལ་འབྱོར་མ་དྲུག་གི་ས་བོན་ཨོཾ་བཾ་སོགས་འཁོར་ལོ་ལ་ལེགས་པར་དགོད། །རྣམ་པ་དེ་ལྟ་བུའི་ཆོ་ག་ཡིས་གང་དབང་དུ་བྱ་བར་འདོད་པའི་གཟུགས་བརྙན་བྱས་ལ་ལག་པ་གཡོན་པ་ཉིད་དུ་བསྒྲུབ་བྱའི་གཟུགས་བརྙན་བླངས། གང་གི་གཟུགས་འཛིན་པར་བསམས་ནས་དེའི་སྙིང་ཁར་མཐེ་བོང་གིས་མནན་ཏེ་ཁ་ནས་གསང་སྔགས་རྒྱལ་པོ་ཡི་གེ་བདུན་པ་དང་དཔའ་མོའི་གོ་ཆའི་སྔགས་ཟློས་བཞིན་དུ་གང་ལ་བསྟན་པས་དེ་ནི་དེ་ཡི་མོད་ལ་འགུགས་པར་འགྱུར་རོ། །

**གཉིས་པ་ལ་གསུམ། འགུགས་པའི་ལས། མནན་པའི་ལས། སྨྱོ་བའི་ལས་བསྟན་པའོ། །དང་པོ་ནི།**

ཙནྡན་དམར་པོའི་རྡུལ་དང་ནི། །དེ་བཞིན་སྐེ་ཚེ་ལན་ཚྭ་དང༌། །བསྒྲུབ་པར་བྱ་བའི་རྐང་རྗེས་རྡུལ། །གཅིག་ཏུ་བྱས་ནས་བཏགས་པར་བྱ། །ལག་པ་གཉིས་ཀྱིས་མཉེས་ནས་ནི། །རྣལ་འབྱོར་མ་ལ་སྦྱིན་སྲེག་བྱ། །མཚན་མོ་སྨེ་ཤ་ཅན་མེའམ། །དུར་ཁྲོད་མེ་ལ་ཕྱེ་མ་བསྲེག །བསྒྲུབ་པར་བྱ་ལ་མངོན་ཕྱོགས་ཏེ། །སྦྱོར་བ་འདི་ནི་བརྩམས་པར་བྱ། །ཇི་སྲིད་བརྒྱ་ཡི་བར་དུ་བཟླས། །དེ་ནི་ངེས་པར་འགུགས་པར་འགྱུར། །བསྒྲུབ་པར་བྱ་བའི་བདག་ཉིད་དང༌། །ནོར་དང་སྐྱེ་བོ་དབང་དུ་འགྱུར། །སྦྱོར་བ་འདི་ནི་གྲུབ་པ་སྟེ། །གཞན་དུ་ན་ནི་ང་མི་སྨྲ། །

ཞེས་པ་སྟེ། ཡང་སྐྱར་བའི་ཆོ་གའི་རྫས་ཙནྡན་དམར་པོའི་རྡུལ་དང༌། སྐེ་ཚེ་དང༌། ལན་ཚྭ་དང༌། བསྒྲུབ་བྱའི་རྐང་རྗེས་ཀྱི་ས་དང་བཅས་གཅིག་ཏུ་བསྲེས་ནས་ཕྱེ་མར་བཏགས་པར་བྱས། ལག་པ་གཉིས་ཀྱིས་རྣལ་འབྱོར་མ་ལ་མཉེས་ནས་ནང་གི་སྦྱིན་སྲེག་བྱ་བ་དང༌། མཚན་མོ་སྨེ་ཤ་ཅན་གྱི་ཁྱིམ་ནས་བླངས་པའི་མེའམ། དུར་ཁྲོད་ཀྱི་མེ་ལ་ཕྱེ་མ་ཅུང་ཟད་བསྲེག་པ་དང༌། བསྒྲུབ་བྱ་གང་དུ་གནས་པ་ལ་ཁ་མངོན་དུ་ཕྱོགས་ནས་སྦྱོར་བའི་ལས་འདི་བརྩམ་པར་བྱ་བ་དང༌། ཇི་སྲིད་ལན་གྲངས་བརྒྱའི་བར་དུ་སྔགས་བཟླས་ཏེ་བསྲེག་པར་བྱས་ན་དེས་ནི་མྱུར་དུ་ངེས་པར་འགུགས་པར་འགྱུར་བ་དང༌། གང་ལ་དམིགས་པའི་བསྒྲུབ་བྱ་དང༌། ནོར་དང་ལོངས་སྤྱོད་དང༌། འཁོར་གྱི་སྐྱེ་བོ་དང་བཅས་པ་དབང་དུ་འདུ་བར་འགྱུར་རོ། །ལས་ཀྱི་སྦྱོར་བ་འདི་ནི་ངེས་པར་གྲུབ་སྟེ། དེ་ལྟར་མ་ཡིན་པར་གཞན་དུ་ན་ནི་གྲུབ་པའི་ཐབས་ཡོད་པར་ང་ནི་མི་སྨྲའོ་ཞེས་སོ། །

**གཉིས་པ་ནི།**

རྡུལ་དེ་ཉིད་ནི་བླངས་ནས་སུ། །ལྕགས་ཕྱེ་དང་ནི་རྣམ་པར་བསྲེས། །དུར་ཁྲོད་རས་ལ་གཏུམས་ནས་ནི། །ལན་བདུན་བཟླས་ལ་བཞི་མདོ་རུ། །སོར་བརྒྱད་གསུམ་གྱི་ས་བརྐོས་ནས། །དགྲ་བོའི་མིང་དང་བཅས་པར་ནི། །གང་གི་མིང་སྨོས་སྦས་གྱུར་པ། །དེས་ནི་མྱུར་དུ་གནོན་པར་འགྱུར། །ཕྱེ་མ་དེ་ཉིད་ལ་བཟླས་ནས། །འབད་དེ་བ་ཡི་འོ་མ་ཡིས། །དེ་ནི་སླར་ཡང་གསོས་གྱུར་པ། །འགྲུབ་པ་ཉིད་དུ་ཐེ་ཚོམ་མེད། །

ཅེས་པ་སྟེ། སྲེག་པའི་རྡུལ་དེ་ཉིད་བླངས་ནས་སྔགས་ཕྱེ་དང་བསྲེས། དུར་ཁྲོད་ཀྱི་རས་ལ་གཏུམས་ནས་སྔགས་ལན་བདུན་བཟླས་ལ། ལམ་གྱི་བཞི་མདོར་སོར་མོ་ཉི་ཤུ་རྩ་བཞིའི་ཚད་དུ་ས་བརྐོས་ནས། །དགྲ་བོའི་མིང་དང་བཅས་པ་བྲིས་ཤིང་མིང་ནས་སྨོས་ཏེ་སྦས་པར་གྱུར་པ་དེས་ནི་མྱུར་དུ་གནོན་པར་འགྱུར་རོ། །ཕྱེ་མ་ཉིད་ལ་སྔགས་བཟླས་ཏེ་འོ་མས་བཀྲུས་ན་སླར་ཡང་གསོས་པར་འགྱུར་བར་ཐེ་ཚོམ་མེད་དོ། །

**གསུམ་པ་ནི།**

ཕྱེ་མ་དེ་ཉིད་བླངས་ནས་ནི། །མྱོས་བྱེད་ལྔ་དང་ལྡན་པ་རུ། །དེ་ནི་དུར་ཁྲོད་རས་ཀྱིས་བཅིངས། །དགྲ་བོའི་མིང་ཡང་བྲི་བར་བྱ། །བཟླས་བརྗོད་ལན་བརྒྱ་བྱས་ནས་ནི། །དུར་ཁྲོད་དུ་ནི་ངེས་སྦས་ན། །བསྒྲུབ་བྱ་སྨྱོ་བ་ཉིད་དུ་འགྱུར། །བཏོན་པ་ཉིད་ཀྱིས་ཐར་བར་འགྱུར། །བཏོན་ནས་བ་ཡི་འོ་མ་ཡིས། །འབད་པས་དེ་བཞིན་བཀྲུ་བར་བྱ། །སླར་ཡང་གསོ་བ་དེ་དག་ནི། །འགྲུབ་པ་ཉིད་དུ་ཐེ་ཚོམ་མེད། །

ཅེས་པ་སྟེ། ཡང་སྔར་གྱི་ཕྱེ་མ་དེ་ཉིད་བླངས་ནས་སྦྱར་བའི་ཆང་དང༌། བཅོས་མའི་ཆང་དང༌། དྷ་དུ་ར་དང༌། གསེར་ཤིང་དང༌། སྦྱར་དུག་བཅས་མྱོས་བྱེད་ལྔ་དང་བསྲེས་ནས་དུར་ཁྲོད་ཀྱི་རས་ཀྱིས་བཅིངས། དགྲ་བོའི་མིང་རུས་བྲིས་ཏེ་བཟླས་བརྗོད་ལན་བརྒྱར་བྱས་ནས་དུར་ཁྲོད་དུ་སྦས་ན་བསྒྲུབ་བྱ་སྨྱོ་བ་ཉིད་དུ་འགྱུར་བ་དང༌། སླར་བཏོན་པ་ཉིད་ཀྱིས་ཐར་བ་དང་བཏོན་ནས་བ་ཡི་འོ་མས་བཀྲུས་ན་གསོས་ཤིང་འཚོ་བར་ཐེ་ཚོམ་མེད་དོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་དྲུག་དང་ཡི་གེ་བདུན་གྱི་ལས་ཀྱི་ཆོ་གའི་ལེའུ་སྟེ་བཞི་བཅུ་རྩ་བཞི་པའོ།། །།

 ༈ **ལྔ་པ་མཁའ་འགྲོ་མ་དྲུག་གི་ཉེ་བའི་སྔགས་ཀྱི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་གོ་ཆའི་འཁོར་ལོ་བསྟན་པའི་རྗེས་སུ་འདིར་མཁའ་འགྲོ་མ་དྲུག་གི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། མདོར་བསྟན། རྒྱས་བཤད། དོན་བསྡུ་བའོ། །དང་པོ་ནི།**

དེ་ནས་ལས་ཀྱི་རབ་མཆོག་ནི། །ངག་གི་དངོས་གྲུབ་བྱེད་པའོ། །

ཞེས་པ་སྟེ། དེ་ནས་ལས་ཀྱི་མཆོག་རབ་ནི་བདེན་ཚིག་གྲུབ་པའི་ངག་གི་དངོས་གྲུབ་སྟེ། དེ་ནི་བསྙེན་པ་ལ་མཚན་མ་ཐོབ་ནས་ལས་བཅུ་གཉིས་ལས་གང་ཡང་རུང་བ་སྒྲུབ་པར་བྱེད་པར་བསྟན་པའོ། །

**གཉིས་པ་ལ་གཉིས། རྒྱས་པར་བཤད་པ་དང༌། ཤིན་ཏུ་རྒྱས་པར་བཤད་པའོ། །དང་པོ་ནི།**

ཀ་ར་བཱི་རའི་མེ་ཏོག་དམར། །རྒྱ་རྩ་བརྒྱད་ནི་བླངས་ནས་སུ། །འབད་དེ་བ་ཡི་འོ་མ་དང༌། །བཟླས་བརྗོད་བརྒྱ་ཡང་བྱ་བ་ཡིན། །ལན་རེ་བཟླས་པའི་མེ་ཏོག་གིས། །ལིངྒའི་སྤྱིར་བོ་བསྣུན་པར་བྱ། །དེ་ལྟར་ཤིན་ཏུ་མཉམ་གཞག་པས། །ཉི་མ་བདུན་དུ་བྱ་བ་ཡིན། །དེ་ནས་ཉིན་ཞག་བཅུ་གཅིག་པར། །མེ་ཏོག་དག་ནི་བླངས་ནས་སུ། །ཆུ་བོ་ཆེན་པོར་སོང་ནས་ནི། །རེ་རེ་ནས་ནི་ཆུ་ལ་དོར། །དེ་དག་ཐམས་ཅད་རིམ་བཞིན་དུ། །ལན་རེ་བཟླས་ནས་རབ་ཏུ་བྱ། །ཆུ་བོར་མེ་ཏོག་ཐ་མ་ནི། །རྒྱུན་ལས་བཟློག་སྟེ་རབ་འབབ་ན། །ཆུ་དང་བཅས་པ་བླངས་ནས་ནི། །སོས་མ་རེག་པར་དེ་འཐུང་ན། །གསང་བའི་རྒྱུད་ལས་བྱུང་བ་ཡི། །སྒྲུབ་པོའི་ཚིག་ནི་འགྲུབ་པར་འགྱུར། །

ཞེས་པ་སྟེ། སྤྲ་ཚིལ་ལས་བྱས་པའི་ལིངྒའི་སྙིང་གར་མཁའ་འགྲོ་མ་དྲུག་གི་འཁྲུལ་འཁོར་བཅུག་དབུས་སུ་མིང་བྱ་བྲིས། །ཀ་ར་བཱི་རའི་མེ་ཏོག་དམར་པོ་བརྒྱ་རྩ་བརྒྱད་བླངས་ཏེ་བ་ཡི་འོ་མས་བཀྲུས་ནས་བཟླས་བརྗོད་བརྒྱ་རྩ་བྱས། སྔགས་ལན་རེ་བཟླས་པའི་མེ་ཏོག་རེ་རེ་བཞིན་དུ་ལིངྒའི་སྤྱི་བོར་བསྣུན། དེ་ལྟར་ཤིན་ཏུ་མཉམ་པར་གཞག་པའི་སྒོ་ནས་ཉི་མ་བདུན་དུ་མཆོད་པར་བྱས། བརྒྱད་པ་ལ་ཆོ་ག་བྱ་བ་དང༌། དགུ་པ་ལ་སྟ་གོན་བྱས། བཅུ་པ་ལ་ལིངྒའི་སྤྱི་བོར་མེ་ཏོག་བསྣུན། དེ་ནས་ཉིན་བཅུ་གཅིག་པར་མེ་ཏོག་བླངས་ནས་ཆུ་བོ་ཆེན་པོར་སོང་སྔགས་རེ་རེ་བཟླས་ནས་མེ་ཏོག་ཆུ་ལ་དོར། །དེ་དག་རིམ་པ་བཞིན་དུ་ལན་རེ་དོར་ནས་ཆུ་ལ་རབ་ཏུ་བརྟག་པར་བྱ། མེ་ཏོག་ཆུ་བོའི་རྒྱུན་ལས་བཟློག་སྟེ་འབབ་པ་མཐོང་ན། སྙིམ་པས་ཆུ་དང་བཅས་པ་བླངས་ནས་སོས་མ་རེག་པར་ཁོང་དུ་འཐུང་ན། གསང་བའི་རྒྱུད་འདི་ལས་གསུངས་པའི་ཐབས་ཀྱིས་སྒྲུབ་པ་པོ་ལ་བདེན་ཚིག་གྲུབ་པའི་ཚིག་གི་དངོས་གྲུབ་འགྲུབ་པར་འགྱུར་རོ། །

**གཉིས་པ་ལ་དགུ། གསོད་པའི་ལས། རྒྱལ་བློན་འགུགས་པའི་ལས། འཁོར་ལོ་བསྒྱུར་རྒྱལ་འགུགས་པའི་ལས། བསྲེག་པའི་ལས། ཕྱག་རྒྱ་འགུགས་པའི་ལས། མཁའ་འགྲོ་མ་འགུགས་པའི་ལས། ངག་གི་དངོས་གྲུབ་ཀྱི་ལས། གང་ཡང་གྲུབ་པའི་ལས། ནུས་པའི་ལས་བཤད་པའོ། །དང་པོ་ནི།**

དེ་ནས་སྐྱེ་གནས་རྒྱ་བཅིངས་ལ། །བརྒྱ་རྩ་བརྒྱད་དུ་བཟླས་ནས་ནི། །སྔགས་པས་བསྒྲུབ་བྱར་མངོན་ཕྱོགས་པར། །བསྒྲུབ་པར་བྱ་བའི་ལྟོ་བར་གནས། །དེ་ལ་ཡིད་ཀྱི་གནས་བཞིན་དུ། །བློ་ལྡན་ཐུན་གསུམ་མཐེའུ་ཆུང་བསྐྱོད། །བྲམ་ཟེ་གསོད་པ་དག་གིས་ཀྱང༌། །ཞག་བདུན་བརྒྱ་བྱིན་སོགས་ཀྱང་འགུགས། །

ཞེས་པ་སྟེ། དེ་ནས་སྐྱེ་གནས་ཀྱི་ཕྱག་རྒྱ་བཅིངས་ཏེ་དགུགས་གཞུག་བྱས་སྔགས་བརྒྱ་རྩ་བརྒྱད་བཟླས་ཤིང་སྔགས་པས་བསྒྲུབ་བྱའི་སྙིང་ཁར་འཁྲུལ་འཁོར་བཅུག་ཁ་ལྷོ་ཕྱོགས་སུ་བསྟན་བསྒྲུབ་བྱའི་ལྟོ་བར་འཁྲུལ་འཁོར་གྱི་སྲད་བུ་གནས་པར་བྱས། དེ་ལ་གསང་བའི་ལམ་ནས་ཁབ་ཀྱིས་སྲད་བུ་དྲངས་ནས་ཡིད་ཏིང་ངེ་འཛིན་ལ་གནས་བཞིན་དུ་ཐུན་གསུམ་དུ་སྐུད་པ་མཐེའུ་ཆུང་ལ་བཏགས་ཏེ་བསྐྱོད་པ་དང་བཅས་ཆེ་གེ་མོ་མཱ་ར་ཡ་ཕཊ་ཅེས་བརྗོད་ན། བྲམ་ཟེ་གསོད་པར་འགྱུར་བ་དང༌། དེ་དག་གི་མཐར་ཆེ་གེ་མོ་ཨ་ཀརྵ་ཡ་ཛཿ ཅེས་བཏགས་པ་ཞག་བདུན་བཟླས་ན་བརྒྱ་བྱིན་སོགས་ཀྱང་ངེས་པར་འགུགས་པར་འགྱུར་རོ། །

**གཉིས་པ་ནི།**

ཙནྡན་དམར་པོའི་རྡུལ་ལས་ནི། །བསྒྲུབ་པར་བྱ་བའི་གཟུགས་བྱས་ལ། །ཚ་བ་གསུམ་གྱི་ལུས་ལ་བསྐུ། །སྤྲ་ཚིལ་གྱིས་ཀྱང་རབ་ཏུ་བྱུག །སྒྲུབ་པ་པོ་ཡིས་གསང་གནས་སུ། །ཟངས་མའི་ཁབ་ཀྱིས་ཕུག་ནས་ནི། །སེང་ལྡེང་མདག་མེ་དུ་མེད་ལ། །མཁས་པས་ཉི་མ་བདུན་དུ་བསོས། །ལན་བརྒྱ་བཟླས་ཏེ་བཟླས་པའི་མཐར། །མི་ཡི་བདག་པོ་མདུན་ན་འདོན། །བཙུན་མོ་འཁོར་དང་བཅས་པ་ནི། །ངེས་པར་འགུགས་པར་བྱས་པ་ཡིན། །

ཞེས་པ་སྟེ། ཙནྡན་དམར་པོའི་རྡུལ་ལས་བསྒྲུབ་བྱའི་གཟུགས་བརྙན་བྱས། ཚ་བ་གསུམ་གྱིས་ལུས་ལ་བསྐུས་ཤིང་སྤྲ་ཚིལ་གྱིས་བྱུག་ལ། དེའི་གསང་ལམ་ནས་ཟངས་མའི་ཁབ་ཀྱིས་ཕུག་སེང་ལྡེང་གི་མདག་མེ་དུ་བ་མེད་པ་ལ་ཉི་མ་བདུན་བསྲོས་ན་སྔགས་བཟླས་པའི་མཐར་རྒྱལ་བློན་བཙུན་མོ་དང་བཅས་པ་ངེས་པར་འགུགས་པར་བྱེད་དོ། །

**གསུམ་པ་ནི།**

མི་བདག་འཁོར་བཅས་གྲོ་ག་ཡི། །འདབ་མར་བྲི་བྱ་འགིའུ་ཝང་དང༌། །རོ་ཡི་སེན་རྩིས་བྲིས་ནས་ནི། །མིང་དང་སྤེལ་ནས་གང་ལ་ནི། །མངོན་པར་ཕྱོགས་ཏེ་བརྒྱ་བཟླས་ནས། །སེང་ལྡེང་མེ་ལ་དེ་གདུངས་ཤིང༌། །དུར་ཁྲོད་མེ་སྟེང་བསྒྲུབ་ཕྱིར་བཤད། །ཇི་སྲིད་སྤྲ་ཚིལ་མ་ཞུའི་བར། །བསྲོས་པར་གྱུར་ན་རྒྱལ་པོ་ནི། །འཁོར་ལོ་སྒྱུར་དང་བཅས་པ་ཡང༌། །ངེས་པར་འགུགས་པར་འགྱུར་བ་ཡིན། །

ཞེས་པ་སྟེ། མི་བདག་འཁོར་དང་བཅས་པའི་གཟུགས་གྲོ་གའི་འདབ་མ་ལ་བྲིས་ཤིང་བྲི་བྱའི་རྫས་འགིའུ་ཝང་རྒྱ་སྐྱེགས་རོ་སེན་གྱིས་བྲིས་ཏེ་གཟུགས་བརྙན་གྱི་སྙིང་ཁར་བཅུག །ཕྱི་ནས་སྤྲ་ཚིལ་གྱིས་གཡོགས་ཡུལ་གང་ལ་ཁ་ཕྱོགས་ཏེ་སྔགས་བརྒྱ་རྩ་བཟླས་ནས་སེང་ལྡེང་གི་མེ་ལ་གདུངས་ཤིང་དུར་ཁྲོད་ཀྱི་མེའི་སྟེང་དུ་བསྒྲུབ་བྱ་ཚ་བས་གདུངས་བར་བྱ་བའི་ཕྱིར། ཇི་སྲིད་སྤྲ་ཚིལ་མ་ཞུའི་བར་བསྲོས་པར་གྱུར་ན་རྒྱལ་པོ་འཁོར་ལོ་སྒྱུར་བ་རྒྱལ་ཕྲན་དང་བཅས་པ་ངེས་པར་འགུགས་པར་འགྱུར་རོ། །

**བཞི་པ་ནི།**

བསྒྲུབ་པར་བྱ་བའི་རྐང་རྗེས་ལས། །ཙནྡན་དམར་པོ་ཉིད་དག་དང༌། །དུར་ཁྲོད་ལྷག་མ་ཐལ་བས་སྨྱོས། །སྒྲུབ་པ་པོ་ཡིས་གཅིག་བསྡུས་ལ། །སེང་ལྡེང་མེ་ནི་དུ་མེད་ལ། །རབ་ཏུ་འབད་དེ་བསྲོ་བར་བྱ། །རྡུལ་དེ་ལག་པ་གཉིས་ཀྱིས་ནི། །མཉེན་ནས་སྦྱིན་སྲེག་བྱས་ན་ནི། །ཇི་སྲིད་དུ་ནི་བསྲེགས་པས་འགྲུབ། །

ཅེས་པ་སྟེ། བསྒྲུབ་བྱའི་རྐང་རྗེས་ཀྱི་ས་དང༌། ཙནྡན་དམར་པོའི་རྡུལ་དང༌། དུར་ཁྲོད་ཀྱི་ཐལ་བ་དང་བཅས་གཅིག་ཏུ་བསྡུས་ནས་བསྒྲུབ་བྱའི་གཟུགས་བརྙན་བྱས་ལ། སྙིང་གར་འཁྲུལ་འཁོར་བཅུག་སྟེ་སེང་ལྡེང་གི་མེ་དུ་བ་མེད་པ་ལ་འབད་དེ་བསྲོས་པར་བྱས། རྡུལ་ལག་པ་གཉིས་ཀྱིས་མཉེད་ནས་སྦྱིན་སྲེག་བྱས་ན་ཇི་སྲིད་ལས་མ་ཟིན་པ་དེ་སྲིད་དུ་འཆི་བར་འགྱུར་བས་བསྲེག་པའི་ལས་འགྲུབ་པར་འགྱུར་རོ། །

**ལྔ་པ་ནི།**

རྡུལ་དེ་བླངས་ནས་མ་ཡེངས་པར། །དབུགས་མི་འབྱིན་པར་བཟླས་ན་ནི། །བརྒྱལ་ཞིང་སེམས་དང་བྲལ་འདྲ་ལ། །མྱོས་ཤིང་ཉོན་མོངས་པ་ཉིད་དང༌། །རླུང་གི་ཤུགས་ཀྱིས་འོངས་ནས་ནི། །སྒྲུབ་པ་པོ་ཡི་སྟེང་དུ་ལྷུང༌། །ཕྱུགས་སམ་ཡང་ན་ཕོ་ཉ་ནི། །མཁས་པ་ཡིས་ནི་དབྱེ་བ་ཡིན། །

ཞེས་པ་སྟེ། རྡུལ་དེ་ལས་བྱས་པའི་ལིངྒ་བླངས་ནས་མ་ཡེངས་ཤིང་དབུགས་མི་འབྱིན་པར་བཟླས་པ་བྱས། ལིངྒ་དུར་ཁྲོད་ཀྱི་རས་ལ་གཏུམས་ཏེ་མཆོད་རྟེན་ནག་པོའི་དཀྱིལ་དུ་གཞུག་ནས་མགོ་ཐུར་དུ་བསྟན་སྟེང་དུ་མཆོད་རྟེན་དཀར་པོས་མནན་ན། ཕ་རོལ་པོ་བརྒྱལ་ཞིང་སེམས་དང་བྲལ་བ་ལྟ་བུར་སོང་ནས་མྱོས་ཤིང་ཉོན་རྨོངས་པར་འགྱུར་བ་དང༌། རླུང་གི་ཤུགས་ཀྱིས་འོང་ནས་སྒྲུབ་པ་པོའི་གམ་དུ་ལྷུང་བ་དང༌། ལྷུང་ནས་སྒྲུབ་པ་པོས་བརྟག་སྟེ་དབང་མ་ཐོབ་པའི་བུད་མེད་ཕྱུགས་སམ། ཡང་ན་དབང་ཐོབ་པའི་ཕོ་ཉ་མོ་གང་ཡིན་པ་མཁས་པས་བརྡ་དང་རྟགས་ཀྱིས་དབྱེ་ནས་ཇི་སྲིད་འཚོ་བའི་བར་གྱི་ཕྱག་རྒྱར་བཟུང་བ་ཡིན་ནོ། །

**དྲུག་པ་ནི།**

དེ་ནས་ལས་ཀྱི་ཕོ་ཉ་མོར། །བྱ་བ་འདི་ནི་འཛིན་པ་ཉིད། །ཀ་ར་བཱི་རའི་ལྕུག་མ་ནི། །བརླན་བཅས་དཔུང་པའི་ཚད་མཉམ་བླངས། །སྒྲུབ་པ་པོ་ནི་གང་ཞིག་གིས། །གང་གི་སྔགས་ནི་མངོན་བྲིས་ནས། །འབར་འགྱུར་རོ་སྲེག་མེ་ལ་དོར། །ཇི་སྲིད་དེ་ནི་མ་ཚིག་པ། །མྱུར་དུ་སོང་ནས་དེ་བླངས་ལ། །རིག་པ་ལན་བདུན་བཟླས་ནས་ནི། །གང་ཞིག་མགོ་ལ་བསྐོར་ན་ནི། །དེ་ནི་དེ་ཡི་སྐད་ཅིག་ལ། །བུད་མེད་མཁའ་འགྲོའི་མཚན་ཉིད་ཅན། །རླུང་གི་ཤུགས་ཀྱིས་འོང་བར་འགྱུར། །

ཞེས་པ་སྟེ། དེ་ནས་ལས་ཀྱི་ཕོ་ཉ་མོ་བཟུང་བར་བྱ་བ་ལ་འདིར་ནི་བརྟག་དཔྱད་ཤེས་པས་འཛིན་དགོས་ཏེ། ཀ་ར་བཱི་རའི་ལྕུག་མ་རློན་པོ་དཔུང་པའི་ཚད་དང་མཉམ་པ་བླངས་ནས་སྒྲུབ་པ་པོ་གང་ཞིག་གིས་ཕྱག་རྒྱ་མ་གང་གི་མིང་བྲིས་ནས་བྲམ་ཟེ་ཤི་བའི་རོ་སྲེག་པའི་མེ་ལ་དོར་བ་དང༌། ཇི་སྲིད་དེ་ནི་མ་ཚིག་པ་དེ་སྲིད་དུ་སླར་བླངས་ལ་མཁའ་འགྲོ་མའི་སྔགས་ལན་བདུན་བཟླས་པའི་མཐར་ཆེ་གེ་མོ་ཝཾ་ཤཾ་ཀུ་རུ་ཧོཿཞེས་བཟླས་ཏེ་མགོ་ལ་ལན་གསུམ་བསྐོར་ན། དེ་ནི་དེ་ཡི་མོད་ལ་བུད་མེད་མཁའ་འགྲོ་མའི་མཚན་ཅན་དེ་རང་དབང་མེད་པར་རླུང་གི་ཤུགས་ཀྱིས་འོང་བར་འགྱུར་རོ། །

**བདུན་པ་ནི།**

ཀ་ར་བཱི་རའི་མེ་ཏོག་དམར། །བརྒྱ་བཟླས་རྒྱལ་གྱི་སྦྱོར་བ་ལ། །སྒྲུབ་པོས་འགི་ཝང་གིས་བྱུག་ལ། །མེ་ཏོག་ཆུ་ལ་གནས་པ་ལ། །ཆུ་བོ་ཆེན་པོར་ཞུགས་ནས་ནི། །ལྟེ་བ་མན་ཆད་ཆུར་བཅུག་སྟེ། །ལག་པ་སྦྱར་བའི་དབུས་གནས་ལ། །རིག་པ་སྟོང་དུ་བཟླས་ནས་ནི། །ལག་པ་གཉིས་ཀྱི་སྦྱོར་བླངས་ཏེ། །ཆུ་དང་བཅས་པ་བཏུང་བར་བྱ། །དེ་ནས་སྒྲུབ་པ་པོ་དེ་ཡིས། །ཚིག་གི་དངོས་གྲུབ་ཐོབ་པར་འགྱུར། །

ཞེས་པ་སྟེ། ཀ་ར་བཱི་རའི་མེ་ཏོག་དམར་པོ་བླངས་ལ་སྔགས་བརྒྱ་རྩ་བཟླས་སྐར་མ་རྒྱལ་གྱི་སྦྱོར་བ་ལ་འགི་ཝང་གིས་བྱུག་མེ་ཏོག་རེ་རེ་བཞིན་སྔགས་རེ་བཟླས་ཏེ་ཆུ་བོ་ཆེན་པོར་དོར། མེ་ཏོག་ཆུས་མི་ཁྱེར་བར་ཆུའི་སྟེང་དུ་གནས་པ་ལ་ཆུ་བོར་ཞུགས་ནས་ལྟེ་བ་མན་ཆད་ཆུར་བཅུག་ལག་པ་མཉམ་པར་སྦྱར་བའི་དབུས་ན་མེ་ཏོག་འོང་ནས་གནས་པ་ལ། རིག་པ་སྟོང་བཟླས་ཏེ་ལག་པ་གཉིས་ཀྱི་ཁྱོར་བླངས་ནས་ཆུ་དང་བཅས་པ་བཏུང་བ་དང༌། དེ་ནས་སྒྲུབ་པ་པོ་དེ་ཡིས་བདེན་ཚིག་གི་དངོས་གྲུབ་ཐོབ་པར་འགྱུར་རོ། །

**བརྒྱད་པ་ནི།**

རྒྱལ་པོའམ་རྒྱལ་པོའི་ཆུང་མ་ནི། །ཡིད་ཀྱིས་ངེས་པར་འགུགས་པར་འགྱུར། །ལྷ་དང་ལྷ་མིན་མི་རྣམས་ནི། །མྱུར་དུ་དབང་དུ་བྱེད་པར་འགྱུར། །ཁྲོས་པས་ཚིག་གིས་གསོད་འགྱུར་ཞིང༌། །དབྱེ་དང་བསྐྲད་པ་ཉིད་ཀྱང་བྱེད། །སྒྲུབ་པ་པོ་ཡི་ཚིག་ཉིད་ཀྱིས། །ཚར་གཅོད་པ་ནི་བྱེད་པར་འགྱུར། །ཚིག་ཙམ་གྱིས་ནི་ཆུ་བོ་དང༌། །ཤིང་རྟ་འཁྲུལ་འཁོར་རྒྱ་མཚོ་དང༌། །གླང་པོ་རྟ་དང་དེ་བཞིན་སྤྲིན། །སྐྱེས་བུའམ་ཡང་ན་བྱ་ཡང་གནོན། །ཡིད་ཀྱིས་ཡིད་ལ་གང་འདོད་པ། །ཚིག་གིས་ཐམས་ཅད་བྱེད་པར་འགྱུར། །

ཞེས་པ་སྟེ། རྒྱལ་པོ་བཙུན་མོ་དང་བཅས་པའི་སྤྱི་བོར་ཀ་ར་བཱི་རའི་མེ་ཏོག་འཐོར་ནས་ཡིད་ཀྱིས་ཝཾ་ཤཾ་ཀུ་རུ་ཧོཿ ཞེས་བརྗོད་ན། དེ་དག་ངེས་པར་འགུགས་པར་འགྱུར་བ་དང༌། དེ་བཞིན་ལྷ་མིན་མི་དང་བཅས་པའི་གཟུགས་བརྙན་བྱས་ཏེ་ཀ་ར་བཱི་རའི་མེ་ཏོག་སྔགས་དང་བཅས་པས་འཐོར་ན་དེ་རྣམས་མྱུར་དུ་བྱེད་པར་འགྱུར་བ་དང༌། མངོན་སྤྱོད་ཀྱི་འཁྲུལ་འཁོར་བྱས་ལ་དེའི་ལྟེ་བར་ཆེ་གེ་མོ་མཱ་ར་ཡ་ཕཊ་ཅེས་བྲིས། དེ་ལ་ཁྲོས་པའི་ཚིག་གིས་ཀ་ར་བཱི་རའི་མེ་ཏོག་བསྣུན་ན་དེ་ཡི་མོད་ལ་གསོད་པར་འགྱུར་བ་དང༌། དེ་བཞིན་དབྱེ་བའི་འཁྲུལ་འཁོར་བྲིས་ཏེ་བསྣུན་ན་བྱེ་བར་འགྱུར་བ་དང༌། བསྐྲད་པའི་སྔགས་བྲིས་ཏེ་བསྣུན་ན་འབྱེར་བར་འགྱུར་བ་དང༌། སྒྲུབ་པ་པོ་ཡི་ཚིག་དང་སྔགས་ཀྱིས་ཚར་གཅོད་པའི་ལས་ཀུན་བྱེད་པར་འགྱུར་བ་དང༌། དེ་བཞིན་དུ་ཚིག་ཙམ་གྱིས་ཆུ་བོ་ཆེན་པོ་གནོན་པར་འགྱུར་བ་དང༌། ཤིང་རྟ་དང༌། འཁྲུལ་འཁོར་དང༌། རྒྱ་མཚོ་དང༌། གླང་པོ་དང༌། རྟ་དང༌། སྤྲིན་དང༌། སྐྱེས་བུའམ། ཡང་ན་ནམ་མཁའི་བྱ་ཡང་གནོན་པར་འགྱུར་བ་དང༌། མདོར་ན་ཡིད་ལ་གང་དང་གང་འདོད་པ་དེ་དང་དེ་ཚིག་ཙམ་གྱིས་ཐམས་ཅད་བྱེས་ནུས་པར་འགྱུར་རོ། །

**དགུ་པ་ནི།**

དགུག་པ་ཡི་ནི་སྦྱོར་བ་དག །བུད་མེད་ཐམས་ཅད་རྨོངས་བྱེད་པ། །ཀ་ར་བཱི་རའི་མེ་ཏོག་ནི། །དམར་པོ་ཡང་དག་བླངས་ནས་སུ། །རིག་པ་ལན་བརྒྱར་བཟླས་པ་དག །སྐྱེས་གནས་དབུས་སུ་གཞུག་པར་བྱ། །མེ་ཏོག་དེ་ནི་ཁ་སྦྱར་བྱས། །གསང་བའི་གནས་སུ་ངེས་པར་སྦྱར། །གཉིས་མེད་ཡེ་ཤེས་རྣལ་འབྱོར་ལྡན། །སྔགས་པས་བརྒྱ་ཕྲག་གཅིག་ཏུ་བཟླས། །སྐྱེས་གནས་དབུས་གནས་མེ་ཏོག་དེ། །སྒྲུབ་པ་པོ་ཡིས་གཅིག་བླངས་ལ། །མེ་ཏོག་གིས་ནི་གང་བསྣུན་པ། །དེ་ནི་མོད་ལ་དབང་དུ་འགྱུར། །

ཞེས་པ་སྟེ། ཕྱག་རྒྱ་འགུགས་པའི་སྦྱོར་བ་འདི་དག་གིས་བུད་མེད་ཐམས་ཅད་རྨོངས་པར་བྱེད་ནུས་པ་སྟེ། ཀ་ར་བཱི་རའི་མེ་ཏོག་དམར་པོ་བླངས་ནས་རིག་པ་ལན་བརྒྱར་བཟླས་པ་དེ་དག་ཕྱག་རྒྱའི་སྐྱེས་གནས་སུ་གཞུག །མེ་ཏོག་ཁ་སྦྱར་བྱས་ཏེ་གསང་བའི་གནས་སུ་ངེས་པར་སྦྱར་ནས་དགའ་བཞི་གཉིས་མེད་ཡེ་ཤེས་ཀྱི་རྣལ་འབྱོར་དང་ལྡན་པས་སྔགས་བརྒྱ་ཕྲག་བཟླས་ཏེ་གནས་དེ་ནས་མེ་ཏོག་སླར་བླངས་ལ། མེ་ཏོག་དེ་གང་དུ་བསྣུན་པ་དེ་ནི་དེ་ཡི་མོད་ལ་དབང་དུ་འགྱུར་བ་ནི་སྔགས་ཀྱི་ནུས་པ་ཡིན་པས་ཡིད་ཆེས་པར་བྱའོ། །

**གསུམ་པ་དོན་བསྡུ་བ་ནི།**

བརྒྱལ་ཞིང་སེམས་དང་བྲལ་བ་དང༌། །ཡན་ལག་ཚིགས་ཀུན་གཞན་དབང་སྟེ། །མངོན་གྱུར་སེམས་ནི་ལྡོག་པ་རུ། །སྐད་ཅིག་གིས་ནི་དབང་དུ་བྱེད། །འདི་ནི་ཡིད་ཆེས་དངོས་གྲུབ་སྟེ། །དོན་ཡོད་དབང་དུ་བྱེད་པ་ཡིན། །

ཅེས་པ་སྟེ། དེ་ལྟར་རེ་འགའ་དེ་ཡི་མོད་ལ་དབང་དུ་མ་གྱུར་པ་ལྟར་སྣང་ཡང་དེ་དྲན་མེད་དུ་བརྒྱལ་བ་དང༌། མྱོས་ཤིང་འཐིབས་པས་སེམས་དང་བྲལ་བ་དང༌། ཡན་ལག་དང་ཉིང་ལག་གི་ཚོགས་ཀུན་གཞན་དབང་དུ་གྱུར་པས་ཡིན་ལ། ནམ་ཞིག་མངོན་གྱུར་གྱིས་སེམས་ནི་དྲན་པ་སླར་ལྡོག་པ་ན་སྐད་ཅིག་གིས་དབང་དུ་བྱེད་པ་དང༌། འདི་ནི་ཤིན་ཏུ་ཡིད་ཆེས་པའི་དངོས་གྲུབ་ཡིན་ཏེ་འཁྲུལ་འཁོར་བཅིངས་ཤེས་ན་དོན་ཡོད་ཅིང་དབང་དུ་བྱེད་ནུས་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། རྣལ་འབྱོར་མ་དྲུག་དང་ཚིག་གི་དངོས་གྲུབ་ལུང་བསྟན་པའི་ཆོ་གའི་ལེའུའི་སྟེ་བཞི་བཅུ་རྩ་ལྔ་པའོ།། །།

 ༈ **དྲུག་པ་ཡི་གེ་ཧ་ལྔའི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་མཁའ་འགྲོ་མ་དྲུག་གི་འཁོར་ལོ་བསྟན་པའི་རྗེས་སུ་འདིར་ཡི་གེ་ཧ་ལྔའི་འཁོར་ལོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་ཡི་གེ་ཧ་ལྔ་ནི། ལས་རྣམས་ཐམས་ཅད་སྒྲུབ་བྱེད་པ། །གང་ཞིག་ཤེས་པ་ཙམ་གྱིས་ནི། །མྱུར་དུ་དངོས་གྲུབ་རབ་འཇུག་པའོ། །

ཞེས་པ་སྟེ། དེ་ནས་ཡབ་ཀྱི་སྙིང་པོའི་ཡང་སྙིང་ཡི་གེ་ཧ་ལྔའི་འཁོར་ལོ་ནི། ཞི་བ་ལ་གྲོ་ག་དང༌། རྒྱས་པ་ལ་རས། དབང་ལ་བུད་མེད་ཀྱི་སྨད་ཤམ། མངོན་སྤྱོད་ལ་དུར་ཁྲོད་ཀྱི་རས་ཏེ་དེ་རྣམས་ལ་དཀྱིལ་འཁོར་གྲུ་བཞི་འདབ་བཞི་དང་བཅས་པའི་དབུས་སུ་ཧཱུཾ། ཤར་དུ་ཧ། ལྷོར་ཧེ། ནུབ་ཏུ་ཧཾ། བྱང་དུ་ཧོཿ ཡིག་དང་བཅས་པའི་འཁྲུལ་འཁོར་བྲིས་ན་ལས་རྣམས་ཐམས་ཅད་སྒྲུབ་པར་བྱེད་པ་འདི་ནི། རྣལ་འབྱོར་པ་གང་གིས་ཤེས་པ་ཙམ་གྱིས་མྱུར་དུ་དངོས་གྲུབ་ཐོབ་པའི་རྒྱུ་ལ་རབ་ཏུ་འཇུག་པའོ། །

**གཉིས་པ་ལ་གཉིས། གསོད་པའི་ལས་སྤྱིར་བསྟན་པ་དང༌། གཟུགས་བརྗེ་བའི་ལས་བྱེ་བྲག་ཏུ་བསྟན་པའོ། །དང་པོ་ནི།**

ཡི་གེ་ཧ་ལྔ་ལག་པ་ཡིས། །བསྐུལ་དང་ལྡན་པས་མཉེས་ན་ནི། །ཁ་ནས་ཀྱང་ནི་ཁྲག་འཛག་ཅིང༌། །དགྲ་བོ་དེ་ཡི་མོད་ལ་འཆི། །རང་གི་ཁྲག་ནི་ཐོད་གནས་པ། །སྲིན་ལག་གིས་ཁྲག་མཉེ་བར་བྱ། །ཇི་སྲིད་སྐམས་ཀྱི་བར་དུ་སྟེ། །དེས་ནི་བསྒྲུབ་བྱ་རྣམས་པར་འཇིག །གལ་ཏེ་ཁྲོ་བ་འབར་བ་དང༌། །མིག་དམར་བ་ཡིས་བཟླས་ན་ནི། །དཔུང་ཚོགས་བཞོན་པར་བཅས་པ་ཡི། །རྒྱལ་པོ་མྱུར་དུ་འཆི་བར་བྱེད། །

ཅེས་པ་སྟེ། བསྒྲུབ་བྱའི་རྐང་རྗེས་ཀྱི་ས་དང༌། དུག་ཁྲག་དང༌། སྐེ་ཚེ་དང༌། ལན་ཚྭ་དང་བཅས་ལིངྒ་བྱས། ས་བོན་གྱི་མཐར་མཱ་ར་ཡ་ཕཊ་ཅེས་པའི་འཁྲུལ་འཁོར་བྲིས་ཏེ་སྙིང་གར་བཅུག །ཚེར་མ་ཅན་གྱི་མེ་ལ་ལག་པ་དང་སྔགས་ཀྱིས་བསྐུལ་བ་དང་བཅས་པས་མཉེས་ནས་སྦྱིན་སྲེག་བྱས་ན། ཁ་ནས་ཁྲག་འཛག་སྟེ་དགྲ་བོ་དེ་ཡི་མོད་ལ་འཆི་བར་འགྱུར་བ་དང༌། རང་གི་སྲིན་ལག་གི་ཁྲག་ནི་ཐོད་པའི་སྣོད་དུ་བླུགས། སྲིན་ལག་གིས་ལེགས་པར་མཉེ་བར་བྱས་ཏེ་དགྲ་བོའི་གཟུགས་བརྙན་བྲིས། སྙིང་གར་འཁྲུལ་འཁོར་བཀོད་དེ་དགུག་གཞུག་བྱས་ཇི་སྲིད་ཁྲག་མ་སྐམས་ཀྱི་བར་དུ་བཟླས་ན་བསྒྲུབ་བྱ་སའི་བདག་པོ་ཡིན་ཡང་རྣམ་པར་འཇིག་པར་འགྱུར་བ་དང༌། གལ་ཏེ་ལིངྒ་དུར་ཁྲོད་དུ་སྦས་ནས་ཁྲོ་བ་འབར་བའི་སེམས་ཀྱིས་མིག་དམར་བ་དང་མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བས་སྔགས་བརྒྱ་རྩ་བཟླས་ཏེ་རྐང་པས་མནན་ན་དཔུང་ཚོགས་བཞོན་པ་དང་བཅས་པའི་རྒྱལ་པོ་མྱུར་དུ་འཆི་བར་བྱེད་དོ། །

**གཉིས་པ་ནི།**

བྱི་ལ་དང་ནི་ནེའུ་ལེ་དང༌། །ཁྭ་དང་ཝ་དང་ཆུ་སྐྱར་ནི། །མཁའ་འགྲོ་མ་ལ་སྟོབས་ཅན་སྦྱར། །འདི་དག་མྱུར་དུ་གྲུབ་ཡིན་པར། །རྒྱུད་འདི་ལ་ནི་ཐེ་ཚོམ་མེད། །རི་བོང་ལ་སོགས་སྤུ་ལས་ནི། །སྲད་བུ་བྱས་ཏེ་ལན་སྟོང་བཟླས། །གང་གི་མགུལ་དུ་བཅིངས་གྱུར་པ། །དེ་ན་དེ་དང་འདྲ་བར་འགྱུར། །ལག་པར་བཟླས་བརྗོད་སྟོང་བྱས་ཏེ། །ཀ་ར་བཱི་རའི་མེ་ཏོག་དང༌། །་ཡི་གེ་རེ་རེ་མངོན་བཟླས་ལ། །སྦྲུམ་མ་ལ་ནི་རེག་གྱུར་ན། །མངལ་ནི་རྣམ་པར་འཕོ་འགྱུར་ཏེ། །བཏང་ན་ཐར་བར་འགྱུར་བ་ཡིན། །གང་ལ་སྡིགས་མཛུབ་བྱས་དེ་འཆི། །སླར་ཡང་འཚོ་བར་བྱེད་པ་ཡིན། །

ཞེས་པ་སྟེ། བྱི་ལ་དང༌། ནེའུ་ལེ་དང༌། ཁྭ་དང༌། ཝ་དང༌། ཆུ་སྐྱར་ལ་སོགས་པའི་ཤ་ནི་མཁའ་འགྲོ་མ་ཡི་ཚོགས་ལ་སྟོབས་ཅན་ཏེ་བ་ལིངྟའམ་གཏོར་མ་སྦྱར་ནས་ཆེ་གེ་མོ་རོལ་ཅིག་ཅེས་བརྗོད་ན་བསྒྲུབ་བྱ་སྲོག་ཆགས་དེ་དག་གི་རྣམ་པ་ཅན་དུ་བསྒྱུར་བ་ནི་རྒྱུད་འདི་ཉིད་ལ་ཐེ་ཚོམ་མེད་པར་གྲུབ་པ་དང༌། ཡང་ཐོད་པར་བསྐྱེད་དུ་བཅུག་པའི་ཡུངས་ཀར་དང་རི་བོང་ལ་སོགས་པའི་སྤུ་ལས་སྲད་བུར་བྱས་ལ། སྔགས་སྟོང་ཕྲག་བཟླས་ཏེ་ཡུངས་ཀར་ཐུམ་བུར་བཅིངས་ནས་བསྒྲུབ་བྱ་གང་གི་མགུལ་དུ་བཏགས་ན་དེ་ནི་དེ་དང་འདྲ་བར་འགྱུར་བ་དང༌། ཡང་ལག་པ་གཉིས་ལ་འཁྲུལ་འཁོར་བཀོད་བཟླས་བརྗོད་སྟོང་བྱས་ཏེ་ཀ་ར་བཱི་རའི་མེ་ཏོག་སྙིམ་པར་བཅུག་སྟེ་སྔགས་ཀྱིས་རེ་རེ་བཞིན་བསྔགས་ནས་བུད་མེད་སྦྲུམ་ཅན་ལ་བསྣུན་ན་དེའི་མངལ་ནི་འཇིགས་པར་འགྱུར་བ་དང༌། བཏང་བར་འདོད་ན་མེ་ཏོག་འོ་མས་བཀྲུས་པས་ཐར་བར་འགྱུར་བ་དང༌། ཡང་གང་ལ་ལག་པའི་འཁྲུལ་འཁོར་དང་བཅས་པས་སྡིག་མཛུབ་བྱས་ན་འཆི་བར་འགྱུར་བ་དང༌། སླར་ཡང་འཚོ་བར་འདོད་ན་ལག་པ་འོ་མས་བཀྲུས་ཏེ་མགོ་ལ་འཇོག་པས་འཚོ་བར་འགྱུར་བ་ནི་སྔགས་དང་རྫས་ཀྱི་ནུས་པ་བསམ་གྱིས་མི་ཁྱབ་པས་ཡིད་ཆེས་པར་བྱའོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། ཡི་གེ་ཧ་ལྔའི་ལས་ཀྱི་ཆོ་གའི་ལེའུ་སྟེ་བཞི་བཅུ་རྩ་དྲུག་པའོ།། །།

 ༈ **བདུན་པ་ཡུམ་གྱི་སྙིང་པོ་ཡི་གེ་བཅུ་གསུམ་གྱི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཡབ་ཀྱི་སྙིང་པོ་བསྟན་པའི་རྗེས་སུ་འདིར་ཡུམ་གྱི་སྙིང་པོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་ལ་གཉིས། ངོ་བོ་མདོར་བསྟན་པ་དང༌། ལས་ཀྱི་དབྱེ་བ་རྒྱས་པར་བཤད་པའོ། །དང་པོ་ནི།**

དེས་ནས་ཡང་དག་བཤད་བྱ་བ། །མཁའ་འགྲོ་ཀུན་གྱི་སྙིང་པོ་སྟེ། །འདི་ནི་བརྗོད་པ་ཙམ་གྱིས་ཀྱང༌། །དངོས་གྲུབ་ཐམས་ཅད་སྐྱེད་བྱེད་ཡིན། །

ཞེས་པ་སྟེ། ཡབ་ཀྱི་འཁོར་ལོ་བཤད་པ་དེ་ནས་ཡུམ་གྱི་འཁོར་ལོ་ཡང་དག་པར་བཤད་པར་བྱ་སྟེ། མཁའ་འགྲོ་སུམ་ཅུ་རྩ་བདུན་གྱི་སྙིང་པོ་ཡི་གེ་བཅུ་གསུམ་མ་འདིའི་འཁྲུལ་འཁོར་གྱི་གཞི་འཁོར་ལོ་རྩིབས་བརྒྱད་ཀྱི་ལྟེ་བར་ཧོཿ ཤར་དུ་ཨོཾ། བྱང་དུ་བ། ནུབ་ཏུ་ཛྲ། ལྷོར་བཻ། ཤར་ལྷོར་རོ། །ལྷོ་ནུབ་ཏུ་ཙ། ནུབ་བྱང་དུ་ནཱི། བྱང་ཤར་དུ་ཡེ། སྒོ་བཞིར་ཧཱུཾ་གཉིས་དང་ཕཊ་སྭཱ་ཧཱ་བཅས་དགོད་དེ་ལིངྒའི་སྙིང་གར་བཅུག །འདི་བརྗོད་པ་ཙམ་གྱིས་དངོས་གྲུབ་སྐྱེད་པར་བྱེད་པ་ཡིན་ནོ། །

**གཉིས་པ་ནི།**

 འདིའི་རྩ་བ་བཀླག་པ་ཙམ་གྱིས་གོ་ཆོག་པར་འདུག་པས་སྐྱར་བཤད་བྱ་མི་དགོས་པར་དཀྱུས་མ་ཉིད་དུ་བསྟན་པ་སྟེ། དེ་ནས་མཁའ་འགྲོ་མའི་རིག་པ་ཆེན་པོ་བཟླས་ན་རིགས་ཐམས་ཅད་དབང་དུ་བྱེད་པར་འགྱུར་རོ། །རྟག་ཏུ་བཟླས་བརྗོད་བྱས་པས་ནི་དཔལ་ཆེན་པོ་བསྐྱེད་པར་འགྱུར་རོ། །མི་རུས་ཀྱི་རྒྱུ་ལ་ཕུར་བུ་སོར་དྲུག་པ་བྱས་ལ། བརྒྱ་རྩ་བརྒྱད་མངོན་པར་བཟླས་ནས་གང་གི་སྒོར་སྦས་པ་དེའི་རིགས་བརྒྱུད་རྣམས་གཅོད་པར་འགྱུར་རོ། །ཞིང་དང་རྭ་བ་དང་མ་ཧེ་དང་གླང་པོ་ཆེ་དང་རྟའི་གནས་སུ་སྔར་བཞིན་དུ་བརྒྱ་རྩ་བརྒྱད་མངོན་པར་བསྔགས་ས་བརྐོས་ཏེ་སྦས་ན་ཐམས་ཅད་བརླག་པར་འགྱུར་རོ། །དེ་ནས་རྒྱལ་པོའམ་རྒྱལ་པོའི་བློན་པོ་དབང་དུ་བྱ་བར་འདོད་ན་རྒྱལ་པོའི་སྒོར་ས་ལས་བྱས་པའི་གཟུགས་བརྙན་སོར་བརྒྱད་པ་བྱས་ལ། མཁས་པས་བཞག་ནས་ཉིན་ཞག་དང་པོ་ལ་མ་ཏུ་ལུང་ཀའི་མེ་ཏོག་དང་འབྲས་བུ་རྣམས་དང་ཀུ་སུ་མ་བསྲེས་པས་སྦྱིན་སྲེག་བརྒྱ་སྟོང་བྱས་ན་དེ་དབང་དུ་འགྱུར་རོ། །སྔགས་འདི་ཉིད་ཀྱིས་དགུག་པ་དང༌། གནོན་པ་དང༌། སྐེམས་པ་དང༌། རྨོངས་པ་དང༌། ཚིག་འཕྲོག་པ་དང༌། ལོང་བར་བྱེད་པ་དང༌། དིག་པ་ཉིད་དང༌། སླར་གཏོང་བར་བྱེད་དོ། །དེ་ནས་སྐྱེས་པ་བུད་མེད་དུ་བྱ་བར་འདོད་ན་སྐྱེས་པའི་རོ་ཡི་མེ་ཏོག་དང༌། ཀཱ་ཀཎྜ་ཀཱིའི་འབྲས་བུ་དང༌། ཁྭའི་སེན་མོ་དང༌། རྐང་པའི་འོག་གི་པགས་པ་ཆ་མཉམ་པར་བྱས་ལ་རི་བོང་གི་ཁྲག་དང་བཏགས་ཏེ། རིལ་བུ་བཅུ་གཅིག་བྱས་གྲིབ་མ་ལ་བསྐམ་མོ། །དེ་བཞིན་དུ་ཉིན་ཞག་བཟང་པོ་ལ་ལག་པ་མགོ་ལ་བཅིངས་ཏེ་ཉི་མ་བཅུ་གཉིས་པ་ལ་གང་གི་སྤྱི་བོར་ཕྱེ་མ་བཞག་པ་དེ་བུད་མེད་དུ་འགྱུར་རོ། །དེ་ནས་སྐྱེས་པ་ཁྱིར་བྱ་བར་འདོད་ན་སྐར་མ་རྒྱལ་གྱི་གནམ་ལྕགས་ནེའུ་ལེའི་མགོར་བཞག་ལ། མཚན་མོ་བདུན་གྱི་བར་དུ་བརྒྱ་སྟོང་བཟླས་པར་བྱའོ། །ཉིན་ཞག་བརྒྱད་པ་ལ་གུར་ཀུམ་དང་མཉམ་པོར་སྦྱར་ཏེ་ལན་བརྒྱ་རྩ་བརྒྱད་མངོན་པར་བཟླས་ཏེ་ཕྱེ་མས་སྦྱིན་སྲེག་བྱས་ལ། དེའི་ཐལ་བ་གང་གི་སྤྱི་བོར་བཞག་པ་དེ་ཁྱིར་འགྱུར་རོ། །སླར་གསོ་བ་གཅིག་ནི་མཚན་མོའི་དུས་སུ་མཁའ་འགྲོ་མ་རྣམས་ལ་མཆོད་པ་ཆེན་པོ་བྱས་ཏེ་གཏོར་མ་བྱིན་ན་དེའི་འོག་ཏུ་རྣལ་མར་འགྱུར་རོ། །གསེར་ལྟ་བུའི་རྫས་རྫས་མ་ཡིན་པར་བྱ་བར་འདོད་ན། གསེར་ཤིང་གི་འབྲས་བུ་ལ་སྦྱིན་སྲེག་སྟོང་ཕྲག་བརྒྱད་བྱས་ན་རྫས་མ་ཡིན་པར་འགྱུར་རོ། །ཨ་རུ་རའི་སྦྱིན་སྲེག་བྱས་ན་རྣལ་མར་འགྱུར་རོ། །དེ་ནས་སྨྱོ་བར་བྱ་བ་འདོད་ན་བྱ་ཆེན་པོའི་གནས་ཀྱི་སྦྱིན་སྲེག་བྱས་ན་ཉི་མ་བདུན་པ་ལ་སྨྱོ་བར་འགྱུར་རོ། །སླར་བཟློག་པ་ནི་འབྲས་ཀྱི་ཕུབ་མའི་སྦྱིན་སྲེག་བྱས་ན་ཞི་བར་འགྱུར་རོ། །བྱི་ལའི་སྤུ་ཟླ་བ་གཟས་ཟིན་པའི་ཚེ་བསྡུས་ལ་གང་གི་མིང་ནས་སྨོས་ཏེ་སྔགས་ཀྱིས་སྦྱིན་སྲེག་བྱས་ལ་ཐལ་བ་དེ་གང་གི་སྤྱི་བོར་བཞག་པ་དེ་བྱི་ལར་འགྱུར་རོ། །སླར་བཟླས་ན་རྣལ་མར་འགྱུར་རོ། །བྱ་རོག་གི་རྒྱུས་པ་ལ་སྲད་བུ་བྱས་ལག་ཏུ་བཟུང་ལ་མངོན་པར་བཟླས་ཏེ་གང་གི་མགུལ་དུ་བཅིངས་པ་དེ་བྱ་རོག་ཏུ་འགྱུར་རོ། །གང་དང་གང་གི་རྒྱུས་སྲད་བུར་བྱས་ལ་མངོན་པར་བཟླས་ཏེ་མགུལ་དུ་བཅིངས་པ་དེ་དེ་དང་འདྲ་བར་འགྱུར་རོ། །དེ་བཞིན་དུ་ཁྭ་དང༌། ཐི་བ་དང༌། རྨ་བྱ་དང༌། ཆུ་སྐྱར་དང༌། འུག་པ་དང༌། ཁྲག་དང༌། བྱ་རྒོད་ཀྱི་གཟུགས་འཛིན་པར་འགྱུར་རོ། །བ་ལང་གི་སྤུ་ལས་སྲད་བུར་བྱས་ལ་ལན་བརྒྱད་བརྒྱ་བཟླས་བརྗོད་བྱས་ཏེ་མགུལ་དུ་བཅིངས་ན་དེ་བ་ལང་དུ་འགྱུར་རོ། །རྐང་པ་བཞི་པ་ལ་སོགས་པ་གང་དང་གང་གི་སྤུ་ལ་སྲད་བུར་བྱས་ལ་མངོན་པར་བཟླས་ཏེ་མགུལ་དུ་བཏགས་ན་དེ་དང་དེའི་གཟུགས་འཛིན་པར་འགྱུར་རོ། །བཀྲོལ་ན་ཐར་བར་འགྱུར་རོ། །འབྲས་སོ་བ་ལ་བཟླས་ཏེ་ནོར་གྱི་བདག་པོའི་ཁྱིམ་དུ་བཅུག་ལ་ལྷག་མས་བདག་ཉིད་དབང་བསྐུར་ན་མཚན་མོ་བདུན་གྱིས་སོ་བ་ཐམས་ཅད་འགུགས་པར་འགྱུར་རོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སངས་རྒྱས་ཐམས་ཅད་ཀྱི་ཆོ་གའི་ལེའུ་སྟེ་བཞི་བཅུ་རྩ་བདུན་པའོ།། །།

 ༈ **བརྒྱད་པ་ཡུམ་གྱི་སྙིང་པོ་ཡི་གེ་ཉི་ཤུ་རྩ་གཅིག་པའི་འཁོར་ལོ་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་ཡུམ་གྱི་སྙིང་པོ་བསྟན་པའི་རྗེས་སུ་འདིར་ཉེ་བའི་སྙིང་པོ་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །མཁའ་འགྲོ་ཀུན་གར་དགེ་བ་ཡི། །སྙིང་པོ་རྣལ་འབྱོར་མ་ཀུན་གྱི། །འདོད་དོན་ཐམས་ཅད་སྒྲུབ་བྱེད་པའོ། །

ཞེས་པ་སྟེ། ཡུམ་གྱི་སྙིང་པོ་བཤད་པ་དེ་ནས་གཞན་ཡང་ཉེ་བའི་སྙིང་པོ་བཤད་པར་བྱ་བ་སྟེ། །མཁའ་འགྲོ་མ་སུམ་ཅུ་རྩ་བདུན་ཀུན་དགྱེས་པའི་གར་གྱིས་དགེ་ལེགས་མཛད་པ་ནི་ཉེ་བའི་སྙིང་པོ་འདི་ཡིན་ལ། འདི་བརྗོད་པ་ཙམ་གྱིས་གཞན་རྣལ་འབྱོར་མ་ཀུན་གྱིས་འདོད་པའི་དོན་ཐམས་ཅད་རབ་ཏུ་སྒྲུབ་པར་བྱེད་པའོ། །

**གཉིས་པ་ལ་གཉིས། ཕན་ཡོན་རྒྱས་པར་བཤད་པ་དང༌། འཁོར་ལོ་ཤིན་ཏུ་རྒྱས་པར་བཤད་པའོ། །དང་པོ་ནི།**

གང་ཞིག་དྲན་པ་ཙམ་གྱིས་ནི། འཇིག་རྟེན་གསུམ་པོ་གཡོ་བྱེད་ཅིང༌། །རྗེས་སུ་དྲན་པ་ཙམ་གྱིས་ཀྱང༌། །ཡང་དག་དངོས་གྲུབ་རིམ་གྱིས་སོ། །སྔགས་འདི་བཀླགས་པས་འགྲུབ་པར་འགྱུར། །ལས་རྣམས་ཀུན་བྱེད་དགེ་བ་ཡིན། །མཁའ་འགྲོ་རྣལ་འབྱོར་མ་རྣམས་དང༌། །ཁཎྜ་རོ་ཧ་ལཱ་མ་སོགས། །མཁའ་འགྲོ་མ་ནི་ཐམས་ཅད་ཀྱི། །སྔགས་ནི་འདི་ཉིད་ཡིན་པར་གྲགས། །ས་འོག་ཡང་ན་མཐོ་རིས་སམ། །དེ་བཞིན་མི་ཡུལ་དག་ཏུ་ཡང༌། །ལས་ནི་གང་དག་ཡོད་པ་དག །སྔགས་ཀྱིས་དེ་དག་ཐམས་ཅད་སྒྲུབ། །འདི་ལས་ཤིན་ཏུ་མཆོག་གྱུར་གང༌། །འཇིག་རྟེན་གསུམ་ན་ཅི་ཡང་མེད། །གང་ཕྱིར་འདི་ནི་བླ་མེད་དེ། །ལས་རྣམས་ཐམས་ཅད་སྒྲུབ་བྱེད་ཡིན། །

ཞེས་པ་སྟེ། གང་ཞིག་སྔགས་འདི་དྲན་པ་ཙམ་གྱིས་ནི་འཇིག་རྟེན་གསུམ་གྱི་དབང་པོ་ཉི་ཤུ་རྩ་བཞི་དབང་བྱེད་པ་དང༌། ལོངས་སྤྱོད་པ་དང༌། ཐིམ་པར་ནུས་པས་གཡོ་བར་བྱེད་ཅིང༌། སྔགས་འདི་རྗེས་སུ་དྲན་པ་ཙམ་གྱིས་ཀྱང་འཇིག་རྟེན་གསུམ་གྱི་དངོས་གྲུབ་རིམ་གྱིས་སྟེར་བར་བྱེད་པས་སོ། །ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞཱ་ནཱི་ཡེ་ཧུཾ་ཧཱུཾ་ཕཊ་སྭཱ་ཧཱ། སྔགས་འདི་ལ་བསྙེན་པའི་མཚན་མ་ཐོབ་ན་བཀླགས་པ་ཙམ་གྱིས་ལས་རྣམས་ཐམས་ཅད་འགྲུབ་པར་འགྱུར་བ་དང༌། རྣལ་འབྱོར་མ་རྣམས་ཏེ་མཁའ་འགྲོ་མ་དང༌། ཁཎྜ་རོ་ཧ་དང༌། ལཱ་མ་དང༌། གཟུགས་ཅན་མ་ལ་སོགས་པའི་མཁའ་འགྲོ་མ་ཐམས་ཅད་ཀྱི་ཐུན་མོང་གི་སྔགས་ནི་འདི་ཉིད་ཡིན་པར་གྲགས་ཏེ། ས་འོག་སྐུ་འཁོར་གྱི་མཁའ་འགྲོ་མ་དང༌། མཐོ་རིས་ཐུགས་འཁོར་གྱི་མཁའ་འགྲོ་མ་དང༌། ས་སྟེང་མི་ཡུལ་གསུང་འཁོར་གྱི་མཁའ་འགྲོ་མ་ཐམས་ཅད་ཀྱི་དངོས་གྲུབ་ཀྱི་ལས་ནི་གང་དག་ཇི་སྙེད་ཡོད་པ་དེ་དག་སྔགས་འདིས་སྒྲུབ་པར་བྱེད་དོ། །འདི་ལས་ཤིན་ཏུ་མཆོག་ཏུ་གྱུར་པ་གང་འཇིག་རྟེན་གསུམ་ན་ཅི་ཡང་མེད་པའི་ཕྱིར། བླ་ན་མེད་པ་མཆོག་གི་དངོས་གྲུབ་དང༌། འཇིག་རྟེན་པའི་མངོན་ཤེས་ལ་སོགས་པའི་ལས་རྣམས་ཐམས་ཅད་སྒྲུབ་པར་བྱེད་པ་ཡིན་ནོ། །

**གཉིས་པ་ལ་གསུམ། འཁོར་ལོ་དགོད་ཚུལ་སྤྱིར་བསྟན་པ། འཁོར་ལོ་སྒོམ་ཚུལ་བྱེ་བྲག་ཏུ་བསྟན་པ། འཁོར་ལོ་བཟླས་པའི་སྔགས་ཀྱི་ཆེ་བ་བརྗོད་པའོ། །དང་པོ་ནི།**

ལྷ་ཡི་ཐབས་ནི་རབ་སྟོན་བྱེད། །མཁའ་འགྲོ་མ་ནི་ཀུན་གྱི་གནས། །མདོར་བཤད་རྒྱས་པ་མ་ཡིན་ནོ། །མེ་ཏོག་འབྲས་བུ་སྣ་ཚོགས་ཀྱིས། །རི་བོ་བཟང་པོ་བྲི་བྱ་ཞིང༌། །དེ་ཡི་སྟེང་དུ་རྟ་བསྒོམ་པ། །མཁའ་འགྲོ་དེ་བཞིན་ལཱ་མ་དང༌། །ཁཎྜ་རོ་ཧ་རྣལ་འབྱོར་མ། །དཔའ་མོ་རྣམས་ཀྱི་དཔའ་བོ་ཉིད། །ཧ་ཧ་ཧེ་ཧེ་ཞེས་བྱ་བ། །དཔའ་བོ་ཉི་ཤུ་རྩ་བཞི་ཡི། །མཁའ་འགྲོ་དྲྭ་བའི་བདེ་མཆོག་ཡིན། །

ཞེས་པ་སྟེ། ཕན་ཡོན་དེ་ལྟ་བུ་དང་ལྡན་པའི་འཁྲུལ་འཁོར་བྲིས་སྔར་བཤད་པའི་རས་ལ་གྲུ་བཞི་སྒོ་དང་བཅས་པའི་དཀྱིལ་འཁོར་རྡོ་རྭ་མེ་འོད་དང་བཅས་པའི་དབུས་སུ་པདྨ་འདབ་བརྒྱད། ཕྱིར་འཁོར་ལོ་རྩིབས་བརྒྱད་རིམ་པ་ལྟར་གཡོན་བསྐོར་གྱི་ནང་མའི་ཤར་དུ་ཨོཾ། བྱང་དུ་ས། ནུབ་ཏུ་བ། ལྷོར་བུད། ཤར་ལྷོར་དྷ། ལྷོ་ནུབ་ཌཱ། ནུབ་བྱང་ཀི བྱང་ཤར་ནཱི། ཕྱི་མའི་བྱང་དུ་ཡེ། ནུབ་ཏུ་བ། ལྷོར་ཛྲ། ཤར་དུ་ཝ། མེར་ར། བདེན་བྲལ་དུ་ཎ། རླུང་དུ་ནཱི། དབང་ལྡན་དུ་ཡེ། སྒོ་བཞིར་ཧཱུཾ་གཉིས་དང་ཕཊ་དང་སྭ་ཧཱ་དགོད་པར་བྱའོ། །དེས་ལྷ་དགོད་པའི་ཐབས་ནི་རབ་ཏུ་སྟོན་པར་བྱེད་ཅིང་མཁའ་འགྲོ་མ་ཀུན་གྱི་གནས་ནི་བརྗོད་བྱའི་མན་ངག་མདོར་བསྡུས་ཏེ་བཤད་ཀྱི་རྗོད་བྱེད་ཀྱི་ཚིག་རྒྱས་པ་ནི་མ་ཡིན་ནོ། །དེ་ཡང་འབྱུང་བ་བཞིའི་དཀྱིལ་འཁོར་གྱི་སྟེང་གསེར་གྱི་རི་བདུན་མེ་ཏོག་འབྲས་བུ་སྣ་ཚོགས་པས་བསྐོར་བའི་རི་བོ་མཆོག་རབ་བཟང་པོ་བྲི་བར་བྱ་ཞིང༌། དེའི་སྟེང་དུ་རྣལ་འབྱོར་པ་རྟག་ཏུ་ཧེ་རུ་ཀའི་སྐུར་བསྒོམ་པ་དང༌། དེའི་ཕྱོགས་བཞིར་མཁའ་འགྲོ་མ་དང༌། ལཱ་མ་དང༌། ཁཎྜ་རོ་ཧ་དང༌། གཟུགས་ཅན་མ་སྟེ་རྣལ་འབྱོར་མ་རྣམས་ཀྱི་དཔའ་བོ་ནི། རྣམ་སྣང་དང༌། རིན་འབྱུང་དང༌། སྣང་མཐའ་དང༌། དོན་གྲུབ་སྟེ་བཞི་དང༌། དེའི་ས་བོན་ཧ་ཧ་ཧེ་ཧེ་ཞེས་བྱ་བ་བཞི་མཚམས་ཀྱི་བུམ་པ་བཞིར་གནས་པ་དང༌། གཞན་ཡང་འཁོར་ལོ་གསུམ་གྱི་དཔའ་བོ་ཉི་ཤུ་རྩ་བཞི་དང༌། མཁའ་འགྲོ་མ་སུམ་ཅུ་རྩ་བདུན་གྱིས་བསྐོར་བ་ནི་མཁའ་འགྲོ་དྲྭ་བའི་བདེ་མཆོག་འཁོར་ལོ་ཡིན་ནོ། །

**གཉིས་པ་ནི།**

རྡོ་རྗེ་སེམས་དཔའ་རྣམ་སྣང་མཛད། །དེ་བཞིན་པདྨ་གར་དབང་དང༌། །ཤྲཱི་ཧེ་རུ་ཀ་ཉིད་དང་ནི། །མཁའ་སྙིང་དང་ནི་རྟ་མགྲིན་ཉིད། །རིན་ཆེན་རྡོ་རྗེ་སྟོབས་པོ་ཆེ། །མིག་མི་བཟང་དང་འཇིག་བྱེད་དང༌། །རྡོ་རྗེ་བཟང་དང་རབ་བཟང་དང༌། །རྡོ་རྗེ་ཧཱུཾ་མཛད་དཔའ་ཆེན་པོ། །དེ་བཞིན་རྡོ་རྗེ་རལ་པ་ཅན། །མྱུ་གུ་ཅན་དང་རྡོ་རྗེའི་ལུས། །རྡོ་རྗེ་འོད་ནི་ཉིད་དག་དང༌། །འོད་དཔའ་མེད་དང་ལྷ་ཡི་དགྲ། །དེ་བཞིན་མཆེ་བ་རྣམ་གཙིགས་དང༌། །ཀེང་རུས་ཀེང་རུས་ཆེན་པོ་དང༌། །ཐོད་པའི་དུམ་བུ་ལ་སོགས་པ། །དཔའ་བོ་ཉི་ཤུ་རྩ་བཞི་ཡིས། །འགྲོ་བ་འདི་དག་ཐམས་ཅད་ཁྱབ། །དཔའ་བོ་རྣམས་དང་མཁའ་འགྲོ་ཉིད། །རྣལ་འབྱོར་མ་ནི་རབ་གཏུམ་སོགས། །བྱ་བ་ཀུན་ལ་སྒྲུབ་པ་པོས། །འཁོར་ལོ་ཞུགས་པར་བལྟ་བར་བྱ། །གྲུབ་འདོད་ཤིན་ཏུ་མཉམ་གཞག་པས། །འཁོར་ལོའི་བདག་ཉིད་རྟག་ཏུ་བསྒོམ། །

ཞེས་པ་སྟེ། དེ་ལ་སྐུ་འཁོར་གྱི་དཔའ་བོ་ནི། །རྡོ་རྗེ་སེམས་དཔའ། རྣམ་པར་སྣང་མཛད། པདྨ་གར་དབང༌། ཤྲཱི་ཧེ་རུ་ཀ ནམ་སྙིང༌། རྟ་མཆོག །རིན་ཆེན་རྡོ་རྗེ། སྟོབས་པོ་ཆེ་སྟེ་བརྒྱད། གསུང་འཁོར་གྱི་དཔའ་བོ་ནི། མིག་མི་བཟང༌། འཇིགས་བྱེད་ཆེན་པོ། རྡོ་རྗེ་བཟང་པོ། རབ་བཟང༌། རྡོ་རྗེ་ཧཱུཾ་མཛད། དཔའ་ཆེན་པོ། རྡོ་རྗེ་རལ་པ་ཅན། རྡོ་རྗེ་མྱུ་གུ་སྟེ་བརྒྱད། ཐུགས་འཁོར་གྱི་དཔའ་བོ་ནི། རྡོ་རྗེ་ལུས་ཅན། རྡོ་རྗེ་འོད། རྡོ་རྗེ་འོད་ཆེན། ལྷ་ཡི་དགྲ། མཆེ་བ་གཙིགས་པ། ཀེང་རུས་ཅན། ཀེང་རུས་ཆེན་པོ། ཐོད་པའི་དུམ་བུ་སྟེ་བརྒྱད་དང་བཅས་དཔའ་བོ་ཉི་ཤུ་རྩ་བཞི་སྟེ། དེ་རྣམས་ཀྱིས་འཇིག་རྟེན་གསུམ་གྱི་འགྲོ་བ་འདི་དག་ཐམས་ཅད་ལ་ཁྱབ་པ་དང༌། དཔའ་བོ་ཉི་ཤུ་རྩ་བཞི་པོ་རྣམས་དང༌། མཁའ་འགྲོ་མ་ཉི་ཤུ་རྩ་བཞི་དང༌། རྣལ་འབྱོར་མ་ནི་རབ་གཏུམ་མ་ལ་སོགས་པ་སུམ་ཅུ་རྩ་དྲུག་གིས་བསྐོར་ནས་བཞུགས་པར་གསལ་བཏབ། ལས་བཅུ་གཉིས་ཀྱི་བྱ་བ་ཀུན་ལ་སྒྲུབ་པ་པོས་འཁོར་ལོའི་ལྷ་རྣམས་མངོན་དུ་བཞུགས་པར་མོས་པའི་ངེས་ཤེས་ཀྱིས་བལྟ་བར་བྱ་བ་དང༌། དངོས་གྲུབ་འདོད་པའི་རྣལ་འབྱོར་པས་སེམས་ཤིན་ཏུ་མཉམ་པར་གཞག་པའི་སྒོ་ནས་འཁོར་ལོའི་བདག་ཉིད་རྟག་ཏུ་བསྒོམ་པར་བྱའོ། །

**གསུམ་པ་ནི།**

སྔར་བཤད་པ་ཡི་ཆོ་ག་ཡིས། །མཁའ་འགྲོ་དྲྭ་བའི་བདེ་མཆོག་བརྗོད། །འཁོར་ལོ་ཆེན་པོ་གྲུབ་ཀུན་གནས། །དེ་བཞིན་དངོས་གྲུབ་ཀུན་གྱི་གཞི། །འདི་ནི་སངས་རྒྱས་བྱེ་བ་དང༌། །དཔའ་བོ་བྱེ་བས་ལེགས་པར་གསུངས། །མཁའ་འགྲོ་མ་ནི་རེ་རེ་ཡིས། །འཁོར་ནི་བྱེ་བ་དག་ཏུ་འགྱུར། །རྣལ་འབྱོར་མ་ནི་མཁའ་འགྲོ་དང༌། །གཟུགས་ཅན་མ་དང་དུམ་སྐྱེས་མ། །དེ་བཞིན་ལཱ་མ་ལ་སོགས་ནི། །དངོས་གྲུབ་ཀུན་བྱེད་དགེ་བ་ཡིན། །

ཞེས་པ་སྟེ། སྔར་བཤད་པའི་ལྷ་དྲུག་ཅུ་རྩ་གཉིས་ཀྱི་རྩ་བའི་དཀྱིལ་འཁོར་བསྒོམ་པའི་ཆོ་ག་འདིའི་བཟླས་པའི་སྔགས་ནི་ཡུམ་གྱི་ཉེ་བའི་སྙིང་པོ་སྟེ། འདི་ནི་རྣལ་འབྱོར་མ་ཀུན་གྱི་སྙིང་པོ་ཡིན་པས་མཁའ་འགྲོ་མ་དྲྭ་བའི་འཁོར་ལོ་བདེ་མཆོག་གི་བཟླས་བརྗོད་གཙོ་བོ་ཡིན་པ་དང༌། ལས་བཅུ་གཉིས་ཀྱི་འཁྲུལ་འཁོར་མི་འདྲ་བའི་ཁྱད་པར་ཅུང་ཟད་ཡོད་པ་དག་ཀྱང་འཁོར་ལོ་ཆེན་པོ་ཀུན་གྲུབ་པའི་གནས་ནི་རྩ་བའི་དཀྱིལ་འཁོར་འདི་ཡིན་པ་དང༌། དེ་བཞིན་དངོས་གྲུབ་ཀུན་གྱི་གཞི་མ་འཁོར་ལོ་བདེ་མཆོག་གི་གསང་སྔགས་འདི་སངས་རྒྱས་བྱེ་བ་སྙེད་དང༌། དཔའ་བོ་བྱང་ཆུབ་སེམས་དཔའ་བྱེ་བ་སྙེད་ཀྱིས་ལེགས་པར་གསུངས་པ་དང༌། མཁའ་འགྲོ་བྱེ་བ་སྙེད་ཀྱིས་བསྡུས་ཤིང་བསྲུང་བ་སྟེ། མཁའ་འགྲོ་མ་ནི་རེ་རེ་ལ་འཁོར་བྱེ་བ་ཕྲག་རེ་བརྩིས་བྱེ་བ་ཕྲག་སུམ་ཅུ་རྩ་བདུན་ཏུ་འགྱུར་བས་དེ་དག་གིས་རྟག་ཏུ་བྱ་ར་མཛད་པས་རྣལ་འབྱོར་པ་ལ་བར་ཆད་མེད་ཅིང༌། ལྷག་པར་ནང་གི་རྣལ་འབྱོར་མ་ནི་མཁའ་འགྲོ་མ་དང༌། གཟུགས་ཅན་མ་དང༌། དུམ་སྐྱེས་མ་དང༌། ལཱ་མ་ལ་སོགས་པ་རྣམས་ཀྱིས་ཟག་བཅས་ཟག་མེད་ཀྱི་དངོས་གྲུབ་ཀུན་སྩོལ་བར་བྱེད་པ་ལ་ཐུགས་དགྱེས་ཤིང་དགེ་བར་མཛད་པ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། དཔའ་བོ་དང་མཁའ་འགྲོ་མ་ཐམས་ཅད་ཀྱི་གནས་གསང་བའི་དཀྱིལ་འཁོར་གྱི་ཆོ་གའི་ལེའུ་སྟེ་བཞི་བཅུ་རྩ་བརྒྱད་པའོ།། །།

 ༈ **དགུ་པ་དངོས་གྲུབ་ཀྱི་རྫས་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་སྔགས་ཀྱི་འཁོར་ལོ་བསྟན་པའི་རྗེས་སུ་འདིར་དངོས་གྲུབ་ཀྱི་རྫས་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། མདོར་བསྟན། རྒྱས་བཤད། དོན་བསྡུ་བའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །ཇི་བཞིན་ཆོ་གས་ཕྱུགས་བསྒྲུབ་བྱ། །གང་གིས་ཤེས་པ་ཙམ་གྱིས་ནི། །མྱུར་དུ་དངོས་གྲུབ་ཐོབ་པར་འགྱུར། །

ཞེས་པ་སྟེ། སྔགས་ཀྱི་དངོས་གྲུབ་བཤད་པ་དེ་ནས་གཞན་ཡང་དངོས་གྲུབ་ཀྱི་རྫས་བཤད་པར་བྱ་བ་སྟེ། བསྒྲུབ་བྱ་སྐྱེ་བདུན་པའི་གྲངས་ཇི་ལྟ་བ་བཞིན་དུ་ཆོ་གའི་སྒོ་ནས་ཕྱུགས་བསྒྲུབ་པར་བྱ་བར་བསྟན་ཏེ། དེའི་མཚན་ཉིད་གང་གིས་ཤེས་པ་ཙམ་གྱིས་མྱུར་དུ་དངོས་གྲུབ་ཐོབ་པར་འགྱུར་རོ། །

**གཉིས་པ་ལ་གཉིས། མཚན་ཉིད་རྒྱས་པར་བཤད་པ་དང༌། དངོས་གྲུབ་ཤིན་ཏུ་རྒྱས་པར་བཤད་པའོ། །དང་པོ་ནི།**

སྔགས་པས་འབྲས་ཀྱི་ཕྱེ་མ་ལས། །རིམ་བཞིན་དུ་ནི་ཕྱུགས་གཟུགས་བྱ། །མི་དང་རུས་སྦལ་རྔ་མོ་དང༌། །བོང་བུ་ཅེ་སྤྱང་རྟ་ལ་སོགས། །དེ་དག་སྣ་ཚོགས་ཕ་དག་སྟེ། །ཕྱུགས་འདི་དག་ཏུ་ཤེས་པར་བྱ། །མཚན་ཉིད་ཇི་ལྟར་གྱུར་པ་དང༌། །འདི་རྣམས་ལས་ནི་ཤེས་པར་བྱ། །སྐྱེ་བ་གཅིག་དང་སྐྱེ་བ་གཉིས། །གསུམ་མམ་བཞི་འམ་ལྔ་ཉིད་དང༌། །སྐྱེ་བ་དྲུག་པ་བདུན་གྱུར་པ། །ཕྱུགས་རྣམས་སུ་ནི་གདོན་མི་ཟ། །གང་གི་ཁ་ཡི་དྲི་ཞིམ་ཞིང༌། །མིག་མི་འཛུམ་པར་བལྟ་བར་བྱ། །བདེན་པར་སྨྲ་ཞིང་མཐོང་ན་དགའ། །རྟག་ཏུ་མ་ཆོས་དགར་འགྱུར་ཞིང༌། །རང་གི་སྐྱེ་བ་ཤེས་པ་དང༌། །ལུས་ཀྱི་དྲི་ནི་རྟག་ཏུ་ཞིམ། །མཚན་ཉིད་འདི་དག་ལྡན་པ་ནི། །སྐྱེ་བ་བདུན་དུ་བྱུང་བ་ཡིན། །

ཞེས་པ་སྟེ། ཐོག་མར་སྔགས་པས་ཚོགས་ཀྱི་འཁོར་ལོ་སྔོན་དུ་བཏང་ནས་འབྲས་ཀྱི་ཕྱེ་མ་ལས་སྐྱེ་བ་བདུན་པའི་གྲངས་ཀྱི་རིམ་པ་བཞིན་དུ་ཕྱུགས་ཀྱི་གཟུགས་བྱ་སྟེ། གཟུགས་ནི་མི་དང༌། རུས་སྦལ་དང༌། རྟ་དང༌། རྔ་མོ་དང༌། བོང་བུ་དང༌། ཅེ་སྤྱང་དང༌། ཕག་པ་སྟེ་ཕྱུགས་ནི་འདི་དག་ཏུ་ཤེས་པར་བྱས་ནས་གཟུགས་བརྙན་བདུན་བྱས། ཁོག་པར་ཁྲག་གིས་བཀང་ནས་ཚོགས་དང་གཏོར་མ་དང་སྦྱིན་སྲེག་བྱས་པས་མཁའ་འགྲོ་མ་རྣམས་མཉེས་ནས་དེའི་མཚན་ཉིད་ཇི་ལྟར་གྱུར་པ་ལུང་བསྟན་པ་དང༌། རྟགས་འདི་རྣམས་ལས་ཤེས་པར་གདོན་མི་ཟ་སྟེ། དེ་དག་རིམ་པ་ལྟར་སྐྱེ་བ་དང་པོའི་རྟགས་ནི་ཁ་དྲི་ཞིམ་པ་དང༌། གཉིས་པའི་རྟགས་མིག་མི་འཛུམ་པ་དང༌། གསུམ་པའི་རྟགས་བདེན་པར་སྨྲ་བ་དང༌། བཞི་པའི་རྟགས་མཐོང་ན་དགའ་བ་དང༌། ལྔ་པའི་རྟགས་ཆོས་ལ་དགའ་བ་དང༌། དྲུག་པའི་རྟགས་རང་གི་སྐྱེ་བ་ཤེས་པ་དང༌། བདུན་པའི་རྟགས་ལུས་དྲི་ཞིམ་པ་དང་ལྡན་པ་སྟེ། མཚན་ཉིད་དེ་དག་དང་ལྡན་པ་ནི་སྐྱེ་བ་བདུན་བར་མ་ཆད་པར་མི་ནས་མིར་བྱུང་བ་ཡིན་ནོ། །

**གཉིས་པ་ལ་གསུམ། གཟུགས་སྣ་ཚོགས་སུ་འགྱུར་བ། གཟུགས་ཡོངས་སུ་བརྗེ་བ། དེའི་དམིགས་བསལ་བསྟན་པའོ། །དང་པོ་ནི།**

དེ་ནི་ཟོས་པ་ཙམ་གྱིས་ནི། །ལྷ་ཡི་གཟུགས་ནི་འཛིན་པར་འགྱུར། །མནམ་དང་རེག་པ་ཙམ་གྱིས་ཀྱང༌། །གང་ཞིག་ཐིག་ལེ་བྱེད་པ་དེ། །མོད་ལ་འགྲུབ་པར་འགྱུར་བ་སྟེ། །འདི་ནི་རང་དགའི་གཟུགས་འཆར་འགྱུར། །དེ་ཡི་སྙིང་གི་གོ་རོ་ཙ། །མཁས་པ་དེ་ཡིས་བླངས་ནས་ནི། །སྙིང་པོའི་སྔགས་ནི་བཟླས་ནས་སུ། །དེ་ཡི་དཔྲལ་བར་ཐིག་ལེ་བྱ། །སེམས་ཅན་གང་དང་གང་གི་ནི། །གཟུགས་སུ་བྱེད་པར་འདོད་པ་ན། །དེ་དང་དེ་ལ་གཟུགས་སུ་ནི། །ཐིག་ལེས་འགྱུར་བ་ཐེ་ཚོམ་མེད། །

ཅེས་པ་སྟེ། ཁ་ན་མ་ཐོ་བ་མེད་པ་དངོས་གྲུབ་ཏུ་བླངས་པའི་ཤ་དེ་ཟོས་པ་ཙམ་གྱིས་ལྷའི་གཟུགས་སྣ་ཚོགས་སུ་འགྱུར་བ་དང༌། །དྲི་མནམ་པ་དང་རེག་པ་ཙམ་གྱིས་ཀྱང་སེམས་ཅན་གྱི་གཟུགས་སྣ་ཚོགས་འཛིན་པར་འགྱུར་བ་དང༌། དེའི་སྙིང་གི་གོ་རོ་ཙ་ན་མཚན་ཉིད་ལ་མཁས་པས་བླངས་ནས་སྙིང་པོའི་སྔགས་བཟླས་ཏེ་དཔྲལ་བར་ཐིག་ལེ་བྱས་ནས། སེམས་ཅན་གང་དང་གང་གི་གཟུགས་སུ་སྤྲུལ་བསྒྱུར་བྱ་བར་འདོད་ན། དེ་དང་དེ་ལ་གཟུགས་ནི་སྣ་ཚོགས་སུ་ཐིག་ལེའི་རྫས་ཀྱིས་འགྱུར་བ་ཐེ་ཚོམ་མེད་དོ། །

**གཉིས་པ་ནི།**

མཁས་པས་ཤིང་ལོའི་ཁུ་བ་ནི། །རོ་ཙ་ན་བཅས་བླངས་ནས་སུ། །དཔྲལ་བར་ཐིག་ལེ་བྱས་ན་ནི། །དེ་གཟུགས་འགྱུར་བར་ཐེ་ཚོམ་མེད། །ཕྱུགས་ཉིད་ཀྱི་ནི་བ་སྤུ་ཡིས། །ལག་པ་སྤྱི་བོར་བཅིངས་བར་བྱ། །དེ་ཡི་ཡན་ལག་ལྔར་ལྡན་ཞིང༌། །དེ་ཡི་གཟུགས་འགྱུར་ཐེ་ཚོམ་མེད། །

ཅེས་པ་སྟེ། མཁས་པས་ཤིང་གང་ཡང་རུང་བའི་ལོ་མའི་ཁུ་བ་དང་གོ་རོ་ཙ་ན་བསྲེས་ཏེ་གང་གི་དཔྲལ་བར་ཐིག་ལེ་བྱས་ན། དེ་ནི་དེ་ཡི་མོད་ལ་ཤིང་གི་གཟུགས་སུ་བརྗེ་བར་འགྱུར་བ་ཐེ་ཚོམ་མེད་པ་དང༌། ཕྱུགས་ཏེ་སེམས་ཅན་གང་ཡང་རུང་བའི་སྤུ་དང་བསྲེས་ཏེ་སྲད་བུ་བྱས། བསྒྲུབ་བྱའི་ལག་པ་སྤྱི་བོར་བཅིངས་པ་དང༌། དེ་ཡི་ཡན་ལག་ལྔ་ལ་སྤུ་ཡིས་རེག་པར་བྱས་ན། དེའི་གཟུགས་དང་སེམས་ཅན་གྱི་གཟུགས་བརྗེ་བར་འགྱུར་བར་ཐེ་ཚོམ་མེད་དོ། །

**གསུམ་པ་ནི།**

རྣལ་འབྱོར་ལ་ནི་གོམས་ཤིང་ཟློས། །མི་རྣམས་ནུས་པ་དང་ལྡན་ཡང༌། །དགའ་ཞིང་ཉོན་མོངས་ལ་དགའ་བ། །དངོས་གྲུབ་ལམ་ནི་འགོག་པ་ཡིན། །གླང་པོ་རྟ་དང་བོང་བུ་དང༌། །རུས་སྦལ་རྔ་མོ་ཕག་དང་ཝ། །ཁྭ་དང་འུག་པ་བྱ་རྒོད་དང༌། །ཁྲུང་ཁྲུང་ཁྲ་དང་ས་ར་ལ། །གཟུགས་བཟང་བ་དང་གཟུགས་ངན་དང༌། །ལྷ་ཡི་གཟུགས་སུ་དེ་འགྱུར་རོ། །

ཞེས་པ་སྟེ། རྣལ་འབྱོར་འབའ་ཞིག་བསྒོམ་པ་དང༌། བཟླས་བརྗོད་ལ་གོམས་པའི་མི་རྣམས་སྔགས་ཀྱི་ནུས་དང་ལྡན་ཡང༌། བཅོས་མའི་བསྒོམ་པ་ལ་དགའ་བ་དང་ཉོན་མོངས་རང་ག་མའི་ལས་སྦྱོར་ལ་དགའ་ཞིང་གཞན་ཉོན་མོངས་པར་གྱུར་པ་ལ་དགའ་ཞིང་སྔགས་པ་ཁས་འཆེ་བ་རྣམས་འདོད་པའི་དངོས་གྲུབ་ཀྱི་ལམ་ནི་འགོག་པ་ཡིན་ཏེ་ཆགས་སྡང་གི་དབང་དུ་གྱུར་པའི་ཕྱིར་རོ། །གཞན་དུ་རང་བཞིན་ཡོངས་སུ་ཤེས་པའི་སྔགས་དང་རྫས་ཀྱི་རྟེན་འབྲེལ་ཚོགས་ན། གླང་པོ་དང༌། རྟ་དང༌། བོང་བུ་དང༌། རུས་སྦལ་དང༌། རྔ་མོ་དང༌། ཕག་པ་དང༌། ཝ་དང༌། ཁྭ་དང༌། འུག་པ་དང༌། བྱ་རྒོད་དང༌། ཁྲུང་ཁྲུང་དང༌། ས་ར་ལ་སྟེ་སེམས་ཅན་དེ་དག་གི་ཐོད་པར་བཏབ་སྟེ་སྐྱེས་པའི་ཡུངས་ཀར་དང་གོ་རོ་ཙ་ན་བསྲེས་ནས་བྲབས་ན་སེམས་ཅན་གྱི་གཟུགས་བཟང་ངན་ཐམས་ཅད་ཡོངས་སུ་བརྗེས་ནས་ལྷ་ཡི་གཟུགས་སུ་འགྲུབ་པར་འགྱུར་རོ། །

**གསུམ་པ་དོན་བསྡུ་བ་ནི།**

རྣལ་འབྱོར་དཔའ་ཆེན་རང་དགའི་གཟུགས། །སྐྱེ་འགྱུར་འདི་ལ་ཐེ་ཚོམ་མེད། །འདི་བས་ཤིན་ཏུ་མཆོག་གྲུབ་པ། །འཇིག་རྟེན་གསུམ་ན་ཡོད་མ་ཡིན། །

ཞེས་པ་སྟེ། དེ་ལྟར་རྣལ་འབྱོར་པའི་ཏིང་ངེ་འཛིན་གྱི་ནུས་པས་སྐྱེ་བ་བདུན་པའི་ཤ་ནི་རྙེད་པར་གྱུར་ན་མཁའ་སྤྱོད་ལ་སོགས་པའི་གནས་སུ་རང་དགའི་གཟུགས་སུ་སྐྱེ་བར་འགྱུར་བ་འདི་ལ་ཐེ་ཚོམ་མེད་ཅིང༌། མཁའ་སྤྱོད་གྲུབ་པའི་དངོས་གྲུབ་ཀྱི་རྫས་འདི་བས་ཆེས་མཆོག་ཏུ་གྱུར་པ་འཇིག་རྟེན་གསུམ་གྱི་ཁོང་ན་ཡོད་པ་མ་ཡིན་ནོ། །

**གསུམ་པ་ལེའུའི་མཚན་ནི།**

 དཔལ་ཧེ་རུ་ཀའི་ངེས་པར་བརྗོད་པ་ལས། སྐྱེ་བ་བདུན་པ་བསྒྲུབ་པར་བྱ་བའི་གཟུགས་ཡོངས་སུ་བརྗེ་བའི་ཆོ་གའི་ལེའུ་སྟེ་བཞི་བཅུ་རྩ་དགུ་པའོ།། །།

 ༈ **བཅུ་པ་བསྐྱར་བའི་ཆོ་ག་བསྟན་པའི་ལེའུ་བཤད་པ་ལ་གསུམ། ལེའུའི་འབྲེལ། ལེའུའི་གཞུང༌། ལེའུའི་མཚན་ནོ། །དང་པོ་ནི།**

 གོང་དུ་དངོས་གྲུབ་ཀྱི་རྫས་བསྟན་པའི་རྗེས་ཐོག་ཏུ་འདིར་དབང་དུ་བྱ་བའི་ཆོ་ག་བསྟན་པ་ནི་ལེའུ་སྔ་ཕྱིའི་འབྲེལ་དང༌། མདོ་རྒྱས་དང་མངོན་རྟོགས་ཀྱི་འབྲེལ་ནི་གོང་དུ་བསྟན་པ་བཞིན་ནོ། །

**གཉིས་པ་ལེའུའི་གཞུང་བཤད་པ་ལ་གསུམ། མདོར་བསྟན། རྒྱས་བཤད། དོན་བསྡུ་བའོ། །དང་པོ་ནི།**

དེ་ནས་སྦྱིན་སྲེག་ཆོ་ག་ནི། །ངེས་པར་དབང་དུ་བྱེད་འགྱུར་བ། །ཡང་དག་ཆོ་ག་གང་གིས་ནི། །མྱུར་དུ་དངོས་གྲུབ་ཐོབ་པར་འགྱུར། །

ཞེས་པ་སྟེ། དངོས་གྲུབ་ཀྱི་རྫས་བསྟན་པ་དེ་ནས་དབང་དུ་བྱ་བའི་སྦྱིན་སྲེག་གི་ཆོ་ག་བསྐྱར་ནས་བསྟན་པ་སྟེ། མཚན་མ་ཐོབ་པའི་རྣལ་འབྱོར་པས་དབང་གི་སྦྱིན་སྲེག་བྱེད་ན་ལས་རྣམས་ངེས་པར་དབང་དུ་བྱེད་པར་འགྱུར་བ་དང༌། ཡང་དག་ཆོ་ག་གང་གིས་བྱས་པ་ཙམ་གྱིས་མྱུར་དུ་དངོས་གྲུབ་ཐོབ་པར་འགྱུར་རོ། །

**གཉིས་པ་ལ་གཉིས། སྦྱིན་སྲེག་གི་ཆོ་ག་བསྐྱར་ནས་བསྟན་པ་དང༌། གནས་དང་ས་ཡི་ཁྱད་པར་གྱི་རིམ་པར་བསྟན་པའོ། །དང་པོ་ལ་དྲུག །དབང་གི་སྦྱིན་སྲེག །མངོན་སྤྱོད་ཀྱི་སྦྱིན་སྲེག །རྒྱས་པའི་སྦྱིན་སྲེག །ནང་གི་སྦྱིན་སྲེག །ལས་སྣ་ཚོགས་ཀྱི་སྦྱིན་སྲེག །ཚེ་འཕེལ་བའི་སྦྱིན་སྲེག་བསྟན་པའོ། །དང་པོ་ནི།**

གོ་མང་ས་ནི་མྱོས་བྱེད་བསྲེས། །ལག་པ་གཡོན་པས་སྦྱིན་སྲེག་བྱ། །སངས་རྒྱས་ཀྱང་ནི་དབང་གྱུར་ན། །ཕྲན་ཚེགས་མི་ནི་སྨོས་ཅི་དགོས། །ཁ་ཆུ་སོ་ཤིང་དག་དང་ནི། །དེ་བཞིན་རང་གི་ལུས་མཉེད་པ། །མྱོས་བྱེད་མིང་དང་བཅས་པ་ཡིས། །ཁམས་གསུམ་དག་ནི་དབང་དུ་འགྱུར། །ཟླ་མཚན་གྱིས་ནི་ཁྲག་དང་ནི། །ཟོས་ནས་སྐྱུགས་པའི་ཟས་དག་དང༌། །མི་ཡི་སྐྲ་དང་ལྡན་པ་ཡིས། །མོད་ལ་འགུགས་པར་འགྱུར་བ་ཡིན། །

ཞེས་པ་སྟེ། གོ་མང་ས་སྟེ་བ་ལང་གི་ཤས་མཚོན་པས་ཤ་ལྔ་དང༌། མྱོས་བྱེད་ཆང་གིས་མཚོན་པའི་བདུད་རྩི་ལྔ་གཅིག་ཏུ་བསྲེས་པའི་སྲེག་རྫས་དང༌། ལག་པ་གཡོན་པར་དཔའ་བོ་དཔའ་མོ་འགོད་དེ་དབང་གི་སྦྱིན་སྲེག་ཉི་མ་བདུན་བྱས་ན་སངས་རྒྱས་ཀྱང་ནི་དབང་དུ་གྱུར་ན་ཕྲན་ཚེགས་མི་ནི་སྨོས་མི་དགོས་པ་དང༌། ཡང་ན་དབང་གི་དཀྱིལ་འཁོར་དེ་ཉིད་དུ་རང་གི་ཁ་ཆུ་དང༌། སོ་ཤིང་དང༌། དེ་བཞིན་རང་གི་ལུས་མཉེད་པའི་དྲི་མ་དང༌། མྱོས་བྱེད་དང༌། རང་གི་མིང་དང་བཅས་པས་སྦྱིན་སྲེག་བྱས་ན་ཁམས་གསུམ་དག་ནི་དབང་དུ་འགྱུར་བ་དང༌། ཡང་ན་ཟླ་མཚན་གྱི་ཁྲག་དང༌། ཟོས་ནས་སྐྱུགས་པའི་ཟས་དང༌། མི་ཡི་སྐྲ་དང་ལྡན་པས་སྦྱིན་སྲེག་བྱས་ན་རྒྱལ་རིགས་ལ་སོགས་པའི་རིགས་གང་ཡང་རུང་བ་དེ་ཡི་མོད་ལ་འགུགས་པར་འགྱུར་རོ། །

**གཉིས་པ་ནི།**

རང་གི་ལུས་ལས་སྐྱུགས་པའམ། །མཁས་པས་རང་སྐྲས་སྦྱིན་སྲེག་བྱ། །ནིམ་པའི་ཤིང་ལ་རབ་སྦར་ན། །མོད་ལ་དབྱེ་བར་འགྱུར་བ་ཡིན། །མཉམ་པར་གཞག་པས་དྷ་དུ་ར། །ཡུངས་ཀར་མར་ནག་བསྲེས་པ་ཡི། །བྱ་རོག་གཤོག་བས་སྦྱིན་སྲེག་བྱ། །འཕྲལ་དུ་འཆིའམ་སྐྲོད་པར་འགྱུར། །ཉལ་དང་མ་ཉལ་འདུག་པ་དང༌། །ཟས་དང་སྦྱོར་བ་སོགས་ལ་ཡང༌། །མཁས་པས་རྟག་ཏུ་ཟློས་བྱེད་ན། །དེ་ལ་བགེགས་ནི་ཡོད་མ་ཡིན། །

ཞེས་པ་སྟེ། རང་གི་ལུས་ལས་སྐྱུགས་པའི་ཟས་དང༌། མཁས་པས་རང་གི་མགོ་སྐྱེས་ཀྱི་སྐྲ་གཅིག་ཏུ་བསྲེས་ཏེ་སྦྱིན་སྲེག་ནིམ་པའི་ཤིང་ལ་གཤན་པའི་མེ་རབ་ཏུ་སྤོར་བས་བྱས་ན་དེ་ཡི་མོད་ལ་དབྱེ་བའི་ལས་འགྲུབ་པར་འགྱུར་བ་དང༌། ཡང་ན་རང་ཉིད་ཧེ་རུ་ཀའི་སྐུར་མཉམ་པར་གཞག་ནས་མེ་དེ་ཉིད་དུ་དྷ་དུ་ར་དང༌། དུག་ཁྲག་དང༌། སྐེ་ཚེ་དང༌། ཡུངས་ཀར་དང༌། མར་ནག་བསྲེས་ཏེ་བྱ་རོག་གི་གཤོག་པའི་མེ་ལ་སྦྱིན་སྲེག་བྱས་ན་འཕྲལ་དུ་འཆི་བའམ་སྐྲོད་པའི་ལས་འགྲུབ་པར་འགྱུར་བ་དང༌། དེ་ལྟར་བྱས་ན་མལ་དུ་ཉལ་ཡང་རུང༌། མ་ཉལ་བར་སྟན་དུ་འདུག་ཀྱང་རུང༌། ཟས་ཟོས་ཀྱང་རུང༌། སྦྱོར་བ་གཞན་དུ་འགྲོ་བ་ལ་སོགས་པ་གང་ཞིག་བྱས་ཀྱང་རུང༌། མཁས་པས་རྟག་ཏུ་སྔགས་ཀྱི་ཤམ་བུར་མཱ་ར་ཡ་ཕཊ་ཅེས་ཟློས་པར་བྱེད་ན་དེ་ལ་ནམ་ཡང་བགེགས་ཀྱི་འཚེ་བ་ཡོད་པ་མ་ཡིན་ནོ། །

**གསུམ་པ་ནི།**

ཝ་ཡི་ཤ་ཡིས་བསྲེག་བླུགས་བརྒྱས། །ཡང་དག་བསྲེག་བླུགས་བྱེད་པའི་མི། །དེ་ནི་ཟླ་བ་གསུམ་རྗེས་ལ། །རིགས་ཀྱི་དབུལ་བ་འཇིག་པར་འགྱུར། །ཤ་ཆེན་དག་གིས་བསྲེས་པ་ཡི། །མྱོས་བྱེད་ལྡན་པས་སྦྱིན་བསྲེག་བྱེད། །བརྒྱ་རྩ་བརྒྱད་ཀྱི་བར་དུ་ནི། །སྒྲུབ་པ་པོ་ནི་ཐུན་གསུམ་བྱེད། །མ་ལུས་པ་རྣམས་སྤྱོད་པ་དང༌། །ཟླ་བ་དྲུག་གིས་དབང་དུ་གྱུར། །ཚིམ་འགྱུར་མཁའ་འགྲོ་མས་དེ་ལ། །རྒྱལ་སྲིད་སྟེར་བར་གདོན་མི་ཟ། །

ཞེས་པ་སྟེ། མུ་ཏིག་སེར་པོ་དང་ཝ་ཡི་ཤ་ཡིས་བསྲེག་བླུགས་བརྒྱ་ཡང་དག་པར་བྱེད་ན་མི་དེ་ཟླ་བ་གསུམ་གྱི་རྗེས་ལ་རིགས་ཀྱིས་དབུལ་བ་དང་ནོར་གྱིས་དབུལ་བ་ཐམས་ཅད་འཇིག་པར་འགྱུར་བ་དང༌། ཡང་ན་ཤ་ཆེན་དག་གིས་བསྲེས་པའི་མྱོས་བྱེད་དང་ལྡན་པས་སྦྱིན་སྲེག་བརྒྱ་རྩ་བརྒྱད་ཀྱི་བར་དུ་ཐུན་གསུམ་དུ་བྱེད་ན་ཕུན་སུམ་ཚོགས་པ་མ་ལུས་པ་ལ་སྤྱོད་པ་དང༌། ཟླ་བ་དྲུག་གིས་ལོངས་སྤྱོད་དབང་དུ་འགྱུར་བ་དང༌། འདོད་པའི་ཡོན་ཏན་ཀུན་གྱིས་ཚིམ་པར་འགྱུར་བ་དང༌། མཁའ་འགྲོ་མས་དེ་ལ་རྒྱལ་སྲིད་ཀྱི་ཕུན་སུམ་ཚོགས་པའི་དཔལ་ཐམས་ཅད་སྟེར་བར་གདོན་མི་ཟའོ། །

**བཞི་པ་ནི།**

ལྷ་རྣམས་ཐམས་ཅད་བསྒོམས་ནས་ནི། །ཐུན་གཉིས་བར་དུ་སྦྱིན་སྲེག་བྱ། །རང་གི་ལུས་ནི་དེ་ཉིད་ཀྱིས། །མཁའ་ལ་འགྲོ་བ་ཉིད་ཐོབ་འགྱུར། །གོ་མཱ་ཡུ་བའི་ཤ་ཆང་གིས། །ཕྱི་དང་ནང་གི་སྦྱིན་སྲེག་བྱ། །མྱུར་དུ་དེ་ཡི་ལག་ཏུ་ནི། །དངོས་གྲུབ་ཐམས་ཅད་རབ་ཏུ་འཇུག །སྔགས་ཀྱི་བཟླས་བརྗོད་མཚན་མོ་བཟླས། །ཡུལ་འཁོར་ཡང་ནི་འགུགས་པར་བྱེད། །དེ་ལྟར་ཉིན་རེར་བྱས་ན་ནི། །རྒྱལ་པོ་ཉིད་དུ་དེ་བྱེད་འགྱུར། །འདི་ལས་རབ་མཆོག་གཞན་དག་ནི། །འཇིག་རྟེན་གསུམ་ན་ཡོད་མ་ཡིན། །

ཞེས་པ་སྟེ། ཡང་ན་རང་གི་ལུས་ལ་འཁོར་ལོའི་ལྷ་རྣམས་བསྒོམས་ནས་ཟླ་བ་དྲུག་གི་བར་དུ་ཉིན་མོ་ཐུན་གཉིས་ཀྱི་རིང་ལ་ནང་རང་རྫས་ཀྱིས་སྦྱིན་སྲེག་བྱས་ན་རང་གི་ལུས་དེ་ཉིད་ཀྱིས་མཁའ་ལ་འགྲོ་བ་སྟེ་མཁའ་སྤྱོད་ཀྱི་དངོས་གྲུབ་ཐོབ་པར་འགྱུར་བ་དང༌། ཡང་ན་གོ་མཱ་ཡུ་བ་སྟེ་ཝའི་ཤ་དང་མྱོས་བྱེད་ཆང་གིས་ཕྱི་དང་ནང་གི་སྦྱིན་སྲེག་བྱས་ན་མྱུར་དུ་དེའི་ལག་ཏུ་ལས་ཀྱི་དངོས་གྲུབ་ཐམས་ཅད་ཐོབ་པར་འགྱུར་བ་དང༌། ཡང་ན་སྔགས་ཀྱི་བཟླས་བརྗོད་ཀྱི་སྦྱིན་སྲེག་མཚན་མོ་བྱེད་ན་ཡུལ་འཁོར་འགུགས་པར་འགྱུར་བ་དང༌། དེ་ལྟར་ཉིན་རེ་བཞིན་དུ་སྔགས་ཀྱི་བཟླས་བརྗོད་བྱས་ན་རྒྱལ་པོ་ཉིད་དབང་དུ་བྱེད་པར་འགྱུར་བ་དང༌། འདི་ལས་རབ་མཆོག་གཞན་དག་ནི་འཇིག་རྟེན་གསུམ་ན་ཡོད་པ་མ་ཡིན་ནོ། །

**ལྔ་པ་ནི།**

སྣ་ཚོགས་གཟུགས་ནི་འཛིན་ཅིང་རོལ། །བིལྦ་དེ་བཞིན་པ་ལ་ཤ །ཨུ་དུམ་ཝ་ར་ཉིད་དག་དང༌། །སྦྱིན་སྲེག་འབུམ་བྱས་མྱུར་དུ་ནི། །ནོར་གྱི་བདག་པོ་ཆེན་པོར་འགྱུར། །གོ་མང་ས་དང་མྱོས་བྱེད་བསྲེས། །རྒྱལ་སྲིད་འདོད་པས་སྦྱིན་སྲེག་བྱེད། །རྣལ་འབྱོར་དབང་ཕྱུག་མཉེས་བྱས་ན། །དབུལ་བ་ཉིད་དུ་ག་ལ་འགྱུར། །གོ་མཱ་ཡུ་ནི་བསྲེས་བྱས་པས། །ཅི་བདེ་བར་ནི་འགྲུབ་པར་འགྱུར། །གོ་མཱ་ཡུ་ཡིས་སྦྱིན་སྲེག་གིས། །མྱུར་དུ་ནོར་བདག་མཉམ་པར་འགྱུར། །བརྟུལ་ཞུགས་གཙང་སྦྲ་མེད་ན་ཡང༌། །བསྟན་པའི་དངོས་གྲུབ་ཐོབ་པར་འགྱུར། །

ཞེས་པ་སྟེ། ལས་སྣ་ཚོགས་པའི་གཟུགས་ནི་འཛིན་ཏེ་བིལྦ་དང༌། པ་ལ་ཤ་དང༌། ཨུ་དུམ་ཝ་རའི་བུད་ཤིང་ལ་མེ་སྤོར་ཏེ་དེ་དག་གིས་ཡམ་ཤིང་དང་སྲེག་རྫས་བྱས་ཏེ་སྦྱིན་སྲེག་འབུམ་གྱིས་མཆོད་སྦྱིན་བྱས་ན་མྱུར་དུ་ནོར་གྱི་བདག་པོ་རྣམ་ཐོས་སྲས་དང་མཉམ་པར་འགྱུར་བ་དང༌། ཡང་ན་གོ་མང་ས་སྟེ་བ་ལང་གི་ཤ་དང་མྱོས་བྱེད་བསྲེས་ནས་རྒྱལ་སྲིད་འདོད་པའི་སྦྱིན་སྲེག་བྱེད་དེ་རྣལ་འབྱོར་དབང་ཕྱུག་མཉེས་པར་བྱས་ན་གང་ལ་དམིགས་པ་ཐམས་ཅད་དབུལ་པོ་ཉིད་དུ་མི་འགྱུར་བ་དང༌། གོ་མཱ་ཡུ་སྟེ་ཝའི་ཤ་དང་མྱོས་བྱེད་བསྲེས་ཏེ་ཅི་བདེར་ལོངས་སྤྱོད་ཕྱི་ནང་གི་སྦྱིན་སྲེག་བྱས་ན་མྱུར་དུ་ནོར་གྱི་བདག་པོ་ཛམ་བྷ་ལ་དང་མཉམ་པར་འགྱུར་བ་དང༌། དེ་དག་གཙང་སྦྲ་དང་བརྟུལ་ཞུགས་མེད་ན་ཡང་གོང་དུ་བསྟན་པའི་དངོས་གྲུབ་ཐོབ་པར་འགྱུར་རོ། །

**དྲུག་པ་ནི།**

ལྷག་པར་ཚེ་ལ་ཀུཥྨ་ཎ། །མུངྒ་མཱ་ཤ་ཙ་ན་ཀ སྦྲང་རྩི་རྩིགས་མ་སྐེ་ཚེ་དང༌། །ཁྱིམ་གྱི་ཏ་མ་ལ་འདབ་བླངས། །ཁ་བཅིངས་པར་ནི་འགྱུར་བ་ཡིན། །ཅི་རུང་བྱེད་པའི་རྣལ་འབྱོར་པ། །གང་དུ་དགའ་བ་དེར་གནས་སོ། །

ཞེས་པ་སྟེ། ལྷག་པར་རྣལ་འབྱོར་བའི་ཚེ་འཕེལ་བ་ལ་ཀུཥྨ་ཎ་སྟེ་སྨན་སྣ་དང༌། མུངྒ་མཱ་ཤ་སྟེ་སྲན་མ་སྔོན་པོ་དང༌། ཙ་ན་ཀ་སྟེ་འབྲུ་ཕྲ་མོ་དང༌། སྦྲང་རྩིའི་རྩིགས་མ་སྟེ་སྤྲ་ཚིལ་དང༌། སྐེ་ཚེ་དང༌། ཏ་མ་ལ་སྟེ་ཁྱིམ་གྱི་ཉེན་ཀོར་དུ་ཡོད་པའི་ཏ་ལའི་འདབ་མ་བླངས་ཏེ་དགྲ་བོའི་གཟུགས་བརྙན་བྱས་ལ་སའི་ནང་དུ་བཅུག་སྟེང་དུ་མཆོད་རྟེན་ནག་པོས་མནན་ན་དགྲ་བོ་དང་གཅན་གཟན་གྱི་ཁ་འཆིང་བར་འགྱུར་བ་དང༌། ཅི་དགར་བྱེད་པའི་རྣལ་འབྱོར་པ་དེ་གང་དུ་གནས་ཀྱང་དགའ་ཞིང་བདེ་བར་འགྱུར་རོ། །

**གཉིས་པ་གནས་དང་སའི་ཁྱད་པར་བསྟན་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་གཞན་ཡང་བཤད་བྱ་བ། །རྣལ་འབྱོར་མ་ཡི་གནས་དང་ས། །ཧེ་རུ་ཀ་དཔལ་ཡན་ལག་ཉིད། །ཐམས་ཅད་བརྟན་གཡོའི་བདག་ཉིད་དོ། །

ཞེས་པ་སྟེ། སྐྱར་བའི་ཆོ་ག་བསྟན་པ་དེ་ནས་གཞན་ཡང་གནས་དང་སའི་ཁྱད་པར་བཤད་པར་བྱ་བ་སྟེ། རྣལ་འབྱོར་མ་ཡི་གནས་ནི་ཕྱི་མ་དག་པའི་ཡུལ་ཉེར་བཞི་དང༌། ས་ནི་ནང་དག་པའི་ས་བཅུའོ། །དག་པ་དང་མ་དག་པ་ཐམས་ཅད་དཔལ་ཧེ་རུ་ཀའི་ཡན་ལག་ཉིད་ཡིན་ཏེ། བརྟན་གཡོ་ཐམས་ཅད་ཀྱི་བདག་ཉིད་དུ་གནས་པའི་ཕྱིར་རོ། །

**གཉིས་པ་ལ་གཉིས། གནས་དང་ས་ཡི་རྣམ་པར་གཞག་པ་དང༌། དེའི་དམིགས་བསལ་བསྟན་པའོ། །དང་པོ་ནི།**

གནས་ནི་རབ་ཏུ་དགའ་བའི་ས། །དེ་བཞིན་ཉེ་གནས་དྲི་མ་མེད། །ཞིང་ནི་འོད་བྱེད་ཤེས་པར་བྱ། །ཉེ་བའི་ཞིང་ནི་འོད་འཕྲོ་བ། །ཚན་དོ་ཧ་ནི་མངོན་དུ་གྱུར། །ཉེ་བའི་ཚན་དོ་སྦྱང་དཀའ་བ། །འདུ་བ་རིང་དུ་སོང་བ་ཡིན། །ཉེ་བའི་འདུ་བ་མི་གཡོ་བ། །དུར་ཁྲོད་ལེགས་པའི་བློ་གྲོས་ཉིད། །ཉེ་བའི་དུར་ཁྲོད་ཆོས་ཀྱི་སྤྲིན། །

ཞེས་པ་སྟེ། ཡུལ་པུལླི་ར་མ་དང༌། ཛཱ་ལནྡྷ་ར་དང༌། ཨོ་ཌཱི་ཡ་ན་དང༌། ཨརྤུ་ཏ་བཞི་ནི་ཕྱིའི་གནས་དང༌། ནང་ལུས་ཀྱི་དགའ་བཞི་ཡེ་ཤེས་ཀྱི་བྱེ་བྲག་དགའ་བའི་དགའ་བ་དང་དགའ་བའི་མཆོག་དགའ་ཐོབ་པ་ལ་ས་རབ་ཏུ་དགའ་བ་དང༌། གོ་དཱ་ཝ་རི་དང༌། ར་མེ་ཤྭ་ར་དང༌། དེ་ཝི་ཀོ་ཊ་དང༌། མ་ལ་བ་བཞི་ནི་ཕྱིའི་ཉེ་བའི་གནས་དང༌། ནང་དགའ་བའི་ལྷན་སྐྱེས་དང་དགའ་བའི་ཁྱད་དགའ་ཐོབ་པ་ལ་ས་དྲི་མ་མེད་པ་སྟེ། འདིར་བརྒྱད་ལྷ་དང་དྲི་ཟའི་བརྡས་བཏགས་པའོ། །ཡུལ་ཀ་མ་རུ་དང༌། ཨོ་ཏྲེ་གཉིས་ནི་ཕྱིའི་ཞིང་དང༌། ནང་མཆོག་དགའི་དགའ་བ་ཐོབ་པ་ལ་ས་འོད་བྱེད་པ་དང༌། ཏྲི་ཤ་ཀུ་ནེ་དང༌། ཀོ་ས་ལ་གཉིས་ནི་ཕྱིའི་ཉེ་བའི་ཞིང་དང༌། ནང་མཆོག་དགའི་མཆོག་དགའ་ཐོབ་པ་ལ་ས་འོད་འཕྲོ་བ་དང༌། ཀ་ལིངྐ་དང༌། ལམྦ་ཀ་གཉིས་ནི་ཕྱིའི་ཚན་དོ་ཧ་དང༌། ནང་མཆོག་དགའི་ལྷན་སྐྱེས་ཐོབ་པ་ལ་ས་སྦྱང་དཀའ་བ་དང༌། ཀཉྩི་དང༌། ཧི་མ་ལ་གཉིས་ནི་ཕྱིའི་ཉེ་བའི་ཚན་དོ་དང༌། ནང་མཆོག་དགའི་ཁྱད་དགའ་ཐོབ་པ་ལ་ས་མངོན་དུ་གྱུར་པ་སྟེ། འདི་བརྒྱད་གནོན་སྦྱིན་དང་སྲིན་པོའི་བརྡས་བཏགས་པའོ། །ཡུལ་པྲེ་ཏ་པུ་རི་དང༌། གྲྀ་ཧ་དེ་ཝ་གཉིས་ནི་ཕྱིའི་འདུ་བ་དང༌། ནང་ལྷན་ཅིག་སྐྱེས་དགའི་དགའ་བ་ཐོབ་པ་ལ་ས་རིང་དུ་སོང་བ་དང༌། སཽརཥྚ་དང༌། སུ་ཝ་རྞདའི་པ་གཉིས་ནི་ཕྱིའི་ཉེ་བའི་འདུ་བ་དང༌། ནང་ལྷན་ཅིག་སྐྱེས་དགའི་མཆོག་དགའ་ཐོབ་པ་ལ་ས་མི་གཡོ་བ་དང༌། ནཱ་ག་ར་དང༌། སིནྡྷུ་གཉིས་ནི་ཕྱིའི་དུར་ཁྲོད་དང༌། ནང་ལྷན་སྐྱེས་ཀྱི་ལྷན་སྐྱེས་ཐོབ་པ་ལ་ས་ལེགས་པའི་བློ་གྲོས་དང༌། མ་རུ་དང༌། ཀུ་ལུ་ཏ་གཉིས་ནི་ཕྱིའི་ཉེ་བའི་དུར་ཁྲོད་དང༌། ནང་ལྷན་སྐྱེས་ཀྱི་ཁྱད་དགའ་ཐོབ་པ་ལ་ས་ཆོས་ཀྱི་སྤྲིན་ཏེ། འདི་བརྒྱད་ཀླུ་དང་ལྷ་མ་ཡིན་གྱི་བརྡས་བཏགས་པའོ། །ཉེ་བའི་སྒྲ་ནི་ཐག་ཉེ་བར་མི་བཟུང་སྟེ་དཔེར་ན་རྟག་ཏུ་གནས་པའི་དོན་གྱིས་གནས་དང༌། ལྷག་པར་གནས་པའི་དོན་གྱིས་ཉེ་བའི་གནས་ཞེས་གསུངས་ཏེ་དེས་མཚོན་ཏེ་ཤེས་པར་བྱའོ། །

**གཉིས་པ་ལ་གཉིས། ཐམས་ཅད་ནང་གི་བདག་ཉིད་དུ་གནས་པ་དང༌། ཐམས་ཅད་འདིར་ཁྱབ་པར་བསྟན་པའོ། །དང་པོ་ནི།**

ཤྲཱི་ཧེ་རུ་ཀའི་གཞུང་སྤྱོད་པའི། །འདི་ནི་ནང་གི་བདག་ཉིད་ས། །ཕ་རོལ་ཕྱིན་བཅུའི་ས་རྣམས་ནི། །རྣལ་འབྱོར་མ་ཡི་བརྡ་ཡི་སྐད། །མཐོ་རིས་ས་སྟེང་ས་འོག་ཏུ། །དཔའ་བོའི་ཡན་ལག་བརྟན་གཡོའི་བདག །པུ་ལི་ལ་སོགས་གང་བསྟན་པ། །ཕྱི་ནང་བདག་ཉིད་གཅིག་ཏུ་གནས། །

ཞེས་པ་སྟེ། ཤྲི་ཧེ་རུ་ཀའི་རྒྱུད་གཞུང་གི་དངོས་བསྟན་ཐབས་ལམ་དང་འབྲེལ་བའི་གསང་བའི་སྤྱོད་པ་འདི་ནི་ནང་སེམས་ཀྱི་བདག་ཉིད་ལ་ཁྱད་པར་ཐོབ་ལ་ས་བཅུ་དང༌། ཕ་རོལ་ཏུ་ཕྱིན་པ་བཅུ་ལ་རྣལ་འབྱོར་མ་རྣམས་ཀྱི་བརྡའི་སྐད་ཀྱིས་ཕྱིའི་གནས་དང་ཉེ་བའི་གནས་སོགས་སུ་བཏགས་ཏེ། མཐོ་རིས་ཐུགས་དང༌། ས་སྟེང་གསུང་དང༌། ས་འོག་སྐུའི་འཁོར་ལོར་བསྟན་པ་ཐམས་ཅད་དཔའ་བོའི་ཡན་ལག་སྟེ་དཔལ་ཧེ་རུ་ཀའི་ཡེ་ཤེས་ཀྱི་རོལ་པ་ལས་མ་འདས་པ་དང༌། དེས་བརྟན་གཡོ་ཐམས་ཅད་ཀྱི་ཁྱབ་བདག་ཏུ་གྱུར་པའི་ཕྱིར། ཕྱིའི་པུ་ལི་ར་མ་ལ་སོགས་པ་ཡུལ་ཉེར་བཞིའི་བཀོད་པ་གང་དང་གང་བསྟན་པ་ཐམས་ཅད་ནང་སེམས་ཀྱི་བདག་ཉིད་འོད་གསལ་བའི་རང་བཞིན་གཅིག་ཏུ་གནས་པ་ཡིན་ནོ། །

**གཉིས་པ་ནི།**

དཔལ་ལྡན་ཁྲག་འཐུང་རྒྱལ་པོ་ཆེ། །འདོད་པ་ཀུན་གྱི་དབང་ཕྱུག་གཙོ། །ཀུན་ཏུ་ཕྱག་དང་ཞབས་ལྡན་ཞིང༌། །ཐམས་ཅད་དུ་ནི་སྤྱན་ཞལ་མངའ། །ཀུན་ཏུ་ཐོས་ལྡན་འཇིག་རྟེན་ན། །ཐམས་ཅད་གཡོགས་ཏེ་རྣམ་པར་བཞུགས། །

ཞེས་པ་སྟེ། ཆོས་ཀྱི་དབྱིངས་ལས་བདུད་ཀྱི་གཤེད་དུ་ཁྲོས་པ་དཔལ་ལྡན་ཁྲག་འཐུང་གི་རྒྱལ་པོ་རིགས་ཐམས་ཅད་ཀྱི་ཁྱབ་བདག་ཆེན་པོ་འདོད་པའི་དངོས་གྲུབ་ཀུན་གྱི་དབང་ཕྱུག་དཀྱིལ་འཁོར་ཐམས་ཅད་ཀྱི་གཙོ་བོར་སྣང་ནས། ཀུན་ཏུ་ཕྱག་མཚན་སྣ་ཚོགས་འཛིན་པའི་ཕྱག་དང༌། མནན་པའི་ཞབས་དང་ལྡན་ཞིང༌། ཐམས་ཅད་དུ་གཟིགས་པའི་སྤྱན་དང༌། བཞད་པའི་ཞལ་མངའ་ཞིང༌། ཀུན་ཏུ་ཐོས་པའི་སྙན་དང་ལྡན་པའི་སྐུར་བཞེངས་ནས་བརྟན་གཡོ་ཐམས་ཅད་ལ་གཡོགས་ཏེ་ཀུན་ཁྱབ་བདེ་བ་ཆེན་པོའི་ཐུགས་རྣམ་པ་ཐམས་ཅད་མཁྱེན་པའི་ངོ་བོར་བཞུགས་པའོ། །

**གསུམ་པ་དོན་བསྡུ་བ་ནི།**

དེ་ལྟར་དངོས་གྲུབ་བསྒྲུབ་བྱ། །བསམ་གཏན་ལྡན་པའི་སེམས་ཀྱིས་ཏེ། །སྒྲུབ་པ་པོ་ལ་ཕན་པའི་ཕྱིར། །གསང་བ་འདི་ཉིད་གསུངས་པ་ཡིན། །

ཞེས་པ་སྟེ། དེ་ལྟར་དངོས་གྲུབ་བསྒྲུབ་པར་བྱ་བའི་བསམ་པ་ཅན། བསམ་གཏན་དང་ལྡན་པའི་སེམས་ཀྱིས་ཏེ་བསྐྱེད་རྫོགས་ལ་མཚན་མ་ཐོབ་པའི་རྣལ་འབྱོར་པ་ལ་ཕན་གདགས་པར་བྱ་བའི་ཆེད་དུ་གསང་བའི་དངོས་གྲུབ་སྒྲུབ་པའི་ཐབས་འདི་ཉིད་སྟོན་པ་ང་ཡིས་གསུངས་པ་ཡིན་ནོ། །གསུམ་པ་ལེའུའི་མཚན་ནི། དཔལ་ཧེ་རུ་ཀའི་ངེས་པར་བརྗོད་པ་ལས། དབང་གི་སྦྱིན་སྲེག་དང་གནས་ལ་སོགས་པའི་ས་བསྟན་པའི་ཆོ་གའི་ལེའུ་སྟེ་ལྔ་བཅུ་པའོ།། །།

 ༈ **གསུམ་པ་ལེའུ་ལྔ་བཅུ་རྩ་གཅིག་པས་དོན་བསྡུ་བ་བཤད་པ་ལ་གཉིས། ལེའུའི་འབྲེལ། ལེའུའི་གཞུང་ངོ༌། །དང་པོ་ནི།**

 གོང་དུ་དངོས་གྲུབ་སྒྲུབ་པའི་ཐབས་བསྟན་པའི་རྗེས་སུ་འདིར་བསྐྱེད་རྫོགས་གཉིས་ཀའི་དོན་བསྡུ་བ་བསྟན་པ་ནི་ལེའུ་སྔ་ཕྱིའི་འབྲེལ་དང༌། གོང་དུ་ལེའུ་དང་པོའི་མདོར་བསྟན་གྱི་དོན་འདིར་བསྡུ་བ་ནི་མདོ་རྒྱས་ཀྱི་འབྲེལ་དང༌། འདིར་ལེའུ་ལྔ་བཅུ་རྩ་གཅིག་གི་བར་དུ་བསྟན་པ་ཐམས་ཅད་མངོན་རྟོགས་ལག་ལེན་དུ་བསྡེབ་ཤེས་པ་ནི་མངོན་པར་རྟོགས་པའི་འབྲེལ་ལོ། །

**གཉིས་པ་ལེའུའི་གཞུང་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

དེ་ནས་དེ་ཡི་རབ་བཤད་བྱ། །མན་ངག་ཤིན་ཏུ་རྙེད་དཀའ་སྟེ། །དཔའ་བོའི་བརྡ་ཡི་སྐད་དུ་ནི། །ང་ཡིས་རྒྱུད་དུ་སྦས་པ་ཡིན། །

ཞེས་པ་སྟེ། དངོས་གྲུབ་སྒྲུབ་པའི་ཐབས་བཤད་པ་དེ་ནས་དེ་ཡི་དངོས་རྒྱུ་བསྐྱེད་རིམ་སྒོམ་པའི་ངག་རབ་ཏུ་བཤད་པར་བྱ་བ་སྟེ། དེ་ཉིད་བཅུའི་མན་ངག་ནི་ཤིན་ཏུ་རྙེད་པར་དཀའ་སྟེ། ཅི་ཕྱིར་ཞེ་ན། གང་ཟག་གི་རྣམ་པར་རྟོག་པས་སྦྱར་བ་སྲིད་པའི་ཕྱིར་རོ། །དཔའ་བོ་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་བརྡ་ཡི་སྐད་དུ་ང་ཡིས་རྒྱུད་གཞན་དུ་སྦས་ཏེ་མ་བསྟན་པ་རྣམས་འདིར་བཤད་པ་ཡིན་ནོ། །

**གཉིས་པ་ལ་གསུམ། བསྐྱེད་རིམ་རྒྱས་པར་བཤད་པ། བསྐྱེད་རྫོགས་གཉིས་ཀའི་ཕན་ཡོན་ཤིན་ཏུ་རྒྱས་པར་བཤད་པ། དེའི་དམིགས་བསལ་བྱེ་བྲག་ཏུ་བཤད་པའོ། །དང་པོ་ནི།**

གོས་དང་ཕྱག་རྒྱ་ལྔ་ལ་སོགས། །ཤེས་རབ་ཡན་ལག་ཕུར་བུ་དྲ། །ཨཱ་ལི་ཀཱ་ལི་ཞེས་བརྗོད་པ། །རྒྱུ་ལ་སོགས་སྟོང་སྔོན་འགྲོ་བ། །འཇུག་དང་སྒྲ་ལ་སོགས་པ་ནས། །ཇི་སྲིད་བསྡུས་པའི་སྦྱོར་ལྡན་པ། །བདུད་ནི་ཚིམ་བྱེད་མྱ་ངན་འདས། །ལག་པའི་མཆོད་པ་དབང་བསྐུར་བ། །གོ་ཆ་ཆེད་པོས་ཡང་དག་བསྲུང༌། །སྔགས་རྣམས་ཀུན་གྱི་མཆོད་པར་བྱ། །དེ་ལྟར་དེ་ཉིད་བཅུ་བཞི་ནི། །མདོར་བསྡུས་ནས་ནི་བཤད་པ་ཡིན། །

ཞེས་པ་སྟེ། རྣལ་འབྱོར་པའི་བགོ་བའི་གོས་ནི་གླང་ཆེན་དང་སྟག་པགས་ཀྱིས་སྟོད་གཡོགས་དང་སྨད་གཡོགས་བྱས་པ་དང༌། རྒྱན་ནི་ཐལ་ཆེན་མ་གཏོགས་ཕྱག་རྒྱ་ལྔ་ཡིས་ལུས་ལ་བརྒྱན་པ་དང༌། ཐབས་དང་ཤེས་རབ་ཀྱི་ཡན་ལག་རྡོ་རྗེ་དང་དྲིལ་བུ་བཟུང་བར་བསྟན་པ་རྣམས་དེ་ཉིད་དང་པོ་དང༌། ཆགས་ལམ་པས་ལས་རྒྱ་དང་གྲོལ་ལམ་པས་ཡེ་རྒྱ་ལ་བརྟེན་པ་ནི་གཉིས་པ་དང༌། ཕྱོགས་སྐྱོང་གི་སྙིང་ཁར་ཕུར་བུས་གདབ་པ་དང་བསྲུང་བའི་འཁོར་ལོ་མེ་འོད་ཀྱི་དྲྭ་བའི་བསྐོར་བ་ནི་གསུམ་པ་དང༌། ཨཱ་ལི་ཀཱ་ལི་བརྗོད་པ་རྡོ་རྗེ་ཐོད་སྦྱོར་གྱི་ཞུ་བས་ངག་དག་པར་བྱེད་པ་ནི་བཞི་པ་དང༌། ཧེ་རྒྱུ་ཚོགས་སྤངས་པ། རུ་བཀོད་པ་དང་བྲལ་བ། ཀ་གང་དུ་མི་གནས་པའི་སྟོང་པ་སྔོན་དུ་འགྲོ་བ་ནི་ལྔ་པ་དང༌། འབྱུང་བརྩེགས་པདྨ་དང་བཅས་པའི་དབུས་སུ་རྣམ་ཤེས་འཇུག་པ་ནི་དྲུག་པ་དང༌། རྒྱུའི་ཧེ་རུ་ཀ་ཧཱུཾ་གི་རྣམ་པར་གནས་པ་ལ་བདེ་བའི་སྒྲ་མཆོག་དགའི་རང་བཞིན་མངོན་བྱང་ལྔ་བསྡུས་ཀྱི་སྦྱོར་བ་དང་ལྡན་པ་ནི་བདུན་པ་དང༌། རྒྱུའི་ཧེ་རུ་ཀ་ཞུ་བ་གླུས་བསྐུལ་འཆི་བདུད་བཅོམ་ནས་སླར་འབྲས་བུའི་ཧེ་རུ་ཀ་བཞེངས་པས་ལྷ་མོ་རྣམས་ཡིད་ཚིམ་པར་བྱེད་པ་ནི་བརྒྱད་པ་དང༌། མྱ་ངན་ལས་འདས་པའི་ཡེ་ཤེས་སེམས་དཔའ་གཞུག་པ་ནི་དགུ་པ་དང༌། ལག་པའི་མཆོད་པ་བྱས་ཏེ་དཔའ་བོ་དཔའ་མོ་དྲུག་གི་གོ་ཆ་དགོད་པ་ནི་བཅུ་པ་དང༌། བུམ་གསང་ཤེས་རབ་བཞི་པའི་དབང་བསྐུར་བ་ནི་བཅུ་གཅིག་པ་དང༌། རྣམ་དག་དྲན་ཏེ་གོ་ཆ་ཆེན་པོས་བསྲུང་བ་ནི་བཅུ་གཉིས་པ་དང༌། གཙོ་འཁོར་གྱི་སྔགས་རྣམས་བཟླས་པ་ནི་བཅུ་གསུམ་པ་དང༌། བདུད་རྩི་ལྔའི་མཆོད་པ་དང་གཏོར་མས་མཆོད་པར་བྱས་ཏེ་ཉེ་བར་བསྡུ་བ་དང་བཅས་པ་ནི་བཅུ་བཞི་པའོ། །དེ་ལྟར་དེ་ཉིད་བཅུ་བཞི་ནི་འདིར་མདོར་བསྡུས་ཏེ་བཤད་པ་ཡིན་ནོ། །

**གཉིས་པ་ལ་གཉིས། གནས་སྐབས་ཀྱི་ཕན་ཡོན་དང༌། མཐར་ཐུག་གི་ཕན་ཡོན་བསྟན་པའོ། །དང་པོ་ནི།**

མི་མཆོག་གང་ཞིག་ཀུན་སྤྱོད་པ། །སྡིག་པ་ཐམས་ཅད་རྣམ་དག་འདག །དེ་བཞིན་གཤེགས་པའི་ས་ཐོབ་ཅིང༌། །སྐྱེས་དང་སྐྱེ་བར་བདེ་གཤེགས་ཀྱི། །རིགས་སྐྱེས་ཆོས་ལྡན་རྒྱལ་པོར་འགྱུར། །ཇི་ལྟར་སྔོན་བསགས་སྡིག་པ་ཡི། །མཚན་ཉིད་ཐམས་ཅད་དམན་པ་སྟེ། །གང་ཞིག་འདིར་ནི་རྟག་བསྒོམས་པ། །ས་ལ་འདོད་པའི་ཀུན་དབང་ཕྱུག །དཔེར་ན་མར་གྱིས་གང་བའི་སྣོད། །མེ་ཡི་དབུས་སུ་བཞག་ན་ནི། །མར་སར་སྟེང་དུ་ཞུ་འགྱུར་ཞིང༌། །སྣོད་ཀྱི་དྲི་མ་འཇིག་པར་འགྱུར། །དེ་བཞིན་ཤྲཱི་ཧེ་རུ་ཀ་ཡི། །མཚན་གྱིས་སྡིག་པ་འཇིག་པར་འགྱུར། །བསམ་གཏན་སེམས་པ་ཙམ་གྱིས་སམ། །ཀློག་ཅིང་ཁ་ཏོན་བྲིས་པ་ཡིས། །མཐོ་རིས་ལོངས་སྤྱོད་ཐོབ་པའམ། །ཡང་ན་འཁོར་ལོ་སྒྱུར་བ་ཐོབ། །

སཅེས་པ་སྟེ། མི་མཆོག་གང་ཞིག་བསྐྱེད་རྫོགས་གཉིས་ལ་ཀུན་ཏུ་སྤྱོད་པས་མཚན་མ་ཐོབ་སྟེ། སྡིག་པ་ཐམས་ཅད་དག་པར་འགྱུར་བ་དང༌། བདེ་བར་གཤེགས་པའི་ས་ལམ་ཐོབ་ཅིང༌། སྐྱེས་དང་སྐྱེ་བ་ཀུན་ཏུ་བདེ་བར་གཤེགས་པའི་རིགས་སུ་སྐྱེ་ཏེ་ཆོས་ལྡན་འཁོར་ལོ་སྒྱུར་བའི་རྒྱལ་པོར་སྐྱེ་བར་འགྱུར་བ་དང༌། ཇི་ལྟར་སྔོན་བསགས་ཀྱི་སྡིག་པའི་མཚན་ཉིད་རྣམ་པ་སྨིན་པ་ཐམས་ཅད་བྱང་ཞིང་དམན་པ་སྟེ་སྲབ་པར་འགྱུར་བ་དང༌། གང་འདིར་ནི་བསྐྱེད་དང་རྫོགས་པའི་རིམ་པ་རྟག་ཏུ་བསྒོམས་པ་དེ་ནི་ས་ལ་འདོད་པའི་དབང་ཕྱུག་ལྷ་ཡི་དབང་པོ་ལྟ་བུར་ཐོབ་པར་འགྱུར་ཏེ། དཔེར་ན་མར་ལྟ་བུའི་བསྐྱེད་རྫོགས་གཉིས་ཀྱིས་གང་བའི་སྣོད་མེའི་དབུས་སུ་བཞག་ན་རང་བྱིན་རླབས་པའི་ལམ་དང་མངོན་སུམ་གྱི་ལམ་གྱི་དྲོད་ཀྱིས་མར་སར་ཞུ་བ་བཞིན་དུ་ལུས་ལྷ་དང་སེམས་འོད་གསལ་བའི་རང་བཞིན་མཐོང་བར་འགྱུར་བ་དང༌། ལུས་ངག་ཡིད་གསུམ་ལ་ཡོད་པའི་སྣོད་ཀྱི་དྲི་མ་ཐམས་ཅད་འཇིག་པར་འགྱུར་བ་དང༌། དཔེ་དེ་བཞིན་དུ་དཔལ་ཧེ་རུ་ཀའི་མཚན་བཟུང་བ་ཙམ་གྱིས་སྡིག་པ་ཐམས་ཅད་འཇིག་པར་འགྱུར་བ་དང༌། བསམ་གཏན་སེམས་པ་ཙམ་གྱིས་སམ། ཀློག་པར་བྱེད་པས་སམ། ཁ་ཏོན་བྱེད་དམ། བྲིས་པ་ཙམ་གྱིས་ཀྱང་གནས་སྐབས་མཐོ་རིས་ཀྱི་ལོངས་སྤྱོད་ཐོབ་པར་འགྱུར་བའམ། ཡང་ན་འཁོར་ལོ་སྒྱུར་བའི་རྒྱལ་པོ་ཐོབ་པར་འགྱུར་རོ། །

**གཉིས་པ་ནི།**

རྣལ་འབྱོར་པ་རྣམས་འཕོ་བའི་ཚེ། །ཁྲག་འཐུང་དཔལ་སོགས་རྣལ་འབྱོར་མ། །ལག་ན་མེ་ཏོག་སྣ་ཚོགས་ཐོགས། །རྒྱལ་མཚན་བ་དན་སྣ་ཚོགས་དང༌། །རོལ་མོའི་སྒྲ་ནི་སྣ་ཚོགས་དང༌། །སྣ་ཚོགས་གླུ་ཡི་མཆོད་པ་ཡིས། །འཆི་བ་ཞེས་བྱ་རྣམ་རྟོག་སྟེ། །མཁའ་སྤྱོད་གནས་སུ་ཁྲིད་པར་བྱེད། །དེ་འདྲའི་དཔལ་ཆེན་རྣལ་འབྱོར་མ། །ས་སྟེང་ན་ནི་རྙེད་པར་དཀའ། །དཔལ་ཧེ་རུ་ཀ་ཡི་རྒྱུད་ཆེན། །གང་ཞིག་ཤེས་ནས་མ་དད་པ། །དབུལ་ཕོངས་སྡུག་བསྔལ་གྱིས་གདུང་པར། །དེ་ལ་རྟག་ཏུ་འབྱུང་བར་འགྱུར། །

ཞེས་པ་སྟེ། ལམ་ལ་གོམས་པའི་རྣལ་འབྱོར་པ་རྣམས་འཆི་ཁར་སྲོག་སྤྱི་གཙུག་ནས་འཕོ་བའི་ཚེ་དཔལ་ཧེ་རུ་ཀ་ལ་སོགས་པའི་རྣལ་འབྱོར་མ་རྣམས་ཀྱིས་ལག་ན་མེ་ཏོག་སྣ་ཚོགས་དང༌། རྒྱལ་མཚན་དང་བ་དན་ལ་སོགས་པའི་མཆོད་རྫས་སྣ་ཚོགས་པ་ཐོགས་ནས། གླུ་གར་དང་རོལ་མོའི་སྒྲ་ནི་སྣ་ཚོགས་པས་བསུས་ཏེ་སྐྱེད་ཚལ་རྙིང་པ་ནས་གསར་པར་འཇུག་པ་ཙམ་མ་གཏོགས། འཁྲུལ་སྣང་འཇིགས་སྐྲག་གི་སྣང་བ་མེད་པར་འཆི་བ་ཞེས་བྱ་བའི་སྒྲ་འདི་ཡང་རྣམ་རྟོག་ཙམ་དུ་ཟད་དེ། དོན་དུ་རྣལ་འབྱོར་པ་མཁའ་སྤྱོད་ཀྱི་གནས་སུ་འཁྲིད་པར་བྱེད་དོ། །དེ་འདྲའི་མཆོག་གི་དངོས་གྲུབ་དཔའ་བོ་དང་རྣལ་འབྱོར་མ་ལས་མ་གཏོགས་ས་སྟེང་ན་ནི་རྙེད་པར་ཤིན་ཏུ་དཀའ་བའོ། །དཔལ་ཧེ་རུ་ཀའི་རྒྱུད་ཀྱི་ཟབ་གནད་ཉམས་སུ་ལེན་པའི་རྣལ་འབྱོར་པ་ལ་གང་ཞིག་རྒྱུ་མཚན་ཤེས་ནས་མ་དད་པར་གྱུར་ན་དེ་ནི་རྣམ་པ་ཀུན་ཏུ་བདེ་བས་དབུལ་ཞིང་ཕོངས་པའི་གནས་ངན་སོང་གསུམ་དུ་སྡུག་བསྔལ་གྱིས་གདུང་ཏེ་ཉམ་ཐག་པར་འགྱུར་རོ། །

**གསུམ་པ་དེའི་དམིགས་བསལ་བྱེ་བྲག་ཏུ་བཤད་པ་ལ་གཉིས། འཁོར་ལོ་སྒོམ་ཚུལ་དང༌། སྒོམ་པའི་ཐབས་བསྟན་པའོ། །དང་པོ་ནི།**

མགུལ་རྒྱན་གདུང་བུ་དཔུང་རྒྱན་དང༌། །རྣ་རྒྱན་ཚངས་པའི་སྐུད་པ་དང༌། །དོ་ཤལ་མགོ་ཡི་ཕྲེང་བ་དང༌། །སྐེ་རགས་སིལ་སིལ་སྒྲ་ལྡན་དང༌། །རི་སྟེང་སྣ་ཚོགས་པདྨ་ཡི། །ལྟེ་བར་ཨཱ་ལི་ཀཱ་ལི་སྐྱེས། །དཀར་མོའི་བདག་པོ་རྣམ་གནོན་ཅིང༌། །རྡོ་རྗེ་དྲིལ་བུས་སྐུ་ལ་འཁྱུད། །ཉི་ཤུ་རྩ་བཞིའི་ཕྱེད་ལྡན་པའི། །དཔལ་བོ་རྣལ་འབྱོར་མ་ཚོགས་དང༌། །ཧེ་རུ་ཀ་དཔལ་རྒྱལ་པོ་ཆེའི། །གོ་འཕང་མཆོག་ནི་བསྒོམ་པར་བྱ། །

ཞེས་པ་སྟེ། སྒོམ་པ་པོའི་ལུས་ལ་འདོགས་པའི་རྒྱན་ནི་མགུལ་རྒྱན་དང༌། གདུ་བུ་དང༌། དཔུང་རྒྱན་དང༌། རྣ་རྒྱན་དང༌། ཚངས་སྐུད་དང༌། དོ་ཤལ་དང༌། མགོ་བོའི་ག་ཤ་དང༌། སྐེ་རགས་སིལ་སིལ་སྒྲ་ལྡན་ཏེ་དེ་དག་གིས་རྣམ་པར་བརྒྱན་པའོ། །གང་དུ་སྒོམ་ཞེ་ན། རི་རབ་ཀྱི་སྟེང་དུ་སྣ་ཚོགས་པདྨའི་ལྟེ་བ་ལའོ། །གང་གིས་བསྐྱེད་སྙམ་ན། ཨཱ་ལི་ཀཱ་ལི་སྟེ་ཉི་ཟླ་ཁ་སྦྱོར་གྱི་དབུས་སུ་མངོན་པར་བྱང་ཆུབ་ལྔས་བསྐྱེད་པའོ། །གང་གི་ཕྱིར་སྒོམ་ཞེ་ན། དཀར་མོ་སྟེ་ཨུ་མའི་བདག་པོ་རྣམ་པར་གནོན་པའི་ཆེད་དུ་ཞབས་གཡས་བརྐྱང་པས་དུས་མཚན་མ་དམར་མོའི་སྙིང་ག་དང༌། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བར་མནན་པར་སྒོམ་པའོ། །རྣམ་པ་ཇི་ལྟ་བུ་ཞེ་ན། ཐབས་དང་ཤེས་རབ་གཉིས་སུ་མེད་པའི་རྡོ་རྗེ་དང་དྲིལ་བུས་སྐུ་ལ་འཁྱུད་པའོ། །ཕྱག་དུ་ཞེ་ན། ཉི་ཤུ་རྩ་བཞིའི་ཕྱེད་དེ་ཕྱག་བཅུ་གཉིས་དང་ལྡན་པའོ། །འཁོར་ཇི་ལྟ་བུ་ཞེན། དཔའ་བོ་ཉི་ཤུ་རྩ་བཞི་དང་རྣལ་འབྱོར་མ་སུམ་ཅུ་རྩ་དྲུག་གིས་བསྐོར་བའོ། །ཇི་ལྟར་བསྒོམ་པར་བྱ་ཞེ་ན། ཧེ་རུ་ཀ་དཔལ་རྒྱལ་པོ་སྟེ་གཉིས་སུ་མེད་པའི་ཡེ་ཤེས་བདེ་བ་ཆེན་པོའི་གོ་འཕང་དོན་དུ་གཉེར་ནས་བསྒོམ་པར་བྱའོ། །

**གཉིས་པ་ལ་གཉིས། སྐྱེད་རིམ་གྱི་ཐབས་དང༌། རྫོགས་རིམ་གྱི་ཐབས་བསྟན་པའོ། །དང་པོ་ནི།**

དཔའ་བོ་ཀུན་དང་རྣལ་འབྱོར་མའི། །འཁོར་བཅས་དབུས་སུ་སྦྱོར་ལྡན་པས། །ཐམས་ཅད་དགྱེས་ཤིང་གཉིས་མེད་འགྱུར། །འབྱིན་དང་སྡུད་པར་མཛད་པ་ཡིན། །མོས་པ་དུ་མའི་སེམས་ཅན་ལ། །སྤྱོད་པ་སྣ་ཚོགས་སྟོན་མཛད་དེ། །སྣ་ཚོགས་ཚུལ་གྱིས་གདུལ་བྱ་ལ། །ཐབས་ནི་སྣ་ཚོགས་སྟོན་པ་ཡིན། །

ཞེས་པ་སྟེ། དེ་ལྟར་དཔའ་བོ་དང་རྣལ་འབྱོར་མའི་དབུས་སུ་གཙོ་བོ་ཡབ་ཡུམ་ཐབས་ཤེས་གཉིས་སུ་མེད་པའི་སྦྱོར་བ་དང་ལྡན་པས་འཁོར་ཐམས་ཅད་ཀྱང་དགྱེས་ཤིང་གཉིས་སུ་མེད་པར་བདེ་བ་ཆེན་པོ་གཅིག་གི་རང་བཞིན་དུ་སྟོན་འཁོར་དགོངས་པ་མཉམ་པའི་ཚུལ་དུ་ཐམས་ཅད་ཆོས་ཀྱི་སྐུའི་ངོ་བོར་གནས་པ་དང༌། གཉིས་མེད་དབྱིངས་ལས་གཉིས་སུ་སྟོན་པའི་ཚུལ་གྱིས་སེམས་ཅན་གྱི་དོན་དུ་འགྲོ་དོན་སྤྲོ་ཞིང་ཕྲིན་ལས་འབྱིན་པར་མཛད་པ་དང༌། སླར་ཡང་འགྲོ་དོན་རྫོགས་པར་མཛད་དེ་འོག་མིན་གྱི་ཞིང་དུ་ལོངས་སྤྱོད་རྫོགས་པའི་སྐུར་སྡུད་པར་མཛད་ཀྱང༌། ནམ་མཁའ་ཇི་སྲིད་གནས་ཀྱི་བར་དུ་མོས་པ་དུ་མའི་སེམས་ཅན་གྱི་ངོར་གང་ལ་གང་འདུལ་གྱི་སྤྱོད་པ་སྣ་ཚོགས་སྟོན་པར་མཛད་དེ་ཐབས་སྣ་ཚོགས་པའི་ཚུལ་གྱིས་གདུལ་བྱ་ལ་ཆོས་ཀྱི་འཁོར་ལོ་སྣ་ཚོགས་པ་སྟོན་པར་མཛད་པ་ཡིན་ནོ། །

**གཉིས་པ་ལ་གཉིས། ཅིག་ཅར་བའི་ཐབས་དང༌། རིམ་གྱིས་པའི་ཐབས་བསྟན་པའོ། །དང་པོ་ནི།**

ཟབ་མོའི་ཆོས་ནི་སྟོན་པ་ལ། །གལ་ཏེ་མོས་པ་མ་གྱུར་ཀྱང༌། །སྨོད་པ་དག་ཏུ་མི་བྱ་སྟེ། །ཆོས་ཉིད་བསམ་མི་ཁྱབ་དྲན་བྱ། །གང་གིས་འདིར་བདག་ཡུལ་མིན་པ། །གང་གིས་ཆོས་ཉིད་མི་ཤེས་ཕྱིར། །རྫོགས་སངས་རྒྱས་དང་དེ་སྲས་ནི། །བདག་ནི་ཆེན་པོ་རྣམས་ཀྱིས་མཁྱེན། །སངས་རྒྱས་རྣམས་ནི་བྱུང་གྱུར་རམ། །མ་བྱུང་ཡང་ན་རྣམས་ཀུན་ཏུ། །བསམ་མི་ཁྱབ་པའི་ཆོས་ཉིད་ནི། །འཕེལ་འགྲིབ་སྤངས་པས་གནས་པ་ཡིན། །

ཞེས་པ་སྟེ། གསང་སྔགས་ཟབ་མོའི་ཆོས་ནི་སྟོན་པ་ལ་གལ་ཏེ་རྒྱུ་མཚན་ཤེས་ཏེ་མོས་པར་མ་གྱུར་ཀྱང༌། ཆོས་དང་གང་ཟག་ལ་སྨོད་པ་དག་ཏུ་མི་བྱ་སྟེ། རྒྱུ་རྐྱེན་གྱི་ཚོགས་པ་བསམ་གྱི་མི་ཁྱབ་པ་དང༌། སྔགས་དང་རྫས་ཀྱི་ནུས་པ་བསམ་གྱིས་མི་ཁྱབ་པ་དང༌། ཆོས་ཉིད་བདེན་པའི་མཐུ་བསམ་གྱིས་མི་ཁྱབ་པའི་ཚུལ་དྲན་པར་བྱའོ། །གང་གིས་ཆོས་ཉིད་མངོན་དུ་བསྟན་པའི་ལམ་འདིར་བྱིས་པ་བདག་ཏུ་ཞེན་པ་རྣམས་ཀྱིས་གཞལ་བའི་ཡུལ་མིན་ཏེ། ཅི་ཕྱིར་ཞེ་ན། ཆོས་ཉིད་ཀྱི་རང་བཞིན་དེ་ཡིས་མི་ཤེས་པའི་ཕྱིར་རོ། །འོ་ན་གང་གི་ཡུལ་ཡིན་ཞེ་ན། འདི་ནི་རྫོགས་པའི་སངས་རྒྱས་རྣམས་དང་དེ་ཡི་སྲས་བདག་ཉིད་ཆེན་པོ་རྣམས་ཀྱིས་མཁྱེན་པ་ཡིན་ནོ། །གསང་ཆེན་སངས་རྒྱས་ཀྱི་སྤྱོད་ཡུལ་ནི་མངོན་སུམ་གྱི་ལམ་འདི་ཡིན་པའི་ཕྱིར། སངས་རྒྱས་རྣམས་ནི་འཇིག་རྟེན་དུ་བྱུང་ཡང་རུང༌། མ་བྱུང་ན་ཡང་རུང་རྣམ་པ་ཀུན་ཏུ་ཆོས་ཀྱི་དབྱིངས་ཀྱི་རང་བཞིན་ནི་བསྒོམ་པས་འཕེལ་བའམ་མ་བསྒོམ་པས་འགྲིབ་པ་ཡང་མེད་ཅིང་འཕོ་འགྱུར་སྤངས་པ་ཡིན་པས་ཆོས་ཉིད་མངོན་སུམ་དུ་མཐོང་བ་འདི་ལས་གཞན་སུས་ཀྱང་བསྙོན་དུ་མེད་པར་གནས་པ་ཡིན་ནོ། །

**གཉིས་པ་ནི།**

དེ་ལྟར་རྣམ་པ་གཞལ་ནས་ཀྱང༌། །འཇིག་རྟེན་པ་ཀུན་ཡོང་མི་སྨད། །དེ་ཡི་བགྲོད་པ་བསམ་ཡས་ཤིང༌། །སངས་རྒྱས་རོལ་པ་བསམ་མི་ཁྱབ། །མདོ་སྡེ་བྱ་བ་སྤྱོད་པ་རྣམས། །རྣལ་འབྱོར་གསང་མཐའི་དབྱེ་བ་ཉིད། །སེམས་ཅན་མོས་པས་འཇུག་པ་རྣམས། །དེ་དང་དེ་ལ་དགའ་བ་སྦྱིན། །

ཞེས་པ་སྟེ། དེ་ལྟར་ཆོས་ཉིད་ཀྱི་རིགས་པས་གཞལ་ནས་རྣལ་འབྱོར་པ་དང་འཇིག་རྟེན་པ་ཀུན་ལ་མི་སྨོད་ཅིང༌། མངོན་སུམ་གྱི་ལམ་ཅིག་ཅར་དུ་འཇུག་པའི་བགྲོད་པ་བསམ་ལས་འདས་ཤིང༌། སངས་རྒྱས་ཀྱི་རྣམ་པར་རོལ་པའང་བསམ་གྱིས་མི་ཁྱབ་པའི་ཕྱིར་ཐམས་ཅད་བདེ་ཆེན་ཡེ་ཤེས་གཅིག་གི་རང་བཞིན་དུ་ཤེས་པར་བྱའོ། །དེ་ལ་འཇུག་པར་མ་ནུས་ན་ཇི་ལྟར་བྱ་ཞེ་ན། རིམ་གྱིས་འཇུག་པར་བསྟན་པ་སྟེ། ཐོག་མར་མདོ་ཡི་སྡེ་སྣོད་མཚན་ཉིད་ཐེག་པ་ནས་བཟུང༌། བྱ་བའི་རྒྱུད་དང༌། སྤྱོད་པའི་རྒྱུད་དང༌། རྣལ་འབྱོར་གྱི་རྒྱུད་དང༌། རྣལ་འབྱོར་གསང་མཐའི་རྒྱུད་ཀྱི་བར་དུ་དབྱེ་བ་ཉིད་ཀྱི་རིམ་པ་དང་བསྟུན་སེམས་ཅན་རང་རང་གང་དང་གང་ལ་མོས་པས་འཇུག་པ་རྣམས། དེ་དང་དེ་ལ་དགའ་བའི་ཆོས་ཀྱིས་བཀྲི་ནས་མཐར་ཆུ་ཀླུང་རྒྱ་མཚོར་གཞོལ་བ་ལྟར་བདེ་མཆོག་གི་ལམ་ལ་རིམ་གྱིས་འཇུག་པར་བསྟན་པར་བྱའོ། །

**གསུམ་པ་བཤད་པ་མཐར་ཕྱིན་གྱི་བྱ་བ་བསྟན་པ་ལ་གཉིས། རྫོགས་ཚིག་བསྟན་པ་དང༌། འགྱུར་བྱང་སྨོས་པའོ། །དང་པོ་ནི།**

དཔལ་ཧེ་རུ་ཀའི་ངེས་པར་བརྗོད་པ་རྒྱུད་ཀྱི་རྒྱལ་པོ་ཆེན་པོ་འབུམ་པའི་ནང་ནས་ཕྱུང་བ། གྲུབ་པའི་རྟོགས་པ་རྨད་དུ་བྱུང་བ་ངོ་མཚར་དང་བཅས་པར་བྱེད་པ། བསྟན་བཅོས་ཐམས་ཅད་ཀྱི་རྒྱལ་པོ་དཔལ་ཧེ་རུ་ཀ་དཔའ་བོ་བཀླགས་བས་གྲུབ་པ་ཐམས་ཅད་མཁྱེན་པ་གཞན་གྱིས་མི་ཐུབ་པ་གདོད་ནས་གྲུབ་པའི་རྒྱུད་ཕྱི་མ། དཔལ་ཧེ་རུ་ཀའི་ངེས་པར་བརྗོད་པ་ཞེས་བྱ་བ་རྣལ་འབྱོར་མ་ཆེན་མོའི་རྒྱུད་ཀྱི་རྒྱལ་པོ་ལས་ལེའུ་སྟེ་ལྔ་བཅུ་རྩ་གཅིག་པ་རྫོགས་སོ། །

ཞེས་པ་སྟེ། དེ་ཡང་དཔལ་ཧེ་རུ་ཀའི་རང་བཞིན་རྣམ་པར་ཐར་པའི་སྒོ་གསུམ་གྱི་གནས་ཚུལ་ངེས་པར་བརྗོད་པ། གཞི་ལམ་འབྲས་བུའི་རྒྱུད་གསུམ་ཕྱིན་ཅི་མ་ལོག་པར་གཏན་ལ་ཕབ་པས་འཁོར་འདས་ཀྱི་ཆོས་ཐམས་ཅད་མངོན་སུམ་པའི་ལམ་འདིས་དབང་བས་ན་རྒྱལ་པོ། རྟོགས་བྱའི་དོན་མཐར་ཐུག་པས་ན་ཆེན་པོ། རྒྱས་པ་རྒྱུད་ཆེན་འབུམ་ཕྲག་གསུམ་པ་དང་འབྲིང་པོ་འབུམ་ཕྲག་གཅིག་གི་ནང་ནས་སྙིང་པོ་བཅུད་དུ་ཕྱུང་བ། རྣལ་འབྱོར་གྲུབ་པའི་རྟོགས་པ་བརྗོད་པ་ངོ་མཚར་རྨད་དུ་བྱུང་བའི་ཐབས་མན་ངག་དང་བཅས་པར་བྱེད་པ། ཐུན་མོང་དང་ཐུན་མོང་མ་ཡིན་པའི་རིག་པའི་བསྟན་བཅོས་ཐམས་ཅད་ཀྱི་གཙོ་བོ་ཡིན་པས་རྒྱལ་པོ་དང༌། རིགས་ཀུན་འདུས་པའི་ཁྱབ་བདག་དཔལ་ཧེ་རུ་ཀ་དཔའ་བོའི་དབང་ཕྱུག་ཆེན་པོའི་རྒྱུད་འདི་བཀླགས་པ་ཙམ་གྱིས་གྲུབ་པ་རྒྱལ་པོ་ཨིནྡྲ་བྷུ་ཏི་བཞིན་དུ་བརྗོད་པ་ཙམ་གྱིས་བདུད་ཀྱི་གཡུལ་ལས་རྒྱལ་བར་བྱེད་པ། ཐམས་ཅད་མཁྱེན་པ་གཞན་གྱིས་མི་ཐུབ་པ་སྟེ་འདས་པའི་སངས་རྒྱས་བྱེ་བ་ཕྲག་དགུ་བཅུ་རྩ་བཞིས་ཀྱང་འདི་ཉིད་མ་གསུངས་ཤིང༌། གསང་སྔགས་བླ་ན་མེད་པ་རྣལ་འབྱོར་མ་གསང་མཐའི་རྒྱུད་ཕྱི་མ་འདི་ཉིད་གདོད་ནས་ལྷུན་གྱིས་གྲུབ་ཀྱང་གདུལ་བྱ་སྣོད་དུ་མ་རུང་བའི་ཕྱིར་འབྱུང་བ་དཀའ་བ་ཡིན་ནོ། །དཔལ་ཧེ་རུ་ཀའི་ངེས་པར་བརྗོད་པ་ཞེས་བྱ་བ་ལས། རྣལ་འབྱོར་མ་ཆེན་མོའི་རྒྱུད་ཀྱི་རྒྱལ་པོ་སྟེ་ལེའུ་ལྔ་བཅུ་རྩ་གཅིག་པ་རྫོགས་སོ།། །།

**གཉིས་པ་ནི།**

 རྒྱ་གར་གྱི་པཎྜིཏ་ཆེན་པོ་པདྨ་ཀ་ར་ཝརྨ་དང༌། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་བསྒྱུར་བ་ལས། ཕྱིས་བལ་པོ་བྷ་དནྟ་སུ་མ་ཀི་རྟི་སྤྱན་སྔར། པུ་རངས་ལོ་ཆུང་གྲགས་མཆོག་ཤེས་རབ་དང༌། མར་དོ་ཆོས་ཀྱི་དབང་ཕྱུག་གིས་བླ་མ་ནཱ་རོ་པའི་ཕྱག་དཔེ་དངོས་ལ་གཏུགས་ནས། རྩ་སྔགས་ཀྱི་སྔགས་བཏུ་དང་བཅས་པ་བསྣན་ཅིང་དག་པར་བསྒྱུར་བ་ཡིན་ནོ།། །།

 ༈ སླར་སྨྲས་པ། རྣལ་འབྱོར་མ་རྒྱུད་ཀུན་གྱི་ཡང་སྙིང་དཔལ་ལྡན་བདེ་མཆོག་འཁོར་ལོ་ཡི། །རྒྱུད་དོན་ཟབ་མོ་རྗེས་དཔག་རིགས་པས་གཞལ་བའི་ཡུལ་དུ་མ་གྱུར་ཀྱང༌། །སྦས་དོན་མངོན་སུམ་ལམ་གྱིས་རྟོགས་ཚུལ་གྲུབ་པའི་མན་ངག་བཅུད་དྲིལ་ཏེ། །དབང་རྣོན་རྒྱུ་ཡི་སྟོབས་ཅན་འགའ་ལ་ཕན་སྙམ་ཁོ་བོས་འདི་བྱས་སོ། །འོན་ཀྱང་བྱེད་པོ་སྐྱེས་སྦྱངས་དམན་ཏེ་མཐའ་དྲུག་ཚུལ་བཞིས་བཅིངས་པའི་ནད། །ཇི་བཞིན་མ་འཁྲོལ་ཉེས་ཚོགས་གང་མཆིས་ལྷ་དང་མཁའ་འགྲོའི་ཚོགས་ལ་འཆགས། །བདག་ཀྱང་རྒྱུ་འདིས་སྐྱེ་བར་རྣལ་འབྱོར་ཅན་གྱི་རིགས་སུ་སྐྱེ། །མཁའ་འགྲོ་མཉེས་པའི་ཡུལ་དུ་གྱུར་ནས་བདེ་བ་ཆེན་པོའི་གནས་ཐོབ་ཤོག །འདིར་འབད་དགེ་བས་རང་ལུགས་བསྟན་པའི་སྙིང་པོ་འདི་ཉིད་འཇིག་རྟེན་དུ། །མི་ནུབ་སྲིད་མཐའི་བར་དུ་གནས་ནས་སླད་མའི་བསྟན་འཛིན་སྐྱེས་རྣམས་ཀྱིས། །རྒྱུ་དོན་བཤད་པས་གཏན་ལ་ཕབ་སྟེ་སྒྲུབ་པས་ཉམས་བཞེས་མཛད་པའི་མཐུས། །རྡོ་རྗེ་ཐེག་པའི་བསྟན་པ་འདི་ཉིད་དར་ཞིང་རྒྱས་པའི་རྒྱུར་གྱུར་ཅིག །།

 ཅེས་བདེ་མཆོག་རྩ་རྒྱུད་ཀྱི་འགྲེལ་པ་པད་དཀར་ཞལ་ལུང་ཞེས་བྱ་བ་འདི་ཡང༌། སྐྱབས་རྗེ་མཁྱེན་བརྩེ་རིན་པོ་ཆེའི་ཞབས་ནས་རྟ་མགོ་ཆོས་དབྱིངས་ཕོ་བྲང་དུ་བདེ་མཆོག་རྩ་བའི་རྒྱུད་འདིའི་ལྗགས་ལུང་བསྩལ་སྐབས་གསུང་གིས་དབུགས་དབྱུང་འདོམས་པར་མཛད་ཀྱང༌། རེ་ཞིག་གཞན་དབང་གི་བྱ་བས་ཟིན་ཏེ་ལོ་ཤས་ལུས་པ་ལས། སླར་ཡང་བུམ་ཐང་སྐུ་རྗེས་སུ་བཀའ་འགྱུར་རིན་པོ་ཆེའི་ལྗགས་ལུང་བསྩལ་སྐབས་བཀའ་མཆིད་གསེར་གྱི་ཅོད་པན་རིང་པོའི་ལམ་ནས་ཕྲན་པའི་གཙུག་གི་རྒྱན་དུ་སོན་པའི་རྒྱུ་དང༌། ཉེ་ཆར་རང་དང་ལྷན་ཅིག་གནས་པ་བཤད་གྲྭའི་སྐྱོར་དཔོན་སངས་རྒྱས་རྡོ་རྗེ་ནས་ཀྱང་ནན་བསྐུལ་བགྱིས་པའི་རྐྱེན་གྱིས་ཉེར་ལེན་ཚོགས་པ་ལས། དུས་ཞབས་ཀྱི་ཆོས་སྨྲའི་བཙུན་པ་དགེ་འདུན་རིན་ཆེན་དུ་འབོད་པ་དེས། ཀུན་མཁྱེན་པད་དཀར་ཞབས་ཀྱིས་མཛད་པའི་མཁའ་འགྲོ་དགའ་བ་རྒྱུད་སྡེའི་སྙིང་པོ་གཞིར་བཟུང༌། པཎྜི་ཏ་སློབ་དཔོན་རྡོ་རྗེ་མཛད་པའི་འགྲེལ་ཆེན་ལ་གཏུགས་ཏེ་ཚིག་དོན་མཐར་ཆགས་སུ་བཀྲལ་བ་འདི་ནི། ཐུབ་བསྟན་བྱ་རྒོད་ཕུང་པོའི་ཉེ་འདབས་བྱམས་ཁང་བཤད་གྲྭའི་ཟུར་ལྕོག་ཏུ། སྤྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གཉིས་དང༌། རང་ལུགས་ཀྱིས་འདས་ལོ་སུམ་བརྒྱ་སུམ་ཅུ་སོ་གཉིས་དང༌། རང་ལོ་ལྔ་བཅུ་ང་བདུན་དུ་སོན་པ་རབ་བྱུང་བཅུ་དྲུག་པའི་ཆུ་ཕོ་རྔ་ཆེན་གྱི་ལོར་བཤད་གྲྭའི་ཆོས་ཐུན་གྱི་བར་གསེབ་ཏུ་བགྱིས་པ་འདིས་ཀྱང་དཔལ་ལྡན་འབྲུག་པའི་བསྟན་ལ་སྨན་པའི་རྒྱུ་གྱུར་ཅིག། །།

 ཨོཾ་སྭསྟི། ཐུབ་བསྟན་སྙིང་པོ་གསང་སྔགས་བླ་མེད་རྒྱུད། །རྣལ་འབྱོར་གསང་མཐའི་ཟབ་དོན་མཐར་ཐུག་པ། །བཀླག་པས་གྲུབ་པའི་བདེ་མཆོག་རྩ་རྒྱུད་ཞེས། །འཕགས་བོད་མཁས་གྲུབ་ཀུན་ལ་རླུང་ལྟར་གྲགས། །དེ་ཡི་བཤད་སྲོལ་ཉེ་རིང་བརྒྱུད་པའི་སྲོལ། །འཇམ་དབྱངས་མཁྱེན་བརྩེའི་དབང་པོར་བཀའ་བབ་རྒྱུན། །བཞུགས་ཀྱང་བློ་གསལ་དང་པོའི་ལས་ཅན་གྱིས། །གྲུབ་པའི་རྒྱུད་གཞུང་འཆད་ཉན་དཀའ་མཐོང་ནས། །རིག་གྲོལ་བརྒྱད་ལྡན་དགེྃ་འདུྃན་གཙུག་གི་ནོར། །མཁས་བཙུན་བཟང་པོའི་རིྃན་ཆེྃན་རྒྱན་མཛེས་ལ། །ལྷག་བསམ་དད་པས་བསྐུལ་ལས་འཇུག་བདེའི་འགྲེལ། །ཀུན་མཁྱེན་པད་དཀར་ཞལ་ལུང་ལེགས་བཤད་སྐྱེས། །ལྷོ་འབྲུག་ཆོས་ཀྱི་རྒྱལ་པོའི་བཤད་སྒྲུབ་ཀྱི། །ཤིང་རྟའི་རྒྱན་དུ་འཕྲུལ་སྤར་བསྐྲུན་འདིས་ཀྱང༌། །དོན་བརྒྱུད་སྙིང་པོ་དཔལ་ལྡན་དབྱར་རྔ་པའི། །ཁྲིམས་ལྡན་ཀློག་སྤོང་བསྟན་པའི་གསོས་གྱུར་ཏེ། །ཕྱོགས་ལས་རྣམ་རྒྱལ་ཆོས་ཀྱི་རྒྱལ་སྲིད་བརྟན། །སྣོད་བཅུད་རྫོགས་ལྡན་དགའ་བ་མི་ཉམས་འཕེལ། །ཁྲིམས་ལྡན་དགེ་འདུན་ཐུགས་མཐུན་བཤད་སྒྲུབ་ཀྱི། །བྱ་བས་གཙུག་ལ་ཁང་ཀུན་མཛེས་གྱུར་ཅིག། །།ཅེས་པའང་མང་དུ་ཐོས་པའི་རྒྱལ་ཁམས་པ་དིལ་མཁྱེན་རྒན་བུའི་རྣམ་དཀར་གྱི་འབྲེལ་མཚོན་བཅས་སྤར་དུ་བསྒྲུབ་པར་ཞུ་བསྐུལ་དུ་སྨྲས་པ་དགེ་ལེགས་འཕེལ།། །།དགེའོ།། དགེའོ།། དགེའོ།།